
			פתח דבר

			תרשיש ב, המוגש בזה לקורא, הוא קובץ חלוצי וייחודי העוסק כולו, כקודמו,1 ביהדות תוניסיה ומורשתה. בקובץ משתתפים חוקרים מובהקים של יהדות תוניסיה, מקצתם מבני הקהילה ומקצתם מחוצה לה, והוא משלב חוקרים ותיקים ובעלי שם עם חוקרים צעירים ומבטיחים. המאמרים ותחומיהם מרתקים ומגוונים במיוחד. הם פורשים בפני הקוראים יריעה היסטורית ותרבותית רחבה, מימי הביניים וראשוני החכמים ועד לעת החדשה על כל מרכיביה.

			הקובץ נפתח בשני שערים — 'יצירה ומשמעה' ו'הגות ופרשנות' — המציעים לקורא עיונים חדשים בתחומיהם. במאמר הפותח מנתח המחבר, שלמה אלקיים, את דרכי העיצוב של אגדות חז”ל, כפי שהן באות לידי ביטוי ביצירותיו של רבי שלמה זרקא. המאמר השני, פרי עטו של אפרים חזן, מחוקריה היותר מובהקים של השירה והפיוט של יהודי צפון אפריקה בכלל ושל יהודי תוניסיה בפרט, עוסק באחד המשוררים החשובים והמרכזיים בתוניסיה, רבי אליהו סדבון. פרופ' חזן מציג את פיוטיו למעגל השנה ומנתח אותם. ארבעה חוקרים מציעים עיונים ברבנים וביצירה הרבנית. משה עמאר מחזיר אותנו לתור הזהב של ימי הביניים, תוך עיון ביצירתו של רבי שמואל אבן ג'מאע ובתולדותיו, אבינועם כהן לומד מיצירתו של רבי יצחק בונאן, 'אהל ישרים', על דרך הכתיבה של צמדי מילים בתלמוד הבבלי. שאול רגב מעיין בספרות המוסר של הרב שלום כהן מג'רבה ויובל חרובי מציע עיון באחד מהספרים החשובים שחוברו בג'רבה, 'מעשה בית דין' שמו. חותם את שני השערים האלה מאמרו של חיים בנטוב המעיין בספר החשוב 'משכנות הרועים' לר' עוזיאל אלחאייך, דיין בבית הדין קהילת הפורטוגזים בתוניס ומחדש בתובנותיו.

			שני השערים הבאים עניינם התמורות שחלו ביהדות תוניסיה בעת החדשה. חיים סעדון מציג את המחקר התוניסאי על הציונות בתוניסיה, שהתאפיין בריבוי מחקרים, בגיוונם ובעושר מקורות שעמדו רק לרשותם. ירון צור עוסק בתופעת ההשכלה בצפון אפריקה, כפי שבאה לידי ביטוי בעיר הקטנה מהדייה. יצחק אברהמי ז”ל כתב לפני שנים רבות מאמר על אביו, המשכיל והפעיל הציוני ר' יוסף בראמי. מאמרו הוא החוט השוזר את המאמרים על ההשכלה והציונות בתוניסיה. המאמר עבר עריכה מדעית מחודשת לאור התפתחות המחקר. יוסף טובי נדרש לעיתון החשוב ביותר בערבית יהודית שראה אור בתוניסיה ולדמותו של מכלוף נג'אר, מחשובי היוצרים והמוציאים לאור בתוניסיה. חוקר הלשון דניאל מור מתאר את דמותו של העיתון הציוני הראשון בצפון אפריקה, 'קול ציון' ועומד על מאפייניו. 

			את הקובץ חותם מקבץ מאמרים בענייני חינוך, הוראה ולשון. יעקב חדד מייחד את הדיון לעיון באחד ממאפייני הלימודי החשובים של יהודי תוניסיה, שזכה לכינוי שיטת העיון התוניסי. הוא מנסה להתחקות אחרי דרכי התפשטותה של השיטה בתוניסיה במפנה המאות השמונה־עשרה והתשע־עשרה. מאמרו של ויקטור חיון מתחקה אחר מורכבות השמות הפרטיים של יהודי תוניסיה בבליל הלשוני העברי, היהודי־ערבי, האיטלקי והצרפתי. הוא מביא מעין לקסיקון של השמות הפרטיים הרווחים בתוניסיה והטיותיהם המגוונות. יובל חרובי ניתח לראשונה את הקובץ החשוב מאוד 'מעשה בית דין' כאספקלריה לפעילותו של בית הדין הגדול של תוניסיה במאה התשע־עשרה. את הקובץ חותם מאמרה של המזרחנית יהודית רונן על השפעת המרחב המגרבי על עיצוב עמדת תוניסיה כלפי מדינת ישראל.

			מעל ומעבר לתודות שרשמנו לעיל לכותבים ולשופטי המאמרים, אנו מבקשים להביע שלמי תודה לאנשי מרכז דהאן: ד"ר שמעון אוחיון, ראש המרכז שבמסגרתו התנהלו ארגון הכנס והוצאת הקובץ ורכזת המרכז גברת אורה קובלקובסקי, על פעילותם המסורה בארגון הכנס וביצועו. גב' קובלקובסקי ראויה לתודה כפולה ומכופלת על כך שמאז סיום הכנס המשיכה לפעול ללא לאות לקידום הפקת הקובץ משלביו המוקדמים ביותר — ועד עתה, כשאנו זוכים לברך על המוגמר. תודתנו נתונה גם לעורך הלשוני עמרם פטר על תרומתו להשבחת השפה והאחדתה בקובץ זה; ולבסוף, תודה להוצאת הספרים אדרא ולעומד בראשה פרופ' אבי אלקיים, אשר הואילו להפיק את הכרך הנוכחי ולהוציאו לאור ביעילות ובנועם.

			אפרים חזן וחיים סעדון

			

			
				
					1	א' חזן וח' סעדון (עורכים), תרשיש: מחקרים ביהדות תוניסיה ומורשתה, רמת גן 2009.

			שלמה אלקיים

			דרכי העיצוב של אגדות חז"ל ביצירותיו של ר' שלמה זרקא (רש"ז)

			מבוא

			חיבוריו התורניים של רבי שלמה זרקא (רש"ז) בערבית־יהודית2 נועדו לקרב את בני עדתו ליהדות ולשמירה על מצוותיה. בעיות דורו, שהתאפיינו במשברים חברתיים ובשידוד מערכות על רקע תהליך מתמשך של חילון, עומדות במרכז יצירתו רבת ההיקף והגוונים, שאנתולוגיות מעטות — לפני רש״ז ולאחריו — יכולות להשתוות לה הן במקורות הרבים והן בדרכי שילובם. המרכיב החשוב ביותר ביצירתו הוא, כמצופה, ספרות חז"ל, שהלכה ונשתכחה מבני דורו. רש"ז, שחפץ לקרב את קהל עדתו לספרות זו, נאלץ לסטות מדרך הבאתם של המקורות, להגמישם ולהתאימם לרוח שומעיו־קוראיו.

			א"א הלוי מציין שלוש פנים מרכזיות בדרכם הפרשנית של בעלי האגדה: הפרשנית, האסתטית והחינוכית.3 דומה שהפן החינוכי והמוסרי הוא שהכריע את הכף בדרך עבודתו של רש"ז. בדיקת דרכי העיצוב של המקורות היהודיים ביצירותיו הספרותיות של רש"ז היא מטרת מאמרנו זה.

			ר' שלמה זרקא ומפעלו הספרותי

			ידיעות מעטות בידינו על חכם זה. ר' יוסף הכהן, בעל הספר 'תולדות חכמי תונס', קובע שרש"ז נמנה עם חכמי תוניסיה, והיה רבם של תלמידי חכמים מפורסמים, שהִרבו להביא מדבריו בכתביהם. כמו כן מציין הרב טנוג'י שמסיבות בלתי ברורות, העתיק ר' שלמה את מקום מגוריו לאלג'יר. ועוד הוא משער שהרב נפטר בשנת תרל"ו (1876) ומקום קבורתו בעיר והראן שבאלג'יר. נציין גם שרש"ז כלול ברשימת רבני תוניסיה, שנוהגים להזכירם בליל כיפור אחרי תפילת 'כל נדרי'.4

			רש"ז חיבר ספרים הרבה, מקצתם עדיין בכתובי יד,5 ורובם ראו אור עוד בחייו:

			'מנוחת שלום', דפוס ישראל קושטא, ליוורנו תרל"ג (1873). זהו פירוש דרשני לספר תהלים.

			'רנה וישועה', א, דפוס בילפורטי, ליוורנו תרט"ז (1856). זהו תרגום ופירוש להגדה של פסח, לרבות ההלכות הקשורות בחג ובספירת העומר.

			'רנה וישועה', ב, דפוס בילפורטי, ליוורנו תרל"ז (1877). זהו פירוש לפרקי אבות, חידושי תורה על מגילת רות ועל שבעת האושפיזין, הלכות לשני הרגלים (שבועות וסוכות) ועוד.6

			'שי למורא', חמו"ל, ארגיל תרי"ד (1854). זהו פירוש דרשני לחומש בראשית ולחומש שמות. חומש בראשית נדפס בשנת תרי"ד (1854), ובשנת תרכ"ד (1864) ראה אור חומש שמות.

			'זבחי תרועה: תורת זובחי הזבח... מכל דברי הפוסקים עד מרן ומור"ם', שלמה בילפורטי וחברו, ליוורנו תרכ"ז (1867).7 הספר עוסק בהלכה.

			'יוסף חן, סיפורו של יוסף מנקל מן הספר הישר וזידנא פיה מן אלגמרא ולמדרש [סיפורו של יוסף מועתק מן הספר הישר והוספנו עליו מן הגמרא והמדרש]'. ספר זה נכרך עם הספר 'שי למורא', א, חמ"ד תרי"ד (1854).

			'שבחי השלמי"ם'. גם חיבור זה נכרך עם 'מנוחת שלום', והוא כולל דברי הלל ושבח לבני משפחת רוטשילד ולמשה מונטיפיורי.

			ספריו הפרשניים והמדרשיים של רש"ז דומים בהיקפם, בדרכי הלימוד ובנושאי העיון לספר 'מעם לועז'8, ואומנם רש"ז עשה בו שימוש ואף הביא מעשיות מתוכו.9 כמו ר' כולי השתמש רש"ז בפרשנות המקראית מן התלמוד והמדרש, מן הזוהר ומספרות הקבלה, מן ה'שלחן ערוך' ומנושאי כליו, וכן מספרות המוסר ומן הספרות העממית, ושילב בכל האוצר הגדול הזה משלים ומליצות, ניבים ופתגמים. את הכול הוא כתב בערבית מדוברת של יהודי אלג'יריה, המתובלת בעברית עשירה וקולחת ובתוספת מילים בספרדית ובצרפתית.10

			לשון יהודית כלשון הוראה וחינוך

			מקומה של העברית בחינוך ובחברה

			מאמר חז"ל על הפסוק "וְלִמַּדְתֶּם אֹתָם אֶת בְּנֵיכֶם לְדַבֵּר בָּם" (דברים יא, יט) שימש קו מנחה בחינוך בתפוצות ישראל, וזו לשונו:

			ולמדתם אותם את בניכם לדבר בם. מכאן אמרו: כשהתינוק מתחיל לדבר, אביו מדבר עמו לשון הקודש ומלמדו תורה, ואם אין מדבר עמו לשון הקודש ואינו מלמדו תורה, ראוי לו כאלו קוברו, שנאמר: ולמדתם אתם את בניכם לדבר בם, אם למדתם אותם את בניכם, ירבו ימיכם וימי בניכם. ואם לאו, יקצרו ימיכם, שכך דברי תורה נדרשים: מכלל לאו אתה שומע הן, ומכלל הן — לאו.11

			תפיסה חינוכית זו, שמי שאינו מדבר עם בנו לשון הקודש כאילו קוברו, תבעה שהחינוך וההוראה יתקיימו רק בעברית, וכל חינוך בלעז לאו שמיה חינוך. המנהגים השונים שנקשרו לתחילת חינוכו של הילד — כגון השמעת האל"ף בי"ת בשעת הנקתו, עטיפתו בטלית ביומו הראשון ללימודים, הולכתו לבית המדרש בדרך שאין בה טומאה, מריחת האותיות בדבש כדי שהתינוק ילקקן — יסודם במאמר חז"ל זה.12

			בכל תקופת ימי הביניים עמדו חכמים על המשמר, שהלשון העברית תהיה הלשון השולטת בחינוך. הם התריעו בתוקף על לִעוּז החינוך היהודי תוך הדגשה שהלשון העברית היא לשון המקורות המקודשים, שאין חיי חולין יאים לה, ופגיעה בה כפגיעה באחדות הלאומית. בכך הם תרמו לחיזוק תחושת אחדותו של העם היהודי כולו, להזדהותו עם עברו ועם מחויבותו לקיומה של היהדות. החינוך בעברית גם מבטיח פיתוח מוטיבציה להמשך העיסוק במקורות היהדות גם בגילים מאוחרים יותר וגם להשתלבות בחיי הקהילה. שהרי גם לאחר שהלשון העברית פסקה מדיבור, לא חדלה מעולם מלשמש בבתי מדרשות ובשעת תפילה. היא שימשה לכתיבת צוואות, לשטרי מכירה ולתנאי אירוסים, לרישום בפנקסי קהילות ולחילופי מכתבים ועוד.13 אלא שדרך זו לא צלחה תמיד בכל זמן ובכל מקום.

			הפצת התורה בלשון העם 

			הלשון הרבנית ששימשה תלמידי חכמים בכתביהם ובפירושיהם השונים, מימי הביניים ועד היום, תוארה ונחקרה מעט.14 היא גם שימשה לחיבור תקנות קהל, לשאלות ותשובות בהלכה ולרישום בפנקסי הקהילות השונות. הדעה הרווחת באשר ללשון זו היא, שהיא מורכבת מיסודות מגוונים, מעין סגנון של לשון כלאיים, שנתערבבו בו יסודות מקראיים, משנאיים, ארמיים וכן שאילות מן הלשונות המקומיות: גרמנית, צרפתית, ערבית, ספרדית ועוד. היסוד המקראי מורכב מפסוקים ומשברי פסוקים, שמצטרפים זה לזה בדרך אסוציאטיבית. אם הכותב נצרך לצירוף לשוני מן המקרא, הוסיף לו את המשכו אפילו ללא צורך. הסגנון הזה התעלם מכל כלל דקדוקי ולא הכפיף את עצמו לחוקיו התחביריים. להבדיל מתקופת תור הזהב בספרד, הכותבים בסגנון זה לא סברו שלשון המקרא היא היסוד היחיד שראוי לכתוב בו עברית. הם ראו בכל מקור ספרותי — עברי, ארמי או להג מקומי — טקסט הראוי לעשות בו שימוש. עיקרה של הלשון הרבנית הוא אפוא ספרות המקיפה מצד אחד את המקרא, ספרות חז"ל, ובמידה מסוימת גם הלשון המשוערבת, זו הנהוגה בתרגומים מן הערבית לעברית, ומצד אחר יסודות לשון עממיים של סיפורי עם, ניבים ופתגמים מן הסידור ומטבעות לשון מעולם הקבלה. המחברים לא היו מעוניינים ביצירת מונחים וצירופים חדשים, אך למעשה לא יכלו להימנע מחידושים כלשהם, בעיקר בתחומים שהעברית לא נענתה להם.

			פתיחותה של העברית הזאת לרבדים מאוחרים ושימוש ביצירות עממיות הפכה אותה ללשון עממית יותר, הנענית לכל צורכי העם ולא למשכילים בלבד, ואפשרה למחברים להביע את מה שרצו להביע. צורכיהם וצורכי צאן מרעיתם הותאמו ללשון זו. אך למרות עממיותה יש שתלמידי חכמים סברו שמן הראוי, שכתיבה לצורך הוראה וחינוך תיעשה בלשון המקום, המוכרת בקהילה והמדוברת בפיהם: לשון יהודית.

			לשון יהודית מהי? זוהי לשון מקומית שעוצבה בידי יהודים לצורכיהם. היא התפתחה באורח עצמאי כלשון חייה של הקהילה והיא בעלת ייחודים, ששיקפו את מצבם החברתי של היהודים בתוך הסביבה הנוכרית. מאפייניה הבולטים של הלשון היהודית הם המילים והביטויים העבריים (והארמיים) המשולבים באוצר המילים של הלשון המקומית; כתיבתה, בדרך כלל, באותיות עבריות, ודובריה או כותביה חשים כי לשונם מיוחדת היא להם. היסודות העבריים שחדרו אל הלשונות המקומיות לא שינו את המבנה הבסיסי שלהן. יסודות אלה הסתגלו למבנה השפה הקולטת והשתלבו בתוכה. השתלבות זו ניכרת בכל תחומי הלשון: ההגה, הצורות, התחביר, אוצר המילים ומטבעות לשון למיניהם.

			המניעים לכתיבה בלשון העם

			מן הראוי לומר דברים אחדים על המניעים שהביאו את רש"ז לכתוב את ספריו דווקא בערבית בניגוד למקובל בצפון אפריקה עד ימיו, שדברים שבקדושה נכתבו בלשון הקודש,15 וזו לשונו בהקדמה ל'שי למורא' בתרגומי:

			קהל עדת בני ישראל, שמעו ותחי נפשכם, תעלמו אלסבה עלאש פ֗יקנא ועמלנא האד אלמצחאף בלסאן ערבי. לאין מערוף שאיין קאלו סיאדנא ע"ה: ואיין האד אלעולם מא ואקפ֗ה ג֗יר עלא קיום התורה ומצותיה, מתל אלדי קאל אלפסוק אם לא בריתי יומם ולילה חקות שמים וארץ לא שמתי [ירמיה לג כה] וראנא נשופ֗ו אלדי בעוה"ר [בעוונותינו הרבים] פ֗י האד אלתימפו אלמסווד, אלתורה הייא מאשיא והייא תקלאל, מחטוטא פ֗רכנא ומא כאנש מן יפ֗תש עליהא [...] וידא יקבדו פ֗י ידהם [בני אדם] אלמצאחיף די לשון הקדש, יקנטו מנהם, מן סבת אלדי מא יפ֗המוש מליח, וסיגורו לוכאן כאנו אלמצאחיף מכתובין בלסאן ערבי די באש ראנא מדאריין נתכלמו, עמרהם מא ינזלו מן ידהם.

			קהל עדת וכו'. דעו את הסיבה מדוע נתעוררנו לכתוב ספר זה בערבית. ידוע מה שאמרו רבותינו עליהם השלום: אין העולם הזה עומד אלא על קיום התורה ומצוותיה. שנאמר אם לא בריתי יומם ולילה חקות שמים וארץ לא שמתי. ואנו רואים כי בעוונותינו הרבים בזמן הרע הזה, התורה הולכת ומתדלדלת, מונחת בקרן זווית ואין מבקש לה [...] ויש אנשים כשנוטלים לידיהם ספרים כתובים בלשון הקודש [נפשם] סולדת מהם, משום שאינם מבינים, ואילו ספרים אלה נכתבו ערבית, לשון שאנו רגילים לדבר בה, לבטח לא היו מניחים אותם מידיהם לעולם.

			רש"ז מבקש להקנות לסגנון המקורות ששילב בדרשותיו צביון אחד ומתכונת של לשון דיבור. הוא מבקש לכתוב יצירה שתהיה מובנת לכול. לאחר התלבטויות רבות חש צורך להצדיק את מעשהו לחבר את ספריו בלשון שנועדה לענייני חולין. הוא מציין את העובדה שהתורה כבר ניתרגמה ארמית בידי אונקלוס ויהונתן בן עוזיאל.

			וג"כ תלמוד בבלי וירושלמי כתבוהם בלסאן די באש כאנו יתכלמו פ֗י האךּ אלזמאן, ומנאין כתרת אלגלות [...] וקף רבינו סעדיה גאון ע"ה ופ֗סר אלתורה בלסאן אלערבי.

			וגם כן התלמוד הבבלי והירושלמי כתבום בלשון שדיברו בה באותו הזמן, וכאשר התארכה הגלות [...] עמד רבנו סעדיה גאון ע"ה ופירש את התורה בלשון ערב.

			וכן על זו הדרך הולך רש"ז ומפרט את היצירות בתחום הפרשנות, הפילוסופיה והמוסר, שנכתבו ערבית או ניתרגמו אליה. גם העובדה שהלהג הערבי־יהודי, ה"משובש" כדבריו, אינו דומה ל"לסאן ערבי אלפ֗ציח אלחקאני" (הלשון הערבית הצחה והאמיתית), לא הרתיעה אותו. כי בהיעדר ידיעה מינימלית של הלשון העברית, קיומן של מצוות יומיומיות, כגון תפילה וקריאת שמע, נטילת ידיים וברכת המזון וכיוצא בהן, הועמד בסכנה. רש"ז נדרש אפוא לעמוד בפרץ, ועל כן נקט פעולה בלתי שגרתית: הפצת התורה בלשון העם, בערבית מדוברת.

			ספריו של רש"ז זכו לפופולריות רבה כבר בחייו. כפי שהוא עצמו מעיד בהקדמה לחלק השני של 'שי למורא':

			ראנא נשופ֗ו בעינינא פ֗י כול מוצ֗אע די פ֗איין יתמשא בן אדם ישופ֗הום רבאייע רבאייע, והומאן יקראו פ֗יה בפ֗רחא כבירא. וחתא אוחנא פ֗רחנא יאסר אלי זכאנא הקב"ה באש תגִי זכות הרבים עלא יידנא.

			אנו רואים בעינינו כי בכל מקום אשר יתהלך בו האדם, יראה קבוצות קבוצות קוראים בו (בספר בראשית) בשמחה גדולה, ואף אנו שמחנו הרבה שזיכנו הקב"ה, שזכות הרבים תבוא על ידינו.

			פופולריות זו מסבירה את המהדורות הרבות, שיצאו זמן קצר לאחר חיבורן, ואת הלימוד מתוכן גם מחוץ לגבולות אלג'יריה.

			החילון בזמנו של רש"ז

			כללו של דבר: חיבוריו של רש"ז הכתובים ערבית נועדו לקרב את בני עדתו ליהדות ולשמירה על מצוותיה. אולם האם רק הסגנון של המקורות ואוצר המילים הבלתי שגור בפי ההמון הם לבדם ששינו את מה שהיה נקוט דורות רבים: ספרות קודש בלשון הקודש? דרושים רבים מתוך יצירותיו של רש"ז מעידים במישרין או בעקיפין על הירידה הרוחנית בזמנו. המשברים החברתיים בחברה היהודית באלג'יריה והגורמים הסוציו־אקונומיים הם שעמדו ברקעה של תופעה זו. פעולתו של רש"ז חופפת את עידן הכיבוש הצרפתי באלג'יר, למצער בחלקו. הקולוניאליזם הצרפתי לוּוה בשורה של שינויים, שבבסיסם השאיפה להשתית את סדריה הפוליטיים, החברתיים והתרבותיים של אלג'יר על המסורת הצרפתית. שינויים אלה העמידו בהכרח את הקהילות בפני אתגרים חמורים, בשעה שלא היו ערוכות להתמודדות עם כל הכרוך בהם. בצבעים קודרים תיאר אנדרה שורקי את המפגש של בני צפון אפריקה עם תרבות צרפת.16 לא הייתה פינה אחת מיסודות היהדות שלא נוגעה. ההשכלה דחקה את רגליה של שמירת המצוות בקיצוניות, היהדות איבדה את חיותה וחדלה למעשה להיות גורם של ממש בחייו של היהודי. המשברים במשפחה היהודית הלכו ותכפו. חילולי השבת בפרהסיה לא היו עוד מעשים שמבקשים להסתירם. ההתרחקות ממנהגי הקהילה ומאורחות חייה נעשו בהתלהבות הולכת וגוברת, והכול כדי להשתלב מהר ועמוק בחברה הצרפתית.

			שלא תישכח לשון הקודש

			עם המעבר מלשון הקודש לכתיבה בלעז נקט המחבר דרך ייחודית כדי שלא תישכח לשון הקודש: שימוש מופרז, ואפילו מוגזם ביותר, במרכיב העברי. אין המחבר מסביר את פשר הדבר, שבמידת מה עומד בסתירה למגמה שביקש להנהיג — שימוש בלעז לצורכי חינוך והוראה באמצעות ויתור על השימוש בלשון העברית, כפי שהיה מקובל עד זמנו. כי מי יתקע לידו שלא יצא שכרו בהפסדו? שהרי גודש של מילים, מטבעות לשון, ניבים ופתגמים עבריים בתוך טקסט לועזי עלול לעמעם את תוכן היצירה ולהחטיא את המטרה שביקש המחבר להשיג. ברם מתברר שסכנה זו עמדה לנגד עיניו, והשימוש המופרז במרכיב העברי מלמד שאף על פי שכל דאגתו הייתה נתונה לחיזוק האמונה בקרב ההמון, לא הוסחה דעתו מן הערך הלאומי, שמייצג השימוש בלשון העברית. משום כך, כנראה, ביקש שספריו יודפסו באותיות רש"י, שמוסיפות הילה לכל טקסט יהודי.

			בפרק סגנון ולשון ב'מעם לועז'17 עמד לנדאו על סגולות סגנונו של ר"י כולי בכתיבתו הלועזית וקבע ש"לעברית משקל חשוב בלשונו בלאדינו" הן באוצר המילים והן בתחביר. חדירת העברית היא כה גדולה עד שגם מי שאינו מבין לדינו יוכל לעמוד על תוכן הטקסט. לשם דוגמה מציין לנדאו את המשפט הבא: "שיינדו איש מצוה די סיר משתדל אה ניר אל מלך [לפי שמצווה להשתדל ולראות פני מלך]".18 משקלה של השפה העברית ב'מעם לועז' גדול הרבה יותר מאשר בשפה המדוברת, והיא נשמעת טבעית ומובנת. השימוש במרכיב העברי נעשה במילים שאולות, כגון 'מלך', 'מציאות', 'משתדל' וכיוצא בהן; בצירופי כלאיים, כגון "קוזה די מצוה", "קוזה די עברה" (דבר מצווה, דבר עבירה); ובתרגומי שאילה (Calque, loan translation), דהיינו שימוש בצירוף לשוני השאול מלשון אחרת לאחר שתורגם: "פאטרון די אלמה" (=בעל נפש) ככינוי לאיש חסיד ותמים באמונתו.19 במקרים רבים מותיר בעל 'מעם לועז' צירוף לשוני או מאמר חז"ל שלם ללא תרגום.20 השימוש ביסודות העבריים אינו מצטמצם לאוצר מילים ומטבעות לשון מתחום ההלכה, המנהג ואורחות חיים, שאין להם תחליף טבעי בלדינו, אוצר המילים מקיף את כל התחומים בין החול ובין הקודש.21

			בדרך הזאת ממש הילך ר' שלמה זרקא (ואולי אף יותר מכך), הטקסט לדוגמה המשמש אותנו לצורך זה לקוח מן ההקדמה לספר 'שי למורא'.22

			ואחנו מן סבת אלדי ראנא נשופ֗ו במעט ב"מ [בר מינן] מאשיא תתנסא תורתינו קדושה ואלדין אלעזיז דיאלנא אלדי באש מפ֗רוזין מן אומות העולם מתל דינים תפלה וקריאת שמע ודיני נטילת ידים וברכת המזון וגִירהם אלדי רוב בני אדם מא יערפ֗והמש, לבסתנא קנאת ה' צבאות ועמלנא האד אלמצחאף בלסאן ערבי הנוהג כפי זמנינו כדי לזכות את הרבים.

			ואנחנו — מן הסיבה שאנו רואים כמעט, בר מינן, עומדת תורתנו להישכח, ודתנו היקרה שבזכותה אנו נבדלים מאומות העולם, כגון דיני תפילה וקריאת שמע ודיני נטילת ידים וברכת המזון וזולתם, אשר רוב בני אדם אינם מכירים אותם — העטיתה אותנו קנאת ה' צבאות, ועשינו (וכתבנו) ספר זה בלשון ערבית הנוהגת כפי זמננו כדי לזכות את הרבים.

			קטע זה מייצג נאמנה את שימושו של זרקא בהיקפו של המרכיב העברי, במהותו ובתחומי השימוש של יסודותיו השאולים. חלק הארי מאוצרו הלשוני תופסים המושגים הטיפוסיים שבפי היהודים, כגון "תורתנו הקדושה", "בר־מינן" ועוד. חלק נוסף ממרכיב זה קשור לתחום בית הכנסת ובית המדרש: דיני תפילה וקריאת שמע, דיני נטילת ידיים וברכת המזון ועוד. אך אוצר לשונו אינו מתמצה רק בתחום השדה הסמנטי הדתי, הוא עושה שימוש גם במילים בעלות אופי ניטרלי, כגון "כמעט רוב בני אדם, הנוהג כפי זמננו".

			העיצוב הספרותי של מקורות חז"ל

			המבנה הצורני של דרשת חז"ל

			במקומות רבים בפירושיו ודרשותיו נקט רש"ז גישה חינוכית בביאור העניינים הנידונים בכתוב. רוב דבריו הם כמסקנה העולה מאליה. מסקנות אלה כה ברורות עד שנדמה לקורא בפירושי דרשותיו שזו תכלית פרשנותו. לא המשמעות העניינית, ובוודאי לא המשמעות המילונית של הפסוק הנדרש היא העומדת על הפרק אלא העיקרון החינוכי העולה ממנו. לא המעשה או המאורע המסופרים בכתוב עיקר, אלא חשיפת הסיבות, שאינן מפורשות בכתוב. להדגמת דברינו נביא כאן דרשה אחת לדוגמה. נעמוד על מבנה הצורני ועל מילות המפתח המציינות אותה. הדרשה עוסקת בפסוק הראשון של פרשת וירא (בראשית יח, א) ואלה חלקיה: 

			
					הפסוק הנדרש: "וַיֵּרָא אֵלָיו יְהֹוָה בְּאֵלֹנֵי מַמְרֵא", וכו'.

					פירוש רש"י על אתר ומקורו [בב"ר מז, ט].23 

					קושיות על המדרש, "דקדוקים" בלשון רש"ז.

					יישוב הקושיות שהוקדמה להן מילת ההצעה "נסבקו" [נקדים].24 ה"דקדוקים" נפתרים בזה אחר זה על ידי מאמרי חז"ל.25

					סיפור מעשה מחיי אחד מחכמי התלמוד.26

					מסקנות העולות מן הדיון, ובעיקר מסיפור המעשה, ואלה הן בדרשה דנן: "חובה על כל אדם ללמוד ממדותיו יתעלה שמו כמו שנאמר והלכת בדרכיו [דברים כח, ט] מה הוא רחום אף אתה תהיה רחום וגו'. עתה שמצינו שהקב"ה בכבודו ובעצמו קיים [= מצוות] ביקור חולים ובא לבקר את אברהם אבינו מכל שכן שחובה על כל אדם שיהיה זהיר במצוות ביקור חולים כמובא בש"ע יורה דעה סי' שלה".27

					הדינים הקשורים במצוות ביקור חולים.28

			

			העיצוב הספרותי של המקור ההלכתי

			מבנה זה, כפי שתואר על ידינו, הוא קבוע הן במרכיבים שבתוכו, הן בסטרוקטורה החיצונית והן במילות הקישור המשמשות אמצעים רטוריים. אך מאמרי חז"ל זוכים לעיבוד ספרותי, המשווה להם אופי רך ומעודן, משיל מעליהם לשונות קשות ומשלב דיאלוגים העושים אותם שווים לכל נפש. נדגים זאת באמצעות הדינים הקשורים במצוות ביקור חולים. המחבר מציין אומנם שהדינים הם "כמובא בש"ע", אך ההבדלים בין הדינים שהוא מציע בסיכומו של הדיון ובין הסעיפים בש"ע הם מהותיים:

			א.	רש"ז משמיט סעיף ח הדן בחולי מעיים ובחולי עיניים, שש"ע הוציאם מדין מצוות ביקור חולים ונפטרים מלבקרם. משמע שרש"ז עשה את דינם כדין כל החולים, שחלה עליהם חובת ביקור חולים.

			ב.	מובטח לחולה המתוודה על ערש דווי חלק לעולם הבא (ש"ע שלח, ס"ק א), ואולם רש"ז הקהה הרגשת המוות הקרב ובא והבטיח למתוודה, ש"בשכר הוידוי ישלח לו הקב"ה רפואה שלמה".

			ג.	ועתה לעיקר. ס"ק ב נוסח אחרת ע"י רש"ז, כדלהלן:

			
				
					
					
				
				
					
							
							ש"ע יו"ד שלח סק"ב

						
							
							רש"ז סעיף 2

						
					

					
							
							אפ' הגדול ילך לבקר הקטן, ואפילו כמה פעמים ביום, ואפילו בן גילו, וכל המוסיף ה"ז [הרי זה] משובח ובלבד שלא יטריח לו.

						
							
							אפילו שהוא חכם ועשיר חובה עליו לבקר את החולה, ואפילו חולה זה עני וצעיר ממנו, מתחייב לבקרו פעמים רבות, וכל המרבה לבקר את החולה הרי זה משובח, אולם בשעה שהוא מבקר את החולה, לא יטריח עליו בדיבור הרבה, כי עלול הוא לגרום לו צער רב וב"מ [ובר מינן] עלול להוסיף לו על חוליו.

						
					

				
			

			מלשונו של הש"ע משמע, שהחיוב מוטל רק על הגדול בגיל או לכל היותר בן גילו של החולה. רש"ז מחייב במצוות ביקור חולים גם את הגדול בחוכמה ובעושר, אפילו אם החולה צעיר ממנו. כמו כן מסביר רש"ז את הביטוי הכולל "ובלבד שלא יטריח לו" ומעמיד טרחה זו על דיבור מוגזם בלבד, אך חובת ביקור החולה חלה מכל מקום.

			העיצוב הספרותי של אגדת חז"ל: 'אמרו עליו על נחום איש גם זו'

			סיפורו של נחום איש גם זו מובא בשלושה מקורות תלמודיים שונים: בבלי, סנהדרין קח ע"א; תענית כא ע"א; ירושלמי, סוף מסכת פאה. ההקשר הטקסטואלי של הסיפור משפיע על עיצוב העלילה. בסנהדרין מוזכר סיפורו של נחום בהקשר של שיחה בין שֵׁם בן נח לאליעזר עבד אברהם על נס העָפָר, עפרו של אברהם, שהביס באורח פלאי את ארבעת המלכים (בראשית יד). המקור בירושלמי מסמיך את הסיפור למעשה צדקה כושל, שהביא למותו של עני ירושלמי, ואילו המקור בתענית עומד בזיקה למעשים הקשורים בכותל רעוע. מקור אחרון זה הוא המקיף והמפורט ביותר. הוא כולל את כל היסודות הסיפוריים והעלילתיים שבשאר המקורות בתוספת נופך: תיאור דלותו של נחום, הדו־שיח בין נחום ותלמידיו, פרטים על האיש הנקרה בשעה שנחום עשה את דרכו לבית חמיו. זה גם המקור ששימש את רש"ז בדרשתו והיה המצע לעיבודו מחדש. אף על פי כן מבקש רש"ז להשביח את המקור המדרשי על ידי תוספות מרובות, פירוט יתר של עובדות ובעיקר על ידי תוספות דרמטיות ותיאורים פלסטיים חיים. בעיקרו של דבר כל השינויים שביקש המחבר לעשות, באים להוסיף לוויית חן בלא לגרוע כמלוא הנימה מן התוכן הבסיסי. ועתה ליתר הרחבה:

			הצטיידותו של נחום בדרכו לבית חמיו מתוארת במדרש במשפט אחד: מאכל, משתה ומיני מגדים. לעומת זאת טורח רש"ז לפרט כל אחד מן הרכיבים כדי למלאו תוכן מן התחום של הרגלי האכילה הידועים לקהל קוראיו: "לקחתי עמי צידה לדרך על שלושה חמורים עמוסים: אחד נושא לחם, השני — זיתים, בשר (מיובש), פירות ועוד כיוצא בהם. השלישי עמוס יין ועראק מכל המינים".29 בכך הוא מגביר את המתח הרעיוני בין רעבונו של העני המתחנן על נפשו ובין התרשלותו של נחום בעשיית מצווה הכרוכה בפיקוח נפש של ממש. בדרך זו ביקש ר' שלמה לתאר את הדו־שיח בין נחום והעני.

			והנה יהודי עני עומד למולי ואומר: רבי שא אלי פנים [ראה בעוניי], תן לי לאכול פן הרעב ימיתנו. זה זמן רב שאני שרוי ברעב. אמרתי לו: בני המתן דקות אחדות שאפרוק את המשא מן הבהמות ואתן לך מה שתחפוץ. מיד ירדתי מעל החמור והתחלתי להתיר את המשא כדי שאוכל לתת לו לאכול ולשתות. עוד לא סיפק בידי להגיש לו את האוכל עד שראיתיו נופל ארצה ומת.30

			תיאור מצבו האומלל של העני העומד לנפוח את נשמתו מול התנהלותו הבוששת של נחום, מעמיק את הניגוד בין הרעיון של "אין מעבירין על המצוות" למילוי הצרכים האגואיסטיים.

			לאחר שנפתרה חידת הכבוד שזכה לו נחום, פתחו דיירי המלון בהריסת בתיהם והובילו את עפר ההריסות כמנחה לקיסר: "סתרו לדירייהו ואמטינהו לבי מלכא" (תענית, שם). אך התמונה שפיתח רש"ז על סמך משפט יחיד זה היא דרמטית ועמוסת תיאורים פלסטיים: רוח סערה אחזה בדיירי המלון, כולם התגייסו למלאכת ההרס, איש איש ומכושו בידו. הם חדלו מן החורבן רק לאחר שמילאו בעפר ארבעים או חמישים ארגזים. תיאורים אלה מאפשרים למחבר לעבור בחטף מתיאור הנס הפלאי שאירע לנחום, למעשי ההרס והאימה של מי שרואה צל הרים כהרים.

			באותה מידה של דרמטיות בונה המחבר את התמונה שבמרכזה אליהו הנביא. אך לא האיש הפלאי ולא עצתו לקיסר הם עיקרה. הנקמה במורדים היא תכליתה:

			כששמע המלך נכנסו דברים אלה [דברי אליהו] ללבו, וחמתו הבוערת שככה. בו בזמן קרא המלך לעבדיו ואמר: יודעים אתם שעיר פלונית עומדת במרייה, ומעולם לא אבו לקבל את מרותי. עתה זימן לנו אלהים במה להכניעם, קחו עפר זה, ששלחו לי היהודים במתנה, ונסוהו, אולי נצליח הפעם, וכך אירע. יצאו למלחמה עליהם בעזרת העפר ההוא ועשו בהם השחית והתעוב. אז נכנעו למלך.31

			סיכום

			דרשותיו של ר' שלמה זרקא מכוונות לאדם, שמידותיו הוקהו על ידי גורמים חברתיים. הוא ביקש בחיבוריו לטפח את המידות שסולפו בעיקר על ידי יצר ההצלחה והרדיפה אחר מעמד אישי. הוא ידע שערכים מוסריים גלומים בספרות ובהגות, בדבריהם ובפועלם של אישים, ועל כן טרח ללקטם מכל אוצרות התרבות היהודית, ופעמים רבות גם מתוך התרבות הכללית, ולהעמידם לרשות בני עדתו בלשון ובסגנון השווים לכל נפש. חיבוריו הביאו כל אחד מבני קהילתו לעיין במצוות המוסריות ולעמוד על טעמן. הוא הציג בפניהם אנשי מוסר ורעיונותיהם, והצליח לעורר סלידה מהתנהגותם של אנשי השררה ושל רבנים מתחסדים.

					14	קוגוט, מצב המחקר, עמ' 31-9; קוטשר, תולדות הלשון העברית, עמ' 148.

					21	לנדאו, תכנים וצורות במעם לועז, עמ' 32-21.

				

				
					22	אלקיים, חידושי לשון, עמ' 11.

				

				
					23	כל הספרות התלמודית־מדרשית וכן ספרות הקבלה עשויות לבוא בשלב זה של הדרשה.

				

				
					24	במקומות רבים מילת ההצעה היא "בהקדים". על תבה זו ועל תפקידה הרטורי בדרשותיו של רש"ז עמדתי במאמרי, וראו אלקיים, חידושי לשון, עמ' 14-13.

				

				
					25	לעיתים מזומנות יחרוז רש"ז מאמרי חז"ל בזה אחר זה, כדי ליישב קושיות שעלו במהלך דיונו. נציין, שמבנה זה שהוצע עד שלבו הרביעי, מצוי לעיתים מזומנות בפירוש 'אור החיים' לר' חיים בן עטר (סלה, מרוקו 1696 — ירושלים 1743). הפירושים ב'אור החיים', המבארים את הכתוב בדרכים של דרש ורמז, מצטיינים בשאלות רבות של ייתור, חיסור או תיאום דקדוקי וכו'. כשהוא מזכיר את דברי החכמים מתקופת התלמוד והמדרשים או פרשנים מימי הביניים, ההזכרות מופיעות בליווי מילות ההצעה: "כמאמרם ז"ל", "ע"ד אמרם", "לפי מה שקדם מדברי חז"ל", "יתבאר העניין בהקדים דבריהם ז"ל", ועוד. עיינו טויטו, רבי חיים בן עטר, עמ' 18 ואילך.

				

				
					26	לעיתים הסיפור הוא עממי, משֶלו או משל אחרים.

				

				
					27	שי למורא, עמ' 108 בתרגומנו.

				

				
					28	השלב האחרון בדרשותיו אינו בא תמיד. הוא מוצע כשהנושא הנדון מחייב זאת.

				

				
					29	בתרגום לעברית, ראו נספחים.

				

				
					30	בתרגום לעברית, ראו נספחים.

				

				
					31	בתרגום לעברית, ראו נספחים.

				

			

		
	
			נספח א

			אנו מביאים כאן את סיפורו של נחום איש גם זו בלשונו של רש"ז בתוספת הערות ובתרגום לעברית (נספח ב).

			נקודות דיאקריטיות

			רש"ז עושה שימוש בנקודות דיאקריטיות בשש אותיות: ג, ג, כ, ך, פ, צ.

			ג֗ — משקפת את ההגייה של גימ"ל רפה של אותיות בג"ד כפ"ת במסורת הקריאה הספרדית כגון: לברג֗ות (פשפשים), לג֗בינא (צער ומכאוב).

			גִ — עשויה לשקף את ההגייה של J בצרפתית כגון: רגִליה (רגליו), גִאיו (באו), בלגִדאם (בשחין).

			כ֗ — משקפת את ההגייה של כ"ף רפה של בג"ד כפ"ת: דכ֗לו (נכנסו), כ֗ליע (בשר מיובש), נכ֗מם (אחשוב).

			ךּ — נקודה באות כ"ף סופית משקפת את הגייתה של כ"ף דגושה של בג"ד כפ"ת: דאךּ (ההוא), באלךּ (דעתך), מעאךּ (עִמך).

			פ֗ — הגייתה כהגיית פ"א רפה של בג"ד כפ"ת או של f, כגון פ֗וק (על), כאפ֗ו (פחדו).

			צ֗ — מציינת את הדל"ת הנחצית, כגון ללארץ֗ (לארץ), בעצ֗הום (ביניהם), למוצ֗עהום (למקומם).

			שי למורא, קע, ע"א-קע"ב, ע"א32

			קאל אתלמוד פ֗לגמרא די תענית דכ״א [דף כ. ע״א]33 צאד וואחד למעשה פ֗י וואחד לחכם די כאן יסמו נחום איש גם זו,34 די כאן בעוה"ר [בעונותינו הרבים] מדוכה35 בייסורין מראשו ועד רגליו, דהיינו כאנו ידיה ורגִליה מקטועין, ועמא מן זוגִ די עיניה, ולגוף דיאלו כאמל מעאמר בלגִדאם. וכאן מרמי פ֗י וואחד לבית מסוכנת,36 והוא פ֗וק קאטרי לוח, ורגִלין דאךּ לקאטרי פ֗י קלב סטלאת דלמא, באש מא יציבוש טריק נמל ולברג֗ות37 יטלעו לענדו ויעאדבוה. וואחד נהאר דכ֗לו אתלמידים לענדו יזורוה, ורצ֗ו באלהום לדיךּ לבית, וצאבוהא מסוכנת מן כול גִיוא, וכאפ֗ו לא תטיח עליה, ותפ֗קו בינאתהום באש יכרגִוה מנהא ויחאטוה פ֗י בית אוכ֗רא. וחין גִאיו באש ירפ֗דוה קאללהום: בדאו כ֗רגִו גִמיע לחוואייגִ ולמצאחיף די ענדי הינא ודיך אסאעא כרגוני לייא, לאיין אנא נאערף אלי האד לבית מא ראהי וואקפא ג֗יר בזכות דייאלי, ואידא תבדאיו תכ֗רגִוני לייא, סיגורו38 תטיח לבוויתא עלא חוואיגִי ויצ֗יעולי. והאיידךּ צ֗אר. כ֗רגִולו חוואייגִו מן קבל, ומן בעדו כ֗רגִוה ליה. הומאן כ֗ארגִין ביה פ֗לעאתבא ולבית טאחת לגמרי.

			האדוךּ אתלמידים תקצאווה וקאלולו יא רבי: מאחר די נתי צדיק גמור כיף חתא נתייסר בהאד לייסורין כאמלין. גִאוובהום וקאללהום: יא וולאדי אנא כונת סיבה לרוחי באש טראלי האד אטארי כאמל. לאיין וואחד לכ֗טרא צטאחקית נצאפ֗ר לוואחד לבלאד בעידא באש נזור נסיבי די סאכן תמא. וכ֗דית מעאייא פרוביזיון39 לטריק תלאתא דזוואייל מחאמלין. א' ראפ֗דא לכ֗ובז, ב' ראפ֗דא לכומנייא זיתון וכ֗ליע ופ֗רוטאת וג֗ירו, ג' ראפ֗דא אשראב ולמאחייא עלא כול טבאע. אנא מאשי פ֗טריק ותלאקא ביא וואחד ליהודי עני וקאללי: יא רבי תקשאע פ֗ייא לווגִאה לחאל תעאטיני מא נאכל לאיין לגִוע קתלני וליום טינפו40 כתיר ואנא ברעב. קולתלו: יא בני תסתנאני שי דקאייק מן זמאן, קד אמא נחאל לחמל ונאעטיך. די תחאב. וסוביטו41 נזילת מן פ֗וק זאיילתי, ובדית נחאל לחמל באש נעטילו יאכל וישרב, ומא לחאקתש נגִבדלו למאכלא חתא שופ֗תו טאח ללארץ֗ ומאת, וכ֗דית צער גדול עליה. ומן כותרת לג֗בינא די כאנת ענדי אגִרית וטאחת עלא ווגִהי ובקית ננדב פ֗י ווגִהי ונבכי ונצאייח עלא למות דיאלו די אנא סבתו, וקולתלו לעינין די מא שפ֗קוש עליה ינעאמיו, לידין ורגִלין די מא גִראווש פ֗יסאע יגִבדולו למאכלא ינקטעו, ובקית נכ֗מם ונקול באלךּ מאזל מא תכ֗פלי לעון, וזידת קולת לגוף די מא שאפ֗קש עלא לגוף די האד לעני יתעאמר שחין, והאיידך צאר אלי כולשי פ֗יא. וכמלו סייאדנא פ֗לגמרא וקאלו אטעם עלאש כאן ייסמו נחום איש גם זו, לאיין פ֗י כול צרה די כאנת תגִה עליה כאנת טביעתו יקול גם זו לחובה,42 ועליהא סמאווה לעולם נחום איש גם זו (וכאיין מן קאל אלי כאיין וואחד לבלאד יסמהא גם זו43 והווא כאן כביר פ֗י הא ועליהא סמאווה איש גם זו בחאל איש סוכו וג֗ירהום) וצאר וואחד לכטרא כאנו צטאחקו ישראל ירסלו וואחד אריגאלו44 לצולטאן, וכאפ֗ו באלךּ יתלאקאיו ביהום קטאעין אטריק ויאכ֗דולהום. ונגִמעו ז' טובי העיר ולחכמים דלבלאד ותפ֗קו פ֗י בעצ֗הום באש ירסלו דאךּ אריגאלו מעא נחום איש גם זו פ֗י כאטר כאן מערוף אלי דאיים יצירולו נסים ונפלאות, וסוביטו תאייטולו ועטאוולו פ֗יידו וואחד אסנדוק מעאמר באבנים טובות ומרגליות, וקבלו מן יידהום וקאללהום אנא נווצלו פ֗ייד אצולטאן, חין כאן מאשי פ֗טריק ג֗רבת עליה אסמש ובאת פ֗י וואחד לווילאגִ.45 פ֗י נוץ אליל קאמו צחאב דאךּ. לווילאגִ ורפ֗דולו דאךּ. אסנדוק לענדהום וחאלוה וכדאיו דאךּ אשי כאמל די פ֗יה, ועאמרוהולו בתראב וג֗לקוה ורצ֗ו לאמאנא למוצ֗עהא, והווא מא גִאב כבר לדנייא. צבאח בכרי קאם ורפ֗ד אסנדוק פ֗וק אזאיילא ורכב באש ימשי לבלאד אצולטאן. חין ווצל לענדו מדלו להדייא דליהוד ואעטאלו דאךּ. אסנדוק וקאללו האדא ריגאלו מן ענד ליהוד, וקבלו אצולטאן בלפ֗רחא מן יידו.

			אצולטאן חין חאל דאךּ אסנדוק צאבו מעאמר בתראב וזאעף יאסר, ותפ֗ק מעא באלו באש לאזם יקתל נחום איש גם זו ויאעמל כלייה ב"מ [בר מינן] פ֗י שונאי ישראל, וצוור וגִהו לנחום איש גם זו וקאללו אנא רגִאעת מסכרא ענד ליהוד באש רסלולו סנדוק מעאמר בתראב ריגאלו, וכאן זעפ֗אן יאסר. נחום איש גם זו בקא כיף למדהוש ומא ערף מא יווגִב ג֗יר בלאחרא. נטק וקאל: גם זו לטובה. הומאן פ֗י ווצט דאךּ. לכלאם ואליהו הנביא ז"ל ווקף פ֗י ווצטהום, וכאן יתחשבאלהום בשביהת וואחד לקאייד מן לקייאד דיאלו, ונטק וקאל לצולטאן יא סידי תעטי באלךּ. מעאייא נאהדרלךּ. וימכן מא יכון חתא זעאף על ליהוד. נכ֗מם לאייכון האד אתראב די רסלולךּ. ליהוד ריגאלו הווא מן אתראב די אברהם גִדהום, לאיין נסמאע מן וואלדייא אלי חין כאן אברהם יכון ענדו שי טראד מעא שי נאס כאן ירמי עליהום אתראב וכאן ידכ֗ל פ֗י עדייאני כיף אסיוף ולבארוד ורצאץ. חין סמאע אצולטאן האד אלכלאם ברד מן דיךּ. לגלייא די פ֗אש כאן ודכל פ֗י באלו האד לכלאם. ופ֗י דאךּ לוקת עאייט עלא כ֗ודאמו וקאלהום: ראהו בעלמכום אלי לבלאד לפ֗לאנייא דאיים עאציין עלייא ועומרהום מא חאבו יטיעולי, דאבא ראהו גִאב ראבי באש יטיעולי. כ֗ודו האד אתראב די רסלולי ליהוד הדייא ומשיו פרובארו46 ביה לא ייכון תקציהולנא צאלחא, והאיידךּ צאר, משאיו וטרדו עליהום בדאךּ אתראב ועמלו פ֗יהום השחית והתעיב47 וטאעו לצולטאן חין שאף אצולטאן האד לכצלא צארת בדאךּ אתראב עטא וורדיין48 ורפ֗דו בקיית אתראב די בקא פ֗סנדוק ודכ֗לו ללכ֗זנא דיאלו. ועאמרלהום דאךּ אסנדוק באבנים טובות ומרגליות וואעטאה פ֗ייד נחום איש גם זו, וואעטא וורדיין ללכ֗ודאם דייאלו באש ירכבו וימשיו קודאמו חתא יווצלוה למוצ֗אע בכבוד גדול. פ֗טריקהום דכ֗לו לדאךּ לווילאגִ, קבצ֗וה צחאב לווילאגִ וקאלולו באש צארלךּ האד לכבוד כאמל. ועאדלהם לקצייא כאמלא וואיין אתראב די גִאב ריגאלו לצולטאן נפ֗עו פ֗י חארכת אטראדאת ודיה קבץ לבלאד לפ֗לאנייא וקאלולו האדאךּ אתראב די כ֗דית פ֗סנדוק מעאךּ הווא מן תראב בלאדנא קאללהום נחום מניין אמא כאן ראהו נפ֗אע וקצ֗א צאלחא.

			צחאב דאךּ לווילאגִ הומאן סמעו האד לכלאם וסוביטו דכ֗לת פ֗יהום רוח סערה די כול וואחד גִאב פ֗אס פ֗יידו ושתג֗לו יהאדו פ֗דייארהום ויעאמרו אתראב פ֗סנאדק חתא עמרו חסאב ארבעין וולא נ' (חמשים) סנדוק ורפ֗דוהום על אזוואייל ועבאווהום לצלטאן, ודכ֗לו ענדו וקאלולו: יא טוויל לאעמר, תכון מעלום אלי דאךּ אתראב די רסלולךּ ליהוד אהדייא הווא מן אתראב בלאדנא. וחין סמאענא בהאד לכצלא די כ֗רגִת מנו ראנא הדמנא לווילאגִ כאמל וגִבנאלךּ תראבו. אצולטאן חין סמאע כלאמהום, קבל מן ענדהום דאךּ אתראב וועטא מנו לכ֗ודאמו וקאלהום באש ימשיו יגִרבוה וישוף אידא כלאמתהום חאק, וסוביטו רכבו כ֗ודאם אצולטאן ושכארא מן דאךּ. תראב מעאהום וגִרבוה ושאפ֗ו אלי מא ענדו לאש יליק ורצ֗ו לגִוואב לצולטאן, ופ֗י דיךּ לחין זעאף עליהום אצולטאן וקאל דאךּ לג֗אשי כאמל די דאךּ לווילאגִ פ֗י כ֗אטר די גִאיו יתפ֗יסכו עליה כן יאבדו כל אויביך ה'.

			נספח ב, תרגום לעברית

			אמר התלמוד, גמרא תענית, כ"א:

			מעשה בחכם אחד ושמו נחום איש גם זו, שהיה, בעוונותינו הרבים, מדוכה ביסורין מראשו ועד רגליו, דהיינו בלי ידים ובלי רגלים, סומא משתי עיניו וגופו מלא שחין, והיה מוטל על מיטת עץ, בחדר מסוכן (רעוע) ורגלי המיטה בתוך דליי מים כדי שהנמלים והפשפשים לא ימצאו אליו דרך לעלות עליו ולייסר אותו. יום אחד נכנסו אליו התלמידים לבקרו. הם שמו לב שהבית רעוע מכל צדדיו וחששו שמא יתמוטט עליו. הסכימו ביניהם להוציאו משם ולהניחו בחדר אחר. אך ברגע שבאו להוציאו אמר להם: "התחילו להוציא את הכלים ואת הספרים שברשותי, ורק אח"כ תוציאו אותי, שיודע אני שבית זה קיים בזכותי בלבד. ואם תוציאוני תחילה יתמוטט בית קטן זה וכל רכושי יאבד ממני". וכך אירע: הוציאו את חפציו תחילה ולאחר מכן הוציאוהו עצמו. עוד הם על מפתן הבית והבית התמוטט כולו.

			אותם תלמידים שאלוהו: "רבי, מאחר שאתה צדיק גמור מדוע אתה נתייסר (כך במקור) בכל היסורין?" ענה ואמר להם: "בניי, אני גרמתי לעצמי, שאירע לי מעשה זה בשלמותו: פעם אחת נצטרכתי לנסוע לעיר אחת רחוקה לבקר את חמי שגר שם. לקחתי עמי צידה לדרך (=פרוביזיון) על שלושה חמורים עמוסים. אחד נושא לחם, השני זיתים, בשר (כליע), פירות ועוד כיוצא בהם, השלישי עמוס יין ועראק מכל המינים. אני בדרך והנה יהודי עני עומד למולי ואומר: 'רבי שא אלי פנים (ראה בעוניי), תן לי לאכול פן הרעב ימיתני, זה זמן רב שאני שרוי ברעב'. אמרתי לו: 'בני, המתן דקות אחדות שאפרוק (את המשא) מן הבהמות ואתן לך מה שתחפוץ'. מיד (=סוביטו) ירדתי מעל החמור והתחלתי להתיר את המשא כדי שאוכל לתת לו לאכול ולשתות, עוד לא סיפק בידי להגיש לו את האוכל עד שראיתיו נופל ארצה ומת. הצטערתי צער רב, ומרוב צערי מיהרתי ונפלתי על פני. הכיתי על פני, בכיתי וזעקתי על מותו שנגרם על ידי. אמרתי: 'העיניים שלא חסו עליך יסומו, הידים והרגלים שלא מיהרו להוציא את האוכל — יתקטעו'. ועדיין אני מהרהר: עוד לא נתכפר העוון. הוספתי: 'הגוף, שלא חס על גופו של עני זה, יתמלא שחין'. והכל נתקיים בי".

			והסבירו רבותינו בגמרא: מפני מה נקרא נחום איש גם זו? מפני שעל כל צרה שהיתה באה עליו היה רגיל לומר גם זו לחובה, ומשום כך נקרא בפי כל העולם נחום איש גם זו (ויש אומרים על שם העיר הנקראת גם זו, ושם [נחום] היה גדול וחשוב. ועל כן איש גם זו על דרך איש סוכו, וכיוצא בזה). פעם אחת ביקשו ישראל לשגר דורון למלך וחששו מפני שודדי הדרכים. התכנסו שבעה טובי העיר וחכמיה והסכימו לשגר את הדורון בידי נחום איש גם זו, שידוע שהוא מלומד בניסים ונפלאות.

			מיד זימנוהו ומסרו בידו תיבה מלאה אבנים טובות ומרגליות. נטלה מידיהם ואמר: "אני אביאה למלך". בעודנו בדרך והשמש שקעה, הוא לן בכפר אחד (=וילאג'). בחצות הלילה קמו אנשי הכפר, נטלו את התיבה, פתחוה, לקחו את תכולתה ומילאוה עפר, נעלוה והחזירו אותה למקומה בלי ש(נחום) ירגיש בכך כלל. למחרת בבוקר העמיס את התיבה על חמורו ויצא לדרכו לעיר המלך. כשהגיע מסר למלך את תשורת היהודים, המלך קיבלה בשמחה רבה.

			כאשר פתח המלך את התיבה, מצא שהיא מלאה עפר. כעס מאוד וחשב בלבו להרוג את נחום איש גם זו ולעשות כלייה, בר מינן, בשונאי ישראל. נפנה (המלך) לנחום איש גם זו וטען: "נהפכתי ללעג בעיני היהודים, הם שלחו לי במתנה תיבה מלאה עפר". חמתו (של המלך) בערה בו. נחום איש גם זו עמד משתומם ולא יכול לפתוח פיו. לבסוף אמר: "גם זו לטובה". בתוך כך נגלה אליהו זכור לטוב בדמות אחד מן המושלים (=קאייד) פנה למלך ואמר: "אדוני המלך, הט אוזניך לדבריי ואפשר שלא תתמלא חמה על היהודים. חושב אני שהעפר ששלחו לך היהודים במתנה הוא עפרו של אברהם אביהם, ושמעתי מאבותי שבשעת מלחמה היה אברהם זורק עפר זה על אויביו והיה חודר כחורבות וכדורי נפץ"'. כששמע המלך נכנסו דברים אלה ללבו, וחמתו הבוערת שככה. בו בזמן קרא המלך לעבדיו ואמר: "יודעים אתם שעיר פלונית עומדת במריה, ומעולם לא אבו לקבל את מרותי, עתה זימן לנו אלוהים במה להכניעם. קחו עפר זה, ששלחו לי היהודים במתנה ונסוהו (פרוברו) אולי נצליח הפעם". וכך היה. יצאו למלחמה עליהם (בעזרת העפר) ההוא ועשו בהם השחית והתעיב (על פי תהלים יד, א — "השחיתו התעיבו עלילה") אז נכנעו למלך. כשראה המלך מה פעל העפר נתן הוראה (וורדיין) לקחת את שארית העפר שנותר בתיבה לבית גנזי המלך, למלא את התיבה באבנים טובות ומרגליות ולתתה לנחום איש גם זו, הוא אף ציווה על עבדיו שירכיבו אותו (את נחום) עד מקומו בכבוד גדול. בדרכם נכנסו לאותו כפר (וילאג'). ניגשו אליו אנשי הכפר ושאלוהו בשל מה כל הכבוד הזה. הוא סיפר להם את כל מה שאירע לו, שהעפר שהביא במתנה היה למלך לתועלת במלחמתו להכניע את העיר (שעמדה במריה). פתחו ואמרו לו: "העפר שנטלת עמך בתיבה מעפר עירנו הוא". ענה נחום: "אין משנה מניין הוא, העיקר שהייתה בו תועלת".

			אנשי אותו הכפר שמעו דבר זה ומיד אחזה בהם רוח סערה, כל אחד מהם נטל את מכושו בידו והחלו להחריב את בתיהם ולמלא את התיבות עפר. עד שמילאו ארבעים או חמישים ארגזים. העמיסום על החמורים והביאום למלך. נכנסו אליו ואמרו: "אדוננו, יאריך אלוהים ימיך (=טויל לעמאר) דע לך שאותו עפר, ששיגרו לך היהודים במתנה, עפר עירנו הוא, וכששמענו מה תועלתו, החרבנו את כל הכפר והבאנו לך את עפרו". המלך, כאשר שמע את דבריהם, קיבל מהם את העפר, נתן ממנו לעבדיו וביקשם לנסות אותו כדי לוודא אם ייאמנו דבריהם. מיד נטלו עבדי המלך שקית מן העפר, ניסוהו, וראו שאין בו ממש. חזרו וסיפרו למלך, מיד כעס עליהם והרג את כל אנשי הכפר, כי חשב ששמוהו ללעג. כן יאבדו כל אויביך ה'.

			

			
				
					32	גם סיפורו של נחום איש מובא ב'שי למורא', ח"ב, קסח, ע"א, בדרשה לפרשת תרומה (שמות כה, א ואילך). הנושא המרכזי של הדרשה הוא מצוות הצדקה, גם מבנה של דרשה זו תואם את המבנה של שאר דרשותיו (ראו ב לעיל).

				

				
					33	על המקורות הנוספים בספרות חז"ל ראו העיצוב הספרותי וכו' לעיל.

				

				
					34	ראו בערוך השלם, ערך גם זו (גמזו) על דרכי כתיבו ועל מה שנדרש על כך.

				

				
					35	הכתיב מעיד, כנראה, על קריאת "מְדוּכָּה". במקרא צורת הפועל בינוני היא "מְדֻכָּא" (ישעיה נג, ה). על מסורת זו ראו דודי, עיונים במסורת הלשון, עמ' 72, והערה 52 על אתר.

				

				
					36	התאמת המין התחבירי בהשפעת מינה של המילה "בית" בערבית, וראו בהמשך "פי בית אוכרא" — בבית "אחרת". לתופעה שכיחה זו בלשונם של חכמי צפון אפריקה ראו אלקיים, הפיוט עברי במרוקו, עמ' 302.

				

				
					37	היא תוספת על המילה "נמלים" שבמקור ("כדי שלא יעלו עליו נמלים") מכת "לברגות" או "לבק" (=פשפשים) בלילות הקיץ, המתוארת בשירו של ר"מ אלבאז, שיר חדש וקול בוכים, עמ' י-יב.

				

				
					38	Seguro בספרדית משמעו לבטח.

				

				
					39	Provision בצרפתית משמעו מצרכים.

				

				
					40	Tiempo בספרדית משמעו זמן.

				

				
					41	Subito בספרדית משמעו לפתע.

				

				
					42	אינו ידוע ממקור אחר. הוא כנראה פרי רוחו של המחבר כדי לתת תוקף מוסרי להתנהגותו של נחום.

				

				
					43	הכתיב במקורות חז"ל במילה אחת: "גמזו", והוא יישוב ביהודה.

				

				
					44	Regalo בספרדית משמעו מתנה.

				

				
					45	Village בצרפתית משמעו כפר.

				

				
					46	Probar בספרדית משמעו להעמיד במבחן.

				

				
					47	על פי תהלים יד, א: "השחיתו התעיבו עלילה".

				

				
					48	Orden בספרדית משמעו הוראה, צו.

			שי למורא, א, חמ"ד תרי"ד (1854).

			איזנשטדט, שפתנו העברית = ש' איזנשטדט, שפתנו העברית החיה, תל אביב תשכ"ז.

			הלוי, האגדה מהי = א"א הלוי, "האגדה מהי?" מבוא למדרש רבא, בראשית רבה, מפורש פירוש חדש עם מבוא, הקדמה, הערות ומפתחות בידי א"א הלוי, תל אביב תשט"ז.

			כנאפו, זך ונקי = ר' י' כנאפו, זך ונקי, ירושלים תשמ"ז.

			פדרבוש, הלשון העברית בישראל ובעמים = ש' פדרבוש, הלשון העברית בישראל ובעמים, ירושלים תשכ"ח.

			צרפתי, תוניס אלכדרה = ש' צרפתי, תוניס אלכדרה (תוניס הירוקה), לוד תשמ"ח.

			קוגוט, מצב המחקר = ש' קוגוט, 'מצב המחקר של העברית בימי הביניים', ביקורת ופרשנות: כתב עת לספרות, לשון, היסטוריה ואסתטיקה 16 (תשמ"א), עמ' 31-9.

			קוטשר, תולדות הלשון העברית = E. Y. Kutscher, A History of the Hebrew Language, Jerusalem 1981.

			קורא, מלים שאולות = א"ד קורא, 'מלים שאולות בספר שי למורא', בתוך י' בן־עמי (עורך), מחקרים בתרבותם של יהודי צפון אפריקה, ירושלים תשנ"א, עמ' 45-41.

			שוורצולד, סוגי לשון וספרות = א' שוורצולד, 'סוגי לשון וספרות ביהדות הספרדית', פעמים, 50 (תשנ"ב), עמ' 28-4.

			שיטרית, השפעת הצרפתית = J. Cherit, ‘L’influence du français dans les langues judéo-arabes ‘d’Afrique du Nord, בתוך מ' אביטבול (עורך), יהדות צפון אפריקה במאות י"ט, כ': עיונים

			אפרים חזן

			'מעגל השנה' בפיוטי רבי אליהו סדבון מתוניסיה

			קובצי הפיוטים כמנהג תוניסיה וג'רבה נותנים מקום של כבוד לשירתו של המשורר רבי אליהו בן יוסף סדבון, שחי במאה השמונה־עשרה.49 למשל, בקובץ הפיוטים החשוב של יהודי תוניס, 'שירי זמרה' (ליוורנו תרל"ב-1872), עולה שמו כאחד מארבעת הפייטנים המרכזיים לצידם של רבי ישראל נג'ארה, רבי מוסה בוג'נאח ורבי פרג'י שוואט.50 הוא הדין בכתבי היד התוניסאיים. אלה ערוכים בסדר אלפביתי של התחלות הפיוטים, ולאחריהם מובאים שירים על פי מעגלי הפיוט וייעודם של השירים, כגון כתבי יד 850, 2137, 2138 ממכון בן־צבי וכן כתב יד ניו יורק, בית המדרש לרבנים 1350, כתב יד סינסינטי 2038, 2039, ועוד. ברוב הקבצים הללו רב חלקו של אליהו סדבון.

			רבי אליהו סדבון הוא המשורר השני בחשיבותו בין משוררי תוניסיה לאחר פרג'י שוואט. פורסמה רשימה של שמונים ושלושה מפיוטיו, ושירתו תוארה והוצגה בצירוף ח"י שירים מבוארים וקווים לתולדות חייו.51 מידע נוסף התגלה עם פרסום הספר 'תולדות חכמי תונס' מאת המשורר יוסף הכהן טנוג'י.52 המחבר ציין, כי בשיר שבכתב יד שברשותו הצביע המשורר על תקע"א כשנה שבה קרה האירוע הציבורי המתואר בשיר, ומכיוון שמשוררנו כתב קינה על מותו של השד"ר רבי אליעזר גאלמידי, שנהרג בשנת תקס"ד,53 הרי שנוכל להסיק כי השנים תקס"ד-תקע"א היו שנות שיא במעמדו של רבי אליהו סדבון, שהרי שימש בהן "דובר" של הציבור כולו.

			במאמר זה אנו מבקשים להציג את פיוטי מעגל השנה במורשתו של ר"א סדבון, הכוללים, בין היתר, קומפוזיציה מונומנטלית, קדושתא בסגנון ספרדי לחג הפורים, פיוט 'מי כמוך' לשביעי של פסח ופיוט שכתב רבי אליהו לכבוד ל"ג בעומר ורבי שמעון בר יוחאי. כדי להבין את יצירתו של רבי אליהו סדבון, ובעיקר את פיוטי מעגל השנה, עלינו לסקור בהרחבה את זיקתו לַשִירה של פרג'י שוואט.

			אחד הגילויים המעניינים בשירת פרג'י שוואט היה הקדושתא לחג החנוכה.54 זהו גילוי מפתיע, שכן לא היינו מצפים כי לאחר פסק מפורש של בעל ה'שלחן ערוך' נגד שילוב פיוטים בתפילת היוצר,55 יקום פייטן שיחבר מערכת פיוטים לקדושתא האמורה להשתלב בתפילת העמידה. דבר זה הביאנו לשער שמא אין כאן אלא מעשה יצירה על פי תבנית הקדושתא, ולמעשה לא שימשה הקדושתא תפילה בציבור. והנה, עדות של רבי יוסף הכהן טנוג'י מלמדת,56 כי למרות הפסק של מרן, לא ויתרו יהודי תוניסיה על מנהגי אמירת הפיוטים במסגרתם ההיסטורית. רק בתקופה מאוחרת יותר, מן המחצית השנייה של המאה השמונה־עשרה ואילך, הועברו הפיוטים לאחר תפילת העמידה, וגם אז השתמרה עוד אמירת הפיוטים במקומם בקרב קהילת הפורטוגזים. הדברים נאמרים בערך הדן ברבי אברהם אלנאקר, מדפיסם של כמה וכמה מחזורי תפילה, ובכללם 'מחזור קטן, מנהג תונס' (דפוס ליוורנו, תקנ"ב). טנוג'י מתאר את מפעלו זה של ר"א אלנקאר:

			והעתיק כל המחזור מנהג תונס אחרי תפילת י"ח כאשר הסכימו הרמ"ס [הרה"ג מסעוד אלפסי — המעתיק] ודעמיה בס' משחא דרבותא ע"פ סודות הקבלה כדעת השואלים ממנו בערי אלג'יר עש"ב [עיין שם באריכות]. ועד היום ק"ק פורטוגיזיס נוהגין בהן כמלפנים להפסיק באמצע התפילה לומר אותם המחזורים המיוסדים ממשוררי ספרד הקדמונים במעמדיהם. אבל הקהלה התוניסית כבר קבעה אותם אחרי תפילת יח מימי הר"י בן זקן שהדפיס המחזור בליוורנו תקכ"ב וכדעת הרמ"ס הנז'.

			נמצאת למד כי רק בסוף המאה השמונה־עשרה הועברו פיוטי הקרובה ממקום ייעודם במהלך תפילת העמידה בחזרת הש"ץ לאחר התפילה, וגם זאת רק בקהילה התוניסית המקומית. ואילו קהילת הפורטוגזים57 בתוניס דבקה במורשתה והשאירה את הפיוטים על מכונם. דבר זה מלמדנו כי פרג'י שוואט כתב את הקדושתא לחנוכה בקהילה ששילוב הקדושתא בתפילה היה חלק ממנהגיה, וכי קהילה זו הייתה גמישה ודינמית דיה להכניס קדושתא חדשה בת הזמן אל מערכת התפילה.

			בעקבות הקדושתא של רבי פרג'י לחנוכה הלך רבי אליהו סדבון וחיבר קדושתא לפורים. תיאור מפורט של הקדושתא למרכיביה הביא טנוג'י,58 ואף ציטט בהרחבה מתוך תחילתם של הפיוטים השונים. למיטב ידיעתנו, זו הקדושתא האחרונה שנכתבה.59

			השוואה בין שתי הקדושתאות מלמדת היטב שלנגד עיניו של ר"א סדבון עמדה הקדושתא של פרג'י. השפעתו של פרג'י על משוררנו בולטת ביותר בתחום הצורות, והדבר ניכר בשתי דוגמאות בולטות במיוחד. בשעתו תיארנו60 את התבנית המיוחדת לשיר 'אהלל אל אבותי',61 שאות האקרוסטיכון חוזרת בראש כל מילה ממילות המחרוזת.62 האקרוסטיכון העולה מטורי הענף בסטרופה הוא "אני פרג'י בר נסים", ומטורי האזור עולה האקרוסטיכון "שוואט משפחתי". בעקבות שיר זה הלך רבי אליהו בשיר 'אני אֶל אֵל אדרשה', והעמיד אות חוזרת בכל מילה, והתקבלה החתימה "אליהו" בטורי הענף והחתימה "סדבון" בטורי האזור.

			השוואה בין שתי המחרוזת הראשונות של שני השירים מלמדת על הקִרבה בין המשוררים, וכך היא המחרוזת הראשונה בשיר של פרג'י:

				אֲהַלֵּל אֵל אֲבוֹתַי / אֵלָיו אֶפְצַח אֲמָרִים

				אָנָּא אֱזֹן אֶנְקוֹתַי, / אַבִּיר אַדִּיר אַדִּירִים

				אַיָּם אֵיפֹה אוֹתוֹתַי / אָבְדַן אֵילִים אֲרוּרִים

				שׂונְאֶיךָ שִׂימָם שַׁמָּה / שַׁסַּע שָׁרֵשׁ שָׁרְשֵׁימוֹ

				שׁוּבָה שִׁיבַת שׁוֹמֵמָה / יִשְׁלַח שַׂר שָׁלוֹם שְׁמוֹ

			כל מילה בשלושת הטורים הראשונים פותחת באל"ף, וכך נבנה האקרוסטיכון של טורי הענף; בשני הטורים שאחריהם מתחילה כל מילה באות שי"ן, וכך נבנה האקרוסטיכון המקביל, כמצוין לעיל. מטבע הדברים, התחביר בשיר מעין זה הוא אסינדטי, כלומר ללא מילות קישור, ועל הקורא לגלות גמישות בפענוח מבנה המשפט.63 על פי תבנית זו עצמה כתב ר"א סדבון:

				אֲנִי אֶל אֵל אֶדְרְשָׁה, / אֵלָיו אָשִׂים אִמְרָתִי

				אֶשְׁאֲלָה, אֲבַקְּשָׁה, / אֶתְאַב אוֹר אֲפֵלָתִי 

				אֲצַפֶּה, אַל אֵבוֹשָה, / אוֹחִיל אֵל אֱיָלוּתִי

					סוֹגְדֵי סֶמֶל, סוּרֶיךָ, / סַכְסְכֶם סַעֲרֵימוֹ

					סוֹפְרֵי סוֹד סְתָרֶיךָ, / סַמְכֵם סַעֲדֵימוֹ64

			קרבת הדברים והשפעתו של פרג'י ניכרות בראייה ראשונה. אות האקרוסטיכון החוזרת על עצמה, צירוף השם בטורי הענף ושם המשפחה בטורי האזור, הצימודים ומשחקי הצליל, תוכן הדברים ואף חריזת האזור — בכל אלה הלך ר"א סדבון בעקבות פרג'י, ומתקבלת דוגמה ברורה של מסורת השיר העוברת מדור לדור. כוחה של מסורת זו הוא הרבה מעבר להשפעה הישירה של שירת פרג'י על שירת ר"א סדבון, שכן התבנית שתיארנו כאן אומצה גם על ידי רבי משה בוג'נאח, ובאותה המתכונת עצמה הוא כותב:

				אֶעֱרֹךְ אֹמֶר, אַבִּיעַ, / אֶקֹּד אֶרֶץ אֶשְׁתַּחֲוֶה

				אַפַּים, אַף אַכְרִיעַ, / אֲרוֹמֵם אֵל אֲחַוֶּה

				אֱמוּנַת אֵל אוֹדִיעַ, / אַדִּיר אֵלָיו אֲקַוֶּה,

					בָּרִים בּוֹטְאִים בַּהֲמוּלָה / בְּשֶׁבַח בּוֹרֵא בַּהֲדוֹמוֹ

			5		בּוֹאוּ בֵּיתוֹ בִּתְהִלָּה, / בָּרְכוּ בּוֹרֵא בִּמְרוֹמוֹ!65

			סמוך לזמנו של ר"א סדבון כתב רבי נהוראי ג'רמון את שירו 'נורא נשגב נעלמת' על פי אותה תבנית:

				נוֹרָא נִשְׂגָּב נֶעֱלַמְתָּ / נִין נִלְאֶה נָשׂוֹא — נִזְנַח

				נָפוֹג נָפוֹץ נֵאַרְתָּ / נִבְזֶה נִדְכֶּה נֶאֱנָח

				נִגַּשׂ נִדַּח נָטַשְׁתָּ / נִתְעָה נִתְעָב נֶאֱלָח

				גּוֹעֵר גַּלִים גּוֹי גְּעַר / גְּעַל גֵּאֶה גְּדָעוֹ

			5	גָּבוֹהַּ, גְּבַהּ גָּהַר / גָּהַר גָּבַהּ גּוֹז גִּזְעוֹ66

			בידינו אפוא ארבע תחנות מסירה של מתכונת שירית העוברת מדור לדור: ר' פרג'י שוואט, ר' משה בוג'נאח, ר' נהוראי ג'רמון ורבי אליהו סדבון. 

			מתכונת מיוחדת נוספת מאמץ משוררנו משירת פרג'י: תבנית שיר בן מחרוזת אחת בלבד. מחרוזת זו היא בת חמישה טורים בדרך כלל: שלושת הטורים הראשונים חרוזים בחריזה אחת (מעין טורי ענף מדומים) ועוד שני טורים חרוזים בחריזה שונה (מעין טורי אזור מדומים). תבנית זו מעמידה, כביכול, סטרופה בודדת מתוך שיר אזור מקובל, שבו תבנית כזו חוזרת על עצמה כמה פעמים ומעמידה שיר בעל היקף, ואילו כאן מסתפק המשורר ביחידה של מחרוזת בודדת, והיא כל השיר כולו. תבנית זו היא חידוש מעניין, באשר ההיקף המצומצם מחייב את המשורר לבטא את עצמו בתמציתיות, הן מבחינת התוכן והן מבחינת דרכי העיצוב, הכוללים 'פואנטה' או שיא לקראת סיום השיר, כגון בשיר 'פלא ידך אל הודעת', המובא בזה:

				פֶּלֶא יָדְךָ, אֵל, הוֹדַעְתָּ, / יוֹם קָרַעְתָּ יָם לַהֲמוֹנַי

				רָעִים עֹז גַּלָּיו רָגַמְתָּ, / זֶה, עָבַרְתָּ בּוֹ אֱמוּנַי

				גַּם פְּלָאִים שָׁם הוֹסַפְתָּ / בַּהֲשִׁיבְךָ יָם עַל מוֹנַי

				יָדְךָ כֵּן תּוֹסִיף, וְעַתָּה / יִגְדַּל נָא כֹּח אֲדֹנָי!67

			לפנינו 'רשות' קצרה לקדיש לשביעי של פסח, המסתיימת בשיבוץ כלשונו מתוך במדבר יד, יז. שיבוץ זה מחבר את הפיוט לייעודו, לקדיש, בקשר מילולי: "יגדל" — "יתגדל". אולם הקשרו של השיבוץ מביא אל השיר הן את סיפור יציאת מצרים, תוך הדגשת כוחו של הקב"ה, והן את הצורך בהצלה וגאולה ללא תנאים, בטענה שכל עיכוב יש בו משום פגיעה, כביכול, בכוח ה'. השיר הקצר מעלה את תיאור קריעת ים סוף והניסים הנלווים אליו ברצף פעלים: הודעת, קרעת, רגמת, עברת, הוספת. סדרת פעלים זו בזמן עבר מנוצלת לבקשה לעתיד בפועל "תוסיף"; החזרה "הוספת" ו"תוסיף" ממחישה היטב את כוונת השיר לבטא את בקשת הגאולה על רקע קריעת ים סוף ויציאת מצרים. זהו אפוא עיקר כוחו של השיר החד־סטרופי, הכולל עוד דרכי עיצוב כדרך השירים האחרים.

			ר"א סדבון הלך בעקבות קודמו וחיבר אף הוא שירים חד־סטרופיים קצרים, כגון שיר זה:

				אֱלֹהִים אֵלֶיךָ דּוּמִיָּה / תְּהִלָּה, יָדִיד עָלַי חָבִיב

				לָךְ בְּשָׂרִי בְּאֶרֶץ צִיָּה / כָּמַהּ, וְאַהֲבָתְךָ שְׁבִיב

				יוֹקֵד בְּלִבִּי, וְעַיִן בּוֹכִיָּה / לִנְדוֹדִי, כִּי גָּדַל הַכְּאֵב

					הַעֲלֵנִי מִמַּעֲמַקֵּי בַּיִר / בָּהּ אֲנִי כְּשֶׂה נֶאֱלָם

					וּשְׁלַח לִי עָנִי רוֹכֵב עַל עַיִר / יִבְנֶה דְּבִירִי וְהָאוּלָם

			אף שיר זה בנוי בריכוז ובתמציתיות, המעלים מתח עז וחריף בין האהבה הבוערת והכמיהה לקרבת אלוהים ובין השקיעה בבור הגלות וההתרחקות, המולידים כאב ובכי. מכאן אל הבקשה העולה מפיו של "השה הנאלם", כי האל ישלח את שליחו כאמור בזכריה ט, ט. השיבוץ, המעביר אותנו לנבואת זכריה המבטיחה "הִנֵּה מַלְכֵּךְ יָבוֹא לָךְ [...] עָנִי וְרֹכֵב עַל חֲמוֹר" (זכריה ט, ט), כולל בתוכו גם את ההתאמה במעבר מן השפל אל ההתעלות, מארץ ציה וממעמקי הבור אל הדביר והאולם.

			נמצאת שירת ר' אליהו סדבון מקושרת לשירת פרג'י בכמה וכמה דרכים שבתוכֶן ובצורה, ומרכז ההשפעה הוא בקבוצת הפיוטים שבמעגל השנה. כאמור, גולת הכותרת של משוררנו בחיבור שבין מעגל התפילה ומעגל השנה, היא הקדושתא לפורים. זו נדונה בהרחבה רבה על מרכיביה השונים, תוך השוואה לקדושתא הספרדית ולזו של ר' פרג'י שוואט בעבודתה של ר' נוימן־בוכריס,68 ופטורים אנו מלדון בה כאן. נבחן אפוא את שאר פיוטי מעגל השנה במורשתו של ר"א סדבון על רקע מה שקדם לו בשירה העברית בצפון אפריקה ותוך עמידה על חידושיו הוא.

			שירי מעגל השנה פותחים מדרך הטבע בשירי השבת. נושאיהם וענייניהם של שירי השבת מוגדרים וברורים ועיקרם שבחה של השבת וסגולותיה ושבחם של שומרי השבת ושכרם, גדולתם של ישראל שהקב"ה בחר בהם מכל עם והנחילם שבת קודשו, וגדולת השבת שהקב"ה בחר בה מכל הימים והנחילהּ לישראל. גם ההכנות לשבת והכיסופים לקראתה הם חלק משירה זו. עוד נמצא בשירי השבת את סיפור הבריאה, אם ברמז ואם במפורש ובמפורט, שכן השבת היא סיומו המוצלח של מעשה הבריאה, "תכלית מעשה שמים וארץ" ו"זכר למעשה בראשית".

			שיר השבת 'אענג יום שביעי יום נהרה' שכתב רבי אליהו מבליט את עניין עונג השבת וכיבוד השבת כעולה מפתיחת השיר הבנויה על הפסוקים בישעיהו נח, יג-יד: "וְקָרָאתָ לַשַּׁבָּת עֹנֶג לִקְדוֹשׁ יְהֹוָה מְכֻבָּד וְכִבַּדְתּוֹ מֵעֲשׂוֹת דְּרָכֶיךָ מִמְּצוֹא חֶפְצְךָ וְדַבֵּר דָּבָר [...] אָז תִּתְעַנַּג עַל יְהֹוָה". פסוקים אלה ומדרשיהם המפורטים בביאור הם מרכז השיר, המדגיש את העונג ואת מנוחת השבת. כך מציין השיר בטורים 1, 11, 12, 20 את השורש ענ"ג, הפותח את השיר ואף בא בסיומו ומקיף את השיר כולו. בהרחבת הדברים בטורים 7, 8, 16, 17, 18, המתארים את הלבוש ואת המאכלים המיוחדים לשבת, הגדיל המשורר ופירט: "שולחן אערוך חמשה מינים / בשר ועוף ודג ופת חמודות // וביין אשיר שירה חדשה". מנוחת השבת והנשמה היתרה אף הם בולטים בשיר בטורים 1, 2, 3, 6, 14, 15, תוך רמיזה לציווי השבת שבעשרת הדברים. בצד העונג המנוחה מיועדת ללימוד תורה, שכן "לא ניתנה השבת אלא לתלמוד תורה" (פסיקתא רבתי כג), ובכך צירף הפייטן את שתי הדעות בעניין [ר' ברכיה בשם] ר' חייא (בי רבא) [בר אבא]: "לא ניתנה השבת אלא לתענוג"; רבי חגי בשם רבי שמואל בר נחמן: "לא ניתנה השבת אלא לתלמוד תורה". עניין הבריאה והשבת נזכר בפתיחת השיר 'בו שבת אשר ברא נשיה', ובטורי האזור של המחרוזת הראשונה הוא מדגיש את בריאת האדם "ועזרו", כלומר אשתו, אולי מתוך תודה לאשת החיל שטרחה בערב שבת והכינה לשבת. השיר מסיים בשכרו של שומר השבת הזוכה ל"נחלה בלי מצרים". למרות ייחודו של שיר זה ניכרת בו השפעה מיוחדת של השיר 'אתענג על אל היום',69 שאף הוא מבליט את עניין עונג שבת, מנוחת השבת ולימוד התורה. גם נושא הבריאה המשולב בשירנו מושפע מתיאור בריאת אדם וחוה בשירו של פרג'י 'כל שומרי שבת'.

			בצד פיוטי השבת הרבים כתבו פייטני צפון אפריקה גם פיוטים למוצאי שבת, פיוטי ההבדלה, שראשיתם עוד במאות האחת־עשרה והשתים־עשרה בספרד ובאשכנז.70 הפייטן מעמיד את השבת היוצאת כנגד המולת ימי המעשה, המשא והמתן ועסקי מקח וממכר, מדגיש את ביטחונו המלא בה' וצופה ומאחל לשבוע טוב, ומציין כי ראויים הם שומרי השבת כי יזכו לפרנסה טובה ולהצלחה בעשיית החולין. עוד יש בפיוטי ההבדלה הבעת תקווה לגאולה קרובה והזכרת שמו של אליהו הנביא, מבשר הגאולה, שהוא הדמות המרכזית במוצאי שבת.71 בטוחים אנו, כי אליהו יבוא ויבשר את הגאולה, שהרי הגאולה היא שכרם של שומרי השבת, וכאילו אנו אומרים לקב"ה: "הרי שמרנו את השבת כפי שציוויתנו, שלח לנו מעתה את אליהו הנביא".72

			שני פיוטי הבדלה במורשתו של סדבון. האחד — 'אוחיל האל חושך סתרו' כול כולו הבעת ביטחון בה', ובו מכריז הדובר בעקבות תהלים קמו, ג: "לא אבטח בנדיב בן לילה". דומה כי ביקש לפייט את אמירותיו של ירמיהו — "אָרוּר הַגֶּבֶר אֲשֶׁר יִבְטַח בָּאָדָם" (ירמיהו יז, ה) ו"בָּרוּךְ הַגֶּבֶר אֲשֶׁר יִבְטַח בַּיהֹוָה" (ירמיהו יז, ז), והוא משתמש בנר ההבדלה כדי לצייר בו את גדולת הבורא, "חושך סתרו" כנגד אפסות האדם, "תצא רוחו ידעך נרו". פיוט ההבדלה השני — 'אמרי האזין צורי' מתרכז בבקשת הגאולה, בעשיית נקמה בצרים המציקים לישראל ובציפייה לאליהו מבשר הגאולה — "נא שלח תשבי יפדני / ולקוני ישיבני".

			המועד החביב על סדבון הוא חג הפורים. מלבד הקדושתא המונומנטלית שלו לפורים כתב סדבון את הפיוט 'אלי צנה וסוחרה', הכתוב בתבנית מרובעת על דרך פיוטי ה'מי כמוך', ומדגיש אגב סיפור הפורים את השגחת ה' על עמו גם בגלותם. הטור הרביעי בכל מחרוזת הוא סיומת מקראית החותמת במילה "אדם". כך ממחיש הדובר את הרפרין "ה' לי לא אירא, מה יעשה לי אדם".

			המועד הבא בפיוטי מעגל השנה של סדבון הוא שביעי של פסח הזוכה לפיוט 'מי כמוך' במתכונת ספרדית. דבר זה הוא מטבע הדברים, שכן תכלית הסוגה היא להגיע לסיפור קריעת ים סוף, למעמד שירת הים ולהכרזה "מי כמוכה באלים ה'". לקראת תכלית זו מתחיל הפיוט בסיפור בריאת העולם ותודות האבות ועם ישראל עד למעמד. בכך נעשה מעמד שירת הים למעמד מרכזי, שהבריאה ותולדות העולם כולו מובילים אליו. הפיוט כתוב במחרוזות מרובעות. הטור הרביעי הוא סיומת מקראית החותמת במילה קבועה, כפי שמתחייב מעקרונות הסוג, המילה החותמת היא "אלוהים". מילה מנחה זו בסיפור השעבוד והגאולה באה בשירנו להדגיש את יד ה' והשגחתו גם בשאר גלויות ישראל ובכל עת. מעניינת התמקדותו בבת פרעה המצילה את משה תוך שימוש בדברי מדרש ואגדה:

					מִנָּשִׁים תְּבֹרַךְ בִּתְיָה בְּרִדְתָּהּ

					לִרְחֹץ בַּיְאוֹר מִגִּלּוּלֵי טֻמְאָתָהּ

					לָקְחָה אֶת הַתֵּבָה וַתֹּאמֶר בְּחָכְמָתָהּ

			בתיה: היא בת פרעה (ויקרא רבה א, ג). מנשים תבורך: על פי שופטים ה, כד. לרחוץ [...] טומאתה: "לטבול לשם הגירות" (לשון רש"י בסוטה יב, ע"ב וע"ש).

			המשורר קורא לבת פרעה בשם שנתנו לה חז"ל, בתיה, ובעקבותיהם הוא מספר על מטרת בואה ליאור: טבילה לקראת נטישת העבודה הזרה והידבקות בה'. הוא מדובב אותה ושם בפיה מונולוג של חסד, ובמיוחד הפסוק המשתלב בדבריה — "למחיה שלחני אלהים" — המהדהד את סיפור יוסף וגלגוליו בכיוון שונה ומרתק. כנגד יוסף המתגלגל למצרים ובעקבותיו בני ישראל והשעבוד, מעשה החסד של בתיה הוא הצעד הראשון בכיוון הגאולה.

			התחנה הבאה מציעה פיוט מיוחד שאינו מוכר במסורת השירה והפיוט: פיוט לאסרו חג. פיוט זה משקף את מקומו המכובד של יום אסרו חג במנהגי צפון אפריקה. כך למשל ראו יהודי ג'רבה ביום אסרו חג של שבועות, יום חול המועד לכל דבר ונהגו בו כל הלכות חול המועד ומנהגיו.73 יום אסרו חג של פסח, יום המימונה, זכה אף הוא למעמד מיוחד וצוין בקהילות תוניסיה במנהגים מגוונים. למשל, במוצאי החג, בדרך מבית הכנסת אבי המשפחה נהג לטפוח קלות בענף זית ירוק שהכין על גבם של בני הבית והיה מברכם ב"כה לחי" לשלום ולברכה. בג'רבה הכינו את בצק החמץ הראשון לאחר הפסח והניחו עליו כסגולה בגדים של בני הבית. מנהגים אלה ודומיהם הקנו ליום אסרו חג של פסח מעמד חגיגי במיוחד.74 עוד זאת, הצירוף העברי 'אסרו חג' נקלט כרכיב עברי בשפת הדיבור הערבית־יהודית בשינויי הגייה מעניינים.75 נמצאת למד שהיום היה בעל חשיבות והיה צורך לקבוע לו שם בשפת הדיבור בפיהם של מי שאינם יודעי עברית ואינם קרובים למקורות. שירנו אינו מתייחס ליום 'אסרו חג' מוגדר, ועיקרו ברכות ודברי חיזוק ביציאה מימי המועד והחג אל ימי המעשה ובקשה לגאולת ישראל, לאמור לשנה הבאה נזכה לעלות לרגל ולחוג בירושלים.

			יום מתן תורה ומעמד הר סיני ושבחם של ישראל מקבלי התורה — נושאים אלה נעשו מרכז לפיוטי חג השבועות. כמה מן הפיוטים הללו נאמרו עם הוצאת ספר תורה, וניכרת בהם השפעת הכתובה לחג השבועות לרבי ישראל נג'ארה.76

			פיוטים אחרים נאמרו לפני קריאת התורה או לקראת קריאת עשרת הדיברות, וזאת על פי הדוגמה של הפיוטים הספרדיים בתיאור מתן תורה, כגון שירו של רבי יצחק גיאת 'יום מעמד סיני',77 ושירו של רבי דוד בקודה 'אמון יום זה / נחלו עם זה',78 המשמש כרשות לפיוטי האזהרות. כאן גם המקום להזכיר את הפיוטים העוסקים באהבת התורה וכתובים על דרך האלגוריה. אלה מתארים את אהבת הדובר לתורה כאהבת הדוד לרעיה, אהבה עזה אשר לא תכבה. פיוטים אלגוריים באהבת התורה כתב מנדיל אבי זמרה.79 שירו 'מה תעשי רעיה' שימש דוגמה לפייטנים רבים שבאו אחריו,80 ושירים אלה העמידו למעשה סוג חדש. מטבע הדברים פיוטי התורה ניזונים מפרקי המקרא ומדברי חז"ל המדברים בשבחה של תורה.81 כך נמצא שיבוצים רבים מתהלים יט ומפרקי החכמה שבספר משלי, כגון בפיוט 'תורה ציוה יקותיאל' שכתב רבי פרג'י שוואט:82 "פקודיה הם ישרים / משמחי לב זכים ברים / גם לבת עין מאירים / כולם יצאו מפי האל", והקטע הוא על פי תהלים יט. גם דברי חז"ל משולבים בפיוטים אלה, כגון סיפור עלייתו של משה למרום וּויכוחיו עם המלאכים או דברי הגמרא (קידושין ל ע"ב) על "מלחמתה" של תורה, כלומר הוויכוחים והדיונים בין לומדיה.

			שבחה של תורה הוא נושא מרכזי גם בפיוטי רבי מוסה בוג'נאח,83 ומהם המיועדים לאמירה לפני קריאת התורה בחג השבועות (וכן לפרשות יתרו ואתחנן). בין פיוטיו בולט הפיוט 'מה נעמו דודיך רעיה',84 שיר בן ע"ד טורים הכתוב בדרך האלגוריה, הממשיל את התורה לרעיה יפה ואהובה ומתאר את אהבתו לתורה ואת חשקו בה כאהבת דוד החושק לרעייתו. שיר זה בנוי במתכונת שירו של מנדיל שהזכרנוהו לעיל.

			אין בידינו פיוטים של סדבון המתייחסים לחג השבועות עצמו, אך כמו רוב הפייטנים בצפון אפריקה כתב גם הוא פיוטים על אהבת התורה ובשבחה של תורה. שניים מהם מוצגים כאן. אחד מהם 'אמרות גואלי כסף מזוקק' הוא שיר בן חמישה בתים בחרוז מבריח ובמשקל ספרדי, וכולו המנון ושבח לתורה והצהרה על אהבה נצחית ומוחלטת הנבנית על פי שיר השירים ח, ז: "מַיִם רַבִּים לֹא יוּכְלוּ לְכַבּוֹת אֶת הָאַהֲבָה וּנְהָרוֹת לֹא יִשְׁטְפוּהָ". פסוקי תהלים ומשלי המשובצים בשיר קושרים לשרשרת הדורות של אוהבי תורה ולומדי תורה השרים את שבחה של התורה ומעלותיה. הפיוט השני — 'תורה צוה משה לנו', שיר מרובע בן שמונה טורים ורפרין, הצלעית הרביעית בכל טור היא סיומת מקראית החותמת במילה "לנו". מילה זו קושרת את הטור לרפרין "תורה משה ציוה לנו אלהים זאת עשה לנו", ובכך מתחבר השיר אל ברכות התורה. בצד האמירות בשבחה של תורה ומעלותיה, כפי שראינו בשיר הקודם, מעלה הפייטן על נס את חלקו של משה במתן תורה, ומשלב דברי חכמים בעניין התורה שקדמה לבריאת העולם אלפיים שנה, באמצעות הפסוק ממשלי ח, הנדרש בבראשית רבה ח, ב: "דאמר ר"ש בן לקיש שני אלפים שנה קדמה התורה לברייתו של עולם, הה"ד 'ואהיה אצלו אמון וגו'' ויומו של הקב"ה אלף שנים, דכתיב 'כי אלף שנים בעיניך כיום אתמול' [תהלים צ, ד]". עוד מתאר הפייטן משהו ממעמד הר סיני, ומסיים בבקשה לגאולה בזכותה של תורה.

			תשעה באב הוא התחנה האחרונה בפיוטי מעגל השנה. סוגה זו היא בעלת מסורת ארוכת שנים, ויסודה בפיוטים לתשעה באב, שהיו משולבים בתפילת העמידה בשחרית בברכת 'בונה ירושלים'. במשך הזמן התנתקו הקינות מתפילת העמידה ונעשו פיוטים עצמאיים, הנאמרים במקובץ לאחר התפילה. משוררי ספרד הרבו לכתוב קינות ובהן ביכו את החורבן, את הגלות הקשה ואת צרות ישראל הקשות מנשוא, תוך זיקה למסורת הקינה בשירה העברית: הקינות המקראיות ומגילת איכה, אגדות החורבן והפיוט הקדום. 

			תוכני הקינות ודרכי הניסוח המיוחדות להן הזינו גם את הפיוטים לשלוש השבתות שלפני תשעה באב הן 'תלתא דפורענותא', הן במערכת היוצר והן בפיוטי הקדושתא. תיאורי הבכי, הצער והמספד — "הי והגה [...] הו הו והגה וקינים [...] בבכיה מררה"85 — הם חלק נכבד בקינה. הקינות החוזרות ונאמרות שוב ושוב "שנה בשנה אהגה כיונה"86 מעצימות את הכאב. השאלות והקריאות העולות בקינה: "איך", "איכה", "מתי", "למתי", "עד מתי", "עד אנה", "הלעולמים"87 הופכות לקריאת שבר ולזעקת ייאוש.

			את כל צערם ומרירות לבם ותסכולם מן הגלות המתמשכת ללא קץ וגבול ביטאו יהודים בכל הדורות במנהגי האבלות של ימי בין המצרים ובקינות של תשעה באב. בערב תשעה באב, שעה ארוכה לפני השקיעה, נאספים יהודים בקהילות שונות ואומרים קינה עד לתפילת ערבית ולאחריה. הוא הדין ביום תשעה באב. קובצי הקינות כוללים קינות רבות של משוררים קדומים ומאוחרים.88 מסגרת הקינות היא פתוחה וניתן לשלב בה קינות בלי לדחוק דברים קיימים ובלי כל חשש של הפסק בתפילה. על כן הייתה הקינה לתשעה באב אחד הסוגים הנפוצים, מה עוד שנושאי הקינה וצער החורבן בתיאור הגלות ובבקשת הגאולה היו הנושאים המרכזיים של שירה זו והעסיקו מאוד את כלל ישראל בתקופה הנדונה. גם כאשר נושא הקינה הוא חורבן הבית עצמו ואגדות החורבן מלפני אלפיים שנה, הייתה בדברים השתקפות של ההווה וצרותיו.

			סדבון תרם תרומה נכבדה לסוג זה. שיר הקינה לט' באב 'איכה זונה היתה'89 הוא דוגמה מובהקת להשפעה מחד גיסא ולייחודו של סדבון כמשורר מאידך גיסא. קינתו של סדבון בנויה במתכונת זהה לקינה 'מי לא יירא גערת אריה' לפרג'י,90 על פי אותו הלחן ואותו המשקל.91 מבחר המילים, דרכי העמדת המשפטים, שאלות "איכה", פסיחה מטור לטור, זכרי המקראות לפסוקי החורבן ובעיקר למגילת איכה, המבנה והמסגרת השירית, את כל אלה עיצב רבי אליהו במתכונת קינתו של פרג'י, והקשר בין שתי הקינות גלוי וברור.92

			ההשוואה בין המחרוזות הראשונות של שתי הקינות הללו מלמדת הן על ההשפעה הרבה של פרג'י על ר"א סדבון, והן על עצמאותו וייחודו של ר"א סדבון כמשורר.

			שתי הקינות פותחות בשאלה. זו של פרג'י מפנה אותנו אל עוצמת האויב ואל החורבן:

				מִי לֹא יִירָא גַּעֲרַת / אַרְיֵה, יוֹם מִמַּאֲרָב

				עָלָה, וַיַּעֲבֹר פְּרָת / עִם חַיִל גָּדוֹל וְרָב?!

				מִדָּן נִשְׁמַע נַחֲרַת / סוּסָיו גִּבּוֹרֵי קְרָב

				מִקּוֹל פְּחָדִים רָעֲשָׁה / צִיּוֹן, רֶתֶת לָבְשָׁה

			5 אֵם עַל בָּנִים רֻטְּשָׁה, / אֵין מָזוֹר אֶל מַחֲלִי!

				אַשְׁמָתִי בִּי עָנְתָה, / אֵם הַבָּנִים חָלְתָה,

				מֵעָוֹן רַב גָּלְתָה, / אוֹי עַל רֹע מַעֲלִי!

			הפתיחה של הקינה של סדבון מכוונת את הקורא אל האבל והצער שלאחר החורבן:

					אֵיכָה זוֹנָה הָיְתָה / צִיּוֹן מִשְׁפָּט מָלְאָה?!

					עַל כָּל עָרִים שָׂרְתָה — / אֵיךְ בַּגּוֹיִים יָצְאָה?!

					וּכְאַלְמָנָה בָּכְתָה / לַיְלָה קוֹלָהּ נָשְׂאָה 

				כָּל רֵעֶיהָ בָּגְדוּ / בָּהּ מֵרָחוֹק עָמְדוּ / יוֹם קַרְסֻלַּי מָעֲדוּ / סֻכַּת הוֹדִי נָפְלָה 

			5	עַל זֹאת עֵינִי חָשְׁכָה / חֵמָה עָלַי נִתְּכָה / וּבְזִקֵּי קֶשֶׁת דּוֹרְכָה / אֲנִי מַכָּתִי נַחֲלָה

			נדגיש כי קינתו של סדבון נכתבה לתמרור 'מי לא יירא גערת אריה', כלומר על פי לחן הקינה של פרג'י. נמצאנו למדים כי לקינתו של פרג'י היה לחן עצמאי, ששימש דוגמה לשירים אחרים שנכתבו על פיו. עוד זאת, שיר שנכתב על פי לחן של שיר שקדם לו, הריהו מותאם לו מצד התבנית והצורה, שאם לא כן לא ניתן "להרכיב" עליו את לחן השיר הידוע. יתר על כן, פעמים רבות משמש שיר הלחן השראה גם לצדדים שבתוכן ובפואטיקה.93 ואכן, כפי שציינּו לעיל, השראה זו ניכרת היטב, ועם זה ניתן להצביע על עצמאותו של סדבון הן בענייני צורה, בהכפילו את אורכם של טורי האזור ועם זה שמר על המקצב לצורך הלחן; והן בכיוון שנתן לפתיחה, בבנותו אותה על זכרי לשון בולטים למגילת איכה ולא לתיאורי האויב המסתער, כפי שעשה פרג'י. קינתו של פרג'י עומדת על תיאורי המלחמה והחורבן וקינתו של סדבון עומדת על הצער והאבלות. שתי הקינות מסיימות בדברי נחמה ובתקווה לגאולה. הנה כי כן, בצד ההשראה וההשפעה שמקבל סדבון מפרג'י, יודע הוא גם לתת כיוון שונה לשירתו, בבחינת 'מסורת וחידוש'.

			א. אענג שביעי יום נהרה

			שיר שבת. שיר מעין אזור בן ארבע מחרוזות. בכל מחרוזת שלושה טורי ענף ושני טורי אזור. כל טור מתחלק לשתי צלעות.

			חריזה: אב אב אב גד גד הו הו הו גד גד.

			משקל: עשר הברות פונטיות בצלע.

			חתימה: "אליהו".

			כתובת: סימן אליהו לחן אעלא מא תאכון האד אזייארא.

			מקור: שז"ל, 3 ע"ב.

			נזכר: אוצר, א7063.

				אֲעַנֵּג שְׁבִיעִי יוֹם נְהָרָה / בּוֹ שָׁבַת אֲשֶׁר בָּרָא נְשִׁיָּה

				אֶשְׁבֹּת מֵעֲבֹד אֶקְרָא עֲצָרָה / וְאֶשְׁגֶה בְּאַהֲבַת דָּת תּוּשִיָּה

				יוֹם אֶקְנֶה בּוֹ נְשָׁמָה יְתֵרָה / בַּת מֶלֶךְ מְלָכִים דָּר עֲלִיָּה

					וְאוֹדֶה אֲשֶׁר יָצַר בְּחָכְמָה / הָאָדָם וְהֵכִינוֹ בְּצַלְמוֹ

			5		עָפָר מֵאֲדָמָה / וְעֶזְרוֹ לְמוּל עֶצֶם מֵעַצְמוֹ

				לְחֵרוּת וְאֵצֵא מִסְּבָלוֹת / שֵׁשֶׁת יְמֵי מַעֲשֵׂה מְלָאכָה

				אֶלְבַּשׁ מַחְלָצוֹת עִם שְׂמָלוֹת / וְאֶשְׁתֶּה גְּבִיעִי עִם חֲשֵׁכָה

				וְאַרְחִיק יְגוֹנוֹת וַאֲבֵלוּת / מִשְׁמָן אוֹכְלָה עַל כּוֹס בְּרָכָה

					וְאִם אֵין לְאֵל יָדִי מְאוּמָה / יִשְׁלַח וְיִפְתַּח אֶת אֲסָמוֹ

			10		צָר יֵשׁ מִבְּלִי מָה / אַשְׁרֵי כָּל אֱנוֹשׁ בּוֹטֵחַ בִּשְׁמוֹ

				יוֹם עֹנֶג וְיוֹם רָצוֹן לְאֵל חַי / אָגִילָה מְאֹד וְאֶשְׂמְחָה בּוֹ

				בּוֹ יִתְעַנְּגוּ רֵעַי וְאַחַי / כָּל זָעֵף וְסָר וּמָר לְבָבוֹ

				עִם הָאֵל יְשׁוּרוּן כָּל אֶזְרָחַי / לְבַד מֵאֲשֶׁר הֵפִיר כְּתָבוֹ

					גַּם עֶבֶד וְגֵר וּבֶן הָאָמָה / יִנָּפֵשׁ אַל יֵצֵא מִמְּקוֹמוֹ

			15		שׁוֹר עִם כָּל בְּהֵמָה / יָנוּחַ וְגַם בְּעָלָיו עִמּוֹ

				הַיּוֹם אֶסְעֲדָה עִתִּים שְׁלשָׁה / לַיִל אֶגְמְרָה אַרְבַּע סְעוּדוֹת

				שֻׁלְחָן אֶעֱרֹךְ מִינִים חֲמִשָּׁה / בָּשָׂר וְעוֹף וְדָג וּפַת חֲמוּדוֹת

				וּבַיַּיִן אָשִׁיר שִׁירָה חֲדָשָׁה / לִשְׁמוֹ זִמְרָה כִּי טוֹב לְהוֹדוֹת

					אָז אֶזְכֶּה לְמַשְׂכֹּרֶת שְׁלֵמָה / אֶל טוּבוֹ אֲשֶׁר צָפַן וְנָעֳמוֹ

			20		מֵאֵין בְּלִימָה / וְאֶתְעַנְּגָה עַל רֹב שְׁלוֹמוֹ

			1. אענג שביעי: על פי יש' נח, יג-יד: "וקראת לשבת עונג", "אז תתענג על ה'", והשוו פסיקתא רבתי כג: "לא ניתנה השבת אלא לתענוג". יום נהרה: יום של אור ושמחה. בו שבת: על פי בר' ב, ב. נשיה: כינוי פייטני לעולם, על פי תה' פח, יג. 2. אקרא [...] התושיה: אזמן התכנסויות של לימוד תורה. אקרא עצרה: השווה יש' יג. ואשגה [...] התושיה: על פי מש' ה, יט ומדרשו בבבלי, עירובין נד, ע"ב, ובפסיקתא רבתי כג: "לא ניתנה שבת אלא לתלמוד תורה", וראו לעיל ביאור לטור יג, יד. דת תושיה: כינוי לתורה, על פי מש' ב, ז; ח, יד ועוד. 3. יום [...] יתירה: על פי בבלי, ביצה טז, ע"א: "נשמה יתרה נותן הקב"ה באדם ערב שבת". בת [...] עליה: כינוי לנשמה שהיא חלק אלוה ממעל, על פי זוהר מדרש הנעלם בר' קיג ע"ב ועוד. דר עליה: כינוי לקב"ה שוכן מרומים. 4. אשר [...] בצלמו: על פי שבע ברכות הנישואין: "אשר יצר את האדם בצלמו". 5. עפר מאדמה: על פי בר' ב, ז. ועזרו... מעצמו: האישה, שהיא עזר כנגדו ונבנתה מצלעו, על פי בר' ב, יח; כג. 6. לחירות ואצא מסבלות: סרסהו ודרשהו: ואצא מסבלות לחירות. ששת [...] מלאכה: אצא מסבלות ימי המעשה, על פי שמ' כ, ח ועוד. 8-7. אלבש [...] ברכה: על פי תנא דבי אליהו וכו': "וכן אמרו: במה אתה מקדשו במאכל ובמשתה ובכסות נקיה". וארחיק יגונות ואבלות: על פי ירושלמי, ברכות ב, ז: "אין אבלות נוהגת בשבת", והשווה ראב"ע, 'כי אשמרה שבת': "המתאבלים בו אחור נסוגים". על כוס ברכה: על פי בבלי, פסחים קז, ע"א: "אין מקדשין אלא על היין". 9. ואם [...] אסמו: על פי בבלי, ביצה טז, ע"א: "כל מזונותיו של אדם קצובים לו [...] חוץ מהוצאת שבתות". 10. צר [...] מה: שהקב"ה יצר יש מאין. צר: צורה פייטנית, יצר. אשרי [...] בשמו: על פי יר' יז, ז: "ברוך הגבר אשר יבטח בה' [...]". 11. יום [...] חי: על פי יש' נח, יג: "וקראת לשבת ענג", ובתפילת העמידה בשחרית של שבת: "ישמחו במלאכתך שומרי שבת וקוראי עונג". 12. כל [...] לבבו: שאין אבלות בשבת, וראו ביאור לטור 8. 13. עם [...] כתבו: השבת ניתנה לישראל ולא לאומות העולם, והשוו תפילת העמידה בשחרית של שבת: "ולא נתנו ה' אלהינו לגויי הארצות". 15-14. גם [...] עמו: על פי שמ' כג, יב: "למען ינוח שורך וחמרך וינפש בן אמתך והגר". 16. היום [...] סעודות: על פי בבלי, שבת קיז, ע"ב: "וכמה סעודות חייב אדם לאכול בשבת? שלוש, רבי חידקה אומר ארבע". ליל: ליל מוצאי שבת. ארבע סעודות: השווה חיי אדם, ב-ג, כלל ח סעיף לו: "אשרי למי שמקיים סעודה רביעית בפת והיא נקראת סעודת 'מלוה מלכה'". 18-17. שלחן [...] להודות: עניין חמישה מינים לא נתברר לי מקורו, אך השוו בבלי, שבת קיח, ע"ב: "במה מענגו [...] בתבשיל של תרדין ודגים גדולים". 20-19. אז [...] שלומו: בזכות עונג שבת שאקיים, אזכה להתענג באור ה' לעתיד לבוא וראו ביאור לטור 1. מאין בלימה: נחלה בלי מצרים, על פי בבלי, שבת קיח ע"ב. ואתענגה שלומו: על פי תה' לז, יא: "וענוים יירשו ארץ והתענגו על רב שלום".

			ב. אוחיל האל חושך סתרו

			הבדלה. בעניין הביטחון בה'. חמש מחרוזות ומדריך. בכל מחרוזת שלושה טורי סטרופה וטור מעין אזור. הטור הרביעי סיומת מקראית או שילוב לשונות מקרא.

			חריזה: אא בבבא גגגא.

			משקל: שמונה הברות בטור.

			חתימה: "אליהו".

			כתובת: פיוט סי' אליהו. לחן 'אלוה רם אוחיל טובך'.

			מקור: דיוואן סדבון.

			נזכר: כ"י בניהו, דף כו ע"ב. 

				אוֹחִיל הָאֵל חֹשֶךְ סִתְרוֹ 

				אַשְׁרֵי שֶׁאֵל יַעֲקֹב עֶזְרוֹ

				אַשְׁרֵי גֶּבֶר שַׁוְעָה קִדַּם

				לִפְנֵי אֵל לֹא נָם לֹא נִרְדָּם

			5	אָרוּר בּוֹטֵחַ בָּאָדָם

					וְאִם יִתֵּן דֵּי מַחְסוֹרוֹ

				לֵאלֹהֵי יִשְׁעִי אוֹחִילָה

				יִשְׁמָעֵנִי רַב עֲלִילָה 

				לֹא אֶבְטַח בִּנְדִיב בִּן לַיְלָה

			10	תֵּצֵא רוּחוֹ יִדְעַךְ נֵרוֹ

				יַעֲנֵנִי אֱלוֹהַּ עוֹשַׁי

				עֵת אֶקְרָא מֵבִין מוֹרָשַׁי

				לֹא אֶשְׁאַל אִישׁ יוֹבִיל לִי שַׁי

					וְאִם זְהָבִים עֲפָרוֹ

			15	הִנֵּה אֶבְטַח לִישׁוּעָתִי

				לֹא אֶפְחַד כִּי יָהּ זִמְרָתִי

				לֹא אֲקַוֶּה אִישׁ עֲמִיתִי

					אֲשֶׁר לֹא יָקִים דְּבָרוֹ

				וַאֲנִי בַּה' אֶצְפֶּה

			20	לְלִבִּי יְצַו מַרְפֵּא 

				לֹא אֶקְרָא אֶל אֱנוֹש נִסְפֶּה

					לֹא יִתֵּן לֵאלֹהִים כָּפְרוֹ.

			1. אוחיל: אייחל ואקווה. חשך סתרו: על פי תה' יח, יב. 2. אשרי [...] בעזרו: תה' קמו, ה. 3. שועה קדם: פתח והתפלל ושאל צרכיו מן הקב"ה. 4. לא [...] נרדם: על דרך תה' קכא, ד. 5. ארור בוטח באדם: על פי יר' יז, ה. 6. ואם: ואפילו אם. יתן די מחסורו: על פי דב' טו, ח, כלומר גם אם אותו אדם יספק לו כל צרכיו, אסור לבטוח בו. 8. ישמעני: שכן אני מקווה ומצפה לו בלבד. רב עלילה: כינוי לקב"ה, על פי יר' לב, יט. 9. לא אבטח: על דרך "אל תבטחו בנדיבים" (תה' קמו, ג). בן לילה: שאינו אלא בן חלוף, והלשון על פי יונה ד, י. 10. תצא רוחו: תה' קמו, ד. ידעך נרו: משלי כ, כ. 11. עושי: בוראי ויוצרי, על פי איוב לה, י. 12. מבין מורשי: הקב"ה היודע מחשבותיי. 13. לא אשאל: לא אבקש מתנות אדם. יוביל לי שי: על פי תה' עו, יב. 14. ואם: ואפילו. זהבים עפרו: על פי איוב כח, ו. 15. הנה [...] זמרתי: על פי יש' יב, ב. 17. עמיתי: שהוא איש כמותי. 18. אשר [...] דברו: על דרך שמ"א א, כג. 19. בד' אצפה: אשא עיניי אליו. 20. ללבי יצו מרפא: וירפאני מכל מצוקותיי. 21. אנוש נספה: שהרי האדם עצמו נספה, ומה אפשר לקוות לו. 22. לא [...] כפרו: תה' מט, ח.

			ג. אמרי האזין צורי

			הבדלה. פיוט בן שלוש מחרוזות. בכל מחרוזת שלושה טורי ענף ושני טורי אזור.

			חריזה: אאא בג/ג דדד בג/ג.

			משקל: שמונה הברות פונטיות.

			מקור: שז"ל, לה ע"ב.

			נזכר: אוצר א-5917.

				אֲמָרַי הַאֲזִין צוּרִי

				לְקוֹל שַׁוְעִי קְשֹב אוֹרִי

				יְהִי עָלַי חַסְדָּךְ, עֶזְרִי

				כַּאֲשֶׁר יִחַלְתִּי לְךָ 

			5	הֲלֹא בָּךְ שִׁבְרִי אֲדוֹנִי / מַגִּנִּי וּמַעְיָנִי

				סְלַח לִי אֶת עֲוֹן עוֹקְבִי

				דַּבֵּר טוֹבָה עֲלֵי לִבִּי

				בְּנֵה בֵּיתִי שְׁכֹן קִרְבִּי

				וְזֶמֶר אָעִיר נֶגְדְּךָ

			10	נָא שְׁלַח תִּשְׁבִּי יִפְדֵנִי / וּלְקוֹנִי יְשִׁיבֵנִי

				חֲגֹר חֶרֶב לְמוּל צָרִים

				זְבַח אוֹתָם כְּמוֹ כָּרִים

				קְרָא דְּרוֹר מֶשֶׁךְ גָּרִים

				אֲלֵיהֶם תִּמְשֹׁךְ חַסְדְּךָ

			15	קַרְנֵיהֶם תָּרִים אָז מוֹנִי / וְרוֹזְנִי יְהִי אֻמָּנִי

			1. אמרי האזין צורי: על פי תה' ה, ב: "אמרי האזינה ה'". 2. לקול [...] קשוב: על פי תה' ה, ג. אורי: כינוי לקב"ה, על פי תה' כז, א. 3. יהי עלי חסדך: על פי תה' לג, כד. עזרי: כינוי לקב"ה, על פי תה' ע, ו. 4. כאשר יחלתי לך: על פי תה' לג, כב. 5. הלא [...] ומעיני: עליך תקוותי ובך כל מחשבותיי. 6. עון עוקבי: החטא הרודף בעקבותיי. 7. דבר [...] לבי: נחם אותי ממצוקותיי. 8. בנה ביתי: מלשון התפילה 'בנה ביתך כבהתחלה'. שכון בקרבי: על פי שמ' כה, ח. 9. נגדך: למולך ולכבודך. 10. נא [...] יפדני: שלח את אליהו הנביא מבשר הגאולה, על פי מל' ג, כג: "הנה אנכי שולח לכם את אליהו הנביא". תשבי: הוא אליהו, על פי מל"א יז, א. ולקוני: לבוראי, כינוי לקב"ה, על פי שמ' טו, טז: "עם זו קנית"; משנה אבות ו, י: "ישראל קניין אחד". 11. למול: להכרית, על דרך תה' קיח, י. 12. כרים: כבשים שמנים, השווה דב' לב, יד. 13. קרא [...] גרים: גאל את ישראל הגרים בגלות בני משך, על פי תה' קב, ה: "אויה לי כי גרתי משך [...]". 15. מוני [...] אמני: אומות העולם השולטות בי ומציקות לי יהפכו למי שמטפל בי ודואג לי, על פי יש' מט, כג: "והיו מלכים אומניך".

			ד. אלי צנה וסוחרה

			פיוט לפורים. הפיוט מדגיש את השגחת ה' על עמו במשך הגלות וחג הפורים הוא דוגמה לכך. י"ב מחרוזות ובכל מחרוזת ארבעה טורים (מטעמים טכניים ניתנו ארבעת הטורים בשורה אחת ארוכה). הטור הרביעי הוא סיומת מקראית (קטע פסוק הלקוח מן המקרא כלשונו או בשינוי קל ומשובץ בסוף המחרוזת). כל הסיומות מסתיימות במילה "אדם", הבאה כמילה חוזרת לאורך סיומי המחרוזות בשיר.

			המחרוזת הפותחת שונה מעט במתכונתה והטור השני שלה משמש רפרין (טור החוזר בפי הקהל לאחר כל מחרוזת) לשיר.

			חריזה: אב אב / גגגב / דדדב ב = "אדם".

			משקל: שבע־שמונה הברות בטור.

			חתימה: "אני אליהו חזק". 

			מקור: דיוואן סדבון, דף 9 ע"ב.

						אֵלִי צִנָּה וְסוֹחֵרָה / לֹא יִישַׁן לֹא יֵרָדֵם

						ה' לִי לֹא אִירָא / מַה יַּעֲשֶׂה לִי אָדָם

				נָם לִי, כִּי לֹא יִמְאֲסֵנִי / גַּם בְּאֶרֶץ אוֹיְבֵנִי / וּבְכָל דּוֹר לְעָשְׁקֵנִי / לֹא הִנִּיחַ אָדָם

				יוֹם דִּמָּה צָר לְכֻלָּנוּ / כִּמְעַט בָּאָרֶץ כִּלָּנוּ / לוּלֵי ה' שֶׁהָיָה לָנוּ / בְּקוּם עָלֵינוּ אָדָם

			5	אָבִי לֹא הֵפִיר בְּרִיתוֹ / זָכַר חַסְדּוֹ וַאֲמִתּוֹ / מוֹשֵל עוֹלָם בִּגְבוּרָתוֹ / וְיוֹצֵר רוּחַ אָדָם

				לֹא זְנָחַנִי לָנֶצַח / בְּיַד גּוֹי עַז וּקְשֵׁה מֵצַח / וְגַם לֹא יִנָּחֵם נֵצַח / יִשְׁרָאֵל כִּי לֹא אָדָם

				יָעַץ הָמָן לְכַלּוֹתִי — / וּבְיַד הַמַּלְכָּה אֲחוֹתִי / פָּדַנִי צוּר יְשׁוּעָתִי / נֶגֶד בְּנֵי אָדָם 

				הֵשִׁיב גְּמוּלוֹ בְּרֹאשֹו / נִתְלָה עֲדֵי עָלָה בָּאְשׁוֹ / לֹא הוֹעִיל הוֹנוֹ וּרְכוּשׁוֹ / וְשָׁוְא תְּשׁוּעַת אָדָם

				וּפְדֵה שֵׁנִית, אִישׁ מִלְחָמָה / עַם אֲשֶׁר אֶל עָפָר דָּמָה / בְּאַרְצוֹת אָח וּבֶן אָמָה / יִשְׁמָעֵאל 

			פֶּרֶא אָדָם.

			10	חֹן עַל עֲנִיּים וְרָשִׁים — / הָיוּ עֲלֵיהֶם לְרָאשִׁים / הוֹכַח בְּשֵׁבֶט אֲנָשִׁים / וּבְנִגְעֵי בְּנֵי אָדָם

				זְכֹר חֶסֶד עַם הַנָּבָר / לֶכְתּוֹ אַחֲרֶיךָ בַּמִּדְבָּר / בְּאֶרֶץ בָּהּ אִישׁ לֹא עָבַר / וְלֹא יָשַׁב אָדָם

				קַבֵּץ תּוֹעֶה כְּשֶׁה אוֹבֵד / וּמְקוֹם רַגְלְךָ תְּכַבֵּד / וּלְצָרִים מַהֵר תְּאַבֵּד / זַרְעָם מִבְּנֵי אָדָם

				קַוּוּ, בְּנֵי אָב הֲמוֹנִי, / אֲעֲלֶה אֶתְכֶם מֵעֲוֹנִי / זָרִים, כִּי אֶקְנֶה צֹאנִי / צֹאן מַרְעִיתִי אָדָם!

			1. צנה וסוחרה: מגן ומסתור, על פי תה' צא, ד. לא [...] ירדם: על דרך "הנה לא ינום ולא יישן" (תה' קכא, ד). 2. ה' [...] אדם: פסוק כלשונו מתה' קיח, ו. טור זה משמש רפרין והקהל חוזר עליו בסוף כל מחרוזת. 3. נם: נאם. כי [...] אויבני: על פי וי' כו, מד: "ואף גם זאת בהיותם בארץ אויביהם לא מאסתים [...]". אויבני: צורה לשונית משעשעת (יש לייחס זאת לאווירת הפורים) המטה את שם העצם "אויב" בכינוי הקניין לגוף ראשון יחיד על דרך גוף ראשון רבים "אויבני" על דרך "אויבנו" ולא כפי הצורה המקובלת "אויבי". לעושקני [...] אדם: על פי תה' קה, יד: "לא הניח אדם לעשקם". 4. יום [...] כלנו: בעת שחשב הצר לכלותנו כמעט שעלה הדבר בידו. לולי [...] אדם: פסוק כלשונו מתה' קכד, ב. 5. אבי: כינוי לקב"ה. בריתו: הבטחתו שנזכרה בשורה 3. מושל עולם בגבורתו: על פי תה' סו, ז. יוצר רוח האדם: זכ' יב, א. 6. וגם [...] אדם: על פי שמ"א טו, כט. 7. לכלותי: להשמיד אותי. וביד [...] ישועתי: צור ישועתי, הוא הקב"ה, פדני ביד אסתר המלכה. נגד בני אדם: תה' לא, כ. 8. השיב [...] נתלה: על פי התפילה 'על הנסים' הנאמרת בפורים. עדי עלה באשו: ביטוי של לעג לרשע. ושוא תשועת אדם: תה' ס, יג. 9. שנית: כשם שפדית אותנו אז. איש מלחמה: כינוי לקב"ה, על פי שמ' טו, ג. עם [...] דמה: שהושפלו עד עפר בגלות, על פי מגילה טז ע"א: "אומה זו משולה לעפר ומשולה לכוכבים", וזהו משל שנתממש בסיפור הפורים שהושפלו עד עפר ואחר עלו עלייה גדולה. ארצות אחי: ארצות בני עשו אחי יעקב, המסמל את הנוצרים. בן אמה: ישמעאל בן הגר, המסמל את המוסלמים. פרא אדם: בר' טז, יב. 10. היו [...] אדם: אלה שהיו לראשים על ישראל הרשים. אותם הוכח ויסר על חטאיהם כלפי עמך. בשבט [...] אדם: שמ"ב ז, יד. 11. עם הנבר: העם הזך והנקי מחטא. זכור [...] במדבר: תעמוד לו זכות לכתו אחריך במדבר, על פי יר' ב, ב. בארץ [...] אדם: יר' ב, ו. 12. קבץ [...] אובד: קבץ את ישראל התועים בן הגויים. ומקום רגלך: בית המקדש, על פי יש' ס, יג. תכבד: תבנה לתפארת. תאבד [...] אדם: תה' כא, יא. 13. קוו [...] המוני: תשובה ישירה מפי ה' לישראל. בני אב המוני: ישראל שהם בני אברהם, אב המון (בר' יז, ה). צאני [...] אדם: יח' לד, לא.

			ה. מי כמוך [...] אזכור מעללי יה

			חלק ראשון (א-ת) מתוך פיוט 'מי כמוך' לשביעי של פסח, הפיוט מספר את גלגולי שעבוד מצרים ואת הגאולה עד לקריעת ים סוף, במתכונת 'מי כמוך' לשבת זכור של ריה"ל. עשרים ושתיים מחרוזות מרובעות טורים. שלושת הטורים הראשונים חורזים ביניהם בחריזה מתחלפת מטור לטור, הטור הרביעי סיומת מקראית המסיימת במילה הקבועה "אלוהים".

			חריזה: אא בבבג דדדג (ג= מילה קבועה "אלוהים").

			משקל: בין תשע לשלוש־עשרה הברות (בפיוטי 'מי כמוך' אין שקילה מדויקת).

			חתימה: בחלק זה א-ב; בחלק השני (שלא נדפס כאן) — "אני אליהו ברבי יוסף סדבון"; בשלישי — "אתבש"; ברביעי — "אליהו סדבון חזק נצח ואמץ סלה ועד אמן".

			מקור: דיוואן סדבון, 23 ע"א.

				מִי כָּמוֹךָ בָּאֱלֹהִים אַתָּה לְבַדֶּךָ

				מִי יַעֲשֶׂה כְּמַעֲשֶׂיךָ וּכִגְבוּרוֹתֶיךָ 

				אֶזְכֹּר מַעֲלָלֵי יָהּ וּפְלָאָיו

				צוּר קְדוֹש יִשְׂרָאֵל וֶאֱלֹהָיו

			5	כַּאֲשֶׁר שָׁמַעְנוּ עַל יַד נְבִיאָיו

					אֶת כָּל אֲשֶׁר עָשָׂה אֱלֹהִים

				בַּמַּחֲזֶה דִּבֵּר אֶת אַב הֲמוֹנִים:

				גֵּר יִהְיֶה זַרְעֲךָ אַרְבַּע מֵאוֹת שָׁנִים

				וַעֲבָדוּם וְעִנּוּם עוֹשֵי כַּוָּנִים

			10	גּוֹיִם שְׁכֵחֵי אֱלֹהִים

				גַּם אֲנִי דָּן אֶת הַגּוֹי אֲשֶׁר יַעֲבֹדוּ

				מֵאָז אַפִּי לִפְנֵי אֵל יַעֲמֹדוּ 

				וְאַחֲרֵי כֵן יֵצְאוּ בְּכָל אֲשֶׁר יַחְמֹדוּ 

					הָעֹשֶר אֲשֶׁר הִצִּיל אֱלֹהִים

			15	דּוֹר רְבִיעִי, דּוֹר יָשָׁר, עַם בְּחִירִי

				יָשֹוּבוּ הֵנָּה כָּל נִקְרָא בְּשֵׁם עִבְרִי

				כִּי לֹא שָׁלֵם עֲוֹן הָאֱמוֹרִי

					וְלֹא יָרֵא אֱלֹהִים

				הַיּוֹם הַהוּא דִּבֵּר לוֹ אֵל אֱמוּנָה

			20	לְזַרְעֲךָ זֹאת הָאָרֶץ אֶתְּנָה

				וַיִּכְרֹת אִתּוֹ בְּרִית בְּאָמְנָה

					וַיַּעַל מֵעָלָיו אֱלֹהִים

				וַיָּקֶם ד' אֶת דְּבָרוֹ 

				וַיָּבוֹא יַעֲקֹב מִצְרַיִם בַּעֲבוּר צְעִירוֹ

			25	בִּמְתֵי מְעַט כָּל שְׁאֵר בְּשָׂרוֹ

					אַנְשֵׁי חַיִל יִרְאֵי אֱלֹהִים

				זַעַם נִמְלְאָה שְׂפַת מִצְרַיִם עֲלֵיהֶם

				פֶּן יִרְבּוּ הָבָה נֶחְכְּמָה לָהֶם

				וַיִּלְחָצוּם וַיְמָרְרוּ אֶת חַיֵּיהֶם

			30	וְלֹא יָרְאוּ אֱלֹהִים

				חֹמֶר וּלְבֵנִים וְכָל עֲבוֹדָה 

				הֶעֱבִידוּם בְּפֶרֶךְ מֵאֵין מִדָּה

				זֶרַע יִשְׁרָאֵל חָרְדוּ חֲרָדָה

					מַה זֹּאת עָשָׂה אֱלֹהִים

			35	טוֹב וּמֵטִיב הֵפֵר אֶת אֲשֶׁר יָעֲצוּ

				עַד מָאֳסָם בְּחַיֵּיהֶם וַיָּקוּצוּ

				כִּי כַּאֲשֶׁר יְעַנּוּם כֵּן יִפְרֹצוּ

					וַיְבָרֶךְ אוֹתָם אֱלֹהִים 

				יָזַם פַּרְעֹה מַלְכָּם וְנִזְהַר

			40	טְמֵא שְׂפָתַיִם אָרוּר יוּאַר

				צִוָּה לְהָמִית וּלְהַשְׁלִיךְ אֶל הַנָּהָר

					הַיְלָדִים אֲשֶׁר חָנַן אֱלֹהִים

				כְּבוּדָה בַּת לֵוִי הֶעֱלִימָה אֶת הַצִּיר הֶעָנָו

				מֹשֶה עֶבֶד הָאֵל אֲדוֹנָיו

			45	וַתִּצְפְּנֵהוּ כִּי רָאֲתָה פָּנָיו

					כִּרְאוֹת פְּנֵי אֱלֹהִים 

				לֹא יָכְלָה עוֹד אַחְרֵי כֵן לְהַצְפִּינוֹ

				וַתְּשִׂימֵהוּ בַּסּוּף בְּתוֹךְ אֲרוֹנוֹ

				וַתֵּתַצַּב אֲחוֹתוֹ לָדַעַת עִנְיָנוֹ

			50	הֲיִקְבַּע אָדָם אֱלֹהִים 

				מִנָּשִׁים תְּבֹרַךְ בִּתְיָה בְּרִדְתָּהּ

				לִרְחֹץ בַּיְאוֹר מִגִּלּוּלֵי טֻמְאָתָהּ

				לָקְחָה אֶת הַתֵּבָה וַתֹּאמֶר בְּחָכְמָתָהּ

					לְמִחְיָה שְׁלָחַנִי אֱלֹהִים 

			55	נִין זֶה עִבְרִי לֹא מִבְּנֵי עַמִּי

				אֶחְמֹל עָלָיו וְהָיָה בְּאוֹכְלֵי לַחְמִי

				כְּבֵן בַּבַּיִת יִגְדַּל עִמִּי

					וְאֶעֱשֶׂה עִמּוֹ חֶסֶד אֱלֹהִים

				סִבְלוֹת אֶחָיו רָאָה וְהִבִּיט בְּצֵאתוֹ

			60	וְהִנֵּה מִצְרִי מַכֶּה אֶת אִישׁ עֲמִיתוֹ

				הִכָּהוּ וְלֹא יָדַע אִישׁ קְבוּרָתוֹ

					וַיָּמָת שָׁם לִפְנֵי הָאֱלֹהִים 

				עִבְרִים נִצִּים רָאָה בַּיוֹם הַשֵּׁנִי

				נָם לָרָשָׁע לָמָה תַּכֶּה רֵעֲךָ לְעֵינִי

			65	וַיּאֹמֶר: מִי שָׂמְךָ לְאִישׁ אֲדוֹנִי

					וַתִּתֵּן לִבְּךָ כְּלֵב אֱלֹהִים?!

				פַּרְעֹה שָׁמַע וַיְבַקֵּשׁ אֶת הַדָּבָר הַזֶּה

				וַיּאֹמֶר בֶּן מָוֶת הָאִישׁ הַלָּזֶה

				כִּי מִדָּמוֹ אֶל הַקִּיר אַזֶּה

			70	כֹּה יַעֲשֶׂה לִי אֱלֹהִים

				צַדִּיק מִצָּרָה נֶחֱלַץ וַיֵּלֶךְ 

				אֶל אֶרֶץ מִדְיָן וַיִּתְחַתֵּן בַּמֶּלֶךְ

				וְהוּא הָיָה אַחֲרֵי הַבְּעָלִים הוֹלֵךְ

					כֹּהֵן לְלֹא אֱלֹהִים 

			75	קְדוֹש יַעֲקֹב שָׁמַע אֶת נַאֲקַת יְלָדָיו

				כִּי עָלְתָה שַׁוְעָתָם עָדָיו

				וַיִּזְכֹּר לָהֶם בְּרִיתוֹ וְרֹב חֲסָדָיו

					וַיֵּדַע אֱלֹהִים 

				רוֹעֶה הָיָה מֹשֶה אֶת מִקְנֵה חוֹתְנוֹ

			80	אַחַר הַמִּדְבָּר נִהַג אֶת צֹאנוֹ

				כִּי עַל יִשְׂרָאֵל אֱלֹהָיו הֵכִינוֹ

					וַתְּהִי עָלָיו רוּחַ אֱלֹהִים

				שַׁלְהֶבֶת בַּסְּנֶה רָאָה כַּנֶּשֶׁר תִּדְאֶה

				וְלֹא אֻכַּל הַסְּנֶה וַיִּשְׁתָּאֶה

			85	וַיֹּאמֶר: אָסוּרָה וְאֶרְאֶה אֶת הַמַּרְאֶה

					אֵין זֶה כִּי אִם בֵּית אֱלֹהִים!

				תְּשׁוּעָה נָתַן בּוֹ ה' לְיִשְׂרָאֵל

				לַעֲשׂוֹת אוֹתָם לוֹ לְעַם הוֹאֵל

				וַיַּסֵּב אֶת שְׁמוֹ יְקוּתִיאֵל

			90	וַיִּקְרָא שֵׁם אֱלֹהִים

			1. מי כמוך: פתיחה רגילה בפיוט הסוג, המוביל בסיפורו אל שירת הים ואל ההכרזה "מי כמוך באלים ה'". באלהים אתה לבדך: על פי מל"ב יט, יט. 2. מי [...] וכגבורותיך: על פי דב' ג, כד. 3. אזכר: אזכיר ואספר. 6. את [...] אלהים: על פי שמ' יח, א. 7. במחזה [...] המונים: על פי בר' טו, א, המחזה בברית בין הבתרים. אב המונים: הוא אברהם (בר' יז, ה). 8. גר [...] שנים: בר' טו, יג. 9. עושה כונים: הגויים עובדי עבודה זרה (יר' ז, יח). 10. גויים שכחי אלהים: תה' ט, יח. 11. גם [...] יעבודו: על פי בר' טו, יד. 14. העושר [...] אלהים: בר' לא, טז. 15. דור [...] הנה: על פי בר' טו, טז. דור ישר: על פי תה' קיב, ב. 17. כי [...] האמרי: בר' טו, טז. ולא ירא אלהים: דב' כה, יח, שלא נתמלאה סאתו. 19. לו: לאברהם. 20. ויכרות [...] באמנה: על פי בר' טו, יח. באמנה: נקשר אל "ויאמן בה'" (בר' טו, ו). 21. ויעל מעליו אלהים: על פי בר' יז, כב. 24. צעירו: הוא יוסף בן הזקונים (בר' לז, ג). 26. אנשי [...] אלהים: שמ' יח, כא. 27. שפת מצרים: דברי המצרים. 28. פן [...] להם: על פי שמ' א, י. נחכמה: קשה לדעת אם זו הצורה המקורית או שמא צ"ל "נתחכמה" כלשון הכתוב. 29. וימררו את חייהם: שמ' א, יד. 31. חומר [...] בפרך: על פי הכתוב, שמ' י, יד. 34. חרדו [...] אלהים: על פי בר' מב, כח. 35. יעצו: המצרים על ישראל. 36. עד [...] יפרוצו: על פי שמ' א, יב. 38. ויברך אותם אלהים: בר' א, כד. 39. יזם: חשב איך להרע לישראל. ונזהר: על פי המדרש בשמ"ר א, יח (מהדורת שנאן, עמ' 69). 43. כבודה בת לוי: היא יוכבד, משחק הלשון הוא על פי שמה, והביטוי על פי תה' מה, יד. העלימה: הסתירה אותו (שמ' ב, ב). הציר העניו: הוא משה, על פי במ' יב, ג. 46. כי [...] אלהים: העניין על פי שמ' ב, ב, והלשון על פי בר' לב, י. 47. לא [...] להצפינו: המשך הכתוב שמ' שם. 50. היקבע אדם אלהים: על פי מל' ג, ח ועניינו נבואתה של מרים בעניין אחיה, הייתכן כי נבואה אלוהית שלה תתבטל על ידי גזירת פרעה האדם? (שמ"ר א, כב, מהדורת שנאן, עמ' 74). 51. בתיה: היא בת פרעה (וי"ר א, ג). מנשים תבורך: על פי שופ' ה, כד. 52. לרחוץ [...] טומאתה: "לטבול לשם הגירות" (לשון רש"י בסוטה יב, ע"ב וע"ש). 54. למחיה שלחני אלהים: בר' מה, ה. 55. נין: ילד, ראה בר' כא, כג. 58. ואעשה [...] אלהים: שמ"ב ט, ג. 59. סבלות [...] איש: על פי שמ' יג, יא. 60. עמיתו: מאחיו. 61. ולא [...] קבורתו: משה חשב שאיש לא ראהו (שמ' יג, יב), והלשון על פי דב' לב, ו. 62. וימת [...] האלהים: על פי שמ"ב ו, ז. 63. עברי [...] אדני: על פי המשך הדברים בשמ' ב, יג-יד. 65. איש אדוני: איש שהוא אדון לי ושופט אותי. 66. וחתן [...] האלהים: יח' כב, ב. 67. פרעה [...] הלזה: המשך הדברים שמ' ב, טו. 70. כה [...] אלהים: לשון שבועה (שמ"א יד, מד ועוד). 71. צדיק מצרה נחלץ שהצילו ה' מחרב פרעה (שמ"ר א, לא, מהדורת שנאן, עמ' 93-92), והלשון על פי מש' יא, ח. 72. במלך: שהיה יתרו מחשובי מדין. 73. והוא [...] הולך: שהיה כהן מדין (שמ' ב, טז). 75. קדוש [...] ילדיו: על פי שמ' ב, כג. 78. וידע אלהים: בר' ב, כה. 79. רועה [...] צאנו: על פי שמ' ג, א. 81. הכינו: שהקב"ה בדקו בדבר זה אם ראוי הוא להנהיג את ישראל (שמ"ר ב, ג, מהדורת שנאן, עמ' 107-106). 82. ותהי [...] אלהים: במ' כד, ב. 83. שלהבת בסנה: המשך הדברים, שמ' ג, ב. כנשר תדאה: שהלהבה עולה. 85. אסורה [...] המראה: שמ' ג, ג. 86. אין [...] אלהים: בר' כח, יז. 87. בו: על ידו. 89. יקותיאל: אחד משמותיו של משה על פי המדרש בוי"ר א, ג.

			ו. אל ה' מחסכם

			לאסרו חג, שיר מעין אזור בן חמש מחרוזות, בכל מחרוזת שלושה טורי ענף, טור אזור ורפרין דו־צלעיים.

			חריזה: אב אב אב גד גד (=רפרין)

			משקל: שבע הברות פונטיות בצלע.

			כתובת: "פזמון לאסרו חג".

			מקור: דיוואן סדבון, 34 ע"ב.

				אֵל ה' מַחַסְכֶם		יָאֵר לָכֶם אַפַּיִם

				מִבֵּית ה' בֱּרַכְנוּכֶם	בִּרְכוֹת רַחַם שָׁדַיִם

				יוֹסֵף עֲלֵיכֶם כָּכֶם		חֲמֵשׁ מֵאוֹת פַּעֲמַיִם

					יַעֲשֶׂה אֲלֵיכֶם בָּתִּים	בִּשְׁמוֹ לְהִשְׁתַּבֵּחַ

					אִסְרוּ חַג בַּעֲבוֹתִים		עַד קַרְנוֹת הַמִּזְבֵּחַ

				לְשָׁנָה הָאֲחֶרֶת		הַבָּאָה מוֹעֵד הַזֶּה

				יִהְיֶה לִצְבִי תִּפְאֶרֶת	אֶל עַם הַנִּבְזֶה

				יִשְׂמַח בְּחַג וַעֲצֶרֶת	בְּבוֹא תִּשְׁבִּי הַחוֹזֶה

					יֵרָאֶה שָׁלֹש עִתִּים	עַד בֵּית אֵל לְנַצֵּחַ 	   אסרו

			10	יוֹסִיף יָד שֵׁנִית מַהֵר	וּבָעֳנִי עַמּוֹ יָשׁוּר

				לִקְנוֹת אֲשֶׁר יִשָּׁאֵר	מֵעֵילָם וּמֵאַשּׁוּר

				מַטָּע יָמִין יִתְפָּאַר	בֵּאלֹהָיו יְדַלֵּג שׁוּר

					וְקֶשֶׁת זָרִים חַתִּים	עַם כְּזָבִים יָפֵחַ	   אסרו

			15	הִנֵּה הַיָּמִים בָּאוּ		בָּם יְהוּדָה תִּוָּשַׁע

				כָּל עֵץ שָׂדֶה יִמְחֲאוּ	כַּף בְּיוֹם יִפֶר יֶשַׁע

				רוֹזְנִים יֶחֱזוּ יִתְמָהוּ	יַרְאֶה וּבְעַם רֶשַׁע

					בְּתִתִּי חַרְבָּם אִתִּים	אֵין רוֹדֵף אֵין רוֹצֵחַ	   אסרו

				וְאָבִי בָּךְ אֶעֱלֹזָה		אָגִיל בֵּאלֹהֵי יִשְׁעִי

				יוֹם נַעֲלֶה עִיר עֲלִיזָה	קִרְיַת מֶלֶךְ רַב רוֹעִי

			20	אֶשְׁמַע צִלְצַל בֶּן אַרְזָה	וּלְקוֹל לִבְנִי וְשִׁמְעִי

					וְאוֹדְךָ מַחֲלִיף עִתִּים	נַעֲלָמִים מְפַעְנֵחַ	   אסרו

			1. אל [...] אפים: על פי ברכת הכוהנים במ' ו, כה. 2. מבית ה' ברכנוכם: על פי תה' קיח, כו. ברכות רחם שדים: על פי בר' מט, כה ופירש"י: "יתברכו המולידים והיולדות". 3. יוסף [...] פעמים: על פי דב' א, יא: "יוסף ה' עליכם ככם אלף פעמים". 4. יעשה לכם בתים: על פי שמ' א, כא: "ויעש להם בתים", ופירש"י: "בתי כהונה ולויה ומלכות שקרויין בתים", ועניינו הגאולה השלמה. 5. אסרו [...] המזבח: על פי תה' קיח, כז. 6. וראו מדרשו בבבלי, סוכה מא, ע"ב. לשנה [...] הזה: השווה ראב"ע לבר' יח, י: "כעת חיה — כעת הזאת בשנה האחרת". 7. יהיה: הקב"ה. לצבי תפארת: על פי יש' ד, ב. עם הנבזה: שהוא בזוי עתה בעיני האומות. 8. ישמח [...] החוזה: מבשר הגאולה. לשמחת החג תצטרף שמחת הגאולה. תשבי החוזה: הוא אליהו הנביא, על פי מל' ג, כג. 9. יראה [...] לנצח: על פי שמ' כב, יז: "שלש פעמים בשנה יראה כל זכורך אל פני האדון ה'". ועוד לנצח: לשיר שירי תהילה. 11-10. יוסיף [...] ומאשור: על פי יש' יא, יא. 12. מטע ימין יתפאר: על פי יש' ס, כא: "נצר מטעי מעשה ידי להתפאר". באלוהיו ידלג שור: על פי שמ"ב כב, ל; תה' יח, ל. 13. וקשת זרים חתים: על פי שמ"א ב, ד: "קשת גבורים חתים". עם כזבים יפח: על פי מש' י, יט ועוד. הם ה"זרים" הנזכרים בצלע הקודמת. 14. הנה ימים באים: על פי יר' ל, ג ועוד. בם יהודה תושע: על פי יר' לג, טז: "בימים ההם תושע יהודה". 15. כל [...] כף: על פי יש' נה, יב. יפר ישע: על פי יש' מה, ח: "ויפרו ישע וצדקה תצמיח". 16. רוזנים [...] רשע: כל גדולי עולם "יתפלאו וישתוממו על מעשה הגאולה לישראל ועל כשלון הרשעים". 17. בתיתי [...] רוצח: חזון גאולת העולם, על פי יש' ב, ד: "וכתתו חרבותם לאתים [...] ולא ילמדו עוד מלחמה". 19. עיר עליזה: כינוי לירושלים, על פי יש' לב, יג. קרית מלך רב: על פי תה' מח, ג. רועי: כינוי לקב"ה, על פי תה' כג, א: "ה' רועי לא אחסר". 20. צלצל בן ארזה: על פי בבלי, תמיד ל ע"ב: "מיריחו היו שומעין קול בן ארזה מקיש בצלצל". לבני ושמעי: מבני הלוויים הממונים על השיר, על פי שמ' ו, יז ועוד. 21. מחליף עתים: על פי ברכת 'המעריב ערבים' לתפילת ערבית: "משנה עתים ומחליף את הזמנים". נעלמים מפענח: על פי תפילת 'נשמת כל חי'.

			ז. אמרות גואלי כסף מזוקק

			לחג השבועות. בשבחה של תורה. חמישה טורים בחרוז אחיד בדלת ובסוגר.

			חריזה: אב אב אב אב.

			משקל: - U - - U - - - U - - / - - - U - - - U - - (תוך חריגות בעיקר בטור 5).

			חתימה: "אליהו". שז"ל פז ע"ב; אוצר, א5907.

				אִמְרוֹת גּוֹאֲלִי כֶּסֶף מְזֻקָּק / צַחוּ עָשְׁתוּ, מֵאֵשׁ חֲצוּבוֹת

				לֵב מְשַׁמְּחִים, זָהָב יְרַקְרַק / מָתְקוּ מִדְּבַשׁ, נֶפֶשׁ מְשִׁיבוֹת

				יַחְדָּו צָדְקוּ בָּרִים כְּבָרָק / לָעַד עוֹמְדִים חוֹצְבֵי לְהָבוֹת

				הֵם לְגַרְגְּרוֹת רָבִיד וְעָנָק / לִוְיַת חֵן לְרֹאשׁ בָּנִים וְאָבוֹת

			5	וְלוּ יִשְׁטְפוּם מֵי יָם וְשַׁחַק / וּנְהָרוֹת לֹא יוּכְלוּ לְכַבּוֹת

			1. אמרות [...] מזוקק: תה' יב, ז, ומשמעו כאן דברי התורה. מאש חצובות: על פי תה' כט, ז והשווה ירושלמי, שקלים, ו ע"א. 2. לב [...] משמחים: על פי תה' יט, ט. מתקו מדבש: תה' יט, יא. נפש משיבות: תה' יט, ח. 3. יחדו צדקו: תה' יט, י. חוצבי להבות: השוו טור 1. 4. הם: דברי התורה. לגרגרות [...] לראש: על פי מש' א, ט. 5. ולו [...] לכבות: כל מים שבעולם אינם יכולים לכבות את אש התורה, על פי שה"ש ח, ז.

			ח. תורה משה צוה לנו

			לחג השבועות, בשבחה של תורה. מרובע בן שמונה טורים ורפרין. הצלעית הרביעית סיומת מקראית המסיימת במילה "לנו". 

			חריזה: אא בבא גגגא (א=מילה קבועה "לנו").

			משקל: שמונה הברות בצלע.

			חתימה: "אני אליהו". דיוואן סדבון, דף 14 ע"א.

				תּוֹרָה מֹשֶה צִוָּה לָנוּ / אֱלֹהִים זֹאת עָשָׂה לָנוּ

				אַשְׁרֵי אָדָם מָצָא חָכְמָה / תּוֹרַת ה' תְּמִימָה / מֵעֵינֵי כָּל חַי נֶעֶלְמָה / מְאֹד וְהַנִּגְלוֹת לָנוּ

				נֹעַם דַּת אֱמוּנָתֵנוּ / מִצְוָה מְאִירַת עֵינֵינוּ / בָּחַר בָּנוּ אֱלֹהֵינוּ / בְּיַד מֹשֶה לָתֵת לָנוּ

				יְקָרָה מִכָּל הַחֲפָצִים / יְמִינָהּ יַאֲרִיךְ קֵיצִים / וּבְשִׂמְלָה יַד חֲרוּצִים / כִּי הָאֵל יַצְלִיחַ לָנוּ

			5	אָמוֹן שַׁעֲשׁוּעִים יוֹם יוֹם / הָיְתָה לְאֵל נוֹרָא אָיֹם / וּבִזְכוּתָהּ יָחִישׁ פִּדְיוֹם / נַחֲלָתֵנוּ 

			יִבְחַר לָנוּ.

				לִוְיַת הַחֵן מִדּוֹתֶיהָ / דַּרְכֵי נֹעַם דְּרָכֶיהָ / נָחוּץ דֶּרֶךְ פִּקּוּדֶיהָ / כִּי הִרְחִיב ה' לָנוּ

				יַלְדֵי אֵלִים לָהּ חָרְדוּ / וּבְיָד לְקַחְתָהּ נוֹעֲדוּ / כִּמְעַט רַגְלֵינוּ מָעֲדוּ / לוּלֵי ה' שֶׁהָיָה לָנוּ

				הָאֵל דְּרָכָיו צָדְקוּ / גַם מִנֹּפֶת צוּף מָתְקוּ / לֹא בַּשָּׁמַיִם רָחֲקוּ / לֵאמֹר מִי יַעֲלֶה לָנוּ

				וּמַה נָּעֲמוּ חֻקֵּי אֵל / וּמִשְׁפָּטָיו עִם יִשְׂרָאֵל / יָבוֹא לְצִיּוֹן גּוֹאֵל / לְמוֹשָׁעוֹת לָנוּ

			1. תורה [...] לנו: דב' לג, ד. אלהים [...] לנו: על פי בר' מב, כח בשינוי העניין. 2. אשרי [...] חכמה: מש' ג, יג. תורת ה' תמימה: תה' יט, ח. מעיני [...] נעלמה: על פי איוב כח, כא, הם סודות התורה. והנגלות לנו: תורת הנגלה ומה שאנו יכולים ללמוד, והלשון על פי דב' כט, כח. 3. נועם [...] לנו: ה' בחר בנו כדי לתת לנו את נועם התורה ואת המצוות. מצוה מאירת עינינו: על פי תה' יט, ט. 4. יקרה מכל חפצים: על פי מש' ג, טו. ימינה [...] חרוצים: על פי "אֹרך ימים בימינה בשמאלה עֹשר וכבוד" (שם, שם). כי [...] לנו: על פי נחמ' ב, כ. 5. אמון [...] יום: על פי מש' ח, ל. פדיום: גאולה לעמו. נחלתנו יבחר לנו: על פי תה' מז, ה. 6. לוית חן: על פי מש' א, ח. דרכי נועם דרכיה: על פי מש' ג, יז. כי [...] לנו: בר' כו, כב. 7. ילדי אלים: הם המלאכים, על פי תה' כט, א. לה חרדו: פחדו שהתורה תינתן לישראל ולא תהיה איתם בשמים. וביד לקחת נועדו: שלא רצו לתת למשה להורידה על פי המסופר בבבלי, שבת פח ע"ב. כמעט רגלינו מעדו: לפי שמשה חשש לעמוד כנגדם. לולי [...] לנו: תה' קכד, ב, וחיזק ידי משה לענות להם תשובה ניצחת. 8. דרכיו: מצוותיו וחוקיו שעל האדם ללכת בהם. גם [...] מחקו: על פי תה' יט, יא. לא [...] לנו: על פי דב' ל, יב. 9. ומשפטיו עם ישראל: דב' לג, כא. יבוא לציון גואל: יש' נט, כ. למושעות לנו: לישועה ולגאולה, על פי תה' סח, כא.

			ט. איכה זונה היתה

			קינה לט' באב. שמונה מחרוזות ומעין פזמון בן שני טורים, והם מעין טורי אזור. בכל מחרוזת שלושה טורי סטרופה בני שתי צלעות, ושני טורים מעין אזורים שהם בני ארבע צלעות. שתי הצלעיות האחרונות בשני הטורים וכן צלע א בטור השני קבועות, והן חוזרות כלשונן בכל סטרופה (ראה לעיל עמ' קנ).

			חריזה: אב אב אב גגגד הההה (ד, ה = צלעיות החוזרות על עצמן כמילות קבע).

			משקל: - - - - - U- בכל צלעית.

			חתימה: "אני אליהו". 

			כתובת: קינה סי' אני אליהו לתמרור 'מי לא יירא גערת'.

			מקור: דיוואן סדבון, דף 2 ע"ב.

					אֵיכָה זוֹנָה הָיְתָה / צִיּוֹן מִשְׁפָּט מָלְאָה?!

					עַל כָּל עָרִים שָׂרְתָה — / אֵיךְ בַּגּוֹיִים יָצְאָה?!

					וּכְאַלְמָנָה בָּכְתָה / לַיְלָה קוֹלָהּ נָשְׂאָה 

				כָּל רֵעֶיהָ בָּגְדוּ / בָּה מֵרָחוֹק עָמְדוּ / יוֹם קַרְסֻלַּי מָעֲדוּ / סֻכַּת הוֹדִי נָפְלָה 

			5	עַל זֹאת עֵינִי חָשְׁכָה / חֵמָה עָלַי נִתְּכָה / וּבְזִקֵּי קֶשֶׁת דּוֹרְכָה / אֲנִי מַכָּתִי נַחֲלָה

					נִצָּב יָדוֹ לִי כְּצָר / דּוֹדִי, וַיִּשְׁפֹּך חֲרוֹן

					אַפּוֹ, שָׂמַנִי קְצַר / רוּחַ, וַיְכַל גִּיל וְרוֹן

					לִבִּי, וַאֲנִי נֶעֱצָר / בִּשְׁבִי בִּכְלוּב וְאָרוֹן

				וּבְחַיַּי קַצְתִּי אֲנִי / צִפּוֹר בַּסַּד קַנְּנִי / תּוֹךְ בּוֹר עָמָל וָעֳנִי / סֻכַּת הוֹדִי נָפְלָה

			10	עַל זֹאת עֵינִי חָשְׁכָה / טוֹבָה מִנִּי נֶחְשְׂכָה / כִּי שִׂמְחָתִי נֶהְפְּכָה / אֲנִי מַכָּתִי נַחֲלָה

					יוֹם עַל רֹאשִׁי עָבְרָה / חַטָּאתִי גַּם כָּבְדָה

					עָלַי רָעָה נִגְזְרָה / עַד תִּקְוָתִי אָבְדָה

					אַמָּה כִּי בּוֹ גָּבְרָה / קִרְיַת עֻזִּי לָכְדָה

				קַרְנִי נִכְאָה, נִגְדְּעָה / כִּי מַמְלַכְתִּי נִקְרְעָה / נַפְשִׁי מָרוֹר שָׂבְעָה / סֻכַּת הוֹדִי נָפְלָה

			15	עַל זֹאת עֵינִי חָשְׁכָה / יוֹם שִׁפְחָתִי מָלְכָה / עַל בָּמוֹתַי דָּרְכָה / אֲנִי מַכָּתִי נַחֲלָה

					אֶבְכֶּה אֶל הַר כּוֹנְנוּ / אֵל בּוֹ יָדָיו בֵּית זְבוּל

					עָלָיו לָשׁוֹן שָׁנְנוּ / וַיְחַבְּלוּהוּ חֲבֹל

					עַם חֻקּוֹתָיו מֵאֲנוּ / וַיּוֹלִיכוּנִי גְּבוּל

				רִשְׁעָה, בַּגּוֹלָה בְּלֹא / כֹּחַ, אוֹתִי נָחֲלוּ / כָּל מַחְמַדַּי שָׁלְלוּ / סֻכַּת הוֹדִי נָפְלָה

			20	עַל זֹאת עֵינִי חָשְׁכָה / יָדִי אָזְלָה הָלְכָה / וַאֲפֻדָּתִי הֻשְׁלְכָה / אֲנִי מַכָּתִי נַחֲלָה

					לַחֲכָמוֹת לַמְקוֹנְנוֹת / לִקְרֹא לָהֶן אֶשְׁלְחָה

					אֲשַׁנֵּן לִי קוֹל עֲנוֹת / וַאֲנִי מָרָה אֶצְרְחָה

					כִּשְׁכוּלוֹת וְאַלְמְנוֹת / בַּעַל רֹאשִׁי אֶקְרְחָה

				עַל יוֹם אוֹרִי קָדְרוּ / וּבְנֵי אִמִּי נִחֲרוּ / כִּי חַיָּתִי מֵרְרוּ / סֻכַּת הוֹדִי נָפְלָה

			25	עַל זֹאת עֵינִי חָשְׁכָה / וּמְרֵרָתִי הוּמְכָה / קִנִּים וּנְהִי אֶעֶרְכָה / אֲנִי מַכָּתִי נַחֲלָה

					יָתוֹם הָיִיתִי בְּאִי / הַיָּם, אֶרֶץ הַשְּׁבִי

					הֵשִׁיב אָחוֹר בּוֹרְאִי / יָד מִלִּפְנֵי אוֹיְבִי

					וַיִּרְדֶּה בִּי שֹונְאִי / כִּי אָז רָחַק אוֹהֲבִי

				אֲנִי וְאֶשְׁתּוֹמְמָה / אֵשֵׁב בָּדָד וְאֶדְמֶה / לֶחֶם דִּמְעָה אֶלְחֲמָה / סֻכַּת הוֹדִי נָפְלָה

			30	עַל זֹאת עֵינִי חָשְׁכָה / לִוְיַת שׁוֹדִי אָרְכָה / גַּם תּוֹחַלְתִּי מָשְׁכָה / אֲנִי מַכָּתִי נַחֲלָה

					הַיּוֹם בֵּינוֹת צוֹרְרֵי / נַפְשִׁי אֲנִי בֶּן־בְּלִי

					שֵׁם נֶחְשָׁב, וּלְאוֹרְרִי / יָמִים וּכְמַר מִדְּלִי

					וּבְרֹב חֶרְפָּה וָחֳרִי / אַף הִכּוּ לֶחְיִי וְלִי

				עָלַי רָעָה יַחְשְׁבוּ / כִּי כָּל הַיּוֹם יִרְהֲבוּ / עַל כַּנָּתִי יָשְׁבוּ / סֻכַּת הוֹדִי נָפְלָה

			35	עַל זֹאת עֵינִי חָשְׁכָה / קוֹדֵר שָׁח אֶתְהַלְּכָה / הֵן לָאָרֶץ אֶבְרְכָה / אֲנִי מַכָּתִי נַחֲלָה

					וְלוּ בִּהְיוֹתִי בְּבוֹר / שִׁבְיִי בְּאֵל אֶדְבְּקָה

					יָשִׁיב אֶל חֵיקִי כְּבוֹר / יָדִי. אֶלָיו אֶצְעֲקָה

					וַעֲלֵי פִּשְׁעִי יַעֲבֹר / יִזְכֹּר עֵדָה דָּלְקָה

				אַחֲרָיו בַּמִּדְבָּר וְצִי / יָזוּר לִכְאֵב מַחֲצִי / יִשְׁלַח לִי בֶּן פַּרְצִי / יָקִים סֻכָּה נָפְלָה

			40	יָאִיר עַיִן חָשְׁכָה / אוֹדֵהוּ וַאֲבָרְכָה / נַפְשִׁי אֵלָיו אֶשְׁפְּכָה / יִרְפָּא מַכַּת מַחֲלִי.

			1. איכה [...] מלאה: על פי יש' א, כא. 2. על [...] שרתה: שהייתה שרתי במדינות (איכה א, א). יצאה: לגלות. 3. וכאלמנה: (איכה א, א). בכתה לילה: על פי בכֹה תבכה בלילה (איכה א, ב). 4. כל [...] בה: איכה א, ב. מרחוק עמדו: ולא סייעו בידה. יום קרסולי מעדו: יום נפילתי, והלשון על פי שמ"ב כב, לז; תה' יח, לז. 5. על זאת: על הגלות ועל החורבן. ובזקי: ובחיצים בוערים (ראו מש' כו, יח). ובזקי קשת: על פי איכה ג, יב. מכתי נחלה: על פי יר' י, יט. 6. נצב [...] כצר: על פי איכה ב, ד: "דרך קשתו כאויב נצב ימינו כצר", ומתקשר אל הטור הקודם. וישפך חרון אפו: על פי איכה ד, יא. 7. קצר רוח: על דרך שמ' ו, יט. 8. נעצר: עצור ואסור. בשבי בכלוב וארון: ציורים לדוחק הגלות. 9. צפור בסד קנני: ציפור אשר קינהּ נתון בתוך סד הכובל אותה. קנני: צורה מוזרה תמורת המילה "קִנִּי" לתקנת המשקל. 10. נחשכה: נמנעה וניטלה. נהפכה: לעצב ולתוגה בגלות. 11. על [...] חטאתי: שרבו חטאותיי על דרך עז' ט, ו. 13. בו: ביום החורבן. 15. על במותי דרכה: ציור לניצחון האויב ולשליטתו, על פי דב' לג, כט. 16. כוננו [...] ידיו: על פי שמ' טו, יז. הר, בית זבול: כינויים לבית המקדש. 17. עליו לשון שננו: הם דברי השחץ של האויב בשעת החורבן, וראה בבלי, גיטין נו, ע"ב. 18. עם חקותיו מאנו: הם הגויים מחריבי הבית המואסים בדרך ה', וראו בבלי שם. גבול: טור זה נמשך לזה שאחריו גבול רשעה. 19. נחלו: ירשו אותי. 20. ידי אזלה: על פי דב' לב, לו. ואפודתי: סמל לפאר ולתפארת. 21. לחכמות [...] אשלחה: על פי יר' ט, טז. 23. ואלמנות: נסמך אל הצלע הבאה "ואלמנות בעל". הו"ו בשווא בניגוד למשקל. ראשי אקרחה: סמל לאבלות (ראו יר' טז, ו). 24. ובני אמי נחרו: על פי שה"ש א, ו. 26. באי הים: כינוי לגלות הרחוקה מארץ ישראל. 27. השיב [...] אויבי: על פי איכה ב, ג, ועניינו שהקב"ה לא העניש את האויב. 29. אשב בדד ואדמה: על פי איכה ג, כח: "ישב בדד וידום". ואדמה: צורה מוארכת לתקנת החרוז. אלחמה: אוכל ולחם. 30. לוית: הזמן המלווה את הגלות. תוחלתי משכה: נמשכה תקוותי ולא נתממשה. 31. היום: בתוך הגלות. בינות [...] נחשב: שהם מחרפים ומשפילים אותי ורואים בי אדם נבזה ומושפל. 34. על כנתי: בארצי ובנחלתי. 35. אברכה: אכרע ברך מרוב השפלה. 36. ולו [...] אדבקה: אם אהיה נאמן ואדבק בקב"ה גם בגלות. 37. ישיב [...] ידי: ייתן לי שכרי על פי דרכי הטובה. אצעקה: בתפילה לגאולה. 38. ועלי פשעי יעבור: יסלח לי עווני וחטאי, על פי מי' ז, יח. יזכר [...] וצי: על פי יר' ב, ב. 39. יזור: ירפא. כאב מחצי: החורבן והגלות. בן פרצי: כינוי למלך המשיח, והוא על פי 'לכה דודי'. יקים סוכה נפלה: שינה מלשון קינה בשאר מחרוזות ללשון נחמה במחרוזת האחרונה והן בצלע הבאה ובצלע האחרונה.

			רשימת המקורות

			אבודרהם, אבודרהם השלם המנוקד = רבי דוד אבודרהם, אבודרהם השלם המנוקד, ירושלים תשנ"ה, עמ' רו-רז.

			אברהמי, פנקס הקהילה = י' אברהמי, פנקס הקהילה היהודית הפורטוגזית בתוניס, לוד תשנ"ז.

			בר־תקוה, אליהו הנביא = ב' בר־תקוה, 'אליהו הנביא בפיוטי ההבדלה', בתוך א' חזן וי' יהלום (עורכים), לאות זיכרון, מחקרים בשירה העברית ובמורשת ישראל, ספר זיכרון לאהרן מירסקי, רמת גן תשס"ז, עמ' 279-239.

			בר־תקוה, מסורת ספרד = ב' בר־תקוה, 'מסורת ספרד בפיוטי ר' יעקב אבן צור קשרי לחן ותוכן', בתוך א' חזן (עורך), מחקרי משגב ירושלים בספרויות עם ישראל, ירושלים תשמ"ז, עמ' 31-25.

			דוידזון, אוצר = י' דוידזון, אוצר השירה והפיוט, א-ד, ניו יורק תרפ"ה-תרצ"ג.

			דיוואן סדבון = ספריית פרופ' מאיר בניהו ז"ל.

			הנשקה, לשון עברי בדיבור ערבי = י' הנשקה, לשון עברי בדיבור ערבי: אוצר המילים העברי בערבית המדוברת של יהודי תוניסיה, ירושלים תשס"ז.

			חדד, מנהגי ג'רבא = ש' חדד, 'ממנהגיהם של יהודי ג'רבא', בתוך א' וסרטיל (עורך), ילקוט המנהגים: ממנהגיהם של שבטי ישראל, ירושלים תשנ"ו, עמ' 533-521.

			חזן, פרג'י = א' חזן (מהדיר), שירי פרגי שוואט, מהדורה מדעית בצירוף מבוא וביאורים, ירושלים תשל"ו.

			___, שירו לו = א' חזן, שירו לו זמרו לו: פיוטים המושרים בפי יהודי צפון אפריקה, ירושלים תש"ם.

			___, סדבון = א' חזן, 'בחינות בשירתו של א' אליהו סדבון', בתוך מ' בניהו (עורך), ספר הזכרון להרב יצחק נסים, ירושלים תשמ"ה, עמ' קמז-קפב.

			___, תורת השיר = א' חזן, תורת השיר בפיוט הספרדי לאור שירת הקודש של ר' יהודה הלוי, ירושלים תשמ"ו.

			___, מורשת השירה = א' חזן, 'מספרד לשלוחותיה — מורשת השירה בגלגוליה', פעמים, 26 (תשמ"ו), עמ' 52-46. 

			___, בוג'נאח = א' חזן, פיוטי רבי משה בוג'נאח איש טריפולי, מהדורה מדעית בצירוף מבוא וביאורים, ירושלים תשמ"ט.

			___, הליכות = א' חזן, הליכות והלכות: עיונים ומקורות במנהגים ובאורחות חיים של יהודי ספרד והמזרח, ירושלים תשמ"ט.

			___, השירה העברית = א' חזן, השירה העברית בצפון אפריקה, ירושלים תשנ"ה. 

			___, מחזור השנה = א' חזן, 'מחזור השנה', בתוך ח' סעדון (עורך), תוניסיה: קהילות ישראל במזרח במאות התשע עשרה והעשרים, ירושלים תשס"ה, עמ' 215-202. 

			___, מנדיל = א' חזן, חן ונוף יופי: שירת ר' מנדיל בן אברהם אבי זמרה, ירושלים תשפ"ב.

			טנוג'י, תולדות חכמי תונס = י"ה טנוג'י, תולדות חכמי תונס, בני ברק תשמ"ח.

			יהלום, רנסנס = י' יהלום, 'רנסנס עברי בשלוחותיה של תרבות ספרד', פעמים, 26 (תשמ"ו), עמ' 28-9.

			יניי, מחזור פיוטי יניי = מ' רבינוביץ (מהדיר), מחזור פיוטי יניי לתורה ולמועדים, א-ב, ירושלים תשמ"ה-תשמ"ז.

			יערי, שלוחי ארץ ישראל = א' יערי, שלוחי ארץ ישראל, ירושלים תשל"ז.

			ירדן, ריה"ל = ד' ירדן (מהדיר), שירי הקודש לרבי יהודה הלוי, א-ד, ירושלים תשל"ח-תשמ"ו.

			נוימן־בוכריס, הקדושתא האחרונה = ר' נוימן־בוכריס, 'הקדושתא האחרונה: הקדושתא לפורים של רבי אליהו סדבון', עבודת מוסמך, אוניברסיטת בר־אילן, רמת גן תש"ס.

			נזרי, הכתובה לחג השבועות = מ' נזרי, 'הכתובה לחג השבועות "ירד דודי לגנו" מאת רבי ישראל נג'ארה: ניתוח ופרשנות ופרקי מבוא', עבודת מוסמך, אוניברסיטת בר־אילן, רמת גן תשמ"ח.

			פליישר, שירת הקודש = ע' פליישר, שירת הקודש העברית בימי הביניים, ירושלים תשל"ה.

			שידלובי, שירתו של טנוג'י = פ' שידלובי, 'שירתו של רבי יוסף הכהן טנוג'י, שירת מרים ודמות הנשים המקראיות בו', עבודת מוסמך, אוניברסיטת בר־אילן, רמת גן תשס"ב.

			שרף, נהוראי = מ' שרף, ר' נהוראי ג'רמון מתוניס ופיוטיו, תל אביב תשמ"ב.

		
	
			משה עמאר

			ר' שמואל אבן ג'אמע: האיש ויצירתו

			לזכרו של מ"א ר' שלמה ב"ר מרדכי וסתי עמאר מ"כ

			לזכרה של מ"א רחל ב"ר יעקב וסתירה שושן מ"כ

			העיר גאבס

			אבן ג'אמע היא משפחה ידועה מן העיר גאבס (קאבס) שבדרום תוניסיה.94 בגאבס הייתה קהילה יהודית ששימשה מרכז רוחני חשוב. הקהילה היהודית בגאבס הוזכרה בתשובת רב האי גאון בתחילת המאה התשיעית, כשנשאל לפרש מהי 'שיחת דקלים', ובתשובתו כתב: "אברהם קבאסי גאון זצ"ל שהיה בשנת אלף מאה וארבעים לשטרות [=829], היה מכיר בשיחת דקלים והיה מודיע פליאות גדולות שמכירין בהם האמת בני אדם",95 כלומר בן העיר גאבס או מוצאו מעיר זו. חכמי הקהילה עמדו בקשרים ישירים עם הגאונים בזכות רבי יעקב ב"ר נסים מקירוואן. בחלק מהתשובות נזכרו השואלים בסתמיות כ"בני קאבס".96 בחתימתם הוזכרו חלק מן החכמים מנסחי השאלות, דבר המצביע על קיומו של בית מדרש חשוב ועצמאי עוד בחיי רבנו יעקב ב"ר נסים.97

			חכם אחר ושמו רבי אברהם חי בשלהי המאה האחת־עשרה ושאל שאלה מרב האי, הכותרת לקונטרס השאלות 'שאילאתא אילין דשאילו בני קאבס', והגאון חותם:

			ואתה יקירינו אהובינו החביב עלינו מ' ר' אברהם הח' בר מר רב משה הרב, יאמצכם אלהינו ויסך בעדכם ויגן עליכם, שאתה מוסר עצמך לשאוב תורה ממעיין ברור, ותעלומה להוציא לאור ולהעמיד על מתכנתו. יהי רצון מלפני אלהיך שיזכך לכל כתרי תורה. [...] והזקן הרב אביך ייטיב אלהיו אחריתו יראהו משאלותיו כלם, וגם אהובינו אחיך החכם האדיר, יהי מקורו ברוך יפוצו מעינותיו חוצה ברחובות פלגי מים, וכל חבריכם וסיעתכם ותלמידיכם יתקיים בהם יחדיו וכל בניך למודי ה' וג' וראה בנים לבניך שלום על ישראל.98

			המדובר בר' אברהם ב"ר משה אבן ג'אמע. רב האי מזכיר את האבא "והזקן הרב אביך" ואת האח בתואר "אהובינו אחיך החכם האדיר". נראה שהאח היה גדול יותר מר' אברהם.99

			ידיעות ברורות על חכמי גאבס השתמרו החל מסוף המאה האחת־עשרה עד למחצית הראשונה של המאה השתים־עשרה. בתשובות שבהן צוינו שמות השואלים תופסים מקום חכמים ממשפחת אבן ג'אמע.100 משפחה זו העמידה שושלת רבנים בת חמישה דורות. ידועים ר' יעקב, בניו ר' משה ור' שמואל, בניו של ר' משה ר' אברהם ור' יעקב; בנו של ר' שמואל ר' משה; ר' שמואל ב"ר יעקב, ובניו של רבי שמואל.

			רבי שמואל ב"ר יעקב פעל בסוף המאה האחת־עשרה ובעשורים הראשונים של המאה השתים־עשרה. ממנו הגיעו לידינו כמה יצירות.

			יחסי ראב"ע ור"ש

			רבי אברהם אבן עזרא (להלן: ראב"ע) (1161-1089!), היה כמעט היחידי מבין חכמי דורו המזכיר את ר' שמואל ואת בניו בשמותם ומתארם לפי גודלם. דבר סביר רק מתוך היכרות אישית, מאחר שראב"ע ביקר בצפון אפריקה כמה פעמים במקומות שונים.101 הוא ביקר בערי אלג'יריה וראה את מנהג יהודי העיר וארגאלאן, שאוכלים את הפסח כאשר מותניהם חגורים, נעליהם ברגליהם ומקלותיהם בידיהם.102 הוא ביקר במרוקו בעיר סיג'ילמאסה והתארח בביתו של יוסף בן עמראן, נהנה ממתנת ידו ושר שירי הלל על נדבת לבו.103 דומה כי ביקר בעיר גאבס שבתוניסיה, התארח בביתו של ר' שמואל ונהנה מנדיבות לבו. עקב ההיכרות ביניהם שלח רבי שמואל לראב"ע אגרת מליצית ובה 220 חרוזים וצירף לה שני שירים ובהם 120 בתים, סך הכול 350 כמניין ספיר. בתגובה הראב"ע שלח לו את חיבורו 'אגרת חי בן מקיץ', שחיבר במליצה מחורזת על פי יצירתו של הפילוסוף הערבי אבן סינא,104 וצירף לה שיר תהילה לר"ש כפתיחה מליצית לאגרת, משופעת בציורי הלל לחוכמתו המופלגת של ר"ש, לנדיבות לבו ולגדולת בניו. הוא מדמה את ר"ש לאריה שקם להגן על צאן מרעיתו, לנביא ולמלאך, ואורו גדול מאורה של חמה. בשירו הוא מזכיר לשבח את שלושת בניו של ר' שמואל — ר' יעקב, ר' יהודה ור' משה — שהיו חכמים ונבונים. גם ר' משה הצעיר לימים למד "חכמת קדושים, וטוב עם ה' ועם אנשים, קטן בשנים וסגיא בסגיות". כלומר בקי בחוכמת התורה, והתנהגותו טובה לשמים ולבריות.105 בעוד את עצמו ראב"ע משפיל ומרבה בציורי סִבלו כנרדף, ומציין שלוּ יעזרו לו כפי שהבטיחו לו לפגוש את ר"ש, הוא יסלח לכל מכאיביו:

			חַטָּאת בְּנֵי יָמִים וּפִשְׁעָם אֶסְלְחָה / אִם קִיְּמוּ נֶדֶר אֲשֶׁר נִשְׁבָּעוּ

			כּי יַעֲשׂוּ חֶסֶד וְיִרְאוּנִי פְּנֵי הָרַב / וְאָרִיעַ וְיִתְרוֹעָעוּ.106 

			מהאמור נסיק שרבי שמואל שלח ידו בשירה, כפי שניתן ללמוד גם מהשירים שכתב בתחילת חיבוריו שהגיעו לידנו. אם כי לבד מהנזכר לעיל, טרם התגלו שירים שכתב.

			לא ידוע באילו שנים ביקר ראב"ע בצפון אפריקה. דומה שזה היה זמן רב לפני שנת תת"ק (1140), כי בעשור הרביעי של המאה השתים־עשרה החלו פרעות האלמוואחידון, ולא סביר שיבקר בזמן מסוכן. כנראה סביב שנת 1140 ברח ראב"ע מספרד מאימת האלאמווחידון שהלכו והתקרבו בכיבושיהם לספרד המוסלמית, כפי שהוא כותב בהקדמת פירושו לקהלת: "להגיה חשכו להצליח דרכו, אשר נשאר עד כה כעלה נובלת. ומארצו נפרד אשר היא בספרד / ואל רומי ירד בנפש נבהלת".

			למשפחת אבן ג'אמע היו גם קשרים עם רבנו נסים בן יעקב, כפי שרומז הראב"ע בשיר שכתב לכבוד ר"ש אבן ג'אמע: "וכן בניך לאותות ולנסים ויקים מחזה רבנו נסים".107 כלומר שיתגשמו הברכות שבירך רבנו נסים את בני המשפחה. דומה כי קִרבה זו סייעה להם לשמר אצלם את תשובות רב האי בכתב ידו של רבנו נסים ואת ספרו של רבנו נסים, 'מגילת סתרים'.108 הוא גם מזכיר את רבנו נסים בחיבורו ה'אגור': "ובנוסחת רבינו נסים חובו"; "ומצאתי כתוב בכתב יד ר' נסים אפטרא מדרש".109 לר"ש היו קשרים עם רבי יהודה בר ברזילי הברצלוני.110

			ר"ש בפרובנס

			מתוך חיבוריו ניתן להסיק שר"ש שהה בפרובנס, כי בחיבורו 'אגרת המופת' מזכיר מה ששמע מחכמי פרובנס ומי שנשא ונתן איתם פנים אל פנים. להלן הציטוטים: "ואמר לי אחד החכמים, והוא ר' יצחק החבר ז"ל שהם גורסים 'גזא', והוא עוף ידוע אצלם"; "ומסר אחד מחסידי אנשי החכמה שהתפרסם בדת וביראה והוא מר רב יצחק החבר בן מרב בנבשתי ז"ל, בשם יסודי עולם חכמי ארץ נרבונהם",111 שהם אוסרים רק ריאה הסרוכה ומתירים הדבק כלומר ריאה דבוקה; "ומה שמסר לי אותו הרב החבר רבנו יצחק ז"ל, מסר לי אותו גם מר רב יוסף החבר בן מר רב יהודה, והתווכח עמי וטענתי כנגדו בהוכחה הנ"ל בעזרת ה'".112 והזכירם גם בחיבורו ה'אגור': "[שאילה] זאת לרבינו יצחק הרב בן רבינו בנבנשתי הרב נרבוני ואמר יש לשאול כך, והתשובה שמעתי מחכם אחד ר' יוסף הדרשן שמו";113 "אבל שמעתי מן החבר החכם ר' יוסף החסיד בן ר' יהודה הדרשן, ששמע מפי רבי' יצחק בר מרגלוי ז"ל114 שממדינת נרבונא".115

			מהציטוטים הנזכרים ברור ששהה בפרובנס וכנראה זמן לא מועט, והשאלה מה המשמעות לשהות זו. האם זו שהות זמנית ואחריה חזר לעירו גאבס ובילה בה את שארית ימיו? וההוכחה לכך היא שאת חיבורו 'אגרת המופת' כתב בערבית והקדישו לאחד ממיטיביו שחי בצפון אפריקה או שמא עזב לחלוטין את צפון אפריקה לפרובנס, שעה שהורע מצבם של היהודים במקום, עקב הקמתן של תנועות איסלמיות קיצוניות ופעילותן? ובהיותו בפרובנס הוסיף לתוך חיבורו דברים שהתחדשו לו במפגש עם חכמי המקום. ההוכחה לכך היא שהחיבור מצוטט רק בידי חכמי אירופה, וזאת משום שהחיבור הגיע עם המחבר לפרובנס והשתמר שם. עד כמה שידוע לי חיבור זה לא מוזכר על ידי חכמי צפון אפריקה.

			יצירתו

			ר' שמואל כתב כמה חיבורים, מתוכם הגיעו לידינו שלושה. החיבור הראשון הוא השלמות לספר ה'ערוך' לרבי נתן ב"ר יחיאל מרומי (רבי נתן השלים את כתיבתו בשנת תתס"א 1101, ונפטר ב־1106).116 ר' שמואל העתיק את ספר ה'ערוך' בכתב ידו והוסיף לו קונטרס השלמות, שנתן לו את השם ה'אגור'.117 שם זה הוא תרגום עברי לשם המשפחה ג'אמע — "אָסוּף", "אָגוּר". ר' שמואל היה הראשון שכתב השלמות לספר ה'ערוך' סמוך לחיבורו.118 דומה כי ה'אגור' הועתק עוד בחיי המחבר, כי בפתיחה שכתב המעתיק הראשון לחיבור הוא מתאר:

			זה החיבור אשר חיבר רבנא שמואל החכם המופלא הגאון [המעולה] בן כבוד הרב המובהק פטיש החזק מרנא ורבנא יעקב אב בית דין ז"ל, הדיין שבאקבס שמ' צו' המכונה ג'מע ופירושו אגור, חיברו על ספר הערוך אשר חיברו מרנא ורבנא נתן זצ"ל אב בית דין לכל ישראל בן כבוד מרנא ורבנא יחיאל זצ"ל איש רומי רבתא.119

			מהפתיחה הנזכרת אנו לומדים שאביו רבי יעקב כיהן כאב"ד בבית הדין בעיר גאבס, ורבי שמואל כיהן כדיין בבית הדין. כי המילים "הדיין שבאקבס" חוזרות על רבי שמואל הנזכר בתחילת הפִסקה, וייתכן שכיהן עם אביו באותו הרכב. רבי שמואל מזכיר את אביו בחיבורו פעמיים: "ודע, שאנו התאמנו את דברי המשנה 'שחסרה' עם דברי רבא, וטיפלנו בכל לגבי חסרון התכונה הטבעית, לפי דרכו של אדוננו הרב אבינו".120 כמו כן הזכירוֹ בעניין גיד הַנָשֶה, בתחילת חיבורו 'אגרת הפרח':

			דעו, אחינו, שמרכם ה' שמזה שנים מספר, בימי אבינו, ה'רב זצ"ל ולתחייה', באה אלינו ידיעה על אחד תלמידי חכמ', הגדלים באי סיציליה, איש הידוע בשם ירמיה בן אלאסד, רחמהו ה', שסבר להסיר את 'גיד הנשה' מהעוף לחומרא.121

			ה'אגור' הוהדר על ידי ר' שלמה בובר בשנת תרמ"ח (1888).

			חיבור שני של ר' שמואל שהגיע לידינו ושמו 'ראשית הלקח', עוסק בדקדוק ונועד ללמד את מלאכת הדקדוק, כפי שביטא זאת בשיר שצירף כחתימה לחיבור: "אני ראשית לכל לקח ומבוא / לכל מתחיל לשון עבר וניבו". חיבור זה עדיין בכתובים.122

			החיבור השלישי של ר' שמואל שהשתמר הוא 'רסאלה אלברהאן פי תד'כיה אלחיואן' (אגרת ההוכחה/ המופת לגבי שחיטת בעלי חיים. להלן 'אגרת המופת').123 חיבור זה גדול בהיקפו משני החיבורים הראשונים. גם הנוסח שלו נקי יותר משגיאות המעתיקים.

			כנראה שר"ש אבן ג'אמע כתב חיבורים אחרים בנושאים שונים, כפי שהוא כותב:

			והאל בחסדו ובזכות אבותינו הקדושים, גלה לנו את ההסברים שחשבנו וביארנו, ולא רק במקום הזה בלבד, אלא במקומות רבים מן הגמרא, יש לנו בו המצאות טובות וגלויים עצומים יותר מאלה שהקדמנו. והלואי שהחונן אותה [החכמה] יחון אותנו באיחור הקץ [חיים ארוכים], כדי שאאסוף אותם. ואני רוצה ממי שעמד על דברי, שלא ישתכנע מהם בהסתכלות בלבד, אלא שישווה אותם עם הגמרא ו[ככה] ידע את שחדשנו אם ירצה האל.124

			מתוך בקשתו מה' ש"יחון אותנו באיחור הקץ", נראה שחיבר את 'אגרת המופת' לעת זקנתו. דומה ש"המצאות טובות וגלויים עצומים" אלה היו קונטרסים קטנים מעין חיבורו 'ריסאלאת אלזהרה' [=אגרת הפרח] שהעתיקוֹ לתוך חיבורו.125

			לשלושת החיבורים הנזכרים כתב ר' שמואל הקדמה ארוכה ושילב בה קטעי שירה בשבח החיבור ותוכנו או בשבח האיש שלמענו נכתב הספר.126

			המניע לחיבור 'אגרת המופת'

			לפי דברי המחבר בהקדמה, הוא חיבר את 'אגרת המופת' לבקשת ידידו מיטיבו אבו עמראן, כפי שהוא מתאר:

			וה' הרי יודע שאתה, הוי הזקן <הנכבד> אבא עמראן, אדון נפשי ומרגלית רגשי, אהוב־אחי לי והיקר שבהם מצד הכבוד בעיני; אתה שאחזת במושכות לבי בשל יפי נמוסך ונדיבותך, ותמכת בלבי החלש בגודל חסדיך והרגליך. [...] והפקיד ה' אצלי את שבחך, ואפשר לי לפרסם את פארך ונתן לי ליהנות מאריכות חייך והתמדת שמירתך, ואני בוודאי אומר לך מה שאמר אחד מהם.127

			דומה כי עמראן הוא שם המשפחה ושמו הפרטי היה משה ישועה. כפי שמשמע מהמשך ההקדמה לא מוזכר מקומו של 'אבו עמראן'. באותם ימים ידועה משפחת עמראן בעיר סיג'ילמאסה כמשפחה של חכמים וגבירים. סיג'ילמאסה היא עיר בדרום מרוקו הגובלת במדבר סהרה, והיה בה מרכז יהודי חשוב סמוך לתקופת הגאונים. הראב"ע בקינתו מתארה כְּ"עיר גאונים ונבונים".128 מבניה ידועים ר' יוסף בן עמראן אשר התכתב עם גאוני בבל.129 מוזכר ר' יוסף בן עמראן אחר, אשר לאחר שנכבשה העיר על ידי האלמוואחידון, מנהיגם עבד אלמומין ריכז את היהודים וניסה לשכנעם להתאסלם. כשלא הצליח ציווה להוציא להורג מאה חמישים יהודים והיתר נאלצו להמיר את דתם למראית העין. ראשון הממירים היה הדיין ר' יוסף בן עמראן.130

			נראה כי באותה עת חי בעיר אדם אחר בשם זה, שהיה מעשירי העיר וגביריה. הראב"ע בשהותו בסיג'ילמאסה התאכסן בביתו, נהנה מנדיבותו ושר לכבודו שירי הלל, ותיארו:

			מִגְדָּל יָקָר לִי, בּוֹ / אֶחֱסֶה וְאֶתְלוֹנָן

			פָּנָיו בְּעַד לְחָיָו / כַּשֶּׁמֶשׁ רַעֲנָן.131

			בשירים שהקדיש לו מודגשת בעיקר נדיבותו, לא מוזכרת חוכמתו בתורה או היותו רב ודיין. ומכאן שמדובר על אדם אחר.132

			אגרת המופת

			החיבור 'אגרת המופת' מחזיק עשרה פרקים, ועוסק בכשרות מזון מן החי, כולל בעלי החיים הכשרים וזיהויים, דיני שחיטה, טרפות, ניקור חלב ודם ומליחה.

			מקריאה ניכרת בקיאותו של רבי שמואל באוצר הספרים היהודי: תלמוד בבלי וירושלמי, תוספתא, מדרשי הלכה ואגדה; ספרות הגאונים וההלכה לדורותיה, עד החכמים שחיו בימיו; חלקם ידועים לנו רק מאזכוריו. ידענותו של הר"ש כללה גם את פרשני המקרא וספרי המדקדקים העבריים.133 גם ניכרת השכלתו הכללית והרחבה בספרות ההגות, הרפואה והטבע בימיו, שמהן הוא משלב הסברים, פרשנויות ומשלים.134

			מזה כמאה וחמישים שנה חיבור זה היה לנגד עיניהם של חוקרים רבים והם עשו בו שימוש,135 אולם עד היום טרם נכתב תיאור מפורט על החיבור, שיטתו של המחבר בהלכה וחידושיו ההלכתיים. כמו כן עדיין לא נלקטו ולא הודגשו הפרטים ההיסטוריים שניתן להפיק מתוכו.136 מקוצר המצע נתמקד במאמרנו בחלק מהנושאים הנזכרים, בהסתמכות על החיבור, ונשלב במידת האפשר גם את חידושיו ההלכתיים.

			זיהויו של מחבר 'אגרת המופת'

			בכל החיבור 'אגרת המופת' לא מוזכר שם המחבר ולא מקום מגוריו, אם כי ברור שהמחבר גדל במדינה מוסלמית דוברת ערבית, מכיוון שאת החיבור כתב בשפה הערבית. חיבור זה אינו מצוטט בספרות ההלכה, דבר שהקשה על זיהויו של המחבר. רשז"ח הלברשטאם137 הוא הראשון שזיהה את ר"ש בן ג'אמע כמחבר החיבור. תימוכין לכך מצא בדברי ר' יצחק בר אבא מרי ממרשיליה (1193-1119), המזכירו בשמו שלוש פעמים בספר ה'עיטור' שהחל בחיבורו בשנת 1177 וסיים את כתיבתו בשנת 1189.138 כנראה ציטט מתוכו דברים נוספים בלי להזכיר את שמו וזו לשונו:

			ורבינו שמואל אבן גמיע בהלכות ערבי שחיבר אמר דמפרקה לה לסירכא ונפחינן לה אי מפקא זיקא טריפה אי לא עילאה אינקוב תתאה לא אינקוב וכשרה והר' אפרים שמעתי שאמר עליו בשחיטה הקלתה.139

			הדברים נאמרו בדיון לגבי 'ריאה הסמוכה לדופן'. לכאורה משמעות הדברים שר"ש אבן ג'אמע מפרש את המימרה "רבי נחמיה בדיק לה בפשורי" (חולין מח, א) לקולא. כלומר ריאה הסמוכה לדופן ופירקנו החיבור ואין בו ריעותא בדופן, עדיין אין להטריף אלא יש לבדוק הריאה בנפיחה, ואם הריאה לא בצבצה יש להכשיר. דומה שההסבר לכך, כי אנו תולין שרק קרום העליון ניקב, וממנו נוצר החיבור בין הריאה לדופן, אבל קרום התחתון לא ניקב. וייתכן שנימוקו משום דהוי ספק ספקא, ספק אם הסִרכה נוצרה מהדופן ספק מהריאות, ואם תמצי לומר שנוצרה מהריאה, שמא רק הקרום העליון ניקב והקרום התחתון לא ניקב.

			אלא שעיון בדברי רבי שמואל בחיבורו מגלה שאין זו דעתו, והוא נמנה עם החכמים המפרשים את דברי רבי נחמיה לחומרה, וזו לשונו:

			אולם אנשי ההלכה בשאלה הזאת הבהירו שכאשר נמצאת בצד מכה או שבר בעצם,140 הרי נייחס את החיבור ההוא מפאת הידבקות הצד בריאה ונתחבר בה, ונשלול את הנקב מהמקום ההוא בריאה, ונתיר אותה. ודרך הבדיקה בעת מציאות סיבת מחלת הצד, שתופרד הריאה בסכין חדת־הלהב ותינפח הריאה. אם לא יצא ממנה רוח, ידענו שלא היה בה נקב והתרנוה, ואם לא תהיה המכה וסיבת ומחלת הצד, השתכנענו [במציאות] הנקב ונטריף את הבהמה.141

			כלומר, ריאה הסמוכה לדופן ויש מכה בדופן, מפרקין אותה מהדופן בסכין חדה ובודקים הריאה, ואם לא מבצבצת כשרה. כי אנו תולין הסמיכות מחמת הדופן ולא בגלל נקב שהיה בריאה. אבל אם אין מכה בדופן, טריפה. הרי גם רבי שמואל, בנוסף למכה בדופן מצריך בדיקת נפיחה, והיינו כסברת רבנו האי.142

			מאחר שנפלו שגיאות רבות בספר ה'עיטור' על ידי המעתיקים במרוצת הדורות,143 ייתכן שדברי ר"ש בן גאמע עוסקים באומה הסרוכה לאונה שאצלה, שבזה יש מחלוקת בגאונים ובראשונים האם סִרכה זו נחשבת כסדרה וכשרה או שלא כסדרה וטרפה. כפי שמרחיב בעניין ר"ש אבן ג'אמע:

			והשוני הזה אשר מטריד את הדעת לא סר אצל הגאונים הנזכרים, שהרי חלק מהם אוסר 'אומא להדי אונא' — בדרך הבדיקה שהזכרנו,144 וחלק מהם מתיר, כפי שהזכרנו ג"כ מהבדיקה.145 ולא סר השוני הזה עד שנשלחה שאלה לאדונינו ורבנו האי גאון ישראל ז"ל, והוא הזכיר שעד זמנו המחלוקת בעניין זה קיימת בין הגאונים, אך הוא פסק בדרכו של המתיר, והראה שדרכו התירה 'אומא להדי אונא' ואמר לאמר בסוף תשובתו, ואלה דבריו: 'וכמה ריאות איתנון לקדמנא דסריכין אומא ואונא כסדרן ואכשרנון'. דברים אלה מאדוננו ז"ל ראוי לקבלם, שיחוקה עפ"י הכרעה תוך אי הזכרת העיון.146

			מדבריו נראה שהייתה מחלוקת בנושא גם במקומו, ושאלו לרבנו האי וזו הוכרעה להיתר. ומשמע שרב האי התיר ולא הצריך שום בדיקה. ר"ש אבן ג'אמע הסתייג מההיקש שעשה רב האי בין דין אונה לאומה לדין אונה לאונה, ולכן הוא חייב בדיקה באונה לאומה:

			אלא שאם אתה מגבש את דברי המחלוקת הנזכרת לא ייעלם ממנה העיקר המראה על מה שהוא אמר, ולכן לא נימנע מהבאת מה שעולה במחשבה, והוא כמי שמתבונן בשלהבת אש, והוא שיבדוק שאם היתה האם היא הנקובה והמחוברת בורדה, אסרנוה, בדומה לדין ה'דופן' אשר אם נדבקה אליה האם אסרנו אותה. ולא נאמר לגביה, כלומר לגבי ה'אומא ואונא הינו רבותיהו' אם היתה האם היא הנקובה המודבקת, כמו שלא נאמר זאת בהיותה עם ה'דופן'. ואין ה'אונא לאומא' 'מקום רבותא' יותר חזק מה'דופן'. ומאחר שלא דיברו בה 'חכמי הוראה'147 לא נשווה אותה אנחנו, כי הליקוי אחד. אך אם היתה הורדה היא הנקובה המודבקת לאם — התרנו אותה, ואמרנו אודותיה 'הינו רבותיהו' כמו שאמרנו לגבי ה'דופן' עם הורדה שהיא 'מקום רביתא', והוא ההיקש השלם, וזה מה שגלינו במחשבה והסקנו עפ"י ההיקש, בו נלך בזמננו זה ואותו נעדיף, ואני מקווה שהוא בדרך הנכונה, ואתה הידבק במי שאתה הולך אחריו.

			ר"ש אבן ג'אמע מחייב בדיקה באונה הסרוכה לאומה, הוא מקיש מאומה לדופן לאומה לאונה. כמו לגבי אומה לדופן, אם ניקבה האומה טריפה ולא יציל אותה סמיכות הדופן בנימוק היינו רביתייהו. כך לגבי אומה לאונה, אם הריעותא היא באומה טריפה, וחיבורה לאונה לא יציל אותה. אולם אם הריעותא היא באונה, חיבורה לאומה אינו מזיק, כמו שאנו אומרים באומה לדופן שאם הריעותא בדופן אינו מזיק זה שהאומה סרוכה אליו.148

			אם כי ההיקש שעושה רבנו שמואל מההלכה של אונא הסרוכה לאומא להלכה של אומא הסרוכה לדופן, הוא מופרך, כי אומא הסרוכה לדופן אנו תולין ה'ריעותא' בדופן, ודופן שניקב אינו מטריף. מה שאין כן באונא הסרוכה לאומא, אם היא נחשבת שלא כסדרן, גם אם מקור הסירכה הוא באונא, אונא שניקבה טרפה, וחיבורה לאומא אינו סותם, כי זה נחשב לקרום שעלה מחמת מכה ואינו קרום.149 דעה קרובה לזו המחייבת בדיקה באונא הסרוכה לאומא מובאת בשם ר"ח (=רבנו חננאל!) במרדכי.150

			פעם שנייה ה'עיטור' מזכיר את ר"ש בן ג'אמע: "ופי' ר"ש אבן גמוע בסנהדרין משכחת לה בשור הבר וכמ"ד מין בהמה, ש"מ מין בהמה".151 והדברים מופיעים ב'אגרת המופת':

			הקשו ה'אמוראין'152 על דרכו של מי שאמר 'ארא', בנוסח הברייתא: 'ומפריחי יונים אילו הממרים ביונים, ולא יונים בלבד אמרו, אלא אפי' בהמה חיה ועוף', ואז אמר: 'קתני מיהת בהמה או אמרת או תקדמיה יונך ליון היינו דמשכחת לה בבהמה חיה ועוף, אלא או אומרת ארא בהמה בת ארא היא'; ותירצו את ה'קשיא' ואמרו: 'משכחת לה בשור הבר ואליבא דמאן דאמ' מין בהמה הוא, דתנן שור הבר מין בהמה', ונטייתם מדרכו של ר' יוסי כאן מראה שה'הלכה' איננה 'כמותו'.153

			פעם שלישית ה'עיטור' מזכיר אותו בסוף הלכות מילה "וכ"כ רבי שמואל אבן גמוע בשם רב אלפסי ה"מ מקמי דבטלי לטבילותא נהוג עלמא כהני סבי ובעל קרי מותרין".154 ב'אגרת המופת' לא נמצא לפנינו ציטוט זה, משום שבחיבור זה אינו עוסק בדיני מילה, וכנראה שר"ש כתב הדברים באחד מחיבוריו האחרים.155

			ניתן להוסיף הוכחות שר"ש הוא מחבר אגרת המופת:

			א. 	באגרת המופת הוא מזכיר את שהותו בפרובנס ושמות של חכמי נרבונה שנשא ונתן עמהם פה אל פה. שהותו בפרובנס מוזכרת גם בחיבורו ה'אגור' ומוזכרים אותם חכמים בשמותם שנשא ונתן עמהם פנים אל פנים.156

			ב. 	עיסוקו של רבי שמואל בענייני לשון, בחיבוריו ה'אגור' ו'ראשית הלקח', בא לידי ביטוי גם בחיבורו 'אגרת המופת', שבו הוא מרבה לפרש מילים מהתלמוד בסוגיות שהוא דן בהן.157

			ג. 	דומה שאנו יכולים לציין הלכה נוספת המובאת ב'עיטור', שמקורה בחיבורו של רבי שמואל, והיא 'בדיקת חוץ'. כי בדיקת הריאה בבהמות וחיות נהוגה בכל קהילות ישראל, בדיקה זו היא רק בדיקת פנים. כלומר, הבודק מכניס ידו לבית החזה של הבהמה וממשמש כל חלקי הריאה ואם לא חש בה בשום פגם אין צורך בבדיקות נוספות.

			ההלכה המחייבת בדיקת פנים וגם בדיקת חוץ בריאה, המובאת בשם 'הלכות גדולות',158 אינה מופיעה בכל מהדורות הספר 'הלכות גדולות' בדפוס ובכתבי היד, להוציא כתב יד ותיקאן, מס' 136. בסופו של כתב יד זה הוספה ארוכה בדיני טריפות ובה הלכות שרובן בדיני הריאה, כולל ההלכה הנזכרת. היא פורסמה לראשונה בבה"ג מהדורת ר"ע הילדסהיימר, תחת הכותרת 'תוספת להלכות טרפות'.159 בדור האחרון פורסמו מתוך כתבי יד תשובות והלכות מתקופת הגאונים, ומהם התברר שהלכה זו נכתבה במקור כתשובה. להלן התשובה במילואה:

			והללו שלש שאלות ששאלתם ישראל דבעי מזבן בשרא או רישא או מזבן בשרא מן חיותא דגוי כולהו צריכין להנפוקה לריאה לברא ומינפחא ומיבדקה, דכי נמי בדקאה טבחא מגואי ולא הוה סריכא איכא ספקות אחריני כגון יבשה או דלא הדרא לי[ה] זיקא לכולא ריאה והוה לה (אסירא) [חסירא] אי נמי נמוקה או מוגלא, הילכך צריכה להנפוקה ומיבדקה בנפיחה, ואי לא עביד הכי ספק טריפה היא ואסור למיכל ההוא בישרא.160

			מתשובה זו ברור, כי במקומו של החכם המשיב הייתה קיימת חובה לבדוק את הריאות בדיקת פנים ובדיקת חוץ. בדיקת חוץ כוללת גם ניפוח הריאה. הבדיקה נועדה לתור אחרי כל הפגמים המטריפים העלולים להימצא בריאה, ולא רק משום סִרכות. לדעת המשיב, בדיקות אלו הן הכרחיות ומעכבות אפילו בדיעבד.

			התשובה היא אנונימית, אולם בפירוש על הרי"ף המיוחס לאחד מחכמי תימן, הוא מביא הלכה זו בשם "רב יוסף גאון".161 אם אכן היא מאת רב יוסף גאון, הרי יש לקבוע את תאריך כתיבתה לכל המאוחר לעשור החמישי של המאה העשירית.162 כלומר, כבר במחצית המאה העשירית נהגה חובת בדיקת פנים וחוץ לריאות. ואם כן, סביר להניח שהדבר היה נהוג קודם לכן.

			אף שתשובה זו ותוכנה צוטטו על ידי הרבה ראשונים בשם הגאונים, קשה לקבל שזו הייתה תשובת גאון ושהיא נשלחה מבבל, ולו רק בשל העובדה שבכל ספרות הגאונים שהגיעה לידינו עד כה, אין זכר לבדיקת חוץ ולא תוקף מחייב לבדיקת פנים בדיעבד. גם בספרותם של חכמי המזרח, צפון אפריקה וספרד, שהיה להם קשר הדוק עם גאוני בבל, לא נזכר דבר זה, וגם לא בספרות חכמי איטליה.163

			והנה ר"ש אבן ג'אמע בחיבורו מחייב בדיקה זו, וז"ל:

			ואני מדגיש לפניך [...], שלא תוותר על ניפוח הריאה ובדיקת התועלות בריאה, ולא תקל בזה, שהרי הוא <דבר> מהחזקים ביותר שחובה לעשותם; הלא תראה את דברם: 'האי ריאה דאושא או ידעינן מהיכא אושא', והאם אפשר לדעת זאת בלעדי הבדיקה בניפוח? ואומרם גם כן: 'אוטם בריאה, מיתינן סכינא ובזעינן'; האם אפשר לדעת זאת בלעדי בדיקת הריאה? ותוכיח משני המאמרים האלה שהבדיקה בניפוח הוא חובה.164

			מביטויו — "ואני מדגיש לפניך [...], שלא תוותר על ניפוח הריאה [...] ולא תקל בזה" — ברור שהוא מודע שיש כאלה שאינם עושים בדיקת חוץ, וכנראה כך נהגו בעירו ובסביבתו, אם כי הוא מחייב גם בדיקת חוץ, אך אין הוא מציין תוקפה בדיעבד, וגם לא מזכיר חובה זו בשם הגאונים. ייתכן ששמע עליה בהיותו בפרובנס.

			בספר ה'עיטור'165 מובאת הלכה זו עם המקור התלמודי שלדעתו נלמדה ממנו: "אמר רבינא אטום בריאה מייתינן סכינא וקרעינן לה אי אית בה מוגלא ודאי מחמת מוגלא הוא וכשרה. ואי לא מותבינן עלה גדפא או רוקא אי מבצבצא כשרה ואי לא טרפה" (חולין מו, ב). מכאן שהיו בודקים כל ריאה בנפיחה, אחרת מאין יכלו לדעת על קיומו של אטום, דהיינו סתימה בסמפוני הריאה המונעת מהאוויר לחדור לתוכה.166 הראיות שמזכיר ה'עיטור' הן הראיות שמביא ר"ש אבן ג'אמע. ה'עיטור' מציין על הלכה זו "והכי איתמר משמיה דגאונים",167 והוא דוחה אותה: "אבל אנן לא סבירא לן הכי דאין מוציאין את הריאה לחוץ אלא היכא דאתייליד בה ריעותא". כלומר, במקומו של ה'עיטור' לא נהגה בדיקת חוץ, כל עוד שלא ראו ריעותא בריאה.

			חכם נוסף המזכיר חיוב בדיקת חוץ הוא רבי שלמה ב"ר נתן, שפעל במאה האחת־עשרה בתקופת הר"י מיגש. בסידור שלו כלל הלכות לרבות הלכות טריפות, ומזכיר בדיקת פנים ובדיקת חוץ, וזה לשונו:

			ויש לבדוק הריאה במקום תלייתה בגוף הבהמה וכן אחרי הוצאתה מן המקום הזה. וצורת בדיקתה מבפנים, שהשוחט מכניס ידו בעדינות בכל צד לדעת אם היא שלמה אם היא דבוקה. ואם היתה שלמה מוציאה ונופחה, אם יוצא ממנה רוח אסורה ואם לאו מותרת.168

			בדבריו תיאר דרך בדיקת פנים וחוץ כדבר שבחובה, אולם אין הוא מזכיר תוקף מחייב לבדיעבד, אם כי דבר מקום מושב המחבר וכתיבת החיבור עדיין מוטלים בספק.

			לעומת זאת חכמים רבים מפרובנס ומאשכנז וגרורותיה מזכירים הלכה זו. לכן נראה שיש לייחס תשובה זו לאחד מחכמי אירופה הקדמונים,169 כי מהמקורות שהגיעו לידינו עד כה, הזמן שנוכל להצביע על אזכורה של הלכה זו לראשונה הוא ראשית המחצית השנייה של המאה האחת־עשרה.170

			הלכה זו מובאת גם בסידורו של ר' נתן מסיג'ילמאסה, דבר שמעורר תמיהה. בין שחיבור זה אכן הוא מצפון אפריקה ובין שנקבל את הדעה שהחיבור מקורו במזרח, כיצד חדרה למזרח או למגרב הלכה זו שמקורה הידוע הוא מאשכנז. והנה הלכה זו וביסוסה ההלכתי מובאים בחיבור שלפנינו. וכנראה ממנו חדרה לספר ה'עיטור' וגם לסידורו של רבי שלמה ב"ר נתן.

			הרמב"ם ו'אגרת המופת'

			דומה כי חיבור זה של ר' שמואל היה לפני הרמב"ם, כי הוא מזכיר הלכה זו של בדיקת חוץ לריאה, בזה הלשון:

			ויש מקומות שנופחין הריאה שמא יש בה נקב, ורוב המקומות אין נופחין שהרי לא נולד בה דבר שגורם לחשש. ומעולם לא נפחנו ריאה בספרד ובמערב, אלא אם נולד לנו דבר שחוששים לו.171

			לכאורה המשפט "ומעולם לא נפחנו" הוא מיותר, ודומה שבא לשלול את דעתו של ר' שמואל, שעל אף היותו מצפון אפריקה, לא היה מי שחשש לדעתו בעניין זה.

			ניתן למצוא תימוך נוסף להשערה זו בהלכה נוספת שכתב הרמב"ם. בדיקת הריאה הייתה נהוגה רק בבהמות וחיות ולא בעופות, ולא מצאתי איש מהגאונים או מהראשונים שראה צורך להדגיש פרט זה, וזה כנראה לרוב פשיטותו, להוציא הרמב"ם הכותב שבדיקת הריאה נוהגת רק בבהמה: "ומעולם לא שמענו במי שבדק עוף אלא אם נולד לו חשש" (הלכה יב). ונשאלת השאלה מה הניע את הרמב"ם לכך. ואולם אם נאמר שהיה לפניו חיבורנו, יתבהרו דברי הרמב"ם, כי ר' שמואל מזכיר את דעת ר' אפרים אלקלעי המחייב בדיקת ריאה בעופות כמו בבהמה.172

			מעין אישוש לדבריי — שהיו לפני הרמב"ם ספרי הלכה של ר"ש אבן ג'אמע והוא התייחס אליהם בחיבוריו, ניתן למצוא בדברי הרמב"ם על השאובה בפירושו למשניות ובמשנה תורה. וזו לשונו בפירוש המשנה לרמב"ם:

			הנה נתבאר לך שהשאובה הזו שהמשיכוה צריך שיהא רוב מן הכשר והשאובין משוכין וכו' וכבר דמה אדם גדול מאד בעל עיון בארץ 'גרבנא' כי שאובה שהמשיכוה כשרה ואפילו היה המקוה כולו שאוב ונמשך, ונאבק על כך ואל, ודבריו בכך מפורסמים בספרו כאלו שגם משנה זו לא נכתבה כלל וכו' ואשר גרם לכל העינוי הזה הוא מיעוט זכירת המשנה והעיון במה שנכתב בה, וכמה צדקו דבריהם אם ראית תלמיד חכם שתלמודו קהה עליו כברזל על משנתו שאינה סדורה בפיו.173

			והשאלה היא מיהו ה"אדם גדול מאד בעל עיון בארץ 'גרבנא'" שאליו מתכוון הרמב"ם. פרופ' שרגא אברמסון פרסם תעודה מהגניזה, שלפיה המדובר ברבי שמואל אבן ג'אמע.174 ואם אכן כן, הרי מפירושו למשנה ניתן ללמוד על יחסו והערכתו של הרמב"ם לר"ש אבן ג'אמע.

			השכלתו הכללית

			ר"ש היה בעל השכלה כללית רחבה. בחיבורו הוא מזכיר דעות ושמות של חכמים, פילוסופים יוונים ומוסלמים.175 בהקדמה לחיבור הוא מסביר את יתרון האדם על בעלי החיים ומוסיף וכותב:

			פרט למה שיש לנו מהיתרון בידיעה ובחכמה, אשר נתכבדנו בהן, והשגנו את ידיעת מה שהוא רחוק מראייתנו את זולתו, ונסתר מנעיצת מבטנו כדוגמת הגרמים העליונים, אשר למדנו את צורותיהם בעבודות הנדסיות ונסיונות שבצפייה, ועמדנו בכך על נפלאות בריאת ה' ויצירות חכמתו בשמים ובארץ.176

			השכלתו באה לביטוי יתר לגבי מקצוע הרפואה, כי הוא מזכיר שמות רופאים וחיבוריהם, את דעת הרופאים והמנתחים, לגבי פגעים המטריפים את בעלי החיים. כמו כן הוא נותן הסברים ביולוגיים מקיפים על מבנה האיברים בגוף בעלי החיים ותפקודם.177 ומכך ניתן להסיק שהוא היה רופא או היה לו ידע רחב ברפואה.

			טרפה אינה חיה

			חז"ל סיכמו את רשימת המִפגעים המטריפים את בעלי החיים ב"זה הכלל כל שאין כמוה חיה טרפה — מכלל דטרפה אינה חיה".178 כלומר, רשימת המִפגעים המוזכרת במשנה ובתלמוד שמטריפות את בעלי החיים, הן פגיעות אנושות וסופניות. ר"ש מציין שדעת חוכמת הרפואה בזמנו על סוגי מחלות ומִפגעים אינה תואמת למסקנות חכמי ההלכה. כי הרופאים סוברים לגבי חלק מהמִפגעים, שהם אינם גורמים להמתת בעלי החיים וניתנים לרפואה. הוא מזכיר זאת בחיבורו מספר פעמים. לגבי סִרכות הריאה שלדעת חז"ל אין סרכה ללא נקב, והסרכה היא קרום שעלה מחמת מכה וסופו להתפרק,179 הוא כותב:

			ויתכן שרואה, הרואה את אגרתנו, יאמר: איך אתה מונה את הדבקות הדיבוק [=הסרכה] תחת השם: הניקוב? לכן נבהיר כאן כבר מהתחלה, שאין דיבוק כי אם מניקוב, כמו שאין עשן כי אם מאש, שהרי כאשר אנו מוצאים דיבוק הריאה, ידענו שמקורו ניקוב שהיה בה, אחר כך נסתמה באמצעות הדיבוק ההוא.180

			הוא מוסיף בדבריו ומסביר איך נוצרת הסתימה לנקב ואיך נוצרת הסרכה:

			שבהיווצרות הניקוב בריאה, הטבע דוחף הפרשות ולחויות למקום ההוא, כמו שהוא ידוע במלאכת הרפואה, על נזילת החומר לאבר החתוך; ואם דוחף הטבע את הפרשות אותו האבר למקום הכאב, כלומר הניקוב, בכוח הדוחף אשר במקום ההוא, ומושך אותו לאותו המקום הכוח המושך אשר בו החום הטבעי המשתלט עליו מבשל אותו, ועושה ממנו דיבוק. ובעת נזילת ההפרשות ההן למקום הניקוב, אם היא נתקלה במה שמונע בעדה, נדבק בו ונאחז בעת הבישול. מתברר לך מההכנה הזאת שיסוד הדיבוק, נקב שקיים באותו המקום.

			כלומר, הגוף מרפא את עצמו בהגלדת מקום הפצע, על ידי היווצרות ליחה צמיגה הסותמת את הנקב. בדבריו הוא נותן הסבר ביולוגי שחוכמת הרפואה נותנת להיווצרות הסִרכות, ולכאורה הסרכה היא סתימה טבעית לנקב שנוצר בריאות, ואם כן למה אנו מטריפים את בעלי החיים בשל כך. לכך הוא מוסיף: "והתורה פסקה לגבי המקומות שבהם נעשים טרפה, שהדיבוק, גם אם נסתם, לא ייסתם עוד אלא נחשב כאילו נשאר במצב ניקובו". ובהמשך הוא אומר: "התורה חייבה מה שלא חייב ההיקש הרפואי באומרה קרום שעלה מחמת מכה בריאה אינו קרום".181 כלומר, לא מקבלים את דעת הרופאים, כי אנו מחויבים למה שקבעה המסורת וההלכה. הוא חזר וציין את אי ההתאמה בין גישת הרפואה לגישת חז"ל מספר פעמים בחיבורו.182

			הספרות התלמודית

			בקיאותו הגדולה של הר"ש בספרות התנאים והאמוראים באה לידי ביטוי בדיוניו בחיבורו 'אגרת המופת'.183 הוא נטה להכריע על פי הבנתו ופרשנותו בסוגיות התלמודיות, כפי שהוא כותב בסיום הקדמתו: "וחיברתיה בסגנון התמצות והקיצור, ועזיבת האריכות וריבוי הדברים — בלקיחה בחשבון, בחוות־הדעת ההלכתיות, את שיטות רבותינו חכמי־התלמוד, מוסריהן ממשה רבינו שקיבל מפי הגבורה".184

			בדרך כלל הוא מכריע לפי מסקנתו בפרשנות התלמוד, לפעמים גם בניגוד לפרשנות והכרעת גאונים ראשונים ואחרונים שקדמו לו. לדוגמה, בפירוש דברי רב הונא: "שהה במיעוט סימנים מהו, תיקו" (חולין לב, א). ר"ש הביא את פירושו של 'הלכות ראו' המיוחסות לרב יהודאי גאון, ופירוש זה הועתק גם ב'הלכות גדולות' וב'מדרש השכם'. הוא מציין שהזכיר בתחילה פירוש זה מאחר שהוא פירוש 'הרי עולם', אף שאין דעתו נוטה אליו ויש לו השגות עליו. הוא מזכיר בעניין זה פירוש נוסף וגם עליו היו לו השגות, ומסיים: "ברם ניגלה לי פירוש שלישי שנראה לי והשביע רצוני והריני מציגו לפניך. [...] והבן פירושינו זה שהמצאנו אותו ותמצאהו נכון ומדוייק בתכלית בתודה לאל".185 דבריו באו חדים יותר בפירוש 'הגרמה' הפוסלת בשחיטה:

			שער ההגרמה כל הראשונים שעברתי על דבריהם התקשו בידיעת איכותו ובעיון דברי בעלי ההלכה הקשורים בו [...] וראיתי [...] להראות לך דברים ברורים ומוכחים בו [...] לא מתוך זלזול בהם [בראשונים] ולא נייחס את אי היכולת אליהם, והאל עד עלינו וחסדו עמנו בגלותו לנו מסתרי תורתו, ולהודות לו ולומר לפניו ברוך אתה ה' למדני חקיך.186

			פוסק כפי המנהג

			פעמים, אף שהכרעותיו על פי פרשנותו בסוגיה הם בניגוד לדברי הראשונים, הוא פוסק להלכה כדברי הראשונים, מאחר שכבר נהגו כך. להלן דוגמאות אחדות. לגבי הכשרת הכבד הוא כותב:

			ונהגו האנשים לצלותו לכתחילה, וכך יבושל. ואכן נראה לגביו ולגבי הדברים עליו בבירור ההלכה והתבוננות במאמרי התלמוד בקיצור וההקלה בו, אלא שהגאונים נטשו את זה ונטו אל [מה] שהקדמנו, שהוא ייצלה לכתחילה, וכך יבושל. [...] ולולא החמרת הגאונים לגבי הכבד, הרי היו מקילים לגביה, אלא שיש לעשות לגבי הכבד כדבריהם.187

			לא פירש דבריו מה הקולא שהיה עושה לגבי הכבד, האם להתירה על ידי מליחה לבישול לבדה, או להתירה על ידי מליחה ואפילו לבשלה יחד עם שאר בשר, והיינו כדעת רבנו תם,188 או שכוונתו להתירה לבישול על ידי חליטה, כמו שעשו חכמי התלמוד שהזכירם קודם. וכן הכשרת 'הדרא דכנתא', הוא כותב שהגאונים מחייבים לצלות אותה: "באמרם, משום שיש בהם גידים דקים, ועשו יפה אנשי עירנו לעשות לפי השיטה הזאת; אולם אני איני רואה את השיטה הזאת כנכונה, אלא הנחתי לאנשים להחמיר במה שאינו מזיק להם".189 וכן מציין לגבי הכשר בשר הכחל (=העטין) שנהגו לאוכלו רק צלוי, אף שמצד הדין אפשר להכשירו במליחה ולבשלו.190

			דעות הלכתיות נדירות

			בחיבור 'אגרת המופת' השתמרו דעות הלכתיות שנעלמו מספרות ההלכה או כמעט נעלמו. להלן דוגמאות אחדות:

			א. 	דעה הסוברת שחיוב בדיקת הריאה נקבע רק לגבי בהמות ולא נאמר לגבי חיות, על זה ר"ש כותב:

			ואני דוחה בביאורים את דעת חסרי־הנסיון וסברתם הקלוקלת אשר סוברים שאין בבהמות הפרא בדיקה לטרפה בריאה [...] ולא יטעה בטעות הזאת מי שיש גרעין של הבנה.191 

			דומה כי מנהג זה השתמר בפרובנס ומוזכר במאה הארבע־עשרה, שלא נהגו בדיקת הריאה בחיות, כפי שיוצא מדברי הריב"ש:

			שאלת אם חיה צריכה בדיקה בריאה מחמת סרכות, ואמרת שנשאלת על זה והשבת ששמעת ממורי הר"פ הכהן ז"ל, שהיו אומרים במקומו [=בפרובנס] דרך צחות, טרפה אינה חיה,192 לומר שאינה צריכה בדיקה.193

			הריב"ש דוחה סברה זו, אך מדבריו ברור שהיו מקומות שהקלו בחיה "ואיני חושב שמורי [הרב פרץ] ז"ל אמר בדרך הוראה מה שספר לך, אלא כמלעיג על מנהג מקומו שהיו מקילין בזה".

			דומה כי מפרובנס חדר מנהג זה לאשכנז, ובמאה השבע־עשרה נשמעים שם קולות שבדיקת הריאה לא נוהגת בחיות. כפי שמזכיר מהרש"ל:

			ופעם אחת הביאו לי איל מן היער לסעודת ברית מילה, ומצאו בו סירכות שנטרפה בו. גם באותו הפעם היה טבח מומחה, ולא רצה לבדוק, ואמר שמעולם לא שמע שיהיו בו סירכות, כי אם באותן הגדלים בבתים. וב"ה שלא סמכתי על זה וצויתי לבדוק.194

			ב. 	ר"ש מחייב הכשרת הריאה רק בצלייה, "כי צנורותיה בולעים דם רב בהתכנסות הנפש בעת השחיטה, ובשרה רך המקבל מה שמתערב בו מהדם".195 כלומר גם למולחה אחרי חיתוך לא מועיל.

			ג. 	דעה המחייבת לכסות את דם העופות דווקא בסכין של שחיטה:

			תנו רבנן: 'ושפך', 'וכסה' — במה ששפך יכסה, שלא יכסנו ברגל, שלא יהיו מצוות בזויות עליו. וראיתי מי שטועה בפירוש 'במה ששפך יכסה' ומחייב את הכיסוי באמצעות הסכין, משום שהשפיכה וההגרה היו באמצעותה, וזוהי טעות בפירוש.196

			הלכה זו השתמרה גם בספר ה'עיטור': "תניא 'ושפך', 'וכסה' — במה ששפך יכסה, שלא יכסנו ברגל או ביד אלא בסכין".197 המהדיר הר' מאיר יונה התקשה בהלכה זו, לכן הגיה את הנוסח: "שלא יכסנו ברגל אלא ביד או בסכין". למעשה הגהה זו נבעה מחוסר ידיעה לגבי קיומה של דעה שסברה שכיסוי הדם מצווה מן המובחר שתהיה בסכין דווקא, דעה שהייתה קיימת ונדחתה עד שנעלמה.

			ד. 	שיטת רבנו אפרים המחייב בדיקת הריאה בעוף כמו בבהמה.198 

			ספרות הגאונים

			אוצר הספרים של ר"ש היה עשיר ומגוון וכלל כתבי יד של גדולי הרבנים. פירוש רבנו האי לבריתא גיעולי ביצים וביצים מוזרות (חולין סד, א), בכתב ידו של רבנו נסים; הלכה לגבי הגרמה מהלכות אלדד הדני: "זהו נוסח שמצאתי בכתב ידו של רבנו חננאל הרב",199 והוא עושה בספרייתו שימוש נרחב בחיבורו. הוא מצטט דברי חכמים שקדמו לו וחיו סמוך לדורו ובימיו.

			רבי שמואל היה בקיא בספרות הגאונים, והדבר בא לביטוי בחיבורו. הוא מרבה להזכירם בשמותיהם במפורש. בקיאות יתר הייתה לו בתשובות רבנו האי גאון. הוא מזכיר תשובות סותרות, את שמות הנמענים ותאריך כתיבתן, כגון לגבי "אונא שניקבה ודופן סותמת כשרה [...] אמר רבינא והוא דסביך בבישרא" (חולין מח, א). קיימת מחלוקת בין הגאונים האם לחשוש לדברי רבינא. ור"ש כותב:

			ורבנו האי גאון ישראל ז"ל נתחלפו דבריו בענין זה, ובשאלות ר' מצליח200 הלך לקולא ואמר 'רק [=כך] אמרי רבנן דליתיה לדרבינא דאמר והוא דסביך בבסרא' אלא אף על גב 'דלא סביך, דופן201 מגנא וסתמתא וכך המנהג'.202

			ובקונטרס להזקן אבי אלפצ'ל בן ברכיה203 אמר שיש בענין מחלוקת, יש מהחכמים שפוסקים כמו בדבור שקדם לקולא ולא יצריכו 'סביך'. ויש מהם יעשו כדברי רבינא ואמר 'או [=אי] ודאי סביך נוקבא בביסרא כשרה אבל או [=אי] בגרמא סביך קאמ' רבינא שאין הדופן סותמתו אלא בדקינן ליה' והזכיר אופן הבדיקה, שישפכו המים ב'דופן' הזה ללא הפרדת הריאה ממנו ותנופח הריאה, אם התנועעו [=יבקבקו] המים, אסורה. ואם לא, מותרת. אמר 'ואנחנא הכי חזינן' ותאריך הדבר הזה ממנו שנת של"ג.204

			כלומר, רב האי כתב שתי תשובות בנושא. בראשונה פסק שאין הלכה כרבינא, ואפילו לא סבוך לדופן כשרה. ואילו בשנייה פסק להיפך, שהלכה כרבינא וצריך שיהיה סבוך לבשר אבל אם סבוך לעצם אין הדופן סותם.

			תשובת רבנו האי השנייה לאבי אלפצ'ל בן ברכיה פורסמה בתשובות הגאונים (מהדורת הרכבי, סימן שלא), בתוך קונטרס של תשובות (סימנים שכט-שלה), ושם לא השתמרו שמות הנמענים והתאריך. מתוך דברי ר"ש אנו יודעים את שם הנמען ותאריך כתיבת התשובה, וייתכן שכל הקונטרס נשלח לאבי אלפצ'ל.205

			בתשובה הראשונה, רב האי מציין: "וכן המנהג". ואילו בתשובה השנייה הוא כותב: "אנחנא הכי חזינן" (=ואנחנו כך נראה לנו, או כך ראינו). דומה כי בשינוי זה רומז רב האי על השינוי שחל בימיו. "וכן המנהג", מדורות עברו עד ימיו להקל. ו"הכי חזינן", הכוונה בימיו. כלומר בדורו נעשה השינוי בדרך הפסיקה, על ידו או על ידי חכמי דורו.206

			מרוב בקיאותו של ר"ש בספרות הגאונים הוא הרשה לעצמו לשלול בבטחה תשובות שיוחסו לגאון זה או אחר. לגבי בעל החיים הנקרא 'ג'ואמיס', אם הוא סוג של בהמה או סוג של חיה, הוא כותב:

			מה שמצאתי כתוב בשם הרי־המדע בדת, והם רבי' סעדיה ור' האיי ז"ל. אמר רבי' סעדיה, רצון ה' עליו, שה'ג'ואמיס' כשרין לקרבן; וחלביהם אסורים, והביא את הוכחתו לכך 'שבעתי עולות א[לים]' וחלב מריאים'. ואמר ר' האי ז"ל שהם 'פסולין לקרבן' וחלביהם מותרים. [...] ובוודאי נוציא מכלל יחוס ל'אדונינו' רבי' האיי כדוגמת הדבר הזה, ונקבע בוודאות שהוא מיוחס אליו מבלי שיאמר אותו. וכבר ראיתי מהמלומדים מי שייחס אליו דבר לגבי הציצית, ודבר זה למ' נטרונאי ויוחס לרבי' האיי בשם אחר. וכך אומר כאן, שמה שבדה לגביו בשמו הוא לא אמר.207

			הוא שולל ייחוס דעה זו לרבנו האי, שהג'ואמיס הם מין ממיני החיות. לחיזוק דבריו הוא מזכיר הלכה נוספת שיוחסה לרבנו האי, וברור אצלו מעל לכל ספק שהיא לא ממנו. המדובר במחלוקת הגאונים והראשונים לגבי בגדי פשתן אם חייבים בציצית. יש שסוברים שרק בגדי צמר חייבים בציצית, אבל בגדים שאינם של צמר אינם חייבים בציצית. לכן אין להטיל בהם פתילים ומי שמטיל בהם פתילים ומברך עליהם, הרי זו ברכה לבטלה.208 והיו ראשונים שייחסו דעה זו לרבנו האי גאון.209 ר"ש אבן ג'אמע כותב בהחלטיות שתשובה זו אינה מאת רבנו האי גאון אלא היא מתשובות רב נטרונאי גאון. ואכן בימינו התגלו כתבי יד רבים של תשובה זו, ומהם התברר שהיא שייכת לרב נטרונאי, והיא אכן שולבה בתשובות רב נטרונאי גאון.210

			כמו כן לגבי פירוש 'הגרמה' הפוסלת בשחיטה, מביא פירוש ר"ש המיוחס לרב יהודאי גאון, ולאחר שמקשה עליו הרבה קושיות. הוא כותב:

			ולפי דעתי המאמר הזה איננו שייך לאדוננו מר רב יהודאי גאון ואינו לפי דעתו, מפני שהוא ז"ל היה מאור עינים, ו[הדבר] הזה מרחיק את מציאות המאמר הזה כמות שהוא, אלא שהמוסר משמו לא הבין את דעתו על פי השמיעה ו[הכותב] קיים אותה לפי הנחתו וממנו התפשטה הטעות. ואכן אדוננו מר רב יהודאי הוא ברמה גבוהה יותר ביידע, ממה שהתייחס אליו.211

			יחסו לרבנו האי גאון

			ר"ש הוקיר את רב האי גאון יותר מכל הגאונים ומרבה להזכירו בתואר "רבנו האי גאון ישראל". ברשותו היו הרבה מתשובותיו וכתביו והוא הִרבה להשתמש בהם בחיבורו 'אגרת המופת'. הוא רואה חובה להתנצל שעה שהכריע כדעת רס"ג בעניין ה'ג'ואמיס':

			ואין העדפתנו את דרכו של הפיומי, ירחמהו ה', על דרכו של אדוננו האיי פגם כלפיו, שהרי היא נרנו אשר באמצעותו הואר לנו, ומורנו אשר נמסר לנו בשמו, ולולא אור הפנס לא היתה אפשרות ראיית הרואה. ואנו נמשיל כאן במה שאמר הפילוסוף אריסטו ב'כתאב אלתפאחה'212 [=ספר התפוח]: 'לא שמיעה אם לומד הלומד, כי אם מצד הפילוסופים, ולא ראייה לרואה, כי אם מצד הפנס', ואמר: 'הנפש אינה מקבלת את הפילוסופיה כי אם באמתות מצד טבעה, ולא תתאפשר ראיית הרואה כי אם באור הפנס, ואם הצטרפו אלה, יתאפשר'.213

			דומה כי היחסים הטובים שהיו לרבנו האי עם אבות המשפחה של רבי שמואל, תרמו ליחסו החם והמוקיר. וזה מלבד חוכמתו הגדולה של רב האי שהיה "אחרון הגאונים בזמן וראשם בחשיבות". כמו כן הוא מזכיר בשם רב האי, שיש לתת יחס מיוחד לדברי רב יהודאי גאון ורב אחא משבחא:

			ודע, שהמורה הזה [=רב אחא] היה 'הר גבוה ורב מובהק מופלג בחכמה', ובן דורו של 'רב יהודא גאון ז"ל', ומאנשי מקומו, כלומר פום בדיתא, והיו שניהם משארית 'רבנן סבוראי', כי זמנן מחתימת ה'תלמוד' — כמעט ק"ק שנה,214 ומשום כך תמצא 'רבנו האי גאון ישראל ז"ל' אומר על רבים מדברי שניהם שהם 'קבלה וכעין תלמוד נקיטינן ליה'.215

			דומה כי הלכות רבות המוזכרות ב'אגרת המופת' בסתם, מקורן מדברי הגאונים.

			אלדד הדני

			'הלכות אלדד הדני' הוא חיבור שנכתב בידי יהודי שהגיע ברבע האחרון של המאה התשיעית כתייר לעיר קירואן שבצפון אפריקה. סיפוריו המפליאים על עשרת השבטים ועל בני משה, היושבים מעבר לנהר הסמבטיון, עוררו פליאה ותקווה אצל ההמון. החכמים נהגו כלפיו בכבדהו וחשדהו. הם עקבו אחרי השפה העברית שבפיו, שלטענתו הייתה שפת אמו ושפת בני מדינתו, והיא נראתה להם משונה מהעברית התנכ"ית ולשון חכמים הידועות להם. גם ההלכות שמסר, תוך שהוא מציין שכך הם למדו "מפי יהושע, מפי משה, מפי הגבורה". כל זה בא להדגיש שזו מסורת קדומה ורציפה, והדבר עורר אצלם חשד לגבי טיב יהדותו, מאחר שההלכות ששמעו מפיו לא עלו בקנה אחד עם ההלכה המקובלת בידם. הם פנו אפוא לרב צמח בר רב חיים, כנראה לפומבדיתא, בשאלה אם לתת אמון בסיפוריו ובהלכותיו של אלדד הדני.216 בתשובתו לא הכחיש הגאון את סיפורו של אלדד, ואף נתן לו חיזוק מספרות האגדה. גם להלכותיו השונות מהמסורת שבידם נתן הגאון הסבר, באומרו שאין להם לתמוה באשר לכך, שהרי יש מחלוקות בין המרכזים הרוחניים — בבל וארץ ישראל, ומחלוקות בין החכמים גם באותו מרכז. והוסיף: "ואינו רחוק כלל לומר שאלדד שגג והחליף מרוב צרותיו שעברו עליו". תשובה זו הייתה מעין הסכמה ומתן הכשר לאלדד ולדבריו. מקובל לחשוב שהלכותיו חדרו לספרות ההלכה, בעיקר לחיבורי חכמי צרפת ואשכנז.217 ספרי ההלכה של חכמי ספרד וצפון אפריקה הסמוכים לדורו של אלדד ומאות שנים אחריו כמעט שאינם מזכירים אותו ואת הלכותיו. רק במאה הארבע־עשרה כמה הלכות שלו מוזכרות בספרי הראשונים הספרדים, והם ידעו עליהן מתוך ספרי חכמי אשכנז.218

			מתוך 'אגרת המופת' אנו לומדים, כי גם רבנו חננאל העתיק את הלכות אלדד.219 דומה כי ר"ש קיבל את סיפורו של אלדד כעובדה היסטורית ללא פקפוק, להבדיל מעמדת חברו הראב"ע שקבע: "וכלל אומר לך, כל ספר שלא כתבוהו נביאים או חכמים מפי הקבלה אין לסמוך עליו, ואף כי יש בו דברים שמכחישים הדעת הנכונה. וככה ספר זרובבל, וגם ס' אלדד הדני והדומה להם".220

			ר"ש העתיק לתוך חיבורו בשיטתיות את הלכות השחיטה והטרפות של אלדד בשמו, ופותח דבריו במשפט: "ואלדד בן מחלי משבט דן מסר את מה שלמדו השבטים בתלמודיהם",221 דבר שלא מצאתי דוגמתו בספרות הפוסקים שיעתיקו דבריו בשיטתיות גם כשהם בניגוד גמור להלכה התלמודית, להלן מדגם: אלדד מסביר את איסור השהייה מפני שזה גורם לעיכוב הדם לצאת החוצה, ומשום כך הדם חוזר ונבלע בבשר. ר"ש מקבל את ההסבר בציון: "והוא פירוש טוב".222 למעשה דעתו של אלדד היא שכל חמשת הדברים הפוסלים בשחיטה הם משום שבכך מתעכב הדם מלצאת. הר"ש העתיק את דברי אלדד ל'דרסה', ללא הערות. מכלל איסור 'דרסה', אלדד אוסר אם הוליך והביא את הסכין יותר משלוש פעמים, דבר שמנוגד להלכה. ר"ש העתיק את דברי אלדד לגבי 'הגרמה' ומציין שהוא עצמו אינו מבין את דבריו לעומקם, מאחר ש"הביטויים הללו שהביע אותם [אין] שורשיהם ידועים אצלנו בגלל חוסר השפה בין ידינו".223 גם ב'חלדה' מעתיק את דברי אלדד ללא הערות.224 וכן ב'עיקור' מעתיק את דבריו אף שדבריו מנוגדים להלכה המקובלת. ר"ש מסיים בהערה "והאל היודע",225 כלומר, חוכך בדעתו שייתכן כי המסורת שבפי אלדד היא שמורה ונכונה יותר מהמסורת התלמודית שלנו, אתמהא.

			ר"ש חזר והזכיר את הסברו של אלדד לחמשת הדברים הפוסלים את השחיטה, שהם משום עיכוב הדם, ומציין: "וזהו כמו בתלמודנו",226 דבר שאין לו עיקר בתלמודנו. יתרה מכך, אלדד כותב שהשוחט עוף במקום שאין לו עפר, "יקח פתיל אשר עליו, ושחוט לתוכו ויברך על השחיטה ונוטל את הפתיל ומכסה בו את הדם". הר"ש מעיר שזה מנוגד לדברי התוספתא האומרת שמי שאין לו עפר לא ישחוט. ומוסיף ואומר: "ולמרות שהמסורת שלו אין בה דופי, יכול להיות שהטעות הוא עצמו קבע או שהמוסר משמו קלקל".227 כלומר נותן אמון באלדד ובהלכותיו.

			גם במקומות שבהם הוא מעיר על דברי אלדד, הרושם הוא שהוא מנסח את דבריו בלשון רכה בהשוואה ללשונו התקיפה כלפי חכמים אחרים.228 דומה כי הדבר נבע מהאמון שנתן באלדד ובסיפורו, לכן לא מצא לנכון להלין עליו שדבריו אינם תואמים את ההלכה התלמודית, כי אלדד ובני ארצו לא הכירו את הספרות התנאית והתלמודית, מה גם שסיפורו של אלדד יש לו בסיס במדרשי האגדה, על עשרת השבטים, בני משה ונהר הסמבטיון.229 אומנם כבר עמדו החוקרים על אופיו של האיש ומהימנותו, הן על סיפורו והן על הלכותיו המוזרות, ואיתרו בהן השפעות פנים־יהודיות ואסלאמיות.230

			הקראות בצפון אפריקה

			במאות הראשונות להקמת התנועה הקראית הייתה לה תנופה גדולה. דעותיה התפשטו בכמה קהילות יהודיות בפזורה שבהן הוקמו כיתות קראיות ונוצרו ויכוחים ופולמוסים בינן ובין הקהילה הרבנית.

			השאלה מתי קמו כיתות קראיות בקהילות היהודיות בצפון אפריקה שנויה במחלוקת. ב"מ לוין מניח שכיתות קראיות פעילות התקיימו בקירואן במחצית המאה העשירית.231 אישוש לדבריו הוא מוצא בשאלות ששאלו יהודי קירואן את גאוני בבל, שאלות שנושאן שנוי במחלוקת בין הרבנים לקראים. לדעתו, השאלות הן תוצאה של מתח שהתגלע בקהילה עקב ויכוחים עם הקראים וטענותיהם.232 לדעת לוין, גם השאלה הגדולה ששאל רבי יעקב ב"ר נסים בשנת 987 את רב שרירא גאון, "בשם הקהל הקדוש קהל אלקירואן", "כיצד נכתבה המשנה", היא הד לפולמוס שהתנהל בקירואן נגד התורה והמסורת שבעל פה. בתשובה, כתבו רב שרירא ובנו רב האי היסטוריה שלמה של תקופות, הידועה בשם 'אגרת רב שרירא גאון'.

			היעדר תיעוד הוא הקושי שבהנחה זו, כי אם אכן היו קיימות כיתות קראיות בצפון אפריקה והיו ויכוחים ופולמוסים בין הקראים והרבנים, כיצד לא הגיעו לידינו עדויות, כפי שהגיעו מקהילות אחרות בהן היו קיימות כיתות קראיות. מה גם שבגניזת קהיר השתמרו אלפי תעודות שבהן דובר על יהודי צפון אפריקה, ומכל מה שפורסם עד כה אין זכר לעניין זה.

			חיים זאב הירשברג מקבל את הנחותיו של לוין, שאכן היו קיימות כיתות קראיות בצפון אפריקה במאה העשירית ואולי גם לפני כן. אך ויכוחים ופולמוסים חריפים בינן ובין הרבנים לא היו. הדבר נבע מאופיים הסבלני של יהודי צפון אפריקה, שהכיל גם דעות אחרות, ומאחר שלא היו ויכוחים גם לא נוצר תיעוד.233

			לעומתם, מנחם בן ששון ניתח את תשובות הגאונים לצפון אפריקה העוסקות בנושאים שבהם היו קיימות מחלוקות בין הרבנים לקראים. הוא מסיק שעד למאה האחת־עשרה לא היו כיתות קראיות בצפון אפריקה, להוציא את אזור וארגאלאן שבו הייתה קהילה קראית שרישומה ניכר,234 וגם במאה האחת־עשרה קיימות עדויות לוויכוחים סוערים עם הקראים בערים קירואן וגאבס, כמו בשאלת ר' אברהם בר משה אבן ג'אמע מגאבס לרבנו נסים ב"ר יעקב, בעניין קביעת חז"ל ש"חכם עדיף מנביא" (בבא בתרא יב, א). רבנו נסים בתשובתו מצטט מדברי השואל: "והזכרת כי השמחים לעשות רע אשר ארחותיהם עקשים ונלוזים במעגלותם, הרחיבו פיהם כפור במאמר זה, וחפץ אתה בביאורו בכדי להרחיק את אולתם". בתשובתו רבנו נסים מרחיב ומחריף את התקפתו על הקראים ועל איוולתם. נראה שהדבר נובע מכך שהקראים היו כת מאורגנת לצד הקהילה המקומית והטרידו אותה בטענותיהם ובלעגם על ספרות חז"ל.235 או דברי רבנו חננאל, בביאורו למאמר חז"ל לגבי כך שהקב"ה מניח תפילין, דבר שלכאורה מאניש את האל. רבנו חננאל מפרש שהדברים נאמרו בלשון בני אדם, ומוסיף ואומר: "אמנם חלוקי לב רשעי ארץ המינים [מחפאים] דברים [אשר] לא כן כדי לגנות עצמם, מי שיפרע מדור המבול יפרע מהם".236

			למרות האמור סובר בן ששון שמדובר ב"הוויה קראית ולא בקהילות קראיות", שהגיעו לכדי נוכחות רבת היקף. והוכחתו לכך היא היעדרותם של הקראים בצפון אפריקה מן התיעוד ומאיגרות הגניזה.237

			ב'אגרת המופת' השתמרה עדות נוספת לקיומם של קראים בעיר גאבס. ר"ש כותב עליהם בדיון לגבי כשרותם לשחוט. הוא מטיח בהם האשמות כבדות, שהם בורים ואינם בקיאים גם בספרי המקרא, ולכן השם 'קראים' אינו הולם אותם, והשם המתאים להם הוא 'מינים' או 'משומדים':

			הכופרים האלה אשר נקראים בשם 'קראיים', ואנחנו, אנשי־הדת, איננו נותנים להם את השם 'קראים', משום שהם אינם מומחים ב'מקרא' וה'קראי' יותר ממנו; אדרבא לו היתה לנו יכולת, לא היינו מוסרים בידיהם את ה'מקרא', ולכן, האמת שנקרא להם בשם 'מינים' או 'משומדים', והם האנשים האלה; ומי שהלך אחריהם ומי שחיקה את טירופי דעתם, ולמד מהם והלך בדרכם, לא תותר אכילת שחיטתו, ואין הבדל בין שחיטותיהם לשחיטות ה'משומדים' לעבודה זרה ושחיטות ה'גוים', הכל 'נבלה'.238

			הוא מוסיף לנמק את הגדרתו ל'קראים' בשם 'מינים', כי הם "משומדים לרוב התורה", משום שהם "מחללי ימים טובים, אוכלי חמץ בפסח, מחללי יום הכפורים, פרוצים בעריות, בועלי נידות, מושכי ערלה ושופכי־דמים"; מאריך להוכיח כל אחת מהאשמות שהטיח בהם (בחמישה דפים רצופים). לדעתו, הקראים נכללים עם 'פסולי חיתון'.

			הוא היה מודע לכך שהגדרתו כי ה'קראים' נחשבים ל'משומדים' תעורר תמיהה כרעם ביום בהיר אצל הקורא, בשל היחסים החברתיים הטובים ששררו אישית בין ר"ש ובינם וכן בין בני שני הקהלים, ולכן הוא רואה צורך להסביר את התופעה:

			ומי שעמד על דברינו וסברתנו לגבי ה'מינים' האלה, וראה אותנו שאנו מתייחסים להם בעדינות במפגש, ואנו מכים בהם בהפתעה, עליו לדעת שלכל דבר מאמ"ר ולכל ישיבה — פעולה;239 והרי אנחנו במפגשים <של עניינים> ארציים והעניינים ההגותיים אנו משתמשים בדיפלומטיה, אהבה, חיוך והחלקת־לשון, כמו שמחייב משפט הנימוס בין האנשים, והשומע בסבר־פנים יפות מועדף, כמו שאנו עושים זאת עם ה'גוים', אשר הם בדרגה נמוכה יותר מהם.240 

			ניתן להסיק מדבריו בבירור על קיומה של קהילה קראית בעיר גאבס שרישומה ניכר בחיי שתי הקהילות. ובכל זאת היחסים החברתיים הנראים לעין בין שתי הקהילות היו טובים בדרך כלל, ונהגו בניהן בדרך ארץ כפי שמחייב הנימוס. למרות האמור, כשהדברים נוגעים לענייני הלכה, ר"ש רואה עצמו מחויב לומר את התייחסות ההלכה אליהם באשר היא. יחד עם זאת הוא נמנע מלהתווכח איתם בענייני אמונות ודעות, כדי להסביר להם את אמיתות ההלכה ואת טעויותיהם, כנראה משום שלא ראה בזה תועלת:

			אולם בשעה שאנו מוציאים פסק־הלכה, כמו המקום הזה, וגילוי האמת בדין בביאור נכון, אנו מגלים את המסוה ומסירים את הבושה, ועם זאת אנחנו נמנעים מביאור נכונות דרכנו והוכחת דתנו, ומודיעים במה נקבל את דת ה' ונעבוד אותו באמצעותו, כי היא 'מלאכת שמים', ואמר הנביא: 'ארור עושה מלאכת ה' רמיה'.

			הדברים הנזכרים מעידים על קיומה של קהילה קראית פעילה בעיר גאבס. והם מחזקים את דברי ב"מ לוין והסברו של ח"ז הירשברג על אופיים הסבלני והמכיל של יהודי צפון אפריקה. ומכאן ניתן להסיק גם מאותן רמיזות שבתשובות הגאונים לגבי קיומה של קהילה קראית. את חוסר התיעוד ניתן להסביר ביחסים הטובים שבין שתי הקהילות, כי שני הצדדים נמנעו בדרך כלל מלהיגרר למחלוקות ולוויכוחים.

			רבנו אפרים מקלעת חמד

			ב'אגרת המופת' ר"ש מזכיר פעמיים את 'מר אפרים אלקלעי'.241 מבחינת המקום והזמן נראה שהמדובר ברבנו אפרים המתואר מהמאה השלוש־עשרה ואילך בדברי הראשונים כ"תלמיד הרי"ף".242 הרמב"ן הוא בין החכמים הראשונים המרבה להזכירו בתואר זה, לעיתים הוא קורא לו "התלמיד" סתם.243 וכאשר הורה רבנו אפרים שלא כהרי"ף על סמך מה "דגמר מפומא דרבוותא", מתרעם עליו הרמב"ן: "חזינא לרביה דלא אגמריה הכי".244 פעמים הרמב"ן דוחה את דעתו של רבנו אפרים שהיא בניגוד לדברי הרי"ף, בנימוק ש"אין הלכה כתלמיד במקום הרב".245 כמה חוקרים מצאו אסמכתא לכך. ממה שראינו לפעמים רבנו אפרים מכנה את הרי"ף בתואר 'מרן', כלומר המורה שלנו: "והאי דאמר מרן לא מסתבר", "האי סברא אפשר דלאו סברא דמרן היא".246

			הנחה זו שרבנו אפרים היה תלמיד הרי"ף נתקלת בקשיים, כי בפסקיו אנו מוצאים ביטויים כלפי הרי"ף שאינם מקובלים ביחסי תלמיד ורב, כגון: "לא דק מרן בהא מילתא ואגב שיטפא לא עיין בה"; "הא דאמר מרן [...] לאו מילתא היא", ועוד.247 יתרה מכך, חכמים הסמוכים לזמנו של רבנו אפרים ומצטטים אותו הרבה אינם מציינים את היותו תלמיד הרי"ף.248 היו שהסבירו שהתואר 'מרן' מרמז על קרבה משפחתית שהייתה לרבנו אפרים להרי"ף,249 אלא שקרבה זו לא הוכחה. ייתכן שהתואר 'מרן' משמעו בן עירנו או בן ארצנו.

			דומה שסיוע לפתרון שאלת היות רבנו אפרים תלמיד הרי"ף, ניתן למצוא ב'אגרת המופת', שבה הר"ש מצטט מדבריו פעמיים ואינו מציין שהוא תלמיד הרי"ף. בשני המקומות השיג עליו בבוטות. הר"ש פסק שלא חייבים לבדוק את ריאת העוף כמו שבודקים בבהמה, כל עוד לא ראינו בה ריעותא. ומוסיף ואומר, כי לא:

			כמו שעושה מי שנתמעטה הפעלת מחשבתו ב'תלמוד' והתרחקו ענייניו מהגיע אל שכלו ולמד את מאמריו ללא מורה, ואנו מתכוונים למר אפרים אלקלעי, שכן האיש הזה הגיעו אלי ידיעות רצופות שהוא בודק את הריאה בעוף בין אם היתה בו 'ריעותא' ובין אם לאו.250

			מכאן ברור שר"ש היה בין זמנו של רבנו אפרים, חי בקרבת מקום והכירוֹ אישית. הוא גם היה מודע לקיומו של הרי"ף ומתאר את רבנו אפרים כמי שלא מבין בתלמוד, משום שלימודו היה לימוד עצמי ללא רב: "מי שנתמעטה הפעלת מחשבתו ב'תלמוד' והתרחקו ענייניו מהגיע אל שכלו ולמד את מאמריו ללא מורה". (א) ר"ש אינו מציין שרבנו אפרים הוא תלמיד הרי"ף; (ב) אילו היה תלמידו של הרי"ף, הוא היה יודע זאת, ולא היה כותב עליו שלמד מאמרי התלמוד ללא מורה.

			פעם שנייה מזכיר ר"ש את רבנו אפרים לגבי איסור גיד הנשה בעופות, כשהוא מביא את דעתו בדבר איסורו בעופות שיש להם כף עגולה:

			ועכשיו, בזמן הזה, נודע לנו מאנשים נאמנים אודות מר אפרים אלקלעי שהוא סובר שדבר זה הוא חובה, ומחייב את הסרת 'גיד הנשה' מהעוף, ואינו אוכל אותו עד שיסירנו ממנו, וקרה שהשבנו לו בענין הזה באגרת הפרח, אשר חיברנו לסתור את דעתו, וקראנו לה: ספר הפרח למתבוננים ביקיצת מסיחי הדעת. [...] ואנשים אלה טועים רק בשל מיעוט הפעלת חשיבתם ב'תלמוד', בדברי 'רבותינו ז"ל'. [...] ואנו כבר הבהרנו שהאנשים האלה לא ידעו את דרכי ה'תלמוד' ולא את סגנון מאמריו, נבהיר שהם לא קראו ממנו ומחיבורי אנשיו כי אם כמלוא הנימה ודבר חסר־ערך.251

			בהמשך דבריו מתארו בזלזול: "וכאשר שמענו את פסקו של איש הלכה". גם כאן הוא חוזר על טענתו שרבנו אפרים אינו בקי בתלמוד ואינו מבין בטרמינולוגיה התלמודית, ולכן הוא טועה במסקנותיו.

			א. 	גם כאן ר"ש אינו מציין שרבנו אפרים הוא תלמיד הרי"ף.

			ב. 	אם הוא אכן היה תלמיד הרי"ף, לא ניתן היה להטיח בו הטחות מעין אלו: "שהאנשים האלה לא ידעו את דרכי ה'תלמוד' ולא את סגנון מאמריו, נבהיר שהם לא קראו ממנו ומחיבורי אנשיו כי אם כמלוא הנימה ודבר חסר־ערך".

			ג. 	הרי"ף השמיט את בעיית רבי ירמיה, "אית ליה לעוף [כף] ועגיל [...] בתר דידיה אזלינן או בתר מיניה אזלינן תיקו".252 לכאורה השמטתה מלמדת שהוא סובר שלא חוששין לחקירתו של רבי ירמיה, ובכל העופות לא נוהג איסור גיד הנשה, ולו רבנו אפרים היה תלמיד הרי"ף, הרי ר"ש יכול היה להגדיל את תמיהתו על רבנו אפרים, בכך שגם רבו הרי"ף לא פסק כמוהו.

			מהאמור לעיל יש להרהר מחדש על ההנחה שרבנו אפרים היה תלמיד הרי"ף. אם אכן לא היה תלמיד הרי"ף, תתעמעם גם התמיהה שסגנון יחסו להרי"ף אינו כיחס תלמיד לרב. חיזוק לסברה שלא היה תלמיד הרי"ף ניתן למצוא בעובדה שחכמים הסמוכים לדורו, כשהם מצטטים מדבריו, אינם מציינים את היותו תלמיד הרי"ף.

			דומה כי מהבוטוּת בדברי ר' שמואל כלפי רבנו אפרים, ניתן להסיק שהוא היה בן גילו ואולי ר"ש היה גם מבוגר ממנו.253

			הרהור על השגות הר"ש

			הכעס והבוטות של ר"ש על רבנו אפרים לא מובנים בשני המקרים. לגבי חיוב בדיקת הריאה בעופות, שאפילו בבהמות אינו מוזכר בתלמוד, והוא רק מנהג שהונהג כנראה בתקופת הגאונים,254 ולכן לא היה מקום להטיח בו ולהציגו כ"מי שנתמעטה הפעלת מחשבתו ב'תלמוד' והתרחקו ענייניו מהגיע אל שכלו", כי הדבר אינו עניין תלמודי.

			באשר לחיוב איסור גיד הנשה בעופות שיש להם כף עגולה, גם כאן לא מובן חורי האף על רבנו אפרים, שהרי ר"ש עצמו מציין את רבי ירמיה בן אסד מחכמי סיציליה, שהוא הולך בשיטת רבנו אפרים. בנוסף לכך, פוסקים רבים נקטו שיטה זו להלכה, כנראה בלי שידעו על המחלוקת בין רבנו אפרים לר"ש, דבר המוכיח שיש מקום לשיטה זו בהלכה, ולכל היותר אפשר לראות בה כמו כל מחלוקת רגילה בין חכמים.255 משום כך עולה החשד כי הנושאים הנזכרים הם רק עילה לפורקן כעס אצור על נושא עקרוני רחב יותר שהיה ביניהם.256 

			הכרתו והוקרתו העצמית

			כאמור אוצר הספרים של ר"ש היה עשיר ומגוון, והוא עושה בספרייתו שימוש נרחב בחיבורו 'אגרת המופת'. מצטט דברי חכמים שקדמוהו וחכמים שחיו סמוך לדורו ובימיו, נושא ונותן בדבריהם וכשצריך מבקר אותם בביטויים קשים. הוא לא נושא פני איש, מבקר את דברי הגאונים ודוחה אותם. להלן מדגם: בהתייחסו לרבנו יהודאי גאון לגבי 'עיקור' הפוסל בשחיטה, שהוא לא טרח לפרש מהו, הוא כותב: "והריני מתפלא מהדברים שראיתים רשומים בהלכות המיוחסות לרב יהודאי ולמר רב שמעון קיארא ולבעל מדרש השכם, שכל אחד מהחכמים הללו הלך בעקבות חברו והעתיק את דבריו".257 ר"ש דוחה את דברי רס"ג לגבי זיהוי העופות הדיה והאיה, באומרו זו: "סברה לא נכונה והשערה שאינה מתקיימת"; לגבי אונה הסרוכה לדופן, הוא מביא את דברי רס"ג, דוחה אותם וחותם: "וה' ירחם עליו מחשבה מוטעית, ודעתינו אנחנו כמו שהודענו לך".258 הוא דוחה את פירוש רב שר שלום בן מר רב בעז, לגבי אונא הסרוכה לדופן, וכותב עליו: "ולא הביא ראיה לדבריו אלא שהוא אמר כך נוהגין בשתי הישיבות. ואני אינני נוהג בהקלה הזאת שהוא מיקל, והנכון שתעשה כפי מה שהקדמנו לך";259 הוא דוחה את דברי רבנו האי לגבי מקום השחיטה בקנה: "הרי זה טעות מצדו"; לגבי אונה הסרוכה לאומה, הוא דוחה את סברת רבנו האי המתיר ללא בדיקה, וחותם: "וזה מה שהמצאנו בשכל והוצאנו אותו בהיקש [...] שזוהי הדרך הנכונה".260 ר"ש דוחה את דברי רבנו חננאל לענין שיעור שהייה, וכותב עליו: "ואין לי ספק שהוא האל יקדש רוחו, טעה בכתבו זה והוא [הפסק] איננו מוסמך";261 לגבי הגרמה בקנה הפוסלת בשחיטה, כותב על ר"ח: "ואף אחד לא הולך בעקבותיו בדבר מפני שסתירתו גלויה"; לגבי ריאה שהאדימה מקצתה, הוא מציין: "טעה במאמר זה".

			ר"ש הכיר בערך עצמו, בידענותו המופלגת בתלמוד ובטרמינולוגיה שלו, והבליט זאת בהכרעותיו ההלכתיות גם מול גאונים ראשונים. כמו במחלוקת שהועלתה בין רס"ג לרב האי לגבי ה'ג'מוסים', אם הם משתייכים לבעלי החיים או שהם אחד מסוגי הבהמות, שר' יהודה בן בלעם התקשה להכריע ביניהם, באומרו: "ואכן יקשה עלינו להכריע בין שניהם. ואני אמשיל לגבי זה במאמר שאמר אותו בן מסאווייה ב'כתאב אלפצול' (ספר הפרקים), אמר: "כשיסכימו אריסטו וגלינוס, הרי זהו <הנכון>; אך אם נחלקו, יקשה על השכלים לפתור אותו".262 ר"ש מעיר על דבריו כי אין מה להתקשות, כי: "כבר ביררתי במה שהבאתי את חילוקי הדעות בשאלה הזאת וניתחתי את הקשיים שבה בעזר ה', [... ולא] כמו שניער חצנו מכך זולתי, אחד ממנהיגי המפרשים מי שלא נגלו לו מהמדע ממה שנגלה לי. והפרשן הזה הוא מ' יהודה בן בלעם".

			בפירוש מיני עופות הטמאים המוזכרים בתורה, הוא דוחה את פירושו של ר' יונה אבן ג'נאח שכתב משם הגאון רבי שמואל בן חופני:

			ואל תשים לב למה שאמר המלומד אבו אלוליד אבן ג'נאח, ירחמהו ה', שהביא בספרו דברים, בטענו שהוא הולך לגביהם בעקבות דרכו של מר רב שמואל בן חפני, לגבי מה שאסור לנו ממיני העוף — וזהו על פי פשוטו של מקרא, [...] ודבר זה, מצדו — ירחמהו ה', ראייה דלה, על פי מה שהבאנו מדרך רבותינו זכרם לברכה, ואנחנו לא נחקה אותו ולא מר רב שמואל בן חפני — אשר העתיק ממנו, דבר שההוכחה מבטלת אותו — על פי דברי ה'תלמוד', ואין אנו יודעים פרט למה שהובא בגמרא, ואותו נחקה ועל פיו נודרך.263

			בפירוש 'הגרמה' האריך ר"ש לפרש בהרחבה מה היא הגרמה, אחר כך הביא פירושי הגאונים שקדמו לו: רב יהודאי גאון ב'הלכות ראו', רבי שמעון קיארא בעל 'הלכות גדולות', פירושו של רבנו האי גאון שכתב תשובות סותרות בנושא, ומסיק שיש לדחות את פירושי החכמים הנזכרים, אף שמופלגותם בתלמוד ידועה, וגם הם קדמו לו בזמן:

			ודע לך, האל ירחם עליך, שצריך להתרחק מכל הדברים האלה, ולמרות שהם דברי הרי עולם והרים גבוהים, ברם הספק בהם גלוי, והסתירה בהם ברורה. [...] ולמרות שאנו תלמידי תלמידיהם, בכל זאת אין אנו נרתעים מלהבהיר את הספקות המופיעות בהנחותיהם.264

			לתמיהת הקורא הצפויה על תעוזתו, הוא מסביר ומפרט את דבריו:

			ואלמלי [הדברים ...] היו מסורת בידם, אזי היינו מחקים אותם והולכים בעקבותיהם. אולם הם מסרו אותם על פי שיקול דעתם [...] ועל כן חובה עלינו לעיין בהם כראוי. [...] אי הלכה נקבל ואם לדין יש ראיה [...] אין זה מן הנמנע שהאל יגלה סודות חכמתו למאוחרים ולא לראשונים.

			כלומר, לדעתו ניתן לחלוק על הגאונים הראשונים בדברים שאמרו על סמך עיונם ופירושם לסוגיה, כי כל דבר הנתון לשיקול דעת אין לראשונים עדיפות על האחרונים, ולפעמים חכם מאוחר יכול לרדת לעומקה של הלכה ולפרשה פירוש נכון יותר ממה שפירשו הראשונים. לעומת זאת דברים שהראשונים מציינים שהם מסורת בידם, בזה חובתנו לשמוע להם ולא לזוז מדבריהם.

			לאחר דבריו המצוטטים, הוסיף ר"ש לדון בדברי החכמים הנזכרים, וציין: "וראיתי לגאונים אחרים דעות הדומות לדעות אלה שהזכרתי את דבריהם ואינני רואה לנכון לגבב דברים על ידי מניינם".265 הוא מדגיש שרבנו חננאל האריך בפירוש סוגיה משום שחש בקשיים שבפירושי הראשונים, ואילו רב יצחק אלפסי "נקט בקיצור נמרץ כדי להיחלץ מהקשיים שבמקום".

			יחסו להרי"ף

			במהלך כל החיבור 'אגרת המופת' הזכיר ר"ש את הרי"ף במפורש רק פעם אחת וגם זאת לא באופן חיובי.266 גם בחיבורו ה'אגור' לא הזכירוֹ. לכאורה הרי"ף היה אמור להיות מיוצג יותר מכל החכמים, כי ספר ההלכות שלו מקיף את כל הנושאים שעסק בהם ר"ש ב'אגרת המופת'. דומה כי התעלמות זו אומרת דורשני.

			שיטתו בהלכה

			שיטת פסיקתו של ר"ש ב'אגרת המופת' נוטה בדרך כלל לחומרה. להלן כמה דוגמאות. הוא מחייב חיתוך הוורידין בעוף כדעת רבי יהודה, בניגוד לגאונים שפסקו שאין הלכה כר' יהודה. הוא מחייב בעופות מיצוי דם בשעת שחיטה: "וכך חובה לעשות גם לגבי העוף, אין להשמיטו מהיד עד שיגר דמו ותסתיים ירידתו כליל, שלא ישאיר ממנו דבר באיברין";267 הוא מחייב בדיקת חוץ בריאה;268 דן סרכה מהאומה לאונה הסמוכה לה, כסרכה שלא כסדרן;269 אם חסרה אחת מאונות הימין אין הוורדה מושלמת;270 את הכשרת הריאה הוא מחייב בצלייה ולא במליחה,271 ועוד.

			עריכת הספר

			דרכו של ר"ש היא להביא את ההלכות ואחרי כן את המקורות התלמודיים כלשונם, הוא מפרש אותם ודן בהם. בציטוטים אלו יש הרבה שינויי נוסח מהנדפס. כאן לא דנתי בהם, כי זה נושא רחב הקובע ברכה לעצמו.

			הוא ערך את נושאי הטרפות בחיבורו 'אגרת המופת' לפי תשעה סוגי טרפיות, שמונה מיני טרפות שנקט האמורא עולא, והוסיף עליהם את 'לקותא דרכיש' (חולין מג, א). הוא מסכם את כמות המפגעים המטריפים בבהמה לסך 67, בנוסף ל־16 מפגעים הקיימים בעופות,272 הרי אלה 82 מפגעים, בצירוף חמישה דברים הפוסלים בשחיטה יהיו סך הכול 87, כמניין נבלה:

			תהיינה כל הטרפות שאסור לנו לאכלן: פ"ז, לפי מספר נבל"ה, וסימן: 'לא תאכלו כל נבלה' [דברים יד כא], וכך: 'נבלה וטרפה לא יאכל לטמא בה' [ויקרא כב ח]. ושמור את העניינים האלה אשר הגיע מספרם לפ"ז דרכים, ואני ממשיל על לימודך אותם: 'טוב פריי מחרוץ ומפז' [משלי ח יט].273

			ר"ש משבח את יצירתו בסיום דבריו, וממליץ ללמוד רק ממנה מאחר והיא הטובה ביותר לדעתו.

			הוא חזר על דברי השבח בחתימה לחיבור, לאחר שתיאר את המאמצים שהשקיע בבירור הסוגיות על פי כל מקורות ההלכה ובהסקת המסקנות עד שיצר יצירה משובחת ומושלמת שניתן להתפאר ולהתקשט בה, הוא מוסיף וכותב:

			ואני מודיע לך אתה המשכיל החביב שאני בחרתי לך לגבי כל מה שהבאנו את הטובים שבמאמרים, ובררתי את עיקרי הדרך בהתלבטותו בענייני המשנה, והתלמוד, והתוספתה והבריתות, ורבים מדברי הגאונים ופירושי החכמים המדייקים פעמים רבות עד שחיברתי לך את המאמר הזה כאבן המסותת והמרגלית המהודקת, לא נשאר למעתיקו כי אם ההתקשטות בו וההתייפות בלבישתו; וישים ה' את קשוטך בחכמה ויפיך בהבנה.274

			הוא פונה למי שהקדיש לו את החיבור ופוקד עליו, שמכאן ואילך לא יהיה צריך לשום חיבור אחר בנושאים הנדונים בו, מפני שכל החיבורים טפלים לחיבורו, וחותם במליצה בפסוקים ממשלי: "רבות בנות עשו חיל ואת עלית על כולנה" ו"למה תשגה בני בזרה ותחבק חיק נכריה".275

			במאמר זה שורטטו לראשונה קווים לאישיותו של ר"ש אבן ג'אמע ויצירתו. נידון בהרחבה חיבורו 'אגרת המופת': המקורות ששימשו לו, יחסו לגאונים שקדמו לו ולחכמים בני דורו, מחידושיו ההלכתיים, שיטת פסיקתו ונקודות היסטוריות האצורים בחיבורו. כמו כן נותרו עוד נושאים שניתן היה להציפם ולדון בהם, אולם קוצר המצע מנע זאת, ועוד חזון למועד.276

			

			
				
					94	מאמר זה, שיסודו בהרצאה שנשאתי בכנס בינלאומי באוניברסיטת בר־אילן בשנת 2013, נכתב סמוך לעריכת הכנס ונמסר להוצאה לאור. מאחר שפרסום הקובץ התעכב, בשנת 2020, על פי בקשת ההוצאה, חזרתי על הדברים, שיפרתי והרחבתי. תוך עיון וההדרת חיבורו של רבי שמואל, 'רסאלה אלברהאן פי תד'כיה אלחיואן' (=אגרת המופת בדבר שחיטת בעלי חיים), שהשתמר בכתובים בספריית הבוליאנה באוקספורד מס' 345. התחלתי במלאכת הההדרה, פענחתי ותרגמתי את החיבור בסיועו של פרופ' פרץ מערבי; השתמשתי בו במחקרי על טרפות הריאה; ואף הרציתי עליו בכנסים תורניים ומדעיים. השאיפה לשלמות, ובנוסף לפי דרכו של מחקר, מחקר דוחה מחקר ופרסום דוחה פרסום. בינתיים פורסמו על ידי: גרשי־גרשוני, מיכאל, הפרק השמיני מחיבור 'הראייה על השחיטה' (רסאלה' אלברהאן פי תד'כיה' אלחיואן), לר' שמואל בן יעקב מקאבס אבן ג'אמע, בתוך קובץ חצי גבורים: פליטת סופרים, ט, (תשע"ו), עמ' פא-קכז; הרב נסים לוי זכה לההדיר את כל החיבור ירושלים תשע"ח, ולא ברור אם יש מקום למהדורה נוספת. נמנעתי מלהעיר על המהדורה המודפסת, ועוד חזון למועד. בציטוטים הגדולים השתמשתי בתרגום שלי, אלא אם כן צוין אחרת. כאמור שלד המאמר נשמר, משום כך לא עסקתי בו בנושאים אחרים שעדיין יש מקום לדון בהם, בע"ה.

				

				
					95	תשובות הגאונים שערי תשובה, סימן עד; אגרת רש"ג, נספחים ב, עמ' 4. הועלתה השערה כי ר' אברהם הוא המוזכר באגרת רש"ג: "וקם בתריה מר רב אברהם בר מר שרירא בשנת קכז, מלך תרתי סרי שני" [וקם אחריו מר רב אברהם בר מר שרירא בשנת קכ"ז לשטרות — 816, ומלך שתים־עשרה שנה], אגרת רש"ג, עמ' 110, הנוסח הצרפתי.

				

				
					96	תשובות הגאונים החדשות, סימן קטז. לגבי הצורך לנהוג יו"ט שני של גלויות בימינו: "ועוד שאל מר ניסים לרבינו האיי ז"ל [...] ואמ' אדונינו בתשובותיו המפוארות לאנשי קאבס כי גזרה מימות הנביאים הראשונים וכן הנהיגו [הנביאים] הראשונים את ישראל מתחלת הגליות שעושין [שני] ימים טובים בחוצה לארץ שני ימים ויום הכיפורים יום אחד"; בן גיאת, שערי שמחה, הלכות לולב: "ונשאל מרב האיי ממדינת קאבס נהגו קדמונינו בז' ימי סוכה שמקיפין את התיבה עם שליח צבור ג' פעמים בכל יום ויום בדברי בקשה והושיעה נא ולולביהם בידיהם ויום ערבה מקיפין ז' פעמים ואנן תנן בכל יום מקיפין את המזבח פעם אחת ילמדנו אדונינו אם צריכין אנו לשנות מנהג זה או להניח במקומו. והשיב אף אנו מנהגינו ומנהג אבותינו שבכל יום ויום מקיפין את התיבה ג' פעמים ויום ערבה ז' פעמים ומנהג פשוט הוא בכל ישראל ולא שמענו שיש מקום שאין זה (מנהגנו) [מנהגו] לפיכך אל תשנו מנהג אבותיכם". ראו גרונר, שתי תשובות חדשות, עמ' ב ואילך.

				

				
					97	תשובות הגאונים (מהדורת הרכבי, סימנים שנא-שסט): 'שאלות בני קאבס לפני גאון מר רב שרירא והאיי אב בנו' וחותמים קונטרס התשובות בסימן שסד: "שיאמר האל ברחמיו לפתוח לבבכם לתורתו [...] והתלמידים מתקני השאלות ר' משה בן ר' שמואל ור' יונה בן ר' יוסף הלוי ור' יצחק בן ר' יונה ור' ראובן בן ר' שמואל ור' שלמה בן ר' יהודה יהיו יחדיו למודי ה' ואנו [=ותזכו] לכתרה של תורה"; שם, סימן תכה, 'שאלות בני קאבס'; עלם, תשובות גאונים קדמונים, סימן פה: "דבעיתון לה פירושא רוויחא וכתבתון דאית לן פירושי מקצתה דפריש מרנא לבני קאבס ברכינון רחמנא אלא מיהו בעינן פירושה מרישא ועד סיפא פירושא רויחא דלא אישתייר לן בה ספיקה". ושם, סימן שסד, מציינים בתחילתה: "ושמועה זו כבר נשאלנו עליה בשנה הזאת מן קירואן וכן צוינו וכתבו את התשובה אל מר רב יעקב בן מר רב נסים".

				

				
					98	תשובות הגאונים (מהדורת הרכבי, סימנים שלט-שמד). הגאון חותם שם, סימן שמד.

				

				
					99	שם, סימן שלו: "שאילתא אילין דשדר מ' ר' אברהם בר רב משה בר גאמע ממדינת קאבס באתר מערבא משם סאבא חשיבא מנהגא מ' ר' משה רבה בר מ' ר' גאמע נפקן לקדמנא".

				

				
					100	שם, סימן נט: "שאיל' אילין דשאילו מן קדמנא מחמדי עיננא מ"ר נחמיה בר מ"ר עובדיה ומ"ר משה בר מ"ר שמואל בר גאמע דכירין לשלם ורבנן ותלמידי דבמדינות קאבס מן אתר מערבא נפקן לקדמנא וכו'"; שם, סימן שטו: "שאילאתא אילין דבעא מר' יעקב בר מר משה דמן מדינת קאבס דבמערבא נפקאן לקדמנא לבית דינא רבה לבאבא דמתיבתא לקדם מרנ' ורבנ' האיי".

				

				
					101	ביקורו של הראב"ע עם ר' יהודה הלוי בצפון אפריקה, מוזכר על ידי ר' שלמה פרחון, מחברת הערוך, דף ד ע"ב. על שהותו של הראב"ע בצפון אפריקה ראו פליישר, רבינו, עמ' 91-81; אבן עזרא, קובץ מאמרים, עמ' 57-47; אבן עזרא, קובץ חכמת הראב"ע, עמ' 28; לוין, חייו ושירתו, עמ' 17-15; בן יעקב, יוסף בן עמראן, עמ' 86-81.

				

				
					102	הוא מזכיר מנהג זה בפירושו הארוך על התורה, שמות יב י, וזכר עניין זה גם בפירושו הקצר.

				

				
					103	ראו השיר בבן עזרא, דיואן, עמ' 87; הנ"ל, קובץ חכמת הראב"ע, עמ' 46-44, וראו להלן ליד ציון הערה 35. 

				

				
					104	על אגרת חי בן מקיץ, ראו אבן עזרא, אגרת חי בן מקיץ, במבוא. 

				

				
					105	לשירים ולאגרת ראו אבן עזרא, קובץ חכמת הראב"ע, עמ' 42; לוין, שירי החול של אברהם אבן עזרא, עמ' 69-56; שם, עמ' 68. 

				

				
					106	שם, עמ' 62.

				

				
					107	בן עזרא, קובץ חכמת הראב"ע, עמ' 42. יש שראו גם שיר החידה של הראב"ע: "שעו מני וגם מספד אעשה לי / לנוד עופר אשר הוא שר צבאים. והוא פליא ואיש לא יחזנו / והוא יושב בראשי הקרואים", לוין, שירי החול של אברהם אבן עזרא, עמ' 236. ראשי תיבות של הצלע הראשון בפסקה הראשונה הוא שמואל, והכוונה היא לר' שמואל אבן ג'אמע, אבל אין לזה הכרח, כי הרבה שמואל יש בשוק.

				

				
					108	אבן ג'אמע, אגרת המופת, דף 39 ע"ב ודף 217 ע"א.

				

				
					109	הנ"ל, אגור, ערך אובו עמ' 18; ערך אפטרא, עמ' 31.

				

				
					110	ראו בר ברזילי, פירוש ספר יצירה, במבוא עמ' 30. 

				

				
					111	ר' יצחק החבר היה תלמידו של ר' יהודה הדרשן. "בשם יסודי עולם חכמי ארץ נרבונהם", דומה שמתכוון לחיבור שהוזכר וצוטט על ידי רבי יצחק בר יהודה, רבו של רש"י, 'הלכות בדיקה שסידרו הראשונים המתחילות עמד וימודד ארץ'. ראו תשובות רש"י, סימן סב. ר' יצחק בר יהודה נפטר בשנות התשעים של המאה האחת־עשרה.

				

				
					112	אבן ג'אמע, אגרת המופת, דף 141 ע"ב; דף 129 ע"א; דף 130 ע"א. רב יוסף החבר בן מר רב יהודה הדרשן, והוא המוזכר בהמשך. על התרת הדבק בנרבונה ראו המאירי, בית בחירה, חולין ג, עמ' קנה, טור ב; מאורות, חולין דף מח ע"א, עמ' קנג; הלכות איסור והיתר, פרק ו, עמ' כז; הכהן, ארחות חיים, סימן כח, ועוד. במקום אחר הרחבתי את הדיון בסוגיה זו. 

				

				
					113	אבן ג'אמע, אגור, ערך קרודם, עמ' 45. ומזכירו בערך גלדן, עמ' 37, "שמעתי מפי ר' יצחק"; ובערך חט, עמ' 38, "ושמעתי מפי ר' נרבוני", ונראה שהמדובר באותו האיש. על ספר ה'אגור' ראו להלן.

				

				
					114	ונראה לי שצריך להגיה "ר' יצחק בן מרון הלוי", והוא מתלמידי רבי יהודה הדרשן שהיה ראש ישיבה בנרבונה.

				

				
					115	אבן ג'אמע, אגור, ערך ארס, עמ' 54. ודומה שהמדובר בר' יוסף הנזכר לעיל ומדובר באדם אחד.

				

				
					116	מרומי, ערוך השלם, מבוא עמ' 2.

				

				
					117	שם, מבוא עמ' 41. נוטה לומר כי ר"ש בן ג'אמע חי בשלהי המאה השלוש־עשרה, הנחה שהתבררה כלא מדויקת.

				

				
					118	חיבור זה הוהדר לראשונה מכת"י על ידי ר' שלמה באבר, בתוך עטרת צבי, ספר היובל לצבי גרעץ, ברעסלויא תרמ"ח (1888), עמ' 47-1 (החלק העברי). לציטוט לפי הנוסח ראו שם, עמ' 9.

				

				
					119	שם, מבוא, עמ' 9.

				

				
					120	אבן ג'אמע, אגרת המופת, דף 146 ע"ב (בנדפס עמ' רלט).

				

				
					121	שם, דף 183 ע"ב. לא ידועים לי פרטים על ר' ירמיה, וראו דיון בנושא ליד ציון הערה 168.

				

				
					122	החיבור 'ראשית הלקח' נמצא בספריית הוותיקן מס' 403 ג. הפרטים עליו הם על פי מבואו של ר"ש בובר, אבן ג'אמע, האגור, עמ' 5.

				

				
					123	עותק שלם מחיבור 'רסאלה אלברהאן פי תד'כיה אלחיואן' (=אגרת המופת בדבר שחיטת בעלי חיים), הרב נסים לוי זכה לההדיר את כל החיבור ירושלים תשע"ח, וראו לעיל הערה 1.

				

				
					124	אבן ג'אמע, אגרת המופת, דף 101 ע"ב (על פי הנדפס עמ' קסג).

				

				
					125	שם, דף 183 ע"א. על החיבור ראו להלן ליד ציון הערה 164.

				

				
					126	ראו ההקדמה ל'אגור', שמחזיקה למעלה מעשרה אחוזים מהחיבור.

				

				
					127	אבן ג'אמע, אגרת המופת, דף 8 ע"ב. ושמו הפרטי רמוז בשיר שצירף להקדמה, שם, דף 9 ע"ב.

				

				
					128	"אהה ירד על ספרד רע מן שמים".

				

				
					129	ראו תשובות הגאונים (מהדורת הרכבי, סימן סח): 'שאילאתא אילין דשאילו מ"ר רב יוסף בן מ"ר עמרם ראש בית דינא דמדינת סגלמאסה דבאתר מערבא ורבנן דתלמידי דתמן נפקן לקדמנא'. 

				

				
					130	הירשברג, תולדות היהודים באפריקה הצפונית, עמ' 94.

				

				
					131	בן עזרא, קובץ חכמת הראב"ע, עמ' 37. לדברי המהדיר כהנא, את השירים 'אי ישן מחדש גילים', 'שמש ביום וליל לא יזח', 'צורה החיתני' ו'איך ישליו בלבי קרבי', כתב ראב"ע לכבודו של יוסף בן עמראן דנן. נפתלי בן מנחם, במאמרו הנ"ל, הערה 7, דוחה ייחוס זה מכול וכול.

				

				
					132	בן מנחם רואה בדיין ובתומך בראב"ע אותו אדם.

				

				
					133	כמו ר' יהודה בן בלעם ויונה אבן ג'נאח, ראו להלן ליד ציון הערות מס' 178-177.

				

				
					134	כמו: הפילוסופים הקדומים, דף 6 ע"ב; אריסטו, ספר התפוח, דף 6 ע"ב, 19 ע"ב; הטיבעונים, דף 8 ע"א; הרמס, תכונות הבריות, דף 6 ע"ב; בן מסאווייה בכתאב אלפצול, דף 19 ע"א; גלינוס דף 19 ע"ב, 117 ע"א; הפילוסוף בלהאם, דף 36 ע"ב; הפילוסוף בסוף כתאב אלאת'אר אלעלויה, דף 55 ע"ב; טובי רופאים בכמה מאמרי נתיחה, 108 ע"ב; המנתחים 110 ע"ב, 113 ע"ב, 146 ע"ב.

				

				
					135	כמו: משה שטיישניידר, ר' שלמה זלמן חיים הלברשטאם, פרופ' שרגא אברמסון, ר' עזריאל הילדסהיימר, נחמן דנציג, צבי גרונר ועוד. כל אחד השתמש בו לצורך נושא מסוים שחקר. את חלקם נזכיר בפרוטרוט במהלך מאמרנו.

				

				
					136	ר"נ הלוי, במבוא למהדורתו הזכיר את האישים והיצירות הנזכרים בחיבור.

				

				
					137	דבריו פורסמו בעיתון הכרמל, שנה ג, עמ' 216-215. 

				

				
					138	ספר העיטור, שער ב: הלכות שחיטה, ערך דופן, דף מ, טור ד. דומה כי תשובת רבנו האי בעניין החגבים המתים, שה'עיטור' מביא בהלכות שחיטה, דף כה, טור ב, הוא העתיק אותה מ'אגרת המופת', 217 ע"א. כפי שהעיר ר"ש אברמסון, רבנו נסים גאון, עמ' 240.

				

				
					139	לדעתי כאן מסתיימים דברי ר"ש אבן ג'אמע ורבנו אפרים. ההמשך הוא מדברי ה'עיטור', ואינו קשור לנושא.

				

				
					140	משמע שמפרש "ריעותא בדופן" לא רק כשבר. כדעת ראב"ן, חולין, סימן רמב; שו"ת הרא"ש, כלל כ סימן כח, ועוד. וזה שלא כדעת המרדכי, חולין, סימן תשסב (יא טור ד), שמפרש "ריעותא בדופן" דווקא כשבר.

				

				
					141	אבן ג'אמע, אגרת המופת, דף 121 ע"ב.

				

				
					142	שיטת רבנו האי מובאת בתשובת הגאונים (מהדורת הרכבי, סימן שלא).

				

				
					143	על שגיאות שנפלו בספר ה'עיטור' הן בנדפס והן בכתבי יד, ראו גלצר, עטור סופרים, עמ' 74.

				

				
					144	דעה זו מוזכרת בשם רב שר שלום גאון. לדעתו ראו ספר פרדס, עמ' קנ; עפשטיין ופריימאנן, מעשה הגאונים, עמ' 86. וכן ביהודה, פסקי ריבב"ן, טריפות הריאה, עמ' רצ. הוא הזכיר את רב שר שלום גאון בין החכמים האוסרים אונה הסרוכה לאומה.

				

				
					145	דעה זו מוזכרת בשם רב צמח גאון, תשובות הגאונים, חמדה גנוזה, סימן סא, וכן במקבילות ראו רש"י, ספר הפרדס, עמ' קנ; עפשטיין ופריימאנן, מעשה הגאונים, סימן צב, עמ' 86, ושם התשובה מיוחסת לרב צמח בר שלמה גאון. אם אכן היא לר"צ בר שלמה, הרי אין המדובר ברב צמח גאון הידוע, אלא ברב צמח שהיה דיין בבית דינו של ריש גלותא, והוא לא כיהן בגאונות. עליו ראו תשובות הגאונים (מהדורת הרכבי, עמ' 389, הערות לעמ' 276). בשני המקורות האחרונים יש שינויים לא משמעותיים מהנוסח בתשובות הגאונים, חמדה גנוזה. אומנם בכ"י אוקספורד בודליאנה, מס' 659, סימן שנח, דף 103 ע"א וע"ב, מובאת כל הפסקה שבמעשה הגאונים בנוסח טוב יותר ומוזכר רב צמח גאון בין המתירים. וכן ביהודה, פסקי ריבב"ן, עמ' רץ, מונה את רב צמח בין החכמים המתירים אונה לאומה.

				

				
					146	אבן ג'אמע, אגרת המופת, דף 125 ע"ב.

				

				
					147	חכמי התלמוד.

				

				
					148	אולם לא ברור לאיזו בדיקה הוא מתכוון, אם הבדיקה היא לראות את מקור הסרכה, אם הוא יוצא מהאונה או מהאומה, מעין מה שכתב רבי מנחם בר זרח בנוגע לסרכות היוצאות ממקום המותר והאסור: "והכל הולך אחר עקר ושרש הסרכא שהוא ממקום ששם שרש הסרכא והוא עב וחזק. והמתפשט הוא קרום דק וחלש". בן זרח, צדה לדרך, שער אסור והיתר, פרק ו, דף מח טור ד. וראו ישראל, משאת משה, יו"ד, סימן א. או שמא הבדיקה היא להוריד הסִרכה ולבדוק בנפיחה, אם מבצבצת בצד האונה כשירה, ואם מבצבצת מצד האומה טריפה, והסברה נוטה לזו.

				

				
					149	מאחר שלדעת הרבה פוסקים אונה הסרוכה לאומה כשרה ללא בדיקה, דהיינו רביתייהו, ניתן להשתמש גם בהיקש שהוא פריך.

				

				
					150	מרדכי, חולין סימן תרטז; דעה זו הובאה גם בתשובות ופסקים מאת חכמי אשכנז וצרפת, סימן א, עמ' 16, וראו שם בהערות.

				

				
					151	עיטור הלכות שחיטה, ערך סימני בהמה וחיה, דף מג טור ג.

				

				
					152	סנהדרין כה, ע"ב.

				

				
					153	אבן ג'אמע, אגרת המופת, דף 15, ע"ב-16 ע"א. ההדגשה במשפט שבתוך הציטוט נועדה להמחיש ולאמת את הציטוט שבספר ה'עיטור'.

				

				
					154	העיטור, הלכות מילה, דף נד טור א.

				

				
					155	ראו לעיל ליד ציון הערה 32, ר"ש מזכיר שיש לו חידושים על נושאים נוספים.

				

				
					156	ראו לעיל ליד ציון הערה 18.

				

				
					157	ראו לעיל ליד ציון הערה 25. לדוגמה ראו: אבן ג'אמע, אגרת המופת, דף 150 ע"ב, "חרותה בחי"ת על משקל חרושה על לוח לבם" (ירמיה ז, א). "ורבנו האי גרס: הרותא, עם ה"א, על משקל העונה האמורה בתורה, גזורה מ'רתת' — התרגום <הארמי> ל'יאחזמו רעד' — אחדינון רתיתא"; שם, דף 162 ע"ב, "'חלתית' [...] ובמיוחד ב'קרטין'". ופירוש המילה טיפות החלתית, כלומר, השרף אשר הוא מטפטפת, גזורה מ"קורט של לבונה", וראו תשובות ופסקים מאת חכמי אשכנז וצרפת.

				

				
					158	רבותיו של רש"י, רבי יצחק הלוי ורבי יצחק בר יהודה, הם הפוסקים הראשונים שמזכירים חובת בדיקת חוץ. ר"י הלוי מביאה בשם בה"ג, תשובות רש"י, סימן נט-סג, שם, עמ' 64 ו־72. רבי יצחק נפטר בשנות השמונים של המאה האחת־עשרה. על תוקפה של בדיקת הריאה, בדיקת פנים ובדיקת חוץ וכן על מחלוקת רש"י ורבותיו, ראו עמאר, המחלוקת בין רש"י ורבותיו, עמ' 192-165.

				

				
					159	בה"ג, ירושלים תשמ"ז, ח"ג, עמ' 185-186. דומה כי נספח זה שימש מקור לחכמי אשכנז, שהזכירו הלכה זו בשם בה"ג. 

				

				
					160	מקוצר המצע השמטתי את השאלה שפורסמה בשלמותה בתשובות הגאונים החדשות, סימן קסה. תשובה זו בלי נוסח השאלה מצויה בספר הרי"ף למסכת חולין עם פירוש בשפה הערבית, המיוחס לאחד מחכמי יהדות תימן, ראו הרי"ף למסכת חולין, עמ' כב, בשם רב יוסף גאון (בערבית); בקטע גניזה שפורסם על ידי דנציג, תשובות הגאונים, עמ' 31-75; שם, עמ' 53 סי' ג; שם, עמ' 37-38.

				

				
					161	הרי"ף למסכת חולין, עמ' כ. המקור כתוב בערבית־יהודית.

				

				
					162	היו כמה גאונים בשם רב יוסף בישיבת סורא ובישיבת פומבדיתא. והאחרון שבהם, רב יוסף ב"ר יעקב, כיהן בישיבת סורא בשנת 942. רשימה כרונולוגית של הגאונים ערוכה לפי ישיבות סורא ופומבדיתא, ראו הבלין, תורתן של גאונים, עמ' 34-31.

				

				
					163	הלכות קצובות, אם חובר באיטליה אינו מזכיר בדיקת חוץ. ראו דטראני, תשובות הרי"ד, סימן קיב, נשאל ממי שסבר לאסור ריאה שלא נבדקה כלל, ונמנע מלגלות דעתו. אולם מרהיטת דבריו משמע, שאינו רואה מקום לאסור מדינה. וכן משמע מחיבורו: דטראני, המכריע, סימן יג. רבי יהודה, פסקי ריבב"ן, הלכות טריפות, עמ' רצה, פוסק שאין צורך בבדיקת חוץ. וגם בשו"ת בהלכות איסור והיתר המיוחס לקדמון מאיטליה: הלכות איסור והיתר, עמ' כא, אינו מזכיר בדיקת נפיחה; צדקיה הרופא, שבלי הלקט, הלכות טריפות, דף ר ע"א, מדריך את השוחט בצורת בדיקת הריאה ואינו מזכיר בדיקת חוץ; מאיר, הלכות שחיטה והלכות ריאה, הלכות ריאה, פרק ב, אינו מזכיר בדיקת חוץ, ומדבריו משמע שסרכות כסדרן כשרות ללא נפיחה.

				

				
					164	אבן ג'אמע, אגרת המופת, דף 170 ע"א. וראו לעיל הערה 67.

				

				
					165	ספר העיטור, הלכות שחיטה, ערך אטום, דף לח טור ג. וחזר על זה בערך אטום, דף מא טור ג.

				

				
					166	אם כי זו אינה הוכחה שמדובר במקרה אם נפחו את הריאה וגילו שאין הרוח חודר לכולה. מה גם מקום אטום בריאה, חשים אותו במישוש יד בבדיקת פנים, כי מקום זה מגעו קשה וכבד, לעומת הריאה שמגעה רך והיא קלה.

				

				
					167	דומה שמשמעות המילה "גאונים" כאן היא חכמים קדומים.

				

				
					168	בן נתן, סידור, עמ' קסו. על הסידור, תוכנו ומבנהו, ראו טובי, סידורו של ר' שלמה בן נתן, עמ' 345-365. על קביעה זו שמחבר הסידור מוצאו מסיג'ילמאסה, יצאו לערער צוקר וּווסט, סידור ר' שלמה בר' נתן, עמ' 746-737, והוכחותיהם משכנעות. מהדיר הספר בהקדמתו דוחה את מסקנותיהם, אך לא ביסס את דבריו והבטיח שיעשה זאת במהדורה השנייה.

				

				
					169	עלה על דעתי לייחס תשובה זו לרבי יוסף טוב עלם, שפעל בנרבונה ובצרפת במחצית הראשונה של המאה האחת־עשרה (על רבי יוסף טוב עלם, ראו גרוסמן, חכמי צרפת הראשונים, עמ' 81-48, ושם בהערה 1, מקורות נוספים. על תקופת פעילותו בצרפת, ראו גם שוורצפוקס, צרפת בימי הקאפטינגים הראשונים, עמ' 85-95; שם, עמ' 94). השערתנו נסמכת על העובדה שהראשונים הזכירו הלכה זו בשם בה"ג, ואחד הזכירה בשם "רב יוסף גאון". כמו כן ידוע שר"י טוב עלם כתב את תשובותיו בארמית, וגם פעל לכינוס תורתם של גאוני בבל כולל העתקת ספר בה"ג (כפי שכותב הסמ"ג: "בהלכות גדולות שכתב רבינו יוסף טוב עלם וכתוב בסופו סליק סיפרא דרב יהודאי גאון". סמ"ג, מצות לא תעשה, סימן ס. וכן תוספות נזיר, נט ע"א, ד"ה אמר), וייתכן כי בהעתיקו את ספר בה"ג, רשם בו כנספח גם מתשובותיו ופסקיו. הראשונים שראו הלכה זו בספר בה"ג שייכו אותה לבה"ג. אישוש להשערה זו ניתן למצוא שבהלכות גדולות, כת"י ותיקאן, נמצא נספח להלכות טרפות. השתמשו בו חכמי צרפת הראשונים (על כך ראו הלכות גדולות, מבוא עמ' טז-יח). בכך נסביר גם כי המקור המזכיר תשובה זו בשם "רב יוסף גאון" התכוון לריט"ע, ומצאנו בספרות ההלכה, שכינו בתואר 'גאון' את חכמי אירופה הראשונים (וראו רש"י, שבת עג ע"ב, ד"ה מפרק, מתאר רבנו משולם הגדול בתואר 'גאון'; להלכות טרפות ראו אור זרוע, פסקי טרפות, דף נז טור א [=פסקי רבנו חיים אור זרוע, עמ' שיז], שכותב לגבי הסרוכה לאומה: "וכן נוהגים בכל [צרפת] ובגרמניה לאסור כדבריהם. וכן רבינו אליעזר הגדול ומר יוסף גאון ורבינו יב"א". וסביר ששלושתם נמנו על חכמי אירופה).

						אך עמדו לנגדי דברי התוספות (חולין מז, ע"א, ד"ה, היינו ריביתייהו) המביאים בשם תשובות הגאונים שכתב ר"י טוב עלם, להצריך בדיקת נפיחה בסִרכות כסדרן, משמע אם אין סִרכות כשרה ללא בדיקה. וכל שכן אם הריאה חלקה ללא שום סִרכה שלא צריך בדיקת נפיחה. ומסתמא כך גם הוא סובר.

				

				
					170	רבי יצחק הלוי הזכירהּ לראשונה בפלוגתת הריאה, ורש"י בתקופה זו היה בשנות הארבעים לחייו. הוא נולד בשנת 1040. בעת הפולמוס רש"י כבר חיתן לפחות אחת מבנותיו, כפי שיוצא ממכתב שכתב לחתנו, בתשובות רש"י, סימן נט. ריה"ל נפטר סביב שנת 1080. על כך ראו גרוסמן, חכמי אשכנז הראשונים, עמ' 20 ואילך.

				

				
					171	רמב"ם, הלכות שחיטה, פרק י"א הלכה י"א.

				

				
					172	אבן ג'אמע, אגרת המופת, דף 168 ע"ב. אלא אם נאמר שהיה לפני הרמב"ם חיבורו של רבנו אפרים, דבר שלא הוכח, ראו: רבינו אפרים, פירושים פסקים ותשובות, במבוא פרק ט, עמ' 157 ואילך, שבו פירט את שמות החכמים שהביאו מדברי רבנו אפרים בשמו או בהשמטת שמו, ולא נמצא ביניהם הרמב"ם.

				

				
					173	בפירוש המשנה לרמב"ם, מסכת מקוואות, פרק ד משנה ד. הרמב"ם חזר על זה במשנה תורה, הלכות מקוואות, פרק ד הלכה ט: "הורו מקצת חכמי מערב ואמרו הואיל ואמרו חכמים שאובה שהמשיכוה כולה טהורה אין אנו צריכין שיהיו שם רוב מים כשרין, וכו' ומעולם לא ראינו מי שעשה מעשה בעניין זה". הציטוט מפירוש המשניות דלעיל הוא על פי תרגומו של הרב יוסף קפאח, בעוד שלפי התרגום הידוע הקודם לתרגומו של ר"י קאפח, הנוסח הוא: "שאדם גדול נהרג בזרוע מפני שהתיר שאובה דרבנן", וטולידאנו, נר המערב, עמ' 223, ניסה לזהות את האדם כרבי יהודה הכהן אבן סוסאן, אם כי אין הוכחותיו מכריעות, ומה גם אחר שהתברר שהתרגום הנזכר הוא שגוי או בנוי על נוסח שגוי.

				

				
					174	אברמסון, להקים שם, עמ' 171.

				

				
					175	ראו לעיל הערה מס' 43.

				

				
					176	אבן ג'אמע, אגרת המופת, דף 2 ע"א.

				

				
					177	שם, דף 117 ע"א 122; 214 ע"ב.

				

				
					178	משנה חולין, פרק ג, משנה א; בבלי, חולין מב, ע"א.

				

				
					179	חולין מח, ע"א.

				

				
					180	אבן ג'אמע, אגרת המופת, דף 105 ע"ב. וכעין זה פירש רש"י, חולין מו, ע"ב ב, "ד"ה לית להו בדיקותא — שסירכא זו מחמת נקב היא באה שמתוך שהריאה שואבת כל מיני משקה והמשקה נעשה עב בתוכה כמין גלייר"א ויוצא מעט מעט דרך הנקב נקפה ונעשה קרום, כך מצאתי בתשובת הגאונים ואף על פי שהוא סותם הנקב ואין מוציא רוח הא אמרן קרום שעלה מחמת מכה בריאה אינו קרום שסופו ליסתר". וראו: שם, בתוספות ד"ה היינו רביתייהו, הסבר אחר להיווצרות הסרכות.

				

				
					181	אבן ג'אמע, אגרת המופת, דף 120 ע"א, על פי חולין מח, ע"א, וכעין זה כתב הרמב"ם: "ואין להוסיף על טריפות אלו כלל, שכל שאירע לבהמה או לחיה או לעוף חוץ מאלו שמנו חכמי דורות הראשונים והסכימו עליהן בבתי דיני ישראל אפשר שתחיה, ואפילו נודע לנו מדרך הרפואה שאין סופה לחיות. וכן אלו שמנו ואמרו שהן טריפה, אף על פי שיראה בדרכי הרפואה שבידינו שמקצתן אינן ממיתין ואפשר שתחיה מהן, אין לך אלא מה שמנו חכמים, שנאמר על פי התורה אשר יורוך". רמב"ם, הלכות שחיטה, פרק י, הלכה יב ויג.

				

				
					182	אבן ג'אמע, אגרת המופת, דף 108 ע"א, כותב: "הרי כבר אמר גאלינוס במקומות <שונים> בספרו, שאין מהן הדומה בנתיחתה לאדם בכל איבריו או רובם, כי אם הקוף בלבד. אלא ש'רבותינו', וברבים ממחלות הבהמות, הממיתות, דימו אותן לתאונות האדם". ובדף 113 ע"ב, לגבי בני מעיים שניקבו וליחה סותמתן, "אם קרה במיעיים ניקוב, ואף אם סתמה אותו הצמיגות ההיא אשר במיעיים, והיא בבחינת לחץ, בדברי המנתחים, הרי היא 'טרפה' גם כן".

				

				
					183	לדוגמה ראו אבן ג'אמע, אגרת המופת, דף 44 ע"ב-47 ע"ב; 48 ע"ב; 69 ע"א; 87 ע"א.

				

				
					184	שם, דף 10 ע"ב. וראו להלן 'הכרתו והוקרתו העצמית', ליד ציון הערה 171.

				

				
					185	שם, דף 80 ע"ב-81 ע"ב. וראו להלן בתת־הפרק 'הכרתו והוקרתו העצמית', וליד ציון הערה מס' 171.

				

				
					186	על פי תהלים קיט, יב. אבן ג'אמע, אגרת המופת, דף 86 ע"א. הציטוט על פי הנדפס עמ' קלה. וראו להלן ליד ציון הערה מס' 175-172.

				

				
					187	שם, דף 189 ע"ב-190 ע"א.

				

				
					188	דעת רבנו תם מובאת בתוספות חולין קי ע"ב, ד"ה כבדא. עניין חליטת הכבד מוזכר שם, דף קיא ע"א.

				

				
					189	אבן ג'אמע, אגרת המופת, דף 190 ע"א.

				

				
					190	שם, דף 190 ע"א. וראו: שם, דף 129 ע"א, שכותב בעניין אחד מדיני הסרכות, מאחר שהמנהג להחמיר על פי דברי הגאונים הקדמונים, לא רצה להקל להם כדי שלא יבואו לזלזל בדברים נוספים, וגם משום דברים המותרים ואחרים נהגו בהם איסור, אי אתה רשאי להתירן בפניהם (פסחים נ, ע"ב).

				

				
					191	שם, דף 172 ע"ב.

				

				
					192	על פי חולין עה, ע"א 'טרפה אינה חיה'.

				

				
					193	שו"ת הריב"ש, סימן עז. ישנן ידיעות על קיומו של מנהג זה גם בדור הגירוש, כי רבי יעקב בן חביב כותב: "שמעתי אומרים כי בארצם לא היו בודקים חיה, דדוקא בבהמה שנינו אלו י"ח טרפות". מובא בבית יוסף יו"ד, סימן לט, ד"ה כתב (דף נד ע"ב).

				

				
					194	לוריא, ים של שלמה, פרק א, סימן כא.

				

				
					195	אבן ג'אמע, אגרת המופת, דף 189 ע"ב, וראו בשו"ע יורה דעה, סימן עב סעיף ד, שכותב שדינה כדין הבשר אלא שנהגו "לקורעה ולפתוח הקנוקנות הגדולים שלה ומנהג יפה הוא".

				

				
					196	אבן ג'אמע, אגרת המופת, דף 197 ע"א. המקור ויקרא יז יג; חולין פז, ע"א.

				

				
					197	ספר העיטור, הלכות שחיטה, דף מז, טור א. הערת המהדיר: שם, ס"ק סה. וראו ברש"י, ספר הפרדס, עמ' קלד: "ואחר כך מכסה בסכין או בידו שנא' ושפך וכסה, במה ששפך יכסה".

				

				
					198	אבן ג'אמע, אגרת המופת, דף 168 ע"א, וראו להלן תת־הפרק 'רבנו אפרים' ליד ציון הערה מס' 151.

				

				
					199	שם, דף 39 ע"ב; 101 ע"ב.

				

				
					200	ש' אברמסון, עניינות בספרות הגאונים, עמ' 123-120, משער שהמדובר בר' מצליח ב"ר אליהו המכונה בן אלבצק מסיציליה, אשר למד לפני רב האי בבבל.

				

				
					201	דלא סביך דופן, משמע שלא סרוך כלל.

				

				
					202	אבן ג'אמע, אגרת המופת, דף 124 ע"א וע"ב. קטע זה פורסם בידי אברמסון, עניינות בספרות הגאונים, עמ' 123-120 (ממנו הועתק בתוך בן ששון, יהודי סיציליה, עמ' 139-149). הציטוט כאן הוא על פי תרגום שלנו.

				

				
					203	אבו אלפצ'ל, בן ברכיה, ש' אברמסון משער שהמדובר בר' יוסף בר ברכיה מהעיר קירואן.

				

				
					204	שנת אלף ושל"ג לשטרות היא שנת 1022 לספירה.

				

				
					205	ניתן להסתייע מהסמיכות של קונטרסי התשובות סימנים שלו-תכב, כולם נשלחו לצפון אפריקה לגאבס, לקירואן ולרבנו יעקב ב"ר נסים.

				

				
					206	גרונר, רב האי ודרכו בהלכה, עמ' 63, 155 ו־119, מסביר את פשר החזרות בדברי רב האי על פי מסקנותיו, ששיטת רב האי לפסוק להלכה כסברת האמורא הבא להחמיר ולצמצם דברי קודמיו, אפילו במקום שנהגו אחרת. הוא מזכיר תשובה דנן בין הדוגמאות שהוא מביא. כלומר, המנהג היה לפסוק כדעת המקילים וגם רב האי פסק כמו המנהג, אך כשגיבש את דרכי ההכרעה והפסיקה שלו, חזר בו ופסק בניגוד למנהג. ומוסיף כי ההסתמכות שלו על קודמיו "והכי חזייננא" [=וכך ראינו], היא רק לעניין הבדיקה שאין לה רמז בדברי רבינא. לפי ההסבר זה, לא מובן מהי ההסתמכות על קודמיו, והרי המנהג הקדום היה להקל כפי שכתב בתשובה הראשונה. לכן דומה "והכי חזייננא" מחכמי הדור שפסקו בניגוד למנהג, לפי הפשרה שגובשה בדורו. ויותר נכון הנוסח שבדברי ר"ש בן ג'אמע, "אנחנא הכי חזינן", ורצונו לומר, כך נראה לנו, להכריע ולפסוק [ולא "כך ראינו"]. וזו הכרעתו האישית של רב האי, בניגוד למה שהיה נהוג עד כה. וכך הבין גם ר"ש אבן ג'אמע את דברי רבנו האי.

				

				
					207	אבן ג'אמע, אגרת המופת, דף 18 ע"ב.

				

				
					208	על מחלוקת זו ראו הרי"ף למסכת חולין, הלכות ציצית, דף יג ע"א וע"ב; הרי"ף, שבת, פרק ב.

				

				
					209	פסקי הרא"ש על הרי"ף למסכת חולין, הלכות ציצית, דף יג ע"ב; נמוקי יוסף, שם; כולם מביאים הלכה זו משם ה'עיטור' בשם רבנו האי.

				

				
					210	ראו תשובות נטרונאי גאון, סימנים ב-ג, וראו בהערות שם.

				

				
					211	אבן ג'אמע, אגרת המופת, דף 98 ע"ב. בנדפס עמ' קנו.

				

				
					212	אריסטו, ספר התפוח. קיימות שלוש גרסאות לספר זה.

				

				
					213	אבן ג'אמע, אגרת המופת, דף 19 ע"א. בנדפס עמ' כז.

				

				
					214	רב אחאי ורב יהודאי שניהם חיו בדור אחד ופעלו במחצית המאה השמינית לספירה. שנת פטירתו של רב אחאי נרשמה במקור אחד ד"א תקי"ב (752) ובמקור אחר נרשמה ד"א תקכ"ב (762), ורב יהודאי חי כמה שנים אחריו. לגבי תקופת הסבוראים נאמרו דעות שונות. יש שצמצמו אותה לדור אחד בלבד עד לשנת 550, ויש שאיחרו אותה עד לרבע האחרון של המאה השביעית. מדברי ר"ש אבן ג'אמע כאן יוצא, שרב אחאי ורב יהודאי נמנים על רבנן סבוראי, כלומר שתקופת הסבוראים נמשכה עד למחצית המאה השמינית. דעה זו מחזקת את השערתו של רי"א אפרתי, הסובר כי "מבחינת היצירה הסבוראית לא מגיע התלמוד לידי סיום עד אמצע המאה השמינית, כאשר מתחילים להופיע ספרי ה'שאלתות' וההלכות הפסוקות". על הדעות השונות שנאמרו לגבי תקופת רבנן סבוראי, ראו אפרתי, תקופת רבנן סבוראי, עמ' לג-פא. הציטוט מעמ' פ. כמו כן יוצא מדברי ר"ש, שחתימת התלמוד הייתה סביב שנת 550 לספירה, בניגוד לסברה המקובלת — שהדבר התרחש בשנת 500.

				

				
					215	אבן ג'אמע, אגרת המופת, דף 214 ע"ב. בנדפס עמ' שנא. בנוגע ל'קבלה וכעין תלמוד נקיטינן ליה', לא ידועה לי ממקור אחר הערכה כלשהי בלשון זו כלפי רב אחאי ורב יהודאי.

				

				
					216	סיפורו והלכותיו נדונו בהרחבה בידי: עפשטיין, אלדד הדני. על אלדד והלכותיו, ראו שלוזינגר, פולחן אלדד הדני, עמ' 1-45. שלוזינגר ההדיר את ההלכות בנוסחאות שונות. וראו בן ששון, צמיחת הקהילה היהודית בארצות האיסלאם, עמ' 245.

				

				
					217	ראו עפשטיין, אלדד הדני, במבוא פרק ה — ההלכות, ושם ציין את רשימת ההלכות שחדרו לתוך הספרות הרבנית. שמו של אלדד הפך באשכנז לתואר מליצי לגודל חוכמתו של הנמען, כפי שמופיע בספר 'נחלת שבעה', תשובות חדשות, סימן ו: "אקרא לשלום, לאוצר בלום, מספיר ויהלום, ה"ה האלוף התורני, חכם כאלדד הדני".

				

				
					218	לדוגמה ההלכה המוזכרת משם אלדד אצל חכמי ספרד היא, אם נשתברו האגפיים בעוף, המובאת בחידושי רשב"א לחולין, דף נז ע"א, ד"ה ה"ג ושמואל, וממנו לחידושי הר"ן על הרי"ף, דף יט ע"א, ד"ה שמוטת גף; נימוקי יוסף, לחולין, דף נז ע"א, ד"ה שמוטת גף. כנראה למדו אותה מספר ה'עיטור', הלכות שחיטה, דף לא טור א ד"ה גף. וכן לגבי מספר הלכות מאת אלדד הדני הנזכרות באחרוני הראשונים ובאחרונים, כולן הן על פי דברי המרדכי וראשונים אחרים מחכמי אשכנז.

				

				
					219	אבן ג'אמע, אגרת המופת, דף 39 ע"ב; 101 ע"ב.

				

				
					220	אבן עזרא; שמות ב, כב.

				

				
					221	אבן ג'אמע, אגרת המופת, דף 78 ע"א. הציטוטים בתת־פרק זה הם על פי הנדפס.

				

				
					222	שם, דף 79 ע"ב.

				

				
					223	שם, דף 101 ע"א, על פי הנדפס.

				

				
					224	חלדה, אבן ג'אמע, אגרת המופת, דף 85 ע"א.

				

				
					225	שם, דף 104 ע"א.

				

				
					226	שם, דף 194 ע"א.

				

				
					227	שם, דף 200 ע"ב. תוספתא, חולין ו, ב.

				

				
					228	אבן ג'אמע, אגרת המופת, דף 200 ע"ב. לדוגמה ראו לגבי הקטינה הכוליה: שם, דף 150 ע"א. על לשונו החריפה כלפי חכמים, ראו להלן בתת־הפרק 'הכרתו והוקרתו העצמית', ליד ציון הערה 171.

				

				
					229	דומה שמכוח אמונת החכמים העזה שהייתה לר"ש, הוא מביא בהקדמה ל'אגרת המופת' את מה ששמע: "והוגד לי מאחד הנאמנים שבתקופה קרובה לדורנו זה, היה בארץ ישראל אדם מה'חברים' החסידים, המוכר כ'חבר' מעכו!, יצא לחטוב עצים ולא היתה לו בהמה לשאת עליה, ואז פגש באריה שהעמיס עליו את העצים והכביד על גבו, והכניסו לשדהו בהיותו נושא <את העצים>, עד שהוריד ממנו ליד ביתו, ושחרר אותו". אבן ג'אמע, אגרת המופת, דף ד ע"ב.

				

				
					230	ראו עפשטיין, אלדד הדני, בפרק ההלכתי.

				

				
					231	ב"מ לוין, אגרת רש"ג, מבוא, דפים ג ע"א-ה ע"ב.

				

				
					232	להלן מדגם: השאלה מקירואן משנת 872, האם חל איסור תחומין גם ביום טוב כמו בשבת, גאוני מזרח ומערב (מהדורת יואל מילר, סימן פג); מנהגי התקיעות בראש השנה, שו"ת תמים דעים, סימן קיט; שאלות בענייני מקרא ובאגדות חז"ל, וראו בהרחבה אצל אגרת רש"ג, ואצל מנחם בן ששון, קירואן, המובא להלן.

				

				
					233	הירשברג, תולדות היהודים בצפון אפריקה, ח"א, עמ' 121-116.

				

				
					234	על הקראים באזור וארגאלאן, ראו אסף, מקורות ומחקרים, עמ' 54-52; הירשברג, תולדות היהודים בצפון אפריקה, ח"א, עמ' 118.

				

				
					235	הירשפלד, מגילת סתרים, עמ' 51-46.

				

				
					236	פירוש רבנו חננאל, ברכות ו, ע"ב.

				

				
					237	בן ששון, צמיחת הקהילה היהודית בארצות האיסלאם, עמ' 52-41. בן ששון מנסה להסביר את המניע לצמיחת הקראים בצפון אפריקה בתקופה זו, שם, עמ' 52.

				

				
					238	אבן ג'אמע, אגרת המופת, דף 60 ע"א.

				

				
					239	נראה שאמרה זו לקוחה מספרי ההגות של ימי הביניים, ולא הצלחתי למצוא את המקור.

				

				
					240	אבן ג'אמע, אגרת המופת, דף 65-64 ע"א. וראו תשובות נטרונאי גאון, סימן קלח, עמ' 258. תשובות הגאונים, שערי צדק, ד', ו', ז'; תשובות הרמב"ם, סימן תמט, נכתב: "ואומר כי אלה הקראים השוכנים פה בנוא אמון ובארץ מצרים ובדמשק ובשאר מקומות ארץ ישמעאל וזולתם, ראויים הם לחלקם מחלקי הכבוד להתקרב אצלם במעשה יושר, ולהתנהג עמהם במדת הענוה ובדרך האמת והשלום, כל זמן שגם הם ינהגו עמנו בתמימות, ויסירו מהם עקשות פה ולזות שפה מלדבר תועה על חכמי הרבנים שבדור, וכל שכן כשישמרו לשונם מלהתלוצץ ומלהלעיג בדברי רבותינו ע"ה הקדושים, התנאים חכמי המשנה והתלמוד שבדבריהם והמנהגים הקבועים לנו מפיהם ומפי משה מפי הגבורה אנו הולכים. ובזאת יכון לנו לכבדם וללכת לשאול בשלומם אפי' בבתיהם ולמול את בניהם ואפי' בשבת ולקבור מתיהם ולנחם אבליהם".

				

				
					241	אבן ג'אמע, אגרת המופת, דף 168 ע"א; דף 183 ע"א.

				

				
					242	כך מכונה 'רבינו אפרים קלעי', בשיבולי הלקט, סדר פסח, סימן ריח, דף צד ע"א. ראו ב"ז בנדיקט, מרכז התורה בפרובאנס, עמ' 205-198, 221-218; רבינו אפרים, פירושים פסקים ותשובות, עמ' 73-60, הרחיב בסוגיה זו.

				

				
					243	חידושי הרמב"ן לע"ז, יט ע"ב.

				

				
					244	חידושי הרמב"ן לבבא בתרא קכה, ע"ב, ד"ה אלא מיהו.

				

				
					245	בספר מלחמות ה', הרי"ף, פסחים יד ע"ב; הרי"ף בבא מציעא דף לו, ע"א.

				

				
					246	המאור הרי"ף, גטין סימן תקנט; ספר התרומות, שער מו ח"ג סימן כ. וראו וייס, דור דור ודורשיו, ח"ד, עמ' 252 הערה 14; בנדיקט, תולדות הפוסקים, עמ' 167; הנ"ל, מרכז התורה בפרובאנס, עמ' 203.

				

				
					247	רבינו אפרים, פירושים פסקים ותשובות; בבא קמא, סימן כה, עמ' 284; פסקי שבועות, סימן ד.

				

				
					248	כמו למשל רבנו זרחיה הלוי מלוניל, בספר 'המאור' הוא מזכיר את רבנו אפרים פעמים רבות ואינו מציין את היותו תלמיד הרי"ף. וראו רשימה של חכמים נוספים אצל רבינו אפרים, פירושים פסקים ותשובות, עמ' 61.

				

				
					249	שם, עמ' 65.

				

				
					250	אבן ג'אמע, אגרת המופת, דף 168 ע"א.

				

				
					251	שם, דף 183 ע"ב.

				

				
					252	חולין צב, ע"ב, הרי"ף למסכת חולין, פרק ז, דף ל ע"א. וראו הר"ן, על הרי"ף, שם; אב"ד, האשכול עמ' 124 אינו מזכיר עניינו של רבי ירמיה; בן נתן, סידור, עמ' קע.

				

				
					253	מהאמור ניתן לסתור את השערתו של ר"י שציפנסקי, שכתב בחיבורו רבינו אפרים, פירושים פסקים ותשובות, עמ' 59, שר' שמואל אבן ג'אמע היה תלמידו של רבנו אפרים.

				

				
					254	על תוקפה של בדיקת הריאה דנתי בהרחבה במקום אחר. וראו לעיל הערה מס' 67.

				

				
					255	להלן מדגם מהפוסקים שפסקו כשיטת רבנו אפרים: אב"ד, האשכול, ח"ג, סימן כח, עמ' 80; ספר העיטור, הכשר הבשר, דף ט טור א; רמב"ם, הלכות מאכלות אסורות, פ"ח ה"ד; אור זרוע, פסקי טרפות, הלכות גיד הנשה, סימן תמו, והוא מציין שכן פסק ר"ח; ממץ, יראים השלם, עמ' ב, סימן נו (קמז); סמ"ג, לאוין קלט; מרדכי, חולין, פרק ז, סימן תרנט; חזן, עץ חיים, ח"ב, עמ' מה; רשב"א לחולין, טור ושו"ע יו"ד, סימן סה, ה, ועוד. אם כי צריך לדון בהוכחותיו התלמודיות של ר"ש אבן ג'אמע בנושא.

				

				
					256	מקוצר המצע לא ניתן להרחיב בהעלאת השערות ולדון בהן כאן, ועוד חזון למועד בע"ה.

				

				
					257	אבן ג'אמע, אגרת המופת, דף 103 ע"א. על עצמאותו ראו גם לעיל בתת־הפרק 'הספרות התלמודית'.

				

				
					258	אבן ג'אמע, אגרת המופת, איה ודיה, דף 25 ע"ב; אונה הסרוכה לדופן, דף 124 ע"א.

				

				
					259	שם, דף 124 ע"ב.

				

				
					260	שם, השחיטה בקנה, דף 99 ע"א; הגאונים, דף 100 ע"ב; אונה הסרוכה לאומה, דף 126 ע"ב.

				

				
					261	שם, שיעור שהייה, דף 79 ע"ב; הגרמה, דף 89 ע"ב; ריאה שהאדימה, דף 155 ע"א.

				

				
					262	שם, דף 118 ע"ב. לדברי ר"י בן בלעם, ראו בן בלעם, כת'אב אלג'ניס, עמ' 149-51, ושם, עמ' 121-120. יש קצת שינויי נוסח.

				

				
					263	אבן ג'אמע, אגרת המופת, דף 22 ע"ב.

				

				
					264	שם, דף 96 ע"א. הציטוט על פי הנדפס, עמ' קנח. וראו לעיל ליד ציון הערה מס' 95-93.

				

				
					265	שם, דף 100 ע"ב.

				

				
					266	שם, דף 100 ע"ב. וראו לעיל ליד ציון הערה 180.

				

				
					267	דברי רבי יהודה במשנה חולין, פרק ב, משנה א, ובתלמוד, דף כח ע"ב. ר"ש דן בזה באריכות בפרק דיני שחיטה, וראו אבן ג'אמע, אגרת המופת, דף 76 ע"ב, וחזר על זה בקיצור בפרק ח, דיני הכשרת הבשר, דף 193 ע"ב. הציטוט מדף 193 ע"ב. הראשונים מזכירים משם הגאונים שאין הלכה כרבי יהודה, ומובאת דעה זו בתשובות הגאונים (מהדורת אסף, סימן צח); הלכות ארץ ישראל מהגניזה, עמ' קיא, ועוד.

				

				
					268	אבן ג'אמע, אגרת המופת, דף 170 ע"א. 

				

				
					269	שם, דפים 127-125 ע"א. וראו לעיל ליד ציון הערה מס' 53.

				

				
					270	שם, דף 146 ע"א.

				

				
					271	שם, דף 189 ע"ב. וראו בשו"ע יורה דעה, סימן עב סעיף ד, שכותב שדינהּ כדין הבשר אלא שנהגו "לקורעה ולפתוח הקנוקנות הגדולים שלה ומנהג יפה הוא".

				

				
					272	ראו רמב"ם, הלכות שחיטה, פרק י הלכה ט, שם הוא כותב שסך כל הטרפות הוא שבעים.

				

				
					273	אבן ג'אמע, אגרת המופת, דף 169 ע"ב.

				

				
					274	שם, דף 217 ע"ב.

				

				
					275	משלי לא, כט; ה, כ.

				

				
					276	המאמר נכתב בעקבות ההרצאה בכנס וסמוך לה, אך בהוצאה הדפסתו השתהתה שנים רבות.

				

			

		
	
			רשימת המקורות

			אבן ג'אמע, אגור = ר' ש' אבן ג'אמע, אגור, ברסלויא תרמ"ח-1888 (מהדורת ר' ש' בובר).

			___, אגרת המופת = ר' ש' אבן ג'אמע, אגרת המופת: בכשרות בעלי חיים, ירושלים תשע"ח (מהדורת ר' נ' לוי).

			אבן עזרא, קובץ חכמת הראב"ע = ר' א' אבן עזרא, קובץ חכמת הראב"ע: שירים ומליצותיו, חידותיו ומכתמיו, ורשה תרנ"ד (מהדורת ר"ד כהנא).

			___, קובץ מאמרים = ר' א' אבן עזרא, קובץ מאמרים, תל אביב תש"ל.

			בן עזרא, דיואן = ר' א' בן עזרא, דיואן, ברלין תרמ"ו (מהדורת ע' איגר).

			___, אגרת חי בן מיקץ = ר' א' אבן עזרא, אגרת חי בן מיקץ, תל אביב תשמ"ג (מהדורת י' לוין).

			אב"ד, האשכול = ר' אבר"י אב"ד, האשכול, האלברשטאדט תרכ"ח (מהדורת צ"ב אויערבך).

			___, האשכול = ר' אבר"י אב"ד, האשכול, ירושלים תרצ"ח (מהדורת ר"ש ור"ח אלבעק).

			אברמסון, רבינו נסים גאון = ש' אברמסון, רבינו נסים גאון, ירושלים תשכ"ה.

			___, עניינות בספרות הגאונים = ש' אברמסון, עניינות בספרות הגאונים, ירושלים תשל"ד.

			___, להקים שם = ש' אברמסון, 'להקים שם', קרית ספר, סא (תשמ"ו-תשמ"ז), עמ' 171.

			אגרת רש"ג = אגרת רש"ג, מהד"צ ירושלים תשל"ב (מהדורת ב"מ לוין).

			אור זרוע, פסקי טרפות = ר' ח' אור זרוע, פסקי טרפות, ניו יורק תש"ן (מהדורת רמ"י הכהן בלוי). 

			אסף, מקורות ומחקרים = ש' אסף, מקורות ומחקרים, ירושלים תש"ו.

			אפרתי, תקופת רבנן סבוראי = רי"א אפרתי, תקופת רבנן סבוראי וספרותה, פתח תקוה תשל"ג.

			אריסטו, ספר התפוח = אריסטו, ספר התפוח לאריסטו, ורשה תרי"ז (מהדורת א' וואלדען).

			בן בלעם, כת'אב אלג'ניס = ר"י בן בלעם, 'כת'אב אלג'ניס (ספר הצימוד)' (מהדורת ר"ש אברמסון), בתוך ש' אברמסון ואחרים (עורכים), ספר חנוך ילון, ירושלים תשכ"ג.

			בן גיאת, שערי שמחה = ר' י' בן גיאת, שערי שמחה, פיורדא תרכ"א-תרכ"ב (מהדורת ר' יד"ה באמבערגער).

			בנדיקט, תולדות הפוסקים = ב"ז בנדיקט, 'תולדות הפוסקים', קרית ספר, כה (תשו-תשח), עמ' 168-164.

			___, מרכז התורה בפרובאנס = ב"ז בנדיקט, מרכז התורה בפרובאנס, ירושלים תשמ"ה.

			בן זרח, צדה לדרך, שער אסור והיתר = ר' מ' בן זרח, צדה לדרך, שער אסור והיתר, זכרון יעקב תשל"ז (ד"צ).

			בן יעקב, יוסף בן עמראן = נ' בן יעקב, 'יוסף בן עמראן ידידו של ר' אברהם אבן־עזרא', בתוך ספר היובל לחנוך אלבק, ירושלים תשכ"ג, עמ' 86-81.

			בן נתן, סידור = רבינו ש"ב בן נתן הסיג'ילמאסי, סידור, ירושלים תשנ"ה (מהדורת ש' חגי).

			בן ששון, יהודי סיציליה = מ' בן ששון, יהודי סיציליה 1068-825, תעודות ומקורות, ירושלים תשנ"א.

			___, צמיחת הקהילה היהודית בארצות האיסלאם = מ' בן ששון, צמיחת הקהילה היהודית בארצות האיסלאם: קירואן 1008-750, ירושלים תשנ"ז.

			בר ברזילאי, פירוש ספר יצירה = ר' י' בר ברזילי הברצלוני, פירוש ספר יצירה, ברלין תרמ"ה (מהדורת שז"ח האלברשטאם).

			בר ששת, שאלות ותשובות = ר' י' בר ששת, שאלות ותשובות, לעמברג תקס"ה.

			גלצר, עטור סופרים = מ' גלצר, 'עטור סופרים (ספר העיטור) לר' יצחק ב"ר אבא מארי', עבודת דוקטור, האוניברסיטה העברית, ירושלים תשמ"ד.

			גרונר, רב האי ודרכו בהלכה = צ' גרונר, 'רב האי ודרכו בהלכה', עבודת דוקטור, האוניברסיטה העברית, ירושלים תשל"ד.

			___, שתי תשובות חדשות = צ' גרונר, 'שתי תשובות חדשות לרב האי גאון', מוריה, ז-ח (תמוז תשמ"ב), עמ' קכז-קכח.

			גרוסמן, חכמי אשכנז הראשונים = א' גרוסמן, חכמי אשכנז הראשונים, ירושלים תשמ"א.

			___, חכמי צפת הראשונים = א' גרוסמן, חכמי צרפת הראשונים, ירושלים תשנ"ה.

			דטראני, המכריע = ר' י' דטראני, המכריע, מונקאטש תר"ס.

			___, תשובות הרי"ד = ר' י' דטראני הזקן, תשובות הרי"ד, ירושלים תשל"ה (מהדורת רא"י וורטהיימר).

			דנציג, תשובות הגאונים = נ' דנציג, 'תשובות הגאונים בקטע מן הגניזה ויחסן להלכות גדולות', PAAJR, 45 (7891) חלק עברי, עמ' 31-75.

			הבלין, תורתן של גאונים = רש"ז הבלין, תורתן של גאונים, ח"א, ירושלים תשנ"ג.

			הירשברג, תולדות היהודים באפריקה הצפונית = ח"ז הירשברג, תולדות היהודים באפריקה הצפונית, ח"א, ירושלים תשכ"ה.

			הירשפלד, מגילת סתרים = א' הירשפלד, 'ספר מגילת סתרים', בתוך מ' הילדסהימר וא' פרימן (עורכים), ברכת אברהם, ספר היובל לאברהם ברלינר, ברלין תרס"ג.

			הכהן, ארחות חיים = ר' א"ה מלוניל, ארחות חיים, ברלין תרס"א (מהדורת ר"מ שלעזינגער).

			הלכות איסור והיתר = הלכות איסור והיתר, המיוחס לקדמון מאיטליה, ירושלים תשמ"ב.

			הלכות ארץ ישראל = הלכות ארץ ישראל מהגניזה, ירושלים תשל"ד (מהדורת מ' מרגליות).

			הלכות גדולות = הלכות גדולות, ח"א וח"ב, ירושלים תשל"ב (תשמ"ז) (מהדורת ר"ע הילדסהיימר).

			הלכות קצובות = הלכות קצובות, ירושלים תש"ב (מהדורת מ' מרגליות).

			המאירי, בית בחירה, חולין = ר' מ"ש המאירי, בית הבחירה, חולין, ירושלים תשל"ד (מהדורת ר' אברהם ליס).

			הרי"ף למסכת חולין = הרי"ף למסכת חולין, ירושלים תש"ך (מהדורת ר"י קאפח). 

			חזן, עץ חיים = ר' י' חזן מלונדרץ, עץ חיים, ירושלים תשכ"ד (מהדורת ר"י ברודי).

			טובי, סידורו של ר' שלמה = י' טובי, 'סידורו של ר' שלמה בן נתן מסג'למסה — עיונים ראשונים', בתוך צ' מלאכי (עורך), יד להימן, קובץ מחקרים לזכר א"מ הברמן, לוד תשמ"ד, עמ' 363-343.

			טולידאנו, נר המערב = רי"מ טולידאנו, נר המערב, ירושלים תרע"א.

			יהודה, פסקי ריבב"ן = ר' יהודה, פסקי ריבב"ן [רבי יהודה ב"ר בנימין הרופא], בתוך שיטת הקדמונים לחולין, ניו יורק תש"ן (מהדורת רמ"י הכהן בלוי).

			ישראל, משאת משה = ר' מ' ישראל, שו"ת משאת משה, ב, קושטא תק"ב.

			לוין, חייו ושירתו = י' לוין, אברהם אבן־עזרא: חייו ושירתו, תל אביב תש"ל.

			___, שירי החול של אברהם אבן עזרא = י' לוין, שירי החול של אברהם אבן עזרא, תל אביב תשע"ז.

			לוריא, ים של שלמה = ר' ש' לוריא, ים של שלמה — חולין, קראקא שצ"ג-ה.

			מאיר, הלכות שחיטה והלכות ריאה = ר' מ' לבית מאיר, הלכות שחיטה והלכות ריאה, פירארה שי"ב.

			___, המאורות = ר' מאיר בר"ש המעילי, המאורות, חולין, ניו יורק תשכ"ד (מהדורת רמ"י הכהן בלוי).

			מרומי, ערוך השלם = רבי נב"ר יחיאל מרומי, ערוך השלם, ניו יורק תשט"ו (מהדורת חנוך יהודה אלכסנדר קאהוט).

			ממץ, יראים השלם = אב"ש ממץ, יראים השלם, וילנה תרנ"ב (מהדורת א"א שיף).

			ספר העיטור = ספר העיטור, וילנה תרנ"ד (מהדורת מ' יונה).

			עלם, תשובות גאונים קדמונים = י"ט עלם, תשובות גאונים קדמונים, ברלין תר"ח.

			עמאר, המחלוקת בין רש"י ורבותיו = מ' עמאר, 'המחלוקת בין רש"י לרבותיו ב"פלוגת הריאה" — והשפעת לחצי הסביבה', בתוך א' כהן (עורך), רש"י ובית מדרשו, רמת גן תשע"ג, עמ' 192-165.

			עפשטיין, אלדד הדני = א' עפשטיין, אלדד הדני: ספוריו והלכותיו במהדורות שונות על פי כתבי־יד ודפוסים עתיקים עם מבוא והערות; בצרוף מאמר על הפלשים ומנהגיהם, פרעסבורג תרנ"א.

			עפשטיין ופריימאנן, מעשה הגאונים = א' עפשטיין וי' פריימאנן, ספר מעשה הגאונים, ברלין תר"ע (מהדורת א' עפשטיין וי' פריימאנן).

			פליישר, רבינו = י"ל פליישר, 'רבינו אברהם אבן עזרא באפריקה', ממזרח וממערב, ג (תרפ"ט), עמ' 91-81.

			פרחון, מחברת הערוך = ר' ש' פרחון, מחברת הערוך, פרעסבורג תר"ד (מהדורת זב"ג בן כוכב טוב).

			צדקיה הרופא, שבלי הלקט = ר' צדקיה הרופא, שבלי הלקט, וילנא תרמ"ז (מהדורת ר"ש באבער).

			צוקר ווסט, סידור ר' שלמה בר נתן = ר"ש' צוקר א' ווסט, 'מוצאו המזרחי של סידור ר' שלמה בר' נתן וייחוסו המוטעה לצפון אפריקה', קרית ספר סד, 2 (תשנ"ב-תשנ"ג), עמ' 737-747.

			רבינו אפרים, פירושים פסקים ותשובות = רבינו אפרים: פירושים פסקים ותשובות, ירושלים תשל"ו (מהדורת ר"י שציפנסקי).

			רמב"ם, הלכות שחיטה = רמב"ם, הלכות שחיטה, בני ברק תשנ"ד.

			רש"י, ספר הפרדס = רש"י, ספר הפרדס, בודפשט תרפ"ד (מהדורת רח"י עהרענרייך).

			שוורצפוקס, צרפת בימי הקאפטינגים הראשונים = ש' שוורצפוקס, 'צרפת בימי הקאפטינגים הראשונים', בתוך ב' רות (עורך), ההיסטוריה של עם ישראל, תקופת האופל, תל אביב תשל"ג, עמ' 95-85.

			שלוזינגר, פולחן אלדד הדני = M. Schloessinger, The Ritual of Eldad Ha-Dani, New York 1908, pp. 1-45.

			תשובות הגאונים, שערי תשובה = תשובות הגאונים, שערי תשובה, לייפציג תרי"ח (מהדורת ר' י"פ הלוי).

			תשובות הגאונים, חמדה גנוזה = תשובות הגאונים, חמדה גנוזה, ירושלים תרכ"ג (מהדורת ר' ז"ו שניאורסן).

			תשובות הגאונים = תשובות הגאונים, ברלין תרמ"ז (מהדורת א"א הרכבי).

			תשובות הגאונים = תשובות הגאונים, ירושלים תרפ"ט (מהדורת ש' אסף).

			תשובות הגאונים החדשות = תשובות הגאונים החדשות, ירושלים תשנ"ה (מהדורת ש' עמנואל).

			תשובות ופסקים מאת חכמי אשכנז וצרפת = תשובות ופסקים מאת חכמי אשכנז וצרפת, ירושלים תשל"ג (מהדורת א' קופפר).

			תשובות נטרונאי גאון = תשובות רב נטרונאי גאון, ירושלים תשנ"ד (מהדורת י' ברודי).

			תשובות רש"י = תשובות רש"י, ניו יורק תש"ג (מהדורת רי"ש אלפנביין).

			תשובות הגאונים שערי צדק = תשובות הגאונים שערי צדק, שאלונקי תקנ"ב (מהדורת ר"ח מודעי).

			תשובות הרמב"ם = תשובות הרמב"ם, ירושלים תשמ"ה (מהדורת י' בלאו).

			חיים בנטוב

			עיונים בספר 'משכנות הרועים' לר' עוזיאל אלחאייך, דיין בבית הדין של קהילת הפורטוגזים בתוניס

			המאמר עיקרו ייוחד לדרכו וליחסו של רבי עוזיאל אלחאייך זצוק"ל למנהגים ולשאלות של הגות ומחשבה בספרו 'משכנות הרועים'. תחילה נדון בכמה עניינים היסטוריים הנוגעים לחשיבות הספר ומחברו.

			הספר 'משכנות הרועים'

			א. השם 'משכנות הרועים' ניתן קרוב לוודאי על ידי המחבר. הספר נדפס יותר מארבעים שנה אחרי שהמחבר נפטר. חכמי בית הדין של תוניס כותבים בהקדמתם לספר בשנת תר"ך [1860], שהמחבר: "בא עד גמירא [...] בסדר והעתקה על נייר [...] ולנפש צדיק [...] כי תאווה לדופסה של תורה". כלומר המחבר הכין את הספר לדפוס בחייו, ומן הסתם הוא קבע את שם הספר, על פי שיר השירים א, ח: "אִם לֹא תֵדְעִי לָךְ [...] וּרְעִי אֶת גְּדִיֹּתַיִךְ עַל מִשְׁכְּנוֹת הָרֹעִים". מרוב ענוותנותו, לא רצה לזקוף את חידושיו ואת פסקיו לעצמו. רוצה לומר, כל מה שתקראו ותלמדו בספרי זה אינו שלי, אלא של חכמים ופוסקים ראשונים והכול מצוי במשכנותיהם (=חיבוריהם של הרועים), ואני איני אלא כמעתיק מהם. המחבר יסודי וחריף בניתוח הן של סוגיות הגמרא המובאות בתוך דבריו, והן בדברי הפוסקים שלהם הוא נזקק. טענותיו וחקירותיו יסודיות ונכונות וקולעות אל האמת, ולפיכך מסקנותיו מתקבלות על דעת הלומדים. הספר בנוי לפי ערכים הלכתיים, ותשובותיו ופסקיו באים בערכים אנציקלופדיים אלו. זהו ספר עזר גדול וחשוב לדיינים. אחרי שנדפס והגיע לידי חכמים בפס ולידי הדיין ר' אבנר ישראל הצרפתי (ראב"ד פס במאה התשע־עשרה) החל לחבר קיצור הספר אך לא בא לידי גמר, ועד היום מצויים כמה ערכים פרי קיצורו של החכם הנ"ל בכתב יד.

			ב. המחבר ר' עוזיאל אלחאייך הוא בנו של ר' מרדכי אלחאייך, שהיה דיין בבית הדין של ק"ק הפורטוגזים בתוניס, ולעת זקנתו עלה לארץ בש' תקל"ב (1772) ונפטר בצפת בשנת תקל"ז (1777). הוא עצמו לימד את בנו תורה בתחילת דרכו. ר' עוזיאל למד בישיבת ר' נתן בורג'ל, והיה לתלמיד חכם גדול, חריף ובקיא. בימי בחרותו היה אביו מביא אותו לבית הדין והוא היה יושב בצד הדיינים, שומע את דיוניהם ומשתתף בהם, וכבר בדף א של הספר (ערך אגב, סי ב) כותב המחבר: 

			נהירנא כד הוינא זוטרי לגברי יתובי יתבינן ברוכ'י מברכ'ינן [לשון ויברך את הגמלים] בין ברכי רבנן עט"ר [...] הרב חסידא קדישא ר' אב'א [הכוונה לאביו ר' מרדכי]. וסיעתא דשמייא ב"ד הצדק [...] מסתכל הוינא בשטרי שיעבוד מטלטלי אגב מקרקעי ומתנות והרשאות והמכתב מכתב סופרי מתא קשישאי ודוקנאי דכתבי הכי: איך פלוני הקנה לפ' ארבע אמות קרקע שיש לו בארץ הצבי ת"ו ואגבן נתן וכו'.

			ושם אחרי בירור העניין מצידו, מוסיף וכותב: 

			וכשהרציתי הדברים לפני אבימלך [כלומר אביו ר' מרדכי] בועד בית דינו [...] בה שעתא גזרו אומר על סופרי מתא יע"א שלא לכתוב אלא 'ד' אמות קרקע סתם' [בלי תוספת: שיש לו בארץ הצבי]. 

			הדבר מראה שדבריו השפיעו על דייני בית הדין, וגם שהוא כבר תלמיד חכם ודבריו קובעים נוהל חדש. ובעניין אחר בדף ק"ן, א: 

			ודנתי בקרקע לפני מי שגדול עט"ר ר' אב'א [אביו ר' מרדכי] והרב מורי הד"ן [ר' דוד נג'אר ...] ושוב נמנו עמהם לדין מאריה דאתרא ה' מור"י [יוסף] הכהן, והרב מוהר"ם ברוך קארבאלייו וה' שמריה קאטריואס, והרב מוהר"א כ'ייט, וה' דניאל לומברוזו [...] ועלו בהסכמה לחלוק האב עם כלתו, וכך נעשה מעשה בשנת אשר"ך ישראל [תקכ"א].

			ואם כן בשנת תקכ"א הוא כבר משפיע בבית הדין בהיותו אברך צעיר, משתתף בדיוני הדיינים, ובשנת תקל"ד, עם בואו של החיד"א כשד"ר לתוניס, הוא כותב בספרו 'מעגל טוב' (עמ' 60): "וגם ר' עוזיאל חאייך [...] והוא חריף ויש לו זכירה היה עושה לי כבוד גדול מאד". משמע שהיה בולט בנוף החכמים אז. אמנם לא ידוע לנו מתי נולד, וגם לא מתי נפטר,277 אבל נראה שבש' תקכ"א (1761), כשאביו עדיין דיין בבית הדין, היה כבר תלמיד חכם רשום, ומן הסתם נשוי. משער אני שהיה כבן עשרים. אם כך הוא נולד סביב ת"ק (1740), ונפטר אחרי תקע"ג (1813).

			בשנת תקל"א (1771) הוא כותב פסק דין בתור חכם ולא דיין וחותם: "עוזיאל בלא"א מו"ר מרדכי אלחאייך יאריך ימים". כנראה אביו היה מתכונן לעלות לארץ והפסיק את פעילותו כדיין. החותמים הם הדיינים יוסף הכהן שמריה קטריוואס ודוד נג'אר, שכותבים: "ראינו את השאלה ומה שנגזר עליה מהבן יקיר לנו החכם השלם והכולל סוה"ר [סיני ועוקר הרים] כהה"ר עוזיאל אלחאייך ויפה דן ויפה הורה". ורק אחרי פטירת אביו בצפת בשנת תקל"ז (1777) הוא נתמנה לדיין, וחתום בשנת תקמ"א, בהסכמת חכמי תוניס, על 'ספר יכין ובועז' של בני רשב"ש באלג'יריה.278

			ועוד ניתן ללמוד ממה שהוא מספר, כיצד חכמים בתוניס ידעו לבדוק חשד לזיוף שהזדמן לפניהם וכיצד התגברו על זה, ובתוך כך ניתן ללמוד גם כן על סדר מקצת הדורות של חכמי תוניס. וכך הוא כותב בספרו (דף מז, א):

			ובשנת תקנ"ט [1799] בא מעשה לפנינו [בתור דיין] באחד שהשיא לבנו הגדול בבית אחת מחצרו המוחזק בה החזקה גרידתא, ודר בה [החתן] עד אחר מות אביו. וכשבאו האחים לחלוק החצר, עמד וערער בנו הגדול על דבר הבית שהשיאו אביו בה. וכבר הרב מורי זיע"א [כוונתו לר' נתן בורג'ל שהיה רבו] עלה האיש ההוא מעירו לשכון כבוד בארצנו ונתבקש בישיבה של מעלה, והרב מוהרש"א זיע"א הוא היה ראש על ארץ יע"א, ולא הסכים להורות בה שלא זכה בבית, דלא שאני ליה בין מולקי' לחזקה. ואז עמד אחיו של הבן הגדול והביא לנו ס' הכנה"ג אה"ע [אבן העזר של ר' הגדול מוהר"י אלמברוזו בעל ס' זרע יצחק], אתיא במה הצד [כלומר בגיליון בצד היה כתוב] למ"ר וז"ל בסי' נ"ט ע"ד מוהרש"ך שהביא הכנה"ג וז"ל: 'ודין זה אינו נוהג אלא במולקי אבל בחזקות שלנו אינו נוהג וכ"כ מוהרש"ך ח"ב סי' מג, וכן דנו קדמונינו ז"ל, ע"ה יצחק למברוזו עכ"ל [...] וה' מוהרש"א זיע"א לא האמין שהדברים יצאו מפי קדוש, עד ששלח הספר להרב החסיד מוה"ר יוסף זרקא זיע"א, כי הוא ספרא רבא דישראל ומהמיוחדים שבתלמידי רבינו הגדול זיע"א ובקי טפי בכתיבת יד רבו זלה"ה, והעיד שבבירור גמור נתברר לו שאינו כת"י רבו כלל, ומזוייף מתוכו. ועמדו האחים ונתפשרו ביניהם [...] הן היום נראה ס' תשו' מהרש"ך [...] הוברר הדבר [...] כמו שהעיד הרב מוהר"י זרקא זלה"ה.

			וביום ד' י' לחשון שנת נפלאו"ת מתורתך (תקס"ז) נתוועדנו רוב בית דין יצ"ו והסכמנו לדון מכאן ולהלאה דאין לחלק בין שתהיה הבית מולקי או חזקה.

			ר' יצחק לומברוזו מוזכר כאן כרבם של כל חכמי תוניס, והמיוחד שבתלמידיו, ר' יוסף זרקא, חי בזמנו של ר' עוזיאל. נמצאנו למדים חלקית את סדר הדורות בבתי דין של תוניס כדלקמן: אחרי בית דינו של ר' יצחק לומברוזו, היה בית דין של הרב חקנתן, הוא ר' נתן בורגיל,279 ואחריו בית דינו של ר' שלמה אלפסי,280 ואחריו בית דינו של המחבר שר' יצחק טייב היה דיין איתו. 

			כאמור, ר' עוזיאל אלחאייך היה בולט בנוף חכמי תוניסיה במחצית השנייה של המאה השמונה־עשרה ותחילת המאה התשע־עשרה. הוא היחידי ביניהם שחיבר את ספרו בצורת אנציקלופדיה, דהיינו ערכים על נושאים שונים בהלכה. הספר נדפס באותיות רש"י, ומונה שפ"ח דף, כלומר בהיקף רחב. סגנונו של ר' עוזיאל אלחאייך קשה, כי הוא משתמש בלשון רבנית, ומליצותיו שאובות מלשון התלמוד (עברית וארמית) והפוסקים, וכן נעזר רבות בראשי תיבות המצריכים עיון מדוקדק. עם זאת, מאחר שהספר מלא עניין ומגוון מאוד בחרתי להתמקד בשני נושאים: (א) במנהגים שנהגו בהם בתוניס, והרב התייחס אליהם בספרו; (ב) הגות יהודית, עניינים הגותיים אשר הוא בדקם בעינו ההלכתית. 

			א. נטפל במאמר זה בכמה מנהגים ונראה מהו העניין שהרב מוצא ומגלה בהם. נקודת המוצא שלו היא נושאים שב'חושן משפט' ו'אבן העזר'. עניין לנו בערך 'הזמנה לדין' (דף קא, ב). ב'שלחן ערוך' חושן משפט, סימן ה, נקבע שאין להזמין בעל דין בערב שבת ולא בערב יום טוב ולא ביומי ניסן ותשרי.281 ובס' 'מאירת עיניים' (הסמ"ע) כותב: "אבל בסיון קובעים, שאין בו יו"ט אלא יום אחד ובחוץ לארץ שני ימים, ואין בזה טירדה כל כך".282 ושואל ר' עוזיאל: אם חל חג שבועות ביום ראשון, שבצירוף ימי שישי ושבת יהיו ג' ימים, האם מזמינים או לא? וכאן נכנס לעניין אחר: "למנהגנו פה מתא שבברית מילה מניחין כסא אליהו דמיוסד ע"פ הזוה"ק ומדרשי רז"ל, להניח כסא ולומר זה הכסא של אליהו והמנהג להניחו ג' ימים ובכל יום עושים סעודה [...] באם מזמינים הבעל ברית [לדין] או לא?" 

			והניח נושא ההזמנה וכתב: 

			ואתה דע לך כי כל ימי הייתי מצטער על מנהג זה שלא נמצא לו שורש בדברי רז"ל ולא בפוסקים שראתה עיני עד שמצאתי לה' מטה משה בה' מילה בעמוד ג"ח חלק ז' פ"ד סוף דר"י ע"א שכתב וז"ל ונהגו להניח הכסא ג' ימים אחר המילה וכן ייסד הפייט בשלמונות למילה, יען קינא גלעדי בקנאתך, ושנית על עזבי תורתך, כסאו נכון לעדות לעדתך, ערוכת הכסאות ג' ימים וכו'. 

			אמור מעתה מנהגנו יסודתו בהררי קדש ס' הפייט הקדוש זיע"א ופשיטא לי דאין מזמינים הבע"ד לדון. ובסוף דבריו כתב: 

			ברגע נראה לי ס' הרב חוות יאיר, ומצאתי לו שכתב בסי' ע', שהסעודה שעושין ביום ג' למילה אינה סעודת מצוה דמנהג בעלמא היא ע"ש. ואי לא מסתפינא אמינא דאשתמוטי הוא דקא משתמיט מניה דברי הרב מטה משה ז"ל אשר יסודתו [של המנהג] בהררי קדש הקדוש האלקי קליר זיע"א.283 

			פתח בהזמנה אם מזמינים לדין, ועזב את ההלכה ועשה דיונו על המנהג עיקר. ללמדך שהוא מייחס חשיבות רבה לחקור את יסוד המנהג, שכל ימיו היה מצטער על שלא נמצא לו שורש בדברי רז"ל, ולא נחה רוחו עד שמצא את שורשו בספר הפייטן הקליר, בס' 'מטה משה'. 

			ב. מנהג אחר, שלכאורה הוא שולי, הוא מביא בערך 'מנהג'.

			מה שנוהגין פה תונס, יע"א, בשבת בשלח לעשות תבשיל של חטים אחר שכותשים אותם, מנהג זה, ה'ן ל'ו שורש [יש לו שורש] עיין בספר אליהו רבה ס'י ר"ח סק"ה,284 וע"ע להרב מגן אברהם ז"ל, בסוף סימן שכ"ד [באורח חיים, ס"ק ז].285 

			ועיקר המנהג אינו בשביל השירה, אלא בשביל המן שכתוב בפרשת בשלח, וזכר למן אכלו חטים בחמין של שבת זו, אחרי שכתשו אותם בערב שבת, כך מדגיש ר' עוזיאל. ועל המן נאמר בס' במדבר: "'אוֹ דָכוּ בַּמְּדֹכָה וּבִשְּׁלוּ בַּפָּרוּר' [במדבר יא, ח]. וזכר למן השתמשו בחטים ודכו אותם במדוכה כמו שעשו ישראל במן".

			ומוסיף ר' עוזיאל ואומר שם:

			ולפי שמנהג העיר הלזו אין עושין תבשיל [חיטין] בשמחות וגיל אלא עם פרסות רגל, לכך נהגו לחזר אחר פרסת הרגל אפילו יותר מכדי דמיהן [כדי לכבד את זכר המן]. ושמעתי שם רמז ויה"י בשל"ח, נוטריקון ו'נהגו י'שראל 'השם 'ישמרם ב'שבת ש'ירה ל'אכול ח'טים. פרע"ה נוטריקון: 'פרסת 'רגל 'עם 'החטים. ומילתא דבדיחותא היא.

			גם כאן בא לידי ביטוי יחסו של ר' עוזיאל למנהג, שמצא לו שורש בדברי הפוסקים נושאי כליו של ה'שלחן ערוך'.286 

			דברי הגות ודבר הלכה

			א. דברי הגות והלכה. בערך זכיות,287 מביא נוהג שהיה בעיקר בג'רבה: 

			כי יריבון אנשים קרבו ויאתיון לפני הבית דין ואחר סידור דברי ריבם [סידור טענותיהם לפני השופטים] פי צדיק יהגה [הדיין מחליט]: שהאחד מחוייב שבועה לשכנגדו. ויענהו רעהו: איני חפץ להשביעך רק שתמכור לי מזכיותיך כנגד מה שאני תובעך, ויאותו זה לזה [שניהם מסכימים כמה זכויות יתן לו] ונוטלין קנין על זה לפני בית הדין [הכוונה לקניין חליפין כדי שיהיה תוקף להתחייבות], ואין פוצה פה ומצפצף [...] ואנא קטינא דארעא לא נחה דעתי מזה כי מה צד חיוב יש לעובד אצל הנעבד ברוך הוא לעד. [כשהוא מוכר מצותיו לאחר כאילו מורה לה': תן לחברי מה שאתה חייב לי] והכתוב מעיד אם צדקת מה תתן לו או מה מידך יקח [איוב לה, ז]. ומביא כסיוע את בעל העיקרים במאמר ד' פרק לו,288[...] ובכלל דבריו. [...] אבל השי"ת אחרי שאינו מקבל שום תועלת בעבודה כלל כמאמר אליהו אם צדקת מה תתן לו, או מה מידך יקח.

			ומביא את פי' הרד"ק משם אביו על הפסוק "טוֹבָתִי בַּל עָלֶיךָ": "פי' הטובה שאני עושה אינה עליך, כלומר אינה מגעת עדיך, כי לא יתכן ולא יועיל ולא יתן לך".289 ומביא בהמשך תשובה למהר"ם אלשקר 15 (סי' מ"ה), המביא תשובה חשובה של רב האי גאון ששאלוהו:

			מי שהיה נוהג להתענות שני וחמישי ובסוף אותו הזמן אמר קבול שכר התענית יהיה לפ' מתנה, או אם יאמר מכרתי תענית זאת השנה בכך וכך לפלוני וקנה קנין על זה, היש מזה כלום הנאה לאותו פלוני שניתן לו? וכן מי שנתן לאדם זהוב על מנת שיקרא בתורה ותהיה זכות הקריאה לו וכו'? תשובה: כך ראינו כי דברים אלו דברי הבאי שאין לסמוך עליהם, ואיך יעלה על לב שכרו של זה של מעשה טוב שעשה, הם לזר, והלא הכתוב אומר צדקת הצדיק עליו תהיה, וכן אמר רשעת הרשע עליו תהיה (יחזקאל יח, כ), כשם שאין אדם נתפס בעון זולתו, כך אין אדם זוכה בזכות זולתו. היחשוב כי מתן שכרן של מצוות, דבר שישאהו אדם בחיק וילך, כדי שיתן זה מתן שכר לזה, אילו ידעו מה הוא השכר לא היה זה נותנו לזר [...] וזה השוטה שמכר תעניתו אכלא כלבא לשירותיה, מה שכר יש לו לפני השי"ת, וכבר נטל דמים, זה לא לה' ישב בתענית, אלא סיגף עצמו באותן דמים והוא קרוב לקבל פורענות מלקבל שכר, כי עשה שם שמים פלסתר, וכקרדום לאכול בו לחם. אבל ודאי מי שנותן שכר למלמד ללמד [לתלמידים] מה שהן צריכין [ללמוד] ומלמדן יש לו שכר גדול. [...] וכן המסעד מקיימי המצוות כדי שיוכלו לקיים [המצוות], יש לו שכר על כך. ומה שמשיא עצמו לקנות שכר חבירו בדמים או במתנה לבוז הוא ולעג... ואמרו חכמים מאי בוז יבוזו לו... כהלל ושבנא מר עבד פרקמטיא, ומר עסק בתורה. [...] יצאה בת קול ואמרה אם יתן איש את כל הון ביתו [...] בוז יבוזו לו (סוטה כא, א) עד כאן [תשובת רב האי גאון], וכל דבריו דברי קבלה ואין להוסיף ולא לגרוע, עכ"ל מהר"ם אלשקר.290

			ואם כן, לכאורה לר' עוזיאל תשובה שלילית על המנהג, שאינה תומכת במנהג ושוללת מכירת מצוות, אבל המנהג קיים וצריך לחפש לו בסיס. הוא המשיך בחיפושיו עד שגילה את 'שלטי הגיבורים', בסוף פרק החובל, שדבריו תומכים במכירת מצוות, ומצטט את לשונו כולו ומסיק: "ולפי"ז יעלה יפה מה שכתבתי דאדם יכול למכור המצוות שלו, ויעלו לאיש הקונה מיהו נראה דוקא מועיל הקנין במצוה שעתיד לעשות אבל לא במצוה שעשאה כבר". ואם כן המנהג בג'רבה אין הוא מנהג שמקורו בטעות. והוא מסיים דבריו בהערה, שבכנסת הגדולה (חה"מ סי' שפ"ב) הובא הלשון מגומגם ולא הערה את מקורו, ואני עני חפשתי ומצאתי [שהוא השלטי גבורים] תלי"ת [תהלות לאל יתברך]. בחינת חדאי נפשאי, שמצא מקור בהלכה המאפשר קיום המנהג. אך בערך מכירה,291 כותב בקיצור: "הקונה זכיותיו של חבירו לא קנה לא בעתיד ולא בעבר, כנה"ג ס"י ר"ט בהגה"ט, אות כ"ג, בשם הרב מעשה חייא סי' י"ו.292 וזכורני שראיתי בשלטי הגבורים, דהמוכר איבד זכיות שמכר, והקונה זכה בעתיד. ועיין להרב מע"ח [מעשה חייא] שם, שקרא תגר גדול על העושים כן".

			ב. ויש שדרך שאלה ששואלים אותו, הוא חוקר את הנושא מבחינת הלכתית ומבחינה הגותית, אף שעל השאלה הוא משיב בדרך אחרת שאינה קשורה למחקר שעשה. נביא דוגמה אחרונה בכיוון זה של הגות והלכה. השאלה המעשית הייתה, בחור אחד בן תורה מצא לו לפרנסתו עיסוק מיוחד: האנשים שואלים אותו ומנסחים שאלתם בכתב על דף, וסוגרים את הדף ומוסרים את מה שכתבו לידי אדם שלישי.293 הנשאל מנחש ומשחזר את נוסח השאלה כפי שניסחו אותה בלי לקרוא את הדף שכתבו, ואחר כך עונה עליה. הפלא היה איך הוא יכול לדעת את נוסח השאלה ששאלו, ומאחר שאת השאלה הוא ניסח כפי שהם כתבוה, דחף אותם להאמין גם בתשובה שהשיב. האנשים חשבו שהוא נעזר באיזה כוח עליון כדי לעשות מעשהו, ורב גדול נטה לחשוב שזה אסור, משום מה שאמרו בספרי, תמים תהיה עם ה' אלקיך. מכאן שאסור לשאול את החוזים בכוכבים ואת הגורלות.294 הוא הטיל על ר' עוזיאל לחקור את הנושא, אם יש כאן משום לא תנחשו ולא תעוננו.

			בחקירתו טיפל תחילה בסוגיה של פסחים קי"ג: "אמר רב משום ר' יוסי איש הוצל: מנין שאין שואלים בכלדיים שנאמר תמים תהיה עם ה' אלקיך". רש"י מפרש כלדיים, בעלי אוב. ורשב"ם מפרש: ואני שמעתי חוזים בכוכבים, וכן עיקר. והתוספות בשבת קנ"ו ב, ד"ה כלדאי כתבו: "ובספרי דרש מנין שאין שואלים בגורלות שנאמר תמים תהיה, וגורל וחוזה בכוכבים חדא מילתא היא". ואם כן מחלוקת היא בין רש"י ותוספות. ואמר ר' עוזיאל (וזוהי מסקנתו גם בסוף דבריו): "נמצאת אומר שדעת רש"י לחלק בין גורל לחוזים בכוכבים, חוזים בכוכבים — חכמת משפט המערכה היא, ולא מיעט אלא הגורלות. ולחלק בין הגורל לחוזים בכוכבים צדיק יודע [כלומר רש"י יודע], ואנחנו לא נדע". לפי ר' עוזיאל, תומך רש"י בגרסה המובאת בתוספות "מנין שאין שואלין בגורל־בלבד", ומסיק מכך שרש"י מתיר לשאול בחוזים בכוכבים, שהיא חוכמת מערכת הכוכבים, והיא אמיתית, ולכן מותר. ומביא השותפים למגמה זו להתיר בחוזים בכוכבים את נימוקי יוסף, בסוף פרק ארבע מיתות בי"ד, שאומר בתוך דבריו: "אבל מה שאדם מכיר במערכת הכוכבים ומהלכן כגון אלו הוברי שמים החוזים בכוכבים אין זה בכלל נחש שזו חכמה גדולה. וכן מביא הר"ן בחידושיו למס' סנהדרין סה, שאומר בתוך דבריו: 'אבל לענייני חכמת המשפט [של מערכת הכוכבים] הם דברים אמתיים'. [...] אז שפיטת חכמי המשפט [המערכה] היא אמתית. [...] לשאול מהם באקראי ועראי [...] מותר לכתחילה". ועוד הביא דברי המפרש 'עין יעקב', שלהי שבת, האומר בתוך דבריו: "אם הגידו לו אנשי האמונות מעצמן, אם נמנע בשבילם או האמין להם שהוא אמת אינו עובר כלום".

			מסכם ר' עוזיאל: "מדברי כולם למדנו שדברי הר' דוד [בונפיד] שהביא הר"ן בשיטת רבו הרמב"ן אמרם. [...] והנשאל מהם ריחא דאיסורא לא עדת ביה. [...] אמור מעתה שדעת רש"י החוזים בכוכבים כיון דחכמה גדולה היא ומתאמתת אצל יודעיה שרי רחמנא, לא כן בגורלות". אם כן דעתו מתיישרת עם החכמים הנ"ל, הר' דוד, הר"ן, נימוקי יוסף, וכולם בעקבות רמב"ן רבם, וכל זה איננו עניין לשאלה הממשית שבאה לפניו, שבנוגע אליה הוא כותב בסוף דבריו: "ובנ"ד הגד הוגד לנו מפי מגידי אמת דאין לו שום שייכות עם השדים ולא בחוזים בכוכבים כי אם בתורת השם שפתי רננות מזמורי תהלים ותפלה קצרה, עיניו יחזו רובי מקראות ומצרף האותיות, ועל ידם מבצע השאלה והתשובה כפי מה שיבין מהצירוף". אם כן מחקרו ומסקנתו לחוד ותשובה מעשית לחוד. חקירתו של ר' עוזיאל נשארה בגדר בירור בתורה לשמה בבחינת יגדיל תורה ויאדיר. 

			

			
				
					277	התאריך המוקדם ביותר שיש בספר הוא שנת אשר"ך, בדף ק"ן, א, כלומר תקכ"א [1761], שבו נתבקש לחקור נושא מסוים, ואפשר להניח שהיה אז כבן עשרים, כלומר שנולד סביב ש' תק"א (1741). התאריך המאוחר שבכתביו [דף מא, ב] הוא שנת תקע"ג (1813). ר' עוזיאל הוסיף כנראה לחיות עוד שנים מספר לאחר מכן, אך לא עבר את שנת תק"ף (1820), וחכמי תוניס בהקדמה כותבים בשנת תר"ך (1860): "יתר על ארבעים שנה שהיתה מנוחתו כבוד". אם כן הוא נפטר בעשור השמיני של המאה השישית למנייננו. בספר הוא עונה לשאלות בש' תקע"ג, הווה אומר שנים מספר לפני מותו. אם כי במערכת אלף סי' ק"א (עמ' מ"ג, ב) נשאל המחבר על אדם הנשוי "משנת תקע"ו. ולאחר י"ד שנה של נשואין ייבם אשת אחיו ושהה עמה קרוב לח' שנים ולקח אשה שלישית ועדיין לא בא אל סוד העבור". המחבר מסכם ואומר: "קרוב לעשרים ושמונה שנה והוא משתמש בכלים מכלים שונים, ולא אהנייא ליה ולא מידי". לפי החשבון מגיע לש' תר"ד, ועדיין המחבר כותב פסקים. וצריכים לומר שיש כאן טעות סופר וצריך לומר במקום תקע"ו תקמ"ו, וכ"ח שנה אחרי זה קרוב לתקע"ג. ברם כבר נקבע כמסקנה שאין לסמוך על גרסותיו כדי לקבוע תאריכים, כי יש בספר טעויות דפוס. 

				

				
					278	דורן, ספר יכין ובועז. הספר כולל שתי הקדמות של חכמי תוניס, אחת של בי"ד הפורטוגזים ואחרת של בית דין הצדק (התושבים) והוא דווקא חתום בידי בי"ד הכללי.

				

				
					279	רבי נתן בורג'ל, מחבר 'חק נתן', עלה ארצה לעת זקנתו, ונפטר בארץ בחשוון תקנ"ב. ראו גליס, אנציקלופדיה לתולדות חכמי ארץ ישראל, עמ' שסה.

				

				
					280	ר' שלמה אלפסי, שהיה ראב"ד (של תוניס) בש' תקנ"ט, נפטר בש' תקס"א, ואם כן המעשה אירע בין תקנ"ב לתק"ס. 

				

				
					281	שו"ע חושן, משפט סי ה, ס"ב. 

				

				
					282	סמ"ע, שם, ס"ק ה. 

				

				
					283	דורן, משכנות הרועים, ערך הזמנה סי ק"ג, דף ק"א, ע"ג. 

				

				
					284	הלכות ברכות, דין ברכה מעין ג. וז"ל האליה רבה, שם: "יש להזהר לפי המנהג שאוכלים בשבת שירה חטים שלמים ומבושלים. [...] אין לאכלם אלא בתוך הסעודה", כנראה כדי לפוטרם על ידי ברכת המזון. 

				

				
					285	וז"ל המג"א שם הנחוץ לענייננו: "יש נוהגין לתת חטין בשבת שירה לפני העופות ואינו נכון, שאין מזונותן עליך". ונראה שהיו נוהגין לאכול חטין בשבת שירה, והשיירים שנשארו נתנו לפני העופות. 

				

				
					286	כל המנהג בערך מנהג סי קי"ח: דורן, משכנות הרועים, דף קפ"ז, א. הוא טיפל במנהג מן השורש בספרות הפסק, עד אופן בישולו עם פרסות הרגל, ועד הדרשה הנוטריקונית. 

				

				
					287	שם, דף קט, ב. 

				

				
					288	אלבו, ספר העיקרים; דורן, משכנות הרועים, דף קע"ח, ב.

				

				
					289	פירוש הרד"ק לתהלים טז, ב.

				

				
					290	אלשקר, שאלות ותשובות. הוא מדור הגירוש. בשנת רנ"ב, שנת הגירוש, נדד לתוניס, ומשם לפטרס שביוון, ולבסוף נדד למצרים והיה דיין בקהיר. עלה לירושלים ושם נפטר סמוך לשנת ש"ב. ספרו נדפס אחרי מותו. בספרו מתגלה חוכמתו ואהבתו לאמת. 

				

				
					291	דורן, משכנות הרועים, דף קע"ח, ב 

				

				
					292	שו"ת ר' חייא רופא הרב המוסמך, תלמיד הרב שלמה סאגיס בצפת במאה השש־עשרה: רופא, ספר מעשה חייא. 

				

				
					293	דורן, משכנות הרועים, מערכת ג, אות ז, דף נו, ב. 

				

				
					294	בספרי שלפנינו ליתא דרשא זו. וגם בספרי מהדורת רא"א פינקלשטיין לא צוינה גרסה זו בשום מקום, וכנראה שיסודה על פי התוספות בשבת קנו, ב ד"ה כלדאי, ושם הביאו גרסה: "ובספרי דרש מנין שאין שואלין בגורלות שנא' תמים תהיה. ואינם גורסין את החוזים בכוכבים רק גורלות, אלא שהתוספות משלהם הוסיפו וגורל וחוזה בכוכבים חדא מילתא היא, ומכאן נולדה הגירסא לאחר זמן את החוזים בכוכבים ואת הגורלות".

				

			

		
	
			רשימת המקורות

			אלבו, ספר העיקרים = י' אלבו, ספר העיקרים, שונצינו רמ"ו.

			אלחאייך, משכנות הרועים = ע' אלחאייך, משכנות הרועים, ליוורנו 1860.

			אלשקר, שאלות ותשובות = מב"י אלאשקר, שאלות ותשובות, סביונטה שי"ד.

			גליס, אנציקלופדיה לתולדות חכמי ארץ ישראל = י' גליס, אנציקלופדיה לתולדות חכמי ארץ ישראל, ב, ירושלים תשל"ה.

			דורן, ספר יכין ובועז = צב"ש דורן, ספר יכין ובועז, ליוורנו תקמ"ב.

			רופא, ספר מעשה חייא = ח' רופא, ספר מעשה חייא: משטות על הגמ' וקצת שאלות בסופו, ויניציאה תי"ב. 

		
	
			משה חלמיש

			מעמד הקבלה בתוניסיה

			התפתחות הקבלה בתוניסיה295 קשורה במידה רבה מאוד באישיותם של רבי אברהם אבן מוסה (1733-1660) ובנו משה (בערך 1758-1700).296 ר' אברהם, שהיה מחכמי סאלי שבמרוקו, עבר לימים לתוניס. שמעו יצא כ"רב מובהק מקובל גדול",297 וסביבו נתלקט חוג של תלמידים שומעי לקחו.298 עם תלמידיו הקרובים נמנו ר' משה דרמון, ר' יצחק לומברוזו, בעל 'זרע יצחק' ור' מרדכי קרבאליו. השפעתו הייתה גדולה גם שנים רבות לאחר מותו.299

			עד כמה שידוע לנו, מקובלי תוניסיה רובם ככולם היו גם בעלי תריסין בעולם התלמוד. ייתכן שהיה בכך הד לפעילותו הענפה של אברהם ן' מוסה ולהערכתו המופלגת של רבי משה אבן מוסה את הקבלה לצד התלמוד. הקבלה הצליחה לחדור לכאן כמעט בלא עוררין, ובמיוחד קבלת האר"י תפסה מקום חשוב למדי.

			אך לא רק בקרב תלמידי חכמים. הרי בערך בזה הזמן פעל המשורר הדגול, פרג'י שוואט, ועצם שירתו הקבלית מצביעה על אחיזתה בקהל היעד. פרג'י שורר לכבוד רשב"י, לחג הסוכות ועל מערכת הספירות.300 שיריו היו נפוצים וידועים בקהילות רבות, והמסר הקבלי שבהם היה עשוי להיקלט. ביטוי אחר למקומה של הקבלה ניתן לראות בהעתקת או בהדפסת כתבי יד קבליים בתוניסיה, כגון 'אוצרות חיים', שנדפס בתונס תער"ג.

			במאמר מוסגר נציין, כי ביטוי להשפעה העממית של הקבלה יש לראות, כמדומה, בצמיחתו של הסיפור המהלך בתוניסיה, שלאחר פטירת האר"י שב רבי יוסף טבול (עם שהוא יליד מרוקו), מגדולי תלמידיו, לתוניסיה, ונקבר בעיר אלחאממה הסמוכה לעיר הנמל גאבס. אף מתהלכות אגדות רבות סביב קברו.301

			כאשר הרב חיים יוסף דוד אזולאי (החיד"א) נפרד מאנשי תוניס, שאליה הגיע בסוכות תקל"ד (1773) לפני נסיעתו לבינזארת, אמר: "אמרתי פשטים עפ"י הסוד בהקדמות האר"י".302 משמע, יש מי שראוי לשמוע דברים עמוקים. זאת ועוד, הרי ממש באותו זמן פעילים בקבלה כמה מגדולי רבני תוניסיה, ואף אפשר להגדיר ימים אלה כתקופת הזוהר של הקבלה בתוניסיה. אישים אלה (פחות או יותר לפי סדר כרונולוגי) הם: 

			רבי רפאל מסעוד אלפסי (נפטר 1776). אב"ד תוניס, שלצד גדולתו בתורה גם כתב חיבור גדול על ה'זוהר'. וכך כותבים עליו רבני ליוורנו בהסכמתם לספרו 'משחא דרבותא': "סבא קדישא [...] סובר הרזים כל רז לא אניס ליה סודות צפונים ואפיק לגרמיה מלוגא דסתרי מגוית האר"י רדה, ה"ה הרב המופלא שבסנהדרין נ"י פ"ה ע"ה [נר ישראל, פטיש החזק, עמוד הימני] כמוהר"ר מסעוד רפאל אלפסי זצוק"ל". חכמי אלג'יר פנו אליו באשר לוויכוח שהתנהל במקומם בעניין יחסי קבלה והלכה;

			יצחק חי טייב (1836-1743, יט בכסלו תקצ"ז. התאריכים משוערים), מגדולי הרבנים, בעל 'חלב חטים';303

			רבי יצחק ב"ר בנימין טייב (1753 עד 1830 בערך), אף הוא מגדולי הרבנים, שימש אב"ד ורב ראשי. תלמידו של ר' יוסף זרקא, מחבר 'ערך השלחן' ו'ויזרע יצחק' (ג'רבה ת"ש);

			אחריהם פעל רבי ישועה בסיס (1860-1773), שהיה רב ראשי, ועליו כותבים (בספר מעשה נסים) בשם ר' מסעוד אלפסי כי הוא גלגול נשמת האר"י, וכן: "סובר הרזים ארי במסתרים, נהירין ליה שבילי דשמיא [...] הרב הדומה למלאך, גלא עמיקתא ומסתרתא [הקדמת אבני צדק]". 

			חכמים אלה העמידו אחריהם תלמידים חשובים, שאף הם היו בעלי שיעור קומה, כגון רבי אברהם הכהן יצחקי, בעל 'כף הכהן';

			תלמידיו אחריו הם: רבי שלום שמעוני (1864-1783), דיין מגבסה שבדרום תוניסיה, בעל 'גנזי שלום'. היה תלמיד של ר' ישועה בסיס ותלמיד־חבר של ר' אברהם הכהן יצחקי. בקיא בקמעות, ומסופרים עליו מעשי ניסים רבים. כתב הגהות ל'יראת ה'' של ר' יוסף סדבון; תלמיד נוסף הוא ר' דוד ג'אוי, ששימש דיין בגאבס ובסוסה.304 

			בה בעת אנו מוצאים גם חכמים גדולים אחרים שהעמיקו בתורת הקבלה, הלוא הם: רבי שלמה,305 בנו של ר' מסעוד אלפסי; אחיו, ר' חיים, שרבני תוניס, ובראשם ר' ישועה בסיס, מכנים אותו: "הרב המובהק ואח לברק, המקובל האלקי אור החיים";306 וכן אב"ד תוניס, רבי נתן בורג'יל,307 בעל 'חק נתן' (נפטר יט באייר תרל"ג).

			אפשר שלתקופה האמורה שייכת עדות של חכם המסיח לפי תומו, התואמת במידה רבה לאשר כתבנו על רבני תוניס המקובלים. בגנזי מכון בן־צבי שבירושלים מצוי כתב יד, בן 74 דפים, מספרו 226 (ס' 26569), אשר לפי הנייר והכתב נראה לי שנכתב במאה התשע־עשרה. שם החיבור הוא 'תולדות יעקב', ועניינו דרושים לוריאניים. בהקדמה כותב המחבר, רבי יעקב שלוש, כי הגיע מעבר לים, ונתעכב בתוניס, "עיר גדולה של חכמים [...] ארש"ם אר"ש ברז"ל [רמז לארשת שפתם שעניינה ברזי אל], יחד נסתר ונגלה, המה האתנים מוסדי הארץ". שם הוא פגש בדיין, שהוא גם "קדוש ומקובל", ושמו מרדכי, ואצלו למד קבלה. כל כך התמסר ללימוד עד כי "לא טעמתי טעם מטה".308 השאלה היא, כמובן, מיהו אותו מרדכי? סבור אני לומר, שהוא ר' מרדכי גג', שנפטר אחרי 1839, שכן לא ידוע לי על מקובל אחר בשם זה באותו זמן, מה עוד שיש להניח שמדובר בחכם מפורסם כדיין ומקובל.

			העולה מן האמור, כי במחצית השנייה של המאה השמונה־עשרה ובמחצית הראשונה של המאה התשע־עשרה עומדת תוניסיה תחת השפעתם החזקה של אישים שתורה וקבלה סמוכים אצלם על שולחן אחד. לעובדה זו הייתה בוודאי השפעה חזקה על הציבור, שלא ראה סתירה בין שני התחומים, ומי שהיה בר־הכי לא משך ידיו מעולם הסוד. וכך אפשר למצוא חכמי תורה שונים המשלבים קבלה ודברי תורה בטבעיות, כגון בספר 'פסקי הראש', לר' פינחס סעדון (ח"א תונס תרס"ב, ח"ב תרע"א), שיש בו ערכים על פי סדר אלפביתי. וכן בספר 'שארית יעקב' מאת ר' יעקב פאריינטי309 ועוד. צורת האזכור מצביעה על ידע במקורות הקבליים.

			הטפותיו של ר' משה אבן מוסה,310 שיצא בחריפות נגד הנטייה לעסוק בתלמוד ובהלכה תוך כדי התרחקות מן הקבלה, זכו כנראה להדים לא מעטים. בדבריו הבאים של ר' פינחס סעדון עולה אפילו העדפה ברורה של הקבלה: "רזי התורה וסודותיה נק' חכמת הקבלה, ויש לה מעלה על הפד"ר, ונק' נובלות".311 וכן במקום אחר:

			'כעת חיה ולשרה בן'. הנה, כעת ר"ת [ראשי תיבות] כבוד תורה עדיף. והרמז כבוד למודי תורה פרד"ס עדיף מכל כבוד אדם. וגם לומד הקבלה, סוד אצילות חכמה היה בכלל כנו' [כנודע] כבודו עדיף מן לומדי פר"ד, שהרי בזכות למוד חכמת הקבלה אז 'ולשרה' רמז לישראל כמד"א שרתי במדינות, יבא לציון גואל במב"א [במהרה בימינו, אמן], והוא 'בן' דוד.312 

			משמע, נוסף למעלה העצמית היתרה של תורת הסוד, שכרה בצידה שהיא מחישה את הגאולה.

			אף חכם אחר מחכמי תוניס כותב: "וחיובא רמיא על ישראל לפרות ולרבות בתורה בכל דור ודור כפי יכלתו, ובפרט בחכמת הקבלה, שבה תלוי עיקר חידושי תורה".313 אומנם בהמשך הוא כותב שיש מגבלות, שכן "אין כל אדם זוכה לכך [...] שזה תלוי בשורש הנשמות", או שלפעמים החטא מעכב. אבל אותנו מעניינת ההערכה העקרונית שנזכרה. הגישה מעניינת על רקע קריאתו של ר' משה אבן מוסה "להלעיט דברי זוהר וקבלה גם לעמי הארץ".314

			גם ר' יעקב פיתוסי במאה השמונה־עשרה, מתגלה הערכתו לקבלה בדרשתו לפסוק "תורתך שעשועי". וכה דבריו: 

			ונקט תורתך בכינוי [כלומר, בגוף שני ובכינוי הקנין], דהיינו, תורת הסוד, ע"ד מ"ש הר"ב [הרב בעל] גולל אור ז"ל ע"פ [על פסוק] כי לקח טוב נתתי לכם תורתי אל תעזובו, דתורת הסוד לאו כל מוחא סביל לה, והיא המשתעשע בה עם הצדיקים. ולז"א 'תורתי' של סוד אל תעזובו בטענת לאו כל מוחא סביל לה. עכת"ד ע"ע [עד כאן תורף דבריו. עיינו עוד]. וה"נ ה"ק [והכא נמי הכי קאמר] אני אפי' תורתך של סוד דלאו כל מוחא סביל לה, אפ"ה [אפילו הכי] שעשעתי על הספק. כ"ש [כל שכן] תורת הפשט, ד'יגעת ולא מצאת אל תאמן.315 

			כאן אתה נוכח בהערכה אליטיסטית מסוימת, ובצידה קריאה שלא לסגת מעיון קבלי עמוק. בחיבור אחר שלו, כנראה לאחר אכזבה מלימודים מדעיים, כתב: "תרדוף אחרי דברי רז"ל בגמ' ופוסקים ראשונים ואחרונים ודברי המקובלים האמתיים, והם המקנים קנין גמור לנפש וגם לגוף". כלומר, "המקובלים האמיתיים" אף הם חלק חשוב במסכת התרבות הדתית.316 מעין זה הם דברי ר' אברהם הכהן, הקובע כי כשם שבשמות ה' יש נגלה ונסתר (אדנו"ת לעומת הוי"ה), כך יש מצוות שטעמן נגלה ויש שטעמן נסתר, "לכן צריך לקיים את כולם ולעסוק בתורה בכל כחו",317 כי אינך יודע טעמן של מצוות.

			אכן, ה'זוהר' זכה למעמד מקובל בכל רחבי הציבור ובהזדמנויות מגוונות. הנה כותב א' שוראקי:

			עד לימינו ממש מקדימים היו בכל בתי־הכנסת המארוקאיים (וברובם הגדול של בתי הכנסת שבתוניסיה ובאלג'יריה) לתפילות שחרית, מנחה ומעריב וקוראים בפרקים ידועים בזוהר, שלפעמים נמשך יותר משעה. מקראות אלה בקבלה, שהושמעו בדבקות גדולה מאין כמוה, שימשו, בדומה למזמורי תהלים, מבוא לתפילה גופה.318

			חבורות חבורות עסקו אפוא בקריאת ה'זוהר', אף בלא הבנה מעמיקה בסודות הספר.319 ומן הראוי להעלות על נס את מפעלו של ר' אליהו חי בן יוסף גג' מתוניס, שערך מהדורה של ה'זוהר', מנוקדת ובאותיות גדולות, ומצורפים לה שני פירושים: 'זר זהב' ו'כתם אופיר'.320 הראשון הוא פירושו שלו, ואילו השני מלוקט משני מקובלים: ר' מסעוד אלפסי ומשה סלום. אכן, נכדיו של ר' מסעוד אלפסי מעידים בהקדמתם ל'משחא דרבותא', שבידם "חבור גדול ממנו על הזוה"ק ודברי האריז"ל ברזא דרזין". אך אני משער שהוא שרד רק תוך כדי המובאות ב'כתם אופיר'. מהדורה זו נדפסה בשנים תרל"ב-תרמ"ד בליוורנו, ונדפסו ארבעה כרכים בלבד, לבראשית ולשמות. לפי ההקדמה לכרך הרביעי היה חומר נוסף, וכנראה לא עלה בידם להשיג מימון להדפסה. ראוי לציין כי הספר זכה גם להסכמת החיד"א. 

			בהקשר זה אציין כי ניכרת אפילו מגמה של תעמולה, שכן בהקדמת מהדורתו של ר' אליהו גג' הנזכרת מופיעה רשימת 'מעלות בלימוד הזהר', שכותרתה: "כדי לעורר לב האדם שיקבע עת שהוא פנוי בכל יום או בלילה ויעסוק בלימוד הזהר ולפחות יקרא בכל יום ג' דפים מהזהר ובזה בעה"ו יגמור לימוד הזהר כולו בשנה ויזכה לכמה דברים טובים". מדובר כאן אפוא על מעלות ועל תועלת. נראה שאין זה מקרי. שהרי כיוצא בכך נמצא את הספר 'בית יעקב' מאת שלמה חי בן ברון, שהוא ספר בקשות "לפי מנהג הפורטוגיזיס" בתוניסיה, ובראשיתו מופיעים 'לקוטי זוהר'. והנה שם כתוב: "כעצם השמים לטהר תועלת לימוד הזהר", וסעיף א פותח: "לימוד ספר הזוהר מרומם" וכולי.321 ובכן אף פה תועלת ורשימת מעלות.

			מגמת התעמולה ניכרת בכך שחברת 'זוהר הרקיע [...] פה עיר תהלה מוכנין' (ג'רבה [תרצ"ו?]) שנועדה ללימוד ה'זוהר' פרסמה את תקנותיה וציינה את מעלות הקריאה ב'זוהר', שברובן לקוחות מהקדמת מהדורת 'הזוהר עם זר זהב' של ר' אליהו גג', שהזכרנוה. התעמולה הזאת נדפסה על פני גיליון אחד גדול שמתחלק (כולל השער) לארבעה עמודים. צורף גם הפיוט 'בר יוחאי' של ר' שמעון לביא בעברית ובתרגומו הערבי. יתר על כן, באותה שנה כנראה נדפסה חוברת דקה, בת ארבעה דפים, הכוללת את הגיליון הנזכר בתוספת כמה פיוטים לכבוד רשב"י בעברית ובערבית של יהודי תוניס. אותה חוברת נדפסה גם ב'עיר תהלה תוניזי' וגם ב'עיר תהלה גאבס (תוניזי)'.322 

			כן רווחת תופעה אחרת — חברות שהתאספו לצורך לימוד בעיתים מזומנות, כגון בלילי שבת, במוצאי שבת, בל"ג לעומר, בתיקון כרת, בליל ברית, בבית אבלים, בימי זיכרון וכיוצא באלה. ר' יצחק בוכבזה התקין בגאבס "משמרת ערב ר"ח, תקון כרת לטובת הקהלה. ת"ח ונבונים לומדים ליל ער"ח עד אור הבקר".323 החבורה למדה לעיתים בבית הכנסת ולעיתים בבית פרטי. בהקשר זה נציין, שפעמים הלכו ללמוד בבית חולה או בביתו של מי שמבקש לזכות בברכה כלשהי (גם לצורך פרנסה), שכן ההתכנסות בביתו נחשבה סגולה. בדומה לכך נהוג היה להניח בביתו של חולה ספר קבלי כלשהו, אם כי לרוב ספר של מחבר שזכה לשם טוב, ובמיוחד ספר ה'זוהר', כסגולה לרפואתו.324

			עד היום מקובל ברחבי תוניסיה ובקהילות אחרות, לערוך סעודה בליל הברית (המכונה גם 'ליל הזוהר' או 'תיקון יצחק') וללמוד קטעי ה'זוהר' העוסקים במצוות המילה. למחרת מניחים על כסאו של אליהו ספרי קודש, ובעיקר ה'זוהר', מקושטים בבגדים נאים. בלילה שלאחריו שוב מתאספים לסעודה וללימוד ה'זוהר', לכבודו של אליהו. יתר על כן, הלימוד בליל הברית נחשב כדבר של מצווה, שהרי כאשר אירע שלמדו בליל שבת והנר כבה, פסק רבי משה שתרוג, מגדולי המשיבים בתוניסיה, כי מותר לומר לגוי להביא נר דלוק מבית לבית, כי זה "לצורך מצווה".325

			בהקדמות לספרי התיקונים לל"ג בעומר הובאו מקורות ודרושים רבים בשבח רשב"י.326 ברשימת ספריו של אליהו חי בן יוסף גג', שבראשם ה'זוהר', הנזכר לעיל, נמנה גם החיבור 'סעודת מצוה — חי' [חידושים] ורמזים ודרושים להלולא דרשב"י זיע"א'. ספרות שלמה של שירים נתחברה לכבוד רשב"י,327 אם כי לפעמים הוסיפו לצידם בקובצי השירה גם שירים לרבי מאיר בעל הנס, לאליהו הנביא או לצדיקים אחרים. מקובלי המגרב בכלל חיברו קונטרסים הקשורים בלימוד ה'זוהר' לעיתים מזומנות. 

			באווירה תרבותית דתית כזו אין פלא לגלות כי במקומות שונים גם ילדים וצעירים נטלו חלק בלימוד ה'זוהר'. למשל, בשנת תרפ"א הספיד רבי משה כלפון הכהן את ר' ישראל זיתון, ובין היתר אמר: "היתה לו ידיעה גם בקבלה, דמילדותו היה מקשיב להרב הקדוש רבי ישועה בסיס ז"ל והרב הקדוש רבי אברהם הכהן ז"ל בערב שבת קודש בלמדם (הזמן היותר מוכשר ללימוד הקבלה הוא בערב שבת קודש. וכן היה אבי מורי זצוק"ל נוהג בכל ערב שבת קודש, הולך לעליית רבי סאסי הכהן זלה"ה בעירנו ג'רבה ללמוד חכמת קבלה. ע"ה [עבד ה'] נסים הכהן)".328 רבי יעקב כלפון כותב בראש ספרו, 'רנו ליעקב שמחה' (ירושלים תש"ז): "קונטריס הזה חברתי על הפרשיות מכד הוינא טליא, מבן י"ח וי"ט שנים". יצוין כי חיבור זה כולל דרושים לפרשיות בראשית־תזריע, והוא מלא דברי קבלה.

			מן החיבורים הנוספים שנכתבו על ה'זוהר' ייזכרו: ליקוטיו של ר' שמואל שמאמה על ה'זוהר'.329 כן נמסר כי ר' יצחק חי בוכבזה כתב פירוש יקר ערך (ממנו נמצא רק מפר' תולדות עד ויחי, ונדפס בשנת תשנ"ב [אם כי ההסכמות הן מתשנ"ג]) על ה'זוהר', בשם 'גנזי ברכה'.

			פירוש ל'אדרא זוטא' שזכה להערכה רבה הוא 'אהבת ה'' של ר' יוסף סדבון.

			לצד העיסוק ב'זוהר' נודע מקום חשוב גם לעיסוק בתורת האר"י. אומנם ר' אברהם כהן יצחקי הביא מן הרמ"ק בספרו, 'כף הכהן', אך ככלל בלט כוחה של קבלת האר"י,330 אם כי לא ניכר שום מאבק, כמו זה שהתפתח באיטליה, בין נאמני האר"י ובין נאמני שתי התורות הקבליות. מקומה של קבלת האר"י נתבצר בספרות ובהלכה כאחת. ביטוי לכך נמצא, למשל, בדברי יעקב בן מעתוק עזיזי חדאד מגאבס: "ידוע דחכמת הקבלה וסודות התורה נתפרסמו בעולם ע"י רבינו האר"י ז"ל ומהרח"ו ז"ל ומהר"ש שרעבי [...] ואנה ה' לידי רמז לזה: 'ויצא יצחק לשוח' בו רמוז שלשת המקובלים אלו, יצחק לוריא שלום חיים ויטאל. 'בשדה' שהם מחצדי חקלא. 'לפנות ערב' שבסוף יומיא תתגלה החכמה הזאת".331

			אכן, ר' יצחק בוכבזה מדגיש את חשיבות לימוד הקבלה בשבת, על פי האר"י.332 וכך מסופר על רבי רפאל ג'אמי333 כי לימד את קבלת האר"י בשבת במשך כמה שעות, אך זו, כנראה, תופעה בלתי רגילה.334 

			חשוב לציין גם, שכתבי יד, בעיקר מקבלת האר"י, מועתקים או נדפסים בתוניסיה, למשל 'אוצרות חיים', שנדפס בתונס תער"ג. בדומה לכך, ידוע כי ר' משה אבן צור ממרוקו עיבד לצורת שיר את ספר 'מעין החכמה' מאת ר' קלמנקש אשכנזי,335 הכולל הקדמות לוריאניות. השיר נקרא 'מבוא שער השמים' ונוספו לו שני פירושים: 'דברי אמת' ו'קרא משה'. חיבור זה נמצא בכמה העתקות בכתב יד, מהן שנעשו בתוניסיה, דבר המלמד על תפוצתו ועל הביקוש שהיה לסיכומים של קבלת האר"י. 

			בספר 'מקום בינה' (שאלוניקי תקע"ג, דפים נג-צג) של ר' יצחק צבע ממרוקו נדפסו הגהות של ר' יוסף סדבון ואחרים על 'עץ חיים'. מאותו זמן שרד 'יד יוסף' (ירושלים תשמ"ו), חידושים וביאורים על 'עץ חיים' מאת ר' יוסף הכהן מתוניס שחי בזמן הרש"ש. בהקדמת ספר זה, עמ' 9-8, כותב הרב יעקב הלל, כי נמצא בכתב יד חיבור 'עץ חיים' עם הגהות של ר' יוסף הכהן ור' יוסף סדבון.

			על שער 'רוח הקדש' של רח"ו קיים פירושו הרחב (והנפוץ בכתבי יד) של ר' יוסף סדבון, 'יראת ה'', שנכתב בשנת תק"ם.

			דרושים לוריאניים נתחברו בידי ר' יעקב שלוש, 'תולדות יעקב', והוא בכ"י בן־צבי 226; וכן בקונטרס 'פרח שושן' של ר' שמואל שמאמא. כן נדפסו 'חדושים מלוקטים מהחה"ש והכולל הרב שלמה כהן טנוג'י נר"ו' (בסוף 'קרן הצבי'), והוא אוסף של רעיונות קצרים, ומביא הרבה מאוד מן האר"י.

			כאן עלינו לפרט במקצת על אודות שני אישים מן המאה השמונה־עשרה שבוודאי היו חכמי תורה, אך לא נתפרסמו אלא בכתביהם שעסקו בתורת הסוד בלבד, הלוא הם רבי שמואל שמאמא ורבי יוסף סדבון. הראשון כתב את 'קרן הצבי', והוא פירוש על 'ספר קרנים' של רבי שמשון מאוסטרופולי, דמות מיסטית מיוחדת במינה ממזרח אירופה. הספר נכתב בערך ב־1800, כנראה בהיות המחבר כבן שישים שנה, אם לא יותר, שהרי הוא מעיד: "שמעתי היום כמו ארבעים שנה מסבא פרישא כמה"ר שלם בסיס נ"ע על רמז במלת יבום".336 כן כתב את 'פרח שושן', והוא דרושים על פי סדר א"ב, בעיקר על פי האר"י; אף מעיד הוא כי "ובליקוטי על הזוהר כתבתי ביאור זה השם על נכון".337 

			המקובל השני, ר' יוסף סדבון, ידוע יותר בשל שיעור קומתו. הוא חיבר כמה ספרים חשובים, שאומנם נדפסו רק כמאה שנה ויותר לאחר חיבורם. החיבור הראשון שמו 'מלחמת ה'', עניינו כוונת קריאת שמע שעל המיטה (נמצא, למשל, באוסף קלגסבלד, מס' 38), והוא נזכר בהקדמתו לאהבת ה'. כתב היד לא שרד בשלמותו, ונדפס לראשונה בירושלים תשל"ו. לאחריו נכתב 'אהבת ה'', והוא פירוש ל'אדרא זוטא', שחובר בין השנים תקל"ו-תקל"ח.338 וכה כתב בסוף הספר (קיד ע"ב): "סיימתי אני הצעיר יוסף סדבון בן לא"א [לאדוני אבי] ישועה סדבון תנצב"ה פי' האדרא זוטא קדישא ליל ט"ו בשבט אחר חצות לילה ליל מולדי שיצאתי ממעי אמי. והתחלתי פי' ביום א' ט"ו339 לאייר שנת התקל"ו, ועתה ליל ה' ט"ו לשבט שנת התקל"ח סיימתי. כן יזכני ה' אלוקי ישראל לעסוק בתורתו בא"י תובב"א". החיבור הזה הובא לדפוס בידי המקובל ר' מסעוד חביב, יוצא תוניסיה שעלה לירושלים ונשלח לעיר מולדתו כשד"ר, כפי שהיה מקובל בימים ההם. החיבור השלישי נקרא 'יראת ה'' (ירושלים תרל"ד), והוא פירוש לשער 'רוח הקדש' של ר' חיים ויטאל. לפי ההקדמה, החל בכתיבת הספר בז' באדר תק"מ. אף זה נדפס הודות להשתדלותו של המקובל ר' יצחק קאלאמרו, מחכמי מדרש המקובלים 'בית אל' בירושלים, אשר בא לתוניסיה כשד"ר בשנת תרי"ח, ומצא את כתב היד בבית הדיין המקובל, ר' אברהם אבוקארא. חשוב להוסיף, שבהסכמות לשני החיבורים מציינים כולם את המוניטין שיצאו לרבי יוסף סדבון בין מקובלי ארץ ישראל, וכי אף רבי שלום שרעבי גמר עליו את ההלל. וכך מעיד ר"י קאלאמרו במבוא ליראת ה': 

			הביטו וראו בס' הקדוש אהבת ה', משם ניכר גודל חכמתו ובקיאותו. מאן גברא רבה קא מסהיד עלי' דשקיל וטרי ממהדורי מיליה הקדוש האלקי מארי דרזין עלאין, דמי לבר אלעין, מורינו ורבינו משוש פארינו שר שלום דאתי ממזר"ח שמ"ש זלה"ה וזיע"א מזכירו לשבח בהלל והודאה כל שישנו בהבאה אל הנהר הגדול נהר שלום ספיר ויהלום.

			אף באלג'יר הסמוכה נודעו כתביו של ר' יוסף סדבון בסמיכות זמן, שכן ר' אברהם טוביאנה כותב בשנת תקמ"ג: "והחכם השלם והמקובל כמוה"ר יוסף סדבון [נדפס שלא כדין: סדבוק] כתב משם איש האלוהים הרב הקדוש ח"ק [חסידא קדישא] כמהור"ר שלום מזרחי דידיע שרעבי זצוק"ל הוא וחביריו ברוך שבחר בהם ובתורתם" ('אשל אברהם', ב ע"ב). גם רבי חיים שאול דוויך הכהן, מגדולי המקובלים ב'בית אל' במחצית הראשונה של המאה העשרים, מרבה להזכירו בפירושו לספר 'אוצרות חיים', הנקרא גם 'איפה שלימה'. אף הוא מזכיר הגהות של ר' יוסף סדבון בכתב יד לספר הזה.340

			מכוח גדולתם של חכמי תוניסיה התעוררו קשרים מבורכים עם מקובלי ירושלים. בידי רבי יוסף סדבון מצויים חיבוריו של גדול מקובלי 'בית אל', רבי שלום שרעבי, ועל פיהם הוא מפרש לא רק את שער 'רוח הקדש' לרח"ו, אלא גם את האדרא. כך כתב בראש ספרו 'אהבת ה'': 

			התחלתי לכתוב על האדרא זוטא קדישא [...] וכשם שזיכני האל ית' להתחיל כן יזכני האל ית' לסיים ע"פ הקדמות רבינו זלה"ה ועל פי ההקדמות הנגלות לנו כהיום שבאו לנו מא"י תובב"א, הקדמות המופלאות על דעת רבינו זלה"ה דבר דבור על אופניו מאת איש האלקים הקדוש מה שעלתה מצודתו [...] וקרא שמם נר הקדוש והטהור רחובות הנהר ונהר שלום. 

			אם נזכור שהרש"ש נפטר בי' בשבט תקל"ז, וסדבון כתב חיבורו בין אייר תקל"ו לשבט תקל"ח, על כורחנו נצטרך להניח שחיבורי הרש"ש הגיעו אליו סמוך מאוד לאחר כתיבתם, דבר שמצביע על קשרי הערכה הדוקים. הוא עודנו עומד תחת הרושם העצום של הסודות המופלאים, כפי שכתב, למשל: "אחר שנגה עלינו נר הקדוש השמ"ש איש ירושלם תובב"א" (נב ע"א). אולי זהו גם פשר הציפייה לעלות לארץ ישראל, העולה מדברי החתימה של סדבון לספרו 'אהבת ה'', שציטטנו לעיל, שמטרתה, כנראה, להסתופף בחצר בית־המדרש הקבלי החשוב ביותר בזמנו ולהכיר מקרוב את כל כתבי הרש"ש.

			על עומק הקשרים אפשר ללמוד מכמה נתונים נוספים. בשער 'נהר שלום' של הרש"ש כותבים המדפיסים: 

			עוד זאת למודעי אנו צריכים, שכל ההגהות הכתובים בפנים הם ממורינו הרב שר שלום זלה"ה בעצמו, שמצא הרב המובהק מוהר"י קאלאמרו נ"י בכתובים ששלח הרש"ש זלה"ה בעי"ת תונס יע"א להרבנים הגאונים דשם, בעת היותו בשליחות מצוה בשנת תרי"ח לפ"ק. 

			משמע, החומר של הרש"ש כבר אינו מצוי במקורו בירושלים, והוא הגיע לידי המדפיסים בזכות צירוף המקרים המיוחד שתואר כאן. זאת אף זאת. שם, בדף כג ע"ב (ירושלים תרכ"ז. במהדורת ווארשא תרנ"א, כט ע"ג) כותב הר"י קאלאמרו: "אלו השאלות מצאתי בע"ת תונס יע"א שנשאלו להרב שמ"ש נר"ו מהכא להתם, ממני יצאו הדברים, אני הצעיר יוסף הכהן נר"ו". מדובר פה על שבעים ושבע שאלות341 בנושאים קבליים (מקצתן מתייחסות לספר 'חמדת ימים') שנשאל הרש"ש מאת חכמי תוניס, והתשובות נשלחו לאב"ד תוניס, המקובל ר' יוסף הכהן יצחקי (נפטר 1786).342 

			כל כך חשובות היו השאלות והתשובות עד שספרות קבלית שלמה נוצרה סביבן.343 אין ספק שלא הייתה כאן תופעה יוצאת דופן במערך היחסים בין תוניס לירושלים. אכן, גם ר' יוסף סדבון מעיד כמה פעמים: "שלחו לנו מתם תובב"א".344 קשר זה לבש, כנראה, ממדים רחבים יותר, שהרי גם ר' יצחק כרשני מזכיר מכתב ששלח אליו הרש"ש מירושלים,345 ור' עוזיאל אלחייך מציין את שמסר ר' יצחק מזרחי בשם אביו הרש"ש (חיים וחסד, קמא ע"א). מן הראוי להוסיף, שכתבי הרש"ש נודעו כעבור זמן קצר גם באלג'יריה. ר"א טוביאנה מזכיר הרבה את הרש"ש, ואף את ר' יוסף סדבון, כדלעיל. גם ממרוקו נוצר קשר עם הרש"ש, או עם חוגו, שהרי ר' יעקב ניניו מעיד על פירוש לסידור ועל שאלה של חכם מרוקאי (שלום הסבעוני) שנשלחה אל החיד"א.346

			יחסם של מקובלי תוניסיה אל הרש"ש היה אפוא יחס של הערצה מופלגת. למשל, ר' יצחק כרשני מכנהו בדרוש משנת תקל"ח: "הרב המופלא בקבלה מוה"ר שלום שרעב"י נ"ע".347 כיוצא בכך, כוונות הרש"ש הועתקו שם, למשל, בידי ר' אברהם לומברוזו (כ"י מכון בן־צבי 2827, דפים 7א9-ב). עוד אזכיר דוגמה מחכם שדרש כעבור כמאה וחמישים שנה. בראש הספד שנשא ר' כליפה כהן לכבוד רשב"י הוא משרטט שלשלת חשובה שחוליותיה הן: משה רבנו, רשב"י ור' שלום שרעבי!348 

			קשרים אלה הלכו ונתפתחו במרוצת הימים, ומוצאים אנו מקובלים שונים שעלו לארץ ישראל, כגון ר' מסעוד חביב שהוזכר לעיל, שעלה עם משפחתו לירושלים לפני שנת תרל"א (1871), ומתוך הסכמותיהם של חכמי ירושלים אתה למד שהוא זכה שם לכבוד ולהערכה. וכך הם כותבים: "ראשון לכל דבר שבקדושה חד מינן כדסליק לארעא קדישא ובא לתוככי ירושלים [...] לעמוד בתפלה בסוד קדושים רבה, בית אל יכב"ץ, שם חלוצי צבא, האי מאן דעייל בלא בר כל מטה לחם שבר, אדהכי והכי נפק בשליחותייהו דרבנן [...] נר המערבי רב חביבי הרב הכולל לישראל להלל, סובר הרזים חפץ חסד מטה כלפי חסד כמהר"ר מסעוד חביב". מכאן ואילך התייחסו אליו חכמי ג'רבה כאל שד"ר שהוא גם "סובר הרזים", וציטטו מדבריו בהערכה.349

			סמוך לאחריו, צעיר ושמו ר' אברהם פרג'ון, שעלה בילדותו עם הוריו מסוסה לטבריה בערך בשנת תר"ן (1890), נהג במעשי חסידות וסיגופים ונפטר בבחרותו בשנת תרס"ד (1904). תלמיד חכם חשוב שעלה אז לירושלים, סמוך לשנת תר"ס, הלוא הוא ר' דוד ג'אוי,350 הרב הראשי לסוסה.

			קשרים נרקמים לא רק עם חכמי ארץ ישראל. מעניינת מאוד היא תופעת בואו של חכם מפולין, רבי אליהו שפירא, שהגיע עם משפחתו לתוניס במאה השמונה־עשרה. כנראה שהיו בידיו כתבי יד שונים, ובכללם או בעיקרם בקבלה מעשית, ודבר הופעתו בוודאי עשה רושם. אפשר להניח שאף זכה להשפעה על חכמי מקומו. על כל פנים, החיד"א מספר בקיצור על גדולתו ועל שעת פטירתו.351

			ראוי להזכיר שמקורות קבליים הופכים חלק בלתי נפרד מן הפסיקה. אחד הביטויים לכך הוא שחכמים עורכים דיונים סביב 'שלחן ערוך' ומשלבים הרבה ענייני קבלה או אסמכתאות מן הקבלה, ולו לשם הרחבת היריעה בלבד. במיוחד נהגו כך חכמי תוניסיה, ולאחר מכן רבני ג'רבה.

			לא מקרה הוא שנשתמרה בידינו העתקה בכתב יד של 'שלחן ערוך' האר"י, שנעשתה בין כסלו לסיון תקנ"ח בידי שלום חי חזקיה נטף.352 משמע, שנעשה שימוש בספר קבלי־הלכתי זה. ובהקשר לנושא זה אציין, כי בסדר השכבה של "ק"ק פורטוגיזיס" בתוניס,353 נאמר בין היתר: "מנוחה נכונה [...] מעל כנפי השכינה". אפשר שיש בכך השפעה של השל"ה, שבעקבות מאמר ב'זוהר' קרא תיגר על הנוסח "תחת כנפי השכינה" שהיה שגור.

			ר' ברוך פיתוסי מעיד: "אור לכ"ד שבט תקכ"ד ליל שבת קודש כשהשלמתי הפסקה שנית של ימי השובבים וגופי היה חלוש מאוד אבל לא שכלי, וארא כאלו אני לומד עם חבירי הי"ו בייחודי השובבים" וכו'.354 משמע, הקפידו על תענית שובבי"ם.

			אומנם אפשר לראות שקיימת הייתה רגישות מסוימת שלא לכפות הלכות קבלה על הכול. הנה, ר' משה כלפון מעיד: "ושמעתי כי גאון עזנו מהר"י בסיס ז"ל, ר"מ ור"מ בעוב"י [ריש מתא וריש מתיבתא בעיר ואם בישראל] תונס, כשרצה להנהיג תקיעות הלחש בבה"כ שהיה שם, נמלך תחילה בק"ק אשר שם, ואח"כ הנהיג כנז' [כנזכר]".355

			לא רחוקה מכך היא עמדתו של אחד מגדולי חכמי תוניס, ר' יצחק טייב, שבספרו 'ווי העמודים', שהוא דיון על 'ספר יראים' מאת ר' אליעזר ממיץ (ירושלים תשמ"ו), הוא דן בשאלת הנחת תפילין בחול המועד ומביא דעות של חכמי הלכה, אך אינו מזכיר כלל את עמדת ה'זוהר' בנושא זה. אומנם כפשרה הוא מציע להניח בלא ברכה, אם כי בלא קשר מפורש לקבלה.356 וכן בשאלת אגידת ארבעת המינים, שמקובלי צפון אפריקה חייבו זאת, אולם ר"י טייב מסכים לעמדת ר"א ממיץ שאין צורך לאגוד, וכנראה לא במקרה הוא מוסיף: "אבל אם רצה לאגוד רשאי".357 כיוצא בדבר, ר' שמריה קטריוואס התמודד, בלא הכרעה חד־משמעית, בשאלת היחס שבין קבלה והלכה.358 

			כמו כן נמצא שתי עמדות מנוגדות בנוגע לשאלה בדבר ענייני ברכות: אם לקבל את דעת האר"י כנגד ר' יוסף קארו או לא. דעתו של ר' אברהם הכהן, שהיה משכמו ומעלה, הייתה ש"על פי הכללים של ההכרעות שבידינו" יש לדחות את דברי האר"י.359 לעומת זה, נציג את דברי ר' יצחק חי בוכבזה: "אולם בהגלות נגלות דברי הזוהר הק' הנז' אין מקום לברכה זו [ברכת הלבנה] קודם יוה"כ [...] וכן עשינו מעשה בשנה הזאת שנת התרס"ב [...] פה ק"ק אלבחר הי"ו בעי"ת גאבס וברכנו עליה במוצאי יוה"כ, אשר לא נהגנו כן בימים שעברו ע"פ דברי האחרונים".360 

			נושא שנידון רבות בכתבי מקובלים, עוד במאה השלוש־עשרה, הוא דרך ההגייה של האות חי"ת במילה 'חי העולמים' — בצירה או בפתח. כאשר הובאה השאלה בפני ר' יוסף זרקא הוא כתב:

			ידיע להוי למר, אע"פ שקבלתי ממורי מהרי"ל [ר' יצחק לומברוזו] זלה"ה שהקריאה האמתית היא בצירי, עכ"ז מעולם לא מחיתי בשום אדם מלאומרה בפתח, כיון שנהגו כל הקהל לקרותה בפתח. ואע"פ שמורי זלה"ה היה בקי בחכמת הדקדוק ובחכמת הקבלה, כידוע ומפורסם לכל, ומימי לא רציתי לשנות הידוע ומורגל בפי הכל, כי אם לעצמי אני דורש. אכן בראותי בדברי האר"י זלה"ה שקריאתה בפתח היא כמקצץ בנטיעות [...] נרתעתי לאחורי, ואעפ"כ לא גליתי דבר זה לרבים. אלא שזה ימים קרוב לעשרים שנה בהיותי ש"צ בר"ה ויוה"כ ושמעו ממני קריאתה בצירי ושאלו ממני והוכרחתי לגלות להם דעתי [...] ומי לנו חכם ובעל הוראה כהאר"י זלה"ה. ואף שכבר כתבתי בפסק ששלחתי לארגיל יע"א שאין הדברים הללו אמורים אלא באיסורא דאורייתא, וכדעת הפוסקים שסוברים כן [...] נ"ד [נידון דנן] דקצוץ נטיעות ח"ו, נלע"ד דחמיר איסורו כאיסורא דאורייתא.361 

			סבורני שהמילים האחרונות, המעלות את הוראת האר"י לכדי איסור דאורייתא, מדברות בעד עצמן. והנה, אף שהוא מסיים את תשובתו במילים: "ועכ"ז אין אני אומר קבלו דעתי", דומה שמכאן ואילך הייתה לתשובה זו השפעה חזקה מאוד. זאת אפשר להיווכח הן מן הסיוע שקיבל מחכמים שונים, ואשר דבריהם נדפסו סמוך לתשובה הנ"ל (ומיד נזכיר מקצתם), והן מן העובדה שמתוך ספרים שונים ניתן להיווכח שעמדה זו חדרה לציבור.

			לשם חיזוק הדברים אצטט משפטים אחדים מן החכמים שאחרי ר' יוסף זרקא. ר' אברהם כטורזא כותב: 

			ואענה חלקי גם אני, ומסכים לדבריו כי מאחר שהקדוש האר"י זלה"ה כתב שקריאתה בפתח מקצץ בנטיעות חלילה [...] מי שמע כזאת ולא תצלנה אזניו, מי יבוא אחרי המלך ומי הוא רוצה להתחכם על דבריו וישיגו כפי שכלו או מה שנראה בספרים נגד דבריו, שאפי' יאמר דבר שהוא נגד הדקדוק שומעין לו, שכל דבריו דברי אל חי מפי אליהו ז"ל, ולא משכל אנושי, ואין משיבין את האר"י.362

			דומה שאין צורך להוסיף על דברים חד־משמעיים אלה, המלמדים על כניעה מוחלטת לעמדת האר"י, שהוא מלך "שכל דבריו דברי אל חי מפי אליהו". אף הדברים שמובאים בהמשך מפי חכמים אחרים (אברהם לומברוזו, יוסף הכהן, שמריה קטריוואס, אברהם קטן ויעקב מעארך), מצביעים על קו זהה. ושוב אצטט משפטים אחדים מדבריהם המצביעים בעליל על ההערצה המופלגת כלפי האר"י:

			וכן העיד חד צרבא מדרבנן דאתא ממערבא, שכל הרבנים שבכל ערי המערב קריאתם חי בצירי. ומעלת רבני המערב כבר היא גלויה לכל, שיש להם יד ושם הן בנגלה הן בנסתר. ובר מן כל דין, מאחר שכבר העיד בס' טהרת הקדש משם מורינו הרב הגדול והקדוש ארי"ה דבי עילאי שכן ראוי להיות קריאתו בצירי, ואדרבא מי שקורא בפתח מקצץ בנטיעות, מי אשר לא יחוס לעצמו ויבוא אחרי אשר כבר עשאו. הס לא להזכיר! והפורש ממנו כפורש מן החיים.363

			ביטוי ברובד עמוק יותר הוא עניין הכוונות. בספרים שונים מוצא אתה הערכה רבה לתפילה בכוונה על פי הקבלה. כותב, למשל, אחד מגדולי חכמי תוניס במאה התשע־עשרה:

			'הנסתרות לה' אלהינו', נ"ל במה שידוע שכל התפלה אע"פ שפשט הדברים הוא שאנו מתפללין על עצמנו, אבל האמת שלא על עצמנו אנו מתפללין אלא הם צורך גבוה, לברר ולתקן העולמות. וזהו 'הנסתרות לה' אלהינו', ר"ל לצורך ה' אלהינו. וזהו הנסתר של התפלה והמצות. אבל הנגלות, ר"ל פשט הדברים, הם לנו ולבנינו.364

			כנגד זה יש לציין שדרשו חכמים לנקוט זהירות. אכן, נמצא שדווקא חכמים גדולים נמנעו לעיתים מתפילה קבלית. למשל, רבי עוזיאל אלחאייך, מגדולי חכמי תוניס, כותב:

			אשרי המגיע לכוון בתפלתו בכוונות אלו. ואין לנו עסק בנסתרות, דלאו כל מוחא סביל דא [...] וכבר בא חכם האיש אדוני האר"ש, מורי הרב המו' [המובהק] בעל חק נתן [ר' נתן בורג'ל] זיע"א, קרא ושנה כל ספרי דבי רב, לא הניח דבר קטון וגדול. ושמעתי מפיו וכך היה אומר, כשם שקבלתי שכר על הדרישה אקבל שכר על הפרישה. והעד העיד בנו איש האלוקים, מורי הרב נר"ו, שגם מורנו הרב הגדול מוהר"י [יצחק] לומברוזו זיע"א, בעל ספר זרע יצחק, דכל רז לא אניס ליה, ועם כל זה שנה ופירש.365

			בכל זאת נמצא חיבורים שעניינם בכוונות או בתיקונים. למשל, 'מלחמת ה'', שעניינו כוונת קריאת שמע שעל המיטה, מאת ר' יוסף סדבון. גם נדפס 'תקון הכללי לימי השובבים', שהועתק, כאמור בשער, 'מספר הקונטריס החיאלי' (של ר' יצחק אלפייה מירושלים), ונדפס בתונס תרצ"ח, בעריכת דוד שלמה בן עטר.366 ושם בהקדמה: "כל איש ישראל ישתדל לתקן כל אשר פגם באות ברית קדש עפ"י מה שהובא בספר הזה באורך". שוב נדפס בסדר קצת שונה כעבור שלוש שנים, בתונס תש"א, דבר שמצביע על החשיבות שייחסו לכך ועל התפוצה המהירה. תחום קרוב הוא 'תענית דיבור', הנזכר בתוך חיבורים שונים. למשל, ב'תקון הכללי לימי השובבים'.

			תחום אחר של תיקונים, נפוץ מאוד, הוא תיקון חצות. בראש 'תקון חצות' (תונס תרס"ד) נדפסו "מעלות וסגולות לקימת חצות, מלוקטות מויעש אברהם" (ליוורנו תר"נ) של ר' אברהם דידי; 'בית יעקב', מאת ר' שלמה חי בן ברון, כמנהג הפורטוגזים בתוניס; 'תקון חצות וסליחות' (תונס [תרצ"-]), מאת ר' יעקב בן זקן (נפטר כנראה בתרי"ז).

			'תיקון פרי עץ הדר' נדפס בג'רבה תשי"א. בתחילתו מעיד המהדיר, "שנהגו בו רבים [...] ובכללם עירנו גאבס יע"א, שיתקבצו קהל גדול ברב עם בלילה או ביום ט"ו בשבט".

			אזכיר גם את ספר 'פני הרגל' (ליוורנו תרל"ז), שעניינו: "מה שנוהגים לומר בעיר תונס יע"א בין פורים לפסח בכל מוצאי שבת וגם בחול המועד פסוקי דזמרה [...] גם אשו"ר נלוה טעם שירות ותשבחות והקפות של ה' הגדול כמוהר"ר חיד"א זיע"א שאומרים בשמחת תורה. מצורף לזה סדר ותשליך שעושים ביום ראש השנה עם תפלה נאה של הרב הנזכר זכה וברה".

			מן העניין להעיר על יחסו המיוחד של החיד"א לקבלה מעשית. מצד אחד, הוא מצטט את שסיפר לו בשנת תקל"ד תלמידו של ר' חי לומברוזו, כי "סיבת מיתתו כי למד חכמת הצירוף והשתמש בה".367 שמא תאמר, אף הוא היה שותף ל"הסבר" זה, הרי, מצד אחר, ביחס לשמואל פאסי הוא עצמו מעיד כי "הייתי מליץ טוב עליו על הקמיעות שהיה מחלק".368 אפשר שהוא נקט זהירות בכל מקרה לגופו, שכן מספרו של רבי אליהו שפירא לא העתיק אלא שתי כוונות בלבד, מחמת עומקן. את עמדתו צריך לראות אפוא באספקלריה הרבה יותר רחבה, ולא רק מתוך התנהגותו בתוניס.

			כשהגיע החיד"א לתוניס (בסוכות תקל"ד, 1773), הוא מצא לפניו 'כת מקובלים'. וכאשר אלה באו לבקרו, הוא הסתיר את ידיעותיו בקבלה. לפי עדותו, הקאייד ר' ישועה כהן טנוג'י "היה מתקוטט עמהם ושם בבית הסוהר לגדוליהם, ושלח לביתם ולקח כל ספרי קבלה שלהם, והיה זה בטענה שהם עושים ליוהרא ושלא לשמה".369 יש לברר משמעותה של עדות זו. האם המחלוקת נגד הקבלה370 היא שעמדה ביסוד התנהגותו של הקאייד, או שמא צריך לקחת ברצינות את הנימוק שהם מתייהרים ואינם לומדים לשמה? הרי החיד"א מוסיף לספר שבבית הקאייד מצא ספר בקבלה מעשית של הרב אליהו שפירא, כלומר אף הוא מצא עניין כלשהו בקבלה (אלא אם כן נטען שדין אחר לקבלה מעשית). לפיכך אפשר להניח שמדובר אומנם ב"כת" שידיעותיה והישגיה מועטים היו, ולכן גם החיד"א מנע עצמו מליצור עמם מגע עיוני. אומנם לדעת ח"ז הירשברג,371 לאחר מות הקאייד הותרה הרצועה והחלו להופיע ספרי קבלה, אך נראה לי שאין כל קשר. הרי החיד"א מעיד על עצמו כי היה "בורח מלומר לפניהם גוזמות ואגדות שאינם על־פי מדותיהם, וק"ו [וקל וחומר] מלומר להם מקבלה ואילך וסגולות ושמות וכיוצא".372 נוסח הדברים מלמד בעליל שמדובר ברדיפה אחר קבלה מעשית, ולכך התנגד החיד"א, ואולי גם הקאייד.

			ובאמת מסופר גדולות על חכמים אחרים בתוניסיה שעסקו בקבלה מעשית, כמו רבי שלום שמעוני ור' יצחק בוכבזה. לא מקרה הוא שסיפור על בעל השם ממיכלשטאט משנת תקכ"ח נמצא ב'ספר ישועה ורחמים', ג'רבה תשכ"ב, א ע"א. על חכמים שונים יסופר כי זכו לגילויים בחלום. למשל, רבי אברהם ן' מוסה, בנו משה, ר' מסעוד ארוואח.373

			בתוניסיה נמצא גם חיבורים פרשניים על התורה שנושבת בהם מרוחה של הקבלה. במחצית השנייה של המאה השמונה־עשרה פעל רבי יצחק כרשני, מחכמי בנזארת, היא ביזרטה, עיר נמל לחופה הצפוני של תוניסיה. דרושיו נכתבו בשנות השבעים והשמונים, וכללו גם דרושים לנפטרים וכו'. בדרושים אלה הוא מציין חיבורים רבים מאוד, ואף נזכרים תאריכים, ולפיהם יכולנו לקבוע את זמן פעילותו. ועם שחיבר גם 'כתיבות' לכמה מסכתות, דומה ששִׁמעו לא יצא אל מחוץ לגבולות מקומו. אפשר שמשום היקפו הרחב לא זכה החיבור לראות אור הדפוס, למעשה, לא שרד בשלמותו. חלקים אחדים ממנו נמצאו כאוטוגרף באוסף ליהמן בניו יורק,374 וחלקים אחרים זיהיתי כאותה כתיבה באוסף מכון בן־צבי, מס' 707, שבירושלים. אגב, ר' יצחק כרשני דרש הרבה על הגאולה, ובכמה מקומות הוא עושה חישובי קץ, ומצפה לגאולה בתאריכים סמוכים מאוד לחייו, דהיינו בשנים תק"ם-תקמ"א.375 הוא גם כתב 'דרוש לביאת הגואל', הנמצא בכ"י בית המדרש לרבנים בניו יורק 255, דף 9ב.

			לאחר מכן נתחבר 'ויזרע יצחק, פירוש על התורה' (על בראשית — ג'רבא תש"א וד"צ ירושלים תשנ"ט; על שמות — ירושלים תשנ"ט; ושם גם מעט ליקוטים ליתר החומשים), מאת ר' יצחק טייב, בעל 'ערך השלחן'. בהקדמת המעתיק הוא מכונה "איש מלא רוח חכמה וקדושה היא החכמה האלוהית חכמת הקבלה". בפירושו מביא בעיקר מקבלת האר"י, ה'זוהר', אך גם מספרי 'הקנה', 'הפליאה', 'דבש לפי' ועוד.

			במאה התשע־עשרה מתרבים הפירושים למקרא. ר' ישועה זרח כתב את 'קול התור' (באר שבע תשל"ד), הכולל פירושי מקראות על דרך גימטריאות, אך גם על פי 'עץ חיים', ושמונה שערים וספרים רבים אחרים; וכן 'גנזי שלום', פירושים קצרים על התנ"ך לר' שלום שמעוני. ר' אברהם הכהן יצחקי כתב את 'כף הכהן', פירושי תנ"ך וליקוטים שונים, בהם מופיעים דברי קבלה רבים (מאת הרמ"ק, האר"י, הרש"ש ועוד).

			כאן יש לציין, שנכתבו גם ספרי דרוש שאינם צמודים בעיקרם למקראות, אלא יותר בדרך של נושאים. כזה הוא, למשל, 'שרי מאות' (ליוורנו תרנ"ו), רמזים וחידושים על דרך האמת מאת ר' פינחס סעדון, שבו נזכרים חיבורים לוריאניים שונים; 'מקור ברוך' לר' ברוך פיתוסי. חידושי הקבלה פותחים אצלו בדרך כלל בפתיח: "ולי"ח [וליודעי ח"ן]"; וכן ספרים אחרים שנכתבו בעיקר בתוניסיה ואח"כ בג'רבה, ויקשה לפרטם. מעין אלה הם ספרים שנכתבו בסדר אלפביתי של ערכים, כגון: 'לחם לפי הטף' של ר' יצחק בוכבזה, הכולל הרבה מן ה'זוהר' והאר"י. פירושו של רבי יצחק חי טייב לתלמוד, 'חלב חטים',376 אף הוא משלב בתוכו דברי קבלה, אם כי במידה מועטה.377

			מבין סידורי התפילה אציין חלק בלבד: בראש וראשונה ייזכר חיבור הבנוי ממש על פי הקבלה, שנקרא 'חסד לאברהם', מאת רבי אברהם טוביאנה, מחכמי תוניס שעבר לאלג'יר, והוא מן הסידורים הידועים (נדפס באיזמיר תקכ"ד, ולאחר מכן בליוורנו תקמ"ג).

			סמוך לאחר מכן יש בידינו חיבורו הבלתי שלם (לפסח?) של רבי אברהם אבן מוסה, והוא בכ"י בית־המדרש לרבנים בניו יורק 2018. קרוב להניח שחיבור זה נכתב בתוניס.378 בראשית המאה התשע־עשרה כתב רבי יצחק טייב פירוש קבלי להגדה. לאחר מכן כתב ר' משה גיג את פירושו להגדה של פסח, 'ישמח משה' (ליוורנו תרכ"ג), ואף שם נכללו דברי קבלה.

			אף השירה משמשת אחד האמצעים להנחלת ערכים קבליים. ידועים כמה משוררים חשובים שנתנו חילם גם בקבלה, אם בשיר שכולו טעון קבלה, או בשיר שמשולבים בו מוטיבים קבליים. למשל, פרג'י שוואט, גדול משוררי תוניסיה, כתב כמה וכמה שירים קבליים.379 שיריו, ובמיוחד 'בר יוחאי בוצינא קדישא', נעתקו רבות והושרו בהזדמנויות שונות. מקצת שיריו כתובים במתכונת עשרונית של עשר הספירות. יש לציין גם פיוט של רבי דוד חסין, המתחיל ב: "אם אמרתי אספרה בלשוני נפלאותיך",380 שנכלל גם בקובץ שירה בתוניס, ושם מופיע בפיוטי חג השבועות. אף הוא מכיל מוטיבים קבליים.

			אזכיר גם את ר' משה אבן מוסה, במחצית ראשונה של המאה השמונה־עשרה, שכתב בתוניסיה ובאלג'יריה שירים על אין־סוף ועל הספירות.381 בהיותו בתוניס כתב את שירו הפותח במילים: "בר יוחאי לפני כסאך יוחק",382 ומתוכו עולה זיקה בין הרשב"י והאר"י.

			לסוכות נתחברו פיוטים שונים, ובהם מצויים מוטיבים קבליים. למשל, פיוט קדום של פרג'י שוואט לחג הסוכות, המתחיל ב: "אנא מיחד בדחילו ורחימו".383 כמו כן, פיוט אחר לסוכות, כ"י פריס 1445, דף 117ב, המתחיל ב: "אשורר שיר ושבחה לאל חי העולמים",384 ושם: "וסדר הנענועים תעשה כהלכתן דרום צפון מזרח עם רום תחת מערב דתן". והוא סדר הנענועים שעל פי הקבלה, והוא הנחשב 'דתן' ו'כהלכתן'. 

			וכן 'פיוט נאה לחג הסוכות', המתחיל ב: "יום הראשון נתחסד בחסד שבחסד [...] יום השני נאירה" וכו' — הוא רומז גם לאושפיזין. הפיוט הזה נכתב בתוניס ונדפס ב'שאו זמרה' (תונס תרס"ב, כב ע"ב), (אם כי לא מצאתיו במרוקו).

			נציין עתה שמותיהם של אישים נוספים (לפי סדר אלפביתי) שתפסו מקום בעולמה של הקבלה בארץ זו. את שם מקצתם מזכירים דרך קבע בתפילת ההשכבה 'מנוחת צדיקים'.385

			אברהם אבוקארא, מקובל מפורסם (נפטר בכב בתשרי תקע"ח, 1817).

			אברהם בן משה אבוקארה (נפטר בכסלו תר"ם, 1879), בהקדמה ל'יראת ה'' ר"י קאלאמרו כותב עליו: "סובר הרזים מן הזריזין".

			אברהם בן יעקב גיז (המחצית השנייה של המאה התשע־עשרה).

			אברהם זיתון, חתנו של יעקב חי גג' (המחצית השנייה של המאה התשע־עשרה).

			אברהם חג'אג', נזכר ב'מנחת יצחק'.386

			אברהם טייב, תלמיד ר' צמח צרפתי ור' אברהם הכהן387 (נפטר 1741).

			אברהם כהן יצחקי, מגדולי הרבנים, בעל 'כף הכהן', שאף הוא זכה לפרסום (נפטר ח בכסלו תרכ"ה, 1864).

			אברהם הכהן, דיין מפורסם. על קברו נחרת: "הרב הגדול מעוז ומגדול המקובל האלוהי כמהר"ר אברהם הכהן זצ"ל דידיע באבא הרבי". נפטר בשנת תע"ה.388

			אברהם כלאף.389

			אברהם כלפון (נולד בערך בשנת תצ"ה ונפטר בשנת תק"ף).390

			אברהם, אחי יצחק בן יעקב, לומברוזו, ובנו יעקב (נפטר בתק"ל).391

			אברהם בן יצחק לומברוזו (נפטר ה באדר א תקפ"ד).

			אברהם לומברוזו (נפטר בט בטבת תרמ"ז).

			אברהם פרג'ון (נפטר בטבריה 1904).

			אהרן פרץ, מגדולי הרבנים, היה בתחילה בתוניס ועבר לג'רבה, שבה שימש אב בית הדין (נפטר 1765).392

			אליהו גאביזון (נפטר 1790).

			אליהו חי בן יוסף גג' מתוניס. ערך מהדורה של ה'זוהר', ובראשה נמנה גם סעודת מצווה.

			אליהו סלקמון (נפטר כג בניסן תשל"ג).

			ברוך פיתוסי, בעל 'מקור ברוך' ועוד (חי בתוניס במחצית השנייה של המאה השמונה־עשרה).

			דוד וזאן.393

			דוד יצחק חיים הכהן טנוג'י, בעל 'תורת המלך', מגדולי רבני תוניס (נולד בערך תק"ך-תק"ל, ונפטר בסיון תר"ז).

			חיים, אחי שלמה, אלפסי.

			חיים דוד בן יוסף גג' (חי באמצע המאה התשע־עשרה). בהקדמה לספרו 'חיים לישראל' כותב בנו: "ויפן לבו רק לחדש בפרד"ס מה שקבלה נשמתו ממעל [...] והורה לעמו חקי האלוהים ותורתו בנגלה ובנסתר".394

			יהודה בן יעקב גיז (גג), בעל 'נחל יהודה' (נפטר 1890).395

			יהודה, נינו של נהוראי ג'רמון, כותב קמיעות (1912-1812).

			יהודה עטייה (סביב 1900).

			יוסף זרקא, תלמידו של ר' יצחק לומברוזו, ומגדולי החכמים (נולד 1722), "החבר ר' יוסף הכהן אבריש נר"ו".396

			יוסף כהן יצחקי. בידו שבעים ושבע השאלות שנשלחו מאת חכמי תוניס אל החיד"א, ותשובתו עליהן.

			יוסף מועטי, דיין בעיר סוסה, מחבר 'שם יוסף' (ירושלים תרל"ט). בשער הספר ובהסכמה הוא מכונה "סובר הרזים" וכולי (נפטר 1878-9).

			יוסף קורקוס (נפטר 1852).

			יוסף שמאמא.397 בהקדמת 'שרש ישי' (ליוורנו תקס"ט) לשלמה שמאמא כתוב: "בן לאותו צדיק חשוב ומקובל [...] יוסף שמאמא".

			יעקב חי גג' (חי באמצע המאה התשע־עשרה).

			יעקב בן מאיר לומברוזו (נפטר ביט בטבת תר"ן).

			יעקב סלאמא. קונטרס בשם 'שירה' (תונס חש"ד) בן שמונה עמודים הופיע "לכבוד הרב הקדוש המקובל האלוקי כמהר"ר יעקב סלאמה" הקבור בנאבל. קוראים אותו באסרו חג שבועות (נפטר בתרי"א).

			יעקב פיתוסי, תלמידו של ר"י זרקא.

			יעקב שלוש, חכם שהגיע מחוץ לתוניסיה, כנראה ממרוקו.

			יצחק חי בוכבזה (חותם: אבילח"ם), יליד גאבס, שימש אב"ד שם ואחר כך עבר לטריפולי.

			יצחק הלוי די ליאון (נפטר בג באדר א תרנ"ד).

			יצחק טאפיא (נפטר 1894).

			יצחק כרטוזו (נפטר בכסלו תר"ן, 1889).

			יצחק כרשני, מבנזארת.398

			יצחק לומברוזו, בעל 'זרע יצחק',399 שהיה "ראש וראשון למנהיגים הרוחניים של ק"ק פורטוגיזיס",400 אך היה מקובל גם על בני הקהילה המקומית (נפטר 1752).

			יצחק לומברוזו (נפטר 1799). 

			ישועה זרח (אמצע המאה התשע־עשרה).

			ישראל זיתון,401 ראב"ד תוניס, תלמידו של ר' ישועה בסיס (1921-1840).

			כלפון גיג'.402

			מאיר לומברוזו (נפטר ביא בסיון תרכ"ה).

			מאיר שלמה פאריינטי (נפ' סוף המאה התשע־עשרה או ראשית המאה העשרים), כיהן כרב ודיין בבנזארת. בהקדמת ספרו 'אמרי שפר' (סוסה תרפ"ד) כתב ר' שלמה טייב כי היה שקדן גדול וכי היה לו יד ושם בחוכמת הנסתר.

			מסעוד חביב (נפטר אחרי 1871, כתב הסכמה לספר 'אהבת ה'').

			מרדכי אלחאיך (נפטר 1777). 

			מרדכי גג' הדיין (נפטר אחרי 1839).403

			מרדכי קרבאליו (נפטר 1785). נמנה עם חוג תלמידי ר' אברהם אבן מוסה. וכדברי ר' משה אבן מוסה: "זכורני בהיותי עסוק בהני כבשי דרחמנא [!] עם הני גברי רברבי א' מבני הרמ"ך החכם השלם והכולל הר' מרדכי כראבאליו נר"ו ומהרי"ל [ר' יצחק לומברוזו] זלה"ה החכם השלם והכולל ה"ר יעקב לומברוזו זלה"ה".404 הספד לזכרו בכ"י מכון בן־צבי 710, דף 50א.

			משה דרמון (נפטר 1741).

			משה סלום (1806-1748). כנראה, מתוך פירושו ל'זוהר' ליקט 'מהדיר זוהר' (קושטא תרל"ב), בפירוש 'כתם אופיר'.

			משה שתרוג, מגדולי המשיבים וראש הרבנים בתוניס, מכונה בספר 'פקד משה': "החסיד העניו המקובל האלוקי צדיק יסוד עולם" (נפטר בכסלו תרפ"ח).

			נהוראי ג'רמון, הגיע מטריפולי לתוניסיה בגיל צעיר (נפטר בליל שני של פסח תקמ"ג, 1783).405

			פינחס, אחיו הצעיר של שלמה (נזכר בהקדמת 'יריעות שלמה') וזאן, שימש דיין באלמוכאנין.

			פינחס סעדון (נפטר לפני 1896). יליד ג'רבה, חי בתוניס. חיבוריו: 'פסקי הראש' (ח"א תונס תרס"ב, ח"ב תרע"א), 'שרי מאות' (ליוורנו תרנ"ו).

			רפאל ג'אמי, נמסר שהיה בקיא בקבלת האר"י ומכוון בכוונות הרש"ש, ועם זאת היה חייט וסוחר בבגדים (נפטר 1937).406

			שלם בסיס.407

			שלמה בן מסעוד אלפסי (נפטר 1801).

			שלמה וזאן, בעל 'יריעות שלמה'.408 שימש דיין בסוסה.

			שלמה כהן טנוג'י (נפטר 1808). ליקוטים מחידושיו הלוריאניים נדפסו בסוף 'קרן הצבי'.

			"הבחור המשכיל שלמה סדבון". דברי קבלה נזכרים בשמו בספר 'מנחת יצחק'.409

			שמואל בן משה דרמון (נפטר 1767).

			שמואל צוייד (נפטר 1772).410

			שמואל שמאמא (חי סביב 1800).

			שמשון אבוקארא (נפטר 1769).

			

			
				
					295	מאמר זה הוא פרי עיבוד של ספרי, הקבלה בצפון אפריקה למן המאה הט"ז, תל אביב תשס"א, בתוספות ועדכונים. 

				

				
					296	תיאר זאת בהרחבה בניהו, מיכאל.

				

				
					297	חיד"א, שם הגדולים, מערכת א אות פ.

				

				
					298	ראו בניהו, שם, עמ' טו-טז.

				

				
					299	ראו, למשל, שמעוני, גנזי שלום, מד ע"ב; הלוי, פרי קודש, כב ע"א; חורי, קרית ארבע, עח ע"ב; חדאד, זרע יצחק, סו ע"א, עד ע"א, עה ע"א, צב ע"ב; ועוד.

				

				
					300	ראו חזן, פרג'י, עמ' 36-34, 246-237.

				

				
					301	למה שיוחד לעניין זה ראו דמרי, ספר יוסף חי. להתייחסות מחודשת זכה ר' יוסף המערבי בג'רבה. מעשה אלסייד ר' יוסף אלמערבי זיע"א נדפס בג'רבה (בין תרצ"א לתש"א). ראו גם דרושים לכבודו: כהן, מדרש שלמה, א ע"א-כג ע"א.

				

				
					302	חיד"א, מעגל טוב השלם, עמ' 65.

				

				
					303	אומנם בספר זה, על הש"ס, מועטים דברי הקבלה.

				

				
					304	נזכר, למשל, אצל הכהן, מנחת יצחק, ג ע"ד, ו ע"א ועוד. קרוב לשנת 1900 עלה לירושלים ונפטר שם. ראו שמעוני, גנזי שלום, ד ע"ב.

				

				
					305	על גדולתו המופלגת בתורת הנגלה והנסתר ראו בדרוש לפטירתו שנשא הגאון ר' עוזיאל אלחאייך: אלחאייך, חיים וחסד, מערתא דדייני, דרוש יד, נד ע"א. ושם (דף נה) גם על מנהגיו הקבליים. דרוש נוסף עליו ועל אביו, ראו כהן, מדרש שלמה, כג ע"א-לב ע"א.

				

				
					306	להסכמה ראו אלפסי, כרוב ממשח.

				

				
					307	הסכמתו לספרו של ר' יוסף סדבון היא משנת תרל"א (1771), ונפטר בירושלים ב־1792.

				

				
					308	אגב, אף רבי יום טוב אלגאזי השתמש בביטוי זה ביחס לאביו, רבי ישראל יעקב אלגאזי. ראו בתחילת ההקדמה, אלגאזי, שו"ת נאות יעקב.

				

				
					309	פאריינטי, שארית יעקב, הקדמה, עמ' יח, הערה 34.

				

				
					310	ראו בניהו, מיכאל, עמ' סז.

				

				
					311	שם, נד ע"ב.

				

				
					312	אבן מוסה, פסקי הראש, מא ע"ב.

				

				
					313	טנוג'י, תורת המלך, כב ע"א.

				

				
					314	ראו בניהו, מיכאל, עמ' ע.

				

				
					315	פיתוסי, ברית יעקב, נט ע"ג. 

				

				
					316	הנ"ל, מקור ברוך, רצד ע"ד. 

				

				
					317	בן סעיד, ולבש הכהן, כא ע"ב.

				

				
					318	שוראקי, קורות, עמ' 122. וראו עוד, עמ' 123.

				

				
					319	ראו שטאל, קריאה פולחנית של ספר הזוהר, עמ' 86-77. להבאותיו של א' שטאל מתוך ספרו של הרב דוד עובדיה, קהלת צפרו, יש להוסיף גם עמ' 105, 107. 

				

				
					320	העבודה עצמה נעשתה בידי האב, והבן הוא המוציא לפועל.

				

				
					321	ברון, בית יעקב, יב ע"א.

				

				
					322	חלמיש, הקבלה, עמ' 264, הערה 32, כתבתי על 'טופס נוסף' בספריית אוניברסיטת בר־אילן. למעשה, קיימים שלושה טפסים, כפי שציינתי בגוף המאמר. 

				

				
					323	בוכבזה, לחם לפי הטף, הקדמה.

				

				
					324	שוראקי, קורות, עמ' 122. וראו עוד, עמ' 123.

				

				
					325	שתרוג, ישיב משה, א, ח"ב, סעיף קלו. 

				

				
					326	ראו חלמיש, הקבלה, עמ' 261-260, ליד הפניות 21-19 ובהערות. וראו סדבון, אהבת ה', קכ ע"א: 'חדושים ורמזים על שבחי התנא האלוהי הרשב"י זיע"א'. וראו אביב"י, כתבי היד, עמ' 45 מס' 81. ועוד.

				

				
					327	ראו חלמיש, הקבלה, עמ' 283-259.

				

				
					328	הכהן, פקד משה, עמ' רג.

				

				
					329	שמאמא, קרן הצבי, סז ע"א.

				

				
					330	מן הראוי להזכיר את ההעתקות המרובות בכתבי יד של חיבורים מקבלת האר"י, וכן את העולה מתוך קולופונים של כתבי יד שונים, שמעתיקים תושבי מרוקו נענו לבקשות מצד חכמי תוניס ואלג'יר והעתיקו עבורם מכתבי האר"י. 

				

				
					331	חדאד, שארית יעקב, ג ע"א.

				

				
					332	בוכבזה, לחם לפי הטף, קכד ע"ב.

				

				
					333	מאזוז, שו"ת איש מצליח, הקדמה, עמ' 21.

				

				
					334	תופעה זו חריגה גם באלג'יריה. על לימוד קבלת האר"י בצנעה סיפר בדורנו הרב שלמה הכהן אזאגורי, 'וייקץ שלמה', ירושלים תש"ל, עמ' קפד: "זכורני שבשבת אחת שהייתי באוראן מצאתי אותו ['חכם גדול מטיטואן כמוהר"ר יעקב בן אצראף'] בבית הרב כהה"ר שלמה לעסרי הנ"ל ועמהם הרב שמואל בן ישי הנ"ל שהיו בשלשתם לומדים בצנעה דברי קבלה בספר אוצרות חיים, ולפי רוב ענותנותם ויראתם הפצירו בי שלא להגיד לפני רבם הרד"ך ז"ל את הדבר הזה שהם לומדים קבלה". 

				

				
					335	על ספר זה ראו אביב"י, כתבי האר"י באיטליה, עמ' 95-92. 

				

				
					336	שמאמא, קרן הצבי, מח ע"א.

				

				
					337	שם, סז ע"א. אגב, בדף לג ע"ג הוא מזכיר את בנו, שלמה.

				

				
					338	בידינו כ"י מכון בן־צבי 261 (= ס' 26591) של חיבור זה, ולפי הקולופון נכתב בשנת תקל"ח.

				

				
					339	בדיקה בלוח מלמדת כי יום ראשון חל אותה שנה ביום ט, וכפי שכתוב כדין בתחילת הספר. כאן חלה אפוא טעות מעתיק.

				

				
					340	ראו ויטל והכהן, אוצרות חיים, ג ע"א אות י; י ע"ב אות ה; יא ע"ב אות יא; יג ע"ב אות ו; יז ע"ב אות יא; ועוד.

				

				
					341	על מקוריות שאלה מסוימת, ראו הכהן, מנחת יצחק, ד ע"א.

				

				
					342	לפי הרב יעקב הלל, הוא הוא ששלח את השאלות. ראו הקדמתו לחיבורו של ר' יוסף הכהן: הכהן, יד יוסף, עמ' 8. תוכנו של הספר: חידושים על 'עץ חיים'. הספר חוזר ונזכר בחיבורים שונים בדורות שלאחריו.

				

				
					343	ראו הרב הלל, שם, שם.

				

				
					344	סדבון, אהבת ה', ב ע"א, קט ע"א ועוד.

				

				
					345	וכה דבריו: "וכמו ששלח לי מהתם ירושלים תוב"ב הרב המקובל האלקי חסידא ופרישא רבי שלום שרעבי נר"ו" (כ"י ניו־יורק/להמן 222 [= ס' 24567], דף 92א. וראו חלמיש, אהל חיים, עמ' 61). יושם לב, שהוא מזכירו בברכת החיים.

				

				
					346	דברי ר"י ניניו הובאו גם בתיקון מנחת ערב, מאת ר' יוסף כנאפו, ליוורנו חש"ד, נט ע"ב.

				

				
					347	כ"י ניו־יורק/להמן 243 (= ס' 24588), נח ע"ב. וראו לעיל הערה 49.

				

				
					348	מנוחת שלום — דרוש לכבוד התנא הקדוש הרשב"י זיע"א, ראו כהן, מדרש שלמה, ח"ג, נג ע"א ואילך.

				

				
					349	ראו, למשל, מאזוז, סבר פנים, ב ע"ב. אף ר' יצחק חי בוכבזה, בהקדמה ל'גנזי שלום', מזכירו בכבוד, וראו שמעוני, גנזי שלום.

				

				
					350	ראו לעיל הערה 10.

				

				
					351	ראו חיד"א, מעגל טוב השלם, עמ' 64; חלמיש, אהל חיים, עמ' 210. על מותו (כנראה בר"ח תמוז תקכ"ז) נשא רבי עוזיאל אלחאייך הספד, וניכרת בו הערצה מופלגת. ראו אלחאייך, חיים וחסד, קג ע"ג ואילך.

				

				
					352	ראו כהן, מלכי תרשיש, עמ' ריז.

				

				
					353	ראו אברהמי, המנהיגות הרוחנית, עמ' כב.

				

				
					354	פיתוסי, מקור ברוך, שיא ע"ב.

				

				
					355	שם, מערכת ר, אות יז.

				

				
					356	טייב, ווי העמודים, סי' טז ס"ק לג. על עמדה פשרנית זו שנקטו גם גדולי חכמי הלכה, ראו כ"ץ, הלכה וקבלה, עמ' 106-105.

				

				
					357	טייב, ווי העמודים, סי' קכד ס"ק י.

				

				
					358	כך בסוף זכר צדיק שבסוף: הכהן, אברהם יגל.

				

				
					359	עיינו מאזוז, שו"ת שואל ומשיב, או"ח, סי' כ.

				

				
					360	בוכבזה, שו"ת בית הלחמי, כט ע"א.

				

				
					361	שם, לה ע"ד-לו ע"ב.

				

				
					362	שם, לו ע"ב.

				

				
					363	שם, לו ע"ג. חשוב מאוד לשים לב למודעות העצמית הגבוהה שלהם כפי שהיא משתקפת, לדעתם, בעיני חכמים מן החוץ. ומכל מקום ראוי להבין למי נתכוון בביטוי "רבני המערב", שהרי יהודי מרוקו מבטאים בפתח.

				

				
					364	יצחקי, כף הכהן, כ ע"ב.

				

				
					365	אלחאייך, חיים וחסד, לב ע"א.

				

				
					366	וראו מהלמן, גנזי ישראל, מס' 585, עמ' 100-99.

				

				
					367	חיד"א, מעגל טוב השלם, עמ' 64. וראו בהקשר זה גם השערות: בניהו, חיד"א, עמ' קלז.

				

				
					368	חיד"א, מעגל טוב השלם, עמ' 62.

				

				
					369	שם, עמ' 58.

				

				
					370	נזכור, למשל, כי הליגוראנזים, שלא כדרך המסתערבים, לא ראו בעין יפה את התפשטות הקבלה. ראו בניהו, מיכאל, עמ' סט.

				

				
					371	הירשברג, תולדות היהודים באפריקה הצפונית, ח"ב, עמ' 158.

				

				
					372	ראו יערי, שלוחי ארץ ישראל, עמ' 573.

				

				
					373	ראו עליהם בניהו, מיכאל, עמ' נז והערה 51. מקורות נוספים ראו דוד עובדיה, קהלת צפרו, ג, עמ' 151, הערה 42. במתכוון אינני נכנס בעובי הקורה של סוגיה זו, ולא בעניין הסגולות, הגורלות והקמיעות וכיוצא באלה, שעוסקים בהם גם פולקלוריסטים ואנתרופולוגים. ביקשתי רק לזרוק מעט אור מנקודת המבט של מקובלים.

				

				
					374	ראו חלמיש, אהל חיים, עמ' 63-58.

				

				
					375	ראו גם מורגנשטרן, מיסטיקה ומשיחיות, עמ' 183.

				

				
					376	נכתב בערך 1823. נדפס בתונס בשנת תרנ"א, וד"צ בני־ברק תשמ"ב.

				

				
					377	עיינו, למשל, א ע"ג, כד ע"א, כד ע"ב, נו ע"ד ועוד.

				

				
					378	ראו בניהו, מיכאל, עמ' כא-כב, כה. ושם נאמר גם כי כתב היד היה בידי נהוראי ג'רמון בטריפולי, והוא שלחוֹ (כנראה ב־1783) לר' אברהם כלפון.

				

				
					379	ראו חזן, פרג'י, עמ' 36-34, 246-237.

				

				
					380	ראו חזן ואלבאז, תהלה לדוד, עמ' 205-203.

				

				
					381	ראו בניהו, מיכאל, עמ' קכד, מס' 21-19; עמ' קלא, מס' 130, 131 ועוד.

				

				
					382	לההדרת השיר ראו בניהו, האר"י בשירת המקובלים, עמ' קפג-קפה, קפט-קצו.

				

				
					383	ראו חזן, פרג'י, עמ' 246-244.

				

				
					384	אין אצל דודזון.

				

				
					385	ראו אברהמי, המנהיגות הרוחנית, עמ' כב-כה.

				

				
					386	הכהן, מנחת יצחק, ב ע"ד-ג ע"ד.

				

				
					387	וראו עליו חיד"א, בשם הגדולים. בהקדמה לספר 'מגדנות נתן' לר' נתן בורג'ל, שנכתב בתונס בתקמ"ה, הוא מזכיר את מורו ר' אברהם טייב שהיה מקובל.

				

				
					388	ראו עליו כהן, מלכי תרשיש, עמ' קפה; הטל, בית החיים היהודי הישן בתונס, עמ' 30-29. צריך לציין שבעמ' 29 נדפס בטעות כי נפטר ב־1775, והנכון הוא ב־1715.

				

				
					389	ב'מעשה נסים' לר' נסים הכהן, תונס תרס"ז, קטז ע"ג, וכן בהכהן, 'מנחת יצחק', ה ע"ד, מביאים שמועות משמו.

				

				
					390	ראו אביב"י, כתבי־היד, עמ' 15, וראו גם שרף, ר' אברהם, עמ' 428-403.

				

				
					391	להספד על שניהם ראו אלחאייך, חיים וחסד, מערתא דחסידי, דרוש ג.

				

				
					392	ראו גם הירשברג, תולדות היהודים באפריקה הצפונית, ח"ב, עמ' 161.

				

				
					393	המחצית השנייה של המאה. להסכמות ראו ואזן, מגן דוד.

				

				
					394	גג', חיים לישראל. אגב, מן המובאה בסמוך משתמעת מעין תעמולה מצידו: "הורה לעמו [...] בנגלה ובנסתר". אכן, ספר זה מופיע רבות בספרי חכמי תוניס, ולרוב בקיצור: חיי"ל.

				

				
					395	בשער ח"ב של 'נחל יהודה' הוא מכונה: "הרב הגדול מעוז ומגדול המקובל האלוקי המפורסם בדורו שלשלת היוחסין כמוהר"ר יהודה גיז זצוק"ל". וראו מנחת יצחק, ה ע"ג.

				

				
					396	נזכר בסדבון, אהבת ה', א ע"ב. ושם, קט ע"א: הבריש. וראו טנוג'י, תולדות חכמי תונס, עמ' קעה-קפא.

				

				
					397	נזכר בברכת המתים בסוף הקדמת 'אשל אברהם' כמי ש"ידו מגעת עד בית הסתרים". משמע שנפטר לפני שנת תקמ"ג, מועד הדפסת 'אשל אברהם'.

				

				
					398	ראו עליו לעיל, ליד הפניות 83-82.

				

				
					399	תונס תקכ"ח. ספר זה הוא הראשון שנדפס בתוניס, ואולי בצפון אפריקה בכלל (אלא אם כן ניקח בחשבון את הדפוס הזמני שפעל בפס בשנת רע"ז, שהפיק חמישה או שישה ספרים בלבד). על הדפסת 'זרע יצחק' ראו הטל, הדפוס העברי במגרב, עמ' 122.

				

				
					400	ראו אברהמי, המנהיגות הרוחנית, עמ' כב.

				

				
					401	ראו לעיל ליד הפניה 36.

				

				
					402	ראו אביב"י, כתבי־היד, עמ' 42, מס' 66.

				

				
					403	הוא מתואר: "איש שהכל בו, קריינא דאגרתא, מעלת הרב המופלא וכבוד ה' מלא בנגלה ובנסתר, הוא גלי עמיקתא". ראו גג', שו"ת מגן דוד.

				

				
					404	ראו בניהו, מיכאל, עמ' טז.

				

				
					405	וראו בניהו, מיכאל, עמ' כה; שרף, נהוראי.

				

				
					406	מאזוז, שו"ת איש מצליח, תולדות חייו, עמ' 20. ר' רפאל ג'אמי נזכר גם בחיבורים נוספים, כגון עידאן, משכיל לדוד, כז ע"ב.

				

				
					407	נזכר בשמאמא, קרן הצבי, מח ע"א.

				

				
					408	תלמידו של ר' אהרן פרץ, ובין החכמים שנזכרו ע"י החיד"א במסעו. לפי מסורת מסוימת נפטר בשנת 1780. לפי בר־אשר, הספרות הרבנית בצפון אפריקה, עמ' 49, נפטר בשנת 1812 בגיל 93.

				

				
					409	הכהן, מנחת יצחק, ה ע"ד.

				

				
					410	ראו הספד של תלמידו ר' עוזיאל אלחאייך: אלחאייך, חיים וחסד, מערתא דחסידי, דרוש ד.

				

			

		
	
			רשימת המקורות 

			אביב"י, כתבי האר"י באיטליה = 'כתבי האר"י באיטליה עד שנת ש"פ', עלי ספר, יא (תשד"מ), עמ' 95-92.

			___, כתבי היד = י' אביב"י, כתבי היד של יהודי המגרב במכון בן־צבי, ירושלים תשנ"ג.

			אבן מוסה, פסקי הראש = מ' אבן מוסה, פסקי הראש, ח"ב, תונס תרע"א.

			אברהמי, המנהיגות הרוחנית = חו"י אברהמי, 'המנהיגות הרוחנית של ק"ק פורטוגיזיס בתוניס', מיכאל: מאסף לתולדות היהודים בתפוצות, ט (תשמ"ה), עמ' ט-כו.

			אלגאזי, שו"ת נאות יעקב = י"ט אלגאזי, שו"ת נאות יעקב, אזמיר תקכ"ז.

			אלחאייך, חיים וחסד = ר' ע' אלחאייך, חיים וחסד, ליוורנו תרכ"ה.

			אלפסי, כרוב ממשח = ש' אלפסי, כרוב ממשח, ליוורנו תרי"ט.

			בוכבזה, לחם לפי הטף = י"ח בוכבזה, לחם לפי הטף, ג'רבה תש"י.

			___, שו"ת בית הלחמי = י"ח בוכבזה, אות ב, ירושלים תשל"ה.

			ברון, בית יעקב = ש"ח בן ברון, בית יעקב, תונ תרנ"ח. 

			בניהו, חיד"א = מ' בניהו, חיד"א, ירושלים תשי"ט.

			___, מיכאל = מ' בניהו, 'ר' אברהם אבן מוסה ובנו, מיכאל: מאסף לתולדות היהודים בתפוצות', ה (תשל"ח), עמ' ט-קלג.

			___, האר"י בשירת המקובלים = מ' בניהו, 'האר"י בשירת המקובלים ותיקון חמשה באב ליום פטירתו', טמירין, ב (תשמ"ב), עמ' קפא-קצו.

			בן סעיד, ולבש הכהן = א' בן סעיד, ולבש הכהן, ג'רבה תרפ"ז.

			בר־אשר, הספרות הרבנית בצפון אפריקה = ש' בר־אשר, הספרות הרבנית בצפון אפריקה, ירושלים תשנ"ט.

			גג', שו"ת מגן דוד = מב"ד גג', שאלות ותשובות מגן דוד, אלג'יר תרנ"א.

			גג', חיים לישראל = חדב"י גג', חיים לישראל, תונס תרס"ט.

			דמרי, ספר יוסף חי = ספר יוסף חי, ג'רבה תש"ה.

			הטל, בית החיים היהודי הישן בתונס = א' הטל, 'בית החיים היהודי הישן בתונס', פעמים, 67 (תשנ"ו), עמ' 30-29.

			___, הדפוס העברי במגרב = א' הטל, 'על הדפוס העברי במגרב', ממזרח וממערב, ב (תש"מ), 129-121.

			הירשברג, תולדות היהודים באפריקה הצפונית = ח"ז הירשברג, תולדות היהודים באפריקה הצפונית: התפוצה היהודית בארצות המגרב מימי קדם ועד זמננו, ירושלים תשכ"ה.

			הכהן, אברהם יגל = אברהם הכהן מתונס, ספר אברהם יגל, ליוורנו תר"ג.

			הכהן, יד יוסף = ר' יוסף הכהן, יד יוסף, ירושלים תשמ"ו.

			___, מנחת יצחק = ר' י' הכהן, מנחת יצחק, תונס תרס"ה.

			הכהן, פקד משה = מ"כ הכהן, ספר פקד משה, נתיבות תשל"ח.

			הלוי, פרי קודש = צב"ן הלוי, פרי קודש, תונס תרנ"א.

			ואזן, מגן דוד = ד' ואזן, מגן דוד, תונס תרע"ג.

			ויטל והכהן, אוצרות חיים = חב"י ויטל וח"ש הכהן, אוצרות חיים, ירושלים תרס"ז.

			חדאד, זרע יצחק = י' חדאד, זרע יצחק, ליוורנו תקכ"ה.

			חדאד, שארית יעקב = י' חדאד, ספר שארית יעקב, ג'רבה תש"א.

			חורי, קרית ארבע = ר' חורי, קרית ארבע, תונס תרנ"ו.

			חזן, פרג'י = א' חזן, שירי פרג'י שוואט, ירושלים תשל"ו.

			חזן ואלבאז, תהלה = א' חזן וד"א אלבאז (עורכים), תהלה לדוד, לוד תשנ"ט.

			חיד"א, מעגל טוב השלם = חי"ד אזולאי, מעגל טוב השלם, תל אביב תרצ"ד (מהדורת א' פריימן).

			___, שם הגדולים = חי"ד אזולאי, ספר שם הגדולים, גראסווארדיין תש"ו.

			חלמיש, אהל חיים = מ' חלמיש, אהל חיים, קטלוג כתבי היד הקבליים באוסף ליהמן בניו־יורק, ירושלים תשמ"ח.

			___, הקבלה = מ' חלמיש, הקבלה בתפילה בהלכה ובמנהג, רמת גן תשס"ב.

			טייב, ווי העמודים = ר' יצחק טייב, ווי העמודים, ליוורנו תרי"ח.

			טנוג'י, תורת המלך = ר' די"ח טנוג'י, תורת המלך, ג'רבה תש"ה [בני־ברק תשמ"ז].

			טנוג'י, תולדות חכמי תונס = י"ה טנוג'י, תולדות חכמי תונס, בני ברק תשמ"ח.

			יערי, שלוחי ארץ ישראל = א' יערי, שלוחי ארץ ישראל, ירושלים תשי"א.

			יצחקי, כף הכהן = א"כ יצחקי, כף הכהן, ליוורנו, תרכ"ה. 

			כהן, מדרש שלמה = כ' כהן, מדרש שלמה, ג'רבא תרפ"ח.

			כהן, מלכי תרשיש = ב"ר כהן, מלכי תרשיש, נתיבות תשמ"ו.

			כלפון, פקד משה = משה כלפון, ספר פקד משה, 

			כ"ץ, הלכה וקבלה = י' כ"ץ, הלכה וקבלה, ירושלים תשמ"ד, עמ' 106-105.

			מהלמן, גנזי ישראל = י' מהלמן, גנזי ישראל, ירושלים תשמ"ה.

			מאזוז, סבר פנים = מ"ז מאזוז, סבר פנים, ליוורנו תרמ"א.

			מאזוז, שו"ת שואל ומשיב = ש' מאזוז, שו"ת שואל ומשיב, נתיבות תשמ"ה.

			מאזוז, שו"ת איש מצליח = מ' מאזוז, איש מצליח, תל אביב 1974. 

			מורגנשטרן, מיסטיקה ומשיחיות = א' מורגנשטרן, מיסטיקה ומשיחיות, ירושלים תשנ"ט.

			סדבון, אהבת ה' = ר' י' סדבון, אהבת ה', ירושלים תרל"א (ליוורנו תרל"א).

			עידאן, משכיל לדוד = דב"מ עידאן, משכיל לדוד, ג'רבה תשי"ד.

			פיתוסי, מקור ברוך = ב' פיתוסי, מקור ברוך, ליוורנו תק"ן.

			פיתוסי, ברית יעקב = י' פיתוסי, ברית יעקב, ליוורנו תק"ס.

			פאריינטי, שארית יעקב = י' פאריינטי, שארית יעקב: דרשות, חידושי דינים ושו"ת, ירושלים תשמ"ג (מהדורת מ' עמאר).

			שוראקי, קורות = נ"א שוראקי, קורות היהודים בצפון־אפריקה, תל אביב 1975.

			שטאל, קריאה פולחנית של ספר הזוהר = א' שטאל, 'קריאה פולחנית של ספר הזוהר', פעמים, 5 (תש"ם), עמ' 86-77.

			שמאמא, קרן הצבי = ש' שמאמא, 'קרן הצבי', בתוך א' זקן מקרדינה, ספר קרנים, ליוורנו תקפ"ה.

			___, פרח שושן = ש' שמאמא, 'פרח שושן', בתוך א' זקן מקרדינה, ספר קרנים, ליוורנו תקפ"ה.

			שמעוני, גנזי שלום = ש' שמעוני, ירושלים תשכ"ח (תונס תרע"ו).

			שרף, נהוראי = מ' שרף, ר' נהוראי ג'רמון מתוניס ופיוטיו, תל אביב תשמ"ב.

			___, ר' אברהם כלפון = מ' שרף, 'ר' אברהם כלפון — היסטוריון ואיש אשכולות בטריפולי במאה הי"ח-י"ט', בתוך צ' מלאכי (עורך), באורח מדע: מחקרים בתרבות ישראל: מוגשים לאהרן מירסקי במלאות לו שבעים שנה, לוד תשמ"ו, עמ' 428-403.

			שתרוג, ישיב משה = מ' שתרוג, ישיב משה, א-ג, ג'רבה תרפ"ד-תרצ"ב.

		
	
			אבינועם כהן

			ספר 'אהל ישרים' לר' יצחק בונאן: על צמדי מונחים נרדפים בבבלי

			מהו דתימא — סלקא דעתך אמינא; לא צריכא — הכא במאי עסקינן

			ר' יצחק בונאן (1814-1762 לספירה),411 בן למשפחה ענפה של חכמים, שימש דיין בקהילת פורטוגִיזִיס של יוצאי ליווֹרנו בתוניס. הוא היה תלמידו של ר' אברהם בן ר' יצחק לומברוזו, בעל 'זרע יצחק', ועמיתו של ר' יצחק טייב, בעל 'ערך השלחן', שהיה רבו של בנו, ר' דוד בונאן, אשר שימש אב ביה"ד דק"ק פורטיגיזיס. ספרו העיקרי של ר' יצחק, 'אהל יצחק', כולל חידושים על אחת־עשרה ממסכתות הש"ס. פרטים ביוגרפיים אחרים על ר"י בונאן הובאו בספרו של בנימין רפאל כהן, 'מלכי תרשיש', וכן במבוא להוצאה השנייה של הספר 'אהל ישרים', שצאצאיו המסורים של ר' יצחק בונאן הוציאו לאור בשנת תשנ"ו.412

			ספרות כללי הגמרא על התלמוד הבבלי עוסקת בכללים בכמה תחומים: המינוח התלמודי (טרמינולוגיה) ולשונות התלמוד; סדר דורות האמוראים וזיהוים (כרונולוגיה); הכרעות ופסקים הלכתיים; מושגים הלכתיים והגדרתם; זיהוי תופעות שכיחות או חריגות מסוגיות התלמוד.413

			בעולם הרבני ייחסו משמעות רבה לכללי התלמוד, וידוע אף הפולמוס בין רבני המאה השש־עשרה ואילך, אם ר' יוסף קארו כתב את 'כללי הגמרא' לפני 'בית יוסף' או אחריו. בעל 'יד מלאכי' [כללי מוהריק"א, כלל ב"ם (מב) קצו] כתב: "האם להוציא הזמן בכללי התלמוד דבר קטון הוא?!", ואחרי שהוא מונה כמה "גאוני עולם" שעסקו בדבר ו"הוציאו זמנם בחיבורי הכללים", הוא טוען: "שאין לך מקצוע בתורה גדול מהם".414

			מתוך ים הכללים שבספרי קודמיו מלקט ומרכז ר"י בונאן בבקיאות רבה ובסדר אלפביתי — כדרכם של בעלי הכללים — 521 כללים. יותר מ־200 ספרים וליקוטים של כללי התלמוד נכתבו עד ימיו של ר' אהרן יליננק שמנָם בספרו 'קונטרס הכללים' (וינה תרל"ח [1878]), ומאז נכתבו ליקוטים נוספים של כללים.415 פריט מס' 9 בספרו הוא הספר 'אהל ישרים' של ר"י בונאן.416

			אילו ראה המחבר די במלאכת האיסוף של כללים נידחים ממחברים רבים ומגוונים — דַיֵינוּ. 

			כך עשו כמעט כל בעלי הכללים. הוספת נדבך מן הממצאים שלוקטו בכל דור וָדור עבודה חשובה ומאומצת היא, מאחר שלא כל הספרים היו בהישג יד. ואולם, אין המחבר מסתפק בעצם הליקוט של החומר הרלוונטי, הוא מוסיף גם הערות מאירות עיניים וביקורתיות להשלמת הדיון בנושא. אף שכל בעל כללים נסמך על עבודותיהם של קודמיו הרבים, מצא כל אחד מהמחברים שבאו אחר כך מקום להתגדר בו. ר"י בונאן מצטט רבות את הבולטים שבין בעלי הכללים שקדמו לו, כגון את ה'יד מלאכי' לר' מלאכי הכהן, את ה'יעיר אוזן' למר"ן החיד"א, ואת 'הליכות עולם' לר' ישועה הלוי והפירושים שעל דגלו.

			אמחיש את דרכו של ר"י בונאן בכמה דוגמאות מתחום כללי התלמוד הבבלי: טרמינולוגיה.417 ר"י בונאן ניחן ברגישות מיוחדת לתופעות לשוניות,418 הוא עסק רבות בשאלות של לשון וניסוח בתלמוד,419 ובדיוניו השוואות והבחנות דקות המתבטאות בשאלותיו, בשיקוליו ובפתרונותיו.

			בדיוניו עוברת כחוט השני הנחת יסוד, שהדריכה אף את יתר בעלי הכללים — כמוכח מעצם עיסוקם בכללי התלמוד — אך אצלו היא בולטת במיוחד: המינוח התלמודי ולשונו אינם שרירותיים, אלא שקולים ומדודים. אין התלמוד מביע רעיון ביותר מלשון אחת. אם מצאת שני מונחים הנחשבים בעיני הקורא למבעים של אותו הרעיון, עליך לתור אחר ההבדל ביניהם. שאם לא כן, מה ראה התלמוד לנסח אותו רעיון באמצעות שני ביטויים שונים? ברוב המקרים הקדים לפחות אחד מבעלי הכללים את ר"י בונאן בדיון מסוג זה או בביקורת לשונית. אך להבדיל מהם, בולטים אצלו המאמץ וההעמקה המושקעים בביאור השאלות הלשוניות הללו, תוך שהוא מלקט את החומר בנושא מכל הספרות הידועה לו מקודמיו, ואם יש בידו מוסיף אף משלו. דרך משל:

			1. 	הוא שואל, מה ראה התלמוד להביע את תירוצו השכיח — "הייתי חושב בטעות א, קא משמע לן ב" — באמצעות שני מונחים שונים בניסוחם: [א] 'מהו דתימא [...] קמ"ל'; [ב] 'סלקא דעתך אמינא [...] קמ"ל'.

			2. 	בדיונו על 'לא צריכא [אלא]' נרמזת השאלה, מהו ההבדל בין 'לא צריכא [אלא]' לבין 'הכא במאי עסקינן' — שהרי שני המונחים מציעים תירוץ מסוג 'אוקימתא' לפתרון הקושיה שקדמה להם בטקסט. על שני מונחים אלה, ואף על שניים נוספים שכולם מביעים רעיון זהה, ראו להלן: 'הוה אמינא' ו'וכי תימא'. 

			לפני שנדון בהרחבה בהבדלים שבין המונחים הללו, ואף ננסה להציע פתרון משלנו, נמחיש את הנחת היסוד דלעיל באמצעות מבחר דוגמאות של שאלות לשוניות שהעסיקו את ר"י בונאן:

			דף טו עמודה א: חילוף האותיות ל-ר (כגון, גרעינין־גלעינין) במקרא ובדברי רז"ל.

			טו ע"ב: 'חכם' לעומת 'תלמיד חכם'.

			כד ע"ג: לשון רבים במקום לשון יחיד — החילוף הרגיל בכתוב.

			כט ע"ב: 'מנא הני מילי' (או: 'מנא לן') לעומת 'מאי קראה'.

			ל ע"א: 'מיקל' לעומת 'מתיר'.

			ל ע"ג: 'אמוראי דנהרדעא' לעומת 'נהרדעי אמרי'.

			לו ע"א: 'קרי ביה' לעומת 'אל תקרי אלא'.

			לו ע"ב: 'קשיא' לעומת 'תיובתא'.

			לט ע"ג: לשון שלילה — 'נאכל עד חצות' לעומת 'אינו נאכל אלא עד חצות'.

			מ ע"ג: 'שמע מינה [...] שמע מינה' (בתחילה ובסוף) לעומת 'שמע מינה' (בתחילה בלבד).

			ויש שהוא עורך הבחנות מעורבות, של לשון, סדר ומהות, כגון:

			כד ע"א: 'אמר רב פלוני: לא שנו אלא' — אם זו דעתו האישית של האמורא.420

			כד ע"ב: אם יש 'איכא דאמרי' שהוא ההיפך מלישנא קמא שלו.

			לה ע"ג: 'צריכותא'421 — שהפרטים הנידונים הוחלפו בסדרם.

			מא ע"ב: 'תנן התם' — המצטט משנה מאותה מסכת.422

			תירוצים מסוג 'סברא מן החוץ': 'מהו דתימא' ו'סלקא דעתך אמינא'

			להמחשה מתודית של הדיון, אציג דוגמה שתבהיר את הדברים אף לקוראים שאינם אמונים על דרכי הפלפול התלמודי. בתום כל הרצאה בכנס מכובד, ייתכנו שני סוגי ביקורת כלפי המרצה. מחד גיסא התנגדות שתתקוף את דעתו הכללית או פרט מסוים בה, את הנחת היסוד שלו, את הפירוש שהציע לטקסט, את ראיותיו או את הֵיסקיו וכדומה. מאידך גיסא יכולה להימָתח ביקורת הפוכה בטיבה: המבקר יאמר שהוא מסכים לחלוטין עם דעת המרצה, ולא עוד אלא שסבר כמותו עוד בטרם שמע את ההרצאה, היינו, לא מצא שום חידוש בדבריו. כלומר, מסקנת המרצה מובנת מאליה, והיא בגדר פשיטא.

			שני סוגי הקושיות הללו עוברים כחוט השני בכל ביקורת המועלית במהלך סוגיות התלמוד. התלמוד מהלך בתפיסתו על חבל דק מאוד, שכן אם תיאמר בו דעה שיש בה חידוש גדול מדי, היא עלולה לעורר התנגדות, ותותקף בקושיות מגוונות המובעות באמצעות מונחים, כגון 'מתקיף לה', 'מיתיבי', 'מי דמי?!', 'והתניא', 'ומי מצית אמרת הכי?!', 'איפכא מסתברא', ועוד רבים. ואם יביע החכם התלמודי דעה המוסכמת על דעת כולם, או שהיא כפילה של הלכה אחרת, עלולה דעתו להיות מותקפת בטענה שאין בה חידוש, והיא מיותרת. המונחים השכיחים שבהם משתמש התלמוד בביקורת מסוג זה הם: 'פשיטא'; 'מאי קא משמע לן';423 'למה לי למיתני'; 'הא תו למה לי', ועוד. ודומני שלכך נתכוון, בעיקרו של דבר, מגדולי בעלי הכללים, ר' יצחק קנפנטון, בן המאה החמש־עשרה, כשכתב: "ואלו שתי הקושיות כמעט הם הפכיות, כי המקשה פשיטא הוא לומר שאין חידוש במאמר ההוא ומה צורך לאומרו, והמקשה למה הוא כי נראה שיש חידוש כל כך במאמר ההוא, עד שחושב שאין ראוי לומר כן".424

			את ההבדל בין שני סוגי הביקורת ניתן להגדיר כך: ביקורת התוקפת את הדעה היא מהותית־הלכתית, ולעומת זאת, ביקורת הטוענת שאין בדעה חידוש היא ספרותית־לשונית, שהרי היא מסכימה (מראש) עם הדעה ואינה תוקפת אלא את עצם הצורך לאומרה או לשנותה, בטענה שאין בה חידוש והיא מיותרת.

			שני המונחים העיקריים בנידון, שבחרנו לדון בהם בספרו של ר"י בונאן, הם בעלי זיקה עמוקה לקושיה 'פשיטא' המייצגת ביותר את הביקורת הספרותית־לשונית. לשם הבהרת טיבן של סוגיות 'פשיטא' בתלמוד — הן הקושיה עצמה והן התירוצים הטיפוסיים הבאים בעקבותיה — אתן דוגמה אחרת.

			המורה ללשון לימדה את תלמידיה לקצר בלשונם כדי לחסוך במילים מיותרות. לקראת הטיול השנתי הורתה להם להצטייד במימיות מלאות מים. אחד התלמִידים קם וקרא: "וכי לא לימדתנו, מורתנו, להימנע ממילים מיותרות?! ובכן, 'להצטייד במֵימיות' — ניחא, אך 'מלאות מים'? פשיטא! אלא מה חשבת, שנביא אותן ריקות?" הרהרה המורה ואמרה: "שְאֵלָה יָפָה שאלתָּ, אך אין כאן שום מילה מיותרת. התכוונתי לכל מילה שאמרתי. כשהוספתי 'מלֵאות מים' התכוונתי להוציא מִטעות שעלולה לצוץ במוחם של כמה מכם. אלמלא הוספתי מילים אלו, היית מעלה על דעתך בטעות לבוא לטיול עם מימיות מלאות במשקה ממותק. לכן הוספתי 'מלאות מים', להשמיענו (='קא משמע לן') דווקא מים ולא משקה אחר". טיעון זה של טעות אפשרית, אלמלא הוסיפה המורה את הדרישה "מלאות מים", כונה בימי הביניים 'סברא מן החוץ'. נחזור לכך.

			את הטיעון מסוג זה מביע התלמוד באמצעות המונח המיוחד לו: 'סלקא דעתך אמינא [...] קא משמע לן', כלומר: "היית מעלה על דעתך [בטעות!] כך וכך, ולכן היה צורך בתוספת, כדי למנוע מראש טעות זו ולהשמיע לנו שאין לקבלה". שכיחה יותר בתלמוד לשון אחרת של אותו הטיעון, בבואו לתרץ את קושיית 'פשיטא': 'מהו דתימא [מהו שתאמר (בטעות ...)] קא משמע לן', ומשמעותו זהה.425 מכאן נבין את שאלתו של ר"י בונאן. אם המשמעות של שני המונחים זהה, מדוע יצר המנסח התלמודי שני מונחים להבעת הטעות שיכולה לעלות בדעתנו, ולא נקט דרך עקבית במונח אחד?

			נשוב לדוגמה של המורה ללשון. במקרה אחר, יכולה המורה להשיב לתלמיד בתירוץ מסוג אחר, שאף הוא נפוץ בתלמוד: "אילו מדובר היה בנסיבות רגילות, היית צודק בטענתך שהמילים 'מלאות מים' מיותרות הן. ואולם, במקרה דנן מדובר בנסיבות מיוחדות. בני כיתתך, המוכרים לי היטב, יתעצלו להיסחב עם מימיות מלאות מים מהבית, וכדי להקל מעליהם את כובד המשא, הם ימלאו אותן כאן, בפרוזדור של בית הספר, שיישטף במים. אני חוששת שההנהלה תנזוף בכיתה ובי. כלומר, היית מעלה על דעתך למלא מים במימיות בבית הספר. כדי למנוע מראש מצב זה הדגשתי 'מלאות מים', הַיְינו שתמלאו אותן במים כבר בבית". בטיעון מסוג זה מושם הדגש על הנסיבות המיוחדות שהדברים נאמרו. אלמלא הכירה המורה את תלמידי כיתתה, לא נצרכה להוסיף את הדרישה: "מלאות מים".

			המונח המבטא תירוץ מסוג זה בתלמוד הבבלי הוא: 'לא צריכא, [אלא] ב [...]'. תירוץ שכיח זה, הבא אחר הקושיה 'פשיטא', משמעו: לא נצרך להיאמר "מלאות מים" אלא בנסיבות המיוחדות של המקרה דנן (והתלמוד מפרט אותן בהמשך הסוגיה). ויש מפסקים זאת אחרת כפי שהובא להלן:426 'לא! צריכא ב [...]'. כלומר: "לא. אין פשוט הדבר כפי שסברת בקושייתך, אלא צריך היה לאומרו במקרה ש[...]", והתרצן יפרט את המקרה. קו מחשבה מן הסוג של "היית חושב בטעות כך וכך", וכדי למנוע מראש טעות זו, צוינה בטקסט ההלכה הנידונה — זו שהמקשן סבור היה כי מיותר לאומרה — מובא בתלמוד יותר מ־1,800 פעמים, וברבים מהם הם מופיעים עם הצירופים הבאים:

			סלקא דעתך אמינא [קמ"ל, קָא מַשמָע לָן=הרֵיהוּ משמיע לנו]

			מהו דתימא [קמ"ל]

			הוה אמינא [צריכא]

			וכי תימא [תא שמע]427

			הטיעון אופייני לסוגיות של סתם התלמוד (קטעים אנונימיים) בבבלי ובסוגיות סבוראיות.428 כינויו של פלפול כזה הוא סברא מן החוץ.429 בכל המקרים הללו מנסה התלמוד להוכיח שההלכה הנידונה (למשל, במשנה, בברייתא או במימרא אמוראית) אינה מיותרת (בדומה לאמור לעיל על התוספת "מלאות מים"). הקושיה 'פשיטא'430 מופיעה בתלמוד 647 פעמים,431 והיא מתורצת (היינו, נדחית) בשיטתיות, אם כי ב־7.5 אחוזים (בלבד) מן המקרים הודה התלמוד שההלכה הנידונה אכן מיותרת.432 גם למיעוט מקרים זה הוא מצא תמיד נימוק להצדקת הבאתה בטקסט הנידון. נשוב עתה אל הבחנותיו של ר"י בונאן.

			I צמד מונחים ראשון: 'מהו דתימא' לעומת 'סלקא דעתך אמינא'

			בזכות חושו הלשוני המעודן ראה ר"י בונאן מונחים שניסוחם שונה אך משמעותם זהה ושאל עצמו, מה ראה התלמוד לנסח אותו הרעיון בלשון שונה. נאמן לעיקרון זה הוא מצא בדברי החיד"א הערה על ההבדל בין 'מהו דתימא' לבין 'סלקא דעתך אמינא', ששניהם משמשים בתלמוד כתירוצים לקושיה 'פשיטא': 

			מהו דתימא — לפעמים קאמר הש"ס ‘מהו דתימא' וזמנין דמשכחת לה דקאמר 'סד"א' [סלקא דעתך אמינא]. כתב ה' יעיר אזן [החיד"א] אות433 י"ד: "וקבלתי דכשאומר הש"ס ‘מהו דתימא' זו הסברא אמת בעלמא אלא דהכא לא שייכא [אמת היא בכל מקום בתלמוד אך בנידון דנן אין שייך לאומרה]; וכשהדבר הוא טעות, דגם [שגם] בעלמא אין הסברא כזו, אז אומר הש"ס 'סד"א'". א"ד [אלו דבריו]. ונעלם מעיניו מ"ש ה' של"ה בכללים שבסוף הספר,434 דבסד"א נשאר הסברא אמת למקום אחר. עש"ב [עיין שם באריכות].

			כך מציע אפוא החיד"א את ההבדל באשר לתוקף של הסברא הנדחית:

			'מהו דתימא' — הסברא אינה הולמת בסוגיה הנידונה, אך כשלעצמה, היא נכונה ומקובלת בש"ס. 'סלקא דעתך אמינא' — סברא זו מוטעית היא הן בסוגיה הנידונה והן בכל מקום אחר בש"ס, ואולם לפי השל"ה (ונראה שדעתו נתקבלה על דעת ר"י בונאן), הסברא בסד"א אומנם אינה נכונה בסוגיה הנוכחית, אך היא סברת אמת במקומות אחרים בש"ס.

			הבדיקה של הדברים אינה פשוטה. המונח 'סלקא דעתך אמינא' נזכר בתלמוד הבבלי 378 פעם,435 והמונח 'מהו דתימא' — 522 פעמים.436 קשה לשער שהחיד"א ואחרים, ואחריהם ר"י בונאן, טרחו להקדיש זמן כה רב לבדיקה פרטנית של כל אחת ואחת מ־900 סוגיות אלו. אכן, עובדה היא שבעל 'שדי חמד', העיר (להלן) על סוגיות שנעלמו מעיני החכמים הללו. ועוד, אם הגיעו שניהם — החיד"א והשל"ה — לשתי מסקנות הפוכות בשאלת אמיתותה של סברת הסד"א בסוגיות דעלמא, סימן הוא שהבדיקה טרם מוצתה.

			ר' חיים חזקיהו מדיני, בעל 'שדי חמד', הביא את דברי החיד"א והקשה מכמה סוגיות על הבחנתו, וזו לשונו:

			ולכאורה נראה סתירה לזה מסוגיית ביצה ד' יא ע"א: סלקא דעתך אמינא יחיד ורבים וכו', וכן בבבא קמא ד' קב ע"א כהאי לישנא, והרי בעלמא ודאי סברא זו אמת, דיחיד ורבים הלכה כרבים, וקאמר בהאי לישנא [...] 

			והרב מקנה אברהם [ר' אברהם שיראנו] בחלק ב אות ער"ה בשם ספר כריתות437 כתב, וז"ל [וזה לשונו]: מצינו ‘מהו דתימא' שנשאר כן, בתמורה כה ע"ב: מהו דתימא תוך כדי דבור כדיבור דמי, עכ"ל. 

			משמע דלא סבירא ליה כי כלליה דמרן חיד"א, דלפי הכלל הא אתי שפיר דבעלמא קיימא לן תוך כדי דבור כדיבור, והכא הוא דלא אמרינן הכי. ומרוצת לשונו מורה דסבירא ליה בהיפך, דכי קאמר ‘מהו דתימא' אין הסברא ההיא אמת אפילו בעלמא, וקאמר דמצינו יוצא מהכלל ההיא דתמורה.438 

			רח"ח מדיני מבקר בקטע זה את דברי החיד"א, הן במה שטען באשר למונח ‘סלקא דעתך אמינא' והן בנוגע לדבריו על מונח ‘מהו דתימא'. ותמוה הדבר, שבעל ה'מקנה אברהם' וכן רח"ח מדיני עצמו לא טרחו לצטט את תירוצו של בעל 'ספר כריתות' עצמו, שהמחיש השגתו מן ה'מהו דתימא' שבנזיר439 ב ע"ב:

			מצינו ‘מהו דתימא', שהוא נשאר כן, כי הך דריש נדרים [צ"ל: נזיר], דקאמר 'מהו דתימא בעינן פיו ולבו שוין, קמ"ל', ואמת הוא דבעינן פיו ולבו שוים! [ותירוצו:] אבל ‘מהו דתימא', ר"ל מהו דתימא בעינן פיו ולבו שוין, והכא [והרי כאן בסוגיה] לא הוי פיו ולבו שוין, קמ"ל דהכא הוי פיו ולבו שוין.440 וכיוצא בזה איכא בתמורה.441

			עד כאן ציטוט הגמרא בנוגע למונח 'מהו דתימא'. נציג עתה סוגיה אחרת, שממנה הקשה רח"ח מדיני על מה שייחס החיד"א למונח 'סלקא דעתך אמינא': 

			תנו רבנן: אין מולחין [ביום טוב] את החלבים [של בהמה שנשחטה בו ביום], ואין מהפכין בהן [משום מוקצה].

			משום רבי יהושע אמרו: שוטחן ברוח על גבי יתדות [כדי שלא יסריחו].

			אמר רב מתנה: הלכה כרבי יהושע.

			איכא דאמרי: אמר רב מתנה: אין הלכה כרבי יהושע.

			בשלמא למאן דאמר 'הלכה כרבי יהושע', איצטריך, סלקא דעתך אמינא: יחיד ורבים הלכה כרבים, קא משמע לן: הלכה כיחיד,

			אלא למאן דאמר 'אין הלכה [כרבי יהושע]', פשיטא! יחיד ורבים הלכה כרבים!

			מהו דתימא: מסתבר טעמיה דרבי יהושע, דאי לא שרית ליה ממנע ולא שחיט [שאם לא תתיר לו, יימנע ולא ישחוט], קא משמע לן (ביצה יא, ע"א).

			נסכם את הפולמוס בעניין זה:

			א. 	'מהו דתימא' — טענת החיד"א היא, שב'מהו דתימא' הסברא אומנם אינה הולמת (כלומר נדחית) בסוגיה הנידונה, אך היא נכונה כשלעצמה ומקובלת בש"ס. בעל 'ספר כריתות' הציג שתי סוגיות שמהן עולה, כי המונח 'מהו דתימא' מציע טיעון שהוא נכון כשלעצמו, ומקובל להלכה בתלמוד. בעל ה'שדי חמד' השתמש בדוגמאות אלו ואף הוסיף עליהן, כדי להקשות על החיד"א. מדבריו נראה שקיבל את דעת בעל 'מקנה אברהם' (לעיל) בנידון דנן, שב'מהו דתימא' אין הסברא נכונה אפילו בעלמא, ואף שיש לכך חריגים בודדים, אין הם סותרים את הכלל.

			ב. 	'סלקא דעתך אמינא' — לפי החיד"א סברא זו מוטעית ודחויה היא הן בסוגיה הנידונה והן בכל מקום אחר בש"ס. ואולם לפי השל"ה, הסברא בסד"א אומנם אינה נכונה בסוגיה הנוכחית, אך היא סברת אמת במקומות אחרים בש"ס. ונראה שר"י בונאן קיבל את דעת השל"ה. בעל ה'שדי חמד' הביא כמה דוגמאות לסתור טענת החיד"א, כגון זו המצוטטת לעיל ממסכת ביצה.

			בדרך להצעה חדשה

			הן חילוקי הדעות שבין החכמים דלעיל והן הדוגמאות הסותרות את הכללים שייחס החיד"א לשני המונחים, מעלים את הצורך לבחון מחדש את ההבדל בשימוש התלמודי בשני המונחים הנפוצים הללו שבתלמוד הבבלי. כאמור:

			'מהו דתימא' — 522 פעם.442 

			'סלקא דעתך אמינא' — 378 פעם.443

			אשר לשימושם, שני המונחים התירוציים הללו שכיחים אחרי הקושיה 'פשיטא' (אך גם כתירוץ לקושיות דומות התרות אחר החידוש בדעה הנידונה, כגון: 'מאי למימרא', 'מאי קא משמע לן', 'הא תו למה לי', ועוד). פעמים רבות מפרידים בין הקושיה ובין התירוץ אלמנטים מקדמיים: אוקימתא מרחיבה ('לא צריכא'),444 או טיעון תירוצי אחר ('איצטריך־איצטריכא [ליה]',445 או שניהם גם יחד. אם ניקח אלמנטים מפרידים אלו בחשבון, נמצא פער סטטיסטי חד־משמעי בשימוש בהם, כדלהלן:

			'פשיטא [12 מילים מפרידות] מהו דתימא' — כ־300 פעם.446

			'פשיטא [12 מילים מפרידות] סלקא דעתך אמינא' — 36 פעם.447

			היחס: 36 לעומת 300 = 1:8.3 = 12 אחוזים.

			מכאן עולה שההבדל בשימוש בין המונחים 'מהו דתימא' ו'סלקא דעתך אמינא', כתירוץ ל'פשיטא', אינו מהותי־הלכתי כפי שהציגוהו בעלי הכללים, אלא ספרותי גרידא. כשבא המנסח התלמודי להציע את ה'הוה אמינא' (ה'סברא מן החוץ') לשם תירוץ הקושיה 'פשיטא', הוא העדיף העדפה גורפת להשתמש במונח 'מהו דתימא' ולא ב'סלקא דעתך אמינא'. 

			ואולם, כדי לאמת מסקנה זו יש לבחון את האפשרות, שמא הדברים שנאמרו בין הקושיה ובין התירוץ, הם שגרמו להעדפת המנסח התלמודי את המונח 'מהו דתימא' על פני המונח 'סלקא דעתך אמינא'. לשם כך יצאנו לבדוק את כל המקרים שבהם הקושיה 'פשיטא' ושני מונחי התירוצים ('מהו דתימא' ו'סלקא דעתך אמינא') הובאו ברצף אחד, ללא שום אלמנט מפריד ביניהם, ולהלן התוצאות:

			'פשיטא, מהו דתימא' — יותר מ־160 היקרויות.

			'פשיטא, סלקא דעתך אמינא' — 7 היקרויות (בלבד).

			היחס: 7 לעומת 160 = 1:22.8 = 4 אחוזים בלבד.

			הפער הסטטיסטי העצום בין השימוש במונח התירוצי האחד ובין המונח התירוצי השני אינו תלוי באלמנטים האחרים המפרידים בין הקושיה והתירוץ. נוכחנו לדעת שבין אם יש מילים מפרידות בין ה'פשיטא' לבין שני התירוצים הללו ובין אם אין, ניתן להיווכח שהתרצן דחה את הקושיה 'פשיטא' (באמצעות 'סברא מן החוץ'),448 והעדיף ללא שום פרופורציה את המונח 'מהו דתימא' על פני המונח ‘סלקא דעתך אמינא'. את המקרים המעטים שבהם המנסח התלמודי סטה מדרכו ונעזר במונח התירוצי 'סלקא דעתך אמינא' (36 לעומת 300; 7 לעומת 160) יש לתלות בתופעת חוסר האחידות הטרמינולוגית, השכיחה בסוגיות המאוחרות והסתמיות (אנונימיות) בבבלי.449 

			הללו הם ממצאי בדיקה כללית. ואולם, מן העיון בממצאים הללו מתברר כי השימוש ב'מהו דתימא' או ב'סלקא דעתך אמינא' תלוי בטיעון התירוצי הספציפי שקדם לו. שלושה מונחים תירוציים רגילים להקדים את המונחים 'מהו דתימא' או 'סלקא דעתך אמינא' ונכללים בהגדרה הכללית של 'צריכותות', ובכל אחד מהם הטיעון התירוצי שונה:

			א. 	הטיעון התירוצי 'איצטריך'.

			ב. 	הטיעון התירוצי 'X איצטריך־כא ליה'.

			ג. 	הטיעון התירוצי 'לא צריכא, [אלא] ב-ד'.

			הבדיקה הסטטיסטית הנידונה להלן מצביעה על ההבדל במידת זיקתם של שלושת מונחי הצריכותות הללו אל שני המונחים ‘מהו דתימא' ו'סלקא דעתך אמינא'. האם שלושת המונחים השונים הם שיצרו את ההבדל בין השימוש בתירוץ ‘סלקא דעתך אמינא' או ‘מהו דתימא'? נבחן את התוצאות (המובאות לאחר ניפוי של בלתי רלוונטיים):

			א. 	'פשיטא, X איצטריך־כא ליה [...] סלקא דעתך אמינא' — 11 היקרויות (32 ללא 'פשיטא').

				'פשיטא, X איצטריך־כא ליה [...] מהו דתימא' — 10 היקרויות (18 ללא 'פשיטא').450 

			ב. 	'פשיטא [...], איצטריך־כא, סלקא דעתך אמינא' — 4 היקרויות (117 ללא 'פשיטא').

				'פשיטא [...], איצטריך־כא, מהו דתימא' — 1 בלבד (2 ללא 'פשיטא').

			ג. 	'פשיטא, לא צריכא, מהו דתימא' — כ־60 פעמים.

			'פשיטא, לא צריכא, סלקא דעתך אמינא' — 4 פעמים בלבד.

			המונחים המשתנים בבדיקה זו הם: (א) 'X איצטריך־כא ליה'; (ב) 'X איצטריך־כא' (ללא 'ליה'); (ג) 'לא צריכא'. שלושתם מהווים חלק מקדמי למונחים התירוציים 'סלקא דעתך אמינא' ו'מהו דתימא', והם רגילים להשיב על קושיות הטוענות לייתורים הלכתיים.451 עלינו לבחון אם העדפת המנסח התלמודי למונח זה או אחר הייתה שרירותית, או שהוא עשה את בחירתו לפי אופיו של כל אחד מן המונחים המקדמיים, שכל אחד מהם, כמבואר להלן, טוען טיעון שונה. לשם תקפות ההשוואה בחרנו להתמקד בשלושה מקרים המתרצים את קושיית הייתור ‘פשיטא'. היסודות המשותפים לשלושתם הם:

			א. 	שלושתם מתרצים את הקושיה 'פשיטא'.

			ב. 	בשלושתם עושה התרצן שימוש בפועל צ.ר.ך.

			ג. 	בשלושתם מוצע התירוץ מסוג ‘סברא מן החוץ'.452

			ההבחנה בין המונחים התירוציים המיוסדים על הפועל צ.ר.ך

			העיון מורה כי קיימים הבדלים ניכרים בדרכי הטיעון והחשיבה המוצגות במונחים התירוציים שבהם משולב הפועל צ.ר.ך. להלן נמחיש את ההבדלים.

			א. 'פשיטא [...] איצטריך, סלקא דעתך אמינא'

			המונח 'איצטריך, סלקא דעתך אמינא' מציג את הצורך בהלכה שנראתה בעיני המקשן בגדר 'פשיטא' ומיותרת, כיוון שאין בה חידוש. נבחן את הדוגמה הבאה:

			[מתני':] האשה שיצאה ליהרג [(שנידונה למוות)] — אין ממתינין לה עד שתלד [אלא העובר ייהרג עמה...]

			[גמ':] פשיטא [ברור מאליו שאין ממתינים עד שתלד, שהרי] גופה היא [שהרי הוא חלק מגוף האשה — אמו]!

			[התירוץ:] איצטריך [צריך היה התנא להשמיענו הלכה זו, והנימוק]: סלקא דעתך אמינא [היית מעלה בדעתך בטעות]: הואיל וכתיב [בעניין חובל באישה והפילה את עוברהּ ומת, שהחובל חייב לשלם] "כאשר ישית עליו בעל האשה", [ומזה משמע שהוולד המת] ממונא דבעל הוא [ממונו של הבעל הוא] ולא ליפסדיה מיניה [ואין לגרום לו להפסד זה], קמ"ל [לפיכך צריך היה התנא דמשנתנו ללמדנו שלמרות זאת אין ממתינין לאישה עד שתלד].

			(ערכין ז ע"א)

			נמצאנו למדים, כי בתירוץ המשתמש במונח 'איצטריך', התרצן כופר בטענת המקשן453 — כאילו ההלכה הנידונה פשוטה ומובנת מאליה היא — ועומד על כך שיש בה איזשהו חידוש: היא באה לפסול מראש את הסברא המוטעית ('סלקא דעתך אמינא'), שלפיה היינו מעלים בדעתנו שיש להמתין לאישה עד שתלד. בכך שונה התירוץ ‘איצטריך' מן התירוץ שבמונח ‘איצטריכא ליה', כפי שנראה להלן.

			ב. 'פשיטא [...] X איצטריך־כא ליה, סלקא דעתך אמינא'

			להבדיל מתירוץ ‘איצטריך', שבו התרצן כופר בטענה שאין חידוש בהלכה הנידונה, בתירוץ 'X איצטריכא ליה' הוא מודה בפה מלא (ולעיתים בחלקיות) בטענת ייתורה של ההלכה, כדלהלן.

			1. הודאה חלקית שההלכה מיותרת 

			סתם התלמוד דוחה בשיטתיות את הקושיה ‘פשיטא'.454 מתוך 647 קושיות, בכ־3 אחוזים בלבד מודה התלמוד שאכן ההלכה הנידונה היא בגדר ‘פשיטא', ונאלץ לתרצה בדרכים שונות.455 אחת מהן היא הטענה 'X איצטריכא ליה' כדלהלן:

			[מהברייתא:] הכל חייבין בסוכה: כהנים, לוים, וישראלים.

			— [קושיה:] פשיטא [מובן מאליו, ומיותר לומר זאת], [שהרי] אי הני [אם הללו, כל שלוש הקבוצות] לא מחייבי [אינם חייבים], מאן מיחייבי [מיהם אלו המחוייבים]?

			— [תירוץ:] כהנים איצטריכא ליה, סלקא דעתך אמינא [היית מעלה בדעתך בטעות]: הואיל וכתיב "בסוכות תשבו", ואמר מר [הדרשן]: "תשבו שבעת ימים" — כעין תדורו: מה דירה [כשם שבדירה דרים] איש ואשתו, אף סוכה [צריכים לדור] איש ואשתו, [אבל] והני כהנים הואיל ובני עבודה [במקדש] נינהו [הם] — [היית מעלה בדעתך] לא ליחייבו [שאינם חייבים במצוות סוכה], קא משמע לן [בא התנא בברייתא להשמיענו]: נהי דפטירי [מה שהם פטורים זה רק] בשעת עבודה, [אבל] בלא שעת עבודה — חיובי מיחייבי [הם חייבים], מידי דהוה [בדומה לדין החל] אהולכי [על הולכי] דרכים, דאמר מר: הולכי דרכים ביום — פטורין מן הסוכה ביום, וחייבים [בה] בלילה (ערכין ג ע"ב).

			במקרה זה, המקשן ‘פשיטא' טען כי הפירוט של כל שלוש הקבוצות — "כהנים, לוים וישראלים" — הוא כפול ומיותר, מאחר שנאמר לפני כן "הכל חייבין בסוכה", היינו, כל העם, ויש כאן אפוא כפילות ללא צורך. התרצן נוקט כאן דרך בלתי שגרתית בתירוצי קושיות ‘פשיטא': הוא מודה ששניים (לוים וישראלים) משלושת הפרטים ההלכתיים, שאף כלפיהם הוטחה הקושיה, אכן מיותרים הם בברייתא, מאחר שאין בהם חידוש. לעומת זאת הוא טוען, שהחידוש שנתכוון התנא ללמדנו נמצא דווקא בפרט ההלכתי השלישי מתוך שלוש הקבוצות, זה של הכהנים: "כהנים איצטריכא ליה". טיעונו הבנוי על דחיית טעות היפותטית אפשרית — אלמלא נקט התנא "כהנים" — נתפרש לעיל בסוגיה.

			2. הודאה מלאה שההלכה מיותרת

			לעיתים, תרצן ה'פשיטא' מוכן להודות שבהלכה הנידונה אין כלל חידוש והיא אכן מיותרת, אך הוא מספק נימוק לאזכורה בטקסט: 'X איצטריכא ליה'. נדגים את הדברים:

			כדתניא: כהן גדול שהרג את הנפש: במזיד — נהרג, בשוגג — גולה.

			[קושיה:] "במזיד נהרג" — פשיטא [מובן מאליו! וכי יעלה על דעתך שלא יהא דינו ככל אחד מישראל שהרג במזיד?].

			[תירוץ:] "בשוגג גולה" איצטריכא ליה [התנא נצרך לחדש לנו את ההלכה הסמוכה, שאם הכהן הרג בשוגג, דינו לגלות לעיר מקלט].

			[קושיה:] הא נמי פשיטא [אף זו מובנת מאליה, ומיותרת!].

			[תירוץ:] איצטריך [בכל זאת היה התנא צריך לומר זאת, כי] סלקא דעתך אמינא [היית מעלה בדעתך בטעות:] הואיל וכתיב: וישב בה [בעיר המקלט, הרוצח בשגגה] עד מות הכהן הגדול, אימא [שמא היית אומר:] כל [מי] דאית ליה תקנתא בחזרה [שיש לו תקנה, המאפשרת לו לשוב לביתו, והיא: מותו של הכהן הגדול] — ליגלי [יגלה, רק הוא גולה לעיר מקלט, אבל כהן גדול שהרג בשוגג] דלית ליה תקנתא בחזרה [שאין לו תקנה לשוב, שהרי עליו לחכות עד שהוא עצמו ימות, ולכן] לא ליגלי [לא יחול עליו מלכתחילה דין של גולה ...] קא משמע לן [בא התנא לחדש לנו שבכל זאת הוא גולה, ויישאר שם לעולם] (סנהדרין יח, ע"א) 

			בסוגיה זו מודה התרצן כי ההלכה כולה, שהכהן הגדול שהרג במזיד דינו להיהרג — אין בה חידוש, והיא מיותרת לחלוטין. ואולם, את הנימוק לאזכורה בטקסט הוא תולה בהלכה הסמוכה אליה, שבה החידוש, לטענתו. המקשן חוזר ומקשה: הרי גם בהלכה הסמוכה ["בשוגג גולה"] אין חידוש ('הא נמי פשיטא!'). בסופו של הדיון, עלה בידי התרצן להצביע על חידוש כלשהו בהלכה "בשוגג גולה", אותו הוא מציע בשיטת ה'סברא מן החוץ': 'סלקא דעתך אמינא [...] קא משמע לן', כפי שנתפרש לעיל. 

			כאן אנו נזקקים להבין במה הועיל התירוץ הסופי, שלפיו בהלכה הסמוכה יש חידוש, אם עדיין נותרנו עם ההודאה של התרצן שבהלכה הנידונה עצמה — "במזיד נהרג" — אין חידוש והיא מיותרת. נראה שהתרצן נעזר בתירוץ מסוג מקובל בתלמוד: ההלכה הנידונה לא נשנתה מפאת החידוש שבה, אלא הובאה אגב אורחא,456 היינו, אגב ההלכה הסמוכה, שבה החידוש.

			נמצאנו למדים כי בתירוציו נעזר התלמוד במונח 'איצטריך־כא' בשימושים מגוונים. הדברים הודגמו מסוגיות שבהן רצף של מונחי קושיה ותירוצה: 'פשיטא, איצטריך־איצטריכא ליה, סלקא דעתך אמינא [...] קא משמע לן'. להלן סיכום הממצאים:

			1. ‘איצטריך': 

			התרצן כופר בטענת המקשן (‘פשיטא') כאילו אין חידוש בהלכה הנידונה, ואומר: ‘איצטריך' — צריך היה התנא להשמיענו הלכה זו, ומצביע על החידוש הקיים בה.

			2. 'X איצטריכא ליה':

			סוג אחד (נדיר למדי): בתירוץ זה נוקט התרצן מעין סוג של מודה במקצת: לא בכל שלושת פרטי ההלכה הנידונה מוצע חידוש הלכתי, אלא באחד בלבד ("כהנים, איצטריכא ליה").

			סוג שני (הסוג הטיפוסי): התרצן מודה שבהלכה המוקשית ("במזיד נהרג") כשלעצמה, אין חידוש, אך החידוש קיים בהלכה הסמוכה אליה ("בשוגג גולה איצטריכא ליה"). ההלכה הנידונה לא הובאה אפוא בטקסט אלא אגב ההלכה הסמוכה לה, שבה החידוש (התופעה שהתרצן מודה למקשן ה'פשיטא' שאין חידוש בהלכה הנידונה היא מועטה — 7.5 אחוזים).457

			ג. 'פשיטא, לא צריכא, [אלא] ב-ד458 [...] סלקא דעתך אמינא'459 

			[מהברייתא:] הכל חייבין בזימון, כהנים לוים וישראלים.

			[קושיה:] פשיטא [שהרי אם אלו לא חייבין, מי חייב?]460

			[תירוץ:] לא צריכא [לא צריכה הלכה זו להיאמר אלא במקרה] דקאכלי קדשים [שהם אכלו קדשים, קורבנות, ולא חולין, שאז יש חידוש בקביעה שהם חייבין לזמן:] סלקא דעתך אמינא [היית מעלה על דעתך בטעות:] "ואכלו אותם אשר כופר בהם" אמר רחמנא [אמרה התורה, ומשמע כי הקורבן שיאכלו יכפר להם], והא כפרה היא [וזו, האכילה, נעשית אפוא לשם כפרה ולא לשם אכילה, ואם כן יהיו פטורים מזימון] קמ"ל: "ואכלת ושבעת" אמר רחמנא [בא להשמיענו שהזימון תלוי בשביעה מן האכילה], והא איתנהו [והרי אוכלי קדשים אכן ישנם בגדר של שְׂבֵעִים, ולכן חייבים בזימון] (ערכין ד, ע"א).

			התירוץ 'לא צריכא' בא לדחות את הטענה כאילו בהלכה שבברייתא אין חידוש והיא מיותרת. התרצן חשף (או המציא?)461 נסיבות מיוחדות, שהמקשן לא חשב עליהן, ואומר: אומנם בנסיבות רגילות [אם אכלו פת חולין] — פשיטא שהם חייבים בזימון, אך התנא דברייתא התכוון לחדש לנו שהכהנים, הלוים והישראלים חייבין בזימון אפילו כשאכלו קדשים.

			לכאורה, בתירוץ 'לא צריכא' קיימת הודאה חלקית שבנסיבות השכיחות ההלכה הנידונה היא אכן בגדר ‘פשיטא', ולא היא. לטענת התרצן, ההלכה התנאית "הכל חייבין בזימון" חלה מלכתחילה גם במקרה "דקאכלי קדשים" (שיירי מנחות או לחמי תודה), ומאחר שבה החידוש (המבואר ב'סלקא דעתך אמינא'), נדחתה לחלוטין קושיית ה'פשיטא'.

			מה בין שלושת המונחים 'איצטריך' — 'X איצטריכא ליה' — ‘לא צריכא'

			כל שלושת המונחים דוחים את טענת ה'פשיטא' באמצעות השימוש בטענה של צורך — צריך היה לשנות את ההלכה הנידונה, ואין היא מיותרת. ההבדלים באים לידי ביטוי בדרכי הטיעון והחשיבה:

			א. 	'פשיטא, איצטריך' — התרצן כופר בטענת הקושיה ‘פשיטא', כאילו אין חידוש בהלכה הנידונה, וטורח להציג את החידוש בעצם ההלכה כמות שהיא: 'סלקא דעתך אמינא [...] קמ"ל'. 

			ב. 	'פשיטא, X איצטריכא ליה' — טענת התרצן שונה לחלוטין. הוא מודה שבהלכה הנידונה כמות שהיא אין שום חידוש הלכתי, אף לא בנסיבות מסוימות. לטענתו, שימושה בטקסט לא נעשה אלא אגב אורחא, מתוך אשגרא דלישנא. לפי זה, בעל ההלכה לא נתכוון להציג חידוש אלא בהלכה X, הסמוכה אליה.

			ג. 	'פשיטא, לא צריכא [אלא] ב־ד' — טענת התרצן היא, שההלכה לא נצרכה אלא במקרה ספציפי שלא הוזכר לפני כן, ורק עתה הוא מציג אותו לראשונה. לפי טענה זו, ההלכה הנידונה מוסיפה לחול בכל מקרה, גם במקרים שהם בגדר ‘פשיטא', כפי שסבר המקשן. אך מכיוון שעל הלכה זו להציע גם חידוש איזשהו, תרצן ה'לא צריכא' חושף (או ממציא, כאמור) מקרה ספציפי שבו ניתן להצביע על חידוש. לשם כך הוא נאלץ גם להרחיב את חלות ההלכה לנסיבות נוספות על הנסיבות השכיחות וגם לייחס כוונה זו לתנא דברייתא. זוהי אפוא אוקימתא מרחיבה,462 שתוצאתה כפירה בטענה שאין חידוש בהלכה הנידונה.

			הרי אפוא שהן בתירוץ ‘איצטריך' והן בתירוץ ‘לא צריכא' התרצן כופר בטענת ה'פשיטא'. לעומת זאת, בתירוץ 'X איצטריכא ליה' התרצן מודה, בדרך כלל בפה מלא, שבהלכה הנידונה, זו המוקשית, אין חידוש, והיא הובאה אגב ההלכה הסמוכה לה.463 מכל מקום, כל שלושת המונחים התירוציים הללו, הבאים אחר הקושיה ‘פשיטא', מוצעים ברובם המכריע בסתם התלמוד.464

			סיכום חלק I: ‘מהו דתימא' לעומת ‘סלקא דעתך אמינא'

			לאור דיוננו במונחים התירוציים המצורפים לשני המונחים — ‘מהו דתימא' ו'סלקא דעתך אמינא' — נסכם את ההבדל בין השניים. הללו הם מן המונחים הנפוצים ביותר לתירוצים המבטאים דרך חשיבה מסוג ‘סברא מן החוץ'. מגמת התרצן היא לדחות את הטענה שההלכה הנידונה מיותרת. לפי מתודה זו, החידוש הקיים בהלכה הנידונה הוא בדחייתה של איזושהי דעה היפוטטית מוטעית מן ההלכה.465 ברוב מכריע של המקרים ידחה התרצן דעה שממילא לא נתקבלה להלכה, או לא קיבלה לגיטימיות בשום מקום. לעיתים רחוקות, ידחה התרצן בטקסט הנוכחי דעה שכשלעצמה היא מקובלת במקומות אחרים בתלמוד, אך דחייתה בסוגיה הנוכחית היא היא החידוש המבוקש. כך נוצר מצב ששני המונחים ‘מהו דתימא' ו'סלקא דעתך אמינא' דוחים לעיתים דעות או כללים המקובלים כשלעצמם במקומות אחרים, כפי שהצביעו בעלי הכללים.

			ההבדל הבולט לעין בין שני המונחים — בבואם לתרץ את קושיית ה'פשיטא' — הוא קודם כול כמותי. למשל, כבר הצבענו לעיל על שהצירוף 'פשיטא, מהו דתימא' מופיע בתלמוד הבבלי במספר פעמים הגדול פי 23 מן הצירוף 'פשיטא, סלקא דעתך אמינא' (יחס של 160 לעומת 7).466 משמע, שבבואו לתרץ את קושיית ה'פשיטא', העדיף המנסח התלמודי האנונימי להשתמש במונח ‘מהו דתימא'. את המקרים החריגים, שתורצו על ידי ‘סלקא דעתך אמינא', יש לראות כחלק מתופעת חוסר האחידות הטרמינולוגית בסוגיות המאוחרות בבבלי, שעליה הצבענו במקום אחר.467 

			האם סוג התירוץ שהוצע לקושיה ‘פשיטא'468 הוא שגרם למנסח התלמודי לבחור בין המונח ‘מהו דתימא' למונח ‘סלקא דעתך אמינא'? האם את ההבדל הסטטיסטי ניתן לתלות בטיבו של התירוץ (‘איצטריך' — X 'איצטריכא ליה' — ‘לא צריכא') שמוקם לפני שני המונחים הללו? מן הסקירה הסטטיסטית שערכנו עולה שההבדל בין התירוץ הפלפולי ‘מהו דתימא' ובין מקבילו, ‘סלקא דעתך אמינא', הוא ספרותי גרידא. אין להבדל זה משמעות מהותית, אלא נראה שהוא החלטה מוסכמת של המנסחים הסתמיים של הסוגיות, בעת היזקקותם לתירוצים מסוג ‘סברא מן החוץ', כדלהלן (בכולם התייחסנו למקרים של תירוץ הקושיה ‘פשיטא'):

			1. 	תירוץ הדוחה את הקושיה ‘פשיטא', ללא טיעון מקדמי, נבחר להיות ‘מהו דתימא'.

			2.	תירוץ המשלים את הטיעון המקדמי ‘לא צריכא' נבחר להיות ‘מהו דתימא'.

			3. 	תירוץ המשלים את הטיעון המקדמי 'איצטריך־כא' נבחר להיות ‘סלקא דעתך אמינא'.

			4. 	תירוץ המשלים את הטיעון המקדמי 'איצטריך־כא ליה' לא הוכרע: פעמים נבחר המונח ‘סלקא דעתך אמינא' (11 פעמים, ובלי ‘פשיטא' 32 פעמים), ופעמים נבחר המונח ‘מהו דתימא' (10 פעמים, וללא ‘פשיטא' 18 פעמים). ייתכן שהיעדר ההכרעה נובע מן התירוץ החריג כשלעצמו, בהשוואה לתירוצים האחרים בטיעוני ה'צריכותא': הרי רק בו מודה התרצן שנשוא ה'פשיטא' — ההלכה הנידונה — הוא אכן מיותר, והחידוש הוא רק בהלכה הסמוכה אליה. לפי זה, שמא חריגותו היא שגרמה למיעוט היקרויותיו וכך אירע שלא נתגבשה לגביו, אצל המנסח התלמודי, שיטה אחידה בצירופה של ה'סברא מן החוץ'.

			נמצאנו למדים שבניגוד לניסיונם ומגמתם של כל בעלי הכללים למצוא הבדל מהותי־הלכתי בין ‘מהו דתימא' לבין ‘סלקא דעתך אמינא', בולט ההבדל דווקא בתחום מבנה הטיעונים,469 שבכולם הפועל צ.ר.ך.; כל אחת משלוש הצריכותות — 'איצטריך־כא', 'איצטריך־כא ליה' ו'לא צריכא' — היא כאמור בעלת טיעון שונה, ונוסף על המינוח השונה, הטיעונים נבדלים גם בכפירה או בהודאה בקיומו של חידוש בהלכה הנידונה.

			ההצהרות בדבר הצורך לציין בטקסט את ההלכה הנידונה, שונות בטיעונן, ומנסחי הסוגיות אכן ערכו הבחנה לשונית ביניהן. ואולם, המונח המבטא את הפלפול מסוג ‘סברא מן החוץ' — ‘מהו דתימא' או ‘סלקא דעתך אמינא' — אינו הכרחי. לכל אחת מן ההצהרות על הצורך לשְׁנות את ההלכה, יכול היה התרצן לצרף, באותה מידה, הן את הנימוק הפלפולי ‘מהו דתימא' או את משנהו — ‘סלקא דעתך אמינא', והתוצאה הייתה זהה. אכן, עובדה היא, שלכל שימוש מסוים ומקובל, אם במונח זה או בזולתו, מצאנו בתלמוד חריגים סטטיסטיים מועטים, והם לא שינו במאומה את תוכנו ומשמעותו של התירוץ, ותלינו אותם בתופעת חוסר האחידות הטרמינולוגית בסוגיות המאוחרות בבבלי.

			תרומתו של ר"י בונאן במקרה שנידון כאן, הייתה בעצם הליקוט של כל החומר הרלוונטי מקודמיו, וכן בהערותיו ובהשגותיו על הניסיונות למצוא הבחנות מהותיות בין התירוצים ‘מהו דתימא' ו'סלקא דעתך אמינא'. פתרון בכיוון אחר, ספרותי, הצענו אנו. בחלק השני נבחן את הצעת ר"י בונאן בהשוואה בין צמד אחר של מונחים תירוציים.

			II צמד מונחים שני: ‘לא צריכא' לעומת ‘הכא במאי עסקינן'

			‘לא צריכא' 

			על המונח ‘לא צריכא'470 כותב ר"י בונאן בספרו כדלהלן:

			לא צריכא — לא שייך אלא על קושית הפשיטוֹת והַיִתוּר.

			וזהו בעצם ‘לא צריכא' — לא היה צריך לאומרה, כי חלוקה זו פשוטה ומיותרת,

			[ולא נאמרה] אלא להשמיענו זה. כ"כ [כן כתב] ה' יעיר אזן בשם מהר"ח אבן עטר (דף כד ע"א).

			ר' ישועה הלוי (נפטר כנראה לאחר גירוש ספרד בשנת 1492), בעל 'הליכות עולם', האריך בפירוש המונח ואף בפיסוקו וכתב:

			כל ‘לא צריכא' הכי פירושה: לא נצרכה הא דפלוני [דעה זו של רב פלוני] אלא לכהאי גוונא [למקרה מעין זה...] והגמרא קצר בלשונו והשמיט 'אלא', ומכל מקום הוי כאילו אומר 'לא צריכא אלא וכו", כמו שאומר בהדיא [במפורש ...] "לא נצרכה אלא לעבודה זרה עצמה". וראיתי מי שמפרש ומחלק הלשון ואומר: 'לא', כלומר לאו פשיטא הוא, 'צריכא וכו'' [צריך היה לומר זאת בנסיבות כגון (...)], ואין אנו מפרשים כך, וכפירוש הראשון הוא שיטת רוב האשכנזים (דף ז ע"ב).

			הקביעה דלעיל של ר"ח אבן עטר (נפטר ב־1743), שאותה קיבלו הבאים אחריו, מקטלגת את ‘לא צריכא' (ועִמהּ את 'לא נצרכה') כמונח שאין התלמוד נוקטו אלא "על קושית הפשיטות והייתורים" (ונראה שהתכוון גם לכאלו הרמוזים בסוגיה התלמודית, ואינם מפורשים בה).471 אכן, כבר דובר לעיל במפורט, שעל הקושיה ‘פשיטא' מובאים בתלמוד שני טיפוסים של תירוצים:

			א. 	'מהו דתימא [...] קמ"ל', שנידון בפרוטרוט לעיל, בחלק I, ולפיו הוא כופר בהנחת היסוד של המקשן: ההלכה הנידונה אינה מובנת מאליה כל עיקר, משום שבלעדיה ניתן לסבור בטעות שלא כנאמר בה, ולכן נקטו אותה מפורשות, כדי להוציא מאותה טעות אפשרית.

			ב. 	'לא צריכא [אלא] ב [...]', הדוחה אף הוא את הקושיה ‘פשיטא', אך בדרך אחרת. כאן התרצן מודה שבנסיבות רגילות, או ברוב המקרים, אכן אין חידוש בהלכה השנויה בטקסט, והיא מיותרת. ואולם, הוא מציע אוקימתא מרחיבה (ראו משמעותה בהמשך), וטוען כי בנסיבות מסוימות אחרות של חלות הלכה זו — אותן מציג התרצן באמצעות המונח 'לא צריכא [אלא] ב[...]' — קיים בה חידוש ואין היא מובנת מאליה.

			לאחר שהציע לפנינו ר"י בונאן את דעת בעלי הכללים שקדמו לו, בא תורה של תרומתו שלו לנושא. הוא מעמיד את דעתם למבחן הביקורת, ומשיג עליה מסוגיית מסכת ברכות:

			ויש לדקדק בהא דאמרי' בפ' [בזו שאומרים אנו בפרק] הרואה דף ס ע"ב: "מאי חייב לברך על הרעה וכו'" אילימא [אם נֹאמר] וכו' והא תנן וכו' א"ר [והרי שנינו (בניגוד לכך)]: אמר רבא: לא נצרכה אלא לקבולינהו בשמחה, ע"ש [עיין שם]. ולפמ"ש [ולפי מה שפירשתי לעיל] ד'לא נצרכה' לא שייך אלא על קושית הפשיטות, א"כ היכי משני הכא [אם כן, איך הוא מתרץ כאן] 'לא נצרכה וכו''?

			להבהרת קושייתו, נציג את הסוגיה שציטט:

			[מתני':] חייב אדם לברך על הרעה כשם שמברך על הטובה.

			[גמ':] מאי472 [מה פירוש, כיצד לפרש־להבין את ההלכה] "חייב אדם [...]"? אילימא [אם נאמר:] כשם שמברך על הטובה 'הטוב והמטיב' כך מברך על הרעה 'הטוב והמטיב', והתנן [והרי שנינו בסתירה לכך, באותה משנה]: על בשורות טובות אומר 'הטוב והמטיב', על בשורות רעות אומר 'ברוך דיין האמת'!

			אמר רבא: לא נצרכה473 [הלכה זו להיאמר] אלא [כדי ללמד שעליו] לקבולינהו בשמחה [לקבל את הבשורה בלב שלם (רש"י)] (ברכות ס ע"ב).

			צדק ר"י בונאן שהקושיה בסוגיה זו אינה מסוג "הפשיטות והייתורים", שהרי בבדיקת נסיבותיה של ההלכה ("מאי 'חייב אדם [...]'? אילימא"), מובאת כאן סתירה מדברי משנה מפורשים ('והתנן'), ורבא מיישב סתירה זו. הנה אפוא לפנינו 'לא נצרכה' (=‘לא צריכא') שאינו מתרץ קושיית ‘פשיטא' (שהיא הסכמה מראש עם ההלכה) אלא היפוכם של דברים: הוא מתרץ קושיית 'והתנן': דברים הסותרים את הניסיון ('אילימא') שהוצע לפרש את המשנה.

			פתרונו של ר' שלמה אלגזי

			לפתרון הבעיה אין ר"י בונאן נרתע מלקבל את הצעתו של ר' שלמה אלגאזי (נפטר בשנת 1683), בעל 'תאוה לעיניים', המציע להגיה את הגרסה בתלמוד:

			ושוב מצאתי לה' תאוה לעינים שם סי' פ"א דכ"ח ע"א, שכתב דל"ג [דלא גרסינן, שאין אנו גורסים] 'לא צריכה' [לא נצרכה] אלא ה"ג [הכי גרסינן, כך גורסים אנו]: הב"ע [הכא במאי עסקינן] וכו'.

			לשם בחינת תירוצו נזכיר שעמדה כאן שאלת הבהרה. באילו נסיבות מדובר במשנתנו? ["מאי (...)? אילימא"], ור"י בונאן מקבל את התיקון של המונח התירוצי, וממיר את ה'לא צריכא' ב'הכא במאי עסקינן'. ועוד נשוב להלן לבחון את הגהתו זו.

			דעת המהר"י די ליאון

			רח"ח מדיני, בעל 'שדי חמד' (נפטר 1904 לספי'), הקדיש דיון ארוך יחסית474 לשאלת 'לא צריכא־נצרכה', והביא רבות מדברי קודמיו. תרומתו האישית העיקרית היא בערעור על מסקנת קודמיו באמצעות הפניותיו לסוגיות נוספות,475 המורות על השימוש הכפול של המונח ‘לא צריכא' בבבלי:

			הנה עין רואה בכל הני דוכתי [בכל המקומות הללו] אין בהם צד קושיית פשיטא, ואפילו הכי קאמר [ואעפי"כ אמר התלמוד:] 'לא צריכא'. 

			כך נאלץ רח"ח מדיני לקבל את הדברים שהובאו בשם המהר"י די ליאון (נפטר מעט לפני גירוש ספרד ב-1492), אשר ערך הבחנה בין שני סוגים של ‘לא צריכא' וכתב:

			שהיה מפסיק בין תיבת 'לא' ובין 'צריכה וכו''. ורוצה לומר, לאו כדקא אמרת [לא כפי שאמרת] שהחלוקה היא כך וכך, כי החלוקה ההיא אינה מוכרחת, אבל [אלא] הכרח הוא לומר חלוקה אחרת.

			וזהו פירוש 'צריכה' — לשון הכרח, כמו: צריך אדם לומר קריאת שמע, לשון הכרח וכו', באופן [א] דכי אתמר [שכאשר נאמר] ‘לא צריכא' לקושיית ‘פשיטא' — הכונה במלת 'צריכה' לומר דאינו פשוט אבל [אלא] צריך לאמרו; [ב] ואם הוא לקושיית 'למה', הוא מלשון הכרח. עכ"ל [...] ועל פי זה מתיישבים שפיר הני דוכתי דרשימנא [יפה המקומות הללו שרשמתי].

			מהר"י די ליאון ורח"ח מדיני הסכימו שתירוץ ‘לא צריכא' מוסב לעיתים גם על קושיית 'למה' — קושיה מהותית־הלכתית, כקושיה שבסוגייתנו דלעיל — "והתנן על בשורות טובות" (ובדעה זו נראה שדגל גם מהר"י אבן וירגא).476 לכאורה, באמצעות דבריהם אלו ניתן לפתור שתי בעיות: האחת, שאין לתמוה, כי אף שהקושיה מהותית ('והתנן'), היא מתורצת בלשון ‘לא צריכא'. והשנייה, שלאור האמור, אין שום צורך להגיה את תירוצו של רבא, ולהמיר את המונח 'לא נצרכה־צריכא' במונח 'הכא במאי עסקינן'. להלן ייבחנו הדברים.

			מה בין המונחים התירוציים ‘לא צריכא' ו'הכא במאי עסקינן'

			תיקון גרסה בתלמוד אינו עניין של מה בכך. לפיכך נרחיב את הדיון בהגהה זו, מאחר שאין לראותה כפרטנית אלא כעקרונית, ובעיקר משום שבמהלך הדיון יובהרו ההבדלים שבין המונחים הללו, שהם נושא דיוננו בחלק זה: 'לא נצרכא־ה' (=גרסת סוגייתנו), ‘לא צריכא', ו'הכא במאי עסקינן'. כך נוכל להכריע בתקפותה של ההגהה שהוצעה בסוגיה.

			ראינו שהשימוש הכפול של המונח ‘לא צריכא' בבבלי פוטר אותנו מלהגיה את התירוץ ‘לא צריכא' שבסוגייתנו. ואולם, יש לבחון את הסבירות של ההגהה אף מבחינות אחרות. שני המונחים, ‘לא צריכא' ו'הכא במאי עסקינן', נבדלים זה מזה בטיעוניהם, בשימושם ובדרכי החשיבה שבהם. 

			א. 	‘הכא במאי עסקינן' — המונח בא בעיקרו לתרץ קושיות הלכתיות מהותיות [כגון: מיתיבי, והתניא, תא שמע, והאמר רב פלוני] התוקפות את הדעה שהובעה לפני כן בטקסט [הלכה, פירוש, הבחנה, השוואה וכדומה], ובוחנות את תוקפה ונכונותה. רק במקרים חריגים הוא משיב על שאלות של ייתורים.477

				‘לא צריכא' — המונח בא בעיקרו, כאמור, לתרץ קושיות ספרותיות (כגון: 'מאי קא משמע לן'; 'פשיטא';478 'תרתי למה לי', המכונות 'ביקורת החידוש'. ראו כאן: על 'חזקת האיחור' של סתם התלמוד, תשובה ליואל קרצ'מר־רזיאל). קושיות אלו אינן עוסקות כלל במהותה ובתוקפה של הדעה שנשנתה בטקסט. נהפוך הוא: הן מסכימות עִמה לחלוטין. כל מגמתן של הקושיות הספרותיות הללו אינה אלא לערער על הצורך לשנות את הדעה בטקסט, בטענה שמיותר לאומרה מכיוון שאין בה חידוש.479

				עם זאת, יצוין שהמונח ‘לא צריכא' משמש מעט גם לתירוץ קושיות מהותיות, וזאת בניגוד למונח ‘הכא במאי עסקינן', שתכליתו העקרונית לתרץ קושיות מהותיות בלבד. 

			ב.	‘הכא במאי עסקינן' — המונח בא להגביל את תחולת ההלכה למקרה מסוים בלבד, ויש לראותו כאוקימתא מצמצמת. בתירוץ זה מסכים התרצן עם הקושי המהותי שהועלה כנגד הדעה הנידונה, ולכן הוא נאלץ להגביל את חלות המקרה הנידון לנסיבות מאוד מסוימות: כאן במה עוסקים אנו? ב[מקרה] X. משמעותו של תירוץ זה היא, שאילו דובר בנסיבות כפי שהבינן המקשן בקושייתו, הייתה הקושיה אכן מוצדקת. אולם, מוסיף התרצן ואומר, בעליה של ההלכה הנידונה לא נתכוון להחיל את דעתו בכל המקרים ובכל הנסיבות אלא במקרה X המצוין ב'הכא במאי עסקינן' בלבד,480 שבו אין מקום לקושי שהעלה המקשן.

				‘לא צריכא' — כשהמונח מוצע אחר קושיות הפשיטות והייתורים, התרצן מכיר בכך שבנסיבות הרגילות של ההלכה אכן אין בה חידוש. בתירוצו ‘לא צריכא' הוא אינו מגביל את חלות ההלכה הנידונה אלא מרחיב אותה. כלומר, ההלכה מוסיפה לחול בכל המקרים, כפי שחשב המקשן, אלא שהתרצן מציע מקרה נוסף ומסוים, שבו אכן יש חידוש, ובכך נדחית הקושיה ‘פשיטא'.

				מכאן, שבניגוד לתירוץ ‘הכא במאי עסקינן', אין ב'לא צריכא' צמצום חלותה של ההלכה אלא ההיפך: הרחבתה לנסיבות נוספות.

			לפני שנרחיב את הדיון, נדגיש להלן את מבנה הטיעונים שבסוגייתנו:

			א. 	שאלת הבהרה: מאי X [מה פירוש (כיצד481 יש להבין את) ההלכה X?]. 

			ב. 	בירור: אילימא [אם תאמר שאפשרות א היא הפירוש הנכון, יתעורר קושי].

			ג. 	הקושי: והתנן [והרי שנינו באותה משנה דברים הסותרים את אפשרות א]. 

			ד. 	התירוץ: אמר רבא: לא נצרכה אלא [לא נצרכה הלכה זו אלא לומר, שעליו] לקבולינהו בשמחה [לקבל את הדין בלב שלם].

			נשוב לדיון בהגהה שהוצעה בסוגייתנו. השאלה היא, איזה משני המונחים הולם יותר כתירוץ למערכת הטיעונים בסוגיה ספציפית זו: 'לא נצרכא־ה' (‘לא צריכא'), המוצע בסוגייתנו, או ‘הכא במאי עסקינן' המוצע בהגהתם של ר"ש אלגזי ור"י בונאן.

			אחר חיפושים רבים, מצאנו מקרה אחד (בסוגיית גיטין),482 שבו כל מהלך הסוגיה ומונחיה — כמודגש לעיל בסעיפים [א]-[ד] — זהה לאלו שבסוגייתנו. לענייננו חשוב להדגיש: הזהות המרובעת בין שתי הסוגיות כוללת קושיה מהותית ('והתנן'). היינו, שאינה מסוג הפשיטות והייתורים, וכן שהתירוץ מיוחס לאמורא (רב יוסף, רבו של רבא שבסוגייתנו. דורותיהם: ג ו־ד של אמוראי בבל, בהתאמה). ואולם, ההבדל היחיד הבולט לעין הוא משמעותי ביותר לדיוננו. התירוץ בסוגייתנו (בברכות) מוצע באמצעות המונח 'לא נצרכה־צריכא', ובסוגיית גיטין הוא מוצע באמצעות המונח ‘הכא במאי עסקינן'. וכבר אמרנו ששני המונחים שונים בהוראתם.483 ממצאים אלו כשלעצמם, כפי שנראה, אין בהם כדי להצדיק בסוגייתנו את ההגהה המוצעת: ‘הכא במאי עסקינן' במקום 'לא נצרכא־ה'. להלן נעמיד למבחן את הגהתם של ר"ש אלגזי ור"י בונאן.

			הקשיים בהגהתם של ר"ש אלגזי ור"י בונאן

			ר"ש אלגזי ור"י בונאן הניחו שהמונח התירוצי ‘לא צריכא' אינו מתרץ אלא קושיות ספרותיות ("קושית הפשיטות והייתור"). מאחר שבסוגייתנו הקושיה היא מהותית (סתירה בהלכה), הם הציעו להגיה את התירוץ ולגרוס תחתיו ‘הכא במאי עסקינן'. ואולם, את הגהתם בסוגיה ניתן לדחות מן הנימוקים דלהלן:

			א. 	הנימוק הראשון לדחיית הצעתם כבר עלה בדברי המהר"י די ליאון ורח"ח מדיני: אין זה נכון שהתירוץ ‘לא צריכא' בבבלי מוסב על קושיות של פשיטות וייתורים בלבד; הוא מוסב אף על קושיות מהותיות־הלכתיות — כקושיה שבסוגייתנו — אם כי במספר היקרויות מועט מזה שבתירוץ ‘הכא במאי עסקינן'. אכן, הקושיה המהותית שבסוגייתנו ('והתנן' או 'והתניא') — מתורצת בתלמוד באמצעות ‘הכא במאי עסקינן' כשלושים פעמים,484 ובאמצעות 'לא צריכא־נצרכא־ה' קרוב לעשרים פעמים.485 אין אפוא שום הכרח להגיה את הטקסט שבסוגיה.

			ב.	את הקושיה בסוגייתנו מתרץ אמורא נקוב שם (רבא) ולא סתם התלמוד. המונח הספציפי המיוחס לו כאן אינו ‘לא צריכא' אלא 'לא נצרכה'. בחינת התירוץ 'לא נצרכא־ה' בתלמוד מורה שביותר משישים אחוזים מהיקרויותיו הוא מיוחס לאמוראים (כ־100 מתוך כ־160), ובכרבע מהן הוא מתרץ קושיה מהותית. הרי אפוא שהמונח 'לא נצרכה' של רבא — המתרץ בסוגייתנו קושיה מהותית — כלל אינו חריג, ואין אפוא מקום להגיהו.

			ג. 	להגהתם של שני בעלי הכללים, לא זו בלבד שלא מצאנו תיעוד או סיוע בין עדי הנוסח, אלא שבשניים מכתבי היד נעדרות לחלוטין התיבות "אמר רבא לא נצרכה", שנחשבו כביכול כבעייתיות, כדלהלן. כאמור, הגרסה בסוגייתנו (דפוסים וכ"י מינכן 95) היא:

				"אמר רבא: לא נצרכה אלא לקבולינהו [בכ"י מינכן 95: לקבוליה עליה] בשמחה". אך בעדי הנוסח: 

				1. כ"י אוקספורד 366: "אלא ודאי הכי קאמ' [קאמר, כך הוא אומר]: כשם שמברך על הטובה בשמחה כך מברך על הרעה בשמחה".

				2. כ"י פריז 671: "אלא ודאי הכי קתני (כך הוא שונה): כשם" [ההמשך כבכ"י אוקספורד].

				בשני כתבי היד הללו המשא והמתן שבסוגיה ארוך יותר מזה שבדפוסי התלמוד, אך נתמקד בגרסתם הנוגעת לענייננו. שני יסודות חשובים מתגלים בתירוץ שבכתבי יד אלו, בהשוואה לנוסח שבסוגייתנו: האחד, שהתירוץ לקושיה מוצע על ידי סתם התלמוד, ולא על ידי האמורא רבא. השני, והוא העיקר, שמן הגרסה החלופית שבכתבי היד נעדר לחלוטין המונח 'לא נצרכה', ואם כן אין מקום להגיה תחתיו את המונח ‘הכא במאי עסקינן', וכל הדיון דלעיל — בשאלת נוסחו של המונח התירוצי — הופך למיותר. 

				כאן מן הראוי לציין, כי לכאורה קיים נימוק מתודי אחר, שלפיו עדיפה גרסת שני כתבי היד שבהם חסר המונח ‘לא צריכא'. בחקר הספרות התלמודית מקובלת התפיסה שסתם התלמוד שייך לרובד המאוחר של הבבלי — משלהי תקופת האמוראים (שנסתיימה ב־500 לספירה) ולאחריה — וכתוצאה מכך הכרח הוא שרובד זה לא היה מוכר לאמוראים.486 כיצד ייתכן אפוא שרבא (בן הדור הרביעי) מתרץ בסוגייתנו קושיה שהיא של סתם התלמוד, אם במקורה היא מן הדורות שלאחריו? הנה, הקושיה הסתמית "מאי חייב [...]? אילימא [...] והתנן [...]" מתורצת על ידי רבא: "אמר רבא לא צרכה". עדיפה אפוא — אך לא הכרחית487 — גרסת שני כתבי היד, שלפיה מי שתירץ את הקושיה לא היה רבא488 אלא סתם התלמוד.

			ד. 	על אף שכאמור, רב המשותף למונחים 'לא צריכא־נצרכא' ו'הכא במאי עסקינן', בכל זאת במאפיין חשוב אחד, הנוגע לסוגייתנו, הם נבדלים זה מזה ואין להמירם זה בזה. תירוצו של רבא בסוגייתנו — "אמר רבא: לא נצרכה אלא לקבולינהו בשמחה" — נחשב כאוקימתא מרחיבה, ולא היא! דבריו אינם אלא פירוש חלופי לזה שהוצע קודם לכן על ידי המקשן. הלה סבור שעל הרעה יברך אדם 'הטוב והמטיב', ורבא פירש בתירוצו שאינו מברך אלא רק "מקבל בשמחה" — בלב שלם. רבא אפוא לא שינה את נסיבות המקרה אלא את הפרשנות למילות המשנה "חייב אדם לברך על הרעה כשם שמברך על הטובה". הרי שהגהת בעלי הכללים, שהציעו לגרוס 'הכא במאי עסקינן', אינה הולמת, שהרי מונח זה (הב"ע) מציע בעקביות שינוי בנסיבות של המקרה, ולא בפרשנותו.

			סיכום חלק II: ‘לא צריכא' לעומת ‘הכא במאי עסקינן'

			החכמים בעלי הכללים ניסו לפתור בדרכים מגוונות את בעיית המינוח, מאחר שלדעתם תירוצו של רבא אינו הולם את הנסיבות הספרותיות בסוגייה במסכת ברכות. צדק ר"י בונאן בהנחתו הבסיסית, שבכל מקום שמצויים שני מונחים הנראים זהים, עלינו לתור אחר ההבדל ביניהם. הטיעון בעניין זה הוא: מאחר שניסוח המונחים בתלמוד שקול ומדוד, מה ראה המנסח התלמודי לתת למונח ‘לא צריכא' שתי הוראות שונות — לתרץ הן את הפשיטות והייתורים והן את הקושיות המהותיות — אם כבר נתון לפניו מונח חלופי אחר לתירוץ בעיה מהותית — ‘הכא במאי עסקינן'!489 ההגהה שהסכים ר"י בונאן לקבל מקודמיו בסוגיית ברכות מעידה, שבעיניו נחשבו כללי התלמוד לעקביים עד כדי כך שהיה מוכן להגיה את גרסת התלמוד בסוגיית ברכות, על אף שאין שום עד נוסח התומך בכך, וכל זה על מנת שיהלמו את כללי התלמוד, לפי תפיסתו שלו. אחר שהצבענו על הקשיים שבקבלת הגהתו, ואחר בחינת המונחים הרלוונטיים, נוכחנו בקיומם של הבדלים בולטים בין שני המונחים התירוציים — ‘לא צריכא' (ו'לא נצרכא־ה') ו'הכא במאי עסקינן' — שהיו עיקר דיוננו בחלק II של המאמר. אכן, המחקר התלמודי כיום, כ־200 שנה אחר מותו של ר"י בונאן, דוגל באותה הנחה: אם מצאת מונחים שניסוחם שונה אך נראים כבעלי שימוש או הוראה זהים, בדוק ותמצא שאינם זהים בכול.490

			על 'חזקת האיחור' של סתם התלמוד

			תשובה ליואל קרצ'מר־רזיאל

			בעת הכנת העדכונים למאמרי זה, התוודעתי לשני מאמרים491 של יואל קרצ'מר־רזיאל (להלן: יק"ר), הדנים בפולמוס הנודע בשאלת מקורו של 'סתם התלמוד' — קטעים אנונימיים, המוצעים בתלמוד הבבלי ללא הזכרת שם אומרם. במאמרי הנוכחי דנתי בשני צמדים של מונחים שברובם המכריע אף הם הובאו בבבלי ב'סתם התלמוד': 'מהו דתימא — סלקא דעתך אמינא'; 'לא צריכא — הכא במאי עסקינן' (הב"ע — רוב קטן בסתם), והם הולמים את הדיון שבמאמריו, במיוחד בתחום הטרמינולוגיה. בדיונו ייחס לי יק"ר טענות מוטעות באשר לשיטתי, שכיניתיה 'ביקורת החידוש' (ראו מובנה להלן) בתלמוד הבבלי, ומצאתי כאן הזדמנות להגיב על דבריו אחת לאחת. לא אתייחס לבחינת התיזה שהציע יק"ר בכללותה, ואף לא לתקפותה, אלא רק לדברים ספציפיים שייחס לי במאמריו, וכך תתבאר שיטתי ביתר שאת.

			יק"ר הציב לו כמטרה לערער על אחת המקובלות "כמעט על הכול" בחקר התלמוד — 'שיטת ההפרדה': הפרדה ספרותית וכרונולוגית בין דברי האמוראים ובין סתם התלמוד. הוא התפלמס בעיקר עם שני ראשי המדברים בנושא, דוד הלבני וש"י פרידמן, שהעמידו במחקריהם כיסוד גדול את 'חזקת האיחור' של סתם התלמוד, היינו חזקה המניחה שסתם התלמוד הוא מן הרובד המאוחר של הבבלי, ומשום כך האמוראים לא הכירו את סתם התלמוד (אלא במקרים חריגים). אחר עיונו במקבילות בין היגדים סתמיים בירושלמי ובין סתם הבבלי, ובעיקר בסוגיות הפתיחה של מסכתות ביצה ונדרים בשני התלמודים, ואחר ביקורת על הדוגלים ב'חזקת האיחור' (המוחלט, ולא היחסי), הוא מסכם את שיטתו, ונצטט שני קטעים מדבריו:

			[א] תופעת הסתם שכיחה בירושלמי, אף שמקובל להניח כי עריכת הירושלמי הסתיימה זמן רב לפני תום תקופת האמוראים בבבל. כמו כן יש לעיתים הקבלות בין היגדים סתמיים בשני התלמודים, עובדה המעלה סימן שאלה באשר לתקפותה של חזקת האיחור של הסתם בבבלי [...] יש הקבלה בין הירושלמי ובין הבבלי בכל הרבדים. הקבלה זו אופיינית לסתם לא פחות מאשר לדברי האמוראים או למקורות התנאיים המובאים בסוגיה. מכיוון שכך ספק רב אם ניתן לראות בחומר הסתמי רובד תנייני אשר הוטל על שלד תנאי ואמוראי קיים, ואשר החוקר יכול בנקל להסירו כדי לעמוד על צורתה הקודמת של הסוגיה.492

			[ב] ביקשתי לטעון כאן רק זאת: חומר סתמי שנמצא לפנינו אין לו חזקת איחור, ולרוב ספק אם בידינו לקבוע מסמרות באשר לתִארוכו היחסי או המוחלט.493

			הטרמינולוגיה של התלמוד הבבלי נמצאה כלי אמין דיו לבחינת התפתחויות ושינויים שחלו בתקופת התלמוד בתחומי ההלכה והמשפט, הטיעון והחשיבה.494 לרוב, לכל מונח יש הוראה או שימוש עקיב ומוגדר משלו, שעליהם ניתן לעמוד היטב ככל שהיקרויותיו רבות יותר.495 משנוכחנו לדעת שטרמין המיוחס לאמוראים או לתקופתם הוא עקבי בהוראתו או בשימושו לאורך כל תקופתם, ומתגלה שהשינוי לא התרחש אלא בסתם התלמוד, שהרחיב את משמעויות המונח, אנו מניחים כי השימוש החדש אינו מאותה תקופה, תקופת האמוראים. מעתה, שתי ההוראות או שני השימושים של המונח ימשיכו להתקיים במקביל בסתם התלמוד, כפי שהמחשנו במונחים 'מאי קא משמע לן' ו'פשיטא'.496 

			אקדים ואדגיש — בניגוד למה שייחס לי יק"ר — שאין במשנתי שום קביעה קטגורית, האומרת כי מאחר שהמונח והקשרו מופיעים בסתם התלמוד, מאוחרים הם. ובמילים אחרות, דיוניי בסתם התלמוד בבבלי, בתחום הטרמינולוגיה, נסובים בעיקרם על סוגיות שהן לשיטתי סבוראיות, ולא על כלל הסתמות בבבלי.497 הגעתי ע.כ.

			'ביקורת החידוש' — מהי?

			לאורך שני מאמריו התייחס יק"ר פעמים רבות לשיטתי בנושא 'ביקורת החידוש', כפי שהובנה על ידו. ייאמר כבר מראש, שהדברים שיק"ר ייחס לי מורים כי לא היה מודע, משום מה, לדברים שאמרתי במחקריי. במטרה להשיב על ביקורתו של יק"ר, אשוב לרכז ולהבהיר את משנתי בנושא — הפרוסה לאורך כמה ממאמריי — ואציג כאן את תמציתה בצירוף דוגמאות.

			אפתח בהגדרתו של יק"ר את ‘ביקורת החידוש' שבמשנתי. דרך כלל, נוהג התלמוד להעמיד למבחן את תקפותה של הדעה הנידונה בסוגיה, מנסה להתנגד לה, לערער עליה, להסתייג ממנה וכדומה, כגון: 'מתקיף לה', 'מיתיבי', 'והתניא', ו'מי מצית אמרת הכי?'! זוהי 'ביקורת הנכונות' — הבוחנת את מידת נכונותה של הדעה הנידונה. ואולם, במאות רבות של מקרים מצויה ביקורת הפוכה: המקשן מסכים ללא עוררין עם הדעה, אך מבקר אותה במה שכיניתי ‘ביקורת החידוש': מה החידוש בדעה הנידונה, שהרי היא נראית מיותרת, ולפיכך כלל לא היה צורך לאומרה או לשנותה, כגון מן הסיבות הבאות: הדעה מובנת מאליה (‘פשיטא'), היא נשנתה כבר ('מאי קא משמע לן? תנינא'), היא חוזרת על עצמה יותר מפעם אחת ('הא תנא לה חדא זימנא', 'תרי זימני למה לי', 'הא תו למה לי'), המספר שבה מיותר ('מניינא למה לי'), הפרט ההלכתי הנוסף מיותר ('למה לי למיתני X, ול"ל למיתני Y'), הכלל מיותר ('זה הכלל לאתויי מאי'), המדרש הנוסף מיותר ('מאי ואומר'), אחד הפרטים שניתן להסיקו בקל וחומר מן הסמוך לו — מיותר ('השתא אמרת א, ב — מיבעיא־לא כל שכן?').

			יודגש כבר מראש ש'ביקורת החידוש' אינה פרי המצאתו של סתם התלמוד. היא תפסה חלק חשוב ובלתי נפרד מהדיונים עוד בבית מדרשם של התנאים בהתייחסותם לכתוב.498 הממצאים שהעליתי מן הבבלי הראו כי רובה המכריע של ‘ביקורת החידוש' מצוי בסתם התלמוד. ואולם, לא התעלמתי מ'ביקורת החידוש' המועטה המיוחסת לאמוראים, ואף ציינתי פעמים רבות את ההבחנה בינה ובין ‘ביקורת החידוש' הסתמית (ראו בציטוטים דלהלן). כל זה נעלם מעיני יק"ר, ובהשגותיו על שיטתי ב'ביקורת החידוש' הוא התייחס לשיטתי כאילו [א] ייחסתי את כולה לסתם התלמוד, [ב] סתם התלמוד לשיטתי הוא כולו מן הרובד המאוחר של הבבלי. על שני אלו אשיב להלן.

			המתודה שנקט יק"ר במאמריו היא: הצגת קיומה של ‘ביקורת החידוש' אף בסוגיות הירושלמי. התמונה המתקבלת מכך היא, שמערכת הטיעונים של ‘ביקורת החידוש' קיימת הן בסתם התלמוד הבבלי והן בירושלמי (בסתם או במיוחס לאמוראים). מעתה, היסקיו הם: [א] ‘ביקורת החידוש' אינה דווקא מנת חלקו של הרובד הסתמי (=המאוחר, כביכול, לפי שיטתי) של הבבלי; [ב] כיוון שהירושלמי הוא בן זמנם המקביל של אמוראי בבל, הרי קיומה של ‘ביקורת החידוש' בירושלמי, סימן הוא שגם אמוראי בבל, ולא רק סתם הבבלי, היו שותפים למערכת הטיעונים של ‘ביקורת החידוש'; [ג] לפיכך, אין מקום ל'חזקת האיחור' של סתם התלמוד, שהרי יש בו מערכת טיעונים המשותפת לו עם האמוראים — ‘ביקורת החידוש'.

			ואולם, נראה כי לשווא טרח יק"ר להוכיח את קיומה של ‘ביקורת החידוש' בספרות המיוחסת לאמוראים. מחקריי התמקדו בעיקר ב'ביקורת החידוש' של הסבוראים. ואולם, הוכחתי במפורש (בציטוטים שיובאו להלן ממחקריי) כי לשיטתי, כאמור, ביקורת זו מצויה גם בספרות האמוראית בבבלי, אלא שטיבה שונה מזה שבסתם התלמוד. כשציינתי ש'ביקורת החידוש' אינה בנמצא אצל האמוראים או בירושלמי, דיברתי במפורש על ביקורת החידוש של הסבוראים, המתבטאת במונחים מאוד מסוימים, המובאים להלן, ואשר מבטאים גישות ותפיסות שונות מאלו של האמוראים. הדגשתי, בכל מקום, שאיני מכליל בשיטתי את כלל הסתמות בבבלי. לפיכך, ‘ביקורת החידוש' שמצא יק"ר בירושלמי, וסבור היה שיש בה כביכול כדי לערער על שיטתי, אינה רלוונטית.

			‘ביקורת החידוש': הסתמית לעומת האמוראית

			כבר במאמרי הראשון בנושא499 הבהרתי ש'ביקורת החידוש' מצויה אף בקושיות האמוראיות, אך בהבדל משמעותי: היא לוגית ומתבקשת, לעומת ‘ביקורת החידוש' הסתמית (והסבוראית) שאצלה הנחות יסוד ותפיסות שונות, ומשום כך קושיותיה נראות קלושות ובלתי מחייבות (לא נמנעתי מלציין גם את הגורמים הנראים לי לפער תפיסתי זה).500 צר לי שהבחנה זו, שהיא עיקר בשיטתי, נעלמה מעיני יק"ר, וכך הוטעה לסבור שבדוגמאות של ‘ביקורת החידוש' שמצא בירושלמי — בן זמנם של האמוראים — יש כדי לערער על שיטתי.

			ה'צריכותא' שייכת ל'ביקורת החידוש', ואף על פי כן היא מיוחסת אף לאמוראים, כפי שהבאתי כבר במאמרי הראשון.501 דוגמה בולטת, לוגית ומתבקשת, נמצאת בסוגיית שבת ק ע"ב, שהרי אי אפשר לאמוראים לחמוק מן התמיהה על העובדה שההלכה 'רקק מים' מופיעה פעמיים באותה משנה, מילה במילה, כדלהלן502 (כל ההדגשים שבציטוטים מכאן ולהבא, כולל בדבריי, אינם במקור, אא"כ צוין אחרת):

			[משנה:] רקק מים ורשות הרבים מהלכת בו, הזורק לתוכו ארבע אמות — חייב. וכמה הוא רקק מים [...] רקק מים ורשות הרבים מהלכת בו, הזורק בתוכו ארבע אמות — חייב.

			[גמרא:] אמר ליה ההוא מרבנן לרבא: בשלמא... אלא רקק רקק תרי זימני למה לי? [...]

			[סתמא (?):] וצריכי, דאי תנא חדא [...] ואי אשמעינן בימות הגשמים.

			אביי אמר: איצטריך, סלקא דעתך אמינא [...] רב אשי אמר: איצטריך, סלקא דעתך אמינא.

			לעומת זאת, בין הדוגמאות של ‘ביקורת החידוש' של סתם התלמוד, מסוג הצריכותא, נמצאות גם כאלו שהקושיה אינה מחויבת, כגון: למה לי למיתני מלוה, למה לי למיתני פקדון? צריכא (כתובות פד ע"א).503 קושיות אלו לא הטרידו את האמוראים, ואפילו סתם התלמוד עצמו לא היה עקבי לשואלן במקומות אחרים, כתופעה הידועה בסתם התלמוד ובספרות הסבוראית.504

			הקושיה 'למעוטי מאי', המאפיינת את ‘ביקורת החידוש', אף היא מיוחסת לאמוראים, והערתי עליה505 כדלהלן:

			ראה, למשל, יומא עד, ע"א: "ואינה נוהגת [שבועת העדות] אלא בראויין להעיד — למעוטי מאי? כאן השאלה טבעית ומוצדקת, שהרי הניסוח שבמשנה מחייב הגבלה ומיעוט, ואכן רב פפא ורב אחא בר יעקב משיבים עליה שם.506 השווה, לעומת זאת, עם 'מניינא למעוטי מאי', המועלית מספר פעמים בסתמא הארוכה שבריש כריתות ב ע"ב, ובמש"כ במאמרנו דלעיל".507

			האמוראים עסקו אפוא ב'בחינת החידוש', אך גישתם שונה מזו של הסתמות. בטבלה הבאה ‘ביקורת החידוש' מועלית בתחום הייתור המספרי, והיא ממחישה את ההבדל בין הקושיה הסתמית לבין זו האמוראית:

			
				
					
					
				
				
					
							
							קידושין ב ע"א, ג ע"א

							'מניינא למעוטי מאי'?508

							[מתני':] האשה נקנית בשלש דרכים, וקונה את עצמה בשתי דרכים. 

							נקנית בכסף, בשטר, ובביאה...

							וקונה את עצמה בגט, ובמיתת הבעל... 

							[גמ':] מניינא דרישא ["בשלש"] למעוטי מאי, מניינא דסיפא ["בשתי"] למעוטי מאי? 

						
							
							בכורות מה ע"א

							'מניינא אתא לאשמועינן'?509

							ת"ר: איזהו רוב בנינו [של גוף אדם מת]? שני שוקיים וירך אחד הואיל ורוב גובהו בגדול [באדם שאינו ננס]. איזהו רוב מנינו [עצמותיו של המת]? קכ"ה [=חצי מרמ"ח =248+1]

							א"ל רבינא לרבא: 

							[וכי] תנא מניינא אתא לאשמועינן [בא להשמיענו?] 

							(רש"י: "בתמיה. דכיון דרמ"ח איברים [יש לאדם] פשיטא דרובא הוי קכ"ה"). 

						
					

				
			

			בשתי הסוגיות הללו מועלית הטענה שהמניין מיותר. בטור הימני הקושיה מועלית בסוגיה סתמית המיוחסת לסבוראים: "מניינא דרישא־דסיפא למעוטי מאי?".510 הנחת היסוד שבקושיה — כאילו המספר בא למעט (לפסול מן ההלכה) דרך אחרת [רביעית] של קניין אישה — קלושה ובלתי הכרחית: אומנם נכון שניתן היה להימנע מלנקוט את המספר ('"בשלש", "בשתי"),511 אך מנין לו, למקשן, ההנחה שהמספר בא למעט הלכה כלשהי? וכי אין זה סביר יותר שהתנא נקט אותו כסיכום הפרטים לשם הקלה על הזיכרון, ובמיוחד בזמנם, כשהכול היה נלמד בעל פה?512

			אכן, אישוש לדוחק שבקושיה זו513 נמצא בעצם העובדה שהיא מועלית בשיטתיות על ידי סתם התלמוד, ולא עלה על דעת אף אחד מבין מאות האמוראים בבבלי או בירושלמי514 להקשותה. ולא כאן בלבד נמנעו האמוראים להקשותה; הם לא היו שותפים לה אף בכל 22 הפעמים שזו הועלתה בתלמוד (כולל 'מניינא למה לי', וכולן בסתמא!).515 יתר על כן, אפילו בעשרות סוגיות נוספות, שאפשר היה להקשות 'מניינא למעוטי מאי־למה לי', לא מצאנו שהאמוראים הקשו זאת516 (לקושיה 'מניינא למה לי' מאפיינים דומים).517

			אף בטור השמאלי שבטבלה (סוגיית בכורות) טוענת ‘ביקורת החידוש' לייתור של 'המניינא', אך כאן היא מיוחסת לאמוראים, ואכן טיבה שונה: רבינא שואל את רבו, רבא, על מניין הנראה לו מיותר: "תנא מניינא אתא לאשמועינן?" — האם בא התנא ללמדנו פעולות חשבוניות פשוטות? מה צורך ראה התנא לנקוט את המניין, שהרי כל בר־דעת יוכל להסיק שאם סך איבריו (עצמותיו) של אדם הוא רמ"ח, אזי רובם הוא 125 (מחצית מרמ"ח + 1)? בניגוד לקושיות הדחוקות דלעיל, 'מניינא למעוטי מאי־למה לי', אצל האמוראים הטענה לייתורו של המספר המסכם נראית הגיונית ומתבקשת.518 כאן המקום אף להשוות בנקל את הקושיה האמוראית המתבקשת — 'ואינה נוהגת אלא... — למעוטי מאי' (לעיל),519 עם 'מניינא למעוטי מאי' הסתמית והדחוקה, שהבאנו זה עתה.

			פעמים רבות ‘ביקורת החידוש' האמוראית מתבטאת בטענת ייתור הנשענת על קל וחומר: 'השתא אמרת א, ב — מיבעיא־לא כל שכן?'520 ומעניינת סוגיית בבא קמא קטו, ע"א,521 שם השתמש רבא ב'ביקורת החידוש', אך למעשה תכליתה הייתה 'ביקורת הנכונות', שהרי הוא דחה בכך את דעת אביי ('מתקיף לה'), והציג תחתיה פסק דין שונה.522

			יק"ר שגה אף במנותו אותי בין החוקרים שגישתם, כלשונו:

			רואה את המבע האנונימי בבבלי — רובו ככולו — כשייך לעידן נפרד משל ההיגדים מיוחסי השם, אי אז במאה החמישית או השישית. בעקבות זאת נטען כי הסתם ויוצריו, 'הסתמאים', מבטאים תרבות חדשה, שחוללה מהפכה לימודית וספרותית.523

			אומנם, יק"ר היה ער להסתייגותי מהשיטה הגורפת הדוגלת ב'חזקת האיחור' של סתם התלמוד, והפנה שם אל הערתי: "אך ראו גם את הסתייגותו", אך מצער שהוא נמנע מלצטט הערה חשובה זו, הסותרת את אשר ייחס לי. וכך כתבתי: "אין אנו באים כאן לסמוך באופן שרירותי על עצם העובדה ש'בחינת החידוש' מובאת בסתמא", וטענתי שרק בדיעבד, אחר ש'בחינת החידוש' נודעה כמכילה גישות או תפיסות פרשניות שונות מאלו של האמוראים, הרי הופעתה בסתם, היינו הופעה שונה מן הספרות האמוראית נקובת השם, "נעשית משמעותית, ומאפשרת את הטענה הלוגית שמא אין שתי אלו בנות אותו הזמן",524 ונמצא שהסתם מאוחר.

			הסיווגים שערכתי בחומר הסתמי בבבלי למספר קבוצות, אף הם נעלמו מעיני יק"ר. למעט החומר שאני מייחס לסבוראים, ציינתי במפורש שאיני קובע עמדה לגבי כלל הסתמות שבקבוצות הללו: "ובכלל, עובדה היא שיש בתלמוד סתמות שאינן נושאות את המאפיינים הבולטים של הסוגיות הסבוראיות שהוצגו לעיל, ולכן אין לשים את כולן בחדא מחתא [...] להלן דוגמאות לסוגי סתמות אלו".525 בסופו של מאמר אחר, כתבתי דברים נוספים הסותרים את מה שייחס לי יק"ר:

			אציין כאן נקודה נוספת, הנראית לי בת חשיבות. אומנם, התייחסתי אל הסתמות כאל יחידות ספרותיות נפרדות בסוגיה, אך דוק ומצא, שאת טיעוניי ואת מסקנתי — בדבר איחורן של סתמות אלו — נמנעתי מלבסס על עצם עובדת הופעתן בסוגיה בסתמא דגמרא. עקב עמידתה העצמאית של השיטה שהצעתי כאן, נראה לי, שיישומה בסוגיות נוספות בבבלי, ייצור נדבך נוסף במערכת הראיות המצטברות, שבכוחן להעניק יתר תוקף לדעה, שהקטעים הסתמיים בבבלי הם, בעיקרם, מאוחרים יחסית.526

			אכן, ראוי לומר שדרך כלל, אין חוקרי התלמוד נזקקים לריבוד הסוגיה אלא כאשר הם נתקלים בה בבעיה משמעותית, ובאמצעות הריבוד הם מוצאים פתרון לבעיה, כדרך שתיאר הלבני את הדברים שיובאו להלן.527

			ובענייננו אציין הבדל נוסף בין האמוראים לסתם התלמוד (הסבוראי!). הקושיות דלעיל, המיוחסות לאמוראים, על אף היותן מסוג ‘ביקורת החידוש', מטרתן בעיקרה מהותית, ותירוציהם נושאים חידושים הלכתיים, כגון במקורות שצוטטו לעיל: התירוץ לקושיה 'מניינא אתא לאשמועינן?' הוא, שאף אם היו למת יותר או פחות מרמ"ח עצמות, המספר 125 ייחשב ל'רובא', שכן 'זיל בתר רובא דאינשי'. וכן הוא בתירוץ לקושיה 'למעוטי מאי', שההכרעה היא: 'למעוטי מלך־משחק בקוביה'. לא כן הוא בסוגיה הסבוראית 'מניינא למעוטי מאי', שהתירוצים 'למעוטי חופה', 'למעוטי חליפין' ו'למעוטי חליצה' אין בהם חידושים הלכתיים, כפי שהראינו כבר במקום אחר.528 כיוצא בזה בקושייתו של רבא על אביי, בה הוא אומנם משתמש ב'ביקורת החידוש' ('השתא [...] מיבעיא'),529 אך תכליתה ותוצאתה היו מהותיות, כמבואר לעיל.530

			יודגש שוב, ש'ביקורת החידוש' אינה מאפיינת דווקא את סתם התלמוד. התיעוד הספרותי מורה, כאמור, כי היא הייתה חלק מן השקלא וטריא בבתי המדרש של החכמים לפחות מאז ימי התנאים. על כך הצבענו לעיל ממונחים שונים, וכן מסוגיות ‘פשיטא' ו'מאי קא משמע לן', ונוכחנו לדעת ש'ביקורת החידוש' הסתמית הלכה ונתעצמה בכמותה, ואף באיכותה חל שינוי תפיסתי ביחס לזו של האמוראים.

			אעבור עתה להשגותיו הספציפיות של יק"ר על שיטתי בעניין בחינת 'ביקורת החידוש', ונשיב עליהן אחת לאחת. נקדים ונאמר, כי לאור ההבחנות שעשיתי לעיל, בין ‘ביקורת החידוש' האמוראית ובין זו הסתמית, ממצאי יק"ר אינם רלוונטיים כביקורת על שיטתי.

			א. 	במאמרו 'סתם התלמוד', עמ' 612, הע' 2 כתב יק"ר: "לפיתוח נרחב של גישת הסתם המאוחר ראו גם: א' כהן, 'ביקורת הלכתית...' (אך ראו גם את הסתייגותו: שם, עמ' שמא, הערה 47)". עד כאן לשונו. וכבר השבתי על כך לעיל, ליד ציונים 116-113.

			ב. 	שם, עמ' 624, הע' 59 כתב יק"ר: "על צריכותא והווה אמינא כמאפיינים בתר אמוראיים או אף סבוראיים ראו: כהן...", והביא שתי הפניות למאמריי ואחת להלבני. ובהמשך ההערה כתב: "על כך שצריכא אינו המצאה בבלית, ושניתן למוצאו בירושלמי, ראו". אין דבריו רלוונטיים לשיטתי, שהרי הפניתי לעיל למקומות שבהם הצבעתי במפורש על קיומן של 'צריכותות' אמוראיות, וציינתי שהן מסוג אחר.531 גם לשיטתי אפוא ה'צריכא' "אינו המצאה בבלית" (מאוחרת).

			ג. 	שם, עמ' 644-643: יק"ר ציטט מהירושלמי (ערלה, פ"ב ה"א, סא ע"ד) את המונח "למי נצרכה? לר' שמעון", וכתב: "השאלה הפותחת של הסוגיה היא שאלה מובהקת של בחינת החידוש. הירושלמי אינו מעוניין לבחון את אמיתות הדין שבמשנה [...] או את טעמו אלא לשם מה נצרך לשנותו", ולהלן: הסוגיה "כוללת יסודות המוכרים היטב מסוגיות סתמיות בבבלי: ביקורת החידוש, העמדת משנה כחד תנא". ושוב עליי להשיב, ומה בכך, הרי בבבלי יסוד ספציפי זה מצוי כחצי תריסר פעמים גם כמיוחס לאמוראים, בלשון מקבילה: "אמר רב פלוני: לא נצרכה אלא לרבי פלוני (התנא. כגון: שבת קלג, ע"א)".

			ד. 	בהמשך ציטט יק"ר את סוגיית הוריות ג ע"א-ע"ב הפותחת במונח ‘פשיטא', ועל כך הוא אומר (עמ' 646): "המינוח בסוגיה ('פשיטא', 'ותסברא') מחזק את הרושם שהיא מאוחרת.532 השוני הלשוני בין החלק הבסיסי של הבעיות ובין פיתוחן עשוי היה להוביל להשערה שביסוד הסוגיה עמד רצף של בעיות שפותחו בידי הסתם המאוחר. סוגיה דומה במבנה ובתוכן סדורה בירושלמי [...] נושאי הבעיות אינם זהים לאלה של הבבלי אך הדמיון בולט".533 ברם, ה'פשיטא' שציטט כאן יק"ר אינה מובאת כקושיה, היא מכונה 'פשיטא בניחותא', ושכיחה ביותר בירושלמי. יסודה של ‘פשיטא' זו אינו בסתם התלמוד, שכן היא מיוחסת בבבלי יותר מ־20 פעם לאמוראים (בעיקר לרבא ולרב פפא) באמצעות הנוסחה: 'פשיטא לי [מקרה] א, [מקרה] ב — מאי (מה הדין?)'.534 לפיכך, גם הדמיון בין הסוגיה הסתמית בבבלי ובין זו הירושלמית, עליו הצביע יק"ר, אינו רלוונטי.535

			ה. 	שם, עמ' 653-652, ושם הע' 185: יק"ר הצביע על ההקבלה שהצגתי536 בין מהלך טיעוני של ‘פשיטא' (מובנת מאליה ההלכה הנידונה ומיותרת) ואופן תירוצה בבבלי, ובין טיעון מקביל על אותה משנה בירושלמי, ובכך חפץ היה להוכיח את קיומה של ‘ביקורת החידוש' בירושלמי. על אף שהצבעתי שם על ההבדל המהותי בהליך הטיעוני בין שני התלמודים, כתב שם יק"ר: "גם אם ההבדלים בין המהלכים מכריעים, קשה לפטור את ההקבלה כמקרית". יותר מדי פעמים השתמש יק"ר בהערכות מעין אלו באשר למקבילות הבבלי והירושלמי לאורך שני מאמריו.537 והעיקר, כבר כתבתי ש'ביקורת החידוש' מסוג ‘פשיטא', הישירה והמפורשת, הייתה במקורה אמוראית ("אמר רב פלוני: פשיטא"),538 אך בתפיסתה היא הייתה שונה מזו של סתם התלמוד בבבלי, כגון: היא תמיד מנומקת, היא הועלתה כנגד דעות אמוראיות בלבד, היא נתקבלה בעקביות ולא נדחתה, ועוד.539

			ו. 	'ריש ביצה', עמ' 75: יק"ר מצא בירושלמי ביצה540 דיון, שאחר ביאורו הסיק:

			תוהה התלמוד, 'מה אתא מישאול?' [...] דיון זה נענה להגדרה שהציע אבינועם כהן — ‘ביקורת החידוש' — שאלה אשר אינה בוחנת את נכונות ההיגד הנידון אלא את הצורך בהיגד לאור הנחה בדבר היות ההיגד ברור מאליו. לפי כהן, שאלות מסוג זה מאפיינות את הרובד הסתמי המאוחר של התלמוד הבבלי, אשר לדידו נוצר בתקופה הבתר אמוראית בבבל. מתברר אפוא כי שאלה דומה מופיעה לפנינו אף בסתם הירושלמי.

			ביקורת מעין זו, כפי שהציעו אותה מפרשי הירושלמי, שכיחה אצל האמוראים בבבלי, וייתכן שמדברי ר' יוסה היא ולא מן הסתם.541 מכל מקום, השגתו של יק"ר נשמטת מאליה לאור הבהרת שיטתי לעיל, ש'ביקורת החידוש' אפיינה אף את הרובד האמוראי בבבלי.

			לסיכום, הצגתי כאן את שיטתי המקיפה בנושא ‘ביקורת החידוש', ובכך נתאפשר לי להשיב אחת לאחת על הביקורת של יואל קרצ'מר־רזיאל. קשה לי להבין כיצד נעלמו ממנו עיקרי שיטתי (ואף חלק חשוב מדברי פרופ' דוד הלבני. ראו להלן), אף שהללו נאמרו במאמריי במפורש ובהדגשה. הטענה הבסיסית שאותה ייחס לי, כאילו לשיטתי הספרות מסוג ‘ביקורת החידוש' — הבאה לידי ביטוי במונחים מסוימים — היא מנת חלקו של סתם התלמוד המאוחר (הסבוראי, לשיטתי) ונעדרת מספרות האמוראים ומן הירושלמי, בטעות יסודה. ‘ביקורת החידוש' מיוחסת בשיטתי גם לאמוראים בבבלי, אך היא שונה באופייה, בהוראתה ובשימושה מזו המצויה בחלק נכבד של סתם התלמוד בבבלי, וזאת אפילו כשמדובר במונחים זהים. ‘ביקורת החידוש' כבר הייתה בבית המדרש התנאי, ולפיכך לשווא טרח יק"ר להוכיח את קיומה בתלמוד הירושלמי, וכביכול לסתור בכך את שיטתי.

			דברים שנעלמו מיק"ר בביקורתו על הרב פרופ' דוד הלבני ז"ל*

			ולבסוף אציין כי חשתי חובה אתית ללמד זכות על שיטת הלבני (שלא בידיעתו). דברים רלוונטיים מאוד לנושא 'איחור הסתמות' מצויים במקומות שונים במחקריו של הלבני, והם נעלמו מיק"ר. כבר בפרסומיו הראשונים על סתמא דגמרא, נזהר הלבני מקביעות נחרצות וגורפות. רבים, ובתוכם יק"ר, מודעים לשינויים שחלו בתאוריה הכללית שלו, שנראה לתלותם בעובדה שמאז מבואו ליומא־חגיגה (תשל"ה) שבסדרת ספריו 'מקורות ומסורות', נצטרפו לעיוניו כשלושת אלפים דפי מחקר על מאות רבות ומגוונות של סוגיות נוספות. אתמקד בדברים שבעקבותם נתרוקן עיקר תוכנה של ביקורת יק"ר על הלבני.

			אחר "ניתוח מעמיק של יותר מאלף סוגיות" (מבוא לשבת, עמ' 5. אף כאן ההדגשים שלי), כתב הלבני כדלהלן:

			למרות הדברים שלעיל, אין לקבוע קביעה היסטורית שקטע סתמי בגמרא מאוחר הוא לתקופת רב אשי, אלא מתוך זהירות יתירה (כלל זה נכון כלפי כל קביעה היסטורית הנוגעת להתהוות התלמוד). לא כל מה שנראה כסתם הוא באמת סתם ולא כל סתם הוא כולו מאוחר ויש מהם המכילים גרעין בסיסי קדום. דבר זה למדנו מן 'הסתמות למחצה', סתם במקום אחד ומפורש בשם במקום אחר [עמ' 25].

			ואם רק דבר משותף לשני המקומות והסתם ארוך הרבה יותר מן המימרה המיוחסת לאמורא והוא מעין ביאור והרחבה לדברי האמורא, אין דרך אחרת אלא לומר, שהרעיון העיקרי קדום והסתם עיבד, ניסח ושיקע אותו לתוך הגמרא (וכי אצל האמוראים לא מצינו רעיונות קדומים שנוסחו על ידם ונשקעו לתוך דבריהם?) [...] כדאי גם לזכור, שאין ראיה מפורשת, חד משמעית, שהסתמות מאוחרים. מה שניתן לומר בוודאות הוא, שאין גם ראיה הפוכה. ההוכחות שהביאו החוקרים, שאמוראים התייחסו לסתמות ומכאן שהם קדומים, הופרכו כולן [עמ' 26].

			דברינו נאמרים על דרך הרוב. אי אפשר להוכיח כל סתם וסתם שבש"ס שהוא מאוחר. אנו נשענים על רוב סתמות, אבל בודדים יכולים להיות סתמות גם מטעמים אחרים. כללו של דבר, אין להשתמש בכלל שהסתמות מאוחרים הם אלא לאחר ניתוח הסוגיה והשוואתה למקבילתה [עמ' 27].

			עשרים ושלוש שנים לאחר מכן כתב הלבני:

			ונאריך בראיות שהביאו אותנו להניח כהנחה סופית שהסתמאים חיו אחרי האמוראים. הגענו לכך לא משום שמצאנו שהסתמות במקומות רבים הינם מאוחרים לאמוראים, שכן עדיין יש לומר שבשאר המקומות, והם רוב הש"ס, הם בני זמנם של האמוראים. [ובהערה 29 הוסיף]:

			עיקר מטרת ספרנו 'מקורות ומסורות' היא למצוא תחליף לפירושים הדחוקים השכיחים בגמרא. הוא עוקב אחר הדחוקים האלה לפי סדר הגמרא ומשתדל להחליף אותם בפירושים הקרובים ביותר לפשט. מדוע הם שכיחים? משום — כך קבענו במבואות של הספר — שהחלק הסתמי של הגמרא שבו שקועים הדחוקים בפרשם את דברי האמוראים מאוחר בהרבה לאמוראים, ולא היו בידו המקורות בשלמותם.542

			הנה אפוא הלבני לא דן במחקריו אלא בחלק יחסי קטן של סוגיות הש"ס, כיוון שבחלק זה הוא מצא 'דחקים'. את הפתרון החלופי לדחקים הללו הוא מצא בשיטת ההבחנה הריבודית — בין דברי האמוראים לדברי הסתמות. העיקר הוא, שהלבני מודה ש"בשאר המקומות, והם רוב הש"ס", הסתמות שבתלמוד הן בתוכנן "בני זמנם של האמוראים".

			במקום אחר דן הלבני בניסיונם של הסתמאים לשחזר את השקלא וטריא, שהאמוראים לשיטתו לא שימרו אותה, עד שבאו הסתמאים ושחזרו אותה. וכך כתב (מבוא לבבא בתרא, עמ' 6): "ניתן אפוא לומר, שהתוכן של הסתמא דגמרא אינו מן הסתמאי, אלא שחזור של משא ומתן הלכתי קדום בלשונו ובסגנונו של הסתמאי". ובמקום אחר הוא כותב (שם, עמ' 26): "שכן הסתמאים שחזרו את הטעמים ואת הנימוקים של דברי האמוראים, וברוב המקומות הם קלעו אל המטרה וכיוונו למה שאמרו האמוראים".

			לשיטתו זו של הלבני — שנעלמה מעיני יק"ר — תוכנן של רוב הסתמות הוא בעיקרו קדום, אמוראי, ורק ניסוחן הוא מאוחר, ואילו במיעוט המקומות, שבהם סתם התלמוד הציע פירושים דחוקים — אם כתוצאה מניסיון לשחזר את התוכן האמוראי, או מתפיסותיו השונות — שניהם, תוכנו וניסוחו גם יחד, מאוחרים הם.543 מכל מקום, אם רובו של סתם הבבלי משקף בתוכנו את החומר האמוראי, אין חידוש בכך שיק"ר מצא לסתם זה חומר מקביל בירושלמי.544

			

			
				
					411	לדברי כהן, שר"י בונאן נפטר "סמוך לשנת התקפ"א (1821), בהיותו בן נ"ב שנה", ראו כהן, מלכי תרשיש, עמ' קו.

				

				
					412	הספר 'אהל ישרים' של ר' יצחק בונאן מכיל ארבעה חלקים, ללא קשר ביניהם. החלק השני — 'ברית יצחק' אף הוא מר"י בונאן, ובו פירושו לתורה, בעיקר לספר שמות. חלקים שלישי ('די השיב') ורביעי אינם משלו. עוד על חלקי הספר, ראו במבוא להוצאתו השנייה, תשמ"ו (לעיל).

				

				
					413	לדוגמאות בכל התחומים הללו, ראו כהן, רבינא, לפי המפתחות שבסוף הספר.

				

				
					414	בעל ה'יד מלאכי' ציין גם לנפקא מינה שבדבר, כגון ש"אם בעל הכללים סותר עצמו ממקום למקום הרי דבריו האחרונים הם עיקר".

				

				
					415	כגון: מדיני, שדי חמד; ווייס, מבואות התלמוד; אברמסון, כללי התלמוד; הנ"ל, רבנו חננאל, עמ' 200-140; י' פרנקל, רש"י, פרק שביעי: דרכי פירוש התלמוד הבבלי, עמ' 201-163; זייני, רבנן סבוראי; יש לציין כאן מחקרים שבהם ריכוז ניכר של כללי תלמוד, שניתן למוצאם על פי המפתחות שבסוף החיבורים, כגון: הלבני, מקורות ומסורות (לכל סדרת המסכתות שכבר יצאו לאור); פרידמן, תלמוד ערוך, מפתח, עמ' 421-415; כהן, רבינא, מפתח האמוראים, עמ' 296-283; שם, מפתח המונחים, עמ' 301-296; שם, מפתח לתלמוד הבבלי ולכללי עריכתו, עמ' 311-309. אגב אורחא יצוין, שניתן להוסיף לרשימת הספרים שנתפרסמו אחר קונטרס הכללים של יליננק, את ספרו של בכרך, מר קשישא, שאומנם יצא לאור אחר יליננק, אך נראה שכתב היד כבר היה לפניו, כפי שכתב שם, עמ' 3, מס' 16, והשוו עם מה שכתב פינס: שם, עמ' 12.

				

				
					416	מצאתי שבעל 'שדי חמד' הזכירוֹ כמה פעמים בהערכה רבה, כגון: "ועתה בבואי אל הארץ הטובה זכיתי בספר אהל ישרים", עמ' 702. ראו גם: שם, עמ' 703, 704. לאחר מכן מצאתי שם במפתח הספרים, עמ' 4142, שספרו של ר"י בונאן נזכר 13 פעם בספר זה (ולא נרשמו העמודים שרשמתי לעיל), אך בהערה מקדימה רשם המוציא לאור כך: "וברוב הספרים לא נסמנו אלא ג-ד פעמים הראשונות שהוזכר הספר בכל כרך". ברם, במפתח המחברים, שם עמ' 4170, נעדר שמו של ר"י בונאן.

				

				
					417	אומנם, לא היה סיפק בידי לקרוא את כל 521 ערכי הספר. עיינתי ברובם, ובעיקר את אלו המוכרים לי מִמחקרַי.

				

				
					418	אכן, כבר העידו צאצאיו (ראו לעיל, ליד ציון 2), שספרייתו הגדולה שפעה, בין השאר, בספרים בלשונות שונות: איטלקית, אנגלית, ערבית וצרפתית, והוסיפו: "חכמת הדקדוק עניינה אותו במיוחד והוא שלט בדקדוק השפות השונות שידע".

				

				
					419	מעניין ניסיונו לתת לכינוי 'שיננא' פירוש נוסף על שני הפירושים הידועים לנו. בערך 'שיננא' (דף מ ע"ג) הוא מביא מן הערוך, ערך 'שן', את שני הפירושים הידועים לכינוי 'שִינָנָא', השכיח בפי שמואל כלפי תלמידו, רב יהודה (בר יחזקאל). (1) חכם ומחודד וחריף בתלמוד (מלשון חץ שנון); (2) גדול שיניים (והוא מפירוש הגאונים [תשובות הגאונים, מהדורת הרכבי, סימן ת"ה]). ומוסיף וכותב: "ואני מצאתי עוד בערוך ערך 'אמתו' שכ' בשם תשו' רב האיי וז"ל: וי"א כך אמר שמואל לר"י: שיננא [?!] בתמיהה, אתה שיודע המשנה ע"פ תאמ' לי כך [?!], אחוז באמה וכו' ע"ש. הרי לך פי' ג [פירוש שלישי] בשיננא, ע"ש שיודע המשנה ע"פ". אומנם הדמיון בין "שיננא" ל"שנן" הוא רב, אך נראה שלא בכדי לא הובא פירוש זה בספרים. המילה "שיננא" היא בארמית, ואילו היה פירושה "שַנָן", היה מן הראוי להשתמש בשורש ת'נ'י', כפי שהיה מכונה שנן המשניות והברייתות ("תנֵי תנא קמי דרב פלוני"). שנית, הגאונים, רש"ג ובנו רה"ג, שהיו אמונים היטב על לשון ארמית, לא העלו פירוש זה כאפשרות, וכתבו: "שינָנָא — ברור בלשוננו אפילו בפי נשים וקטנים, שכל גדול שיניים כך קוראין אותו".

				

				
					420	נציין כי קשה לדעת אם האוקימתא 'לא שנו' נובעת מקושי איזשהו, מסברתו של המציע אותה או ממסורת שבידו. מכל מקום, מונח זה שונה מהאוקימתא הרגילה ‘הכא במאי עסקינן' בכמה יסודות, שאחד מהם הוא שב'לא שנו' — בניגוד ל'הכא במאי עסקינן' — אין מוצע לפניו במפורש שום קושי שאותו הוא בא ליישב.

				

				
					421	מחקר שיטתי על הצריכותות בתלמוד טרם נעשה (אך עוד נדון בהן מכמה היבטים להלן, ליד ציון 39 ואילך, וליד ציון 60 ואילך). להפניות ביבליוגרפיות על הצריכותות ראו כהן, ביקורת, עמ' שמב, הערה 55.

				

				
					422	ומצאתי בב"ק כ, ע"ב תופעה הפוכה: 'תנן' במקום 'תנן התם'. על ההשלכה מחילוף זה, ראו כהן, תוספות מאוחרות, עמ' 98 סעיף ז.

				

				
					423	מן הראוי לציין כי בניגוד לדעה הרווחת, שתי הקושיות הללו — ‘פשיטא' ו'מאי קא משמע לן' — אינן זהות. בשום מקום בבבלי, על פי דפוס וילנה, לא מצאנו אותן מצורפות יחד ('פשיטא, מאי קא משמע לן' או בסדר הפוך), ואכן כך ראוי להיות. הקושיה 'מאי קא משמע לן' מתבססת על כפילות: מה באת להשמיענו, הרי כבר 'תנינא' — שנינו זאת במשנה או בברייתא, מקור מוסמך יותר משלך, האמורא (הקושיה השתנתה בסתם התלמוד). לעומת זאת, הקושיה ‘פשיטא' טוענת שההלכה מיותרת לא משום שכבר נאמרה במקום אחר אלא משום שהיא כה ברורה ומובנת מצד עצמה, ומיותר היה לאומרה. על ההבדלים המפורטים בין שני המונחים, ראו כהן, מאי קמ"ל, עמ' 83 הערה 2.

				

				
					424	קנפנטון, דרכי התלמוד, עמ' 29.

				

				
					425	לניתוח דרך חשיבה זו, ראו כהן, סלקא דעתך, עמ' רמט-רסב. ראו גם לאמור בהערה 17 להלן.

				

				
					426	ראו פירושו השני של בעל 'הליכות עולם', להלן לפני ציון 61.

				

				
					427	ה'וכי תימא' מופיע בתלמוד כ־520 פעם, ברובו המכריע הוא חלק משקלא וטריא תלמודית (כגון בהליך של הוכחת דעה מסוימת), אך הוא טיפוסי לתירוץ מסוג 'סברא מן החוץ' הבא אחרי הקושיה 'מאי ואומר' (ראו עליה להלן, הערה 71), ומספר היקרויותיה כ־35 בלבד.

				

				
					428	ראו לאמור להלן, הערה 20 ולידה.

				

				
					429	ראו על כך בעיקר דימיטרובסקי, דרך הפלפול, עמ' קיא ואילך, ובציונים הביבליוגרפיים שהובאו בראש מאמרו.

				

				
					430	ראו כהן, ביקורת, עמ' שמא, ושם הערה 52. להרחבת הדיון בנושא זה ראו התמיהה פשיטא, עמ' 191-165. על דחייתה השיטתית של הקושיה 'פשיטא', ראו שם, סעיף 3, עמ' 186-185.

				

				
					431	כך הוא על פי פרוייקט השו"ת של אוניברסיטת בר־אילן. מן הערך 'פשיטא', ניפינו את המקרים שאינם קושיה אלא נקראים בניחותא, כגון: 'פשיטא לי' (בפי אמוראים); 'פשיטא לר' פלוני'; 'פשיטא ב', ועוד.

				

				
					432	ראו להלן, הערה 47. ועיינו שם ליד ציון 44 ואילך במונחים שבסעיפים [1] ו־[2], שבהם ישנה הודאה חלקית או מלאה שההלכה הנידונה אכן הייתה מיותרת.

				

				
					433	ראו אזולאי, יעיר אזן, דף פד ע"א.

				

				
					434	ראו הורביץ, לוחות הברית, כרך ה, עמ' רעב.

				

				
					435	ראו להלן, הערה 33.

				

				
					436	ראו להלן, הערה 32.

				

				
					437	ראו סופר שב"ד וי"מ (מהדירים), ספר כריתות, עמ' שכח-שכט, ושם בהערות ריז-ריח. על המונחים החריגים שנמצאו כאן, ראו להלן, הערה 31.

				

				
					438	ראו מדיני, שדי חמד, מערכת המ"ם, כלל ו, כרך שני, עמ' 812.

				

				
					439	כצ"ל, נזיר ולא נדרים. ראו שם הערה קטז של המהדירים.

				

				
					440	ותירוץ זה הוא למעשה תירוצם של בעלי התוספות, שם, ב ע"ב ד"ה ‘מהו דתימא'.

				

				
					441	ואולם, אפשר לתהות שמא שלוש הדוגמאות שהובאו בדברי המבקרים אין בהן כדי לבטל דעתם של בעלי הכללים דלעיל, כיוון שידוע שהלשון של המסכתות נזיר ותמורה (שהחריגים שהצביעו עליהם נמצאו בהן) — "משונה היא" (וכן הוא באשר למסכתות נדרים, כריתות ומעילה). אפשר לשער, שמוזרותן נובעת משום שעריכתן אינה מן הזמן או מהמקום של שאר מסכתות הבבלי. על ייחודיותן של מסכתות אלו ראו בעיקר: ווייס, התהוות התלמוד, עמ' 128-57. ועוד נאריך להלן בהבדל בין שני המונחים הללו, ‘מהו דתימא' ו'סלקא דעתך אמינא'.

				

				
					442	מן התוצאה 626 ניפינו את ראשי התיבות מ"ד (=מאן דאמר), את ההפניות לפרק מ"ד בתנ"ך, והוספנו את המקרה הבודד 'מהו דתימא'. ההיקרויות נמנו על פי דפוס וילנה, כפי שהוצגו בפרויקט השו"ת של אוניברסיטת בר־אילן. נראה כי (כמעט) כל היקרויותיו של המונח מוצעים על ידי סתם התלמוד.

				

				
					443	כולל: ד־סלקא דעתך אמינא — 190 וכן ראשי תיבות: ס"ד אמינא — 72; סד"א — 116. רובו המכריע של המונח מוצע על ידי סתם התלמוד.

				

				
					444	להבדל שבין אוקימתא מרחיבה ('לא צריכא') לאוקימתא מצמצמת ('הכא במאי עסקינן'), ראו להלן, סעיף ב, ליד ציון 70.

				

				
					445	כגון: 'פשיטא, [נימוק:] היינו רישא! מהו דתימא' (יבמות כג ע"ב); 'פשיטא, [אוקימתא מרחיבה:] לא צריכא, דקדים חד מנייהו ועבד, מהו דתימא'. (ב"ב ו־ע"ב).

				

				
					446	מבין כ־300 ההיקרויות הללו, בכ־50 מהן ההפרדה תכיל את המונח 'לא צריכא' (עליו עוד ידובר בהמשך).

				

				
					447	לבדיקת קיצורי המונח 'סלקא דעתך אמינא' ראו לעיל, הערה 33.

				

				
					448	להסבר הביטוי, ראו לעיל בדיון שליד ציונים 14, 17, 15.

				

				
					449	על תופעה זו הצבענו בשני מאמרינו: [א] ביקורת, עמ' שמג-שמד, ושם בהערות 62-61, 75; [ב] מאי קמ"ל, עמ' 112, הערה 157. להלן דוגמה לחוסר אחידות זו בסוגיות הנידונות כאן: 'פשיטא [...] לא צריכא [...] סלקא דעתך אמינא' (במקום 'מהו דתימא', כמקובל לאחר 'לא צריכא'); פסחים עא, ע"ב ('סלקא דעתך אמינא' בכל עדי הנוסח, למעט כ"י מינכן 95 הגורס 'מהו דתימא'). וראו הדוגמאות להלן הערה 42, וכן בסוגיות הממחישות את המונח (בדיון דלהלן בפנים), שבהן רגיל שה'סברא מן החוץ', הבאה מיד לאחריהן, מנוסחת באמצעות 'סלקא דעתך אמינא'.

						יצוין כי תופעה זו שונה היא מן התופעה של מונחים שבשימושם חל שינוי בתלמוד: כשהם מיוחסים לאמוראים שימושם מוצג באופן מסוים, אך בסוגיות הסתמיות או הסבוראיות שימושם או הוראתם השתנו. מעתה ואילך, שתי ההוראות או שני השימושים של המונח ימשיכו להתקיים במקביל בסוגיות של סתם התלמוד (ראו האמור להלן, ליד ציון 86).

				

				
					450	לפרטים נוספים, ראו להלן, ליד ציון 59. בשני מקרים, במקום כינוי הגוף 'ליה' באה למ"ד עם שם עצם, ולענייננו הם היינו הך: "איצטריכא לחדש חסר" (נדרים ס ע"ב. גם בערכין ה, ע"ב מצאנו: "לר' מאיר, למאי איצטריך", אבל בכתבי היד גורסים: "מאי").

				

				
					451	כגון השלושה דלהלן (כל אחד מהם, כשהוא בא כתירוץ ל'פשיטא', יומחש ויידון להלן בפנים): [1] 'לא צריכא' — מתרץ קושיות שונות הטוענות לייתורי הלכות ללא צורך: 'הא תו למה לי?' (זאת [ההלכה] לשם מה נשנתה שוב?); 'השתא דאמרת X, Y מיבעיא?' (עתה, אחר שאמרת את הלכה X, לשם מה צריך לומר גם את הלכה Y [היכולה להילמד ממנה בקל וחומר]?). 'לא צריכא' באה רבות גם כמסקנה אחר בירור נסיבות ההלכה: 'היכי דמי? אי [...] ואי [...] לא צריכא', ב. (ראו סוגיית ב"ק, כ ע"א, להלן, הערה 61); [2] 'איצטריך' — מתרץ רבות את מה שנראה ככפילויות של לשונות (כ־270 היקרויות. אך ראו מש"כ על כך להלן, הערה 54); [3] 'איצטריכא ליה' — המשיב על 'מאי למימרא?' (מה בא לומר, לחדש), 'הא תו למה לי' (נתפרש לעיל); 'היינו הך' (הלכה זו היא הרי כקודמתה, ומה באה לחדש?); 'מאי קא משמע לן?' (מה בא החכם להשמיע [לחדש] לנו?], ועוד.

				

				
					452	נציין כמה הערות בנידון: [1] כבר נאמר לעיל (ליד ציון 36), שבדרך כלל תירוץ ה'פשיטא' מסוג ה'סברא מן החוץ' מוצע באמצעות המונח 'מהו דתימא', למעט מקרים מועטים שבהם הוא מוצע באמצעות 'סלקא דעתך אמינא'. ברם, לענייננו, כיוון שלשניהם אותה דרך חשיבה וסוג תירוץ, נתעלם מן העובדה שהשימוש ב'סלקא דעתך אמינא' הוא דל, ואת ההשוואה (להלן בפנים) נערוך בכולם דווקא באותו המונח — 'סלקא דעתך אמינא' — כדי שההבדלים יובלטו יותר; [2] בכמחצית מן המקרים, תרצן ה'פשיטא' יסתפק בתירוץ 'לא צריכא' (שיבואר במפורט להלן), ולא יוסיף עליו את ה'סברא מן החוץ'; [3] פעמים רבות המונחים 'איצטריך' ו'איצטריכא ליה' משמשים אף כתירוצים שלא על הקושיה 'פשיטא', ואף בהם ה'סברא מן החוץ' המוצעת כדי לתרצם, נוטה להיות באמצעות 'מהו דתימא' ולא ב'סלקא דעתך אמינא', כגון: [א] "תנו רבנן: השואל ספר תורה מחבירו הרי זה לא ישאילנו לאחר [...] (קושיה:) מאי אריא ספר תורה (מה ראה התנא לנקוט דווקא בדוגמה של 'ספר תורה', הרי) אפילו כל מילי נמי (כל הדברים גם כן אינו רשאי להשאיל לאחר)? (והראיה:) דאמר רבי שמעון בן לקיש: כאן שנה רבי (יהודה הנשיא, לעניין אחר): אין השואל רשאי להשאיל, ואין השוכר רשאי להשכיר. (תירוץ:) (דווקא) 'ספר תורה' איצטריכא ליה (נצרכה לו, לתנא, לנקוט כדוגמה), (והנימוק:) מהו דתימא (היית אומר [חושב] בטעות): ניחא ליה לאיניש דתיעביד מצוה בממוניה (נוח [מועיל, כדאי] לו לאדם [הבעלים], שתיעשה מצווה [קריאה בתורה] ברכושו) — קא משמע לן (בא התנא להשמיענו, שלמרות האפשרות שנוח לבעלים, אין השואל רשאי להשאיל" (בבא מציעא כט ע"ב). [ב] שם בהמשך, מובא תירוץ ‘פשיטא' ללא הזדקקות לשימוש ב'סברא מן החוץ': (המשך הברייתא:) "פותחו וקורא בו, פשיטא! ואלא למאי שייליה מיניה?" (לשם מה שאל את הספר ממנו?) — סיפא איצטריכא ליה: "ובלבד שלא ילמוד בו בתחלה"; [4] ה'איצטריך' עונה רבות על מגוון קושיות של כפילות (ורבים, כאמור, על הכתוב, ובו רגיל יותר לתרץ באמצעות 'סלקא דעתך אמינא'), כגון: (א) "השתא כולו לעולה — כשר, כולו לשלמים מיבעיא?! [...] איצטריך, סד"א" (זבחים נח, ע"א); (ב) '''הראשון' למה לי? למעוטי חולו של מועד. חולו של מועד מראשון ושמיני נפקא! איצטריך, סד"א" (פסחים ה, ע"א); (ג) "במאי מוקמת לה? אי קרן, כתיב! אי רגל, כתיב! איצטריך, סד"א" (ב"ק ג ע"א); (ד) "אלא חלץ ונתן גט למה לי? ולטעמיך, אימא סיפא: בעל ועשה מאמר, בעל ונתן גט. בשלמא בעל ונתן גט — איצטריך, סד"א" (יבמות נג, ע"ב).

				

				
					453	סביר כי המקשן והתרצן חכם אחד הוא. במיוחד משום שרוב מכריע ביותר של קושיות ‘פשיטא' בתלמוד הבבלי נראה מלאכותי, ואין הוא נושא אופי של דיון או דיאלוג טבעי מתוככי בית המדרש (ראו מש"כ בכהן, התמיהה פשיטא, עמ' 188, הערה 74). 

				

				
					454	לא כן הדבר בקושיות ‘פשיטא', הישירות והמפורשות, של האמוראים (אחר ניפוי, בהסתמך על עדי הנוסח, נמצאו סך הכול 9 במספר (ולא 8. ראו הסבר להלן), ובהן האמוראים אינם דוחים אותן. ראו כהן, התמיהה פשיטא, עמ' 75-73. יצוין כי מפאת החילופים בגרסאות, נטתה דעתנו בתחילה להכריע שם במאמרנו שבסוגיית ב"ב לח ע"ב אין ‘פשיטא', אך עתה, אחר הערכה מחודשת של עדי הנוסח, נוטה דעתנו לחזור בנו מהמספר 8 שכתבנו שם, ולקבל שם את הגרסה ‘פשיטא'.

				

				
					455	כגון התירוץ 'X איצטריכא ליה' הנידון כאן, או התירוץ 'פשיטא, אלא אימא' המציע להגיה את נוסח ההלכה, כיוון שהיא אכן נראתה בגדר ‘פשיטא' ומובנת מאליה (ראו להלן, הערה 47).

				

				
					456	בכך דומה תירוץ זה לתירוץ השכיח בתלמוד: 'איידי (על ידי, אגב) דתנא (הלכה) X תנא (הלכה) Y', ודרך זו מובעת גם במונח 'כדי נסבה' — לחינם, ללא צורך תפס החכם את הלשון או את הפרט ההלכתי הזה, שהוא כשלעצמו מיותר.

				

				
					457	לתירוץ 'איצטריך־כא ליה', הבא אחרי הקושיה ‘פשיטא', נוספה ‘סברא מן החוץ' בשני הניסוחים הנידונים כאן במאמר: ‘סלקא דעתך אמינא' — 11 פעמים; ‘מהו דתימא' — 10 פעמים; ללא אף אחת משתיים אלו — 7 פעמים. נמצא שהתירוץ 'X איצטריך־כא ליה' הוא מועט מאוד ביחס לכלל תירוצי הקושיה ‘פשיטא' בבבלי (4 אחוזים בלבד מכלל כ־640 התירוצים. ראו המשך הערה זו). כאמור, בסוג זה של תירוץ ה'פשיטא' ישנה הודאה, בעיקר מלאה, שאכן ההלכה הנידונה היא בגדר ‘פשיטא'. ישנו סוג נוסף שישנה הודאה מעין זו: 'פשיטא, [אלא] אימא' — 15 פעמים (כ־2.5 אחוזים בלבד), שבו אין לתרצן תשובה המציעה חידוש, והוא נאלץ לשנות את גרסת ההלכה, כדי שיימצא בה חידוש. לרשימה זו יש להוסיף את כל הקושיות ‘פשיטא' של האמוראים, הישירות והמפורשות ('אמר רב פלוני: פשיטא' — 9 פעמים, אחר ניפוי ומיון, והן מעט יותר מ־1 אחוז). הקושיות האמוראיות הללו מופנות כולן כלפי דעות אמוראיות, ונראה שאף אחת מהן אינה מתורצת על ידי האמוראים (ראו מאמרי התמיהה פשיטא, עמ' 175-173, והתיקון שאליו התייחסתי לעיל, הערה 44), ומשמע שהם הודו שאין חידוש בהלכה הנידונה. נמצינו למדים כי נטיית סתם התלמוד בבבלי הייתה לדחות בשיטתיות את הקושיות ‘פשיטא', למעט את כ־7.5 אחוזים המקרים שבהם תורצה הקושיה ‘פשיטא' בהודאה שאכן ההלכה חסרה חידוש, והוצע תירוץ חליפי שבו חידוש.

				

				
					458	לשימוש נוסף במונח 'לא צריכא' ראו להלן, חלק II, בהשוואתו אל המונח ‘הכא במאי עסקינן'.

				

				
					459	כבר צוינה לעיל (ליד ציון 36) העובדה, שהתירוץ הנפוץ לקושיה 'פשיטא' בתלמוד מוצע באמצעות ‘מהו דתימא' ולא ‘סלקא דעתך אמינא' (ביחס של כ־160 לעומת 7 בלבד). ואולם, לשם ההשוואה בין כל המונחים המתרצים את ה'פשיטא', בחרנו בסוגיות שלכולן מונחים משותפים, למעט טיעוני הביניים הנושאים את הפועל צ.ר.ך: 'איצטריך'; 'איצטריכא ליה'; 'לא צריכא'. ועוד נשוב לכך להלן.

				

				
					460	בכ"י מינכן 95 נוסף כאן נימוק לקושיה, כפי שהובא שם בתחילת סדרת הקושיות על 'הכל חייבין': 'אי הני לא מיחייבי מאן כו ליחייב?'

				

				
					461	בפעלים 'חשף' או 'המציא' אנו מתייחסים לשאלה אם התירוץ הוא השערתו של התרצן או שבידו הייתה מסורת אודות כוונתו המקורית של בעל ההלכה הנידונה. עיינו בינתיים במש"כ בכהן, הלכה סבוראית, עמ' 201; הנ"ל, התמיהה פשיטא, עמ' 188-187, הערה 74. בעניין זה ראו אף להלן, הערה 70.

				

				
					462	למשמעותה של אוקימתא זו ראו בדיון דלהלן, אחר ציון 70. ומעניין לציין למסורת שהביא בעל ה'יד מלאכי' (כלל שפד, מכללי התלמוד): "לא נצרכה — הכי שמיע לי דכשמקשה בתלמוד פשיטא ומשני (ומתרץ) לא נצרכה ההיא הוי דלא נצרכה לזה אלא לזה דווקא, אבל בדאמר לא נצרכה סתם, בלא הקדמת קושית פשיטא, יתכן לפרשו דלהא נמי (גם כן) נצרכה, וכמדומה לי דאיכא דכוותיה (שיש דוגמאות כמותו) בתלמוד, כן כתב בעל ידי אליהו סוף תיקון קכ"ה".

				

				
					463	ראו לעיל, סעיף [ב] אחר ציון 43 ואילך.

				

				
					464	אומנם, אנו עוסקים כאן בהבדלים המהותיים שבין שלושת הטיעונים הללו, אך נציין כאן שכמה מהם מיוחסים לאמוראים: [1] 'לא צריכא' — אחר ניפוי של 94 היקרויות (כגון: 'אימא לא, צריכא'), נותרו 494 היקרויות, ומתוכן כ־20 בלבד מיוחסות לאמוראים; [2] ‘אצטריך' (כולל 53 'אצטריך' נוספים, ללא יו"ד) — רבות מהיקרויותיו אינן רלוונטיות לדיוננו (כגון "אמר לך", היינו שסתם התלמוד מתרץ במקום האמורא, אך אינו ממנו; או ‘אצטריך' כפועל, כגון: "איצטריך עלמא למיטרא" [למטר]). מכל מקום, נמצא כי כ־35 מתוך כ־320 כלל היקרויותיו מיוחסות לאמוראים (ורבות מהיקרויותיו הן תירוץ המוסב על הכתוב); [3] 'איצטריך־כא ליה' — כל 130 ההיקרויות (כולל 'אצטריך' ללא יו"ד) מוצעות בסתם התלמוד (למעט מנחות מה ע"א, המיוחסת לאמורא אף בעדי הנוסח). בסוגיית חולין מג, ע"ב המונח מופיע בדברי אמורא בלשון שלילה: 'לא איצטריך ליה'. ראו גם האמור לעיל, הערה 42.

				

				
					465	ראו בינתיים כהן, התמיהה פשיטא, עמ' 189, ושם הערה 85.

				

				
					466	אף הומחש (לעיל, ליד ציונים 37-36) שהפער בין השימוש התלמודי בשני מונחי התירוץ הללו תקף גם כאשר בין הקושיה והתירוץ מפרידות מילות של נימוק לקושיה או של אוקימתא.

				

				
					467	ראו האמור לעיל, הערה 39.

				

				
					468	הדגשנו כי הבחירה דווקא בקושיה ‘פשיטא' נעשתה לשם הבלטת ההבדלים, בקושיה שהיא זהה לשני המונחים — ‘מהו דתימא' ו'סלקא דעתך אמינא' — אף שהללו מצויים בתלמוד גם כתירוץ לקושיות אחרות, שאף הן בדרך כלל עוסקות בייתורים או בכפילויות של הלכות, כבקושיה ‘פשיטא'.

				

				
					469	יצוין כי קיימים שני מונחים נוספים המשתמשים בתירוציהם בשיטת ה'סברא מן החוץ' (הוזכרו לעיל, ליד ציון 17), אך הללו זוקקים דיון נפרד וארוך.

				

				
					470	מונח זה, הנפוץ ביותר בבבלי, נידון לעיל בהקשרים אחרים מאלו שיידונו להלן, ומעט מן הנאמר להלן כבר נזכר שם.

				

				
					471	כגון במקרים שהתירוץ 'לא צריכא' אינו מוצע על קושיה מפורשת של ‘פשיטא', אלא על כזו הרמוזה בטקסט הנידון או המשתמעת מהקשרו, כבדוגמה הבאה, מב"ק כ ע"א:

						אמר ליה רב חסדא לרמי בר חמא: [...] הדר בחצר חבירו שלא מדעתו [הפולש לנכס ודר בו ללא ידיעת הבעלים]

						— צריך להעלות לו שכר [דמי שכירות] או אין צריך?

						היכי דמי [באילו נסיבות מדובר]? אילימא [אם נאמר] בחצר דלא קיימא לאגרא [שאינה עומדת לשכירות], וגברא דלא עביד למיגר [והאדם הפולש לדירה אינו עשוי לשכור] — זה לא נהנה וזה לא חסר [ופשיטא שפטור]! אלא בחצר דקיימא לאגרא, וגברא דעביד למיגר — זה [הפולש] נהנה וזה [הבעלים] חסר [ופשיטא שחייב]!

						— לא צריכא [אין מדובר אלא] בחצר דלא קיימא לאגרא וגברא דעביד למיגר [הפולש נהנה, והבעלים לא חסר].

						ועיינו גם בהצעתו של בעל ה'יד מלאכי' להבחנה בין שני סוגי 'לא נצרכה', לעיל הערה 52.

				

				
					472	על משמעויותיה של השאלה 'מאי' בתלמוד הבבלי ראו להלן, הערה 71.

				

				
					473	שינויי הגרסאות כאן יצוינו להלן.

				

				
					474	מערכת הלמ"ד, כלל פה, כרך ב, עמ' שנא.

				

				
					475	כגון: שבת קה, ע"ב; ע"ז סג ע"א; שם עא ע"ב (אבל בקטע מגניזת אוקספורד Heb. c. 17/57-58 הגרסה שם היא: "הכא במאי עסקינן").

				

				
					476	ר' יצחק אבן וירגא היה בן תקופתו של מהר"י די ליאון, ואת דעתו הביא החיד"א ב'יעיר אזן' (ערך 'לא צריכא'), וזה לשונו: "אך אחרי שנים רבות נזדמן לידי ס' שארית יוסף למהר"י [אב]ן וירגא, ומידי עוברי אנא חזיתיה (=ראיתיו) שכתב דמלבד קושית הפשיטו'[ת] והיתור, נאמר ['לא צריכא' גם] על פנים אחרים".

				

				
					477	המונח ‘הכא במאי עסקינן' מופיע 17 פעמים אחרי הקושיה ‘פשיטא', ומהן יש לנפות מקרים שאינם רלוונטיים (כגון שה'פשיטא' אינה קושיה אלא נקראת בניחותא). ראו דוגמה מנומקת מסוגיית סנהדרין פא ע"א, בכהן, התמיהה פשיטא, עמ' 178, הערה 44, ושם דוגמאות נוספות שהתלמוד תירץ את ה'פשיטא' באמצעות ‘הכא במאי עסקינן' במקום באמצעות 'לא צריכא'. מכל העיון נמצאו כ־10 מקרים בלבד שבהם הקושיה ‘פשיטא' מתורצת באמצעות המונח ‘הכא במאי עסקינן' (שאינו הולם! ראו שם), לעומת יותר מ־120 פעמים שה'פשיטא' מתורצת באמצעות 'לא צריכא'. וכבר הבענו דעתנו לעיל (הערה 39) שאת החריגים (כגון במקרה דנן: כ־10 לעומת כ־120) יש לכרוך עם התופעה של חוסר אחידות טרמינולוגית בסוגיות סתמיות ומאוחרות. כמו־כן, ניתן לתלות חלק ניכר מן החריגים הללו בתופעה של העברות במתכוון מצד עורכי הסוגיה (ראו על כך אלבק, להלן הערה 77, והארכנו בתופעה זו בספרנו: סוגיות 'פשיטא' בתלמוד הבבלי, הנמצא בשלבי סיומו).

				

				
					478	על ההבדל בין שתי הקושיות — 'מאי קא משמע לן' ו'פשיטא' — ראו לעיל, הערה 13.

				

				
					479	על ההבדל בין קושיה מהותית ובין קושיה ספרותית עמדנו לראשונה בכהן, ביקורת, והבהרנו את ההבדל לעיל בפנים, אחר ציון 12, תוך המחשתו מן הביקורת האפשרית על הרצאה בכנס מכובד.

				

				
					480	אפילו באותם מקומות שמן הנוסח נראה היה כאילו מציעים דוגמה בלבד ('הכא במאי עסקינן, כגון'), הבדיקה מעלה שבחלקה הניכר ביותר (כ־40 אחוזים) הכוונה היא לחלות בלבדית של המקרה. לממצא זה ראו: קלמן, הכא במאי עסקינן, עמ' 270-269. שאלה אחרת היא, האם האוקימתא נסמכה על מסורת או על סברתו האישית של התרצן. ראו קלמן שם, עמ' 294-283, וכן ראו מש"כ על כך לעיל, הערה 51 ולידה.

				

				
					481	תרגום מילת השאלה 'מאי' הוא 'מה', וכאן שאלו מה פירוש ההלכה, אך לא משום שיש בה למשל תיבות או סגנון בלתי בהירים (השוו: "מאי פרוסבול?" — גיטין לו, ע"ב), אלא משום שלא היה ברור כיצד יש להבינה (כהליך הבירור בהמשך). כמונח, לשאלה 'מאי' הוראות רבות ושונות בבבלי, המשתנות בהתאם להקשרן בסוגיה, כגון: "מאי תנורו של עכנאי?" — על שם מה נקרא כך? (ב"מ נט, ע"ב, ומקבילה); "מאי ואומר?" — לשם מה הובא הפסוק השני, הפותח במילה "ואומר"? (ב"ק ב ע"ב, ורגיל). אין צורך לומר שנוסף על שימושה כשאלת הבהרה, כבסוגייתנו, היא משמשת רבות כקושיה, כגון: 'מאי קא משמע לן? תנינא!'; 'מאי חזית?'

				

				
					482	גיטין ט, ע"א (=גיטין ד, ע"ב): "מאי אינו יכול לומר [שבמשנה]? אילימא חרש, חרש בר אתויי גיטא הוא? והתנן: הכל כשרין להביא את הגט, חוץ מחרש שוטה וקטן! אמר רב יוסף: הכא במאי עסקינן — כגון שנתנו לה כשהוא פיקח, ולא הספיק לומר בפני נכתב ובפני נחתם עד שנתחרש". ומקרה דומה מעט: קידושין נא, ע"ב: "מאי בוגרות? בוגרות דעלמא. אי הכי, מאי למימרא? הכא במאי עסקינן [אבל גרסת דפוס ואד אלחגארה וכ"י ותיקן 111-110: 'לא צריכא']: דשויתיה שליח. מהו דתימא [...] קמ"ל".

				

				
					483	ועיינו גם בסוגיה דומה בזבחים נח ע"א, סוגיה שמשתתפים בה אמוראים מהדורות השישי והשביעי, ודומה בטיעוניה ובמהלכיה לסוגייתנו, אך בניגוד לסוגייתנו לפי כל עדי הנוסח התירוץ עצמו ('לא צריכא'), אינו מיוחס לאמורא (חסר בו 'אמר ליה') אלא לסתם התלמוד. ברם, ייתכן שזה תירוצו של האמורא רבינא, אלא שהמנסח התלמודי קיצר בלשונו וחסך מלומר זאת, ולכן נראה כאילו התירוץ הוא מסתם התלמוד. עיינו בספרי, רבינא, עמ' 30 הערה 36.

				

				
					484	החיפוש נעשה הן על האפשרויות של פירוד התיבות והן על צירופן בראשי תיבות: 'והא תנן־תניא'. אין צורך לומר שלא הרחבנו את הבדיקה למונחים אחרים של ביקורת מהותית, כגון: 'תא שמע', 'מיתיבי' ועוד.

				

				
					485	המונחים נבדקו גם בצורתם בראשי תיבות ('הב"ע') וכן בהפרדה ('והא תנן־תניא').

				

				
					486	הספרות בעניין זה רבה. כך הייתה בעבר דעתו של ד' הלבני, יומא־חגיגה, מבוא, אך בינתיים הוא ערך בה עדכונים (ראו: מבואו לבבא בתרא. לדעתו של ש"י פרידמן, ראו: תלמוד ערוך, מפתח, עמ' 415: '"אמוראים" — אין אמוראים מוסבים על "סתם התלמוד" בד"כ [בדרך כלל. וראו שם בהפניות לדיוניו בספר]). פרידמן הרחיב את הדיון בשיטתו זו, במאמרו 'אל תתמה'. אומנם החוקרים הללו ואחרים מוכנים כיום לקבל שבמקרים מועטים יחסית, היו סתמות שקדמו לאמוראים. ראו לאחרונה קרצ'מר, סתם התלמוד, בהפניות שלאורך עמ' 616-611. במאמר נזכרו גם דעות של חוקרים אחרים, וביניהם של קרצ'מר־רזיאל עצמו, העומדים על דעתם, שאומנם עפי"ר הסתמות מאוחרות הן, אך אין לקבל כמוסכמה את 'חזקת האיחור' של סתם התלמוד. במאמריו צירף אותי קרצ'מר־רזיאל בטעות אל אלו המאחרים כליל את הסתמות בבבלי. ראו על כך את תגובתי המפורטת: "על 'חזקת האיחור' של סתם התלמוד, תשובה ליואל קרצ'מר־רזיאל", ונראה שהפולמוס בנושא יימשך בשנים הבאות.

				

				
					487	אמרנו "לא הכרחית" משתי סיבות. האחת, משום שרוב החוקרים מוכנים להודות שבמיעוט קטן או חריג של מקרים ניתן לקבל שאמורא יוסב על סתם התלמוד (ראו לעיל, הערה 76). השנייה, שתיתכן האפשרות, על פי התופעה הנפוצה שהוכרה במחקר, שרבא, במקור דבריו, לא נתכוון לתרץ את הקושיה 'והתנן' שקדמה לדבריו, אלא הסב את דבריו כפירוש ישיר למשנה. רבא ראה צורך לבאר את ההלכה שבמשנה כיוון שהיא הייתה יכולה להתקבל בעיני הקורא כבלתי סבירה, שאדם יברך 'הטוב והמטיב' על הרעה כשם [באותה צורה] שמברך על הטובה. לכן חש רבא לבאר — ולא מפאת קושיית ‘והתנן'! — שהכוונה היא "לקבולינהו בשמחה", כלומר: "לברך על מידת פורענות בלבב שלם" (רש"י). וראו אלבק, שהצביע על תופעה זו (בהסתמך על כלל של בעלי התוספות, לשבועות ה ע"ב, ד"ה 'אמר רבא'), שלפיה ישנן בתלמוד מימרות אמוראיות שמגמתן הראשונית לא הייתה "לשם תירוץ איזו קושיה ובאמת לא התכוון בעל המאמר לתרץ בו קושיה זו אלא לפרש הלכה קדומה, וסדרה הגמרא את המאמר לשם תירוץ על הקושיה לפי שסברה שעל ידו גם הקושיה מתורצת. והעירו על כך הראשונים". ראו אלבק, מבוא לתלמודים, עמ' 510, ובהמשך הביא דוגמאות רבות לתופעה. ההדגשים שלנו. 

				

				
					488	והשוו עם רבינוביץ, דק"ס על אתר (אות ש'), שכתב: "וגירסת הדפוס נוח יותר". אך ראוי לציין שהיה בן המחצית השנייה של המאה התשע־עשרה וחלק ממכלול השיקולים המתודיים שערכנו בדיוננו לעיל לא היו בידיו, והוסף לכך את השיקולים שבהפניה דלעיל, הערה 43.

				

				
					489	נזכיר שיש לעיתים חריגות וסטיות מן השימוש או ההוראה המקובלים לגבי כל מונח, אך ברוב המקרים יש לתלותה, לדעתנו, בתופעה שצוינה לעיל, הערה 39.

				

				
					490	ראו גם כהן, מונחי סיוע, מבוא, עמ' 3-1, ושם הערה 3.

				

				
					491	קרצ'מר, ריש ביצה, עמ' 109-59; הנ"ל, סתם התלמוד, עמ' 661-611.

				

				
					492	סתם התלמוד, עמ' 615-614.

				

				
					493	שם, עמ' 661. השוו עם דברי הלבני במבואו לשבת, עמ' 26 (להלן, לפני הערה 132): "כדאי גם לזכור, שאין ראיה מפורשת, חד משמעית, שהסתמות מאוחרים. מה שניתן לומר בוודאות הוא, שאין גם ראיה הפוכה". כמסקנה ממחקרו שלו, מציע יק"ר "לאמץ גישה אבולוציונית, אשר לפיה הסתם הבבלי עשוי להיות פרי של עיבוד רב־דורי של מסורות מיוחסות ואנונימיות" (ריש ביצה, עמ' 103).

				

				
					494	רבים המחקרים הממחישים זאת (כגון אלו שנזכרו לעיל, הערה 76). במסגרת זו אצמצם את הדיון להבחנה הקונספטואלית בין הרובד האמוראי והסתמי בתחום המינוח של 'ביקורת החידוש'.

				

				
					495	לחריגים ניתן לעיתים למצוא כלל בפני עצמו, או נימוק של זמן, מקום או חכם מסוים. ראו למשל, מש"כ על חוסר האחידות הטרמינולוגית בסוגיות המאוחרות והסתמיות בבבלי, לעיל, הערה 39.

				

				
					496	ראו לעיל, הערות 13, 20.

				

				
					497	ראו ציטוטים מדבריי המפורשים בעניין זה להלן, בין הציונים 116-113.

				

				
					498	במאמרי דאי סלקא דעתך, עמ' רנג, הערה 16, הבאתי דוגמה מדברי בית הלל: "אם נאמר א למה נאמר ב, ואם נאמר ב למה נאמר א. שאם נאמר א ולא נאמר ב הייתי אומר [...] ת"ל [...] ואם נאמר [...] הייתי אומר [...] ת"ל", וראו פינקלשטיין, ספרי דברים, כי תצא, פיסקא רסט, עמ' 288. ורגילים אמוראים לשאול על הכתוב, כגון: "למה לי דכתב רחמנא X ב[נושא א], X ב[נושא ב], X ב[נושא ג]" (ב"מ סא ע"א; סא ע"ב). ואצל האמוראים בהתייחסם להלכות התנאיות: "למה לי למתני X ולמה לי למתני Y?" וראו גם פז, סופרים, עמ' 98 ואילך ('לשונות כפולים').

				

				
					499	כהן, ביקורת, עמ' שמב, הערה 55. 

				

				
					500	על הגורמים לדוחק ולאילוץ שבקושיות הסתמיות (הסבוראיות), ראו כהן, ביקורת (שם), עמ' שלה-שלט, וגורמים אפשריים נוספים בכהן, הלכה סבוראית, עמ' 214-213, מאפיין [8].

				

				
					501	וכך כתבתי: "כאשר הצריכותות אינן סתמיות, הן שונות מהרגיל, ונחיצותן מובנת יותר [מן הסתמיות]. ראו למשל, ה'צריכא' של ר' זירא ביבמות [צ"ל: בעירובין] מו ע"א [...] נראית כמחוייבת מן ההגיון, ולא מלאכותית" (כהן, ביקורת, במקום המצוין לעיל, הערה 89).

				

				
					502	להפניה אליה, ראו הנ"ל, הלכה סבוראית, עמ' 201, הערה 183.

				

				
					503	ראו גם סוג הצריכותא הסתמית במעילה ו ע"ב: "[מתני':] בשר קדשי קדשים שיצא לפני זריקת דמים, ר' אליעזר אומר: מועלין בו [...] ר"ע אומר: אין מועלין בו [...] אימורי קדשים קלים שיצאו לפני זריקת דמים, רבי אליעזר אומר: אין מועלין בהן [...] רבי עקיבא אומר: מועלין בהן. [גמ':] והני תרתי למה לי? צריכי". מחלוקת ר"א ור"ע ברישא ("בשר קדשי קדשים") אינה באותו עניין שבסיפא ("אימורי קדשים קלים"), ואכן נתחלפו דעותיהם בסיפא ("מועלין" — "אין מועלין"). לכן, אין הכרח לוגי לקבל את הטענה כאילו אחת מן ההלכות הללו מיותרת ("תרתי למה לי?"), והשאלה אכן הועלתה על ידי סתם התלמוד.

				

				
					504	ראו כהן, הלכה סבוראית, עמ' 213, סעיף [5].

				

				
					505	ראו שם, בהמשך לדברים שצוינו לעיל, ליד ציון 92. 

				

				
					506	לסוג המונח 'למעוטי מאי' המתבקש, המיוחס לאמוראים, ראו גם: מנחות עה, ע"א; ב"ק יג ע"ב.

				

				
					507	כאן ההפניה לכהן, מניינא, ליד ציון 66 ואילך.

				

				
					508	לדיון במונח זה ראו מאמרי מניינא.

				

				
					509	הובא בכהן, מניינא, עמ' 96, הערה 68, עם ההקדמה הבאה: "כמובן, אין פירוש הדברים שהאמוראים התעלמו לחלוטין מן המספרים שבמשנה, אולם עיסוקם במספרים היה ענייני יותר, בעל תוכן, ובשאלות המתבקשות מאליהן", כפי שאכן יובהר להלן. 

				

				
					510	על מקורה הסבוראי ראו: לוין, רב שרירא גאון, עמ' 71, נוסח צרפת. וראו עוד כהן, קטעים סבוראיים, עמ' 87, הערה 21. על קושיה זו ראו הנ"ל, מניינא, עמ' 84. על השיקולים התומכים בסבוראיותה של הסוגיה, ראו שם עמ' 101-99. 

				

				
					511	לעומת זאת, ישנם מקומות שברור כי המספר בא לשם הדגשה, ובכך להוציא ממספר אחר, גדול או קטן ממנו, כגון: "על שני חדשים מחללין את השבת" ולא על כולם (ר"ה פ"א, מ"ד). ראו דוגמאות נוספות בכהן, מניינא, עמ' 95.

				

				
					512	שם, עמ' 94, והנ"ל, הלכה סבוראית, עמ' 212, מאפיין [3]. על הגורמים לדוחק ולאילוץ שבקושיות הסתמיות (הסבוראיות), ראו בהפניות דלעיל, הערה 90.

				

				
					513	וכן הוא במונחי הקושיות 'זה הכלל לאתויי מאי' ו'מאי ואומר' (על שניהם ראו כהן, קטעים סבוראיים, עמ' 93-92), 'למה לי למתני א ול"ל למתני ב', המופיעים בסתמא, אך גם בקושיות שטיבן האמוראי שונה מזה שאצל הסתמות: ‘פשיטא', 'מאי קא משמע לן', 'למעוטי מאי', 'השתא [...] מיבעיא־לא כל שכן'.

				

				
					514	ראו כהן, מניינא, עמ' 94-93. וכבר כתב ר' אריה ליב יעלין, בעל ה'יפה עיניים' (שבת דף ו, ע"ב): "מניינא למה לי — בירושלמי אין מדייק כן, כי אין דרך הירושלמי לדייק בכהאי גוונא".

				

				
					515	למספר קושיות רצופות כאלו ראו שם, עמ' 85, 89-87. לדוגמאות ראו להלן, הערה 107.

				

				
					516	ראו שם, עמ' 95-94. ראו עוד מה שהערנו שם, עמ' 97, ליד ציון 72.

				

				
					517	כגון: "תו, הא דתנן: ד' אבות נזיקין, מנינא למה לי? לאפוקי מדרבי אושעיא, דאמר: י"ג אבות נזיקין הן" (כריתות ב, ע"ב). שתיהן יחד הועלו 22 פעם בבבלי, וראו כהן, מניינא, עמ' 89, וכולן בסתם התלמוד. ויצוין שלא היה זה ר' יוחנן שהשיב עליהן בשבת עג, ע"ב ובמקבילותיה. (ראו כהן, מניינא, עמ' 93-89). כאמור, קושיית 'מניינא למה לי' נושאת אף היא מאפיינים דומים, ונשענת על הנחת יסוד זהה. אומנם, מקושיה זו נעדרת ההנחה שהמניין בא למעט, אך מן התירוץ הטיפוסי לדחייתה — 'לאפוקי מדרב פלוני' — מוכח שאף קושיה זו הניחה שהמניין בא למעט (כגון לעיל, הערה זו, וברצף קושיות אלו בכריתות ב, ע"ב, ובכהן, מניינא, עמ' 89-88).

				

				
					518	וכן ראו: "א"ל רב אדא בר אהבה לרבא: 'אחרים ("אחרים אומרים" שבברייתא) מנינא אתא לאשמועינן?'" (ערכין ט, ע"ב). והשוו עם יומא לה ע"א, שם הקושיה מועלית בסתמא (והוא כתופעה שציינתי לעיל, ליד ציון 86).

				

				
					519	ליד ציון 95.

				

				
					520	אין צריך לומר, שבחלק מעשרות קושיות 'ביקורת החידוש' הללו, הקושיה 'השתא [...] מיבעיא/־לא כל שכן' מן הסתמא היא (כבעשרות רבות של שאר היקרויותיה בבבלי), ובמקור דברי האמורא המוצג כמתרץ אותה, לא אל קושיה זו התייחס האמורא. לתופעה זו ראו דברי אלבק לעיל, הערה 77. 

				

				
					521	וכך מובא שם: "נרשאה גנב ספרא, זבניה לפפונאה בתמנן זוזי, אזל [...] לסוף הוכר הגנב [...] אמר אביי: ליזיל מרי[ה] דספרא [...] מתקיף לה רבא: השתא לוקח מגנב עשו בו תקנת השוק, לוקח מלוקח מיבעיא (צריך לומר? וכי אין זה ברור, לשיטת אביי, מקל וחומר)? אלא אמר רבא". וכן את המיוחס כמה פעמים לרב חסדא בעניין ייתורי מספרים ראו כהן, מניינא, עמ' 96, הערה 68: "[משנה:] מפנין אפילו ארבע וחמש קופות של תבן [... גמרא:] השתא חמש מפנין, ארבע מיבעיא (=לא כל שכן)? אמר רב חסדא: ארבע מחמש [...] ושמואל אמר: ארבע וחמש" (שבת קכו, ע"ב). ואין להאריך בעניין, וראו תוס' שם, ד"ה השתא; והלבני, שבת שם, עמ' שמב-שמה. ונראה שהיו העברות מסוג מסוים במקבילות הללו, והתופעה ידועה, וראו אלבק, במקום המצוין לעיל, הערה 77.

				

				
					522	לדוגמה של המונח 'השתא [...] לא כל שכן?', ראו תענית כח, ע"ב.

				

				
					523	קרצ'מר, סתם התלמוד, עמ' 612, ושם הערה 2.

				

				
					524	כהן, ביקורת, עמ' שמא, הערה 47.

				

				
					525	הנ"ל, הלכה סבוראית, 'לאופייה' (לעיל, הערה 51), הערה 195, עמ' 207-206. דילגתי בציטוט זה על הדוגמאות.

				

				
					526	ראו הנ"ל, תוספות מאוחרות, עמ' 99. להרחבת ההבחנה בין ההגדרה האמוראית והסתמית, ראו עוד הנ"ל, יסוד החסרון, עמ' 79-55.

				

				
					527	ראו להלן ליד ציון 132, שם מציין הלבני את "עיקר" מטרת ספרו.

				

				
					528	ראו מש"כ בכהן, הלכה סבוראית, עמ' 193-190. יודגש שוב, שאין הכוונה לכל הסתם התלמודי, אלא לקטעים אותם אני מייחס לסבוראים.

				

				
					529	בבבלי הצירוף 'פשיטא, השתא [...] מיבעיא', כקושיה אחת, נזכר 15 פעמים, ואף אחת מהן אינה מיוחסת לאמוראים. ואכן, צירוף חריג ובעייתי הוא, ולא בכדי, כיוון שבכל אחת מהן הטיעון שונה (ראו בינתיים מש"כ בכהן, התמיהה פשיטא, עמ' 178, הערה 44), ושוב נזכיר בעניין זה, שבסוגיות המאוחרות והסתמיות קיים חוסר אחידות טרמינולוגית (ראו לעיל, הערה 39 ולידה).

				

				
					530	לעיל, בין הציונים 120-117. לדוגמאות נוספות של קושיות 'ביקורת החידוש', שבמהלך הסוגיה הן הפכו ל'ביקורת הנכונות', ראו כהן, מאי קמ"ל, ליד ציון 135 ואילך.

				

				
					531	ראו לעיל, ליד ציונים 94-91, ושם בהערות.

				

				
					532	יצוין ש"הרושם שהיא מאוחרת", כלשון יק"ר, בהתבסס על שני מונחים אלה, הוא רעוע כשעומד לעצמו, וטוב שניסה לצרף סימנים נוספים. הקושיה 'ותסברא' והמונח ‘פשיטא' הנקרא כאן בניחותא, אומנם רגילים לבוא בסתמא אך הם מיוחסים רבות גם לאמוראים (ראו להלן בפנים).

				

				
					533	לשון אומדנא זו של יק"ר חוזרת על עצמה בווריאציות שונות עשרות פעמים בשני מאמריו (ראו להלן, הערה 127).

				

				
					534	יק"ר הביא (עמ' 650, הערה 175) את מה שכתבתי על ה'פשיטא' הנקראת בניחותא ('ביקורת הלכתית', עמ' שמא, הערה 48), והתייחס לכך כאילו טענתי כי "במקרים אלה לא הוטרדו האמוראים מעצם הייתור, שהרי את המקרה הראשון ברצף ('פשיטא לי [מקרה] א, [מקרה] ב — מאי?'. א"כ) הם אינם מתרצים". בביקורתו על כך כתב: "טענה זו דורשת תיקון, שכן בסוגיות אלה המקרה הראשון לרוב איננו בטכסט שלפני האמורא, ועל כן אין להסיק מכך דבר באשר ליחסם לייתורים במשנה או בברייתא". שגה כאן יק"ר בהבנת דבריי המפורשים, שבהם ניסיתי להציע מדוע האמוראים, בניגוד לסתם התלמוד, אינם "דורשים" את ההלכות הנראות מיותרות במשנה, "או שלפחות אין הם חושבים שיש ל'דרוש' ולנמק את נחיצות איזכורם במשנה". על כך כתבתי בהערה: "ייתכן כי הראיה הפשוטה לדבר זה היא העובדה, שהאמוראים חשבו שלעיתים יש לאזכר אף את הדעות וההלכות הפשוטות והמובנות מאליהן, שהרי שכיח אצלם: 'פשיטא לי א, ב מאי?' ואם א פשיטא הוא לאמורא, מדוע אמר זאת? כנראו שהם הבינו, שלעיתים הדברים, שהם בגדר ‘פשיטא', משמשים כרקע לדברים שבאים אחריהם, או להבנתם, ולפיכך יש לאומרם. ייתכן, אפוא, שכך הבינו הללו גם את דרכה של המשנה, ולכן לא נהגו להקשות 'פשיטא'". ברור אפוא שלא שאלתי למה אינם מקשים על המקרה הראשון, אלא השתמשתי בעובדה שהם עצמם מציעים במפורש את המקרה הראשון, שהוא בגדר 'פשיטא' (מקרה א) ולא רואים בכך שום בעיה, כיוון שהם מבינים שהקדמה זו יכולה לשמש "כרקע לדברים שבאים אחריהם, או להבנתם, ולפיכך יש לאומרם". לפי זה, הצעתי שמא גם במשנה צריך לעיתים להביא דברים שהם בגדר 'פשיטא' ולכן האמוראים "לא נהגו להקשות 'פשיטא'" (על המשנה!).

				

				
					535	כמו כן, ה'פשיטא' שציין יק"ר (עמ' 650), הפותחת את סוגיית ב"מ לד, ע"א-ע"ב, הנקראת אף היא בניחותא, אין בה כשלעצמה סימן של איחור.

				

				
					536	ראו כהן, סלקא דעתך, עמ' רמט-רנ הערה 7.

				

				
					537	כגון, ריש ביצה, עמ' 70: "לא ראי הדיון בבבלי כראי הדיון בירושלמי [...] אכן, ההבדלים בולטים [...] אבל במהלכים אלה טמון דמיון שקשה לפוטרו כמקרי"; שם, עמ' 76: "נוח יותר, אם כן, לראות בסתם הבבלי תוצאה של אבולוציה מאשר תוצאה של רבולוציה"; שם, עמ' 85: "רכיבי הסוגיה מונחים באופנים שונים בשני התלמודים, אך הדמיון עודו ניכר"; שם, עמ' 97: "בעיני אפשרות זו נראית סבירה יותר מאשר להניח כי"; שם, עמ' 99: "ניתן לומר כי נוח יותר להסביר את התהוות הסתם [...] מאשר לראות בו". וכיוצא בזה נקט את הערכותיו במאמרו 'סתם התלמוד', כגון עמ' 635: "אך בצד השוני יש קווי דמיון [...] שקשה להתעלם מהם או לייחסם למקרה"; שם, עמ' 649: "גם במקרה זה השאלות בירושלמי אינן זהות אך הן קרובות [...] על אף השוני, גם במקרה זה הדמיון ניכר [...] על אף סתמיותה המוחלטת, קשה שלא לראות בה יותר מהד למסורת סתמית קיימת". טוב עשה שנהג בזהירות במסקנותיו, שכן אף הוא חש שההערכות שלאורך כל טיעוניו רחוקות אפילו מרמת 'קרוב לוודאי'. וראו הערכת הלבני (להלן, לפני ציון 132), "שאין ראיה מפורשת, חד משמעית, שהסתמות מאוחרים. מה שניתן לומר בוודאות הוא, שאין גם ראיה הפוכה" (והשוו עם דבריו להלן, ליד ציון 133: "וברוב המקומות הם [=הסתמאים] קלעו אל המטרה וכיוונו למה שאמרו האמוראים").

				

				
					538	יק"ר הצביע על דוגמאות של המונח 'דלכן מה אנן אמרין' בירושלמי, במטרה להראות שיש בו קושיות מסוג 'ביקורת החידוש', ועל כך כבר השבתי (ראו גם מש"כ לעיל, סעיף [ה], ליד ציונים 129-126). ואולם, עליי להודות שבתחילה סבור הייתי שבירושלמי לא מצאנו קושיה מסוג 'פשיטא', כיוון שאת המונח 'דלכן מה אנן אמרין' (דלא כן, שאם לא כן, מה אנו אומרים?...) הכרתי כהוכחה לדעה שהוזכרה קודם לכן (ואכן, ראו מוסקוביץ, הטרמינולוגיה של הירושלמי, עמ' 133), ולא הייתי מודע לכך שהמונח הרחב יותר, 'דלכן מה אנן אמרין' (שאם לא כן, מה היינו אומרים?) משמש כקושיה, בדומה ל'פשיטא' שבבבלי (שם, עמ' 136-134; 523-520). ואומנם, ב־5 מתוך 27 היקרויות המונח 'דלכן מה אנן אמרין', ביארו אותו המפרשים לא כקושיית ‘פשיטא' אלא כהוכחה (כגון: בברכות פ"ב, ה"ה, דף ה ע"א, ושם בפירושי ר"ש סירילאו, ר"א פולדא וב'פני משה'). המעיין ימצא שאין הדבר מפתיע, כיוון שלעיתים קשה ההבחנה בין השניים, שהרי כשמובאת הוכחה פשוטה ומובהקת כסיוע לדעה הנידונה, ניתן להבינה דווקא כקושיית ‘פשיטא' — היינו, מה החידוש שבה? הרי ההלכה מובנת מאליה, או שהיא כבר נאמרה במקורות! ובהתאם לכך ההמשך, הדוחה את הראיה, יכול להתפרש כדחיית הקושיה ‘פשיטא'. ואין לתמוה על כך, שהרי כך אירע גם בבבלי באשר למונח 'אף אנן נמי תנינא', המשמש כהוכחת סיוע לדעה הנידונה, אך בכמה מקומות היו שפירשוהו נתפרש כתמיהה מסוג 'מאי קמ"ל? תנינא' (ראו י' כהן, מונחי סיוע, עמ' 61-59). מכל מקום, על ההבדלים בין המונח ‘פשיטא' האמוראי והסתמי שבבבלי לבין המונח 'דלכן מה אנן אמרין' שבירושלמי, נעמוד אי"ה במקום אחר.

				

				
					539	ראו סיכום ההבדלים בכהן, התמיהה פשיטא, עמ' 186-185.

				

				
					540	ביצה פ"א, ה"א (דף ס ע"ב): "ר' ירמיה בעי: עיטורי סוכה מה הן (האם האיסור להשתמש בהם נמשך גם בשמיני עצרת)? חזר רבי ירמיה ואמר: כל שבעה (ימי סוכות) הן בטילין על גב (אגב) סוכה (ואסורים), מיכן והילך (בשמיני עצרת) בהכינן הן (מוכנים ומותרים הם לשימוש). אמר רבי יוסה כל שבעה קדושת סוכה חל עליהן מיכן והילך קדושת יום טוב (שמיני עצרת חלה) עליהן (ונשארים באיסורם). מה אתא מישאול? יום טוב שחל להיות ערב שבת (וספק זה אינו אלא) כמאן דאמר (ששני הימים הרצופים, שבת ויום טוב) שתי קדושות הן".

				

				
					541	ראו כיצד נתפרשה השאלה 'מה אתא מישאול?' בידי ר' דוד פרנקל, בעל 'קרבן העדה', ור' משה מרגלית, בעל ה'פני משה': "'הכי היא דבעית למישאל', 'כי קמיבעיא לי'" (בגוף נוכח, כאילו דברי ר' יוסה הם. ואכן, רבי אלעזר אזכרי בעל 'ספר חרדים' ייחסם במפורש לר' יוסה). הצעת חלופה לבעיה קודמת מצויה רבות אצל האמוראים בבבלי, כגון: "בעא מיניה אביי מרבה: קברו ברגל... למנין שבעה לא קמיבעיא לי — דלא נהגא מצות שבעה ברגל, כי קא מיבעיא לי — למנין שלשים, דקא נהגא מצות שלשים ברגל. מאי?" (מו"ק יט, ע"ב). ובדומה לכך: "אליבא דרבנן לא קא מיבעיא לן, כי קא מיבעיא לן — אליבא דר"ש, דאמר" (מנחות עב, ע"ב). אין אפוא כל חדש אם טיעון דומה לזה נמצא בירושלמי.

					* 	סמוך להבאת המאמר לדפוס, מורי, הרב פרופ' דוד הלבני (ווייס), חתן פרס ישראל בתלמוד, החזיר נשמתו לבורא. יהא זכרו ברוך. ת.נ.צ.ב.ה.

				

				
					542	עיונים, עמ' 77.

				

				
					543	השוו בעיקר עם דעת יק"ר לעיל, הערה 83.

				

				
					544	אין להתעלם מן הקשיים שבשיטת הלבני, שהרי למשל טענתו שרוב הסתמות קלעו לכוונת האמוראים, אינה עולה לכאורה בקנה אחד עם מאמציו להוכיח בכל מקום שלא היו סתמות קדומים, וכן שהאמוראים לא התייחסו לסתמות (והשוו עם מה שכתב הלבני עצמו לעיל, סוף הערה 127). ועיינו בדבריו במבוא לב"ב, עמ' 26 (בקטע הפותח במילים "וכן אין להביא ראיה שהיו סתמות קדומים"). אין זה מן הנמנע, ואפילו מובן וטבעי, שנוסף על השינויים שחלו כאמור בתאוריה הכללית והרחבה של הלבני בהתייחסויותיו לסתם התלמוד (שאף הוא עצמו לא נמנע מלהעיר עליהם), יתגלו אף סתירות, לפחות לכאורה, הנובעות מריבוי השנים ומן הכמות האדירה של מחקריו. מכל מקום, את דעתו הוא הביע בבירור בציטוטים שהבאנו.

				

			

		
	
			רשימת המקורות

			אבן וירגא, שארית יוסף = י' אבן וירגא, שארית יוסף, ירושלים תשפ"א (מהדורת י"מ ליינער).

			אברמסון, כללי התלמוד = ש' אברמסון, כללי התלמוד בדברי הרמב"ן, ירושלים תשל"א.

			___, רבנו חננאל = ש' אברמסון, פירוש רבנו חננאל לתלמוד, ירושלים תשנ"ה.

			אזולאי, יעיר אזן = חי"ד אזולאי, יעיר אזן, במברג תרכ"ה.

			אלבק, מבוא לתלמודים = ח' אלבק, מבוא לתלמודים, תל אביב תשכ"ט.

			בונאן, אהל ישרים = י' בונאן, אהל ישרים, ירושלים תשנ"ו (מהדורה 2: ד' בונאן וי' הלוי).

			___, בונאן, אהל יצחק = י' בונאן, אהל יצחק, ליוורנו תקפ"א.

			בכרך, מר קשישא = י"ח במ"ש בכרך, מר קשישא: כללים בתלמוד ובהלכה, ירושלים תשנ"ג (מהדורת א"ד פינס).

			דימיטרובסקי, דרך הפלפול = ח"ז דימיטרובסקי, 'על דרך הפלפול', בתוך ש' ליברמן (עורך), ספר היובל לכבוד שלום בארון, ירושלים תשל"ה, עמ' קיא-קפא.

			הורביץ, לוחות הברית = י"ה הורביץ, שני לוחות הברית השלם, ה, ירושלים תשנ"ג.

			הכהן, יד מלאכי = מב"י הכהן, יד מלאכי, ניו־יורק תשל"ד [תרמ"ח].

			הלבני, יומא־חגיגה = ד' הלבני, מקורות ומסורות, מועד, יומא־חגיגה, ירושלים תשל"ה.

			___, שבת = ד' הלבני, מקורות ומסורות, מועד, שבת, ירושלים תשמ"ב.

			___, בבא מציעא = ד' הלבני, מקורות ומסורות, בבא מציעא, ירושלים תשס"ג.

			___, עיונים = ד' הלבני, 'עיונים בהתהוות התלמוד', סידרא, כ (תשס"ה), עמ' 117-69.

			___, בבא בתרא = ד' הלבני, מקורות ומסורות, בבא בתרא, ירושלים תשס"ח.

			ווייס, מבואות התלמוד = א"ה ווייס, 'מבואות התלמוד ותולדותיהם', בית תלמוד, א-ב, (תרמ"א-תרמ"ב).

			___, התהוות התלמוד = א' ווייס, התהוות התלמוד בשלמותו, ניו יורק תש"ג.

			זייני, רבנן סבוראי = א"ר זייני, רבנן סבוראי וכללי ההלכה, א, חיפה תשנ"ב.

			יליננק, קונטרס = א' יליננק, קונטרס הכללים, וינה תרל"ח.

			כהן, מלכי תרשיש = ב"ר כהן, מלכי תרשיש: תולדות רבני תוניסיה וחיבוריהם, נתיבות תשמ"ו.

			כהן, קטעים סבוראיים = א' כהן, 'לבעיית זיהוים של קטעים סבוראיים בבבלי', בתוך י' אלפסי (עורך), ספר יעקב לסלוי: פרקים בנתיבי חייו: הלכה חסידות, היסטוריה, תל אביב תשמ"ה, עמ' 96-83.

			___, סלקא דעתך = א' כהן, '"דאי סלקא דעתך" לעומת "סלקא דעתך אמינא" בבבלי', סיני, צט (תשמ"ו), עמ' רמט-רסב.

			___, ביקורת = א' כהן, 'ביקורת הלכתית לעומת ביקורת ספרותית בסוגיות התלמוד (פרק בהתהוות השכבתית של הבבלי)', אסופות, ג (תשמ"ט), עמ' שלא־שמו.

			___, מניינא = א' כהן, 'מניינא למעוטי מאי ו'מניינא למה לי' — מן השאלות התלמודיות הנושאות אופי סבוראי', בתוך מ' צ' קדרי וש' שרביט (עורכים), מחקרים בלשון העברית ובספרות התלמודית [לזכר מ' מורשת], רמת גן תש"ן.

			___, תוספות מאוחרות = א' כהן, 'לזיהויין של תוספות מאוחרות בתלמוד הבבלי באמצעות ניתוח משפטי של מקורות הסוגיה', דברי הקונגרס העולמי העשירי למדעי היהדות, ג(1), ירושלים תש"ן, עמ' 100-93.

			___, יסוד החסרון = א' כהן, 'להשתלשלותו של יסוד ה"חסרון" בסוגיית "זה נהנה וזה לא חסר" (ניתוח משפטי ושכבתי)', תעודה, י (תשנ"ו), עמ' 79-55.

			___, רבינא = א' כהן, רבינא וחכמי דורו: עיונים בסדר הזמנים של אמוראים אחרונים בבבל, רמת גן תשס"א.

			___, הלכה סבוראית = א' כהן, 'לאופייה של ההלכה הסבוראית: סוגיית הבבלי ריש קידושין ומסורת הגאונים', דיני ישראל כד, (תשס"ז), עמ' 214-161.

			___, התמיהה פשיטא = א' כהן, 'התמיהה "פשיטא" בבבלי: האמוראית לעומת הסתמית', בתוך א' עצמון וצ' שפיר (עורכים) כתבור בהרים: מחקרים בתורה שבעל פה מוגשים לפרופסור יוסף תבורי, אלון שבות תשע"ג, עמ' 191-165.

			___, מאי קמ"ל = א' כהן, 'הקושיה מאי קא משמע לן: השימוש האמוראי לעומת הסתמי', סידרא, לד (תשפ"ב), עמ' 115-83.

			כהן, מלכי תרשיש = ב"ר כהן, מלכי תרשיש, נתיבות תשמ"ו.

			כהן, מונחי סיוע = י"ע כהן, 'מחקרים במונחי סיוע בתלמוד הבבלי: "מנא אמינא לה" ודומיו'. עבודת דוקטור, אוניברסיטת בר־אילן, רמת גן תש"פ.

			לוין, רב שרירא גאון = ב"מ לוין (מהדיר), אגרת רב שרירא גאון, חיפה תרפ"א.

			מדיני, שדי חמד = ח"ח מדיני, שדי חמד (קונטרס הכללים), א-י, מהדורה מתוקנת, ניו־יורק 1959.

			מוסקוביץ, הטרמינולוגיה של הירושלמי = ל' מוסקוביץ, הטרמינולוגיה של הירושלמי: המונחים העיקריים, ירושלים תשס"ט.

			סופר, ספר כריתות = שב"ד סופר וי"מ סופר (מהדירים), ספר כריתות לר"ש מקינון, לשון למודים, ירושלים תשכ"ה.

			פז, מסופרים למלומדים = י' פז, 'מסופרים למלומדים: פרשנות חז"ל למקרא לאור הפרשנות ההומרית', עבודת דוקטור, האוניברסיטה העברית, ירושלים תשע"ה.

			פינקלשטיין, ספרי דברים = א"א פינקלשטיין (מהדיר), ספרי דברים, מהדורה שניה, ניו יורק תשכ"ט.

			פרידמן, תלמוד ערוך = ש"י פרידמן, תלמוד ערוך: השוכר את האומנין, הנוסח, ניו יורק וירושלים תשנ"ז.

			___, אל תתמה = ש"י פרידמן, '"אל תתמה על הוספה שנזכר בה שם אמורא" — שוב למימרות האמוראים וסתם התלמוד בסוגיות הבבלי', בתוך סוגיות בחקר התלמוד הבבלי: אסופת מחקרים בענייני מבנה, הרכב ונוסח, ניו־יורק וירושלים תש"ע, עמ' 135-57.

			פרנקל, רש"י = י' פרנקל, דרכו של רש"י בפירושו לתלמוד הבבלי, ירושלים תשל"ה. 

			קלמן, הכא במאי עסקינן = י' קלמן, 'האוקימתא האמוראית "הכא במאי עסקינן" המתייחסת למקורות התנאיים: טיבה אופייה וצורתה', עבודת דוקטור, אוניברסיטת בר־אילן, רמת גן תשס"ב. 

			קנפאנטון, דרכי התלמוד = י' קנפאנטון, דרכי התלמוד, ירושלים תשמ"א (מהדורת י"ש לנגה).

			קרצ'מר, ריש ביצה = י' קרצ'מר־רזיאל, 'סוגיות ריש ביצה בבבלי ובירושלמי ומעמדו של סתם התלמוד', סידרא, לב (תשע"ז), עמ' 109-59.

			___, סתם התלמוד = י' קרצ'מר־רזיאל, 'סתם התלמוד כתופעה התפתחותית: סוגיות הפתיחה למסכת נדרים בירושלמי ובבבלי', תרביץ, פו (תשע"ט), עמ' 661-611.

			רבינוביץ, דק"ס רבינוביץ = רנ"נ רבינוביץ, דקדוקי סופרים, זרעים, מסכת ברכות, מינכן תרכ"ח.

			תשובות הגאונים = א"א הרכבי (מהדיר), תשובות הגאונים, חלק א, זכרון לראשונים, מחברת רביעית, ברלין 1887, סימן ת"ה.

		
	
			שאול רגב

			עיונים בספרות המוסר של ר' שלום הכהן מג'רבה

			תולדותיו של ר' שלום הכהן נכתבו על ידי בנו ר' כלפון משה הכהן545 בהקדמתו לספר 'ברכה ושלום' של אביו. ר' שלום הכהן נולד באי ג'רבה באייר שנת תקצ"ה (1835). הוא היה רב ומורה צדק בעיר זרזיס 32 שנים, החל משנת תרנ"ב (1892). בשנת תרפ"ד (1924) עלה לארץ ישראל, והתיישב בטבריה. הוא נפטר בטבריה כשנתיים לאחר מכן בחול המועד סוכות, יח תשרי שנת תרפ"ו (1926). משפחתו נשארה בתוניס. כך מתאר בנו את שמועת פטירתו:

			וכבוד גדול עשו לו כל רבני וחכמי ויחידי והמוני הק"ק בעה"ק טבריא תובב"א כמו שהודיעונו מזה הרבנים הגדולים יושבי כסאות למשפט שם. וכאשר באה השמועה אחרי החג לפה אי ג'רבה ולכל הגלילות אשר סביבותינו נספד בכל מקום שהגיעה שם השמועה בהמון גדול רבנים חכמים יחידים המונים כי היה אהוב על הכל אוהב שלום ורודף שלום.546

			בשנת תרע"ו (1916) הוציא ר' שלום לאור את ספרו 'נהר שלום' על התורה. הספר נדפס עם הספר 'יד שאול' לר' שאול הכהן, סבו של ר' שלום. 'נהר שלום' הוא "פרפראות ורמזים יקרים על חמשה חומשי תורה". שנה לאחר מכן הוציא ספר קצר על המצוות, 'חפץ יקר', ולאחריו החל בכתיבת שלושת ספרי המוסר שלו.547 הספרים נכתבו עברית ונדפסו בג'רבה על ידי בנו, אשר גם תרגם את הספרים לערבית־יהודית והדפיס את התרגום יחד עם המקור העברי:

			'חיים ושלום' — נדפס בשנת תרפ"ד (1924), שנת עלייתו לארץ, ותרגומו נקרא בשם 'דברי שלום'. הספר עוסק בכל מידות האדם. המתכונת של פרקים קצרים יחסית הביאה לעיתים את המחבר לייחד למידה אחת יותר מאשר פרק אחד, אם כי לא ברצף. כך למשל, מוקצים למידת הענווה שני פרקים; למידת הגאווה שלושה פרקים; לקנאה, לתאווה, כעס, בושת, שמחה, חוכמה, תשובה, עושר, מחלוקת ושלום שני פרקים. לפעמים באות מידה והיפוכה זו לצד זו. למשל נדיבות, בזבוז וכליות באות זו אחר זו. הוא הדין במידות רחמנות ואכזריות, זריזות ועצלות, שמחה ועיצבון, עושר ועוני, מחלוקת ושלום.

			'ברכה ושלום' נדפס בשנת תרפ"ו (1926), לקראת יום השנה לפטירתו, ותרגומו נקרא בשם 'דרכי שלום'. הספר עוסק בהנהגות האדם. יש בו נושאים רגילים בספרות המוסר, כגון תלמוד תורה, דרך ארץ, אהבת האדם לחברו, אהבת האדם למקום. לעומתם, יש גם נושאים לא שגרתיים ולא נפוצים בספרות המוסר, ואין ספק שהיו בעייתיים בימיו ובמקומו. לכן אנו מוצאים נושאים כגון אכילה, מאכלות אסורים, הרחקה משכרות, איסור יין נסך, המלבוש, הדירה, כלי הבית, השינה, השכמת הבוקר, לימוד הכתב והחשבון, הנהגת המלאכה, המסחר, משא ומתן באמונה, ההליכה, הרחקה מהבטלה, הרחקה מהשחוק בקובייה ועוד. אין אני רוצה לומר שדברים אלו היו נפוצים בתוניס ולא במקומות אחרים, אלא לציין שהמחבר ראה לנכון לייחד לכל אחד מנושאים אלו פרק שלם, שהם רובו של הספר.

			'צדק ושלום' נדפס בשנת תרפ"ז (1927), והתרגום נקרא בשם 'נתיבות שלום'. את הספר הזה, השלישי במספר, ר' שלום הכהן לא הספיק להשלים, והשאירו טיוטה או רשימות. בנו אסף אותן מתוך העיזבון, ערך והשלים אותן, ולאחר מכן אף תרגם והדפיס אותן.

			ועברתי על פני כולו ומלאתי את כל מחסוריו לפעמים באיזה סעיפים ולפעמים גם באיזה סימנים שלמים. כי אבי הרב המחבר זצוק"ל וזיע"א לרוב זקנתו וחולשת גופו לא אסתייעא ליה מלתא לעשות לא מהדורא קמא ולא מהדורא בתרא ועזב אצלי את מחנה כתבי ידי קדשו כאשר הם בעלותו לאה"ק תובב"א. ובמקומות רבים ראיתי כי הם רק התחלות וזכרונות מהם בפנקסים ומהם רק בפתיתי ניירות ועל כן נאלצתי למלא המחסור כפי אשר הורוני מהשמים.

			על טיבו של הספר 'צדק ושלום', עריכתו, והבאתו לדפוס כותב בן המחבר:

			ראיתי כי רבים וכן שלמים נכספה גם כלתה נפשם אל שארית ספריו אשר אתי בכתובים להיותם מלאים חכמה ומוסר צדק ומשפט ומישרים. ולכן עברתי בין כתבי הקדש הנשארים והרימותי מהם הס' הנכחי אשר קראתיו בשם צדק ושלום כי מלא הוא ברכת ה' בהנהגת האדם בלימודו במאכלו משתהו מסחרו מלאכתו סיפוק צרכיו ועוד ועוד.

			הספר עוסק גם הוא בהנהגות ובעיקר נסב על חיי המשפחה והמשפחה המורחבת הכוללת את האישים האחרים שיש איתם מגע יומיומי. בדרך כלל הפרקים הם בזוגות של יחסים ויחסי גומלין, כגון: הבעל עם אשתו, האישה עם בעלה, האב עם בנו, הבן עם אביו ואמו, האב עם בתו, הבת עם אביה ואמה, הקרוב עם קרובו. לאחר מכן הוא יוצא מתחום המשפחה לסביבה הקרובה: השכן עם שכנו, החבר עם חברו, השותף עם שותפו; יחסי תלות: בעל הבית עם משרתו, המשרת עם בעל הבית; בעל הבית עם הפועל, הפועל עם בעל הבית. המלווה עם הלווה, הלווה עם המלווה; המוכר עם הקונה, הקונה עם המוכר.

			ר' שלום הכהן כותב את כל ספריו, כולל ספרי המוסר, בשיטת הקיצור והתמצות. לדעתו, שיטת כתיבה זו מראה על הבנה וחריפות שכלית. בהקדמתו לספר 'נהר שלום' אומר המחבר על שיטתו זו: "וביררתי אוכל מתוך אוכל לכתבו בלשון קצר כי מטבע זה חד וחריף ויוצא בזמן הזה". הקיצור הוא מסימני הזמן כאשר העיסוק בעבודה אינו מותיר זמן רב ללימוד ולקריאה. לכן המחבר צריך לתמצת דבריו לעיקר ולא לפלפל ולהאריך ללא צורך: "כי בו ירוץ הקורא ולא תלאה דעתו באריכות ודברים יגעים".

			כאמור, לשלושת הספרים הללו נוסף תרגום לערבית שנעשה על ידי בנו. העמוד מחולק לשניים: חלקו העליון הוא המקור העברי באותיות רש"י ומתחתיו התרגום לערבית באותיות עבריות מרובעות. על פי צורתו בדפוס נראה כאילו התרגום הוא העיקר והמקור טפל לו, שכן מבחינת כמותית התרגום רב על המקור. נוסף על כך, התרגום בולט יותר וקל לקריאה, והמקור העברי, הכתוב באותיות קטנות, קשה לקריאה.

			במכתב שכתב ואשר מופיע בהקדמתו לספרו 'צדק ושלום' מתאר ר' שלום הכהן את שיטתו בכתיבת ספרי המוסר, ואת מניעיו לכתיבת ספרות זו:

			בבוא לידי ספר הבהיר 'חיי היהודי' על פי התלמוד וספר הבהיר 'בית ועד לחכמים' קבעתי מעט מעתותי לסדר איזה ספרי מוסר והנהגות לזכות את הרבים, ענינים, ענינים. וכל ענין חלקתיו לסעיפים סעיפים, מהם במידות כמו גאוה וענוה, ומהם בדרכים שהורגלו בהם בני אדם ונעשו להם כמדות כמו שקר, חניפות, לשון הרע, וכדומה וכמ"ש ההרגל הוא טבע שני, ומהם מה שתלוי במעשה האדם הרגשותיו וחושיו, ומהם על ארבעה טורי השלחן ערוך אורח חיים, יורה דעה, אבן העזר, חושן המשפט במה שיש בהם מן המצות, ובכל מצוה ומצוה ומדה ומדה הזכרתי המוסר השייך לה והשבח המגיע לעושה המצוה הנז' אם היא מצות עשה או קום עשה מדאורייתא או מדרבנן. ואם היא מצות לא תעשה מדאוריתא או מדרבנן הזכרתי המוסר השייך לה וגנות הפעולה ההיא כפי אשר לקטתי מהס' הנז' ומהרב ראשית חכמה, ומה' פלא יועץ ומהרשום בזכרוני מדברי רז"ל ומהסברא הישרה. מהם כבר הוכן החומר והתחלתי בסדורם ומהם אשר לא הוכן כל החומר השייך לזה רק מעט ממנו או לא הוכן כלל.548

			מקורותיו

			ר' שלום הכהן אינו מצטט ספרות מוסר או אחרת שקדמה לו וכמעט שאינו מזכיר את מקורותיו. לעיתים רחוקות הוא מזכיר מחברים או ספרים בכלליות, כגון חז"ל, בן סירא. אך הבן בתרגום הערבי השמיט את המקורות הללו ורק את ציונם של הדברים בחז"ל הוא מזכיר בתרגומו. לעומת זאת, בהצדיקו את ההשלמות שעשה לספר 'צדק ושלום' הוא מגלה מעט ממקורותיו של אביו:

			כי דבריו שאובים המה מה' ראשית חכמה,549 ה' פלא יועץ,550 ה' חיי היהודי ע"פ התלמוד,551 ה' בית ועד לחכמים,552 ומהרשום בזכרונו מדברי רז"ל ומהסברה הישרה. ומזה הלכתי בעקבותיו ז"ל ובדקתי עד מקום שידי מגעת.

			המחבר לא הרבה לצטט מקורות שהיו בסיס לדבריו, מכיוון שרצה שהספר יהיה זמין ומובן להמון הפשוט. הוא אינו רוצה להראות את כוחותיו וידיעותיו לקהל החכמים והמלומדים. לשם כך הוא מבליע בתוך דבריו גם מקורות הלכתיים וקבליים מבלי להפנות את הקורא למקור. פעמים כאשר הוא מביא מקור ורוצה להעלים אותו הוא פותח בלשון סתמית, כגון 'אמרו חכמים' וכדומה. ואילו בנו המתרגם מבהיר לפעמים את המקור ומפנה אליו. בספר 'ברכה ושלום'553 מדבר המחבר בעניין היחס לעניים ואומר: "דאינון מאנין תבירין דקוב"ה" (=שהם הכלים השבורים של הקב"ה). מה שהסתיר האב בעברית גילה הבן בערבית. הבן פותח את הסעיף הזה בהפניה אל ספר ה'זוהר', שהרעיון לקוח ממנו, ואומר: (בתרגום לעברית) "בזוהר הקדוש קורא העניים: 'מאנין תבירין דקוב"ה'", ומיד מתרגם את הארמית לערבית.

			ספרי המוסר המובהקים — 'ראשית חכמה' ו'פלא יועץ' — היו כנראה יסוד לספרי המוסר שלו. אולם בפרק העוסק באהבת ה' הוא ממליץ לקרוא בספרי המוסר העוסקים בנושא זה, וביניהם הוא מונה את "ספר ראשית חכמה, שני לוחות הברית, חובת הלבבות, ספר הברית, פלא יועץ וכיוצא".554 על דברי חז"ל הוא מעיד שהביא מן הזיכרון ולא ממקורות כתובים, ולכן אין לנו ציטוטים מדויקים אלא רק הפניות כלליות. הוא גם מסתמך הרבה על "הסברה הישרה".

			בשלושת ספרי המוסר שכתב מוזכרים הספרים והאישים הבאים:

			ספרי מדרש ומוסר — תנא דבי אליהו,555 ספר בן סירא,556 חכמי המוסר,557 ספר חסידים,558 פאפו, פלא יועץ,559 מוסר השכל.560

			הלכה — רמב"ם משנה תורה הלכות דעות,561 הפוסקים,562 ש"ע,563 אבקת רוכל,564 יין המשומר.565 

			ספרי קבלה — המקובלים,566 זוהר,567 האר"י,568 הרח"ו שערי קדושה,569 החיד"א.570

			ספרי רפואה — חכמת הרפואה,571 חכמי הרופאים,572 אוצר החיים, ("לאחד מהרופאים המובהקים מאחינו באיטליא"),573 רוח חיים.574

			משלים — הקדמונים,575 המושלים,576 משל הקדמוני.577

			שונות — חוקרי הטבע,578 החוקרים,579 החוקר,580 החכם,581 דורשי רשומות.582

			כדי להדגיש את הרעיון המוסרי שהוא מטיף עליו ולעשותו אמין ו"מודרני" יותר, הוא מסמיך את דבריו על מקורות מהימנים שאינם קשורים ליהדות. בצורה זו תתקבל ההדרכה המוסרית לא כחוק או התנהגות דתית ישנה ועתיקה, שאינה עומדת במבחני הזמן, אלא כרעיון מתחדש המתאים גם לזמן החדש ולאורח החיים המשתנה. למשל, בענייני מאכל מגובים דבריו ב"מחקרים" רפואיים או מדעיים, כגון "חכמי הטבע חקרו", "חכמי הרפואה חקרו", "גם עפ"י הרפואה" וכדומה. גם מקורות ספרותיים לא שגרתיים מצויים אצלו. למשל, בעניין הסכנות שבשתייה מופרזת של אלכוהול מקורותיו הם ידיעות בעיתונים: "כידוע לכל קוראי העיתונים".583 או מתוך הניסיון המוחש "כמו שראינו בנסיון ובחוש",584 "ראינו בחוש ובניסיונות ובחינות",585 "ראינו בעינינו".586 ביטויים אלה מעידים על מעורבותו בחיים וידע כללי שהוא רוכש גם מקריאת עיתונים. במקום מסוים הוא מביא פתגם אנגלי ומייחס אותו לאנשי אנגליה, אולי בגלל השפה. כשהוא מדבר על ניצול נאות של הזמן הוא משתמש בפתגם הידוע 'זמן הוא כסף', או בלשונו "וכן אומרים אנשי אנגליה הזמן הוא עצמו זהב או כסף".587 או במקום אחר הוא מתייחס ל"פקחים שבסוחרים אשר בערי אירופא".588

			לפעמים המחבר מסכם הלכות ומשלבן בתוך דבריו מבלי להזכיר את מקורן, כדי לתת חוזק לדבריו מחד גיסא ולהדריך על פי ההלכה מאידך גיסא. כך למשל, הפרק העוסק ביין נסך בספר 'צדק ושלום', רובו הוא סיכום הלכות ומיעוטו דברי מוסר, לשונו הלכתית ופה ושם משולבים בו דברי הדרכה ומוסר. כאשר הדברים יוצאים מפיו ולא כמקור הלכתי הם מקבלים אופי אחר, עממי, שווה לכל נפש, ולא כהדרכה דתית מחמירה שהעובר עליה נקרא חוטא. יש והוא מעתיק דברים ככתבם מספרי ההלכה אך אין הוא מזכיר כלל עובדה זו, ולקורא נדמה כי הדברים מקוריים משלו. כך למשל הוא מעתיק מ'שלחן ערוך' את דברי הרמ"א בהגה מילה במילה,589 מבלי להזכירו כלל. בשילובם של הלכות ה'שלחן ערוך' או נושאי כליו בתוך דבריו והפיכתם לדברי מוסר הוא מקרב את ה'שלחן ערוך' להמון הפשוט. ברגיל ייחשב ה'שלחן ערוך' לספר מקצועי לפוסקי הלכות, או לפחות לתלמידי חכמים, אך בצורה זו הופך להיות עממי ומובן יותר. שלב נוסף בהורדתו של ה'שלחן ערוך' לעם נעשה על ידי תרגום הדברים לערבית־יהודית על ידי בנו כאמור.

			חידושים פרשניים

			ספרי המוסר של ר' שלום הכהן לא נכתבו כספרי פרשנות, אך מדי פעם אנו מוצאים אותו מפרש פסוקים או חלקי פסוקים בפרשנות מיוחדת שתתאים לרעיון המוסרי המובא בפני הקוראים. כך למשל, אומר ר' שלום כי מאכלות אסורים מקצרים את ימיו של אדם, ואילו מאכלות טהורים ומותרים מאריכים את ימיו של אדם. דעה זו הוא מביא בשם "חכמי הטבע" שחקרו והגיעו למסקנה זו. הוא מקשר זאת למאמר חז"ל שהתורה נקראת עץ חיים, מכיוון שהיא מאריכה את חייו של האדם. אלא שלא כפי הפירוש הרגיל, כי לימוד התורה מביא אותו לאריכות ימים, רק הימנעות ממאכלות טמאים ואסורים תגרום לדבר, וכך מתפרש הפסוק "עץ חיים היא למחזיקים בה". העניין הרוחני נהיה כאן גשמיות מובהקת והשכר אינו בעולם הבא אלא בעולם הזה, בצורת אריכות החיים. הוא מסמיך זאת לפסוק אחר המדבר בכלל המצוות ומבטיח למי שמקיימן "וחי בהם". בשימושו של ר' שלום החיים הם חיים פיזיים הנגרמים על ידי קיום המצוות.590

			את הפסוק "שֹׁמֵר פִּיו וּלְשׁוֹנוֹ שֹׁמֵר מִצָּרוֹת נַפְשׁוֹ" (משלי כא, כג), אשר מוסבר בדרך כלל על שמירת הפה מלדבר דברי רכילות וכדומה, מקשר ר' שלום לעניין האכילה. הוא מסביר שרוב המחלות הבאות על האדם נגרמות משתי סיבות הקשורות באוכל.

			א. אכילת מאכלות טמאים ואסורים.

			ב. אכילה יתר על המידה גם במאכלות הטובים והכשרים.

			על זה אמר שלמה שומר פיו ולשונו. דהיינו, משגיח על האוכל הבא אל פיו הן מבחינת טיבו והן מבחינת כמותו. השומר לשונו מלדבר דברים שאינו צריך להם הוא ששומר מצרות נפשו.591

			גם את המושגים 'רוחני' ו'גשמי' מפרש ר' שלום הכהן בייחודיות. לדידו, כל הקשור בתורה הוא רוחני וכל הקשור בפרנסה הוא גשמי. כך למשל, קיום המצוות בין 'עשה' ובין 'לא תעשה', גם הגשמי ביותר נכנס אצלו בגדר רוחני. לגשמיות אין כל קשר עם התורה, אלא היא קשורה לחיי היום יום ולצורכי פרנסה. שלמותו של האדם נקנית מן השילוב הנכון של הרוחני עם הגשמי, דהיינו מילוי צורכי הבית וקיום תורה ומצוות.592

			דברי מוסר

			להלן נביא כמה נושאים מתחום המוסר ואורח החיים מספריו של המחבר. נעסוק רק בנושאים חשובים שיש לו גישה מיוחדת כלפיהם או אלה המצביעים על בעיה כללית שהשתרשה כנראה בקהילות יהודי ג'רבה ותוניס בכלל.593 נושאים כאלה, כגון נימוסי שולחן, שכרות והימורים, בדרך כלל אינם מופיעים בספרי מוסר אחרים. כפי שראינו לעיל, הייתה למחבר תוכנית כתיבה מדויקת ומחולקת לתחומים ונושאים. אך יש כי נושא מסוים חוזר ביותר מספר אחד, לפי ההדגש המיוחד לאותו הספר.

			חינוך והוראה

			חדירתם של בתי הספר של כי"ח לקהילות המזרח, לרבות אלה שבארצות צפון אפריקה התקבלה ברגשות מעורבים. מחד גיסא בירכו על החינוך והקדמה, ומאידך גיסא הצרו על האפשרות של אובדן החינוך הדתי המסורתי.594 בג'רבה התנגדה הקהילה לפתיחת בית ספר של כי"ח, שנחשב לחילוני, ודבקה בחינוך המסורתי ובהכנסת שינויים.595 מורים ומלמדים שילבו בהוראה שלהם גם עיסוקים אחרים כדי להתפרנס. תופעה זו ידועה בהרבה מקומות, אולם לא בכל מקום יצאו נגד התופעה. במקומות אחרים, כגון בתימן, העיסוק במלאכות, כגון אריגה, צורפות וכתיבה תוך כדי ההוראה, הייתה תופעה לגיטימית. מובן מאליו שהמעבר לבתי ספר עצר כמעט לחלוטין את התופעה הזו. ר' שלום הכהן יוצא נגד התופעה וקורא לפטר מלמד כזה המתעסק בדברים אחרים פרט למלאכת ההוראה. ובמקום שאי אפשר לפטר אותו יש להימנע מלשלוח את הילדים למלמד כזה וממילא הוא יתפטר מעצמו.596

			לבד מהדגשת חשיבות לימוד התורה, מזכיר ר' שלום הכהן כמה וכמה פעמים בספריו את החשיבות המיוחדת של לימודי החול, ובייחוד של כתיבה וחשבון בסיסי והנהלת חשבונות בסיסית. כל מה שיאפשר ללומד לתקשר עם סביבתו הרחוקה על ידי כתיבת מכתבים ואגרות ושמירה ומעקב על הוצאותיו והכנסותיו. פרק מיוחד בספרו 'צדק ושלום' הוא מייחד לחשיבות לימוד כתיבה וחשבון. בלימוד חשבון אין הכוונה ליכולת לחשב בעל פה, אלא לימוד של כתיבת המספרים וארבע פעולות החשבון ושל ניהול פנקסי הכנסות והוצאות בסיסיות, כדי שיוכל לנהל את חשבונותיו ומסחרו בכתב ולא בעל פה. ניהול חשבונות ומסחר בכתב משאיר תיעוד המאפשר לתקן טעויות גם לאחר זמן, ואילו ניהול חשבון בעל פה אינו משאיר אחריו כל תיעוד, ועל כן טעות שמתגלה סמוך לפעולת המסחר וכל שכן לאחר זמן אין אפשרות לתקנה. ההנחתו הבסיסית היא שלאחר שהתלמיד או המבוגר ילמד את הבסיס הוא ירחיב את הלימוד שלו ואת השימוש במה שלמד הן בתחום החול והן בתחום הקודש. למשל, ידיעת הכתיבה תאפשר לו לכתוב את הגיגיו או חידושים שהתחדשו לו באקראי, תוך כדי הקריאה בספרי הקודש או הלימוד. הוא גם ממליץ לקנות מחברות או פנקסים כדי לכתוב כל דבר ולא להסתמך רק על הזיכרון הן בתחום הלימוד והחידושים והן בתחום העבודה והמסחר. את לימוד הכתיבה הוא מעלה למדרגת אחד החושים הנחוצים לחיי היום יום.597

			בהמשך הדברים מציין ר' שלום הכהן שגם "מי שתורתו אומנותו" צריך ללמוד לכתוב כדי שיוכל להחליף מכתבים ולהתווכח בכתב עם חבריו בענייני תורה וחידושי תורה. כפי הנראה, בחדר או בבתי תלמוד תורה למדו קריאה ולא למדו כתיבה. לכן אפשר שהאדם יֵדע לקרוא ויהיה בקי בתורה ולא ידע לכתוב כלל. לימוד הכתיבה נראה מעט בזבוז זמן, משום שהוא בא במקום לימוד התורה. על כן אומר ר' שלום, כי לימוד הכתיבה הוא חלק בלתי נפרד מלימוד התורה, כיוון שהוא יכול לשפר בעתיד את לימוד התורה. יכולת ההתכתבות עם חכמים נחוצה לליבון בעיות המתעוררות בזמן הלימוד. מדבריו לא ברור לחלוטין אם כוונתו ללימוד כתיבה בעברית או בערבית או בשתי השפות גם יחד. נראה שכוונתו ללימוד כתיבה בשתי השפות. הרצת שאלות לחכמים נעשתה בדרך כלל בשפה העברית, וכך אפשר להתכתב עם כל חכמי הדור ולא רק במסגרת המצומצמת של דוברי השפה המקומית. הוא מתייחס גם לכתיבה מסחרית ולא רק לכתיבה תורנית. כאן יצטרך האדם ידיעת קרוא וכתוב גם בשפה המקומית, וככל הנראה כוונתו לשפה הערבית. לצורכי המסחר הוא צריך ללמוד גם חשבון וכתיבת מספרים, כדי שיוכל לקרוא חשבוניות וקבלות.598 מאלפים דבריו על הצורך בכתיבה בשפה העברית, בראייתו את הנולד, אף על פי שחי בתחילת המאה העשרים, בימי העליות הראשונות לארץ:

			מכלל השלמות ללמוד ג"כ הכתב האשורי (מרובע) ומה טוב ומה נעים אם יוכל לקיים בעצמו מצות כתיבת ס"ת לעצמו. ומי שהוא בתור תלמיד חכם חובה מוטלת עליו להרגיל עצמו לדבר ולכתוב בלשון הקדש. ובימינו אלה כשנתנו אדירי הממלכות רשיון לישראל להתנחל ולהאחז בארץ ישראל ולהיות שם לשון הקדש מהלשונות הרשמיים וכתב ישראל מהכתבים הרשמיים יש לו לכל אדם ואפילו אינו ת"ח להכיר שפת וכתב אומתנו הישראלית ובפרט מי שרוצה לדור בארץ ישראל ובפרט כי כל הרואה את הנולד ומביט לאחרית דבר מראשיתו עיניו תחזינה כי גם מצד הגשמי והממוניי עתיד נשקף לנו לדעת שפתינו וכתבנו הישראלי.599

			כאמור, נוסף ללימוד הכתיבה הוא דורש לימוד חשבון, יכולת כתיבה ושימוש בארבע פעולות החשבון. מעניין כי אף שכתב את ספרו בעברית, ראה צורך להוסיף כאן את המונחים הערביים לארבע הפעולות:

			וכן ילמוד האותיות הרומזות על החשבון ודרכי החשבון קיבוץ (ג'מע), חיסור (טרח), הכאה (צ'רב) חילוק (קצם) שהסוגים הללו צריכים לאדם לתורתו ולמלאכתו ולמסחרו כידוע למי שרגיל בדברי הש"ס והפוסקים במקום שיש שם מענינים אלו ולמי שהורגל במשא ומתן.600

			גם תוכנית לימודים למבוגרים הייתה לו, כדי שלא יעבירו את זמנם הפנוי בבטלה. הוא ממליץ על קביעת בית כנסת או בית מדרש שבו יהא רב או תלמיד חכם שירכז את כל שיעורי התורה בשעות היום. מקצת מן הזמן ילמדו מלמדים מתנדבים, אך רצוי שיהיה גם מלמד או דורש בשכר כדי ליצור מחויבות וקביעות. הלימודים מיועדים לזקנים שאינם יכולים לעבוד, ולאלה הבטלים ממלאכתם גם אם בטלתם זמנית, דהיינו הפסקה כלשהי בעבודה. אותו תלמיד חכם ידרוש מענייני היום וכן ילמדם מתחומי הלימוד היותר פופולריים והכרחיים: דברי אגדה, דרשות, מוסר, סיפורי תורה ודינים. אין המטרה להפוך אותם ללמדנים אלא רק להגביר בהם את הידע ובעיקר למשוך אותם מן הרחוב או מבתי קפה אל בית הכנסת והלימוד.601

			בד בבד עם המלצתו החמה ללמד כתיבה לצורכי תקשורת, בין שתורנית ובין שכללית, הוא מודע למשמעות המילה הכתובה המבדילה ממילה הנאמרת בעל פה. לכן הוא מזהיר מפני ניסוחים בוטים המובילים בהכרח לריב וקטטה, ומדריך את הקורא לכתוב דברים נוחים, דברי שלום ולא דברים שיביאו לכעס ומריבה. הדברים אמורים גם בדברי תורה, כגון אגרות מוסר או שו"ת כי גם שם צורת הפנייה חשובה. הוא מוסיף ואומר: "אין שום יתרון לבעל הלשון להרעיש ארץ ומלואה על לא דבר".602

			ארץ ישראל

			חכמי ישראל בכל הדורות ראו בארץ ישראל ערך עליון ושאפו אליה, בין שלחיות בה ובין שלמות ולהיקבר בה. רוב העולים שמו פעמיהם לירושלים אך גם בשאר ערי הקודש, צפת, חברון וטבריה, היו קהילות, מהן גדולות יותר ומהן קטנות. בשלהי המאה התשע־עשרה היישוב היהודי מתחיל להתרחב מחוץ לחומות ומחוץ לערי הקודש, אך מבחינת האמונה הדתית עדיין היו ערי הקודש היעד להתיישבות, ובעיקר בקרב אלה שלא עלו כחלוצים לארץ ישראל. עדיפות ההתיישבות הייתה לפי מספר תלמידי חכמים והישיבות שהיו בעיר. חכמי צפון אפריקה אינם יוצאי דופן מבחינה זאת, וגם הם קראו לעלות ולהתיישב בארץ ישראל.603 גם ר' שלום הכהן מתייחס בספריו לעלייה לארץ ישראל, או לפחות לבקר בה, אף שאינו מקדיש לכך פרק מיוחד. הוא עצמו, כאמור, עשה מעשה בסוף ימיו ועלה לארץ ישראל והתיישב בה, אף שמשפחתו נשארה בג'רבה ולא עלתה עמו.

			בפרק העוסק בענייני דירה מקצה המחבר שני סעיפים לחשיבות העלייה לארץ ישראל והחיים בה.604 אף על פי שהוא מחייב את הישיבה בארץ ישראל הוא שולל זאת אם הדבר גורם לתלות בחלוקה, וחוסר אמצעי קיום נאותים.

			ואם אפשר לו לדור בארץ ישראל תובב"א מה טוב ומה נעים כי נמשך מזה טהרת הנפש וזיכוכה כמאז"ל המהלך ארבע אמות בארץ ישראל מובטח לו שהוא בן העולם הבא. אך יש לו לאדם להכין תחילה הכשרונות הראויים לזה וישים לבבו להיות בידו מלאכה או מסחר או קרן גדול לפרנס את עצמו ואת בניו ובני ביתו ויחקור וידרוש על זה עד שישיג מטרתו ולא יהיה שם ח"ו תוהא על הראשונות.605

			אנו מוצאים כאן מחד אלמנט דתי פילוסופי בדבר חשיבות הישיבה בארץ ישראל — זיכוך הנפש, חלק לעולם הבא, אך מאידך ישנו הצד הפרקטי — אמצעי מחיה. בירור האפשרויות הכלכליות הוא הכרחי לפני העלייה כדי שלא יתחרט העולה אחר כך על מעשיו וירד מן הארץ, מעשה שהוא חמור יותר מאשר לא לעלות כלל. לכן, בטרם יעלה לארץ צריך אדם לברר את אפשרויות הפרנסה בתחום העבודה המקצועית או את היכולת לפרנס עצמו ואת משפחתו מן הכספים שצבר בחו"ל עד ליצירת מקור פרנסה חלופי. הווה אומר, לא חיים בארץ ישראל, אלא חיים נאותים בארץ ישראל הוא המעשה החשוב.

			עדיפות עליונה נותן המחבר ליישוב ירושלים מכל שאר ערי ארץ ישראל, ואחריה מבחינת חשיבות באה טבריה שבה התגורר לעת זקנתו. לדעתו, חשיבותה של עיר נמדדת בהימצאותם של תלמידי חכמים בה. אך אם אין הדבר אפשרי לגור באחת משתי הערים הללו אזי גם ערים אחרות בארץ ישראל טובות הן יותר מישיבת חוץ לארץ.606 על אף התנגדותו למסעות ארוכים,607 אלא אם כן הנסיעה הכרחית לצורכי פרנסה ומסחר, הוא ממליץ על לפחות נסיעה אחת לארץ ישראל למי שאינו יכול להרשות לעצמו לחיות בה.608

			ר' שלום הכהן מודע להתפתחויות המדיניות סביב ארץ ישראל, העליות והפעילות הציונית בעולם, ועל כן הוא קורא להתחיל ללמוד את השפה העברית, כתיבה, קריאה ודיבור כהכנה למה שעתיד לקרות ולהפיכתה של העברית לשפה הרשמית בארץ ישראל.

			המעלה הגדולה ביותר שיכול אדם בגלות להגיע אליה היא העלייה לארץ ישראל על מנת להשתקע בה הוא וכל משפחתו. אך גם הטיול וההליכה בארץ ישראל חשובים הם, ואפילו מי שעושה זאת בזקנותו. אפשר להניח שהדוגמה היא מהזקנים בני המערב אשר הולכים לארץ ישראל. הם אינם מאלה שמתכוונים לחזור לארצם, אלא קרוב לוודאי שהם עולים לארץ ישראל לחיות בה את שארית חייהם ולהיקבר בה.

			הציונות והעליות הראשונות הן מבחינתו ניצוצות גאולה. את הקשר המיוחד שבין עם ישראל וארץ ישראל הוא מוצא בעובדה שעם ישראל לא יכול להתיישב ביישוב קבע בארצות הגלות ולהתקבל בהן כחלק אינטגרלי מחד גיסא; ומאידך גיסא ארץ ישראל לא הייתה מיושבת לאורך כל השנים שלא ישבו בה ישראל. רק עתה, עם התחלת היישוב היהודי בארץ ישראל, מתחילה הארץ להתפתח מחדש.609

			עבודה ומסחר

			ר' שלום הכהן החשיב מאוד את ערך העבודה והמלאכה, או כל אמצעי אחר להשגת פרנסה, ולא את ההיסמכות על תרומות מכל סוג שהוא. הוא גם מתנגד לתלמידי חכמים העוסקים בתורה ונסמכים בפרנסתם על הקהילה ואינם מתפרנסים ממלאכה.610 תלמיד חכם היושב בישיבה ומתפרנס מתרומות אחרים אינה מעלה בעיניו. כיוון שלדעתו "יפה תורה עם דרך ארץ" משמעו תורה עם עבודה ומלאכה ולא במובן של נימוסים.611 לדידו, ערך העבודה הוא ראשון במעלה. העבודה קודמת אפילו למסחר, אף שהוא מודע לרווחיות הגדולה בדרך כלל של המסחר העולה על מלאכת כפיים. התנגדותו למסחר נובעת מהתנגדותו הכללית למסעות ארוכים, מכיוון שכך מפקיר ראש המשפחה את משפחתו ואינו ממלא את מחויבותו למשפחה, לאשתו ולילדיו, בעיקר בתחום החינוך שהוא אחראי לו, ומכניס את עצמו לסכנות מיותרות.612

			לעומת זאת בפרק העוסק במסחר הוא משבח את המסחר יותר מן המלאכה ובלבד שהמסחר יתנהל בצדק וביושר. אומנם המלאכה מפרנסת את בעליה, אבל המסחר מעשיר את בעליו. ובמקום אחר הוא מגדיר את המסחר "שהוא מבחר המלאכות והטיפולים".613 יש לו גם עצות פרקטיות, כגון העדפת מסחר קרוב על רחוק; העדפת מסחר בעל רווח מועט קרוב ומיידי על מסחר בעל רווח גדול יותר רחוק ומסוכן; סקר שווקים לפי הזמן והמקום. הסוחר צריך אפוא לתכנן את מסחרו כיאות מבחינת הצרכים, הסיכונים והרווח.614 סיכומו של דבר הוא, כי "המסחר צריך עיון וישוב".

			משתי סיבות יש לדעתו עדיפות למסחר על המלאכה. האחת, הרווח במסחר גדול יותר והסוחר יכול לתרום מרווחיו לצורכי הרבים, מה שאין כן מי שעמל ממלאכת כפיים ופרנסתו מצויה בדוחק. השנייה, המסחר מותיר זמן פנוי רב יותר שאפשר להקדישו ללימוד תורה. בנוסף, הסוחר יכול לקבוע את עיתותיו, ואילו בעל המלאכה עיתותיו נקבעות במקום העבודה. לכן הסוחר יכול להקדיש יותר זמן לתפילה בציבור וללימוד. הדגש מושם על חיזוק החיים היהודיים הדתיים במציאות הקשה של מציאת פרנסה. כנראה מתוך התנסותו בבית הדין בסכסוכי סוחרים הוא מדגיש את הצורך בתיעוד בכתב של העסק המסחרי גם בעסקאות שלכאורה נסתיימו ללא סכסוך. ייתכן שערעור על עסקה יתעורר לאחר מכן, ועל כן התיעוד יעזור לברר את האמת מן השקר. מבחינה זאת הוא מציע לשמור גם תכתובת אחרת בענייני מסחר, כגון אגרות ומכתבים ולא רק תעודות משלוח וקבלות.

			יזהר שלא לשלוח אגרת עד שיקח ממנה נוסח אם בכתב ידו או ע"י מכבש הנקרא 'כופיא' כי לפעמים יצטרך לדעת מה כתב לחברו ולא ימצאהו. ישמור כל האגרות הבאים לו אפילו הם ישנים ועבר זמנם כי לפעמים יצטרך להם.615

			בפרק העוסק ב"הנהגת הדרך ארץ שבין אדם לעצמו ושבין אדם לחברו" הוא מוסיף ואומר: "לא ישליך אדם שום חשבון ושום שטר וכתב יד כי על הרוב יצטרך להם ברבות הימים".616 בהקשר זה ראוי לציין את הפרק העוסק בשותפים בספר 'ברכה ושלום'.617 הפרק עוסק בין היתר בבחירת שותף נאמן וירא שמים ולא איש רע וחוטא. עצותיו לשותפים בפרק זה כוללות כמעט את כל האפשרויות ומבוססות על כמה עקרונות:

			חלוקת עבודה צודקת ושווה בין השותפים.

			אף שאמרנו שתהיה חלוקת עבודה שוויונית, כל אחד מהשותפים ישקיע בעסק את כולו כאילו הוא לבד ללא שותפים ולא יסמוך שהשני יעשה את העבודה.

			כל פעולה בשותפות תהיה על דעת כל השותפים.

			אמון מלא ונאמנות בין השותפים, היות ויש הרבה פיתויים וחשדות בשותפות שכזו. נאמנות זו כוללת גם שלא יתפתה לפרק את השותפות במחשבה שיכול ליצור שותפות אחרת טובה יותר. בוררות מוסכמת במקרה של חילוקי דעות, רצוי החלטה על הבוררים בזמן ייסוד השותפות.

			פירוק השותפות רק אם מתברר מעל לכל ספק כי השותף אינו אדם ישר. במקרה זה היפרדות תוך הסכמה או בוררות מוסכמת ומתוך שלום ואחווה. יחסי שלום אלו חייבים לשרור ביניהם גם לאחר פירוק השותפות.

			נימוסי שולחן

			ר' שלום הכהן, שחי במפנה המודרנה, מנסה להחדיר בין קוראיו את נימוסי השולחן החדשים ולנתקם מנימוסי השולחן הערביים שנהגו עד עתה, וכנראה שלא הושרשו עדיין בקהילה היהודית. אנו מוצאים ניסוחים כלליים של התנהגות, כפי שהיא מופיעה במקורות לצד הוראות שהן חדשות ברוח הזמן. כפי הנראה השימוש בסכו"ם לא חדר עדיין לכל שכבות האוכלוסייה ונשאר נחלת האריסטוקרטיה או המשכילים, והמון העם נהג כדרכו לאכול בידיים. כך למשל ההוראה הבאה: "יאכל ע"י כף או מזלג כל מה שאפשר ואם אי אפשר יזהר שיהיו אצבעותיו נקיות ולא יגע במאכל רק בראשי האצבעות ויקנחם אח"כ".618

			הוראות אחרות ומיוחדות היכולות להצביע על מנהגים לא נאותים שפשו בחברה בשל המודרנה, כגון אכילה במסעדות וישיבה בבתי קפה, שאולי גרמו לפריצות חברתית ונוצלו לרעה: "יזהר מאוד מלאכול בשלחן אחד עם שום אשה בין פנויה בין נשואה כי לא ימלט מאיסור הסתכלות והרהור וקלות ראש".619 אין להניח שהדברים נכתבו נגד אירועים משפחתיים מכיוון שבדרך כלל ישבו שם בין המשפחה, ואילו כאן מדובר באישה זרה. שני סעיפים נוספים הבאים בסמיכות זה לצד זה וקרוב לוודאי שקשורים זה בזה נוגעים לנדבנות ולהכנסת אורחים בענייני אכילה: "יזהר שלא יהנה מאנשים שהם צרי עין. ראוי לאדם שלא יכנס לבית חברו בשעה שהוא סועד"620 

			פרק ארוך במיוחד מייחד המחבר לבעיית שתיית משקאות חריפים ושכרות.621 הימנעות מוחלטת משתיית יין או שיכר אינה אפשרית הן מצד המנהג והן מצד ההלכה. לכן אנו מוצאים מחד גיסא הוראות מתי וכיצד לשתות יין, ומאידך גיסא אזהרות מפני שתיית יתר ושכרות, ובעיקר דרכים להימנע ממנה. דברי ר' שלום הכהן מעידים על שכיחות הבעיה בימיו, שכן הוא מזהיר במיוחד את ההורים והמורים שישגיחו על הילדים ואת הרבנים שישגיחו על בני הקהילה, כדי שלא יתמכרו לטיפה המרה. הוא מזהיר גם תלמידי חכמים ומלמדי תינוקות שלא יהיו שתיינים בעצמם. הוא מבין ששכרות היא בעיה חינוכית בעיקרה המועברת בדרך כלל מאב לבן. לכן הוא מדגיש במיוחד את הצד החינוכי ואת ההשקעה הרבה בילדים ובנערים כדי לנתק את שרשרת השיכרות המשפחתית. דבריו בדרך כלל אינם פונים אל הדין וההלכה אלא אל ההיגיון והפסיכולוגיה. הוא מתאר בפירוט את הבעיות של השיכור ואת הידרדרותו הפיזית החברתית והכלכלית משיכרות. הוא מצייר את התמונה כפי שהיא ונותן לאדם להביט לתוך עצמו פנימה ולהחליט בעצמו. וכך הוא מביא סיפור מעשה מודרני שבאמצעותו הוא מלמד את המסקנה הפנימית המתבקשת:

			איש אחד היה שיכור ומתהפך מצד זה לצד זה ובגדיו מלוכלכים ברפש וטיט והובא לפני אחד משרי המלוכה. והשר הזה העמיד נגדו מכונת הפוטוגראפיא ולקח תמונתו בהיותו עומד ונדחה מפה לפה ובבגדיו המלוכלכים וציוה לו לחזור לביתו ולבוא מחר בבוקר. ובבואו לפניו טרם שהשתכר הראה לו תמונתו ונסתכל בה יפה יפה ומאז מנע עצמו לגמרי מהשכרות בלתי שום עונש גופני או ממוניי.622

			על חשיבותה של הבעיה והצורך למצוא לה פתרון תעיד דעתו להכפיף את ההלכה לצורך כך. אף שבדרך כלל הנדר והשבועה נחשבים למעשים חמורים שיש להימנע מהם ככל האפשר, במקרה זה הוא מתיר לשיכור להישבע ולנדור כדי להימנע משתייה ושיכרות.623

			משחקי קובייה והימורים

			פרק שלם דן במשחקי קובייה והימורים בכלל. נראה כי היה איסור ממשלתי על כך, וגם היו תקנות שתיקנה הקהילה היהודית נגד המשחקים, דבר המראה על חומרת הבעיה.624 במיוחד מוזכר משחק הקלפים, שלדברי ר' שלום הכהן הייתה תמימות דעים מיוחדת נגדו באי ג'רבה, דבר המעיד על תפוצתם של המשחקים הללו בין היהודים ולא יהודים. "בשחוק הנקרא כאר'טא קבלה בידינו מהראשונים והקדמונים שיש עוד חרמות ונדויים לבל ישחקו בזה בעיר ג'רבה וכן הוא הדין להעיירות הנלוים אליה".625 את התופעה הזאת הוא תוקף מכמה כיוונים.

			חוסר התועלת שבהימורים, שכן אף אחד לא התעשר מהם ועל פי רוב המהמרים או המשחקים בקובייה אינם עשירים.

			המהמרים מלאי חשדות שמא מרמים אותם במשחק ובגלל זה הם מפסידים.

			גם בזמן רווח וגם בזמן הפסד המהמר אינו שקט.

			כל כסף שהמהמר מרוויח הוא כסף גזול.

			המשחֵק בקובייה עובר על כמה איסורי תורה, כגון לשון הרע, דבר נבלה, גזל, גנבה, שקר.

			המשחֵק בקובייה גרוע מן השיכור והשוטה הקורע את בגדיו, כיוון שהראשון מפסיד רק את מחיר המשקה, השני את בגדיו ואילו המהמר מפסיד את כל רכושו.

			המהמר שנוא על חבריו ועל קרוביו, משפחתו ובני ביתו.

			הוא מהווה מודל רע לבניו שעלולים ללכת בדרכיו. 

			סיכום — אפיונם של ספרי המוסר כספרות עממית

			אחת השאלות שלא ניתנת עליה תשובה מוחלטת ומדויקת היא ההגדרה של המושג 'ספרות עממית' ובתוכה גם המושג 'ספרות מוסר עממית'.626 חוקרים ייחסו את המונח 'ספרות עממית' בארצות המזרח וצפון אפריקה לזו שנכתבה או תורגמה לערבית־יהודית.627 ייתכן שהנחה זו נכונה בהשוואה לספרות שנכתבה בעת החדשה, כאשר חכמים כתבו את דבריהם — שו"ת, דרשות, פרשנות מקרא, קבלה ופילוסופיה, מוסר ועוד — בעברית, ולא בימי הביניים, אז כתבו בארצות שהיו תחת שלטון האסלאם בערבית ולא בעברית. ברור כי בסוף המאה התשע־עשרה ותחילת המאה העשרים ספרות שנכתבה בערבית־יהודית בארצות המזרח וצפון אפריקה, או אף זו שניתרגמה לערבית, יועדה בעיקר לשכבות העממיות ולא לשכבות האוכלוסייה המשכילית והתורנית.

			גם אם הגדרת הספרות העממית כזו שנכתבה או תורגמה ללשון המקומית המדוברת אינה הגדרה מושלמת, שהרי ספריו של ר' שלום הכהן נכתבו בעברית ותורגמו על ידי בנו של המחבר לערבית. זאת ועוד, הספרים נדפסו בעברית ובערבית יחד באותו עמוד, כאשר חלקו העליון של העמוד הוא העברית וחלקו התחתון הוא הערבית. העברית נדפסה כמקובל באותיות רש"י ואילו הערבית באותיות מרובעות גדולות, כנראה כדי להקל על הקריאה. לכן נראה שבהדפסת הספרים ניתנה תשומת לב גדולה יותר לקריאה בתרגום הערבי ולא למקור העברי.

			ניתן לבחון את הגדרתה של ספרות כ'עממית' על פי כמה פרמטרים:

			הכותב — אם הוא שייך לשכבה חברתית מסוימת שאינה שכבת העילית המשכילית; ואם אפשר לתאר כתיבה רבנית על ידי חכם שאינו משתייך לשכבת המשכילים התורניים ועל כן הוא אינו שייך לשכבה העממית. אם מוצאו של אותו חכם הוא הקובע מבלי להתחשב בהשכלתו, או שמא אין חשיבות למוצאו, ומאחר שלמד והשכיל הוא עולה מדרגה חברתית ועל כן אי אפשר להגדיר את כתיבתו 'עממית'.

			קהל היעד — אם הדברים מכוונים לשכבת ההמון העממית או לקהל משכיל. על פי בחינה זו, כל דבר שנכתב ויועד לשכבת המשכילים, הן מצד סגנונו והן מצד תוכנו, יהא שייך לספרות גבוהה, ואילו מה שיועד להמון מן הבחינות האלה יהא שייך לספרות העממית. מבחינה זו יכולים לבדוק את ספרות המוסר ולמיינה לפי סגנון הכתיבה, אם הוא סגנון פשוט או סגנון משכילי. מתוך הנחה שרמת ההשכלה משתנה במשך הדורות נצטרך לבחון את הכתיבה על רקע תקופתה. מה שנראה כספרות עממית בימי הביניים, למשל, יכול להיחשב בימינו לספרות משכילית בגלל הרקע התרבותי ההשכלתי השונה. לא פעם כאשר אנו קוראים ספרות שנכתבה בימי הביניים — דרשות או ספרות מוסר — אנו מתקשים להבין את הכתוב ועומדים תוהים אם אי־פעם הבינו את הכתוב, האם הדרשה הובנה על ידי האדם הממוצע או שזו הייתה נחלת משכילים מעטים שאליהם הדברים מופנים. הוא הדין גם לגבי ספרות המוסר, שאינה תמיד מובנת לאדם הפשוט הממוצע.

			הסגנון — אם הכתיבה היא בסגנון מלומד וכבד או בסגנון קליל ושוטף. ברור שסגנון מלומד מלא בביטויים ומושגים מקצועיים טכניים אינו מיועד להמון אלא רק למשכילים בעלי המקצוע, ואילו סגנון קליל ושוטף מיועד לקורא הפשוט הממוצע. אם המחבר מרבה לצטט מקורות ולהפנות אליהם או שהוא ממעט לעשות זאת. גם כאשר הוא משתמש במקורות כאלה הוא מעבד אותם ללשונו ואינו מזכיר את מקורם כלל.

			אחד המאפיינים של התרבות העממית, אשר מביא ב"ז קדר במאמרו, הוא כי עיקר ביטויה הוא בהיותה תרבות שבעל פה, כאשר ידיעת קרוא וכתוב הייתה נחלתם של המשכילים. במרבית המקומות בפזורה היהודית מאפיין זה אינו רלוונטי כיוון שהיהודים למדו לקרוא גם אם לא למדו לכתוב, בשל הצורך לקרוא את התפילה וספרי הקודש. נוכל לומר, כפי שנאמר לעיל, כי התרגום לערבית־יהודית בא להחליף את התרבות שבעל פה, שכן קריאת השפה המדוברת והמוכרת באותיות העבריות המוכרות שילב שני תחומי ידע שהיו קיימים כבר.

			כאשר אנו דנים בספרות המוסר קשה עוד יותר לעמוד על האבחנה בין ספרות עממית לזו שאינה עממית. בדרך הטבע ספרות המוסר פונה אל הציבור הרחב ואינה פונה אל סקטור משכילי מיוחד. גם כאשר נכתבת ספרות כזו המיוחדת לסקטור מסוים, אין היא נכתבת לזה המשכילי התורני, שעבורו נכתבת הספרות התורנית המקצועית, ובעיקר ספרות ההלכה וספרות השו"ת. ספרות המוסר אינה פונה במיוחד לשכבת המשכילים, אף שגם הם כלולים בקהל היעד. לכן ניתן לומר שמבחינה זו כל ספרות המוסר היא עממית. אולם בכל זאת אנו יכולים להבחין בהבדלים רבים בין ספר אחד למשנהו מבחינת הסגנון הכללי של הספר.

			ישנם כמה סימנים המעידים כי ספרי המוסר של ר' שלום הכהן יכולים להיקרא ספרות מוסר עממית. הם נכתבו בצורה שתקל על הקורא שאינו משכיל ואינו יכול להקדיש את עיתותיו לעיון וקריאה; חלוקתם לשלושה ספרים בעלי תחומי נושאים מוגדרים במקום ריכוזם בספר אחד גדול; כתיבה בפרקים קצרים וחלוקה לסעיפים; הבאת דברי המוסר כשהם מסוכמים וללא דיונים ארוכים והוכחות משכילות; מיעוט בהבאת מקורות; בעיקר הבאת הסמכות המקובלת, כגון רז"ל, המקובלים, הרופאים וכו', דבר היוצר את הרושם המתאים על הקורא שאינו מעוניין ואינו יכול לעקוב אחר מראה מקום מדויק. הנושאים שנבחרו אינם מתחום ההתנסות הדתית שבין אדם למקום אלא בעיקר בין אדם לחברו ובהוויות יום יומיות, בעיות חברתיות שרווחו בזמנו ובמקומו של המחבר. הספרים מיועדים אפוא להמון העם ולא לחכמים אנשי התורה. נוסף על כך, התרגום לערבית שנעשה על ידי בנו של המחבר בא להוסיף על המגמה שהזכרנו לעיל, ולהסיר בעיות הבנה אפשריות עקב מגבלות השפה.

			נספח — הקדמת הספר 'חיים ושלום'

			אמר הצעיר המחבר אחרי כתבי ואחרי הוציאי לאורה ספרי הקטן חפץ יקר קטן הכמות ורב האיכות אשר בשיר קטן כאורך ק"ש סדרתי כל המצות העשין והלאוין דאורייתא ושבע מצות דרבנן המתקיימים בזמן גלותינו ומספרם י"ש בלשון צח וברור כמו שיראה הרואה שם, יעצוני לחבר עוד ספר זה אשר קראתי בשם חיים ושלום ותורגם ללשון ערבי על ידי בני ידידי ואו"ע הרמ"ך היו וקורא בשם דברי שלום על המדות. לבאר שבח ויושר המדות הטובות תועלתם וטובתם למען ידבק בהם האדם ויתנהג בהם תמיד. ורעת וגנות המדות הרעות למען יתרחק מהם האדם בתכלית הריחוק וכתבתים בשפה ברורה ובקיצור לשון. יראו ישרים וישמחו, נבוני לבב ויעלוזו. ויהיה ספרי זה כמו ח"ב לספרי חפץ יקר הנז'. כי המדות הטובות הם הם סיבה גדולה ועזר רב לקיום מצותיו ב"ה והמדות הרעות הם להפך. כי הנדיב נקל לקיים מצות צדקה והלואת העני ושאר מצות גמילות חסדים וכשהוא מקיימם מקיימם על הצד היותר טוב. טלית נאה, סוכה נאה צדקה וגמילות חסדים בשופע רב וכל כיוצא. אך הכילי יקשה עליו לקיים כל המצות התלויות בממון, ומה שהוא מקיים, מקיים בהתרשלות ועצבון וצמצום רב כאשר כה דבר בקדשו רבנו הקדוש מהרח"ו ז"ל בסה"ק שערי קדושה, ח"א שער ב' וז"ל 'צריך ליזהר ממדות הרעות יותר מקיום מ"ע ול"ת כי בהיותו בעל מדות טובות בנקל מקיים כל המצות' עכ"ל הקדוש. ועוד יש אתי שלושה ספרים נפתחים הראשון, מדבר בכשרון הרגשות האדם מחשבה דיבור ומעשה ותיקונם כפי חושי האדם. חוש הראות חוש השמע חוש הטעם חוש הריח וחש המישוש והוא עצמו כשרון המעשה הנז'. השני בדברים שהם חוץ לגוף אשה בנים חבר קרוב שכן וכדומה. אשר בהיותם טובים מטים ומושכים את האדם מדרך רע לדרך טוב. ובהיותם רעים ח"ו מושכים ומטים את האדם מדרך טוב לדרך רע. ולכן האדם צריך להתאמן ברוב עוז ותעצומות להתרחק מהגורמים דרך רע ולהתדבק בגורמים דרך טוב וישר ובסופו פרק דרך ארץ. השלישי על המצות דאוריתא ודרבנן מוסרים והנהגות ישרות כפי מה שהורוני מן השמים.

			נאום הצעיר המחבר הכו"ח פה עי"ת זרזיס יע"א יום ר"ח אייר ש' ובאו עליך כל הברכות והיא שנת התרפ"ג לבריאת העולם.

		
	
			רשימת המקורות

			מקורות ראשוניים

			ספרי ר' שלום הכהן

			ברכה ושלום = דרכי שלום (תרגם ר' כ"מ הכהן), ג'רבה תרפ"ו (1924).

			חיים ושלום = דברי שלום (תרגם ר' כ"מ הכהן), ג'רבה תרפ"ד (1924).

			צדק ושלום = נתיבות שלום (תרגם ר' כ"מ הכהן), ג'רבה תרפ"ז (1924).

			מקורות מחקריים

			אברהמי, 'תולדות התנועה העברית בתוניס' = י' אברהמי, 'לתולדות התנועה העברית בתוניס', בתוך מ' זהרי ואחרים (עורכים), הגות עברית בארצות האיסלאם, ירושלים תשמ"ב, עמ' 408-394.

			אבישור, הספרות העממית של יהודי בבל = י' אבישור, 'הספרות העממית של יהודי בבל בערבית יהודית', פעמים, 3 (תש"ם), עמ' 90-83. 

			___, שלשה רבנים בבבל = י' אבישור, 'קווים ליצירה הספרותית העממית של שלשה רבנים בבבל במחצית השניה של המאה הי"ט', פעמים, 59 (תשנ"ד), עמ' 123-105.

			אטינגר, תולדות היהודים בארצות האיסלאם = ש' אטינגר (עורך), תולדות היהודים בארצות האיסלאם, ח"ב, ירושלים תשמ"ו, עמ' 332-320.

			אילן, דרשה ממצעת = נ' אילן, 'דרשה ממצעת בהגדה של פסח', בתוך ב"ז קדר (עורך), התרבות העממית, עמ' 326-305.

			בר אשר, הספרות הרבנית בצפון אפריקה = ש' בר אשר, 'הספרות הרבנית בצפון אפריקה 1948-1700', פעמים, 87-86 (תשס"א), עמ' 257-233.

			___, ארץ ישראל בתורתם = ש' בר אשר, 'ארץ ישראל בתורתם של רבני צפון אפריקה וחכמיה (1977-1830)', בתוך א' רביצקי (עורך), ארץ ישראל בהגות היהודית במאה העשרים, ירושלים תשס"ה, עמ' 232-210.

			בשן, זיקתם של יהודי המגרב לא"י = א' בשן, 'זיקתם של יהודי המגרב לא"י והתקווה המשיחית בכתבי נוצרים בין המאות הי"ז-כ', בר־אילן, יד-טו (תשל"ז), עמ' 175-160 (נדפס מחדש בתוך א' בשן, ממזרח שמש עד מבואו, לוד תשנ"ו, עמ' 34-21).

			בשן והכהן, אב"ד ג'רבה = א' בשן, ר' משה כלפון הכהן, 'אב"ד ג'רבה: קווים לדמותו', בתוך ש' גליק (עורך), זכור דבר לעבדך: אסופת מאמרים לזכר ד' רפל, ירושלים תשסז, עמ' 82-69.

			די וידאש, ראשית חכמה = ר' אליהו די וידאש, ראשית חכמה, קושטא 1736.

			דשן, קווים למבנה החברתי = ש' דשן, 'קווים למבנה החברתי של קהילות יהודי ג'רבה ודרום	טוניסיה מסוף המאה הי"ט עד לעליות ארצה', ציון, מא (תשל"ו), עמ' 108-97.

			הופלנד, ספר רוח חיים = כ"ו הופלנד, ספר רוח חיים (תרגם מ"מ יאוועל), לעמברג 1831.

			הטל, הספרות העממית של יהודי תוניס = א' הטל, 'על הספרות העממית של יהודי תוניס', בתוך א' שטאל (עורך), עדות ישראל, ב, תל אביב תשל"ח, עמ' 459-456.

			חדד, ג'רבה היהודית = ב' חדד, ג'רבה היהודית, ירושלים תשל"ט.

			טובי, מצוות יישוב ארץ ישראל = י' טובי, 'מצוות יישוב ארץ ישראל בכתבי ההגות והפרשנות של חכמי צפון אפריקה', בתוך א' רביצקי (עורך), ארץ ישראל בהגות היהודית במאה העשרים, ירושלים תשס"ה, עמ' 209-184.

			טובי, הספרות הערבית־היהודית בתוניסיה = י' וצ' טובי, הספרות הערבית־היהודית בתוניסיה (1950-1850), ת"א תש"ס.

			כהן, החינוך היהודי בתוניסיה = א' כהן, 'החינוך היהודי בתוניסיה', בתוך מ' זהרי ואחרים (עורכים), הגות עברית בארצות האיסלאם, ירושלים תשמ"ב, עמ' 393-367.

			כהן, תרבות עממית ותרבות עילית = א' ור' כהן, 'תרבות עממית ותרבות עילית: אשליית הניגודים', בתוך ב"ז קדר (עורך), התרבות העממית, ירושלים תשנ"ו, עמ' 30-13.

			כהן, מלכי תרשיש = ב"ר כהן, מלכי תרשיש, נתיבות תשמ"ו.

			מסינג, זיקתם של יהודי ג'רבה לארץ ישראל = י' מסינג, 'זיקתם של יהודי ג'רבה לארץ ישראל מראשית המאה העשרים ועד לעצמאותה של תוניסיה', בתוך מ' זהרי ואחרים (עורכים), הגות עברית בארצות האיסלאם, ירושלים תשמ"ב, עמ' 274-253.

			סובלסקי, חיי יהודי ע"פ התלמוד = י' סובלסקי, חיי היהודי ע"פ התלמוד, ווארשא תרנ"ג. 

			פאפו, פלא יועץ = ר' א' פאפו, פלא יועץ, קושטנדינא 1824.

			קידר, התרבות העממית = ב"ז קדר (עורך), התרבות העממית, ירושלים תשנ"ו.

			קרו, שלחן ערוך = י' קרו, שולחן ערוך: אוצרות הפוסקים, ירושלים תש"ל.

			רודריג, חינוך חברה והיסטוריה = א' רודריג, חינוך חברה והיסטוריה: "כל ישראל חברים" ויהודי אגן הים התיכון 1929-1860, ירושלים תשנ"א. 

			רוטשטין, בית ועד לחכמים = מ' רוטשטין, בית ועד לחכמים, מונקאטש תרמ"ז. 

			חיים סעדון

			היסטוריונים תוניסאים והציונות בתולדות ארצם

			הקדמה

			הכתיבה על תולדות היהודים בארצותיהם הייתה ונשארה ברובה נחלתם של היסטוריונים יהודיים ובעיקר ישראלים. זו תופעה המאפיינת חברות ותרבויות של מהגרים לרבות זו על היהודים בארצות האסלאם, ובייחוד מחקר הציונות בארצות אלה. תחום זה כמעט בלעדי לחוקרים ישראליים. מחקרים על הציונות בארצות האסלאם628 תרמו להשתלבותם של יוצאי ארצות אלו בחברה הישראלית, ובמארג האתוסים המרכיבים את זהותה.

			על רקע זה מרשימה במיוחד התעניינותם של חוקרים תוניסאים במקומם של היהודים ושל הציונות בהיסטוריה של ארצם. החוקרים התוניסאים כתבו עבודות דוקטור ועבודות מוסמך ופרסמו מאמרים על יהודי תוניסיה בכלל ועל הציונות בארץ זו בפרט.629 מבין שלושת מוקדי המחקר העיקריים על יהודי תוניסיה — ישראל, צרפת ותוניסיה — לקהילה האקדמית התוניסאית חלק חשוב ונכבד. קביעה זו מסתמכת על שלוש עובדות. ראשית, בתוניסיה פועל מרכז מחקר בשם 'היסטוריה וזיכרון קהילתי', שלפעילותו עוד נשוב. שנית, בשני העשורים האחרונים התקיימו כמה כינוסי חוקרים בפריז שארגנה האגודה לחקר יהודי תוניסיה (La Société d’Histoire des Juifs de Tunisie ‒ SHJT). כינוסים אלה הפגישו לראשונה חוקרים מצרפת, מישראל ומתוניסיה, וחלקם של האחרונים היה רב־חשיבות. כנס נוסף על נושא דיוננו נערך בתוניסיה — ללא ישראלים — ושני כנסים מקבילים נערכו באוניברסיטת בר־אילן בחסות מרכז דאהן, ובהם השתתפו גם חוקרים תוניסאים. כינוסים אלה הניבו קובצי מאמרים ומחקר.630 אלה קבצים ראשונים מאז ומעולם על יהודי תוניסיה. שלישית, המחקר האקדמי בתוניסיה הניב עבודות מחקר חשובות על היהודים, המסתמכות על ארכיונים בתוניסיה ובצרפת.

			עיון בהיסטוריוגרפיה התוניסאית בנושא יהודי תוניסיה מעלה שתי תקופות בעלות מיקוד מחקרי שונה. בתקופה הראשונה, משנות השבעים ועד שלהי שנות השמונים של המאה העשרים, התפרסמו כמה מחקרים על הציונות בתוניסיה, אך כמעט שלא נכתב על ההיסטוריה היהודית. בתקופה השנייה, משנות התשעים של המאה העשרים עד לימינו התהפכו היוצרות. רבו הפרסומים על היהודים בתוניסיה, והתמעטו המחקרים על תולדות הציונות בה.631 מאמרנו יתמקד בתקופה הראשונה, יציג את המחקרים על הציונות וידון בתרומתם. נסיים בניסיון להבין תופעה ייחודית זו של התעניינות מקומית, תוניסאית, בביטויי הציונות בתוניסיה ותולדותיה. 

			המחקרים

			בשנים 1989-1973 כתבו חמישה חוקרים תוניסאים על הציונות בארצם, ולהלן נציגם כרונולוגית. בשנים 1973 או 1974 כתב פיצל רול את עבודת המוסמך על 'השאלה הפלשתינית בעיתונות התוניסאית 1936-1917'.632 מחקר זה נעשה ב'מרכז הים־תיכוניות המודרנית ובת זמננו' (Le Centre de la Mediterranee Moderne et Contemporaine) באוניברסיטת ניס (Nice) שבדרום צרפת. במרכז זה נכתבו מחקרים חשובים על צפון אפריקה ובכלל זה על יהודי מדינות אלו. המדריך של רול בעבודת הגמר היה פרופסור אנדרי נושי.633 מחקרו של רול ממוקד. הוא בוחן את יחסן של שלוש קבוצות פוליטיות לבעיה הפלשתינית: הלאומיים התוניסאיים, הסוציאליסטים הצרפתים, והיהודים, בעיקר הציונים והמתבוללים שבהם.634 במחקרו פרקים המתייחסים להתבטאויות בעיתונות של כל אחד מהזרמים הללו, ודיונו עומד היטב באמות המידה של מחקר אקדמי. לטענת רול, "השאלה הפלשתינית הלהיטה תמיד את הרגשות. למעשה זו שאלה שעדיין בוערת, שעוררה ועדיין מעוררת את רגשותינו".635 כך קשר רול את נושאי העבר עם בעיות ההווה, כפי שהוא תופשן. את המחקר ייחד לארגון לשחרור פלשתין (להלן אש"ף), שבין מטרותיו, טען, היה "החיפוש אחר נקודות משותפות ודמיון בדרכי הפעולה ובתכניות בין התנועה הלאומית התוניסאית לבין התנועה הלאומית הפלשתינית".636 מחקרו של רול נכתב בצרפתית ולא פורסם. 

			כעשר שנים לאחר מכן כתב אל־האדי אל־תימומי עבודת דוקטור באוניברסיטה של תוניס בנושא 'הציונית בתוניסיה משנת 1897 ועד שנת 1948'.637 זהו מחקר חשוב, מעניין, ובעל גישה מרקסיסטית. הוא כולל שישה פרקים המתארים את התפתחותה של התנועה הציונית בתוניסיה: 'צמיחת התנועה (1911-1897)'; 'שלב הזחילה (1917-1911)'; 'שלב ההתבססות (1927-1917)'; 'שלב הצעדים הכושלים (1936-1927)'; 'שלב ההישרדות (1938-1936)' ו'תקופת המתח (1948-1938)'. העבודה פורסמה כספר והוקדשה לאש"ף, כפי שעשה רול לפניו. זהו מחקר מקיף ומתועד היטב אם כי מגמתי בעליל. חשיבותו בראשוניותו, במקורותיו, ובניסיון להציג מבט רחב על התפתחות הציונות בתוניסיה (אל־תימומי פרסם מחדש את מחקרו בשנת 2002. בהקדמה כתב שהמחקר אינו עוסק בשאלת התפתחות הציונות בלבד, הוא ממקמה גם בתולדותיה של תוניסיה). 

			בשנה שפרסם אל־תימומי לראשונה את מחקרו סיים מחמד אל־ערבי אל־סנוסי עבודת מוסמך על 'הפעילות הציונית בתוניסיה בין שתי מלחמות העולם (1939-1920)'.638 את העבודה כתב בהדרכתו של פרופ' בשיר טלילי באוניברסיטה של תוניס. מחקרו שונה מזה של אל־תימומי לא רק בצמצום הכרונולוגי, הוא מנסה להתמודד גם עם שאלת מקומה של הציונות בהיסטוריה ובחברה היהודית. הוא חילק את עבודתו לשלושה מעגלים: 'ההתארגנות הציונית הפנימית במסגרת הפדרציה הציונית', 'הציונות והזרמים הסוציו־פוליטיים בתוניסיה', ו'הציונות והמדיניות האסלאמית הים־תיכונית של המעצמות'. 

			אל־סנוסי הוא החוקר התוניסאי היחיד, כנראה, שראה ביהודי תוניסיה ובציונות מושא ראשי לסקרנותו המחקרית. הוא פרסם בין היתר, בשנת 1988, מחקר על העיתונות הערבית־יהודית בתוניסיה בשנים 1897-1884,639 ובשנת 1990 כתב מאמר בערבית על 'יהודי תוניסיה בדור הראשון של הפרוטקטורט הצרפתי'. בשנת 1991 פרסם מאמר מעניין, שנחזור אליו בהמשך הדברים, על 'ראשית הציונות בתוניסיה והפילוג הראשון באגודת ציון'.640 כמו כן כתב אל־סנוסי מאמר על 'שאלת היחסים בין יהודים ומוסלמים בתוניסיה בראשית שנות העשרים'. במאמריו חזר והשתמש בעיתונות היהודית שהופיעה בתוניסיה וכן במסמכים ארכיוניים תוניסאיים רלוונטיים. מבין החוקרים שיוזכרו במאמר זה אל־סנוסי הוא היחיד שביקר בישראל והשתתף בכינוס אקדמי שהתקיים באוניברסיטת בר־אילן. הוא גם הסכים להרצות בפני סטודנטים באוניברסיטת חיפה. 

			אחמד קסב, היסטוריון בפקולטה למדעי הרוח בתוניס, עסק בציונות בתוניסיה במאמר שפרסם בעקבות כנס אקדמי שהתקיים בשנת 1985 במסגרת 'מפעל המחקר הלאומי התוניסאי' על התנועות הפוליטיות והחברתיות בתוניסיה בשנות השלושים.641 בכנס זה הרצה קסב על 'הקהילה היהודית בתוניסיה בין הצתרפתות לבין ציונות (1940-1930)'. המאמר שפרסם בכותרת זהה מנתח את הציונות בתוניסיה מנקודות ראות שונות מאלו של אל־תימומי ואל־סנוסי. עניינו של קסב הוא חקר מיעוטים. לדבריו, בדרך כלל אין מיעוטים הנוטים להשתלב בחברה, אך הקהילה היהודית ניסתה להתמזג לגמרי בחיי המדינה. קסב מנסה להבין את הציונות מנקודת ראות של אזרחות וזהות. האזרחות הצרפתית העניקה ליהודי תוניסיה מידה רבה של ביטחון, אך גם, וזה חשוב יותר לטעמו, השתלבות במערכות הכלכליות והחברתיות של הקולוניאליזם הצרפתי. אל הציונות, הסביר, נהו אלה שלא קיבלו את האזרחות הצרפתית, והיא אפשרה להם לשחזר זהות ולבטא את עצמם. להבדיל מכל החוקרים האחרים, קסב אינו מציג עובדות חדשות על הציונות בתוניסיה, אלא פרשנות משלו לכוחה וסוד צמיחתה. 

			בשנת 1989 פרסם כ'לטון אל־פאסי את הספרון 'תפיסת המדינה היהודית בעיתונות ציונית — "החלוץ", "ההתעוררות היהודית", "המעורר היהודי"'.642 המחקר התפרסם בקפריסין כחלק מפעילות המרכז למחקרים פלשתינים והוא מבוסס על ניתוח שלושת העיתונים הללו, שלדעת החוקר מייצגים זרמים שונים בתנועה הציונית. להבדיל מקודמיו, אל־פאסי משתמש רק במקורות ציוניים ולא מתייחס לציונות כאל מקשה אחת, אלא משתדל להבחין בגווניה. הוא אכן הישיר ביותר מבחינת הצגת מטרת הכתיבה: "הנושא נבחר עקב החשיבות של הציונות בעולם הערבי היום והחשיבות שאנו מייחסים להכרת האויב, דימוייו, דרכי חשיבתו הרעיונית והפוליטית, וזאת על מנת שנוכל להתמודד עמו בהצלחה".643 העיון בעיתונות התוניסאית יעסוק באמצעי שהפיץ את הציונות במדינה ערבית. אל־פאסי מבהיר כי בכוונתו "לחשוף את שורשי הפוליטיקה הציונית העכשווית ובאמצעותה להבין כיצד הכינה התנועה הציונית את ההשתלטות על פלשתין, ולחקור את מידת האמינות של אותן אמיתות שעליהן נוסדה מדינת ישראל". הנה כי כן, בשנת 1973 או 1974 היה רול זהיר מאוד בהצגת מטרת מחקרו, ואילו בשנת 1989 אל־פאסי אומר דברים מפורשים. הוא מציג את מחקרו כמשרת אינטרס פוליטי כלל־ערבי, עכשווי ומובהק. 

			כאמור, בשנת 1991 שב ופרסם מחמד אל־סנוסי מאמר על 'מקורותיה של התנועה הציונית בתוניסיה עד מלחמת העולם הראשונה: הקמת "אגודת ציון" והפילוג הראשון שחל בה, 1914-1887'. למאמר שנכתב בצרפתית שלושה חלקים. בראשון דן המחבר במצבה של יהדות תוניסיה עד מלחמת העולם הראשונה. ניתוחו זה מתמקד בשלוש סוגיות. החלק הראשון עוסק במחלוקות פנימיות, המאבק לקבלת אזרחות צרפתית, והאנטישמיות הקולוניאלית. החלק השני דן בראשית הפעילות הציונית בתוניסיה. בהסתמך על העיתונות שיצאה לאור בערבית־יהודית, בעיקר על העיתון 'אל־בוסתאן',644 מתאר המחבר את תהליך הקמת הציונות, תוך אזכור שלושה ניסיונות שנכשלו. המידע שהוא מביא חדש בחלקו, שכן כרכי העיתונות המקומית בערבית־יהודית נמצאים ככל הנראה רק בתוניסיה. בחלק השלישי מנתח המחבר את פעילות הארגון 'אגודת ציון' בתוניס, את הפילוג בה, ואת הקמת אגודת 'יושבת ציון'. זהו החלק החדשני יותר שבו מפורטים אירועי הפיצול המוקדם בציונות התוניסאית בין אגודת שונות ודרכיהן הנפרדות. ביו יתר הסיבות שמונה המחבר לפילוג היו דגשים שונים בקרב הציונים על דתיות וחילוניות. 

			המקורות

			בחירת מקורותיהם של הכותבים מעידה על גישותיהם. אל־תימומי נעזר במקורות מארכיון המדינה התוניסאי. רול השתמש גם הוא במקורות ארכיוניים תוניסאים ונעזר גם בשני תיקים מארכיון משרד החוץ הצרפתי שהתגלגלו לארכיון המדינה התוניסאי, וכללו דו"חות משטרה על המצב בפלשתין. יש חשיבות בעובדה שחוקרים אלה לא עשו שימוש בארכיונים הצרפתיים, ובמיוחד לא בארכיון משרד החוץ הצרפתי שבפריז ובארכיון הפרוטקטורט הצרפתי בתוניסיה שבנאנט. הארכיון של התנועה הלאומית התוניסאית הוא ללא ספק מקור חשוב, אך לתקופת הפרוטקטורט ודאי שאין הוא המקור העיקרי, קל וחומר הבלעדי. פעילותם של ראשי התנועה הלאומית התוניסאית לאורך שנים התרחשה מחוץ לתוניסיה, ובתוניסיה עצמה נמנעו הם מלהעלות את פועלם ודבריהם על הכתב מאימת המשטרה הצרפתית. מסמכים תוניסאים על הציונות נשארו אפוא דלילים בכמותם. נושא זה עניין אך מעט את התנועה הלאומית התוניסאית בימי מאבקה שלה. ממילא לא הייתה הציונות, ברוב התקופות, תנועה כה חשובה ברחוב היהודי של תוניס, וּודאי לא כזאת שהצדיקה התייחסות שוטפת של מנהיגי התנועה הלאומית. הנושאים שעמדו ברום המאבק הלאומי בתוניסיה היו חשובים לאין ערוך משאלת הציונות בתוניסיה. 

			מדוע אפוא לא השתמשו חוקרים אלה בארכיונים הצרפתים? הרי אלו היו נגישים ויש בהם גם חומר רב בנושא המאבק הערבי על ארץ ישראל שנקשר לנושא הציונות בארצם. הרי ככל שלטון קולוניאלי גם הצרפתים היו מודעים היטב לחשיבות הלכי הרוח בחברה המקומית ועקבו אחרי השפעות התמורות בארץ ישראל על התנועה הלאומית התוניסאית. תיקי פלשתין הצרפתיים עמוסים במידע על הלכי הרוח בקרב התוניסאים, והם כוללים תרגומי מאמרים רלוונטיים מהעיתונות התוניסאית. 

			ייתכן שהסבר אחד קשור למאבק המשפטי המתנהל בין תוניסיה וצרפת בדבר הבעלות על החומר התוניסאי האצור בצרפת. תוניסיה טוענת כי החומר הארכיוני שנוצר בתוניסיה שייך לעם התוניסאי, ולא לצרפת ששלטה בתוניסיה משנת 1881. אשר על כן, כל שימוש בחומר זה על ידי מלומדים תוניסאים עלול לתת לגיטימציה ל"גזֵלה" הצרפתית. הסבר אחר הוא חוסר המודעות של חוקרים אלה למצאי החומר הנדון. ייתכן שהסיבה נעוצה בסברה של החוקרים הללו, כי המידע שחיפשו נמצא ממילא בארכיון המדינה תוניסאית. ברורה כמובן יותר התשובה לשאלה מדוע לא השתמשו בארכיונים יהודיים וציוניים, כמו הארכיון הציוני המרכזי בירושלים, או הארכיון העשיר של חברת 'כל ישראל חברים' (כי"ח) שבפריז. אפשר לסכם כי ההימנעות מפנייה לארכיונים צרפתיים, כלליים, יהודיים וישראליים פגע ביכולת החוקרים התוניסאים לבסס תשתית מחקרית שלמה מהצגתם את הציונות בתוניסיה. 

			לעומת זאת, שימוש נרחב עשו החוקרים התוניסאיים הנסקרים בעיתונות התוניסאית היהודית, הצרפתית והערבית. בתוניסיה יצאה לאור עיתונות חשובה ששיקפה את כל קבוצות האוכלוסייה ואת הנטיות הפוליטיות של כל הזרמים, המפלגות וההתארגנויות.645 עיתונות זו, על המידע הרב והמגוון שהכילה על הציונות ועל הדעות השונות של ראשיה ושל יריביהם, נותרה זמינה בארכיון המדינה התוניסאית. השימוש בעיתונות חיפה במידת מה על היעדר השימוש בחומר ארכיוני, אך לא בשלמות. אל־תימומי, למשל, כמעט ולא עסק בצד הארגוני של הציונית בתוניסיה. ואולם כדי לרדת לשורשי כוחה של הציונות בשנות השלושים ולאחר מלחמת העולם השנייה היה עליו להרחיב את הדיון בתנועות הנוער שלה. הוא גם מתעלם מבעיותיה הפנימיות של התנועה. אחד ממאפייניה של הציונות בתוניסיה של אז היה היעדר מרכז כובד פנימי. כוחן של ההתארגנויות הציוניות המקומיות היה גדול לאין ערוך מכוחה של הפדרציה המרכזית, אך אל־תימומי התעלם למעשה מהפעילויות שבפריפריה. הרוויזיוניזם בתוניסיה, למשל, החל צעדיו בעיר ספאקס, אך אל־תימומי נפטר באזכורי אגב מעובדה חשובה זו. חשובה לא פחות היא התחמקותו מדיון של ממש במלחמת העולם השנייה והשפעותיה, אף שהמלחמה הייתה נקודת מפנה חשובה מאין כמוה בתולדות היהודים והציונות בתוניסיה. ההסתמכות על מקורות עיתונאיים בלבד, תוך התעלמות ממאגרי מידע ארכיוניים בצרפת ובישראל, פגעה ביכולת להציג מחקר מאוזן, גם במקום שהיה רצון לעשותו או להתיימר להציגו. 

			התרומה למחקר ומשמעות התופעה

			מבין המחקרים הנידונים במאמר זה בולטת גישת מחקרו של אל־תימומי. זהו ניתוח של הציונות מבית מדרשה של האסכולה המרקסיסטית. בדיון על יחסי התוניסאים והיהודים הוא מסביר כי גורמי העוינות ביניהם הם כלכליים ולא דתיים: "הקבוצות המוסלמיות העוינות ליהודים לא התנגדו לדתם של היהודים אלא לעסקי הניצול שלהם".646 בנתחו את המשבר הכלכלי של שנת 1929 הוא כותב: "המשבר הכלכלי בסוף שנות העשרים נבע מייצור יתר. הריבית הייתה מבין הגורמים ההרסניים שהביאו למצוקה זו. המלווים בריבית, שרובם היו יהודים, הגזימו בדיכוי המסכנים. מספיק לומר שהריבית עלתה עד 400 אחוז".647 הוא מביא מיד דוגמאות לנושא הריבית בתוניסיה. בציטוטים נרחבים מקרל מרקס מנתח אל־תימומי את הפעילות הקפיטליסטית של צרפת בתוניסיה ואת השתלבות היהודים בנצלנות זאת. בכך כרך תימומי את גינוי היהודים, ביקורת הקולוניאליזם והתמיכה בקומוניזם כתשלובת שאפיינה הוגים ערבים לא מעטים באותם ימים. בדומה לאל־תמימי גם אל־סנוסי מציע הסברים מרקסיסטיים אף שהם מובלעים קצת יותר. 

			מגמה אחרת שראינו היא ההקשר הפוליטי של מחקריהם. למחקרים חשיבות להבנת תופעת הקולוניאליזם בהקשרה הרחב (להנחתם גם הציונות הייתה תופעה קולוניאלית), הקשר בין התנועה הלאומית התוניסאית לתנועה הלאומית הפלשתינית. מעניין הוא כי למרות המגמתיות טובים המחקרים האלה מבחינת רמתם האקדמית, מחדשים במידע ומנסים להתמודד עם התופעה. זוהי כמובן הכללה ויש לחזור ולבחון כל מחקר לעומקו, כל מחקר ותרומתו. 

			חשיבותם העיקרית של המחקרים הנדונים היא בעצם ראשוניותם. מיכאל אביטבול עמד על תופעה זו בקובעו כי "לפי מיטב ידיעתי הוא [אל־תימומי] החוקר הערבי הראשון שפרסם מחקר מדעי על תולדות הציונות בארץ מוסלמית כל שהיא".648 על אף מגבלותיו שרטט אל־תימומי קווי יסוד להתפתחותה של הציונות בארצו. הוא ביסס מסגרת כרונולוגית והביא מידע חשוב. אין זה מחקר חסר תחליף אך לא ניתן להתעלם מחלוציותו. גם החוקרים האחרים שסקרנו סייעו בהצגת הכוחות העיקריים בחברה הכללית ובחברה היהודית, ובהבאת מידע ממקורות שאינם פתוחים לכול. הניתוחים שהציעו הם בעלי ערך בשני תחומים לפחות. דיוניהם בתולדות התנועה הציונית התוניסאית שופכים אור ונותנים מידע חדשני, ותרומתם חשובה במיוחד למחקר החשוב על הבעיה הפלשתינית בחיים הפוליטיים והחברתיים של תוניסיה מראשית שנות השלושים. למשל, פיצל רול מביא דוגמאות בלעדיות למקום המרכזי שתפס הנושא הפלשתיני בעיתונות, ולמדיניותם של הלאומיים התוניסאים מול הציונות בתוניסיה. ככלל דומה כי תולדות היחסים בין יהודים למוסלמים בתוניסיה העסיקו חוקרים אלה ברמה הערכית, ותרומתם ניכרת גם בפרשנותם הרחבה. במאמר שפרסם בשנת 1991 מנסה אל־סנוסי להוכיח כי מצבם של היהודים תחת השלטון המוסלמי התוניסאי היה טוב לאין ערוך ממצבם בארצות אירופה. לגרסתו, היו אלה הקולוניאליזם, המתיישבים הצרפתיים והציונות שערערו את מערכת היחסים ההרמונית. האנטישמיות הקולוניאלית — הוא ממחזר טיעון מודרני נפוץ — לא האסלאם והתוניסאיות, היא שפגעה במערכת היחסים שבין היהודים למקומיים. 

			עד כמה יוצאת דופן הכתיבה על הציונות מצד חוקרים מוסלמים וחוקרים ערבים תוניסאים? ברנרד לואיס אבחן זה כבר כי פרסומים על הסכנה שיש בציונות לעולם הערבי החלו כבר בשנת 1909.649 אלא שמאמרנו איננו מתיימר לדון בתופעה בכללותה, אלא רק בראיית התוניסאים, ולא את הבחנותיהם בנוגע להגשמתה הישראלית, אלא במקומה בתולדות ארצם. 

			לפנינו אכן מגמה ברורה ולא מקרית של התעניינות מיוחדת שנובעת בעליל מראייתם של התוניסאים את עצמם. היא אכן החלה לפני שמטה אש"ף התמקם בתוניסיה, וכל שעשתה התמקמות זו לקירוב תוניסיה לעניין הפלשתיני. מטבע הדברים, קישור המאבק הפלשתיני להתייחסות לציונות התקיים מלכתחילה, אלא שדומה כי הסיבה העיקרית להתעניינות הרטרואקטיבית בימינו בציונות הייתה ההתפתחות התוניסאית והמאבק המקומי בקולוניאליזם הצרפתי. הקולוניאליזם והקפיטליזם, כך לב טיעונם של החוקרים התוניסאים, הם שקישרו את תולדות הציונות בתוניסיה לתולדות מאבקה הלאומי שלה לשחרור. 

			היחס לציונות בתוניסיה אכן לא נפרד כלל מיחס התוניסאים לשאלה הפלשתינאית. עד 1929 כמעט לא עלתה שאלת ארץ ישראל על סדר יומן של החברות הערביות בצפון אפריקה, אך משנה זו ואילך הלכה וגדלה ההתעניינות. חברו לסיבות אלה ההזדהות הגוברת של העולם הערבי עם התנועה הלאומית הפלשתינית והתקווה שההצטרפות לכך תגביר את התמיכה גם בשאיפות התוניסאיות.650 כיוון שניגוח הקולוניאליזם הצרפתי בתוניסיה היה גורר תגובה צרפתית חריפה, נמנעו הלאומים התוניסאים מעימות ישיר. ההתארגנות סביב שאלת פלשתין סיפקה לתנועה הפרגמטית דבק חלופי, שאכן לא אכזב (במלחמת 1948 יצא מתוניסיה מספר המתנדבים הגדול ביותר מבין כל ארצות המגרב). נתקיימה אפוא הלימה בין הקונקרטיזציה של הסכסוך הערבי־ישראלי בפלשתין להעמקת התייחסותו של הציבור הלאומי התוניסאי לשאלת יחסי יהודים ומוסלמים בתוניסיה. ככל שגבר המתח המזרח התיכוני, כך גברה הפגיעה ביהודים. 

			ואולם להבדיל מארצות האסלאם האחרות, לא הייתה בתוניסיה פגיעה פיזית של ממש ביהודים. המתיחויות לא היתרגמו לאלימות ושפיכות דמים. ניתן לייחס זאת למכלול שעיקרו תחכום גמיש ופרגמטי: כל פגיעה ביהודים הייתה גוררת תגובה צרפתית קשה ופוגעת בתנועה הלאומית התוניסאית. חופש הביטוי הפוליטי שאפשרו הצרפתים היה נפגע לו פגעו הלאומיים התוניסאים בחופש הביטוי של הציונים. ועיקר העיקרים היה אופייה המתון בעליל ואף הפרו־מערבי במידה לא מבוטלת של התנועה הלאומית התוניסאית, שבהנהגתו של חביב בורגיבה. 

			רמתם האקדמית של החוקרים התוניסאים ועמדתם העצמאית הניבה מחקרים בעלי חשיבות רבה. מקצתם נכתבו בצרפת, וגם אלה שנכתבו באוניברסיטה של תוניס הועמדו במידת מה בפני קריטריונים אקדמיים. נראה כי תולדות הציונות בתוניסיה ריתקו את החוקרים בשל השתלבות הנושא בתולדות המאבק הלאומי בשלטון הצרפתי ובשל השפעת הציונות על סיום הנוכחות היהודית בתוניסיה. אלא שגל זה היה בכל זאת תלוי זמן ומקום. מאז שאש"ף עזב את תוניסיה לא נתחברו, למיטב ידיעתי, מחקרים נוספים על תולדות הציונות בתוניסיה ומגמות המחקר על היהודים השתנו לחלוטין. 

			שחזור תודעתה של מתינות

			ביולי 2003 התקיימה בברצלונה שבספרד תערוכה על תוניסיה. בטבלת קיר שהציגה את האוכלוסייה בארץ זו צוין במפורש כי היהודים הגיעו אליה בימי קדם, והיו מרכיב חשוב באוכלוסייה. ביולי 2004 יכולתי כאורח ישראלי לרכוש בתוניסיה בראש חוצות קלטות של גדולי הזמרים היהודים התוניסאים, מי שהפכו נכסי צאן וברזל של המוזיקה המקומית, וכך גם הונצחו בידי היסטוריונים תוניסאים של המוזיקה והתיאטרון.651 היהודים נזכרים ברבים מהמחקרים החדשים העוסקים בשלל היבטי חייה של הארץ לדורותיה. לא תמיד הייתה הכרה זאת מובנת מאליה. למשל, חוקרים בולטים של התנועה הקומוניסטית התוניסאית נהגו בעבר הלא רחוק להשמיט את חלקם של היהודים. עתה, ההכרה של תוניסיאים בחלקם של היהודים בתולדות ארצם הולכת ומתמצקת, ואף זוכה ללגיטימציה גוברת. קובצי המחקר של הכינוסים האקדמיים שהוזכרו בראשית דברינו מעידים על ההתעניינות הציבורית בקשת רחבה של נושאים רלוונטיים. 

			בעשור האחרון של שנות התשעים של המאה העשרים פעלה בתוניסיה קבוצת מחקר ושמה 'היסטוריה וזיכרון קהילתי'.652 את פעילותה ריכזו הפרופסורים חביב קזדגלי ועבדול חמיד לארגש, היסטוריונים חשובים של תוניסיה המודרנית. קזדגלי חקר את התנועה הקומוניסטית בתוניסיה ולארגש את תוניסיה במאה התשע־עשרה. קבוצה זו היא חלק ממעבדת מחקר שעסקה במיעוטים ובקבוצות השוליים בתוניסיה.653 קבוצת מחקר זו פועלת להעמקת הידע על היהודים בתוניסיה כחלק מהפסיפס שעיצב לאורך היסטוריה ארוכה את דמותה של החברה והתרבות. מפרסומיה של הקבוצה עולה כי אין היא מתעניינת עוד בשלב הציוני בתולדות יהודי הארץ, ולא בסכסוך הערבי־ישראלי והבעיה הפלשתינית. גם המחקר על הקולוניאליזם הצרפתי התרחק זה כבר ממאפייני ההתרסה, הגינוי והפרובוקציה, והוא מבקש לעצמו מכובדוּת נקייה מפניות. את השינוי ניתן להסביר בתרבותה המסורתית, הפרגמטית והגמישה של תוניסיה, ובצמיחתה של קבוצת חוקרים אמיצה ובעלת עניין לבנות מחדש את מורשתם של הפלורליזם והמתינות. 

			

			
				
					628	אביטבול, לחקר. מאז פרסום המאמר נוספו מחקרים לאלה המוזכרים כאן. עם זאת, החלק היחסי של המחקר בנושא זה, במכלול המחקר על יהודי ארצות האסלאם, הולך ופוחת. זהו נושא ראוי לתשומת לב הן למגמות המחקר והן לשאלת עיצוב הזיכרון ההיסטורי של יהודי ארצות האסלאם. על הציונות בתוניסיה ראו סעדון, הציונות, וכן מאמרים רבים אחרים מפרי עטי בנושא זה. 

				

				
					629	עיון מדוקדק, שאין זה המקום להציגו, מלמד כי בשנים האחרונות נחלשה תנופת המחקר בנושא הציונות.

				

				
					630	רשימת הפרסומים שראו אור בעקבות כינוסים אלה מופיעה באתר האגודה לחקר יהודי תוניסיה. פרסום נוסף אמור לראות אור ב־2023. 

				

				
					631	יוצא דופן הוא מחקרה החשוב של אולפה בן עשור, הגירת יהודי תוניסיה, שיצא לאור כספר ב־2019 ונכתב בהדרכת פרופ' קולט זיטניקי ופרופ' חביב קזדגלי באוניברסיטה בטולוז. נושא הציונות תופס חלק מרכזי בעבודתה. 

				

				
					632	רול, הבעיה הפלשתינית. קשה לכתוב ביוגרפיה של כל חוקר ובעיקר על תרומתו המחקרית הכוללת כדי להעמיד את מחקריו על הציונות בהקשר רחב יותר. כך למשל עסק רול בנושאי מחקר שנגעו גם ביהודים. למשל, רול, הצרפתים והאחרים. במאמר זה סעיף העוסק בדימוי היהודי בעיני הצרפתים.

				

				
					633	אנדרי נושי נולד בקונסטנטין בשנת 1922 למשפחה יהודייה ונפטר ב־2017. כהיסטוריון בהכשרתו הוא הקים את המרכז באוניברסיטת ניס וייסד את כתב העת Les cahiers de la Méditerannée בשנת 1972. היה פעיל מאוד מבחינה פוליטית במהלך המאבק לעצמאות מדינות המגרב. פרסם מחקרים רבים על אלג'יריה ועל צרפת. חשוב במיוחד הוא מחקרו על הולדת הלאומיות האלג'יראית. 

				

				
					634	במינוח הבעיה הפלשתינית הכוונה למכלול היחסים בין יהודים וערבים בארץ ישראל בלי להבחין בין יהודים ובין ציונים, בין ערביי ארץ ישראל ובין התנועה הלאומית הפלשתינית. הדגש הוא על ביטויי בעיה זו על יחסי יהודים ומוסלמים בתוניסיה. יש והשימוש הוא במינוחים מקבילים, כגון השאלה הפלשתינית. יש א־סימטריה בהתייחסותו אל היהודים כאל מכלול ואל הקבוצות האחרות כאל קבוצות פוליטיות. הכללה זו מעניינת אף שבמחקר הוא מתייחס כאמור לקבוצות ממוקדות. 

				

				
					635	רול, הבעיה הפלשתינית, עמ' 1. 

				

				
					636	שם, עמ' 1. 

				

				
					637	תימומי, הפעילות הציונית. פרק מעבודתו, 'התנועה הציונית בתוניסיה (1911-1897)' פורסם בכתב העת Cahiers de Tunisie, no. 105-106, 1978, תימומי פרסם חלק נוסף העונה לשם 'התנועה הציונית בתוניסיה (1927-1897)' שיצא לאור בבגדאד. המידע על שני הפרסומים החלקיים האלה מצוי בעבודתו של סנוסי (ראו להלן) ולא ראיתי אותם. ביקורת על מחקרו פורסמה על ידי סרייב, הפעילות הציונית. 

						אני אסיר תודה לידידי ד"ר יצחק אברהמי, מחלוצי המחקר על יהודי תוניסיה בארץ, שעמד על חשיבות מחקרו של תימומי והפנה את תשומת לבי אליו. כמו כן מסר לי תרגום של המחקר לעברית. 

				

				
					638	סנוסי, הפעילות הציונית. 

				

				
					639	הנ"ל, העיתונות הערבית־יהודית. בשנת 2003 פרסם מאמר זה כספר. ראו הנ"ל, העיתונות. 

				

				
					640	הנ"ל, מקורות התנועה הציונית. 

				

				
					641	קסב, הקהילה היהודית. 

				

				
					642	אל־פאסי, תפיסת המדינה היהודית. המידע שלנו על שניים משלושת העיתונים האלה הוא גדול יחסית. 'החלוץ' היה עיתון של תנועת השומר הצעיר בשנים 1934-1933, וממנו ראו אור ככל הנראה רק 17 גיליונות. הידיעה כי שאר גיליונות העיתון נמצאים בארכיון הלאומי בתוניסיה היא חשובה ביותר. העיתון 'המעורר היהודי' הוא החשוב שבין העיתונים הציונים בתוניסיה, וראה אור בשנים 1935-1924. עורך העיתון היה פליקס אלוש. אין מידע של ממש על העיתון 'ההתעוררות היהודית'. הוא ראה אור בשנת 1949. על העיתונות היהודית בתוניסיה ראו סעדון, העיתונות; הטל, העיתונות. 

				

				
					643	אל־פאסי, תפיסת המדינה היהודית, עמ' 7. 

				

				
					644	העיתון ראה אור בערבית־יהודית בשנים 1906-1888 והגדיר עצמו כציוני. עורכיו היו המשכילים מסעוד מעארק ויוסף שמלה. 

				

				
					645	על העיתונות היהודית ראו הערה 16 ועל העיתונות התוניסאית ראו בעיקר זבדובסקי, אינדקס. מאמר זה ראה אור בשנת 1937, מה שמלמד כי כבר אז שמו לב להיקף יוצא הדופן של העיתונות בתוניסיה ובכלל זה העיתונות היהודית. זבדובסקי היא חוקרת פולנייה חשובה מאוד על תוניסיה. ראו גם המאדן, מדריך לעיתונות. 

				

				
					646	תימומי, עמ' 4 (33 במחקר).

				

				
					647	תימומי, עמ' 34-32 (בתרגום שברשותי) ועמ' 121-115 במקור. 

				

				
					648	אביטבול, לחקר הציונות והעלייה, עמ' 6-5. 

				

				
					649	לואיס, שמים ואנטי שמיים, עמ' 177. 

				

				
					650	ראו בעניין זה סעדון, יהודים ומוסלמים בתוניסיה.

				

				
					651	ראו שילוח, המוסיקה, וראו גם טובי, היהודים בתיאטרון. 

				

				
					652	Histoire et memoire communautaire, universite de Tunis 1. בעת פרסום המאמר ב־2023 לא מצאתי אזכור של מעבדת מחקר זו ועקבותיה נותרו בכמה פרסומים ובאתר של יוצאי תוניסיה ושמו harissa.com שפועל מלוס אנג'לס. ראו https://harissa.com/D_Histoire/histoireetmemoire.htm (נצפה באפריל 2023). ייתכן כי מעבדת המחקר אינה פעילה עוד בשל פרישתם לגמלאות של הפרופסורים שיזמו והנהיגו אותה. 

				

				
					653	יש לציין כי באתר האינטרנט של האוניברסיטה לא מופיעים עוד חוקרים אלה. מאמר זה נכתב כאשר המאורעות המכוּנים 'האביב התוניסאי' היו עדיין בראשיתם, וקשה להבין בדיוק מה מתרחש כעת בתוניסיה ומה השפעת המצב הנוכחי על מגמה זו במחקר. 

			ירון צור654

			השכלה בחברת מגזרים קולוניאלית: מהדייה 1884

			א. עלבונו של המורה ועלבון הרב

			בחורף 1884 נשלחו למרכז ארגון כי"ח ('כל ישראל חברים') שבפריז שני מכתבים ממהדייה, עיר נמל קטנה בתוניסיה. מכתב אחד שלח מנהל בית הספר של כי"ח בעיר, מר באסה (Bassat), שהיה בקשר מכתבים מתמיד עם המרכז בפריז. את השני שלח הרב המקומי, מתתיה חי גויטע, ששימש גם מורה לעברית בבית הספר. הרקע למכתבים שהתקבלו בפריז היה החלטתו של נשיא ועד כי"ח המקומי, דוד לומברוזו (Lumbroso), להתיר לאחד התלמידים לצאת לחופשה אף שבאסה, מחנכו, אסר עליו את הדבר. וכך כתב באסה, בצרפתית: 

			הנני מתכבד להודיעכם כי במהלך השבוע האחרון פגע בי נשיא הוועד המקומי [של כי"ח] פגיעה פומבית בלב המועדון האירופי. הוא תפס אותי באמצע המועדון האירופי והתחיל לדבר על הנושא בפני כל הנוכחים. הוא טען בעקשנות כי אין לי כל זכות להתנגד לבקשת התלמיד, שאסור לי לתבוע שום סמכות על התלמידים, כי תפקידיי מסתכמים בהוראת צרפתית בלבד. "הרשה נא לי, אדוני", אמרתי אני בתורי, "אתה טועה לחלוטין. הואיל ואני נציג כי"ח שומא עלי לדבוק בתקנותיה עד הפרט האחרון [...] הן תובעות שאנו נפקח על כל דבר הקורה בביה"ס, שנבטיח את התקדמות התלמידים ושנקיים משמעת מוחלטת". על כך השיב הנשיא, דוד לומברוזו: "מה אכפת לנו הכי"ח שלך והתקנות שלך; איש אינו צריך להתעסק בביה"ס שלנו; אנו ייסדנו אותו ואנו מתכוונים לנהוג בו כאדונים". בנו הבכור הוסיף: "זה לא בולגריה כאן (אני מבולגריה), אנחנו רוצים כאן בית ספר חופשי. ובכן תן לנו לנהל אותו כמו שאנו רוצים".655 

			לאחר דין ודברים החליט באסה להסתלק מן המועדון כדי למנוע את החרפתו של הוויכוח, אך בעוזבו קראו אחריו בני משפחתו של לומברוזו בצעקות רמות: "חצוף! חסר בושה!", "כאילו הייתי אסיר נמלט", התלונן באסה, וסיפר כי שקל לסגור את בית הספר אך חזר בו מהחלטתו בזוכרו כי המעשה אסור על פי התקנות. ואולם אין הוא יכול עוד לחיות במקום זה בקרב אנשים שהיו עדים לעלבון הגדול שספג.656 

			המכתב השני שנשלח ממהדייה אל מרכז כי"ח לאחר כמה ימים, סיפר גם הוא על תקרית שבה עלבו במחברו לעיני כול. האיש, שלא כתב למרכז מעולם, הציג את עצמו כמי ש"הקהל הי"ו מינו אותי דיין ודרשן וחזן וכל צרכי הקהל הי"ו בידי". הכותב היה מתתיה חי גויטע, רבה של מהדייה, שכאמור שימש גם בתפקיד מורה לעברית בבית הספר. וכך כתב גויטע בעברית:

			תינוק א' לא הביא ספרו גם תמול גם היום וגערתי בו ושלחתיו להביא ספרו כי ביתו קרובה לנו כי בלכתו ובשובו לא ימלא יותר מרגע א'. בצאתו מביתי פגע בו מ' באסאת הי"ו והחזיר אותו בחזקה ובכעס ואני התנצלתי(?) לפניו ואמרתי לו אדוני היום ג' ימים לא למד מחוסר ספרו ואני כבר הענשתי אותו על כך. עודיני מדבר עמו רכות והוא צעק עלי צעקה גדולה ומרה ואמר לי אתה לא תמשול בשום דבר אני הוא אדון של בית ספר הזה ולא יש שום אדון מלבדי. אני שמתי יד לפה ולא דברתי כלל ועיקר כי חרה לי עד מות כי שמעתי דבר שלא שמעתי מעולם. ועזבתי פני והלכתי אל מ' דוד לומברוזו יצ"ו וספרתי לו כל המאורע ויחר לו מאד ושלח וקבץ כל החברה וכשמעם זה הבזיון שעשה לי הסכימו כלם לסגור את הבית.657

			שני המכתבים שהצגנו אומנם עסקו בתקריות שונות, אך מתברר שהם קשורים זה בזה. נוכל לומר כי התקרית במועדון האירופי לא הייתה אלא מעשה נקמה של משפחת לומברוזו על התנהגותו של המנהל באסה כלפי הרב בנוכחות תלמידיו. יתרה מזו, בין השיטין מסתתר, מן הסתם, מאבק בין איש הדת והחינוך המסורתי לנציגו של החינוך המערבי, לשון אחר בין הרב והמשכיל. בידוע כי פרשות רבות מעין אלה התרחשו במוקד התפשטותה של תנועת ההשכלה היהודית באירופה, ובמיוחד במזרחה של יבשת זו, מן העבר השני של הים התיכון. אך בהיותן מפוזרות באזורים גיאו־פוליטיים ותרבותיים שונים ברחבי העולם, הושפעו התפוצות היהודיות מתנועות ומתהליכים בפרקי זמן שונים, ותופעות שכבר רווחו באירופה במחצית הראשונה של המאה התשע־עשרה, כגון המאבק על ההשכלה, צצו במהדייה ובמקומות דומים לה באסיה ובאפריקה רק ברבע האחרון של אותה מאה. הדבר התרחש עם התפשטות רשת החינוך של כי"ח, שמלבד היותה צד אחד מכלל הפעילות היהודית, הייתה אולי פסגת הישגיה הארגוניים של תנועת ההשכלה היהודית בארצות האסלאם.658 

			לכאורה נוכל למצוא דמיון בין תוצאות המאבק במהדייה, על פי התפתחותו עד כה, להשתלשלות של אירועים דומים רבים בקהילות יהודיות מסורתיות באירופה, וליתר דיוק — במזרח אירופה ובמרכזה. בידוע כי חדירת ההשכלה לקהילות האשכנזיות המסורתיות באירופה הייתה כרוכה בקשיים רבים. המשכילים, ובמיוחד ה'משכילים מטעם', נרדפו בידי הקהילה היהודית כולה, הציבור ומנהיגיו כאחד, הוטחו בפניהם עלבונות והוטלו עליהם חרמות, עד שזכו לתקוע יתד ולהפיץ את "אור ההשכלה". גם במהדייה קמה לכאורה ההנהגה המקומית הפרנסית לרדוף את המשכיל הזר ולהגן על הרב המקומי.659

			אך כדי לעמוד על צדדיו המיוחדים של המפגש בין תנועת ההשכלה לקהילה היהודית במהדייה בראשית התקופה הקולוניאלית ועל מפגשים של תנועת ההשכלה עם תפוצות אחרות בזמנים אחרים, נבחן לעומק את הפרשה שלפנינו ואת התפתחותה.

			מפתח חשוב אחד להבנת ייחודה הוא המקום המרכזי שתופסת הפגיעה בכבוד המתלוננים. שני האנשים שמוזכרים במכתבים הנ"ל לא נעלבו זה מזה. הרב גויטע נעלב מהמנהל באסה ובאסה נעלב מנשיא הוועד המקומי, לומברוזו. באסה אף טען במכתב אחר ששלח לכי"ח, כי אפילו לא ידע שדרך פנייתו אל גויטע היא שחוללה את הפרשה. ואולם בהמשך התכתבויותיו עם מרכז כי"ח, גם לאחר זמן, הוא העלה שוב ושוב את עניין הפגיעה הפומבית שפגע בו לומברוזו במועדון האירופי. "כל העיר דיברה על כך", קבל. טעמו המר של העלבון שהוטח בפניו נותר בקרבו מאז ועד שקיבל אישור לעזוב את מהדייה, מקץ כשנתיים.

			גם ממכתבו של גויטע עולה החשיבות הרבה שהוא ייחס לפגיעה האישית בו. בפתיחת מכתבו הוא מונה שורה של מעשים טובים שעשה בעבור באסה וקובל:

			היעלה על לב איש שמסיו באסאת הי"ו יגמול לי רעה תחת טובה? ואם הרעה נגעה בגופי או בממוני החרשתי אלא נגע בכבודי שחביב עלי יותר מכל וכבוד כל הקהל תלוי בו ועל דבר קל השליך כבודי ארצה שהטיח עלי דברים בפני התלמידים בבזיון בשביל תינוק א' וכו'.660

			הפגיעה בכבודו חוזרת בעוד מקומות ובהקשרים אחרים, והיא לאמיתו של דבר הנושא המרכזי במכתב.

			יש לתת את הדעת לעובדה חשובה אחרת לענייננו. החוג החברתי שבפניו עלבו במתלוננים לא היה זהה. הפגיעה בכבודו של באסה נעשתה מחוץ לכותלי בית הספר, ויותר מכך — מחוץ לחוגה החברתי של הקהילה היהודית. היא התרחשה במועדון האירופי, ומתברר שדווקא זירה זו היא שהפכה את הפרשה לכאובה ולפוגעת כל כך בעבור המורה המשכיל. כאילו במתכוון בחרו בני לומברוזו במועדון הלא־יהודי כדי להתנקם בו על מה שעשה לרב היהודי בנוכחות תלמידיו. לדידו של הרב, לעומת זאת, הזירה היהודית היא היא המכריעה, ולמועדון האירופי וגם לעיר כולה לא הייתה כל חשיבות בעיניו. "אל חסדכם אנו מצפים", כתב למרכז כי"ח, "כי זה האיש נטה מקו היושר שבזה אותי ולא חש על כבוד הקהל הי"ו שמנו אותי דיין ודרשן וחזן וכל צרכי הקהל הי"ו בידי".661 לדידו של הרב, הייתה לפגיעה שפגע בו מנהל בית הספר השלכה רחבה יותר, החורגת מחוג תלמידיו המצומצם, מאחר שהיה בה כדי לערער את מעמדו ואת סמכותו הרבנית המרכזית בקהילה היהודית בעירו.

			המאבק בין איש הדת למשכיל במהדייה מצטייר אפוא כקרב המתנהל בשתי זירות שונות מבחינתם של המשתתפים בו. למשכיל יש עניין בזירה שמחוץ לממסד היהודי הקהילתי וגם בממסד הוותיק של סניף כי"ח המקומי. מנקודת ראותו, למערכת היחסים בינו ובין רב הקהילה ובני בריתו יש אומנם חשיבות, אך אין לה השלכות מרחיקות לכת על מעמדו האישי ועל הצלחתו בתפקידו, ולא על פיה יוכרע מאבקה של ההשכלה בעיר. לעומתו הרב מנהל קרב משלו על אמונותיו ועל דרכו, אך כל מגעיו הם עם גורמים יהודיים, מקומיים ובין־לאומיים, כגון כי"ח. תופעה זו אינה אופיינית למאבקי ההשכלה בקהילות היהודיות המסורתיות במזרח אירופה, שם היו אלה המשכילים, ובעיקר 'המשכילים מטעם', שנרדפו והיו במגננה מתמדת, ולא האליטה הרבנית המקומית. דומה שהבדל זה נובע מאופייה המיוחד של החברה היהודית במהדייה בראשית התקופה הקולוניאלית שלה.

			ב. חברת המגזרים, ההשכלה והחסות

			אוכלוסייתה היהודית של מהדייה מנתה בין 60 ל־100 משפחות, כלומר בין 300 ל־500 נפש (מתוך אוכלוסייה כללית של כ־6,000 נפש בסך הכול).662 בדומה לקהילות יהודיות רבות גם בקהילה קטנה זו היו עשירים, בני מעמד בינוני ועניים. אבל לקהילה היהודית במהדייה היו מאפיינים ייחודיים לעומת קהילות יהודיות באזורים אחרים, כגון מזרח אירופה. החברה במהדייה נחלקה לשתי עדות נפרדות. האחת, עדת ה'גראנה' (אנשי ליוורנו) שמוצאה באיטליה, הייתה קבוצת מיעוט באוכלוסייה היהודית בתוניסיה (היא מנתה בכל הארץ כולה כ־3,000 נפש).663 משפחת לומברוזו הייתה בת עדה זו.664 האחרת, עדת ה'תוואנסה' (אנשי תוניס) שבניה היו היהודים המקומיים מדורי דורות, מניינה בתוניס עמד על כ־13,000 נפש.665 מתתיה חי גויטע היה בן עדה זו. בכל המקומות שחיו בני הגראנה לצד בני התוואנסה היו אלה האחרונים הרוב בקהילה היהודית.666

			במהדייה ובכל הערים האחרות בלטו בני הגראנה לא רק במסורת מוצאם היהודי־האיטלקי, אלא גם במעמדם הכלכלי הגבוה בחברה היהודית. לעומת זאת, מעמדם של בני התוואנסה בחברה היהודית היה בדרך כלל נמוך יותר. במהדייה, דרך משל, היו ענפים של משפחת לומברוזו עשיריה הבולטים של הקהילה. הבדל אחר בין שתי העדות היה במעמד המשפטי־פוליטי של עילית הגראנה. בני התוואנסה ורוב הגראנה היו נתיני הביי, השליט המוסלמי המקומי, כשאר בני האוכלוסייה הילידה. הם היו כפופים למערכת המשפט ולמיסוי המקומיים, וכאנשי מיעוט דתי היו במעמד של בני חסות (ד'ימים), וחלו עליהם תקנות הפרדה והשפלה מיוחדות ('תנאי עומר') — מעמד שנעשו ניסיונות לשנותו בעשרים השנים שקדמו לכיבוש הצרפתי.667 ראשי הגראנה, ששמרו על קשרים ערים עם המטרופולין האירופי שלהם בטוסקנה, הצליחו לעיתים להבטיח לעצמם מעמד משפטי של סוחרים אירופים הכפופים למשטר קונסולרי. בתקופה שאנו עוסקים בה, לאחר שאיטליה קיבלה את עצמאותה, "רעננו" רבים מאנשי הגראנה את קשריהם הפוליטיים עם איטליה וקיבלו אזרחות איטלקית. יתרה מזו, עם התפתחותה של תנועת הגירה איטלקית לתוניסיה במאה התשע־עשרה, נהפכה צמרת הגראנה לעילית המושבה האיטלקית בארץ זו, ואחדים מאנשיה מילאו תפקידים פוליטיים בשירות הממלכה האיטלקית. כך, למשל, בעת התרחשותן של התקריות שסקרנו בפתיחה, כיהן בן למשפחת לומברוזו כנציג הקונסולרי הרשמי של איטליה במהדייה.668

			עוד הבדל בין העדות שרר בתחום התרבות. בעניין זה יש להבחין בין קבוצות שונות בתוך הגראנה. לא כל בני העדה הצליחו לשמור על קשרים עֵרים עם ליוורנו ועם עָרים אחרות בדרום אירופה. אלה שלא הצליחו, בעיקר משום שהפסיקו לפעול בתחום יחסי החוץ המסחריים של תוניסיה, נטמעו בהדרגה בבני התוואנסה ולא נבדלו מהם מבחינה כלכלית־חברתית, מבחינה משפטית ומבחינה תרבותית. שכן בני שתי העדות היו שותפים לתרבות הערבית־התוניסית, שהייתה אחת מגווניה הרבים של התרבות הערבית־יהודית בצפון אפריקה ובמזרח התיכון. בני העדה שהצליחו לשמור על זיקה מתמדת לתרבות האירופית היו גם הם שותפים לתרבות הערבית־יהודית, אך בה בעת הייתה להם זיקה לתרבות היהודית־האיטלקית ולעיתים גם לתרבות היהודית־הצרפתית. פלג זה של העדה ינק אפוא משתי תרבויות לא יהודיות: הערבית והדרום־אירופית. במונחיה של התקופה הקולוניאלית נוכל לכנות את בני הגראנה ואת בני התוואנסה, שהיו שותפים למעמד המשפטי המקומי ולתרבות הערבית־יהודית, 'המגזר היהודי הילידי'; את עילית הגראנה, שנהנתה ממעמד משפטי שונה, ובעיקר מִזיקה לשתי התרבויות משני עברי הים התיכון, נוכל לכנות 'המגזר היהודי הדמוי אירופי'.669

			הפן הילידי של בני המגזר היהודי הדמוי אירופי ניכר היטב בהתנהגותה של משפחת לומברוזו. נשיא הוועד המקומי של כי"ח ובני משפחתו נטו בבירור לצד רבה של מהדייה. הם לא התנתקו מן הסביבה הילידית ולא התנכרו לה. הם דיברו בשפתה והיו שותפים לאמונותיה ולערכיה. נראה כי קודם לפרשת ביזויו של הרב בפני תלמידיו, נתגלעו חיכוכים בין נשיא הוועד המקומי של כי"ח לבין המורה היהודי הזר מבולגריה, בעל האוריינטציה החזקה כל כך לתרבות הצרפתית ולגינוניה. פגיעתו ברב הגדישה את הסאה, ונראה כי בסגירת בית הספר ביקש דוד לומברוזו לרמוז למרכז כי"ח שמוטב שבאסה יוחלף, ואולי אף מוטב לסיים את ההתקשרות כולה של כי"ח עם הקהילה היהודית הקטנה של מהדייה.

			מי שהתנגד למגמה זו היה סגן נשיא הוועד המקומי של כי"ח, אוג'ניו לומברוזו. במאמר מרתק שכתב קנט בראון670 על אוג'ניו מצטיירת דמותו כסוחר ממולח ומוכשר. בן שלושים הוא יזם את הקמתו של מפעל לניצול משני של פסולת עצירת הזיתים. את המפעל הקים פחות מעשור לאחר התקרית בין הרב למורה, ובראון משער שלפני כן הוא עסק, כמו בני גראנה רבים אחרים, בסחר בזיתים ובמוצריהם בשפלה הפורייה של הארץ. אין בידינו מידע ברור על הקשר בין אוג'ניו לדוד ועל מערכת היחסים ביניהם, אבל מבדיקת הגנאולוגיה של אוג'ניו לא נראה שהשניים היו קרובים, אפילו לא מדרגה שלישית, וכמעט אין ספק שלא שררו ביניהם יחסי ידידות וכי הייתה תחרות כלשהי בין אוג'ניו ובין בניו של דוד. אוג'ניו הצעיר היה, בלא ספק, כוכב עולה במגזר הדמוי אירופי של מהדייה. הוא היה אחד מעשירי האזור כולו, יזם תקיף ואוטוקרטי, שקנה לו שם בקרב כלל האוכלוסייה של האזור. זכרו כפטרון נדיב נותר בתודעת הציבור אפילו כמה עשרות שנים לאחר מותו בשנת 1928.671

			כאמור, מאוג'ניו לומברוזו באה לבאסה ההצלה. אחרי שעלבו בו בפומבי בני משפחת דוד לומברוזו ואחרי שבית ספרו נסגר, החל אוג'ניו לסייע לו.672 מעניין לציין שכאשר סיעת דוד לומברוזו נוכחה כי אוג'ניו נרתם לעזרת המנהל, חדלה מיחסה העוין כלפיו. באסה כתב שוב ושוב למרכז כי"ח, וציין שהם חדלו מלהפריע לפעילותו התקינה של בית הספר.673 עובדה זו היא אולי הגורם המכריע במאבק על חדירת ההשכלה למהדייה והמפתח להידרדרות מעמדו של הרב. המקורות אינם מגלים לנו מדוע נרתם אוג'ניו במרץ כה רב לעזרת המנהל. אבל במושגי המקום הייתה לדבר משמעות אחת: אוג'ניו העניק את חסותו לבאסה ולדרך ניהולו את בית הספר של כי"ח.674 

			יש לתת את הדעת, כי המערכת הפוליטית בתוניסיה של אותה עת הייתה מבוססת במידה רבה על קשרי תלות וחסות. כדי שאדם יוכל לפעול ומוסד יוכל להתקיים עליהם לדאוג בראש ובראשונה לתמיכתה של אישיות בעלת עוצמה.675 כך, באחת ההתכתבויות שלו עם מרכז כי"ח התלונן באסה על ההתנהגות הבלתי ממושמעת של גויטע, ותלה אותה בעובדה הידועה לכול, רב — נהנה ממנעמי החסות של דוד לומברוזו.676 דוגמה אחרת, בראון מראה, כי ה'מכינה', המפעל לכבישת פסולת הזיתים של אוג'ניו, הייתה גם רשת שקיימה קשרי תלות וחסות של הבעלים הפטרון עם עובדיו.677 לאחר התערבותו של אוג'ניו נמצאו אפוא באסה ובית ספרו תחת חסותו, ומי שפגע בהם כאילו פגע בו.

			בני משפחת דוד לומברוזו אומנם עמדו בתחילה לצידו של גויטע, כל עוד היה בית הספר תחת חסותם. אבל כשהחל אוג'ניו לסייע לבאסה, נמנע דוד מלבוא במחלוקת עם אוג'ניו, ובחר שלא להתערב בנעשה. בחירתו של דוד חושפת את יחסי הכוחות בין הצדדים ואת מאבקי החסות בין שני השועים היהודים במהדייה. המפסידים במשבר היו מתתיה חי גויטע והחינוך המסורתי. המנצחים היו באסה והחינוך המשכילי־צרפתי שביקש להקנות לנוער היהודי במהדייה.

			אוג'ניו לומברוזו התחנך באיטליה, כמו רוב בני הגראנה במעמדו. השכלתו דמתה לזו של משכילים יהודים במערב אירופה, אשר ינקו מתרבות ההשכלה האירופית ודיברו בשפותיה. מוסדות החינוך של כי"ח הטיפו לערכים דומים לאלה שעל ברכיהם התחנך אוג'ניו, וכבן לעילית המגזר היהודי הדמוי אירופי הייתה בחירתו בדרכם טבעית ומובנת מאליה. דווקא עמדתה של משפחת דוד לומברוזו אינה אופיינית לעילית הגראנה באותה תקופה. אפשר שהיא נבעה מאדיקות דתית מיוחדת ולא רגילה של אבי המשפחה.678 ייתכן גם ששורשיה היו נעוצים בחותם הצרפתי שהיה לרשת החינוך של כי"ח. בני הגראנה לא היו בדרך כלל שבעי רצון מן ההשתלטות הצרפתית, משום שהעדיפו שהארץ תעבור לידי איטליה.679 עם זאת, לאחר שהכיבוש הצרפתי היה לעובדה מוגמרת, דווקא מתן חסות לבית ספר בעל אוריינטציה צרפתית יכול היה לקדם את מעמדם של נכבדים יהודים ממוצא איטלקי בתוניסיה. אוג'ניו ידע זאת והשכיל לנצל את ההזדמנות שנפלה לידיו לצורכי תוכניותיו לעתיד.

			העילית של המגזר היהודי הדמוי אירופי הכריעה אפוא בהתנהגותה בבירור לטובת המורה לצרפתית, מי מתוך יוזמה וכוונה ומי מתוך הסכמה שבשתיקה. מרגע שאיבד גויטע את פטרונו, דוד לומברוזו, איבד את עולמו.

			ג. חברת המגזרים והציונות

			בדצמבר 1885, כמעט שנתיים לאחר שהמאבק בין גויטע לבאסה הוכרע, התפרסם בעיתון 'המגיד' מכתב הנושא את חתימתו של מתתיה חי גויטע, וזו לשונו:

			בע"ה בירח כסלו, פה מהדייא במדינת תוניס תרמ"ו.

			לבעל המגיד! גם אנכי ניסיתי לקרב למלאכת הקודש והוא רעיון ישוב א"י היקר מאד בעיני היראים לומדי ויודעי תורה בארצנו, אך לדאבון רוחי לא אצל בעלי הכסף העשירים בקרבנו. הם השכלת העמים פטרה אותם מלשקוד על דלתי התורה ולשמוע דברי המטיפים בבתי המדרשות המלהיבים לב העם לאהבת הדת וליקרת רעיון ישוב א"י ולתומכיו; יען השכלת ארצות המערב תורה אותם אחרת ומה להם ללמודי הדת ולהכרת ערך עמנו ותלדתו... ע"כ [על־כן] לא יוכל איש לעשות דבר בארצנו לתועלת הרעיון הנשגב בפועל, אחרי כי עשירי עמנו עומדים מנגד ולכספם אנו צריכים, כי סוף סוף כבכל דבר גם בזה רק הכסף עונה הכל. [...] אין בידנו לקרבם אלינו רק ע"י האמצעי המורגל כעת באירופא להעיר העם לאיזה דבר טוב, והוא: שישתדלו חו"צ [חובבי ציון] ליסד להם מכ"ע [מכתב עת] שבועי שבו ידובר על המדינות והמקרים החדשים ואגב יביא בשפת המדינה את הדברים המדברים מישוב א"י ויתנוהו בתורת מתנה להנדיבים בעם לפי שעה למען ימצו מדבשו ובל"ס [ובלי ספק] לא יסגו אחור למען מחירו שיושת עליו אח"כ ובדרך אגב יתפרסם ענין ישא"י [ישוב ארץ ישראל] ג"כ [גם כן] וימצא מקום בלב בעלי הכסף.680

			המכתב הוא העדות הראשונה לקשר של יהודי מצפון אפריקה עם ניצני התנועה הציונית. אבל לפי הידוע לנו על קהילת מהדייה נראה כי טמונה במכתב זה משמעות החורגת מעבר לעניין הציוני, הקשורה דווקא למאבק על ההשכלה בעיירה זו, למשתתפים הראשיים במאבק, גויטע ובאסה, ולחברת המגזרים המצויה ברקע הפרשה. במכתב שכתב גויטע למרכז כי"ח הוא הציג את עצמו מי שהתאמץ להביא את ההשכלה למהדייה וטרח אצל השלטונות ומנהל בית הספר הגדול של כי"ח בתוניס הבירה, דוד קאזס, למען הרחבת רשת החינוך היהודי המודרני לעיירתו.681 ניסיונו של הרב להציג את עצמו כמי שהיה לו חלק מכריע בהחדרת ההשכלה האירופית למהדייה ובהרחבתה נראה לכאורה מגוחך ומנותק מן המציאות, שהרי בעימות בינו ובין באסה נהג כרב מסורתי מובהק. אבל מכתבו שנדפס ב'המגיד' מביא אותנו להרהר כי אולי יש אמת בגרסתו, מאחר שעולה ממנה דמות של רב משכיל, בעל נטיות ציוניות ולא של רב מסורתי טיפוסי. ייתכן שהיו לגויטע נטיות משכיליות, בלי כיוון פוליטי פנים־יהודי מוגדר לפני שהתקשר לראשונה עם רשת החינוך של כי"ח, והתנסויותיו בשנים שלאחר מכן רק עיצבו את תודעתו בכיוון הציוני. 

			דיוקן המשכיל היהודי של גויטע בתקופה זו שונה מדיוקנם של באסה ושל אוג'ניו לומברוזו. מן הצד האחד הוא הוסיף לדבוק באמונתו, ומן הצד האחר נמלא כעס ועוינות כלפי השכלת המערב. גויטע מייצג את הדגם של המתקן, הרפורמטור, המוכר לנו היטב מן הסביבה המוסלמית דווקא וממגעיה עם העולם המערבי. על פי השקפת עולמו של גויטע תפקידה הראשון של הציונות במהדייה אינו לעודד עלייה ואפילו לא לגייס תרומות למען יישוב ארץ ישראל, אלא לגשר על הפערים החברתיים והתרבותיים העמוקים בחברת המגזרים של מהדייה. הציונות היא גשר מודרני, שאמור לשקם את האחדות הישנה; אם תצליח במשימה זו, תיבנה גם היא בעזרת העשירים שיימשכו אליה.

			ואכן, לפני התהפוכות האחרונות שהתחוללו במהדייה נראית אוכלוסייתה היהודית מאוחדת יותר. אחדות יחסית זו באה לידי ביטוי מובהק בקשר ההדוק של גויטע עם דוד לומברוזו, והיא פרי האמונה הדתית המשותפת לשניים וההשפעה שהייתה לרב התואנסי, מבחינה זו, על הגביר והפטרון הדמוי אירופי. חברת מגזרים אינה בהכרח חברה מפולגת ומפוררת בשל הפערים המפרידים בין חלקיה. פערים אלה אומנם מאיימים על אחדותה של החברה המגזרית יותר משהם מאיימים על החברה ההומוגנית, אך אפשר לגשר עליהם בעזרת כוחות מלכדים. כך, בחברה היהודית המסורתית, האמונה הדתית המשותפת והקשרים הכלכליים יכולים לקרב את המגזרים וללכדם. דא עקא, שהמציאות הקולוניאלית, וכן שלב המעבר מחברה מסורתית לבתר־מסורתית שבו הייתה קהילת מהדייה באותן שנים, איימו לפלג סופית את אוכלוסייתה היהודית. מגמות החילון בהשכלת המערב הלכו ופוררו את הבסיס העיקרי, אולי, לליכוד המגזרים. המדרג הקולוניאלי הדגיש יותר מבעבר את משמעות ההבדלים הפוליטיים והתרבותיים בין בני המעמד האירופי לבין בני המעמד הילידי. לא בכדי ציינו בראשית דברינו כי הזירות שבהן נפגעו באסה ומתתיהו חי גויטע היו שונות ונפרדות. לדידו של באסה, ביזויו במועדון האירופי היא שקבעה את עוצמת הפגיעה. ואילו לדידו של גויטע, לעלבונו בנוכחות תלמידיו היה קשר הדוק ומכריע למעמדו בקהילה היהודית ולערכיה המסורתיים. כף רגלו של גויטע ודאי שלא דרכה במועדון האירופי, ואילו באסה הביט על חוג התלמידים היהודים ועל רבם, איש המגזר הילידי, ממרומיו של מועדון יוקרתי זה. בצר לו פנה גויטע לניצני הארגון הציוני בבקשת סיוע.

			האם היה ביכולתם של ראשוני התנועה הלאומית המודרנית להעניק לגויטע את התמיכה שביקש? התרחיש הטוב ביותר מבחינתו של גויטע היה, ש'חובבי ציון' יצליחו לגייס לטובתו פטרון מקומי הנוטה לציונות שמעמדו איתן יותר מזה של אוג'ניו לומברוזו. אבל אפשרות זו הייתה בגדר חלום. לפיכך, כל שגויטע ביקש הוא סיוע כספי כדי לייסד עיתון ציוני בערבית־יהודית ולהפיצו חינם בקרב העשירים, כדי שאלה ייתפסו לציונות. בהכירנו את האמצעים הכספיים של 'חובבי ציון', לא ייפלא שתוכנית זו לא מומשה לעולם.

			בראשית דברינו עמדנו על אופיין המיוחד של התפוצות היהודיות, שהושפעו מתהליכים היסטוריים בפרקי זמן שונים בשל פיזורן ברחבי העולם. דומה כי פנייתו של הרב התוניסאי אל התנועה הציונית ממחישה היטב ייחוד זה. גויטע ניסה להגן על מאפייניה הדתיים המסורתיים של קהילתו היהודית המקומית — משימה שעמדה גם בפני רבנים במזרח אירופה ובמרכזה. אך כאשר אירעו מקרים מעין אלה באירופה במחצית הראשונה של המאה התשע־עשרה, ובהיעדר תנועה לאומית יהודית, פנו שלומי אמוני ישראל להקמת תנועה חרדית יהודית פנימית, היא התנועה האורתודוקסית. בשלהי המאה התשע־עשרה כבר עמדו אפוא לפני גויטע שתי אפשרויות: לנסות להיעזר בתנועה האורתודוקסית ולנסות להיעזר בניצני התנועה הציונית. הוא בחר באפשרות האחרונה. מדוע? קשה להשיב על כך תשובה מתועדת. ואולם כלים בין־תפוצתיים ובראשם עיתונות עברית, שירתו את התנועה הלאומית היהודית מימיה הראשונים. כך יכול גויטע להתוודע לתנועת 'חיבת ציון' כבר בשנותיה הראשונות, להזדהות עִמה ולחפש אצלה משען. האורתודוקסיה, אף שהייתה ותיקה יותר מן התנועה הלאומית, לא פיתחה כלים בין־תפוצתיים דומים שישרתו אותה מעבר לגבולות מרכזיה באירופה, אמריקה וארץ ישראל. היא לא הגיעה לתפוצות היהודיות בצפון אפריקה אלא שנים לאחר מכן, לאחר מלחמת העולם השנייה. אשר לאפשרות שיקום במהדייה, שיקום אוטונומי, גרעין אורתודוקסי בדמות אליטה רבנית המשתייכת למגזר הילידי, הרי שבחברה הקולוניאלית אין למגזר זה בדרך כלל די כוח עצמאי משלו. עיקר הכוח הפוליטי והכלכלי היה בידי המגזר הדמוי אירופי ובידי המגזר האירופי החדש, שנוצר בהדרגה בהשפעת הכיבוש וההתיישבות הזרה. במציאות כזו תתקשה מאוד האליטה הרבנית להתריס כנגד זרם ההשכלה המערבי. אפשר שזו הסיבה, שברוב הקהילות היהודיות המרכזיות באגן הים התיכון ולאורך החוף האטלנטי של מרוקו לא התפתחה מעין אורתודוקסיה יהודית מזרחית. רוב הקהילות הללו היו במאה התשע־עשרה חברות מגזרים. נציין כי בתוניסיה, רק בקהילה היהודית הגדולה בג'רבה לא הייתה חברת מגזרים, ושם אכן מובחנות תופעות אורתודוקסיות ברורות, שהטביעו את חותמן בכל קהילות דרום תוניסיה.682 

			ד. חברת המגזרים והקולוניאליזם

			תלאותיו של באסה במהדייה הגיעו לקצן בשנת 1885, כאשר הנהלת כי"ח שעתה לתחנוניו והתירה לו לעזוב את המקום. יורשו בתפקיד, מר אלקבץ, קבל על כי מצא את המוסד במצב מחפיר. לדבריו, רק ארבעה מתוך 58 התלמידים הרשומים היו מסוגלים ללמוד בצרפתית.683

			בראשית שנת 1886 החל פטרון לא מקומי ללטוש את עיניו לבית הספר היהודי המקומי הקטן. הכוונה למינהלת החינוך של המשטר הקולוניאלי הצרפתי החדש. מהדייה נראתה לראש המינהלת, לואי משואל, מקום נאה לכונן בו בית ספר כללי לכל הדתות.684 תוכניתו זכתה לאוזן קשבת אצל מרכז כי"ח בפריז ואצל דוד קאזס, מנהל רשת החינוך של הארגון בתוניסיה, שהיו נכונים לוותר על נחלתם הקטנה במהדייה תמורת השמירה על נחלות גדולות יותר בבירה תוניס ובעיר ספאקס. וכך, כשנתיים לאחר פתיחתו נסגר בית הספר של כי"ח בעיירת הנמל הקטנה, והפעם לרצון כל פטרוניו — המקומיים והלא מקומיים — בתוניס, בפריז ובמהדייה.

			ואולם במשטר קולוניאלי, שלא כבמטרופולין הצרפתי, פתיחת בית הספר הכללי אינה מבשרת בהכרח על חינוך הומוגני בקרב הנוער. חינוך מודרני כללי בנוסח אירופי אינו בגדר חובה, ולשלטונות אין כל אינטרס להנחיל חינוך כזה לכל האוכלוסייה. לכן במהדייה, כבמקומות אחרים בתוניסיה, כינונה של רשת חינוך מערבית היה יכול דווקא להעמיק את הפערים הבין־מגזריים. הפטרונים המקומיים, אנשי העילית הדמוי אירופית, ודאי שלחו את בניהם להתחנך בבית הספר הכללי המקומי, או לבתי ספר דומים באזור או באיטליה. אליהם נספחו בוודאי בני תוואנסה שביקשו לשנות את מעמדם וליהנות מן הנסיבות החדשות שנוצרו. אך היו גם יהודים שנמנעו מדרך זו. לא מצאנו עדויות על המשכו של החינוך היהודי במהדייה, אך מתרחישים שידועים לנו במקומות אחרים נוכל להניח, כי היו במגזר הילידי מי שדאגו לחדש את ימיו של תלמוד התורה הישן. אם אכן כך היה, מן הסתם חזר גויטע לעמוד בראשו, אלא שעתה לא היה זה מוסד קהילתי מלכד, אלא בית ספרם של היהודים העניים ביותר, בני תוואנסה הילידים, שהם, בניהם ובני בניהם, מקצתם לפחות, יוסיפו להרכיב את המגזר היהודי הילידי.

			לאחר שבמשך דורות התקרבו בני תוואנסה ובני גראנה אלו לאלו עד שייסדו במהדייה חברה אחת, מגזרית אומנם, אך עם סממני ליכוד ניכרים, החלו בני לומברוזו לשוב אל שורשיהם האירופיים הלטיניים. הם ביקשו לכונן מגזר חדש, אירופי לחלוטין, שלאנשיו לא יהיה עוד שיח ושיג עם התרבות הילידית במהדייה ועם המעמד המשפטי של אחיהם לדת. הקולוניאליזם בתוניסיה היה קרקע פורייה להיווצרותו של מגזר מעין זה. בשל השינויים במשטר ובתנאים הכלכליים, החברתיים והתרבותיים, יכלו מובלעות אירופיות שלמות להתקיים על האדמה המזרחית. שוב לא נזקקו להידמות לאירופים כדי להתקיים באזור; אדרבה, מוטב אם יהיו אירופים גמורים. אך במונחי האחדות של החברה היהודית במהדייה היה לתקופה הקולוניאלית מחיר יקר. להבדיל מהמטרופולין האירופי הצרפתי, הקולוניאליזם בצפון אפריקה לא הביא לידי ביטולן של קהילות המגזרים המקומיות. הוא שינה רק את הפרופורציות בין מגזריהן השונים ובכך הפך אותן למורכבות יותר. במקומות אחדים הוא הפך את הקהילות הללו מדו־מגזריות לתלת־מגזריות כשקם המגזר האירופי הקולוניאלי. בה בעת התרחב מאוד המגזר הדמוי אירופי, בעיקר בשל התרחבות רשת החינוך של כי"ח ובשל תהליכי התיעוש, והצטרפו אליו יותר ויותר יהודים מן המגזר הילידי. המגזר הילידי, שתרבותו הגבוהה ערבית־יהודית ועברית־תורנית, עתיד להיהפך למגזר המיעוט בשלהי התקופה הקולוניאלית, לאחר שהיה מגזר הרוב המכריע בקהילות הקדם־מודרניות בצפון אפריקה.

			המאבק על ההשכלה במהדייה משקף אפוא את ראשית המעבר מחברת מגזרים מסורתית לחברת מגזרים בתר־מסורתית. הרב והמורה מייצגים שתי אליטות שונות שמעמדן באותה תקופה לא היה איתן. כמו רבים מחבריו למנגנון כי"ח בתוניסיה באותה עת, באסה הוא המשכיל הזר, צעיר עני למדיי וחסר כוח משלו, בעל אוריינטציה לתרבות הצרפתית, שחי בסביבה ילידית מסתערבת מן הצד האחד וסביבה יהודית־איטלקית מן הצד האחר. אשר לגויטע, הוא אומנם עמד בראש האליטה הרבנית של המגזר הילידי, אך זו ראתה את הקרקע הולכת ונשמטת מתחת לרגליה עם ה"בגידה" של הפטרונים המקומיים בתרבות המסורתית ובסביבה הילידית. מעמדם של השניים באותה עת היה פגיע למדיי, ובנסיבות אלה לא תיפלא תחושת העלבון הצורב שלהם ומאמציהם להגן על מעמדם. ואולם בסופו של חשבון, אין לפנינו התמודדות בין כוחות שווים, ולפיכך השילוב בין חברת מגזרים יהודית לקולוניאליזם במהדייה הביא לידי טשטושו המהיר של הרושם שהותיר אחריו עלבונו של המורה. כשעזב באסה את העיירה מקץ כשנתיים בשל בעיות משפחתיות, לא עזב כאיש מובס. המובס במאבק היה הרב גויטע, שמן הסתם נאלץ להתמודד עם תחושת דחיקתו והשפלתו שנים רבות לאחר מכן. לאמיתו של דבר, עלבונו לא היה אישי ופרטי, אלא עלבונו של המגזר הילידי כולו בחברה הקולוניאלית.

			

			
				
					654.	מאמר זה הוא מקורו העברי והמקוצר (הן בטקסט והן בהערות) של המאמר: Y. Tsur, ‘Haskala in a Sectional Colonial Society: Mahdia (Tunisia) 1884’, in: H. Goldberg (ed.), The Sepharadi and Middle Eastern Jewries, History and Culture in Modern Era, Bloomington 1996, pp. 146-167. תיק מהדייה, שיוזכר מכאן ואילך בהערות, מצוי בארכיון כי"ח (פריז), חטיבת תוניסיה, XIE. 42. השמות בסוגריים מציינים את תיקי המשנה שבתוכו. תיק קאזס הוא התיק באותו ארכיון ואותה חטיבה ארצית (תוניסיה) (XXVIIIE. (Cazéz.

				

				
					655	תיק מהדייה (באסה), באסה למזכיר כי"ח, 1.2.1884. 

				

				
					656	שם.

				

				
					657	שם, (גויטע), מכתב גויטע לגולדשמיד מ־יא בתשרי התרמ"ד.

				

				
					658	על התפתחותו של ארגון כי"ח ועל האוריינטציות האידיאולוגיות שלו ראו שוראקי, מאה שנות היסטוריה; רודריג, חינוך, חברה והיסטוריה.

				

				
					659	על מאפייני ההשכלה במזרח אירופה ראו אטקס, הדת והחיים; ברטל, מ'אומה' ל'לאום', עמ' 128-113.

				

				
					660	תיק מהדייה (גויטע), גויטע לגולדשמיד, יא בתשרי התרמ"ד.

				

				
					661	שם.

				

				
					662	את המספר הגבוה יותר מסר נציגו הבכיר של כי"ח בתוניסיה, דוד קאזס, כאשר ניסה לשכנע את מרכז כי"ח להקים בית ספר במהדייה. הוא אף הרחיק לכת וטען, בהזדמנות אחרת, שיש 1,500 יהודים בעיר (תיק קאזס, מכתב מ־13.10.1882). את המספר הנמוך מסר באסה, כאשר התבקש להסביר מדוע אין יותר מ־60 תלמידים בבית הספר (תיק מהדייה [באסה], מכתב מ־27.9.1893). במפקד הרשמי הראשון שנערך בתקופת הפרוטקטורט בשנת 1921, היו במהדייה פחות מ־500 יהודים נתיני הביי (להבדיל מיהודים נתינים של מדינות באירופה). ראו מפקד 1921, עמ' 9-8.

				

				
					663	על הגראנה ראו אברהמי, פנקס הקהילה; לוי, היהודית פורטוגלית. תפיסה שונה מזו של לוי על דיוקנם של בני העדה, ראו סבאג, תולדות יהודי תוניסיה. 

				

				
					664	משפחת לומברוזו הגיעה לאיטליה מספרד, וראו לוי, היהודית פורטוגלית, עמ' 264-261.

				

				
					665	סך כל התושבים היהודים בתוניסיה היה כ־15,000, אך מניין בני הגראנה התקרב ל־2,000, ראו צור, יהודי תוניסיה, עמ' 97, וכן הערה 2 בעמ' 100.

				

				
					666	לא מצאתי עד כה נתונים מספריים בנוגע לחלוקה העדתית במהדייה.

				

				
					667	לדיון כללי בתקנות עומר ראו לואיס, היהודים בעולם האסלאם, עמ' 32-29. על השינויים במעמד היהודים נתיני הביי במחצית השנייה של המאה התשע־עשרה ראו סבאג, תולדות יהודי תוניסיה, עמ' 121-116.

				

				
					668	לזוע'לי, מפקד 1921, עמ' 64.

				

				
					669	לדיון בנושא המגזרים ראו צור, יהודי מרוקו, עמ' 36-33. 

				

				
					670	ראו בראון, המכינה של לומברוזו.

				

				
					671	שם, עמ' 180-179, 184-182.

				

				
					672	תיק מהדייה (באסה), מכתב מ־6.2.1884; תיק קאזס, מכתב מ־15.2.1884.

				

				
					673	תיק מהדייה (באסה), מכתבים מ־27.2.1884, 12.3.1884, 8.4.1884.

				

				
					674	השוו תיק מהדייה (באסה), מכתב מ־6.2.1884.

				

				
					675	צור, המאפיה.

				

				
					676	תיק מהדייה (באסה), מכתב מ־6.2.1884.

				

				
					677	בראון, המכינה של לומברוזו, עמ' 183-182.

				

				
					678	כך אני מבין את עדויותיהם של קאזס ושל באסה על ההשפעה הגדולה שהייתה לרב גויטע על דוד לומברוזו. ראו תיק קאזס, מכתב מ־1.2.1884; תיק מהדייה (באסה), מכתב מ־6.2.1884.

				

				
					679	צור, צרפת והיהודים, עמ' 201-199.

				

				
					680	המגיד, 3.12.1885.

				

				
					681	תיק מהדייה (גויטע), מכתב גויטע לגולדשמידט (בעברית) מ־יא בתשרי התרמ"ה.

				

				
					682	על ההיסטוריה התרבותית של יהודי תוניסיה בתקופה הקולוניאלית ראו צור, סיפור תרבות. על ג'רבה ראו שם, פרק 8. עוד על המגמות התרבותיות בג'רבה ראו דשן, יהודי דרום־תוניסיה. על היצירה הספרותית של קהילה זו בתקופה הקולוניאלית ראו טובי, הספרות הערבית־היהודית בתוניסיה.

				

				
					683	תיק מהדייה (אלקבץ), מכתבים מ־2.11.1885, 21.11.1885.

				

				
					684	תיק קאזס, מכתבים מ־4.1.1886, 27.5.1886; תיק מהדייה (אלקבץ), מכתב מ־20.5.1886; צור, צרפת והיהודים, עמ' 175-171.

			יצחק אברהמי685

			דרכי אמנציפציה: תמורות בהנהגת הציבור בתוניסיה, יוסף בראמי, רב ומשכיל  (1924-1888)

			הקדמה

			עוד לפני שצרפת השתלטה על תוניסיה ב־1881 וניהלה את ענייניה, הסתמנו תמורות בחברה היהודית. בשנת 1857 ביטל השליט החוסייני, הביי מוחמד אלצאדק, את מעמד החסות (הד'ימי), שנכפה על יהודים בכל ארצות האסלאם והעניק להם צו שוויון בשנת 1858. מצבם של היהודים באורח רשמי הוטב לכאורה. בשנת 1863 קם בתוניס הוועד האזורי של כי"ח ('כל ישראל חברים') שמילא תפקיד מרכזי בתהליך האמנציפציה של יהודי תוניסיה. ב־13 בספטמבר 1876 הוצא צו המארגן מחדש את קופת הצדקה של היהודים, את הכנסותיה והוצאותיה.686 חלק מהתמורות האלה מצא את ביטויו גם בעיתונות היהודית שהופיעה באירופה. כך למשל, בגיליון מ־29 ביולי 1857, פרסם 'המגיד' כתבה על פרשת העגלון היהודי שמואל באטו צפז והוצאתו להורג. כך נוצר קשר בין יהדות תוניס לפזורה היהודית באירופה. 

			היחסים הפנימיים בין שני הקהלים שהרכיבו את החברה היהודית בתוניסיה, הגראנה והתואנסה, היו מורכבים. עלייתה של קהילת הליוורניזם, הגראנה, בחברה ובכלכלה של תוניס החל משנות החמישים של המאה התשע־עשרה, יכלה לשמש דוגמה לחיקוי אך הייתה גם מקור למתחים חריפים ביותר בין שתי הקהילות. כאן נתרכז בתקופה של כחמישים שנה, שבה התחוללו התמורות. אנו מציעים שני תאריכים למסגרת הדיון: שנת ייסוד בית הספר הראשון של כי"ח בתוניס, 1878, ושנת פטירתו של יוסף בראמי, נציג מובהק של דור התמורות, 1924. 

			התקופה ובעיותיה

			מה מאפיין תקופה זו? מהן הסוגיות המעסיקות את החברה היהודית? מהן התופעות החדשות בציבור היהודי? וכמובן, מהי מגמתו של הממשל הצרפתי החדש לריסון ולאיסור או לעידוד ולהיתר? 

			התמורה המרכזית מבחינה מדינית היא כינון הפרוטקטורט הצרפתי על תוניסיה. חוזה 'בארדו' מ־12 במאי 1881 והסכם 'אלמרסה' מ־8 ביוני 1883 אפשרו לשושלת החוסיינית להוסיף לשלוט באורח רשמי, אך הסמכות והשלטון היו בידי הממשל הצרפתי. לאחר ניסיון של 51 שנה באלג'יריה הייתה מדיניות צרפת בתוניסיה זהירה. היא חששה מהתלקחות אנטישמית, מתגובת המוסלמים נגד כל הפליה לטובה של היהודים, מיהודי ה'ליוורניזם', נושאי דגל הלאומיות האיטלקית, ומגיבוש כוחות היהודים לגוף מלוכד.

			למרות זהירות צרפת וחששותיה אנו עדים לשתי תופעות חיוביות בחברה היהודית: חופש הביטוי בעיתונים ובכנסים וחופש ההתאגדות. בשנת 1888 מופיע עיתונו של מסעוד מעארך, 'אלבסתאן' (הגן) בערבית־יהודית. בשנת 1907 התארגנה קבוצה פוליטית חברתית ביוזמתו של מרדכי סמאג'ה, 'הצדק' שמה, שהוציאה לאור עיתון בשם זה, ובשנת 1910 נוסדה האגודה הציונית הראשונה, 'אגודת ציון', שהוכרה רשמית על ידי הממשל ב־19 בינואר 1911.

			בחיים הפנימיים מחריפים היחסים בין שני הקהלים, תואנסה וגראנה; כבר בשנת 1850 לא נשמעו הגראנה למרות קאיד היהודים, יוסף בלעיש 'הגדול', כאשר קנו חלקת קרקע לבית קברות נפרד. הקאיד התנגד לכך, אך הם לא נשמעו לו, והקבורה הנפרדת הייתה לעובדה ו"מאז כל העדה שקטה", טוענים הגראנה.687 בשנת 1890 פרץ משבר חריף יותר, שוב בעניין בית קברות חדש מחוץ לעיר. הדי המשבר חרגו מתחומי הקהילה וגרמו להתערבותו של הרב הראשי של צרפת, הרב צדוק כהאן. גם המושל התערב, תמך בעמדת הגראנה וחייב את נציגי התואנסה לכבד את החוזה שחתמו עליו — 80 אחוזים מהקרקע ומהעלות על חשבון התואנסה ו־20 אחוזים על חשבון הגראנה.

			בראש שני הקהלים עמדו שני מנהיגים בעלי שיעור קומה וייחוס, ר' אליהו בורג'ל, חכם באשי וקאיד היהודים, וגבריאל ואלנסי, צרפתי במוצאו אשר אבותיו חיו בתוניס מהמאה השמונה־עשרה, ומהם יצאו 'נציגי האומה הצרפתית'. במעמד המנהיגות הרוחנית ובסמכותה חל פיחות, ואילו כוחה של המנהיגות הפרנסית התחזק. מאז כינון שלטון החסות הצרפתי, תפקיד הקאיד התרוקן מתוכן ונוצר חלל ארגוני. מהעיתונות היהודית ומתעודות ארכיוניות אנו למדים על הצעות ארגוניות שונות שהמשותף להן היא הדרישה לוועד ייצוגי של הציבור היהודי. כבר בשנת 1885 העלו יהודי תוניס דרישה להקמת קונסיסטואר (Consistoire),688 ובשנת 1921 הוענקה ליהודי תוניס הזכות לבחור מועצת קהילה (Conseil de la Communaute).

			בשנת 1878 נוסד בית הספר הראשון של כי"ח. בית הספר ומנהלו הראשון דוד קאזס זכו להערכה רבה ולאמון מראשית דרכם.689 כי"ח הייתה אבן יסוד לאמנציפציה של יהודי תוניס ובית יוצר של מנהיגי הקהילה. אולם כעבור שנים מעטות עוררה דרכה בחינוך היהודי מחלוקת חריפה שבאה לביטוי באספות עם ובעיתונות היהודית בתוניסיה ומחוצה לה, בפרט ברבע הראשון של המאה העשרים. חסידי העברית והציונים היו נושאי הדגל של המאבק נגד כי"ח.

			החל מהמחצית השנייה של המאה התשע־עשרה בלטה חדירת ההשכלה היהודית לתוניסיה. זו תופעה חדשה וכולה חיוב: הלהיטות אחרי עיתון או ספר עברי, הצורך ליצור קשר עם העם היהודי בתפוצות, החדרת ההשכלה לתוניסיה לא במקום ולא בניגוד ללימודי הישיבה. לא הייתה בתוניסיה מסגרת ללימודים גבוהים מלבד הישיבה, ומכאן שכל משכיל יהודי היה אוטודידקט, למד בכוחות עצמו. תמורה זו הולידה שתי תופעות לוואי חדשות וחשובות בפני עצמן. קמו בתוניסיה כתבים וסופרים לעיתונים עבריים באירופה, בקושטא ובקהיר, ובעיר תוניס פרחה עיתונות מקומית בשפה המובנת לכול, ערבית־יהודית ולאחר מכן גם בצרפתית.690 

			התקופה הנדונה היא עשירה בתמורות ובציפיות; כל הסוגיות שהעלינו יעסיקו את החברה היהודית בכנסים ובעיתונים. בחברה זו חיו יוסף בראמי ובני דורו. בראמי היה פעיל בכל שטחי החיים ובבעיות של תקופה זו.

			יוסף בראמי, האקלים החברתי והתרבותי בו גדל

			כרוב בני דורו, יוסף בראמי נולד וגדל בשכונה היהודית, שנקראה החארה. הוא נולד בכ"ג בשבט התרמ"ח, 5 בפברואר 1888, לפי תעודת זהות המבוססת על עדות שני חבריו אליהו גג' ואליהו סלקמון.691 בהתכתבות עם אישים ומוסדות בחו"ל, הוא רושם את ה"אדריסה" שלו, הכתובת בצרפתית (Rue du Sel 4), הוא "סאבאט אלמלח" (קימור המלח) הידוע בחארה.692 ב־1 בינואר 1919 הוא כותב לוועד ההסתדרות הציונית בקופנהגן את הכתובת החדשה — 46 Avenue de Paris — בתוניס, באזור אירופי הן מבחינה חברתית והן מבחינה אורבנית; יהודים רבים יצאו מהחארה להצטופף באזור זה של שדרות פריז הרחבות והארוכות. היציאה מהחארה הייתה כשמלאו לו שלושים. בראמי היה בכור הבנים ואך טבעי שאביו יצחק ישלח אותו לישיבה בעלת המוניטין שייסד הרב שלמה דאנה.

			ישיבתו של הרב שלמה דאנה, 'חברת לימוד התלמוד'

			הרב שלמה דאנה נולד בתוניס בשנת 1850.693 הוא היה תלמידם של ר' אברהם כהן יצחקי בעל 'משמרת כהונה' ושל ר' משה ברבי שהיה ראש הרבנים ליהודי תוניס בשנים 1902-1900. הרב שלמה דאנה נפטר בשנת 1913. בדברי ההספד של בראמי על רבו הוא כותב: "הוא היה האחד פה שהרביץ תורה ברבים לשמה במשך ל' שנים והעמיד תלמידים הרבה שיש להם יד ושם בתלמוד וידיעות הרבניות".694 

			מכאן אפשר להניח שראשית הלימוד בישיבת הרב שלמה דאנה הייתה בשנת תרמ"ג, 1883. אולם בלוח השנה תשנ"ג כתוב: "הרב שלמה דאנה מייסד ישיבת 'חברת התלמוד' בתוניס בשנת תרח"ם (1888) שביקשה למנוע את התפשטות ההשכלה הצרפתית".695 ואילו בעיתון הצרפתי L’Univers Israelite, שראה אור בפריז בשפה הצרפתית, כותב ש' נטף מתוניס: "ב־16 ביוני נחנך בית הכנסת על שם ר' מרדכי נג'אר ההרוס זה שלושים שנה, הוא נבנה מחדש ושוקם בזכות לר' שלמה דאנה. בבית כנסת זה ניתנים לתלמידים, פרחי רבנים, שעורי התלמוד".696 

			נראה כי גדולי החכמים וגדולי התורה של המחצית הראשונה של המאה העשרים יצאו מבית מדרשו של הרב שלמה דאנה; אחדים מהם שימשו ודיינים, ושניים היו רבנים ראשיים ליהודי תוניסיה, הרב דוד כתורזא (1939-1934) והרב דוד בן בארון (1955-1947). יוסף בראמי היה אחד מתלמידיו המובהקים של הרב שלמה דאנה, ועוד נתייחס לנקודה זו.

			וכך מסיים הוא את דברי ההספד ב'הצפירה': "במיתתו הובלט תיכף החסרון הגדול לעדתנו בכלל, וביחוד הובלטו החלל והריקנות במקצוע לימוד התלמוד וההוראה כי מרביץ תורה ברבים כמוהו אין".697 לעיני הרב שלמה דאנה, הישיבה שייסד הייתה צריכה לחסן ולהכשיר את הנוער היהודי לעמוד בפני הלכי הרוח החדשים ופיתויי ההשכלה שהפיצה כי"ח.

			וכמו להכעיס, החליט תלמיד הישיבה, הנער יוסף, ללמוד בבית הספר של כי"ח, לקבל השכלה כללית, כנגד רצון מורו ורבו.698 הקרע היה בלתי נמנע. בעיני הרב שלמה, הייתה זו הפרת אמונים, היפוך דרכה ומטרתה של הישיבה שייסד וטיפח, 'חברת לימוד התלמוד'.

			אחותו הצעירה מרים עודדה את יוסף ללמוד צרפתית ולימודים כלליים ותמכה בו. היא לימדה אותו יסודות ראשונים בשפה הצרפתית. היא עצמה למדה עברית מודרנית, תחילה אולי אצל אחיה, ולאחר פטירתו אצל מורים — יעקב גלילי, אהרון דובניקוב וזכריה מעייני — מארץ ישראל שבאו לתוניס במיוחד בשנים 1927-1926. תקופת הלימוד בכי"ח לא הזיקה ולא הסיטה אותו מייעודו. הוא שכלל את השפה הצרפתית שהאחיות והאחים ידברו בה כבר ביניהם בבית. ההורים דיברו והבינו רק ערבית־יהודית. הצרפתית שהשאיר בכתובים היא תקנית וקולחת.

			בן 16-15 למד עם תלמידים צעירים ממנו. כשנה היה חניך בית הספר של כי"ח והשלים בהצלחה את חוק לימודיו. הישגיו היו רבים ומהירים. יוסף לא התכחש לכור מחצבתו וחזר לישיבה והעמיק עיון בתלמודו. נביא שתי עדויות מארכיון המשפחה. כשהגיעה העת להתפרנס, הלך לעבוד כמנהל חשבונות בטחנות הקמח של יהודי בשם סורִיָה והתנה תנאי, שייתן את שעותיו החל מתשע בבוקר כי עליו ללמוד כל יום ד' אמות הלכה. על כך מעיד חברו הקרוב הנרי מעארך במאמר ליום השנה לפטירתו. ועוד, כשהגיע למעמד מכובד ונצרך להזמין כרטיס ביקור, הוא רשם בין יתר תאריו "מרצה לשפה ולמשפט עברי".699

			אחרי הקרע הקשה מנשוא לתלמיד ולרבו, בא הפיוס הגדול. בארכיון המשפחה תעודה המזכירה את מיקומה של ישיבת הרב, בבית הכנסת של הרב מרדכי נג'אר. זהו כתב מינוי של "החכם המפואר יוסף אברהמי" כאפוטרופוס על ספריות הרב שלמה דאנה, לפי בקשת אלמנתו, חנה בת הרב יעקב פיתוסי. התעודה מ־20 בספטמבר 1916, כשלוש שנים לאחר פטירת הרב. יוסף בראמי היה אז בן 28 שנים, ובידיו הופקדו שלוש הספריות העשירות של הרב. אף שבתעודה שבכתב יד יש מתפארת המליצה, יש בה הערכה רבה לתלמיד החכם ואמון בו. מדוע הוא נבחר מבין כל תלמידי הרב, גם מבין הוותיקים ממנו? תקופת לימודיו והחינוך בכי"ח פתחו בפני התלמיד הבוגר והמתבגר אופקים ועולמות חדשים מהתרבות הכללית והגבירו את צימאונו לדעת. וכבוגר כי"ח הוא הכיר מבפנים ובפרטים את השקפת עולמה בדבר האמנציפציה של היהודים, את דרכיה בחינוך, את תכניה ואת מדיניותה כלפי חניכיה וראשי הקהילה. עוד נעמוד על כך ועל חלקו של בראמי במאבק עם כי"ח. 

			חסיד השפה העברית

			במכתב בעברית מליצית לנחום סוקולוב (1936-1859) בברלין, מ־4 בתמוז שנת העת"ר, ה־11 ביולי 1910, חושף יוסף בראמי פרק חשוב בעיצוב אישיותו ובדרכו הרעיונית והציבורית. בגיל 17, "נכנס להיכל הספרות העברית [...] לדעת את העניינים הרבים והעצומים המנסרים בחללו של עולמנו היהודי".700

			בעשור הראשון של המאה העשרים לא היה קושי מיוחד להשיג כתבי עת וקבצים שהתפרסמו בעברית. כזכור, ב־29 ביולי 1857, שנה לאחר ייסודו, מפרסם 'המגיד' כתבה מתוניס על פרשת העגלון שמואל באטו צפז ו"הוצאתו להורג בסיף" שנערכה כשבוע קודם לכן; ב־6 בדצמבר 1865 שולח אברהם שמלא כתבה מתוניס ל'המגיד' בכותרת 'בשורה טובה', כי השליט, הביי מוחמד אלצאדק, הבטיח לקאיד היהודים משה שמאמה להיטיב את מעמדם המשפטי של היהודים. בכתבה זו מזכיר אברהם שמלא את השימוש בטלגרף. בשנת 1881 שולח אברהם שמלא כתבה ל'המגיד' ובה ביקורת חריפה ביותר על קאיד היהודים ובכלל על מוסד הקאידות.701

			בשנת 1894 פרסם שלום פלאח ב'האסיף' של נחום סוקולוב מאמר ארוך על יהדות תוניס בכותרת 'הצופה את פני תוניס'. פרסומים אלה היו מקור להשכלה עברית רחבה ולחוויה עמוקה. יוסף בראמי למד בכוחות עצמו. ייתכן שנעזר על ידי בוגרים וּותיקים ממנו, אך הוא רואה בנחום סוקולוב את מורו, כי "כבודו היה הראשון שהשפיע עליי השפעה כל־כך גדולה לחבב את שפתנו וספרותה ולעסוק בכל האפשרות להפצתה".

			פעילותו הציבורית הראשונה והחשובה, שתלווה אותו כל שנות חייו תהיה הוראת השפה העברית והפצתה. הכתובים, התעודות שהשאיר, הנאומים שנשא, עיקרם בעברית או בערבית־יהודית. לא אחת הוא מצר בפני קהל מאזיניו, שעדיין אינו מבין עברית, ולכן הוא יַרצה בערבית־יהודית, שפת היום יום המובנת עדיין לכל הציבור היהודי.

			בשתי דרכים דאג יוסף בראמי להפיץ את השפה העברית: בחוגים ובמועדון שבו רוכזו עיתונים עבריים והיהודיים גם בצרפתית. המועדון היה מנוי על 'השִלוֹח' שהופיע באודסה. מצאנו בספרייתו 14 כרכים של כתב העת. אלפרד ולנסי, נשיא 'אגודת ציון', כותב לידיד שהוא קורא את מאמריו ב'התורן' שהופיע בניו יורק: "כי הרי לעתים קרובות מתרגם לי אותם בראמי [סגן נשיא 'אגודת ציון']".702 הדרך השנייה, הנפוצה והישירה, היא החוגים לעברית והשיעורים הפרטיים לעברית. אחד התלמידים, גם מבריק וגם מכובד, היה פקיד בכיר בנציבות צרפת בתוניס, איש ותיק בסגל הדיפלומטי הצרפתי, מר ליאון פרומאג'־פרומן (Leon Fromage-Froment) שלמד אצל יוסף בראמי בשנות העשרים הראשונות עברית, תלמוד ומשפט עברי. הוא תרגם לצרפתית עבור המשפחה את דברי ההספד הארוכים שכתב אברהם אלמליח, ידידו של ר' יוסף בראמי בעיתונו, 'דאר היום' ב־12 באוקטובר 1924. בסוף תרגום המאמר נכתב: "עבור ליאון פרומאג' היה זה כבוד להיות ידידו של ר' יוסף בראמי".

			אחד החוגים המעניינים והמוצלחים שיזם וארגן יוסף בראמי בקיץ 1922 התקיים בחַלְק אלואד (La Goulette), עיירת קיט כ־14 קילומטרים צפונית מזרחית מתוניס, המתמלאת יהודים בקיץ. החוג מנה כמניין תלמידים בני 18-16, לרבות תלמידה אחת. הם למדו כשעה וחצי בימי ג' ו־ה'. המורה לימד לפי ספרים חדשים שהוזמנו מחוץ לארץ. הכיתה הועמדה ללא תמורה לרשות החוג לעברית על ידי היהודים בעלי הבית. גם המורה לימד בהתנדבות.703 לפני פגישתנו בפריז כתב לנו ד"ר גוזלן מכתב ב־16 ביולי 1979:

			תלמידי הרב בראמי רחשו חיבה למורם, לימודו החייכן והיעיל הביא אותם להשגים מהירים. הגעתי לרמה שאפשרה לי לחבר שירים קצרים בעברית, שהרב בראמי העריך אותם. [...] מותו השאיר אותנו נבוכים ולא היה לו מחליף ושעורי העברית החדשה נתבטלו לאכזבתנו הרבה. 

			סוגיה פורמלית עקרונית העסיקה את יוסף בראמי, והיא ההסמכה להוראת השפה העברית. בתוניס היה אפשר להיבחן ולקבל הסמכה לרבנות, אך לא היה בית מדרש למורים או כל מוסד שיעניק הסמכה להוראת השפה והספרות העברית. הוא הוסמך לרבנות אך הוא רצה גם הסמכה כמורה לעברית, עברית חיה, מודרנית, מדוברת, כמו יתר המורים למקצועותיהם, בבתי הספר הממלכתיים ובבית הספר של כי"ח. היו לו מוניטין, היה לו ביטחון ושליטה בחומר ובדידקטיקה של החומר, אך לדעתו היה זקוק לתעודה שתציב אותו במעמד שווה ליתר המורים במערכת החינוך, ובפרט החינוך היהודי בתוניס. במכתב לפרופסור נחום סלושץ בירושלים מ־28 בנובמבר 1920, העלה יוסף בראמי את שאלת ההסמכה לגביו ולגבי תלמידיו, והוא מסיים את דבריו: "ת.א. [תוספת אחרונה] לו היה לאל ידי כי עתה נסעתי ארצה ישראל להעמיד עצמי על הבחינה בהוראה. לפני המלחמה כתבתי שורת מאמרים ב'הצפירה'. אם על סמך זה אוכל להשיג מה. יודיעני ואשלחם אליו".704 

			ולגבי הסמכת תלמידיו:

			אני שואל מכבודו ביחוד עצה איך ובאיזה אופן אפשר להשיג תעודה הנותנת לי יפוי כח לסמך ידי על אחרים במקצוע ההוראה [...] אם יוכל אדוני להיות אותו 'הערבא' הדרוש! וזה נחוץ לי במאוד מאוד פה לטובת החינוך.

			שאלתי בקשתי הינה מעשית מאוד ודחופה כי אני נותן שעורי ערב בכל לילה (עברית בעברית), אחדים מתלמידי בחורי הישיבה באים אלי להיות נוכחים בשעורים ולהתנסות אל אופן ההוראה; [...] אולי יצליח חפצי לחבב את ההוראה על התלמידים בחורי הישיבה ולהכין אותם למען יוכלו אחר־כך להשתלב יפה בידיעות פידגוגיות.

			ככל שידוע, לא התממש חפצו. יוסף בראמי לא היה מורה מוסמך לעברית חיה, הכתובה והמדוברת. אך אחריו, החוגים לעברית נתקיימו בערבים לבנים ולבנות, לבוגרים ולבוגרות, באולמות האגודות הציוניות וגם בכיתות בית הספר כי"ח בתוניס. במכתבו לנחום סלושץ ביקש יוסף בראמי שיציע "מורה לעברית, בעל מבטא ספרדי, בעל אישיות חזקה ומשפיעה שיוכל לבוא פה עירנו ובאיזה תנאים, נחוץ כי יהיה מורם מעם ומומחה להוראה". הזמנת מורה לעברית מארץ ישראל על חשבון הקהילה הייתה למסורת אחר פטירתו של יוסף בראמי ממחצית שנות העשרים. בינתיים צמחו ליהדות תוניס מורים בקיאים ומוכשרים מבני הארץ. 

			נסיים פרק זה באירוע חשוב בתולדות חייו ובמכתב מלא התלהבות שכתב הצעיר על אודות השפה העברית. כפי שראינו בראשית פרק זה, יוסף בראמי פנה במכתב נרגש לנחום סוקולוב, ב־11 ליולי 1910, ולאחר שבחים כנים ונרגשים "למורו לעברית ולציונות" ביקש דוגמה של תקנון לייסוד אגודה ציונית שעמדה על הפרק. כעבור כארבעה חודשים, בי"א בכסלו תר"ע, ה־24 בנובמבר 1910, מופיע מאמר של יוסף בראמי ב'הצפירה' שערך סוקולוב. יוסף בראמי היה לכתב העיתון הנודע בתוניסיה.

			ב־16 ביוני 1909 כותב יוסף בראמי לידידו הקרוב יוסף כהן לספר לו על פעילותו ותוכניותיו. המכתב כתוב בצרפתית אולם יוסף בראמי רואה לנכון לתרגם אותו לעברית ומוסיף בצרפתית: "הרי אתה יודע שתרגום מילולי משפה לשפה גורע מערכה של שפת התרגום. במצורף תמצא תרגום מכתבי זה (לעברית) אך לא מילולי מה שביכולתי לעשות אך לא נעים לי הדבר כי רוצה אני לשמור על ערכה של שפתנו, אותה אני מוקיר כל כך".

			יוסף בראמי היה חסיד השפה העברית והייתה לו דרך ארץ כלפיה. בתוניס הוא היה הכתובת בכל הקשור לשפה העברית ולפרסום עברי. הפצת השפה העברית והספר העברי היו משאת נפשו. בספרייתו מצאנו 14 כרכים של 'השלוח' מהשנים 1915-1908, שני כרכים של 'הצפירה', חוברות של 'התורן' ו'מקלט' המופיעים בניו יורק, קובץ 'כנסת ישראל', שנה ראשונה ווארשא תרמ"ו, 1886, ועוד, ליד כרכי הספרות התלמודית והרבנית בכלל. חזק היה בו יצר הקריאה העברית וחזק היה יצר הכתיבה שהביא אותו לעיתונאות עברית.

			יוסף בראמי העיתונאי

			הקשר עם משכילים יהודים באירופה ועיון בכלי מבטאם — 'המגיד', 'המליץ', 'האסיף', 'הצפירה' ועוד — הביאו לתמורה חשובה וייחודית בחברה היהודית בתוניס, והוא הצורך לכתוב ולפרסם מאמרים וכתבות לא רק בתחום הספרות הרבנית המסורתית. קמו סופרים, עיתונאים ומוציאים לאור שטיפלו בבעיות החברה והקהילה היהודית בתוניס, כשמסרו ידיעות מהעולם היהודי. שפת הביטוי הייתה ערבית־יהודית המובנת לכלל הציבור, אחר כך כתבו גם בצרפתית.705 הם חיפשו קשר לכתבי עת עבריים מחוץ לתוניס וכתבו בעברית כמובן.

			איך הגיע יוסף בראמי לעיתונאות? אהבתו, להיטותו לשפה העברית יצרה בו צורך חיוני, דחף לכתוב עברית. הכתיבה בעברית גרמה לו הנאה רבה שחיזקה והגבירה את הצורך לכתוב עברית. בתוניס לא היו תנאים לכך. אפשר למצוא נדבן שיממן הוצאתו לאור של חיבור תורני, אבל מי יממן ספר או חיבור, עיתון או כתבות הדנים בענייני חולין אף אם יהודיים. מי וכמה יהיו להם קונים? גם העיתונים בערבית־יהודית סבלו מחוסר אמצעים ומחוסר יציבות ורציפות, למעט אחדים מעטים. הכתבה הראשונה שמצאנו בחתימתו הופיעה בכתב העת 'המבשר' שהופיע בקושטא, בכותרת 'האליאנס והעברית', ט"ז-י"ז, שנה א, ג' בניסן התר"ע, 12 באפריל 1910.

			אפשר להניח שפנייתו לנחום סוקולוב בד' בתמוז התר"ע, 11 ביולי 1910, נתנה לו את ההזדמנות לזכות בתפקיד של כתב מוסמך, של עיתונאי מוכר, ב'הצפירה'. לפי תוכן הפנייה, סגנונו העברי, התלהבותו, רצינותו ובגרותו, שכנעו את העורך נחום סוקולוב להזמין אותו לכתוב עבור 'הצפירה' מאמרים על המתרחש ביהדות תוניס. היה ב'הצפירה' מדור מיוחד לכתבות וכתבים מקהילות ישראל בתפוצות. ב־25 בינואר 1921 שולחת מערכת 'הצפירה' בוורשה מכתב ליוסף בראמי הפותח כך: "ידידנו הנכבד שלום וברכה: שמחנו מאוד לקראת מכתבך אחרי הרבה שנים של פירוד שקם מפני המלחמה ועכשיו שבים שוב ל'הצפירה' ידידיהם הראשונים. קבלנו כ"כ את גלויתו מיום 8/1". ולאחר בירור עניינים מקצועיים ומעשיים, מסיים הכותב: "נחכה לעבודתו הפוריה בשביל 'הצפירה' כימינו מקדם בכבוד ובב"צ והגאולה". 

			יוסף בראמי כתב ברציפות כתבות מתוניס לעיתון 'הצפירה' שהיה אכסנייתו העיקרית אך לא הבלעדית. אנו מוצאים כתבה ארוכה בכתב העת 'חדשות מהארץ' בקהיר מ־26 בדצמבר 1918, ובה דיווח על התנועה הציונית, האגודות הציוניות בתוניסיה והפעולות הציוניות. לפי המכתב מ'הצפירה' רק בראשית ינואר 1921 חודש הקשר בינו ובין עיתונו, אולם היה חשוב להביא את דבר היהדות והציונות בפני יהדות קהיר ומצרים בכלל.706

			יוסף בראמי כתב על חיי היהודים ובעיותיהם בתוניס. שלושה נושאים עיקריים העסיקו אותו, שעליהם דיווח לקוראי 'הצפירה' וכתבי עת אחרים: התנועה הציונית והתפתחותה, לימוד השפה העברית ושיפור הוראתה והמחלוקת העמוקה והמאבק החריף עם כי"ח. אולם הוא כותב גם על נושאים כלליים שהוא מוצא בהם עניין, כגון מפעל התרגום לצרפתית של יצירות היסטוריונים ומשוררים ערביים בהשתתפות שלושה מזרחנים ידועי שם, שאד'לי ח'יראללה, חסן חוסני עבד אלוחאב והיהודי — יצחק קטן ('הצפירה', 16.1.1911), שביתת עובדי החשמלית (Tramway) שרבים מהם היו ערבים ('הצפירה', 26.4.1912).

			להפצת השפה העברית הוא השתדל לעמוד בקשר עם הוצאות לאור ברחבי העולם, להזמין ספרים בשבילו, בשביל האגודה הציונית וחובבי השפה העברית. בארכיונו מצאנו מכתבים ב'העברי' (7.5.1919), עיתון שבועי המופיע בניו יורק, ב'הלשכה להפצת הספרות העברית' על ידי הנהלת 'העולם' בלונדון (8.3.1920), ב'דאר היום' בירושלים (14.7.1921). תוכן המכתבים: הזמנת ספרים ומשא ומתן לרכישתם. יוסף בראמי הציע למכירה גם את חיבוריו בצרפתית של נשיא 'אגודת ציון' בתוניס והפדרציה הציונית בתוניסיה, עורך הדין אלפרד ולנסי, שדנו בבעיות ובהיבטים של הציונות ושל התנועה הציונית, כגון חיבורו 'ציון וחרות' (Sion et Liberte). 

			יוסף בראמי היה העיתונאי החשוב ביותר בתוניס בקשריו עם העיתון בעל המוניטין שהתפרסם בעברית. הוא היה אמין ונאמן לעיני עורכי 'הצפירה', ועבד בהתמדה משנת 1910 עד 1921 לפחות. רק המלחמה הפסיקה את פעילותו, וכאשר הדבר התאפשר הוא חזר לפעילות, וב'הצפירה' ציפו לחידוש "עבודתו הפוריה". 

			'קול ציון': ירחון ציוני בערבית־יהודית

			בשנת 1913 החליט יוסף בראמי להוציא לאור 'ירחון יהודי ציוני' בערבית־יהודית. ב'הצפירה' הוא כותב ב־24 ביולי 1913: "אם העיתונות היהודית ולפעמים הצרפתית הקדישה מאמרים על אודות התנועה הציונית אין זה כמובן מספיק לקהל קוראי העיתונות העברית ערבית ורבים המה. [...] הנחיצות לקרוא עיתון בערבית עברית (Judeo-Arabe) שימלא את הצורך המורגש ושיהיה מוקדש רק לזה נראית איפוא כדבר ברור. [...] כעת יצאו כבר שלוש חוברות". 

			הפעילות במועדון האגודה הציונית כללה עיון בעיתונים ובכתבי עת עבריים. יוסף בראמי או חבר בקיא בעברית היה מתרגם את תוכן המאמרים. הוא עודד חברים לחתום על מינוי לעיתון עברי, והיה יושב עם האיש לקרוא איתו את העיתון שעליו היה מנוי. הקורא התוודע לעולם היהודי, למתרחש בו ומשפר את הבנתו בשפה העברית. 'קול ציון' היה אמור להפיץ את הרעיון הציוני בקרב יהודי תוניס שלא ידעו עברית או כל שפה אחרת מלבד ערבית. אחד המדורים שטיפח יוסף בראמי, ולשם כך ניסה להשיג חומר, היה ביוגרפיה של מנהיגי התנועה הציונית: הרצל, נורדאו, צ'לנוב, סוקולוב ואחרים. 'קול ציון' התקיים כשנתיים ונסגר עקב מחסור בתקציב כמו עיתונים יהודיים אחרים בתוניס.707

			'קול ציון' בשפה הערבית־יהודית היה פרי יוזמתו. הוא ראה בו כלי חיוני להסברת הרעיון הציוני ולהפצתו בקרב ההמונים ונשא בעיקר הכתיבה והעריכה. הוראת השפה העברית והסברת הרעיון הציוני בעיתון בשפה מובנת, שיגיעו לציבור הרחב ביותר, היו עם הנאום הכלים החיוניים וההכרחיים לקידומה של התנועה הציונית ולהצלחתה.

			יוסף בראמי הפעיל הציוני

			ב־1898, כשנה לאחר הקונגרס הציוני הראשון בבזל, באוגוסט 1897, מגיעים מכתבים של ציונים מתוניס המבקשים חומר הסברה על הציונות. ב־1899 כותבים עמאר וּולנסי ש"מזה שנה יזמו מספר צעירים לייסד ועד ציוני",708 אולם רק בשנת 1910 יקום הגוף הציוני המאורגן הראשון בשם 'אגודת ציון'. מייסדיו היו שלושה: ר' יעקב אבוקארה, המנהיג הרוחני של קהילת הליוורניזם, הגראנה, עורך הדין ד"ר אלפרד ולנסי ויוסף בראמי, תלמיד ישיבה ותלמיד בית הספר של כי"ח כשנה. 

			ר' יעקב אבוקארה העניק לאגודה את המוניטין שלו ואת יוקרתו.709 אלפרד ולנסי היה בן למשפחה ליוורניזית מכובדת. אביו היה סגן קונסול של האימפריה האוסטרו־הונגרית. בימי לימודיו במונפליהMontpellier) ) שבדרום צרפת התיידד עם משפחת שמעון גינזבורג,710 גולים מהפכנים מרוסיה. אצלם גיבש את השקפת עולמו הציונית ורכש מיומנות בפעילות ארגונית ופוליטית. יוסף בראמי שלט בשפה העברית, ב'לשון הקודש' ובערבית־יהודית וכתב ונאם בשתי השפות בכישרון. הוא היה הקשר, איש הציבור להמונים. בישיבה ובכלל, השקלא וטריא התנהלו בשפה הערבית־יהודית. שליטתו בלהג אפשרה לו לכתוב ולנאום בערבית־יהודית ובכישרון וגם לתרגם חומר מעברית ומלועזית לאותו להג הידוע לרבים. אולם בגיל 17, כעדות עצמו, לאחת שנת לימודים בבית ספר של כי"ח, צמאה נפשו להרחיב אופקיו לעולם היהודי. מכתבו התמים והנרגש לנחום סוקולוב (יולי 1910) הוא בבחינת וידוי על דרכו, משאלותיו ושאיפותיו:

			הסופר המצויין [...] להביע את תודתו העמוקה מלב ונפש על העונג הרב ששבעתי ועל ההשכלה והדעת שרכשתי מקריאת מאמריו המצויינים המלאים חכמה ודעת. [...] מורי הנכבד! הנני לוקח את הרשיון לכנותו בשם מורי ובצדק! כי הלא רק כבודו היה הראשון שהשפיע עלי השפעה כ"כ גדולה ולחבב את שפתנו וספרותה ולעסוק בכל האפשרות להפצתה! [...] יסוד אגודה ציונית ברשיון הממשלה. [...] לשלוח את התוכנית הבאזילית בצרפתית ובעברית [...] וידיעות הנוגעות ליסוד אגודה ציונית מקומית [ההדגשה שלי].711

			הרב שלמה דאנה היה מורו הראשון לספרות תורנית; נחום סוקולוב היה מורו הראשון לעברית המתחדשת ולספרות התחייה. את חובו והערכתו לסוקולוב יזכור ויזכיר יוסף בראמי בהזדמנויות רבות. ב־18 באפריל 1919 כותב בראמי לנחום סלושץ, אז לימד בה עברית, מכתב ארוך על עניינים שונים הקשורים לתוניס ועל פעילותו ב'אגודת ציון' והוא מתייחס לנחום סוקולוב:

			בשבת הגדול נשאתי בבה"כ [בבית הכנסת] הגדולה במקהלת עם נאום ע"ד [על דבר] מנהיגנו נחום סוקולוב; בנאומי הראיתי על העושר הגדול והאדיר בשפתו המצטיינת בשפעת צבעיה וגווניה [...]. תרגמתי לערבית, אחרי קריאתם בעברית, אחדים ממאמרי סוקולוב [...] ביום טוב שני של החג (פסח תרע"ט) נשאתי בחברת 'אגודת ציון' אותו הנאום עצמו בשנוי צורה, ובזה שלמתי חלק קטן מהמס הגדול שאני חייב למנהיגנו בעד מאמריו שהרווני עונג ונחת והביאוני לידי הכרה לאומית שלמה.712

			ליוסף בראמי היה נחום סוקולוב המורה וגם המנהיג הנערץ. הוא הזכיר אותו במכתביו וכתבותיו ביראת כבוד. לדברי יוסף בראמי, גם נחום סלושץ (1966-1871) השפיע על יהדות תוניס וחולל בה תמורה חיובית ביחסה לציונות. הוא הכיר כנראה את סלושץ בשנים 1914-1906, עת ערך זה מסעות מחקר בצפון אפריקה, מלוב עד מרוקו מטעם ובחסות ה־Academi des inscriptions et des belles letters שבפריז, מוסד למחקר מדעי בתחומי הארכיאולוגיה וההיסטוריה. הוא עבר בתוניס. כותב יוסף בראמי ב'הצפירה' בתאריך 25 באוגוסט 1913, בקשר להשתתפות נציגי תוניס לקונגרס הציוני:

			שני צירים אל הכנסיה הציונית האחת־עשרה (ספטמבר 1913) אנשים הראויים לכך הלא הם המלומד הנודע לשם ולתהילה הד"ר נחום סלושץ מפריס אשר בביקורים הקודמים בעירנו עורר בנאומיו הרבים את הלבבות הנרדמים וזרז אותם לעבודה נמרצת בעד תחיית העם, הארץ והשפה והכשיר את הקרקע ליסוד אגודתנו באופן שאין למעלה הימנו והשני מר י.א. טורטשניר מווינא שעל אודותיו כבר דיברתי ב'הצפירה'.

			'אגודת ציון' נוסדה בשנת 1910 והוכרה על ידי הממשלה הצרפתית ב־19 בינואר 1911; נחום סלושץ ביקר אפוא בתוניס בעת מסע המחקר שלו כבר בשנת 1910 או לפני כן. ב־26 בדצמבר 1918 מופיע בכתב העת 'חדשות מהארץ' בקהיר כתבה של יוסף בראמי על התנועה הציונית בתוניס; נחום סלושץ מוזכר באותה הערכה ובאותו נוסח:

			הגורם הראשי ליסוד אגודה זאת (אגודת ציון) היה המלומד הידוע הפרופ' ד"ר נחום סלושץ אשר בבקוריו הקודמים בעירנו עורר בנאומיו הרבים את הלבבות הנרדמים לעבודה בעד תהיית העם, הארץ והשפה ובזה הכשיר את הקרקע לעבודה לאומית.

			יוסף בראמי פונה לנחום סלושץ בכבוד ובהערכה, ועם זאת בחופשיות רבה. הוא היה יכול לבקש ממנו עצה, שירות וטובה, כגון דרך להגיע לסמיכות ולהסמכה בהוראה, השגת ספרים, המילון של בן יהודה. היא סיפר לנחום סלושץ על פעילותו, עיסוקו ומשפחתו. הם נפגשו בכינוס הציוני הראשון לאחר המלחמה, ביולי 1920 בלונדון. במכתבו לנחום סלושץ בירושלים מ־26 בנובמבר 1920 ביקש בראמי למסור שלום לאדונים שהכיר בוועידה הציונית. לפי שמותיהם שהוא מזכיר, הם היו כולם אנשי חינוך ורוח. כשביקר נחום סלושץ בתוניס היה יוסף בראמי "תומך ועוזר", מעיד אברהם אלמליח.713

			הוא העריך והוקיר את נחום סלושץ, בעל המוניטין בשפה ובספרות עברית, היסטוריון בקיא בתולדות יהודי צפון אפריקה ונחום סלושץ העריך אותו. לדעת יוסף בראמי, גם אלפרד ולנסי נמנה עם בוני התנועה הציונית ומקדמיה. במכתבו לנחום סוקולוב מ־11 ביולי 1910, ערב ייסוד 'אגודת ציון', כותב יוסף בראמי: "שוחחתי עם העורך דין מר אלפרד ולנסי (Alfred Valensi) ששמעתי אודותיו שהוא מסור הרבה אל התנועה הציונית. הוא נאות לדברי והסכים ליסוד אגודה ציונית ברשיון הממשלה (וכבר עשינו בשביל זה אסיפה חשאית עם עוד שבעה חברים)". 

			משתמע מכך שהיוזמה לייסוד אגודה ציונית באה מיוסף בראמי. אנו מניחים שאותו ולנסי הכותב להנהלה הציונית עם עמאר ב־25 באוגוסט 1899, כי "יזמו להקים ועד ציוני זה כבר שנה", הוא אלפרד ולנסי, אך לא עלה בידם הדבר.714

			יוסף בראמי עמד מהר על כישוריו ומסירותו של אלפרד ולנסי לרעיון הציוני. על הרחבת הפעילות הציונית בקרב היהודים ו"מעבר לתחום היהודים" כותב יוסף בראמי ב'הצפירה', 5.3.1913:

			וכל זה הודות לעבודתו הספרותית של הד"ר וולנסי נשיא החברה. מאו ולנסי הלך בעקבות השיטה ההירצלית שהוציאה את הדעת הציונית מחוגה הצר ועשה אותה לאחת השאלות העולמיות המנסרות בחללו של העולם הכללי והמעסיקה את האנושות [...] ובמשך כן חודשים אחדים הדפיס שורה של מאמרים נכבדים בעתון הגדול: La Dépêche tunisienne.

			ב־26 בדצמבר 1918 כותב יוסף בראמי ב'חדשות מהארץ' הקהירי סקירה על הפעילות הציונית והאגודות הציוניות בתוניסיה: "ישנה בתוניס אגודת ציון שנוסדה בשנת תרע"א הודות לעמלו הרב של העו"ד הד"ר אלפרד ולנסי". אלפרד ולנסי, הגדול מיוסף בראמי בעשר שנים, היה חניך אוניברסיטה צרפתית ודוקטור למשפטים. הייתה לו היכרות עם ציונים בצרפת והכשרה מסוימת בפעילות ציבורית. אך טבעי היה שייטול על עצמו את תפקידי הייצוג והמשא ומתן עם אישים ומוסדות בנציבות הממשל הצרפתי ובחוג הנציגויות הזרות. הוא היה נשיא 'אגודת ציון' כל השנים, והחל משנת 1920 שימש נשיא הפדרציה היהודית בתוניסיה.

			יוסף בראמי היה מזכיר 'אגודת ציון' וחתם על המכתבים הרשמיים למוסדות הרשמיים של ההנהלה הציונית. במכתב להסתדרות הציונית בקופנהגן מ־7 ביולי 1916 הוא מציין שפנקסי השקלים ששלחה הפדרציה הציונית בצרפת אין בהם תאריך עברי. ב־16 באוקטובר 1916, הוא מציין שנתקבלו פנקסי שקלים לשנת תרע"ז עם תאריך עברי. הוא כותב וחותם בצרפתית בתור מזכיר 'אגודת ציון' ואנו פוגשים את חתימתו כמזכיר 'אגודת ציון' ב־16 בדצמבר 1916.715

			ב־4 במרס 1917 התכנסה האספה הכללית של 'אגודת ציון', ובה מסר הנשיא אלפרד ולנסי דו"ח על מצב חברת 'אגודת ציון'. גם נקבע ועד נבחר חדש, אלפרד ולנסי נשיא, שמעון בלחסן ויוסף בראמי סגני הנשיא, ויקטור גז המזכיר ועוד חמישה חברים בתפקידי גזברות וספרנות.716

			יוסף בראמי חדל לטפל בעניינים השוטפים של האגודה. ויקטור גז, המזכיר הנבחר החדש, החל לחתום על המכתבים והתעודות מטעם 'אגודת ציון'. ב־1 בינואר 1919 הוא כותב למשרד ההסתדרות הציונית בקופנהגן ומציע את חיבורי אלפרד ולנסי בצרפתית להפצה בהנחה של 20 אחוזים717 וחותם בשמו ותוארו, סגן נשיא 'אגודת ציון'. הוא מילא את תפקיד המזכיר שש שנים, ולאחר 1916 חתימתו כמעט אינה מופיעה בהתכתבות של 'אגודת ציון' עם אישים ומוסדות, אולם מכתביו האישיים מעידים על פעילות ציונית ומעורבות בנעשה באגודה. ב־2 בנובמבר 1919 נואם יוסף בראמי בכנס לציון שנתיים להצהרת בלפור. נשיא האגודה אלפרד ולנסי נאם בצרפתית והוא "נאם בעברית ואת נאומו תרגם מיד לערבית־יהודית בהבליטו את השלכות הצהרת בלפור".

			גולת הכותרת של פעילותו הציונית של יוסף בראמי הייתה השתתפותו בכינוס הציוני — Conference de Londres — הראשון אחרי המלחמה. הוא ואלפרד ולנסי נבחרו על ידי ציוני תוניסיה בזכות 2,117 שוקלי השקל.718 הוא נבחר כנציג תוניס לוועדת החינוך והתרבות של הכנס ונאם בעברית על בעיית החינוך היהודי והעברי בתוניס. בכנס הוא הכיר את אברהם אלמליח. במאמר ההספד שפרסם אלמליח719 כשבועיים לאחר פטירתו של יוסף בראמי, הוא מספר על הופעתו בכנס ועל נאומו בוועדת החינוך והתרבות תחת נשיאותה של הגברת שושנה פרסיץ:

			המנוח נתן סקירה כללית ומקפת, בעברית, על מצב החינוך העברי בתוניס ועל אמצעים לתקונו ולשיפורו ובכח דברנותו השיג מהוועדה תקציב: א) לפתיחת שעורי ערב לאלה המתכוננים להיות מורים בתוניסיה; ב) ליסוד גני ילדים בעיר הבירה תוניס ובשתי ערים מרכזיות (סוסה וצפאקס); הצעתו של המנוח נתקבלה ברצון אך מפני סיבות שאין כאן המקום לפרטן לא יצאה לפועל.

			הכנס בלונדון היה חוויה מרגשת ומעשירה. בראמי יכול לדבר עברית כאוות נפשו עם רבים ובחופשיות. הוא הכיר אנשי תרבות, חינוך ומעש ידועי שם, התיידד איתם וזכר אותם לטובה ובהערכה. הוא ביקש מנחום סלושץ למסור לצירים שהתיידד עמם, כולם ארץ ישראלים, נציגי העברית והתרבות היהודית המתחדשת: "שלום וברכה להאדונים הרב פישמן, בצלאל יפה, ד"ר מוסינזון, ילין ולנג' שושנה פרסיץ, לה' אלמליח, מיוחס ולכל אלה שהיה לי הכבוד הגדול להימצא יחד איתם בוועידה הציונית, ביחוד לפרופ' יהודה".720 

			אפשר לומר שהשתתפותו בכנס בלונדון כמייצגה של יהדות תוניסיה הייתה שליחותו האחרונה שהיה לה משקל ומשמעות. מן הראוי לציין פעילות מיוחדת שהוטלה עליו ושקיבל ברצון ובעניין רב — ליווי ואירוח שליחי התנועה לתפקידיהם: ד"ר יהושע בוכמיל, פרופסור נחום סלושץ ואברהם אלמליח. הוא ליווה, הדריך ותרגם לפי הצורך את נאומיהם, בפני הציבור, לערבית־יהודית, מלאכה שהוא עשה בכישרון רב, להערכת האישים עצמם.721

			ד"ר יהושע בוכמיל (1938-1869) היה לדברי אלפרד ולנסי, "השליח הציוני הראשון" בתוניסיה. הוא בא מטעם קרן היסוד לגייס כספים מיהודי תוניסיה. בבירה יכול ד"ר בוכמיל לפנות ליחידים ולציבור בשפה הצרפתית שבה שלט בהחלט לפי מכתביו. הוא למד חקלאות במונפליה שבדרום צרפת, אולם בערי השדה ידיעת הערבית־יהודית היא הכרחית. בדו"ח למזכיר קרן היסוד, ליאו הרמן, כותב אלפרד ולנסי: "לזמן שהותו של מר בוכמיל בסוסה ובקירואן, סכמתי עם פעיל ציוני האדון הרב יוסף בראמי שיסע לשתי ערים אלו על מנת להרצות בערבית־יהודית. הרצאות אלו היו מאוד מועילות לפעילות מר בוכמיל".722 

			במכתב מ־22 במרס 1923 לוועד המנהל של קרן היסוד בלונדון, מביע ד"ר בוכמיל את הערכתו ושביעות רצונו מעזרתו של:

			ציוני מסור השולט בצרפתית, בעברית, ובערבית־יהודית, אשר תרגם את הרצאתי בקירואן לערבית־יהודית. [...] בהיותו נואם מוכשר ומצוי בספרות הציונית, יוכל מר בראמי להיות עוד לעזר. יואיל נא הוועד המנהל לכתוב לו מכתב תודה ועידוד על פועלו למען קרן היסוד ולהוסיף גם זאת שעליו לקבל את הנחיותיו של מר א' ולנסי, מנהל קרן היסוד בתוניסיה.723

			את נחום סלושץ הכיר יוסף בראמי לפני שנות העשרים: "הייתי שמח לו הואיל כבודו לכבדני בשורות אחדות ובזה יזכירני את התקופה הכי נכבדה בקורות הציוניות בתוניס שבעד דחיפתה היה כ'[בודו] אחד הגורמים הראשיים".724 בראמי מזכיר שוב ושוב את תרומתו של נחום סלושץ לקידום הציונות בביקורו בתוניס, ב־1913 ב'הצפירה', ב־1918, ב'חדשות מהארץ': בחיבורו 'נפוצות ישראל באפריקה הצפונית' מזכיר נחום סלושץ שני "גואלים לתחיה הלאומית — העברית ולארץ ישראל [...] ידידי נדיב הלב אלפרד ולנסי אשר החדיר את הרעיון הציוני ללבות בני ארצו וגם המנוח יוסף אברמי זכור לטוב בעד פעולתו העברית והוא שניסה להוציא עתון בעברית ולא מצא לו די קוראים".725

			נחום סלושץ בא לצפון אפריקה כחוקר ולא בתפקיד עסקן או שליח בלעדי של אחד המוסדות הלאומיים. הוא היה ספוג שפה וספרות עברית ובעל ניסיון בהוראה ובדידקטיקה של הוראה. הוא היה בוגר מיוסף בראמי בשלושים שנה ולכן יכול להיות מורה לו. כציונים וארץ ישראלים רבים, ראה נחום סלושץ את עצמו שליח העברית, הציונות וארץ ישראל. הוא ענה למשאלות ולציפיות של יוסף בראמי הצעיר. מכתביו של האחרון לנחום סלושץ משקפים כבוד, הוקרה וקרבה נפשית ורוחנית. וכך פותח אלמליח בדברי ההספד שפרסם בעיתונו 'דאר היום': "היחיד אבד!, זו היתה הקריאה המרה שהתפרצה מפיו של הפרופסור נחום סלושץ בשמעו את הבשורה הרעה ע"ד מותו של העסקן הציוני, הסופר העברי הצעיר בתוניסיה, ר' יוסף בראמי ז"ל". 

			אברהם אלמליח (1967-1885) ויוסף בראמי עמדו בקשרי מכתבים לפני שנפגשו לראשונה בכנס הציוני בלונדון (7-4 ביולי 1920). אלמליח היה נציג הסתדרות הספרדים בכנס. בכנס הציוני נקשרו קשרים הדוקים ביניהם; אלמליח היה יכול לפנות לבראמי בעניינים חשובים ועדינים, כמו ייצוג ציוני תוניסיה בקונגרס הציוני השנים־עשר שאמור היה להתקיים בתאריכים 4-1 בספטמבר 1921. ביום ה' לחודש תמוז תרפ"א (11 ביולי 1921) הוא כותב ליוסף בראמי בתוניס:

			גם על דבר מועמדותי בתור ציר לכנסיה הציונית בקרלסבד אני ממתין לתשובה ממך, כי אין לי זמן לכתוב מכתבים לפלוני ולאלמוני. כמו שכבר כתבתי לך, אני יכול להבחר כאן בתור ציר של הסתדרות הספרדים אבל רוצה אני לנסוע בתור ציר צפון אפריקה בהיות כי אני כאן נשיא ה'עזרה ההדדית' ויכול אני לפעל שם הרבה לטובת העליה תוניסית בתור איש היודע את המצב כאן. בכל אופן אבקש ממך להציע בשמי את הדבר לפני הפדרציה הציונית ולענות לי תשובה חיובית או שלילית בתלגרם למען אדע לענות פה למציעים לי משלחת אחרת בחיוב או בשלילה, כי הזמן קצר מאוד, ועלי להתכונן בעוד מועד.726

			אברהם אלמליח ידע היטב שאלפרד ולנסי היה נשיא הפדרציה הציונית והנרי מעארך מזכירהּ, ואילו יוסף בראמי לא מילא תפקיד ניהולי רשמי בפדרציה. הוא לא פנה לאנשים המוסמכים ולא הכיר אישית את מעארך, אך אין ספק שנפגש עם ולנסי בכנס בלונדון. הידידות וההערכה שנרקמו ביניהם והרקע התרבותי המשותף הקלו על אלמליח לפנות דווקא לבראמי כמתווך וכמליץ. אין לנו תיעוד החושף את עמדתו ויחסו של בראמי לפנייתו של אלמליח. לקונגרס השנים־עשר ב־1921 בקרלסבד נבחר עורך הדין ד"ר אלפרד ולנסי, מייסד 'אגודת ציון' בשנת 1910, נשיאהּ ונשיא הפדרציה הציונית בתוניסיה מאז ייסודה והכרתה רשמית בצו הממשל התוניסי, קרי הצרפתי, מ־22 באוקטובר 1920. האם יכול היה להיות אחרת? האם יוסף בראמי התלבט? מכל מקום ידידותם לא נפגמה.

			אברהם אלמליח, עורך 'דאר היום', שהה בתוניסיה כשליח הקרן הקיימת לישראל בחודש מרס 1922.727 אך טבעי שיתקשר לידידו ועמיתו יוסף בראמי. הוא התאכסן במלון מג'סטיק (Majestic) שבשדרות פריז, הראשון ברמתו ואף בכל תוניס ולוֹ יתרון נוסף, דירתו הקרובה של יוסף בראמי ובני משפחתו. הם נפגשו אפוא לעיתים קרובות ושוחחו בעברית כמובן. בראמי ליווה אותו בביקוריו. כך מתאר ידידו הקרוב של בראמי ומזכיר הפדרציה הציונית, הנרי מעארך, את המפגש עם אברהם אלמליח:

			על מרפסת ה'מאג'סטיק הוטל' התנדנד בראמי על כורסא. אברהם אלמליח סיפר לנו בעברית צחה, בהטעמה ארצישראלית, כה ברורה ומתנגנת את תולדות מפעלינו הציוניים. אלמליח דיבר ואנו הקשבנו קשב; הוא דיבר על החלוצים, על הנוער היהודי כולו [...] בראמי קרן מאושר.728

			בראמי אירח את אלמליח, שהיה לבן בית אצל משפחתו. אין פלא שכך הספידוֹ אלמליח בעיתונו 'דאר היום', כמה ימים לאחר פטירתו, במאמר ארוך בכותרת: 'היחיד! לאחר מטתו של ר' יוסף בראמי ז"ל'. בין היתר הוא כותב:

			גם הפרופסור נחום סלושץ וגם כותב הטורים האלה בנסיעתם לצפון אפריקה, מצאו במנוח הצעיר הנ"ז תומך ועוזר שעזר להם בכל חקירותיהם ובכל הפרטים שהיו דרושים להם לעבודתם הספרותית והמחקרית על חיי היהודים בתוניסיה בעבר ובהווה.729

			יוסף בראמי ראה בליווי ובאירוח נציגי התנועה הציונית וארץ ישראל שליחות, שהייתה עבורו סמינריון גבוה ממקורות ראשוניים להעשרת ידיעותיו, להרחבת אופקיו ולהידוק הקשרים עם החוגים הציוניים והעולם היהודי בכלל. מפגשים אלה תרמו גם לגיבוש השקפתו הציונית. בדרך כלל שליחי התנועה הציונית הגיעו לתוניס לשם התרמה למען קרן היסוד או הקרן הקיימת לישראל. בהרצאותיהם הם הפיצו, הסבירו וחיזקו את הרעיון הציוני, אולם הורגש חסרונו של שליח הסברה. ב־26 לספטמבר 1913 מתאר א' טורטשינר, שביקר בתוניס, את שבחי יהודי תוניס לנחום סוקולוב ומאיץ בו לבוא לנאום בפניהם. לדבריו, בזכות אישיותו, כישוריו וידיעת השפות הוא יוכל לתרום רבות לקידום הציונות בתוניסיה.730 ברם נ' סוקולוב לא הגיע לתוניס.

			הד לביקורו של טורטשינר אנו קוראים ב'הצפירה', 25.8.1913. הכתב יוסף בראמי מתוניס פורש בפני קוראיו את האני מאמין הציוני שלו (נחום סלושץ וא' טורטשינר היו נציגי ציוני תוניסיה לקונגרס האחד־עשר בווינה בשנת 1913):

			ראוי להעיר שאם סמכו ציוני תוניסיה את ידיהם על הצירים הנכבדים האלו זה היה ביותר מפאת השקפתם הציונית, המדינית והמעשית כאחת [...] מבלי לעזוב את העבודה המעשית בפלסתינה [...] נזהר נא לבל עזוב את העבודה המדינית שזכתה לרכוש על צדנו את חבתה וידידותה של האנושות החופשית והיא לבדה היכולה להבטיח לישראל חיי חופש ושלטון עצמי בארצנו העתיקה. [...] נהיה נא איפוא תמימי דעים עם מנהיגנו הגדול הרצל.

			כבר הזכרנו שיוסף בראמי ('הצפירה', 5.3.1913) הפליג בשבחי אלפרד ולנסי ש"הלך בעקבות השיטה ההירצלית שהוציאה את הדעת הציונית מחוגה הצר ועשתה אותה לאחת השאלות העולמיות [...] המעסיקה את האנושות".

			בני ביתו ציינו שיוסף בראמי העריך במיוחד את מקס נורדאו והשקפותיו; תמונתו של נורדאו הייתה תלויה בכיתה בה לימד עברית ב־La Goulette בקיץ 1922.

			המאבק עם כי"ח

			חברת כי"ח בפריז זכתה למוניטין בקרב יהודי ארצות האסלאם. היא נחשבה לנציגתם הדיפלומטית. את צרותיהם וטענותיהם כלפי השליט המוסלמי הם שטחו בפניה, והיא פנתה למשרד החוץ הצרפתי ודרכו לקונסול בתפקיד בארץ או בעיר שממנה יצאה הזעקה. בתוניס היא נתקבלה ברצון. בשנת 1878, שלוש שנים לפני השתלטות הצרפתים, נחתם חוזה בין נציגי כי"ח ובין עשרה נציגי שתי הקהילות, התוניסים והפורטוגזים, בתאריך ז"ך אייר התרל"ח, 30 במאי 1878, שבראשם עמדו שני אבות בית דין: הרב אברהם חג'אג' לתוניסים והרב אברהם בן הרב משה אבוקארה לפורטוגזים. גם הוטל מס של כרובה אחת (יחידת מטבע) על ליטרת בשר כשר לטובת בית ספר של כי"ח ב־8 במרס 1878.731 המשטר הקולוניאלי הצרפתי פתח בפני בני הארץ אפשרויות חדשות רבות מבחינה חברתית וכלכלית, אולם אלו דרשו השכלה כללית מינימלית וידיעת צרפתית טובה. בית הספר של כי"ח בא בעיתו לעזור ליהודים להשתלב במשטר החדש, שאִפשר קיום שבת ומועד. הבניין עמד בקרבת השכונות היהודיות אם כי מחוץ לחארה.

			כעבור כעשרים שנה יוצא המשכיל שלום פלאח (1936-1855) נגד דרכה החינוכית המזניחה את לימודי העברית והיהדות בקרב תלמידיה, בחיבורו 'צדק ושלום' (1897) הוא מתאר את המנהל הראשון של בית ספר כי"ח בתוניס, דוד קאזס (1913-1851), תוך הערכה לנציג כי"ח על מסירותו וכישוריו ומתיחת ביקורת על השקפתו ודרכו בחינוך:

			מגמת פניו לחנך דור חדש אשר לא מנהגים יהודיים מנהיגיו ונמוסים עבריים נמוסיו [...] הוא ביכר את השפה הצרפתית [...] עד שגם לימודי הדת והקריאה העברית לא נמצא להם מקום נכון בשכל הנער. [...] בהשתלם חנוכם היו אלה או רובם ליהדות אויבים. [...] אני [קאזס] לא באתי הנה כי אם לנהל למודי חול ואתם ברו לכם איש כרצונכם לנהל לכם למודי קדש [...] אם יאמת [כי לרוח אליאנס הולך קאזס] איך תהיה חברה ישראלית בוגדת בעמה ובצור מחצבתה?

			עם גיבוש התנועה הציונית וייסוד 'אגודת ציון' ב־1910 התחיל מאבק רצוף וללא פשרות עם כי"ח בעל פה ובכתב, שבו השתתפו מנהיגי התנועה הציונית אלפרד ולנסי, מזכיר הפדרציה הציונית הנרי מעארך, וכמובן יוסף בראמי, שניהם תלמידי בית ספר כי"ח. מבית ספר זה יצאו מנהיגיה של יהדות תוניס וראשיה ברבע הראשון של המאה העשרים וגם לאחר מכן, וגם תומכיה ושוללי דרכה.

			באותה שנה שבה כתב את מכתבו הנרגש לנחום סוקולוב, שלח יוסף בראמי כתבה לעיתון 'המבשר' בקושטא732 שבה דיווח על אספה רבת־משתתפים נגד החלטת "מנהיגי החברה פה לבלתי חייב את התלמידים לקחת חלק בשעוריהם העבריים". בראמי מגולל את הטענות של הנואמים בכנס, ובין השאר את דברי החכם והמשכיל אליהו טייב:

			אך מה נתנה לנו אליאנס מעת דרכה כף רגלה על ארצנו? היא אמנם נתנה לנו דור של דעת והשכלה! אך יחד עם זה דור של התבוללות [... הנואם] קרא את התנאים במלואם שבהם התקשרה חברת כי"ח בשנת 5638 עם העדה היהודית שבטוניס.

			הטענות של בראמי הן שתיים: הפרת החוזה משנת 1878 וחינוך להתבוללות. לדבריו, כי"ח גם לא הכשירה מורים לעברית וליהדות בעלי כישורים ושיעור קומה, שיוכלו להשתוות ליתר המורים המקצועיים. מאז לא ירד נושא כי"ח מסדר היום של הפעילים הציוניים. יוסף בראמי היה הקשה והחריף ביותר במאבק נגד בית הספר. בהרצאתו בוועדת התרבות של הכינוס הציוני בלונדון (יולי 1920) הוא אומר, לדברי א' אלמליח:

			מדוע אין תרבות עברית בתוניס [...] התשובה היא פשוטה, יד האליאנס היא בעוכרינו. [...] רוב אחינו גודלו על ברכי בית ה"ס של האליאנס שהיה בלי ספק בית היוצר לנשמת הדורות שעברו על ידה. [...] ובכן שום מקום לא הוקצה לעניינים יהודים בלימודים שהאליאנס נותנת לחניכיה ומעולם לא התאימו למטרה הרוממה לעשות את תלמידיה ליהודים המכירים את ערך עצמם ומתנאים במקור מחצבתם ובעברם הגדול.

			ידידו הקרוב, הנרי מעארך, כותב במאמר ליום השנה לפטירתו של יוסף בראמי: "הכל זוכרים את מלחמתו באליאנס ובהתבוללות. איזו התפתחות, אילו תמורות יש לקוות מאליאנס. אליאנס צריכה לחדול להתקיים".733

			במדור ציונות מופיע קטע ממאמר בעיתון Le Reveil Juif מ־14 בנובמבר 1924, כחודש וחצי לאחר פטירתו של יוסף בראמי.734 תחת כותרת המאמר 'צריך להאבק' חתום בן חיים וכתוב: "כפי שהיטיב לאמר יקירנו המנוח יוסף בראמי: הייתם רוצים, האדונים לוי וביגארט, שנהיה מסכנים בכדי שתעזרו לנו, שנשאר חלשים שתסעדונו. אנו נאבק וננצח; ואלה הם תנאינו: חנכו ילדינו לפי השקפותינו או לכו".735

			המהנדס רימונד (Raymond) ולנסי, נציג כי"ח בתוניס ואיש אמונם, דיווח להנהלת כי"ח בפריז ב־15 ביולי 1924 על מושב ועד הסעד היהודי בתוניס בשאלת הקשרים המשפטיים בין הוועד בתוניס וכי"ח:

			מר בראמי, מזכיר הרב הראשי, נשיא הוועד הציוני עורך את משפטה של כי"ח, הוא מאשים אותה שהיא חונקת את היהדות בעולם ומתייחסת ליהודי תוניס כאל עבדים. מר שתרוג משבח את כי"ח ומבקש שהקהילות יביעו לה את הכרת תודתם העמוקה 'על מפעלה בתוניסיה'; עם זאת הוא תומך בשיתוף פעולה הדוק יותר בין הקהילות וכי"ח.736

			עמדת חבריו ועמיתיו בתנועה הציונית הייתה גם כן תקיפה ועזת ביטוי. ליוסף בראמי היו במות להתבטא בהן בכתב ובעל פה, בתוניס ומחוצה לה, והוא היטיב לכתוב ולנאום בעברית ובערבית־יהודית.

			הציונות הופיעה על הבמה הבין־לאומית בקונגרס הציוני הראשון ב־1897. היא הייתה מתחרה לדרכה של כי"ח בתפקיד האמנציפציה. לאחר שהתנועה הציונית התגבשה והתמסדה בתוניסיה ועם ייסוד 'אגודת ציון' ב־1910 פרצה המחלוקת בפומבי. הצהרת בלפור ב־2 בנובמבר 1917 חיזקה את הציפיות והביטחון של הציונים, המאבק עם כי"ח החריף.

			הפרופסור ס' לוי (Sylvain Levi, 1935-1863) הנודע מפריז היה חבר בוועד הציוני בראשות חיים ויצמן לדיונים על השלום בוורסאי.737 ב־27 בפברואר 1919 טען לוי שהתוכנית הציונית לגבי פלסטינה נוגדת את האינטרסים של צרפת במזרח התיכון.738 הוא עזב את הוועד הציוני. ב־1920 הוא נהיה נשיא כי"ח עד יום מותו. במאמרו 'חובה' שהופיע ב־La Voix Juive ב־31 בדצמבר 1920 כתב אלפרד ולנסי דברים קשים נגד לוי; מינויו כנשיא כי"ח החמיר את ההתנגדות ל"חינוך האנטי יהודי והמתבולל" של כי"ח.

			האם רבו של יוסף בראמי, שלמה דאנה, צדק? יוסף בראמי לא הכזיב. גם הנרי מעארך, בוגר כי"ח, שגדל באותה סביבה ולמד בישיבה לא הכזיב. כי"ח הייתה מחויבת המציאות. לא היו בתוניס בתי ספר יהודיים "מתוקנים", שיכשירו את תלמידיהם למצב החדש שחולל הממשל הצרפתי ויעזרו להם להשתלב במשק ובחברה, שיצרה צרפת. כשיצאו היהודים מהחארה והתפשטו באזורים חדשים, הם החלו לבקר בבית הספר הממלכתי השכונתי, הקרוב לביתם. אך היו הורים שרצו לשמור שבת ומועדים וביקשו שילדיהם ילמדו בסביבה יהודית עם מורים יהודים, טובים בדרך כלל. במרוצת השנים רבו יותר בני היהודים שביקרו בבית הספר הממלכתי ואף בגימנסיה הממלכתית, בפרט כאשר שאפו ללימודים גבוהים, מאחר שבכי"ח מסלול הלימודים הסתיים בגמר חטיבת הביניים. אפשר לומר אפוא שעד שנות העשרים הכתובת היחידה לחינוך כללי במסגרת יהודית הייתה בית הספר של כי"ח. נכון הוא במחיר הזנחה רבה של לימודי העברית והיהדות, "כי אליאנס לא עשתה ולא ניסתה לעשות דבר כדי להשיג את כח האדם המוכשר להקנות נושאים אלה", מדגיש אלפרד ולנסי במאמרו 'חובה'.

			אך חלו ויחולו תמורות אם לא בהנהלת כי"ח בפריז אז בשטח, בתוניס. התפתחות הציונות והתפשטותה בקרב הציבור הביאו לשינוי היחס לתנועה הציונית, אם כי לא בהשקפת עולמם של ראשי כי"ח ונציגיה בתוניס. ממחצית שנות העשרים הוזמנו מורים לעברית מארץ ישראל739 על ידי הקהילה ועל חשבונה להורות עברית לכל דכפין בשיעורי ערב. בשנת 1928 התקיימו שמונה־עשר חוגים, שנים־עשר במועדון 'אגודת ציון' ושישה בכיתות של בית הספר כי"ח בתוניס. בתעודה המביאה את תוכנית החוגים השבועית צוין, כי "גברות רבות מבקשות לעברית על ידי [המורה] גב' גלילי". מאז באו מורים מארץ ישראל וגם צמחו מורים מבני הארץ. כך התחיל שיתוף הפעולה המעשי בין כי"ח והציונים, שהלך והתרחב, ובשנות השלושים כל חוגי הערב לעברית התקיימו בכיתות של כי"ח.

			נבחר ציבור ושליח ציבור

			בארבע שנות חייו האחרונות מילא יוסף בראמי שני תפקידים בשירות הקהילה: הוא נבחר למועצת הקהילה הראשונה בשנת 1921 ונתמנה למזכיר הרב הראשי ליהודי תוניסיה.740 הוא היה הראשון למלא את תפקיד המזכיר בשנת 1922 ועליו הייתה גאוותו. ארבעים שנה חיכתה יהדות תוניסיה, מאז השתלטה צרפת על תוניסיה, עד שניתן לה לבחור את נציגיה בתהליך דמוקרטי. כל יהודי תושב תוניס, בן 21 שנה, ששילם לקופת הקהילה חמישה פרנק, יכול לבחור שישים איש למועצת הקהילה וזו בחרה מתוכה ועד של שנים־עשר איש שניהל את ענייני הקהילה. המינוח השגור היה מועצת השישים ומועצת השנים־עשר. ב־30 באוגוסט 1921 פורסם הצו המאשר את בחירת המועצה בת שישים החברים. ב־18 בדצמבר 1921 נבחרה מועצת השישים. ב־26 בדצמבר 1921 בחרה מועצת השישים מתוכה שנים־עשר חברים לוועד המנהל. ב־2 בפברואר 1922 התקיים מושב הפתיחה החגיגי של המועצה הנבחרת. נשאו דברים הנשיא הראשון של המועצה, איג'ין בסיס (Eugene Bessis), הרב הראשי ליהודי תוניסיה, ר' משה שתרוג, והמזכיר הכללי של הממשלה התוניסית, גבריאל פואו (Gabriel Puaux).

			יוסף בראמי נבחר למועצת הקהילה. ידידו ועמיתו הנרי מעארך הבטיח לו ש"כל הציונים יתמכו בו; אך אנו סומכים עליך שלא תשמט מידינו הוועדה לתרבות יהודית". ואכן כך היה בזכות פעילותו ומעמדו. מזכיר הפדרציה הציונית, הנרי מעארך, דיווח למזכיר ההסתדרות הציונית בלונדון ב־2 בינואר 1922 על תוצאות הבחירות למועצת הקהילה וציין, כי "יוסף בראמי, נציג ציוני תוניסיה לכנס לונדון וסגן נשיא אגודת ציון לשעבר נבחר כחבר למועצת הקהילה". הדאגה של הנרי מעארך שלא יישמט 'תיק החינוך והתרבות' מעמיתו יוסף בראמי מעידה על המאבק בציבור היהודי על דרכה ועתידה של הקהילה — יהדות וציונות או התנכרות והתבוללות. המאבק על דמותה של הקהילה ילך ויחריף עד לבחירות האחרונות לקהילה ב־1955.

			אין בידינו תיעוד על פעילות מועצת הקהילה מראשית קיומה. בצרפת יש חומר רב של פרוטוקולי ישיבות הקהילה החל משנת 1940, שניצלנו במעט.741 אפשר להניח שיוסף בראמי הוסיף לדאוג לתנועה העברית והציונית ולכל עניין הקשור ליהדות באותו הלהט שבא לביטוי במכתביו לאישים כסוקולוב, נחום סלושץ ובכתבות ששלח לעיתונות העברית ובמיוחד ל'הצפירה'.

			תפקיד חדש הוטל על יוסף בראמי, "ממלכתי" ואחראי ביותר — מזכיר הרבנות הראשית. הוא היה אמור לטפל בכל העניינים הקשורים ליהדות וליהודי תוניסיה בתחום הרבנות, שהרב הראשי לא יכול ליטול על עצמו הן מפאת גילו והן מפאת אי־ידיעת שפת הממשל השליט, הצרפתית. בראמי, ששלט גם בצרפתית וגם באנגלית, היה נציגו של הרב הראשי ומעין שר החוץ בפני אישים ומוסדות בממשל, תוניסים וצרפתים.

			חמישה חודשים לאחר בחירתו למועצת הקהילה, הוציא הממשל הצרפתי צו ב־6 במאי 1922 המעניק לרבנות הראשית תקן של מזכיר הרבנות הראשית ושירותי משרד על חשבון הממשלה ובתקציב הרבנות הראשית.742 ב־22 לספטמבר 1922 שולח ראש השרים (אלווזיר אלאכבר), הגנרל מצטפא דנקזלי, לראש הרבנים ר' משה שתרוג, לפי בקשתו, כתב מינוי של רבי ג'וזף בראמי למזכיר ראשון במשרד הרבנות הראשית.

			יוסף בראמי נכנס לתפקיד בפועל לפני פרסום הצו הרשמי ולפני כתב המינוי של ראש השרים התוניסי. אברהם אלמליח כותב ב'דאר היום' ב־15 בדצמבר 1921: "את ענייני הרבנות הראשית מנהל הסופר העברי הידוע מר יוסף בראמי וכל ענייני העדה נחתכים על ידי ביאת כח רשמית זו". את התפקיד יש לבנות מן המסד וצריך לרומם את יוקרתה של הרבנות הראשית, היה אומר בראמי.743 לקראת מינויו או עם מינויו, בשנת 1921 או 1922, אנו פוגשים את שמו ותואר רב לצידו. כך בכתב המינוי של ראש השרים וכך כשהוא מלווה את יהושע בוכמיל, שליח קרן היסוד בתוניסיה.744

			בכתב העת L`Univers Israelite 745 אנו קוראים שלרב הראשי מרדכי סמאג'ה (1900-1898) היה מזכיר כללי, ויקטור שתרוג (Victor Sitruk), אולם לא היה זה מינוי הממשל וגם לא מצאנו מזכיר לרבנות הראשית אחריו; אחרי פטירתו של ר' יוסף בראמי, נתמנה ר' אליהו גג' כמזכיר ואחריו ר' חיים אסוייד יבלת"א. מאז 1922 היה זה תפקיד רשמי וקבוע בחוק.

			ר' יוסף בראמי היה הראשון בין תלמידי ר' שלמה דאנה בישיבתו שהעז ויצא ללמוד צרפתית ולימודים כלליים. ככל שידוע לנו כל הרבנים הראשיים עד ר' דוד בן בארון (1955-1947), שאף הוא מתלמידי ר' שלמה דאנה, לא ידעו או לא שלטו בשפה הצרפתית. גם התפתחותה של הקהילה והתמורות שחלו בה הצדיקו וחייבו את התפקיד של מזכיר הרבנות הראשית. ואין ספק שקיומו של תפקיד זה פתר את אחת השאלות שעוררה ויכוח חריף, נוקב וממושך בקרב יהודי תוניס — בחירתו ומינויו של רב מודרני, צרפתי.

			דברים מפוכחים כותב יוסף כהן, איש תוניס, החותם כתלמיד בסמינר לרבנים בפריז: "מינוי רב ראשי בתוניס שלמד בצרפת, אין דבר זה קל בכלל, לעת עתה; עוד זמן רב יתקיים ה'סטאטו קוו' [בדיני אישות] בתוניסיה והיא תהיה זקוקה לרבנים בקיאים וחריפים בתלמוד, המסוגלים לשבת בדין בבית דין רבני, לפי כך אנו חושבים שיש לקיים בדחיפות יתרה בתוניס קורסים מיוחדים שיעניקו לחכמי התלמוד מהדור החדש חינוך מודרני". הדברים נשלחו לעיתון L`Univers Israelite בפריז ונתפרסמו ב־15 במרס 1901. יוסף כהן, הרב ראשי ליהודי בורדו (Bordeaux) בצרפת, הוצע כרב ראשי ליהודי תוניסיה אך לא נתקבל.

			כעבור שנים כותב יוסף בראמי לנחום סלושץ בירושלים: "כבר בזמנו, זה ד' שנים, שאלת מינוי רב הכולל צרפתי עלתה על סדר היום (אז היה המועמד ארדיטי) ולולא ההתנגדות הנמרצת מצד חכמי ונכבדי העיר כי עתה עלה על כסא הרבנות איש אחד מהסוג שמנה כבודו".746 נדמה לנו שהשאלה איבדה מחריפותה. כל ראשי הרבנות בתוניסיה עד לאחרון היו תוניסים ויוצאי הישיבה התוניסית.

			אין לנו מידע ותיעוד על פעילותו של ר' יוסף בראמי כמזכיר הרבנות הראשית. ידיעתו את שפות הארץ אפשרה לו לצאת ולבוא בכל מוסד ממלכתי, תוניסי או צרפתי, ולדבר בשפתם של ראשי המוסדות והממשל. הוא ניהל את ענייני המשרד וליווה את הרב הראשי ככל הנדרש. היו לו קשרי ידידות והערכה הדדית עם פקיד בכיר ביותר בנציבות הצרפתית, מר ליאון פרומאג'־פרומן שכבר הזכרנו אותו כאחד מתלמידיו.

			אחרי המשרה בניהול חשבונות בטחנות הקמח של סוריה ותקופת הניסיון של ניהול סוכנות מסחרית עצמאית, החל משנת 1919 נהיה ר' יוסף בראמי פקיד ממלכתי במשכורת ממשלתית, למען עמו וקהילתו. הוא הוסיף לנהל בו־זמנית את הפעילות שהכתיבו לו נטיות לבו, חובתו ואחריותו כלפי עמו וקהילתו: הפצת הציונות והעברית, נבחר הציבור למועצת הקהילה ומזכיר הרבנות הראשית. בכרטיס הביקור שלו מופיעים שלושת התפקידים שהוא מילא לפי הסדר הבא, אולי לפי החשיבות או הדחיפות וצורכי המציאות: מזכיר הרבנות, נציג למועצת הקהילה ופרופסור לשפה ולמשפט עברי.

			ב־22 בספטמבר 1922 שלח ראש השרים לרב הראשי ר' משה שתרוג את כתב המינוי שלו כמזכיר ראשון ברבנות הראשית. לפי כתב המינוי, הרב הראשי הוא שקבע מי יהיה מזכירו והוא בחר בג'וזף (Joseph) בראמי. ר' חיים אסוייד אישר במכתבו אליי מה' בטבת תשנ"ג את דרך הבחירה והמינוי הזאת. הוא עצמו היה השלישי למלא את תפקיד המזכיר ברבנות הראשית בימי כהונתם של שלושה רבנים ראשיים — ר' חיים בלעיש, ר' דוד בן בארון, ר' מרדכי אמייס הכהן — כעשרים שנה, עד עלייתו ארצה בשנת 1962. 

			ר' יוסף בראמי מילא את תפקיד המזכיר ברבנות הראשית כשנתיים־שלוש בלבד. ב־25 בספטמבר 1924, כ"ו באלול התרפ"ד, הוא נפטר לאחר מחלה קשה וקצרה, השכיחה בתוניס בתקופת הקיץ.

			העיתונות היהודית פרסמה דברי הספד והערכה על המנוח. העיתון L’egalite (השוויון), בגיליונו מ־9 לחודש תשרי התרפ"ה, 7 באוקטובר 1924, פרסם כתבה ארוכה על ר' יוסף בראמי שהביאה דברי הערכה והספד על אישיותו ופועלו מפי רבנים, עמיתים וידידים, כגון אלפרד ולנסי, נשיא הפדרציה הציונית ומייסד 'אגודת ציון' ב־1910 יחד עם יוסף בראמי; ר' יעקב אבוקארה, ר' דוד בן בארון — עמיתו בישיבת ר' שלמה דאנה והרב הראשי ליהודי תוניסיה; ר' משה שתרוג, הרב הראשי ליהודי תוניסיה שיוסף בראמי היה מזכירו; ועוד אישים, רבנים ופעילים ציוניים, ביניהם הנרי מעארך, מזכיר הפדרציה הציונית אז וידידו הקרוב. לאחר מותו, היו אומרים עליו, על ר' יוסף בראמי, לוּ היה חי היה זוכה למעמד של רב ראשי ליהודי תוניסיה.

			לאחר מות ר' יוסף בראמי

			שלושה מקורות שהזכרנו במאמרנו מתארים את אישיותו ופועלו של ר' יוסף בראמי: 'דאר היום', Le Reveil Juif ,L’egalite.747 במאמר זה שרטטנו את דיוקנו ותיארנו את פעילותו המגוונת בקרב יהדות תוניס. הוא בלט בפעלתנותו ובהתמדתו. עם זאת עלינו לציין ולהדגיש שהוא היה נציג אופייני לדור של תמורות, הוא היה ייחודי אך לא יחידי. בין אלה ששילבו השקפת עולם ופעילות ציבורית למען אמנציפציה יהודית נזכיר את אלפרד ולנסי (יליד 1878), הנרי מעארך (1896), אלי לוזון (1901) מנהיג התנועה הרוויזיוניסטית, פליקס אלוש (1901) מייסד ועורך העיתון Le Reveil Juif, ר' אליהו סלקמון בן גילו, ידידו ועמיתו בישיבת ר' שלמה דאנה והמביא לדפוס את חיבורו הגדול של רבו, 'שלמי תודה' (תוניס תרע"ח). כל אלה ואחרים היו פעילים לא ממונים, בתוקף בחירתם ולא בזכות ייחוס אבות או כספם. כולם ידעו צרפתית ופרט לאחד או שניים גם עברית.

			רוח התנדבות פעמה בקרב בחורים צעירים אלה. כותב יוסף בראמי: "מנהלים צעירים יסדו אגודה לעזרה הדדית לאמהות (La Mutualite Maternelle Israelite), גם פעל מועדון מרכזי של האגודה לעזרה בנישואין".748 האם אגודות אלו באו במקום או נוספו לארגוני העזרה המסורתיים כחברת 'מוהר בתולות' או 'הכנסת כלה' שבראשם עמדו גם כן בהתנדבות אישים נכבדים?

			הממשל החדש, הצרפתי, הוציא את החברה היהודית מקיפאונה. מחד גיסא, ביטול תפקיד הקאיד הממונה שחרר את האזרח היהודי התוניסי ממרותו, השרירותית לעיתים, ומאידך גיסא נוצר חלל ארגוני ריק. חיפושי פתרונות לארגון חדש העסיקו את הציבור היהודי רובו או חלקו. הופיעה עיתונות יהודית, בערבית־יהודית ובצרפתית. חופש הביטוי בכתב ובעל פה מאפיין את התקופה מאז ראשית המאה העשרים. יוסף בראמי וחבריו שאותם הזכרנו היו גם עיתונאים.

			קשרי יהדות תוניס עם יהדות הפזורה התרחבו והתהדקו, דרך העיתונות, ביקורי שליחי התנועה הציונית, השתתפות בכנסים ובקונגרסים. בראמי וחבריו היו בין טווי הקשרים האלה. יש לציין תמורה חשובה ביחסים הפנימיים, שיתוף הפעולה בין היהודים התוניסים והליוורניזם, בין ה'תואנסה' וה'גראנה'; מייסדי 'אגודת ציון' ב־1910 היו אלפרד ולנסי ור' יעקב אבוקארה מה'גראנה' ויוסף בראמי מה'תואנסה'. ולנסי ובראמי כותבים בהערכה רבה אחד על השני בהתכתבות עם אישים ומוסדות ובעיתונים כ'הצפירה'.

			גורם חשוב להתפתחות ולתמורות ביהדות תוניס הוא ללא ספק הצוות שעמד בראש הנציבות הצרפתית בתוניס, בפרט מראשית שנות העשרים, הנציב לוסיין סאנט (Lucian Saint) והמזכיר הכללי של הממשלה התוניסית גבריאל פואו. כבר בימי הנציב מאסיקו (Massicault), הוכרה 'אגודת ציון' כארגון חוקי ב־19 בינואר 1921. ב־22 באוקטובר 1920 הוכרה הפדרציה הציונית.

			ב־8 בינואר 1921 "המזכירות הזמנית של הפדרציה הציונית נפגשה עם הנציב החדש Lucian Saint לברך אותו עם בואו לתפקידו החדש. [...] הנציב השיב שהציונים יכולים לסמוך על תמיכתו הרחבה ביותר למפעל השואב את השראתו מרעיונות כה אצילים ונדיבים".749 במשלחת היו אלפרד ולנסי, הנרי מעארך ונטף.

			תקופת הנציב לוסיין סאנט והמזכיר גבריאל פואו הייתה של היענות. היה אפשר לפנות אליהם בהערות ובביקורת בקשר למדיניות הממשל כלפי יהדות תוניס, כפי שעשה הנרי מעארך בקשר לתנאי הבחירות הראשונות, למשל התשלום עבור הזכות לבחור. גם היה אפשר לבקש הקמת מועצה רבנית בלתי תלויה לגמרי במועצת הקהילה ולהיענות בחיוב.750

			ברבע הראשון של המאה העשרים התהוותה והתגבשה חברה אחרת, משוחררת, חופשית ועדיין עצמאית בניהול חייה האישיים והמסורתיים. יוסף בראמי ועמיתיו בני דורו היו בין מקימיה ונושאיה.

			

			
				
					685	את המאמר כתב ד"ר יצחק אברהמי ז"ל (1999-1920). ד"ר אברהמי היה מחלוצי החוקרים של תוניסיה בארץ והקים את המכון לחקר התנועה הציונית החלוצית בארצות האסלאם ביד טבנקין. הוא כתב את המאמר על ערש דווי ולא זכה לפרסמו. המאמר נערך ועובד מדעית מחדש על ידי, חיים סעדון. הכנסתי בו שינויים הנובעים מהתפתחות המחקר בתחום וכן הוספתי ביבליוגרפיה שלא צורפה למאמר המקורי. אני חב תודה עמוקה לידידי ד"ר אברהמי ז"ל על התמיכה והאמון שנתן בי לאורך השנים. המאמר דן בדמות ייחודית ביהדות תוניסיה, יוסף בראמי, אביו של מחבר המאמר. ד"ר אברהמי אסף מקורות רבים על פעילותו של אביו והעלה אותם על הכתב. יהיה זה מאמר לזכרם של מי שעיצבו את פניה של הציונות בתוניסיה, יוסף, בהקמת התנועה, ובנו יצחק, בהגשמת הרעיון של העלייה לארץ, ההתיישבות בקיבוץ והתרומה למחקר. במידת האפשר לא התערבנו בסגנונו המיוחד של ד"ר אברהמי ז"ל. 

						אני מודה לידידיי ועמיתיי, ד"ר דוד כהן, ד"ר שאול סחייק וד"ר חיים סעדון שמסרו לי כל תעודה הנוגעת ליוסף בראמי; ד"ר חיים סעדון העמיד לרשותי תעודות רבות הדנות בתנועה הציונית בתוניסיה. יבואו על הברכה. 

				

				
					686	הצו שיזם ראש השרים ח'יר אלדין נועד להבטיח ניהול תקין של קופת הצדקה ולפקח על הכנסותיה, בעיקר ממס על הבשר הכשר, ועל הוצאותיה. בוועד המנהל היו חמישה אישים נכבדים, ובהם הרב הראשי או סגנו, ובראשו עמד הקאיד. ועד החמישה כלל שלושה תוניסאים; על נוסח הצו ראו קאזס, מסה, עמ' 163-162, 266. לנוסחים שונים ופרשנות ראו ארדיטי, קובץ החוקים, עמ' 6-1. על היחסים בין תואנסה וגראנה, המתחים והמשברים ראו אברהמי, פנקס, עמ' 86-62. 

				

				
					687	לכל סוגיית היחסים ראו שם, עמ' 73-70.

				

				
					688	על דרישת הקונסיסטואר הראשונה, באספה שנערכה ב־17 בנובמבר 1885, ראו אברהמי, תהליכי דמוקרטיזציה, עמ' 50-46. משרד החוץ הצרפתי הורה לנציב בתוניס "להתנגד לכל ניסיון העלול לגרום לארגון כלשהוא של הכוחות היהודיים [...] אין להזניח דבר בכדי למנוע ולהכשיל כל ניסיון של קונסיסטואר".

				

				
					689	דוד קאזס (1913-1850), מראשוני המורים של האליאנס. יליד תטואן שבמרוקו ומראשוני התלמידים בבית הספר הראשון של האליאנס בתטואן. חי בתוניסיה משנת 1878 ועד 1893 והיה מנהלו של בית הספר הראשון של האליאנס וממעצבי דרכה של האליאנס בארץ זו. חיבר שני ספרי היסטוריה על תולדות יהודי תוניסיה. 

				

				
					690	על ספרות ועיתונות יהודית ראו וסל, הספרות העממית; הטל, העיתונות.

				

				
					691	תעודת הזהות הונפקה בשנת 1909. מרשם התושבים הונהג בתוניס רק בראשית העשור השני של המאה העשרים. 

				

				
					692	שם הרחוב הוסב ל־Rue du sergent Isaac Bismuth לזכר החייל היהודי יצחק הנרי ביסמוט (1916-1899), שהתנדב ונפל במלחמת העולם הראשונה.

				

				
					693	על הרב שלמה דאנה וישיבתו ראו כהן, מלכי תרשיש, עמ' קמ"ט-קנ"א. לפי ראש ישיבת 'כסא רחמים' בבני ברק, ר' מאיר מאזוז, לימודי התלמוד נתקיימו בבית הכנסת ר' מרדכי נג'אר בחארה עוד בימיו בתוניס. אביו ר' מצליח מאזוז הי"ד לימד בישיבה 13 שנים.

				

				
					694	עשרים יום לאחר פטירתו, מופיעה כתבה ב'הצפירה', י"ט בתמוז תרע"ג, 24.7.1913, ובה דברי הספד של יוסף בראמי על רבו.

				

				
					695	לוח השנה בהוצאת ישיבת כסא רחמים, בפרק על אישים ומאורעות.

				

				
					696	L’ Univers Israelite, 10.7.1903.

				

				
					697	'הצפירה', 24.7.1913. 

				

				
					698	גם מרדכי סמאג'ה (1923-1864), נכדו של הרב הראשי ונושא שמו, הלך לבית הספר של כי"ח בהסתר, נגד רצון אביו. אשתו מעידה, שהוא סיים את לימודיו וקיבל תעודת גמר של בית ספר עממי בגיל 18 או 19 ערב האירוסין. הוא הקים את התנועה La Justice וייסד עיתון בשם זה. הוא דגל בטמיעה בתרבות צרפת עד כדי ביטול בית הדין הרבני ובית ספר של כי"ח. ראו גולדמן, בנות מרדכי, עמ' 28. בראמי וסמאג'ה צמחו באותה סביבה אך דרכם הייתה שונה.

				

				
					699	הנרי מעארך, 'זכרונות', Le Reveil Juif, 25.9.1925.

				

				
					700	מכתב בראמי לסוקולוב, אצ"מ, 18/13/3A. לאורך כל חייו יזכיר יוסף בראמי את נחום סוקולוב בהערכה רבה ובהכרת תודה עמוקה, ויראה בו "מורו לעברית ולציונות". ראו סעדון, העיתונות. 

				

				
					701	לכתבתו של אברהם שמלא ראו אברהמי, תהליכי דמוקרטיזציה, עמ' 78-63.

				

				
					702	מכתב אלפרד ולנסי לידיד (בצרפתית) מ־20 באפריל 1919, אצ"מ, א35407.

				

				
					703	את הפרטים קיבלתי מאחד מתלמידיו, ד"ר ישראל (Eugene) גוזלן, שישב בשנות השמונים של המאה העשרים בפריז. המורה רצה להנציח את החוג, והזמין צלם מתוניס.

				

				
					704	מכתב יוסף בראמי לנחום סלושץ מ־28 בנובמבר 1920, א"ג, א66149.

				

				
					705	בין השנים 1914-1884 הופיעו 64 עיתונים בערבית־יהודית לעומת 15 בשנים 1956-1915. בין השנים 1967-1878 הופיעו 143 עיתונים יהודיים בערבית־יהודית, צרפתית, אחדים בעברית, וראו הטל, עיתונות. 

				

				
					706	אברהם אלמליח, שהכיר היטב את יוסף בראמי, כותב שבראמי פרסם כתבות ב'הצפירה', 'המליץ', 'המבשר' בקושטא, 'החרות' בירושלים ו'חדשות מהארץ' מקהיר. 'דאר היום', ט, י"ד בתשרי תרפ"ה, 12.10.1924. 

				

				
					707	יש לנו עדות על קיומו בשנים 1914-1913 גם מיוסף בראמי וגם ממקורות אחרים. כותב אברהם אלמליח: "בחודש ניסן תרע"ג כשהפדרציה הציונית בתוניסיה עשתה חיל [...] יסד המנוח יחד עם חברו לעבודה מר אלפרד ולנסי ירחון חשוב בשפה הערבית המדוברת בשם 'קול ציון, ירחון ציוני יהודי'. הוא יצא כסדר עד סוף תמוז תרע"ד. הוא הכרח להפסק עם הכרזת מלחמת העמים". ראו אלמליח, 'דאר היום', י"ד תשרי התרפ"ה, 12.10.1924. בגיליון זה מוסיף א' אלמליח, שבראמי ישב עם המנויים לעיתונים העבריים וקרא איתם את העיתון.

				

				
					708	על התנועה הציונית בתוניסיה ראו סעדון, הציונות. לדברי ליאון כושטא מ־19 באוקטובר 1898, אצ"מ, Z1-288. לדברי העלמה אליז בוקארה מ־20 באוקטובר 1898, אצ"מ, Z1-288/2. לדברי עמאר וּולנסי מ־25 באוגוסט 1899, אצ"מ, Z1-299/1.

				

				
					709	ב־14 ביוני 1914 נוסדה בתוניס אגודה בשם 'יושבת ציון', "על בסיס המזרחי, דבר ששימח את האוכלוסיה היהודית שלנו שרצתה בכך". ר' יעקב אבוקארה היה בין מייסדיה, הוא נפרד אפוא מ'אגודת ציון' שהיה בין מייסדיה.

				

				
					710	שמעון גינזבורג היה מזכיר הפדרציה הציונית בצרפת. בתו מרסל (Marcelle) נסעה לתוניס ללמוד חקלאות בבית הספר הקולוניאלי לחקלאות ליד תוניס, בדרכה לארץ ישראל. היא נישאה לאלפרד ולנסי ב־1921 או 1922. נפגשתי בפריז בשנת 1980 עם ד"ר בנימין גינזבורג, בנו של שמעון גינזבורג ועם רפאל ולנסי, בנו של אלפרד ולנסי.

				

				
					711	מכתב יוסף בראמי לנחום סוקולוב מד' בתמוז העת"ר, 11 ביולי 1910, אצ"מ, A18/13/3.

				

				
					712	מכתב יוסף בראמי לנחום סלושץ, א"ג, 109א. בשנת 1904 הוזמן נחום סלושץ להורות שפה וספרות עברית בסורבון, בקתדרה שהוקמה. הוא חזר להורות בסורבון אחרי המלחמה. יוסף בראמי שולח את מכתבו ב־1919 לנחום סלושץ (Professeur a la Sorbone), לכתובתו האישית ב־Neuilly.

				

				
					713	א' אלמליח, ‘היחיד! לאחר מותו של ר' יוסף בראמי', ‘דאר היום', 12.10.1924.

				

				
					714	מכתב יוסף בראמי לנחום סלושץ מ־28.11.1920, א"ג, א66149.

				

				
					715	אצ"מ, L6/34II, L6/312.

				

				
					716	אצ"מ, L6/506. Le Peuple Juif בפריז מפרסם את הרכב הוועד הנבחר של ‘אגודת ציון' בגיליון מ־15-30.3.1917. 

				

				
					717	אצ"מ, L6/509. חמשת החיבורים הם: Sionisme et Socialisme, Le Sionisme, Sion et Liberte, Les Revendications Sionistes et la guerre, Colonisation Juive en Palestine.

				

				
					718	Le Peuple Juif (ex. Echo Sioniste), 15-19.12.1949.

				

				
					719	א' אלמליח, ‘היחיד! לאחר מותו של ר' יוסף בראמי', ‘דאר היום', 12.10.1924. ראו הערה 26.

				

				
					720	מכתב יוסף בראמי לנחום סלושץ בירושלים מ־28 בנובמבר 1920, א"ג, א.66148. הכוונה לפרופסור אברהם שלום יהודה המזרחן. ראו שביט, לקסיקון האישים. 

				

				
					721	על שלושת האישים ראו Encyclopaedia Judaica. על י' בוכמיל ראו יפה, ספר הקונגרס. 

				

				
					722	קרן היסוד נוסדה בשנת 1920 בכנס לונדון שהזכרנו. ולנסי חיבר דו"ח על פעילות קרן היסוד בתוניסיה בינואר-פברואר 1923. המלצת א' ולנסי על הרב יוסף בראמי כמלווה לי' בוכמיל כלולה במכתב א' ולנסי למזכיר קרן היסוד בלונדון, ליאו הרמן, מ־1 באוקטובר 1923, אצ"מ, 1KH42/1.

				

				
					723	מכתבו של י' בוכמיל, בכתב ידו ובצרפתית, על שליחותו למען קרן היסוד בתוניסיה. י' בוכמיל ביקר בפעם הראשונה בתוניס מ־8 בדצמבר 1922 ועד 1 בפברואר 1923. מכתבו של בוכמיל לוועד המנהל של קרן היסוד בלונדון מ־6 ביולי 1924, חסרים פרטי התעודה.

				

				
					724	מתוך מכתבו של יוסף בראמי לנחום סלושץ בירושלים מ־28 בנובמבר 1920. כזכור, נחום סלושץ, עם א' טורטשינר, היה נציג תוניסיה לקונגרס הציוני ה־11 שהתקיים בווינה בשנת 1913.

				

				
					725	סלושץ, נפוצות ישראל, עמ' 73. הספר הופיע אחרי פטירתו של יוסף בראמי וכן אחרי פטירתו של אלפרד ולנסי שנספה בשואה בשנת 1944.

				

				
					726	המכתב נדפס על נייר מכתבים של ‘דאר היום', בה' בתמוז תרפ"א, 11.8.1921.

				

				
					727	מכתב מהמשרד הראשי של ההסתדרות הציונית בלונדון למ"ה בראונשטיין בפריז מ־16 בינואר 1922, אצ"מ, KH1 42/1.

				

				
					728	ה' מעארך, ‘זכרונות... ליום השנה לפטירתו', Le Reveil Juif, 25.9.1925.

				

				
					729	א' אלמליח, ‘היחיד! לאחר מותו של ר' יוסף בראמי', ‘דאר היום', 12.10.1924.

				

				
					730	מכתב טורטשינר לנחום סוקולוב מ־26 לספטמבר 1913, אצ"מ, Z3/751.

				

				
					731	ראו שני מקורות פנימיים: הפנקס המועתק של ק"ק פורטוגיזים בתוניס, דף ל"ט, ב־מ, א; תעודה בכותרת ‘תלמוד תורה כנגד כולם'; פלאח, צדק ושלום, עמ' 97-45, ובמיוחד שני הפרקים על כי"ח, עמ' 64-54, 83-72; ‘הכרובה חלק אחד מכ"ו פרנק', שם, עמ' 58; ארדיטי, קובץ החוקים, עמ' 56.

				

				
					732	‘המבשר' טז-יז, ג' בניסן התר"ע, 12.4.1910; מכתב יוסף בראמי לנחום סוקולוב מד' בתמוז שנת העת"ר, ראו לעיל הסעיף ‘חסיד השפה העברית'. באותה שנה, ב־16 בדצמבר, כותב יוסיפון (י' בראמי) ב'הצפירה': "העתון Defenseur יצא בהתמרמרות נגד הוועד הכללי של אליאנס בעבור שהטיל חובה ללמד את השפה העברית ודת אל בתי הספר אשר לאליאנס בטוניס". את המתנגדים מתאר יוסיפון: "אלה מדברים רק צרפתית, הם באים מתוך קורטוב של הרחבה והרווחה". בשנת 1910 היו כבר שני זרמים ושתי מגמות בחברה היהודית. 

				

				
					733	א' אלמליח, ‘היחיד! לאחר מותו של ר' יוסף בראמי', ‘דאר היום', 12.10.1924. ליום השנה ראו ה' מעארך, ‘זכרונות... ליום השנה לפטירתו', Le Reveil Juif, 25.9.1925.

				

				
					734	שתי תעודות בארכיון כי"ח בפריז מזכירות את עמדתו הבלתי מתפשרת של יוסף בראמי כלפי כי"ח.

				

				
					735	אכי"ח, פריס 1IG, תיק Sionsme; פרופסור Sylvain Levi היה נשיא כי"ח ו־Bigart המזכיר.

				

				
					736	אכי"ח, פריס, תיק ולנסי, 1929-1912, II 13B. נזכיר שלושה מאמרים של עמיתיו של יוסף בראמי בנושא המאבק נגד כי"ח: ה' מעארך, ‘מדוע נגד אליאנס', La Voix Juive, 11, 31.8.1920; אלפרד ולנסי, ‘חובה!', La Voix Juive, 18, 31.12.1920; הנרי שרשבסקי, ‘אליאנס עליך למות!', La Voix Juive, 28.2.1921; La Voix Juive, דו־שבועון ציוני בעריכת הנרי מעארך, החל להופיע בשנת 1920. שני המאמרים של מעארך וּולנסי פורסמו ותורגמו לעברית על ידי ברד. לתולדות התנועה הציונית בתוניסיה, עמ' 118-108. 

				

				
					737	פרופסור סילבן לוי היה חוקר נודע שלימד סנסקריט, בודהיזם וספרות הודית ב'בית הספר היישומי ללימודים גבוהים' (École pratique des hautes études). מחקריו המגוונים הרימו תרומה חשובה לחקר ההיסטוריה והמחשבה של הציוויליזציה ההודית. ראו: Isidore Singer, Louis H. Gray, ‘LÉVI, SYLVAIN’, https://jewishencyclopedia.com/articles/9836-levi-sylvain (retrieved 27 April 2023).

				

				
					738	ב־30 ביולי 1919 שולחת ‘אגודת ציון', בחתימת המזכיר ויקטור גז (Victor Guez), למשרד ההסתדרות הציונית בקופנהגן, מכתב נגד ס' לוי ומבקשת לפרסם את דו"ח אספת 'אגודת ציון' ומחאתה בביולטין הבא של ההסתדרות הציונית; אצ"מ L509-6.

				

				
					739	כבר ב־28 בנובמבר 1920 ביקש יוסף בראמי מנחום סלושץ להציע "מורה לעברית בעל מבטא ספרדי [...] נחוץ כי יהיה מורם מעם ומומחה להוראה"; על התנועה העברית בתוניס ראו אברהמי, התנועה העברית; הנ"ל, תחיית השפה השפה העברית בתוניס. 

				

				
					740	אברהמי, תהליכי דמוקרטיזציה. 

				

				
					741	על מושב הפתיחה של מועצת הקהילה יש דיווח מפורט, המסתמך על סטנוגרמה, ביומון La Dépêche Tunisienne, 3.2.1922. על בחירתו של יוסף בראמי למועצת הקהילה ולוועדת החינוך והתרבות ראו ה' מעארך, ‘זכרונות... ליום השנה לפטירתו', Le Reveil Juif, 25.9.1925; ראו גם מכתב ה' מעארך להסתדרות הציונית מ־2 בינואר 1922, אצ"מ, Z4/1882. לפי תעודה זו, היו 77 מועמדים למועצת ה־60 וקרוב ל־1,600 איש השתתפו בבחירות, השתתפות מועטה בהשוואה ל־25,000-20,000 תושבים יהודים בעיר תוניס. יש לציין שלא ניתנה זכות בחירה לנשים וכן תשלום חמישה פרנק לקבלת זכות בחירה הרתיע רבים. ועוד, היו אלו בחירות ראשונות ליהודי תוניס וייתכן שהתודעה הציבורית והפוליטית לא הייתה עדיין מפותחת. ראו אברהמי, יהודי תוניס, עמ' 282-279. ב־11 ביולי 1958 ביטל הממשל של תוניסיה העצמאית את מועצת הקהילה כגוף עצמאי ומייצג.

				

				
					742	לתקן מזכיר ברבנות הראשית ראו טיבי, מעמדם האישי, עמ' 203. על ידיעת השפה האנגלית מעיד תלמידו של יוסף בראמי, ד"ר א' גוזלן מהחוג לעברית ב־La Goulette בקיץ 1922, במכתבו אליי מפריז מ־16 ביולי 1979. כמו כן מעיד על כך ידידו הקרוב ועמיתו ה' מעארך: "לדברי יוסף בראמי מי שרוצה לחיות בפלסטינה חייב לדעת גם אנגלית ומעל הכל עברית וערבית; אכן הוא למד ערבית באוניברסיטה של סוק אלעטארין". היו אלה קורסים פתוחים לכל דכפין ברמות שונות עם בחינות סיום; ה' מעארך, ‘זכרונות... ליום השנה לפטירתו', Le Reveil Juif, 25.9.1925.

				

				
					743	פרסמנו את כתב המינוי בערבית בפקסימיליה ותרגומו במאמרנו: אברהמי, ‘תהליכי דמוקרטיזציה', עמ' 58. לדברי אלמליח ראו א' אלמליח, ‘יהדות במזרח ובצפון אפריקה בשנת תרפ"ב', ‘דאר היום', י"ד בכסלו תרפ"ב, 15.12.1921. לדברי ר' יוסף בראמי ראו: ה' מעארך, ‘זכרונות... ליום השנה לפטירתו', Le Reveil Juif, 25.9.1925.

				

				
					744	כותב אלפרד ולנסי לליאו הרמן: "בזמן שהותו של י' בוכמיל בסוסה ובקירואן שכנעתי את האדון הרב יוסף בראמי לנסוע לשתי ערים אלו ולתת הרצאות בערבית־יהודית". 

				

				
					745	L`Univers Israelite, 47, 10.8.1900.

				

				
					746	במכתבו לנחום סלושץ בירושלים מ־28 בנובמבר 1920, מביע יוסף בראמי את התנגדותו לבחירת רב צרפתי, כלומר חניך הסמינר לרבנים בפריז. לפי יוסף בראמי, השאלה שעמדה על הפרק בשנת 1916 הייתה אם המועמד היה הרב רודולף רפאל ארדיטי, יליד בולגריה (1872), מוסמך סמינר לרבנים בפריז.

				

				
					747	La mort du rabbin Joseph Brami, 9 Tichri 5685', L`Egalite, 7 Octobre 1924’. לא צוין שם הכותב, ייתכן שהעורך הוא יוסף כהן גנונה. ה' מעארך, ‘זכרונות... ליום השנה לפטירתו', Le Reveil Juif, 25.9.1925. ‘אחרי מותו של ר' יוסף בראמי ז"ל', ‘דאר היום', י"ד בתשרי תרפ"ה, 12.10.1924.

				

				
					748	מכתבו של יוסף בראמי לידידו הטוב והקרוב יוסף כהן, מ־16 ביוני 1909; יוסף בראמי היה אז כבן עשרים. התעודות מארכיון המשפחה.

				

				
					749	Le Peuple Juif, 3.12.1921.

				

				
					750	דו"ח הנרי מעארך להסתדרות הציונית בלונדון, בשם הפדרציה הציונית בתוניסיה לאחר הבחירות למועצת הקהילה הראשונה מ־2 בינואר 1922, אצ"מ, Z4/1882; מן הראוי לציין שתוך פחות משנה הוציא ממשל הנציב לוסיין סאנט ומזכירו גבריאל פואו שני צווים שהוסיפו יוקרה לקהילה היהודית והצעידו אותה לקראת אמנציפציה: צו ייסוד מועצת קהילה נבחרת מ־30 באוגוסט 1921 וצו מינוי מזכיר לרבנות הראשית מ־6 במאי 1922. לאחר מכן השתנה היחס כלפי יהדות תוניסיה.

			יוסף יובל טובי

			עיתון 'אלנג'מה' של מכ'לוף נג'אר

			העיתונות היהודית בתוניסיה בין השנים 1967-1878 הייתה אחת מאבני הציון החשובות בתמורות החברתיות והתרבותיות העמוקות שעברה יהדות תוניסיה מאמצע המאה התשע־עשרה ואילך. עיתונות זו זכתה לרישום ביבליוגרפי מקיף ומפורט — 140 ערכים — על ידי אברהם הטל.751 בשל המצאי הדל של עיתונות זו בספריות הציבוריות ובאוספים הפרטיים, הרישום רחוק מלהיות מלא וממצה, וכבר ראשון חוקריה של הספרות הערבית־היהודית בתוניסיה, אוזיב ואסל (Eusèbe Vassel), שייחד פרק חשוב לעיתונות בספרו (1907-1905), לא ראה במו עיניו את העיתון הראשון, השבועון 'אלעמאלה אלתוניסייה', שנדפס בליוורנו בשנת 1878 בעריכת אברהם טייב, ולא יצאו ממנו אלא שניים־שלושה גיליונות בלבד.752 המצאי הדל ניכר אף במחקרים הרבים שנערכו מאז ואסל על העיתונות הנדונה, והחשובים שבהם עד לרשימה המקיפה של הטל הם של מֻחמד חַמדאן, מֻחמד אלְעַרבּי סְנוּסי, כריסטיאן סוּרְיוֹ וג' זַבַדובסקי.753 כאן יש להדגיש, כי הרשימות הביבליוגרפיות על העיתונות היהודית בתוניסיה והמחקרים עליה לא נעזרו במקור חשוב ביותר, החסום בפני חוקרים שאינם בני תוניסיה, ובוודאי בפני חוקרים ישראלים. בדבר זה נתנסיתי בעצמי. כוונתי לארכיון התוניסאי הלאומי (אלארשיף אלווטני אלתונסי), הכולל לא רק עותקים מן העיתונות היהודית, הוא מכיל גם התכתבות בין עורכי העיתונים ובין ממשלת תוניסיה הצרפתית הכוללת את הבקשות לקבלת רישיון, הדרוש להוצאת כל עיתון ומשא ומתן לאחר הופעת העיתונים. המסמכים בארכיון זה מרימים תרומה חשובה להתוויית קלסתר פניהם של העיתונים מעבר לנתוני היסוד. רק החוקר התוניסאי סנוסי משתמש שימוש מושכל בארכיון זה, אלא שמחקריו — שני מאמרים וספר שראה אור לאחרונה — עוסקים בשלוש־עשרה השנים הראשונות לעיתונות היהודית בתוניסיה: 1878–1897.754 ארכיון זה, שבתקופת השלטון הצרפתי נקרא Archives de la Section d’État du Gouvernement tunisien, כלל בשנת 1937 אוסף לא מושלם של העיתונים שהופיעו בשנים 1884–1911.755 ככל הנראה נשמרו עותקים מן העיתונות היהודית גם בספרייה הלאומית בתוניס, לשעבר הספרייה הציבורית. אלא שמצבה של הספרייה וקִטלוג הספרים בה רחוק מלהיות משביע רצון או מלאפשר שימוש יעיל בה.756 כבר ב־1937 כתב ראשון הביבליוגרפים של העיתונות בתוניסיה, כי אוסף העיתונות בספרייה הציבורית בתוניס אינו נגיש כיוון שאינו ממוין.757

			על כל המחקרים שראו אור עד היום, צריך להוסיף שני מקורות חשובים בדפוס, האוצרים בתוכם מידע רב־ערך על רבים מן העיתונים הערביים־יהודיים שיצאו לאור בתוניסיה, לרבות עיתונים שלא נכללו ברשימות הביבליוגרפיות ובמחקרים הנ"ל: (א) ספרו החשוב של דניאל חג'אג' (תוניס 1892–פריז 1976), 'אנתשאר אלכתאיב אלברבריה אלתונסיה' (סוסה 1939), שתרגומו המלא מן הערבית־יהודית לעברית הובא בספר המשותף לי ולרעייתי על הספרות הערבית־יהודית בתוניסיה;758 (ב) השנתון 'כתאב סנוי' שהדפיס מכ'לוף נג'אר בשנת תרע"ט (1918/9).759

			מן השפע העצום של העיתונים הללו, מעטים בלבד זכו לחיים ארוכים והם נדפסו בכמה גיליונות; ולא כאן המקום לדון בגורמים השונים לכך. אחד העיתונים שהאריך ימים, יותר מכל עיתון אחר, הוא 'אלנג'מה' בעריכת מכ'לוף נג'אר. נג'אר נולד במוּכּנין, עיר חוף קטנה מדרום לסוסה, ב־28 לנובמבר 1888, ועם הגיעו למצוות עבר לגור בבית סבו ר' מרדכי גז בעיר סוסה.760 המעבר מן העיר הקטנה אל העיר השנייה בגודלה בתוניסיה, גם מבחינת תושביה היהודים, הרחיב את דעתו והשכלתו של נג'אר, וכבר בעשור השלישי לחייו היה לדמות מרכזית בחיי הרוח והתרבות של יהודי תוניסיה. רישומו ניכר בתחומים מגוונים, ובייחוד בשלושה:

			א. תיאטרון. בראשית העשור השלישי לחייו הקים תיאטרון ושמו 'להקת נג'אר' שהציג מחזות רבים בערבית ספרותית בפני קהילות יהודיות רבות בתוניסיה ואף באלג'יריה. המחזה הראשון, 'יוסף הצדיק' שמו, הוצג ב־15 לפברואר 1913.761

			ב. דפוס. צמח הלוי (1923-1868), מראשוני המדפיסים היהודים בתוניס ומחשובי המשכילים והסופרים היהודים בערבית־יהודית,762 העמיד למכירה בשנת 1917 את בית הדפוס שלו. נג'אר קנה ממנו את בית הדפוס על כל כליו וציודו והעבירוֹ לסוסה וקרא לו בשם 'מטבעת (דפוס) אלסאחִל',763 על שם אזור החוף שבצפון מזרח תוניסיה, שהעיר סוסה הייתה בירתו. עד מהרה נעשה בית הדפוס העיקרי של יהודי תוניסיה, כשהוא דוחק את מקומם של בתי הדפוס היהודיים הרבים בבירה תוניס, שיהודיה הלכו והתרחקו מן הלשון הערבית־היהודית ותרבותה והתקרבו אל הלשון הצרפתית ותרבותה. עד היום לא נערכה כל רשימה של הפרסומים הרבים שראו אור בבית הדפוס של נג'אר, שלהערכתי מגיעים למאות אחדות. רוב הפרסומים היו יצירות של חול, כגון חִכּאיאת, קינות ומַלזוּמאת. כמעט כל פרסום שראה אור בבתי הדפוס היהודיים בתוניס חזר ונדפס על ידי נג'אר, לפעמים בכמה מהדורות. נג'אר שלח ידו גם בהדפסת ספרי דת, אבל בעניין זה לא היה בידו לעמוד בתחרות עם בתי הדפוס היהודיים שהוקמו בג'רבה מאז ראשית העשור השני במאה העשרים. באותה עת ג'רבה נעשתה המרכז התורני העיקרי של יהדות תוניסיה כולה, וצריכת ספרי הקודש בה הייתה גדולה מאוד.

			ג. עיתונות. נג'אר החל דרכו בתחום זה בשנתון 'כתאב סנוי', ובצרפתית Annuaire Israélite, שהוציא לשנת תרע"ט (1918-1919). בכך הקדים את השנתון Annuaire Israélite de Tunisie שיצא לאור בתוניס בשנים 1955-1948 בלשון הצרפתית בעריכת ויקטור נטאף.764 שנתון זה, הכתוב כולו בערבית־יהודית, ראוי לעיון מעמיק ומקיף בפני עצמו. אך כאן נציין, שלבד מן הלוח לשנת תרע"ט, המהווה את חלקו הראשון, בשנתון שלושה חלקים נוספים הכוללים אוצר בלום של ידיעות על הקהילות השונות של יהודי תוניסיה, על מוסדותיהן הדתיים, החברתיים והתרבותיים. הוא אף כולל מאמרים פובליציסטיים מאת חשובי הסופרים היהודים בתוניסיה, כגון מאמר על חשיבות הלשון העברית מאת צמח הלוי הנ"ל. 'כתאב סנוי' היה חידוש בעל ערך גדול בעיתונות היהודית בתוניסיה והוא בנוי במתכונת האלמנכים הידועים מאירופה.

			נג'אר לא המשיך במפעלו זה לאחר שנת תרע"ט, אפשר משום שלא זכה להיענוּת שציפה לה מהציבור. אך במקום ה'כתאב סנוי' המקיף החל להוציא מדי שנה בשנה לוח שנה ושמו 'רוזנאמת אלנג'מה'.765 על שנת ההוצאה הראשונה של הלוח אנו למדים ממודעת הפרסומת ללוח שהביא בתג'רידה (קטלוג) הספרים שלו מנובמבר 1957 (בתרגום מערבית):

			לוח 'אלנג'מה' לשנת 1958. לוח שנה יהודי זה, שהחל לצאת לאור בשנת 1922, נעשה מועיל מאוד לכלל היהודים בכל מקום, לפי שהוא מועיל לכל אחד לדעת את כל המועדים והתקופות והפרשיות, ורישום מפורט ומדויק אף של החגים האירופיים והערביים.766

			יש לציין, כי להבדיל מ'כתאב סנוי', שבו לוח השנה היה על פי הספירה העברית, כלומר מחודש תשרי תרע"ט ועד אלול של אותה שנה, נערך ה'רוזנאמה' על פי הספירה הנוצרית, כלומר החל בינואר של כל שנה. על כל פנים, נג'אר לא הזניח את פעילותו בתחום העיתונות וכבר בשנת 1920 נפנה להוצאה לאור של כתב עת היוצא לעיתים קרובות יותר, כלומר שבועון. בשנות קיומו הארוכות, 1961-1920, עבר העיתון גלגולים רבים ולמעשה יצא בארבע סדרות (series), ובכל סדרה יצא במתכונת אחרת, במערכת שונה ובמניין מחודש של הגיליונות ממספר אחד ואילך. מן הסדרה הראשונה ידוע לי רק גיליון אחד, וכן מן הסדרה השנייה.767 לעומת כן הגיעו לידינו רוב הגיליונות של הסדרה השלישית וכל הגיליונות של הסדרה הרביעית.768 ואלה הן ארבע הסדרות:

			א. הסדרה הראשונה 

			בסדרה זו נקרא השבועון 'נג'מה' אלסאחִל' ובצרפתית L’Etoile du Sahel (כוכב הסאחל). בשם זה ביקש נג'אר להמשיך את העיתון 'אלנג'מה', שצמח הלוי החל להוציאו לאור בשנת 1888, ולא הוציא ממנו אלא גיליון אחד, ארבעה עמודים בתבנית של 19x28 סנטימטרים.769 כאמור, נג'אר קנה ממנו את בית הדפוס בשנת 1917. אגב, דומה שצמח הלוי קרא לעיתונו בשם זה על שם אמו נג'מה לבית צרפתי (נפטרה בשנת 1906).770 אך כדי להבדיל את עיתונו מזה של צמח הלוי הוסיף נג'אר לשם העיתון את המילה 'אלסאחִל', אם על שם בית הדפוס שלו ואם על שם האזור שסוסה היא בירתו וכדי להבדילו מאזור תוניס שבצפון. זַבַדובסקי רושם את 'נג'מת אלסאחל' כערך בפני עצמו, כשבועון ששנות הופעתו היו 1923-1920;771 ואולם, כפי שנראה להלן, העיתון במתכונתו זו הוסיף להופיע עד דצמבר 1927, ולמעשה יש לזהותו עם 'אלנג'מה'.772 הטל אינו מציין מציאות גיליון כלשהו מן העיתון באחת הספריות או האוספים הידועים. והנה גיליון אחד, מס' 101 מיום טז שבט תרפ"ה (10 לפברואר 1925) מצוי באוסף טובי, ועל פיו נוכל לתת תיאור מפורט ומהימן יותר של העיתון. עורך העיתון (Rédacteur en chef), כפי שציין גם חג'אג', היה ליאון טוביאנה, ומכ'לוף נג'אר מצוין כמנהל העיתון ומייסדו ('אלמודיר אלמואסס', Directeur-Gérant). בעיתון דף אחד בלבד, בתבנית 25.5x32.5 ס"מ, שלושה טורים בכל עמוד. היקף העיתון מצוין בהערה בתחתית הטור הימני שבעמוד השני: "האד אלעדד בזוג' צפחאת ברךּ" (בגיליון זה שני עמודים בלבד). איני יודע אם ציון זה מכוון לגיליון זה בלבד או שמא באה הערה מעין זו גם בגיליונות האחרים. הגדרת העיתון כפי שהופיעה בכותרתו הייתה: "ג'רידה אכ'בארייה תג'ארייה תצדר מררה פי אלג'מעה" (עיתון חדשותי מסחרי, מופיע אחת לשבוע).

			בגיליון שלנגד עינינו מובאות בטור הימני ובטור השמאלי בעמוד הראשון שש ידיעות קצרות מן העולם היהודי שמחוץ לתוניסיה, כמעט כולן נוגעות לארץ ישראל ולתנועה הציונית. בטור השמאלי בעמוד זה מובאות הערות ציניות־סטיריות קצרות ביותר בנוגע להנהגת הקהילה היהודית בסוסה ולמצב הכלכלי בכללו. בטור הימני והאמצעי בעמוד השני מופיעה ידיעה קצרה מחיי יהודי תוניסיה, שלוש ברכות מטעם העיתון לאישים מידידי העורכים לרגל הולדת ילדים במשפחותיהם וכן ברכה למואיז (משה) וזאן, עיתונאי בעיתון הצרפתי Petit Matin המופיע בסוסה לרגל קבלת אות כבוד מממשלת צרפת בתוניסיה. רוב הטור האמצעי בעמוד השני מוקדש להודעות על ספרים שאפשר לרכוש מ'מטבעת אלסאחל', הוצאת הספרים של מכ'לוף נג'אר. כותרת הטור השמאלי בעמוד הימני היא 'חיאת אלצ'חךּ' (חיי הצחוק) בצירוף ציור של חלקה העליון של צעירה שלבושהּ ותסרוקתהּ מודרניים. במדור זה נכללים שלושה סיפורים מבדחים הלקוחים מן הספרות הערבית הקלסית, והיו מהלכים גם בקרב העם. שלושת הסיפורים נסובים על דמותו המשעשעת של המשורר הערבי הידוע אבו נואס (814-762), שנתפרסם בשל התנהגותו המופקרת והמזלזלת בדת, ונתן ביטוי מפורש לכך בשירי היין והחשק הפרוצים שלו. להלן אחד הסיפורים:

			נשד ואחד לאבו נואס וקאל להו: וקתאש תמות יא אבו אלחסן? פקאל להו: למאדא האד אסואל? פקאל להו: נחב נבעת מעאך ג'ואב לואלדי. פג'אובהו אבו נואס: ליסני מתעדדי עלא ג'הננם יא אכ'י! אבעתהו מע גִירי. 

			אחד פנה לאבו נואס בשאלה: מתי תמות, אבו אלחסן?773 אמר לו: למה אתה שואל זאת? אמר לו: רצוני לשלוח אתך מכתב לאבי. השיב לו אבו נואס: אחי, איני מגיע לגיהנום. שלח אותה עם מישהו אחר.

			פרסום סיפורים מעין אלו היה חלק מן המגמה שאפיינה את הספרות הערבית־יהודית עוד משנות השבעים של המאה התשע־עשרה. מגמה זו תכליתה להביא בתעתיק ערבי־יהודי סיפורים מן הספרות הערבית, זו שבעל פה וזו שבכתב, ובייחוד מן הספרות הכלולה במה שקרוי 'אלף לילה ולילה'.774 בדומה להבאת סיפורים מן הספרות הערבית, נהג מכ'לוף נג'אר לכלול בעיתונו 'פייטון' (feuilleton), כמקובל בעיתונים צרפתיים ואחרים באותם ימים. פייטון זה בא בחלקם התחתון של שני עמודי העיתון, ובו נתפרסם סיפור בהמשכים. מעדויות שבעל פה אנו למדים, כי רבים מן הקוראים לא היו קונים את העיתון אלא בשל הסיפור בהמשכים. המוציא לאור של העיתון היה שומר את הסְדָר של הסיפור בהמשכים וכשזה הגיע לסיומו, היה מפרסמו בשלמות בחוברת אחרת. בגיליון שלפנינו הסיפור הוא 'שארלות' (בתרגום לערבית־יהודית פרי עטו של נג'אר עצמו), קטע 31, ופרסומו המלא היה בחוברת בת שמונים עמודים שנדפסה בדפוס מכ'לוף נג'אר, בלא ציון השנה.775 השוואת הקטע שנתפרסם בגיליון שלפנינו ובין מקבילו בחוברת השלמה (עמ' 55-53) מגלה שינויים רבים מאוד בין שני הנוסחים; והוא דבר ראוי לחקירה בפני עצמו, בד בבד להשוואה בין המקור ובין התרגום הערבי־היהודי. אומנם בשלב זה לא עלה בידי לאתר את המקור, אבל קרוב לוודאי שמדובר במחזה צרפתי. זאת על פי הכתוב בעמוד השער: 

			שארלות הייא אלרואיה אלאכתר מואתרה עלא אלקלוב דאת אלוקאיע אלגִאמצ'ה בין אלחביבה ואלמחבוב, רואיה תסלב אלעקול, ותתמתתל פי אלתיאתרוואת פי 5 פ'צול, ומן טאלעהא יתכששף עיאן ביאן במא חדת מן עג'איב האד אלזמאן. 

			שארלות הוא סיפור המותיר ביותר רשמים בלבבות. יש בו עניינים עמוקים בין האהובה והאהוב, סיפור הנוטל את הדעת ומועלה כמחזה בתיאטראות בחמש מערכות. מי שיקראהו יגלה באופן מדויק את נפלאות הזמן שאירעו.776

			אם ניתן לשפוט על פי הגיליון הבודד של 'נג'מת אלסאחל' שבידינו נראה כי היה דל למדי מבחינת תוכנו. בולט בהיעדרו מאמר מערכת רציני המתייחס לפרשה מסוימת מחיי העם היהודי או הקהילה המקומית. לעומת זאת, כן בולט ביותר חלקן של הפרסומות לרכישת פרסומים שונים מבית ההוצאה של מכ'לוף נג'אר או להדפסת עבודות בו. מודעות אלו משובצות במקומות רבים בטורי העיתון שבשני עמודיו. אין כל פרסומות של יחידים או של גופים שאינם קשורים בעיתון, אף שהיה פתוח לכך, כפי שעולה מן המצוין במקום בולט משמאל לכותרת העיתון (בתרגום מערבית: "מחיר המודעות נוח ואלו שלטובת העניים יפורסמו בלוא תשלום").

			כפי שכותב חג'אג', הופעת העיתון לא הייתה סדירה, כלומר לא בכל שבוע יצא לאור. כאמור, מספר הגיליון הבודד שבידינו הוא 101 ותאריכו פברואר 1925. מאחר שהגיליון הראשון יצא ב־1920, הרי שבממוצע יצאו לאור עשרים וחמישה גיליונות בשנה, כלומר אחת לשבועיים. עם זאת, לא נוכל להעריך כמה גיליונות ראו אור מסדרה זו בסך הכול עד לסיומה בדצמבר 1927.

			ב. הסדרה השנייה

			חוסר הסדירות בהופעת 'נג'מת אלסאחל', שגורמיה לא נודעו לנו, הביאה את נג'אר להכניס שינויים במערכת העיתון ובמתכונתו כדי לשפרו ולהרחיב את תפוצתו. אכן, ב־13 לדצמבר 1927 החלה לצאת סדרה חדשה של העיתון, כלומר החל מניין חדש של הגיליונות מ־1 ואילך ושמו קוצר ל'אלנג'מה'. למרבה המזל, בידינו גיליון בודד מסדרה זו,777 ועל פיו נוכל לתארו בפרטות. היקף העיתון גדל הן על ידי הכפלת מספר הדפים (שניים לעומת אחד) והן על ידי הגדלת תבניתו — 43.5x30.5; שלושה טורים בכל עמוד. למרות הרחבת העיתון לא התייקר מחירו בהרבה, 0.25 פרנק לעומת 0.20 פרנק מחיר הגיליון בסדרה הקודמת, שהיה פחות ממחצית הגודל. עם זאת, ניכרת ירידה ברמת ההדפסה לעומת הסדרה הקודמת. ירידה זו הלכה ורחבה במשך השנים, הן בסדרות היותר מאוחרות של העיתון והן בספרים שהדפיס נג'אר בבית דפוסו. הדבר ניכר לא רק בטיב הנייר, שנג'אר התלונן לא פעם על מחירו הגבוה, הוא בלט גם בטיב ההדפסה עצמה. אין כל ספק, שהסיבה לכך היא השימוש הרב באותיות עד שנשתחקו. יש להזכיר, כי בית הדפוס של נג'אר היה הפעיל ביותר ושנות חייו היו הארוכות ביותר מכל בתי הדפוס היהודיים מאז 1860 ועד שנות השישים של המאה העשרים.

			נג'אר הרחיב את המערכת, ובנוסף לו עצמו בתפקיד המנהל (Directeur-Gérant) ולליאון טוביאנה בתפקיד העורך הראשי (Rédacteur en Chef), העורכים בסדרה הראשונה, כלל במערכת את פליקס ביג'אוי בתפקיד מנהל השֵרות לידיעות בענייני יהדות (Directeur du service des informations Juive). אולם למרות השיפורים הללו, אין ניכרת הרחבת תחומי העניין של העיתון. כולו עוסק בעניינים יהודיים, ויותר ממחציתו מוקצֵית לפרסום הספרים וחפצי הקודש הנדפסים והנמכרים בבית הדפוס ובבית המסחר לספרים של נג'אר (עמוד 4 כולו, רוב עמוד 3 וכמחצית עמוד 2). בדומה למה שמצינו בסדרה הראשונה, גם בסדרה זו מובאים סיפורים מבדחים. לעומת זאת, לפחות על פי הגיליון הבודד שלפנינו, לא הדפיס בה נג'אר פייטון. על כל פנים נראה, כי כל השיפורים שהכניס נג'אר בעיתונו לא הביאו לשיפור בסדירות הופעתו. כך עולה ממספר הגיליון הנ"ל, שהוא 42 ותאריכו ג אדר ב תרצ"ה (8.3.1935), כלומר שבע שנים וארבעה חודשים מאז הופעת הגיליון הראשון ב־13 דצמבר 1927. ברור אפוא שהעיתון לא הופיע כסדרו כשבועון, כפי שהוצהר עליו בכותרתו (בתרגום מערבית): "עיתון חדשותי מסחרי היוצא לאור אחת לשבוע".

			ג. הסדרה השלישית

			רק בשִלהי שנת 1936 נעשתה הופעתו של העיתון סדירה, בלא שינוי בהרכב המערכת. מסדרה זו הופיעו 314 גיליונות,778 ארבעה עמודים בכל גיליון בתבנית 39x27.5 ס"מ, ולידינו לא הגיעו אלא 181 בלבד, מן השנים 1942-1936.779 מחיר הגיליון עלה ל־0.40 פרנק. בכל עמוד שלושה טורים. שני העמודים הראשונים מוקדשים בעיקר לידיעות מדיניות בינלאומיות. ידיעות מקומיות וברכות מופיעות בעיקר בעמוד השלישי, אך גם בעמוד השני. מקום נרחב הוקדש בעיתון לפרסום חיבורים בהמשכים (פייטון) — כל העמוד הרביעי וכך חלקם התחתון של העמוד השני והשלישי. העיתון שימש למעשה כלי פרסומת להוצאת הספרים של מכ'לוף נג'אר. מגמה זו התחזקה בסדרה הרביעית, כפי שנראה להלן.

			מראשית הופעתו המחודשת הצטרף דניאל חג'אג' למערכת העיתון וסופריו הקבועים. בשל התהליך שצוין לעיל, בעניין המעבר מן הלשון הערבית־יהודית ותרבותה אל הלשון הצרפתית ותרבותה, שאפיין במיוחד את הקהילה היהודית בתוניס, התמעטו באמצע שנות השלושים הסופרים היהודים המסוגלים לכתוב בערבית־יהודית. חג'אג' מציין, כי ארבעה סופרים היו ידועים לקוראי העיתונים ביהודית־ערבית יותר מאשר זולתם, וזאת לא משום שהם טובים מאחרים אלא פשוט משום שאלה הסופרים היחידים שנותרו מן השפע הגדול של למעלה ממאה סופרים יהודים בערבית־יהודית. ארבעת הסופרים הללו — מכ'לוף נג'אר, דניאל חג'אג', יוסף ביג'אוי ומיכאל וזאן, מפרסמים את דבריהם בשני העיתונים החשובים ביותר באותם ימים, 'אלנג'מה' ו'אליהודי'.780 סופר חשוב אחר בעיתון היה שלום פלאח (1855–1936), מראשוני המשכילים והסופרים היהודים בתוניס הבירה, שבשנת 1928 נתמנה לרב בקהילת סוסה.781

			הצטרפות הסופרים המשכילים למערכת העיתון ניכרה היטב בעיתון עצמו. דרך קבע נכללו בו כתבות קצרות של הרחבת הדעת, שבהן הובאו סיכומי דברים בנוגע לפרשות היסטוריות או עניינים שונים מתולדות ישראל וספרות ישראל לדורותיהן. רשימות אלו היו מבוססות על ספרי המחקר של המשכילים היהודים באירופה ולא תמיד עלו בקנה אחד עם המסורת היהודית. לעִתים היה בכך כדי לעורר את זעמם של חוגים אורתודוקסיים ביהדות תוניסיה. דוגמה נאה לעניין היא רשימה שכתב דניאל חג'אג' בגיליון 51 של העיתון על מקובלי צפת במאה השש־עשרה. על פי המקובל במחקר, כתב שהאר"י ומקובלים אחרים בני חוגו ראו עצמם משיחים. רשימה זו עוררה את זעמו של דוד עידאן, נשיא קהילת ג'רבה ומייסד בית הדפוס הראשון בה (1955-1873).782 הוא כתב תגובה חריפה נגד הסופר דניאל חג'אג' ונגד העורך מכ'לוף נג'אר על פרסום הרשימה ב'אלנג'מה'. אפשר ששלח את הרשימה לנג'אר לפרסמה ב'אלנג'מה', אך זה לא ניאות לכך, ועל כן שלחהּ עידאן ל'אליהודי', העיתון הערבי־היהודי המתחרה באותם ימים ל'אלנג'מה' שיצא בתוניס בעריכת מרדכי וזאן. ואומנם התגובה נתפרסמה ב'אליהודי', גיליון 29, י סיון תרצ"ז (1937). להלן המקור והתרגום:

			מן אלכפ'ר? חקך כ'פ'ת!!

			ג'ורנאל אל'נג'מה' מן עדד אתנין וכ'מסין אכ'ד יתכללם פ'י פ'צ'להו אל'מסיחין אלכאדבין' פ'וק נאס מקדדסין, נאס אלדי נקדרו נעתברוהם כיף אל'מלאכים' וימכן אקוה בכלאם כדב [...] ילזם נפ'ייקוהו בכלמתין, ונקולו לעללא יפ'יק, בעד אלדי הרה"ג הדו"ם כמוהר"ר אמייס הכהן הי"ו אסתכאד כתיר ענד מא קרא מא מנשור פ'י אל'נג'מה' וחתא כ'ויא החו"ש והדו"ם כמוהר"ר מכ'לוף עידאן הי"ו בחד מא טאלע כלאם כיף האדא אכ'ד אלג'רידה ומזזקהא אטראף!

			מא יביין דאלךּ, אן כאתב אלפ'צל אלמד' הו מן אלנאס אלכדדאבין ואראד יטייח בנאס אלדי נעתברוהם פ'י מלאכי ה' צבאות, ואלדי פ'י חתא תאריך לא סמענא ולא ראינא פ'י חתא כתאב אן הולאי אל'גאוני עולם' דעאו נפסהם אנהם משיח, ח"ו. בל נראו פ'י אל'תפילות' אלדי עמלוהם הומאן סוא 'יהי רצון וכו' או 'רבון העולמים' או גִירהו דאים כאנו יטלבו עלא ג'ייאן אלמשיח, וכיף יתיססר באש יקולו אנהם בנפ'סהם 'מסיחין'. דון דאלךּ ראינא פי אלמקדמאת מתאע כתאיבהם אלמדכור, אנהם יחרצו עלא אליהוד ליקראו אל'זוהר ואל'קבלה' חית קאלו אן דאלךּ יקרבב ג'ייאן אלמשיח. ואכ'ינא אלקארי יקדר יקרא ב'שער ההקדמות' ופ'י 'אוצרות חיים' וגִירהו יוג'ד אלדי דכרנא.

			והאדא ברהאן אן כלאם אלכאתב אלכדדאב לא להו אצל! ואלאכתר עג'ב אלדי האדא אלכאתב צדדק האדא אלכדב, ואכ'ד יטייח בקדר האדו אלרבנים מן גִיר מא נשד אש יכונו, ובל, חתא אסם מתאע מקאם לם עטאהם, ולו כלמת 'רבי' וסממאהם קבאלה באסמאהם, תקול אנהם קראו פ'רד כתתאב (להבדיל!). זעמא האדא לא יכ'אף עלא נפסהו? אלדי יטייח בשרף וכבוד מתאע רבנים כיף האדו? זעמא הומאן מא יטלבושי חקהם מנהו קדדאם השי"ת? ופ'י אלחאל אן התנא קאל פ'י אבות [...]: שנשיכתן נשיכת שועל ועקיצתן עקיצת עקרב' [...] השם יצלנו! אחנא לזמנא נתפ'כר כלאם אל'גמרה': האי מאן דשמע בזילותא דצורבא מרבנן ושתיק וכו' וכו' ב"מ.

			בהאדא מלזומין לנעררפו אכ'ואננא אלקאריין אן כל מא מדכור פ'י תלךּ אלפ'צל כלהו כדב פ'י כדב, ונסתרג'או אן כאתבהו ירג'ע עליה ויטלב אלסמאח מן הולאי אלסאדאת פ'וק אלג'רידה דאתהא ואשכון יערף כאן יוג'ד דאלךּ. ולוכאן כאתב אלפ'צל הו מן תלךּ אלג'מעייאת קלאל אלאמאן, אלדי לא יאממנו שאי ולא יקולו בשאי, ובהאדא כדבו וכתבו, ונדבו כיף חבבו! אנתי יא מ' נג'אר כיפ'אש יסאעדךּ באש תכתב פ'וק ג'ורנאלךּ כלאם כיף האדא? באש תגִטטי אל'נג'מה' בסחאב אסוד? ותאבת אן בהאדא אלסחאב טפ'ית להא צ'ווהא ורג'עת כחלה כיף אלחברי? נדבבר עליך בציפ'ת אכ'אוייה, שוף תנייה מתאע תצליח וארג'ע עלא אלכלאם אלמד' ועלא אלגִלטה אלדי צארת, ומן אליום ולקדדאם אלתפת ללכתאיב קבל נשרהם. ומאהושי יתנשר כלאם אלדי יסבב כפ'ר ללקאריין ותטייח שרף רבנים קדושים, וג'מלת ישראל, ח"ו, ויסבב תטייח שרף אל'נג'מה' מתאעךּ מן אלסמא ללתהום אלואטי ואידא תחב תמלא ג'ורנאלך ולו בלכדב ואלכדב מוג'וד יאסר, וכל וקת, ואמא מן אלכפ'ר חקך כ'פ'ת!!

			ע"ה דוד עידאן ס"ט

			מן הכפירה היה עליך לפחד

			עיתון 'אלנג'מה', גיליון חמשים ושניים, העז לדבר ברשימה 'משיחי השקר' כנגד אנשים קדושים, שראוי לנו להחשיבם כמלאכים, ואפשר יותר מהם, בדברי שקר [...] חובה עלינו להסב תשומת לבו במלים קצרות, ואמרנו: אולי יתעורר. לאחר שהרב הגאון הדו"ם [הדיין ומורה צדק] כבוד מורינו הרב רבי מרדכי אמייס הכהן,783 השם ישמרהו ויחייהו, הצטער מאוד כאשר קרא מה שנתפרסם ב'אלנג'מה' ואפילו אחי הרב הגאון הדו"ם כבוד מורנו הרב רבי מכ'לוף עידאן,784 השם ישמרהו ויחייהו, בעת שקרא את הדברים הללו, לקח את העיתון וקרעו לקרעים.

			נראה, שכותב רשימה זו הוא מן האנשים השקרנים שרצה להשפיל את האנשים שאנו מחשיבים אותם כמלאכי ה' צבאות, אשר בשום זמן לא שמענו ולא ראינו בשום ספר ש'גאוני עולם' אלה אמרו על עצמם שהם משיח, חס ושלום. אדרבה, אנו רואים שב'תפילות' שהיו עורכים, בין 'יהי רצון' וכו' או 'רבון העולמים' או זולת זה, היו מבקשים תמיד את ביאת המשיח. וכיצד ייתכן שיאמרו כי הם עצמם משיחים? חוץ מזה, ראינו כי בהקדמות ספריהם נכתב כי הם מאיצים ביהודים לקרוא ב'זוהר' וב'קבלה', לפי שאמרו כי הדבר יקרב את ביאת המשיח. אחינו הקורא יכול לקרוא ב'שער ההקדמות' וב'אוצרות חיים'785 וזולתם ולמצוא מה שכתבנו.

			וזו ראיה שאין בסיס לדברי הסופר השקרן. והמתמיה ביותר, שסופר זה האמין לשקר זה והעז להשפיל את כבוד הרבנים האלה מבלי לשאול מי הם. אדרבה, לא נתן להם שום תואר של כבוד ואפילו המלה 'רבי' וכינה אותם ישירות בשמם, כאילו תאמר כי הם אחד הסופרים (להבדיל!).786 האם איש זה לא יירא לנפשו, זה המשפיל בערכם ובכבודם של רבנים? האם הם לא ידרשו מן השם יתברך לעשות צדק עמם? ומה עוד שהתנא אמר בפרקי אבות [ב, י: 'והוי מתחמם כנגד אוּרן של חכמים, והוי זהיר בגחלתן שלא תִכָּוֶה'] 'שנשיכתן נשיכת שועל ועקיצתן עקיצת עקרב', השם יצילנו. חובה עלינו לתת דעתנו לדברי הגמרא:787 האי מאן דשמע בזילותא דצורבא מרבנן ושתיק וכו' וכו', בר מינן.

			על כן חייבים אנו להודיע לאחינו הקוראים כי כל מה שנכתב ברשימה ההיא כולו שקר על גבי שקר. אנו מקווים שהכותב אותה יחזור בו ויבקש סליחה מן האדונים האלה מעל דפי אותו עיתון ומי יודע אם יהיה הדבר הזה.788 ואם כותב הרשימה הוא מאותם מעוטי אמונה שאינם מאמינים בכלום ואינם מקבלים שום דבר ועל כן הם משקרים וכותבים ומוציאים דיבה כרצונם, אתה מ[כ'לוף] נג'אר, מה לך כי תכתוב דבר כזה מעל דפי עיתונך? כיצד תכסה את ה'אלנג'מה' בעננים שחורים?789 דע לך, כי בעננים האלה כיבית אורהּ790 ונעשתה שחורה כַּדְּיוֹ? עצתי לך על דרך הידידות, מְצָא דרך לתקן את הדבר וחזור מן הדברים הנ"ל ומן הטעות שנעשתה; ומן היום והלאה, שים לב לרשימות קודם פרסומן. אין לפרסם דברים שיגרמו לכפירה לקוראים ולהשפלת כבוד רבנים קדושים וכלל ישראל, חס ושלום, דבר שיגרום להשפלת 'אלנג'מה' שלך מן השמים אל התהום העמוקה. אם תרצה למלא עיתונך ואפילו בשקרים, הרי השקרים מצויים לרוב וכל הזמן; אבל באשר לכפירה — היה עליך לפחד.

			עבד השם דוד עידאן סיפיה טוב.

			העיתון הוסיף להופיע גם תחת משטר וישי ביוני 1941, למרות ההגבלות שהוטלו על הקהילה היהודית בסוסה בדומה לקהילות היהודיות האחרות בארץ זו, ורק עם כיבוש תוניסיה על ידי הגרמנים בנובמבר 1942 פסקה הופעתו. הגיליון האחרון הופיע ב־13 בנובמבר 1942.

			ד. הסדרה הרביעית

			שחרור תוניסיה מן הכיבוש הגרמני לאחר חודשים ספורים, ב־12 לאפריל 1943, לא הביא לחידוש הופעתו של העיתון. רק במלאת ארבע שנים לשחרור מן הכיבוש הגרמני, בערב פסח (יד ניסן) תש"ז (4 לאפריל 1947), ולקראת יום השחרור ב־12 לאפריל, הופיע העיתון מחדש, במִספור מחודש של הגיליונות. תאריך זה מצוין במפורש בגיליון הראשון בלשון זו:

			יום 12 אווריל תוורך באלאכ'ץ פ'י בלאדנא סוסה ביום סעיד, אין פ'יה תפככת בלאדנא מן יד אלאעדא, וכ'לצת מן תסללט אלמאניא אלמתוחשה בעד 5 שהור מקאסיאת וצ'רבאת שדידה, אלדי נאלו פ'יהם אליהוד אכתר מן גִירהם. ואליום למנאסבת תמאם אלעאם אלראבע, סוסה מתחצ'רה לתחתפל' יום 12 אווריל אלג'ארי חפלתהא אלסנויה, ותעטי בעץ' אג'תמאעאת תרכארייה

			יום 12 אפריל מצוין במיוחד בעירנו סוסה ביום מבורך, לפי שבו שוחררה עירנו מיד האויבים וניצלה מהשתלטות גרמניה הפראית לאחר חמישה חודשי יסורים ומכות עזות, שקיבלו היהודים במהלכם יותר מזולתם. היום לרגל מלאת ארבע שנים, סוסה מתכוננת לחגוג את יום 12 באפריל הנוכחי, את חגיגתה השנתית, בהתכנסויות תכופות.

			בגיליון הראשון הופיע גם מאמר המערכת המציין את חידוש הופעתו של העיתון:

			'אלנג'מה' תחררת אליום מעא עיד אלחוררייה

			לא ג'מעה ולא ג'מעתין, לא שהר ולא שהרין, לא עאם ולא עאמין, מנדו אנחג'בת 'אלנג'מה' עלא משתרכינהא אלדי תאננסו ביהא מנדו סנין, וכאנת בינהם אלג'רידה אלמחבובה פ'י מיק אלעין. מן 13 נוומבר 1942, עדד 314, גִאבת 'אלנג'מה' ענד דכ'ול אלאלמאן ואלטליאן ללתראב אלתונסי, ובטטלת צדורהא כיף ג'מלת אלג'ראיד אלדי כאנת תצדר חתא להאךּ אלזמאן פי אלבלדאן אלתונסייה. ארבעה סנין וארבעה שהור פ'אתו עלינא, בגִיר מא גִפלנא, ולו יום ואחד, עלא רג'וע האדי אלסאעה אלדי קדרנא עלא תחצילהא אליום.

			ולאכן [...] אליום באלתחקיק עית נכ'מם [...] באש נבדא ובאש נתמם [...] אחנא דאכ'לין ומתקבלין עלא חפ'לאת מועד פסח אלפ'צ'יל, ואללילה כל יהודי פ'י כורת אלעאלם באג'מעהו ינצב מאידתהו ויג'מע עאילתהו, ויסתדעא מן כאן פי דאירתהו, וידכר מן פ'צ'איל אללה אלמחאצ'י קום ישראל, מן תאריך פרעון ומצר וואד אלניל, וכיף יהון עלינא לנבדאו מן הדא אלעדד לנפ'ככרו ולו סהמה מן אלף, מן מא קאסא אלקום אליהודי מן תוחחש אלמאניא? לא! חתא כלמה מא נבדאו ביהא פ'י עדדנא אלדי חללינאה אליום מעא נזהאת לילת פסח וזהוואתהו אלתאריכ'ייה. אבקינא מן מתל האךּ אלאככ'באר אלדי אנכתבת ולא זאלת תנכתב פ'י צפ'חאת תאריך אלדניא ומא ראת מן משג'עאת ומוג'עאת פ'י אלנסאנייה. ודאלךּ פ'י אורופא אלמתמדנה! פי אלקרן אלעשרין אלמתמדן! וכל דאלךּ מן טגִאית אלמאניא ומושירהא היתליר, אלדי מתל אלטאגִיין אלדי קבלהו נוא ליפ'ני קום אליהוד מן אלעאלם, וחסאב הו מתל גִירהו לם תבת, ותכאפאת אלמאניא ומן תבבעהא באלדל ואלחקר בין אלאוטאן ותדום מבכ'וסה מלעונה לאכ'כ'ר אלזמאן, ואלשעב אליהודי לאבד אן נתכאפ'א באלכ'יר ואלאחסאן!

			'אלנג'מה' השתחררה היום עם חג החרות

			לא שבוע ולא שבועיים, לא חודש ולא חודשיים, לא שנה ולא שנתיים, מאז נסתרה 'אלנג'מה' מעיני מְנוייה הרגילים בה מזה שנים. העיתון האהוב היה בעבורם כאישון העין. מן ה־13 בנובמבר 1942, גיליון 314, נעלמה 'אלנג'מה' עם כניסת הגרמנים והאיטלקים לאדמת תוניסיה ופסקה הופעתה, בדומה לכל העיתונים היוצאים לאור עד לאותו זמן בערי תוניסיה. ארבע שנים וארבעה חודשים חלפו עלינו בלוא שניתן דעתנו, ולו יום אחד, על שיבת שעה זו, שיכולנו להשיב אותה היום.

			אבל, היום באמת בעת שאני חושב, במה אתחיל ובמה אסיים, אנו נכנסים ובאים לקראת חג מועד הפסח המכובד, והלילה כל יהודי על פני כדור הארץ עם בני חבורתו עורך שולחנו ומכנס משפחתו ומזמין את מי שבסביבתו ומזכיר את חסדי האל המשגיח על עם ישראל, מימי פרעה ומצרים ויאור הנילוס. כיצד אפוא נוכל להתחיל בגיליון זה להזכיר, ולו אחת מאלף, ממה שעבר על העם היהודי בגלל הפראות הגרמנית. לא, אפילו מלה אחת ממנה לא נביא בגליוננו שפתחנוהו היום בשמחת ליל הפסח ויפעתו ההיסטורית. אם כן, נפתח בדומה לאותן החדשות שנכתבו — ולא פסקו מלהיכתב — בדפי ההיסטוריה של העולם ומעשי הגבורה והיסורים של האנושות שראה. וזאת באירופה המתקדמת! במאה העשרים המתקדמת! כל זאת בשל עריצות גרמניה ומנהיגה היטלר, שבדומה לעריצים שקדמוהו זמם להשמיד את העם היהודי מן העולם; ומחשבתו, כזולתו, לא יצאה אל הפועל. גרמניה וגרורותיה נענשו בהשפלה ובחרפה בקרב האומות ויהיו תמיד בזויות ומקוללות לנצח והעם היהודי ללא ספק יקבל גמול של טובה וחסד.

			כמו כן הביאה המערכת מודעה מיוחדת למנוייה הוותיקים והחדשים:

			אדארת אלג'רידה תעררף ג'מלת אחבאבהא אלדי בגִיר שךּ עארפין בתצעיבאת אלוקת פי גִלו וקללאת אלכאגִד, ואלאסעאר אלדי וצלת פ'י אג'ר אלכ'דדאמה.

			קדדמנא אליום אל'אלנג'מה' באלציפ'ה אלדי קדרנא עליהא, ונסתרג'או תקדימהא אכתר פ'י אלמסתקבל, גִיר אנהו פ'י האד אלוקת נטלבו מן מוכאתביננא ליראו לצגִרהא ויכ'תצרו כתאיבהם בוג'ה יפ'יד מקצדהם ואלקארי.

			'אלנג'מה' תתקדדם גִיר באלמשתרכין וכל ראגִב פ'י דאלךּ עליה אן יבעת כ'לאץ אשתראכו אלסנוי אלדי רס(ה)מנאה בקדר צ'עיף מתאע 200 פראנךּ פ'י עאם (50 עדד).

			אליום בעתנא לבעץ' מן משתרכיננא אלסאבקין, ונטלבו מנהם ליבעתו לנא קימת אשתראכהם קבל ופ'יאן אלשהר אלג'ארי, ומן בדו מאי, מא נבעתו גִיר ללאחבאב אלדי אעטאו באל להאדא אלתעריף.

			'אלנג'מה' לם תצדר פ'י חול המועד ותרג'ע באלציפ'ה אלמערופה מתל סירתהא מן בעד פסח.

			הנהלת העיתון מודיעה לכלל ידידיה, שללא ספק הם מודעים לקשיי הזמן באשר ליוקר הנייר ולקושי בהשגתו ולעלויות הגבוהות של שכר העובדים.

			אנו מביאים היום את 'אלנג'מה' בתבנית שבגדר יכולתנו. אנו מקווים להביאה בתבנית גדולה ממנה. אך בעת הזאת אנו מבקשים מן הכותבים לנו שיתנו דעתם לקוטנה ויקצרו בכתיבתם באופן שיועיל למטרתם ולקורא.

			'אלנג'מה' תישלח רק למְנויים ועל כל הֶחָפֵץ בכך לשלוח את דמי המינוי השנתי שקבענוהו בשיעור קטן של 200 פראנק לשנה (50 גיליונות).

			היום שלחנו לכמה ממְנויינו הקודמים ואנו מבקשים מהם לשלוח אלינו את דמי המינוי שלהם קודם לסוף החודש החולף. מראשית מאי לא נשלח אלא לידידים שנתנו דעתם למודעה זו.

			'אלנג'מה' לא תופיע בחול המועד ותשוב לתבניתה הידועה על פי מסורתה לאחר הפסח.

			הערה דומה הובאה בגיליון השני (כח ניסן תש"ז, 8.4.1947), וכבר יש בה תגובת הקהל להופעה המחודשת של העיתון:

			רג'וע אל'אלנג'מה' תחס בפ'רחה כבירה פ'י ג'מלת בלדאן תונס ואלעמאלה, אלג֗זאיר ואלגִרב. כתיר מא קבלנא מן ג'ואבאת אלתהאני ומטאלב אלאשתראךּ. נסתכתרו כ'ירהם ונועדוהם במג'הודנא אלדי מן דאים לם בכ'לנא עלא שאי אלמטלוב ללמצלחאת אליהודייה, ולא שךּ אן 'אלנג'מה' תחב תפ'יד כל יהוד אפ'ריקיא

			הופעתה המחדשת של 'אלנג'מה' יצרה שמחה גדולה בכל ארץ תוניס וסביבותיה, אלג'יריה ומרוקו. קיבלנו מכתבי ברכה רבים ובקשות להצטרף למְנויים. אנו מאחלים להם כל טוב ומבטיחים לעשות כל אשר לאל ידינו, כפי שמאז ומתמיד לא חשכנו כל הנדרש לטובת היהדות. אין ספק, כי 'אלנג'מה' מבקשת להועיל לכל יהודי אפריקה.

			אכן, מאותו תאריך ועד יט אב תשכ"א (1.8.1961) יצאו 594 גיליונות. כל גיליון כלל דף אחד בממדים 28x40 ס"מ, והוא הופיע מדי שבוע. אולם משנת 1959 נעשתה הופעתו פחות סדירה ופרק הזמן בין גיליון לגיליון גדל והלך, עד שחדל כליל להופיע. הטל רושם באוספו 377 גיליונות מן השנים 1961-1947, מכלל 594 הגיליונות שהופיעו. היקף כמעט מלא של גיליונות העיתון (חסרים 25 גיליונות בלבד), מצוי באוסף טובי.791

			'אלנג'מה' היה העיתון הערבי־היהודי החשוב ביותר בשנים אלו, כפי שכותב חג'אג' בהקשר לשינוי שמו של העיתון ל'אלנג'מה אלווחידה' בשנת 1936: "ואמנם הוא יחיד בצורתו, יחיד בסוגו, יחיד בחדשותיו, יחיד במאמריו, יחיד אפילו בסביבתו". בביטוי "יחיד בסביבתו" כוונתו שהיה זה עיתון יחיד בעל חשיבות שלא יצא בתוניס הבירה אלא בסוסה ואף על פי כן נפוץ בכל הקהילות היהודיות בתוניסיה. השוואת 'אלנג'מה' במתכונתה החדשה לקודמתה מגלה בבירור שיפור עצום מבחינות רבות: (א) תבניתו גדולה בהרבה, ובכל עמוד חמישה טורים; (ב) כל גיליון פותח במאמר מערכת חשוב, לעיתים קרובות במגמת ביקורת המגיבה על אירוע זה או אחר; (ג) הידיעות הרבות הבאות בעיתון אינן נוגעות לעם היהודי, לארץ ישראל או לקהילה המקומית בלבד, הן עוסקות גם בעניינים אחרים, כגון הרכב הממשלה בצרפת לאחר בחירות; (ד) לעיתים קרובות נדפסו בעיתון מאמרים עיוניים קצרים מאת חשובי הסופרים היהודים בתוניסיה, כגון המאמר 'היברו מודירן' (עברית חדשה) של מישל וזאן,792 שבו מתח ביקורת חריפה על השימוש במונח זה, כפי שעולה מראשית דבריו וסופם:

			(גיליון 574) האדו זוג' כלמאת מבקטין מעא בעצ'הם כאנו דאים יצחחבוני, ויזזנו אלודנין, לאן יא הל תרא תמא עברי קדים ועברי ג'דיד? חאשא אללה! יא הל תרא עלא כ'אטר אלדי תמא פ'רק ביננא ובין אלאשכנזים פ'י נטק חרוף אל בג"ד כפ"ת, ילזמנא נקולו אלדי תמא לוגִה ג'דידה, לוגִה עצרייה? 

			זוג מילים אלו, יחד עם הדומות להן, היו תמיד מעוררות בי גיחוך וצורמות את האוזן; שכן, האם אתה רואה שיש עברית קדומה ועברית חדשה? חלילה וחס! האם משום שיש הבדל בינינו לבין האשכנזים בהגיית אותיות בג"ד כפ"ת, צריכים אנו לומר שיש לשון חדשה, לשון בת הזמן?

			(גיליון 590) בהאדא יצ'הרלי ואב לס עלאש אחנא נכ'לליו לתאלי מא עללמונא אסיאדנא אלציודה מתאע קבל פ'י תונס, באש נתבבעו אלפולוניין אלאלמאניין, או אלרוסיין אלאשכנזים

			בזה ייראה לי כי אין עלינו להזניח [...] את מה שלימדונו אדונינו האריות הקדומים בתוניס ולחקות את הפולנים הגרמנים, או את הרוסים האשכנזים.

			(ה) פחתו מאוד הפרסומות הקשורות בספרים המוצעים למכירה שראו אור בבית הדפוס של מכ'לוף נג'אר, ולעומת כן מופיעות מודעות פרסומיות, ודאי בתשלום, מטעם גורמים שאינם קשורים בעיתון.

			גם במתכונת החדשה נשמרה המסורת של פרסום פייטונים. מן הגיליון הראשון נדפס ב־49 המשכים הסיפור 'אלחב אלמג'הול', אף הוא בתרגום לערבית־יהודית על ידי נג'אר עצמו, ועם סיום הדפסתו כפייטון יצא כספר בפני עצמו.793 בגיליון 50 הודיע נג'אר לקוראיו כי מן הגיליון הבא, שהוא הגיליון הראשון של השנה השנייה להופעת העיתון במתכונת החדשה, יחל להביא בעבורם פייטון חדש, אך לא גילה להם את שמו, על מנת למשוך לבם לחתום מחדש על העיתון. ואומנם בגיליונות השנה השנייה (91-51) הובא תרגום הסיפור 'ג'יניפיאף' לערבית־יהודית בתרגום נג'אר בארבעים ואחד המשכים. מעניין הוא שנג'אר סיפח בסוף הסיפור (בגיליונות 92-91) את הלקחים המוסריים (moral) שיש ללמוד מן הסיפור. אף הודיע לקוראיו (גיליון 92), כי "למרות קשיי ההדפסה בימינו עשינו מאמץ גדול והדפסנו את 'סיפור ג'יניפיאף' הנדיר הזה, אשר עלילותיו לא יאומנו כי יסופרו" (סוסה תש"ד).794 כן הוא מודיע לקוראים, כי מן הגיליון הבא (93), הפותח את השנה השלישית, יודפס כפייטון הספר 'אלחב ואלוטן', שהוא תרגום ערבי־יהודי מאת מסעוד מעארך795 לספר המפורסם 'אהבת ציון' של אברהם מאפו. למעשה, כפי שכותב נג'אר, הוא החל בהדפסת 'אהבת ציון' כפייטון ב'אלנג'מה' עוד שבועיים לפני כיבוש תוניסיה על ידי הגרמנים, כלומר בגיליונות 314-313 של 'אלנג'מה' במתכונתו הראשונה; עתה שב אפוא להשלים את שהחל בו בעבר, והדפיסו בשלמותו שנתיים ימים (גיליונות 181-93). נג'אר גילה חיבה מיוחדת לרומן זה של מאפו ועוד קודם שהשלים הדפסתו כפייטון בעיתונו כבר הודיע בגיליון 181 כי הספר יצא לאור בפני עצמו.796

			דומה שהשינויים חלו בהשפעת העיתון הערבי־היהודי האחר, 'אליהודי', שיצא במתכונת דומה בעיר הבירה תוניס בשנים 1940-1936. על כל פנים, בכך נעשה העיתון אורגן יעיל לדוברי הערבית־היהודית לקבלת מידע לא רק על העולם היהודי אלא על העולם כולו. לא ייפלא אפוא כי עלה בידו להתקיים למעלה מארבע־עשרה שנים ולהיות נפוץ לא רק בקרב הקהילות היהודיות בתוניסיה אלא אף בקהילות היהודיות בארצות צפון אפריקה האחרות, שבלא קושי יכלו להבין את הלהג הערבי־היהודי התוניסאי. למעלה מכך, העיתון היה נשלח אף לקהילות יהודי תוניסיה במדינת ישראל ובצרפת, שלשון התקשורת העיקרית שלהם עדיין הייתה הערבית־היהודית התוניסאית.797 למעשה, מאז הופעת עיתון 'אלנג'מה' במתכונתו החדשה בשנת 1947, הוא היה היחיד מסוגו ששירת את יהודי תוניסיה.

			כאמור, עד היום לא נערכה רשימה ביבליוגרפית כלשהי של הפרסומים שראו אור בבית הדפוס של מכ'לוף נג'אר בסוסה. אך בסיס חשוב לעבודה מעין זו מצויה בעיתון 'אלנג'מה'. כמעט בכל גיליון הייתה מודעה לאחד או יותר מן הפרסומים; ואולם ישנה חשיבות גדולה לארבע רשימות מקיפות שלהן הוקדשו שני עמודים נוספים מעבר לשני העמודים שבגיליון רגיל של העיתון. וזה פירוטם:

			א. 	גיליון 60, כג תמוז תש"ח (30.7.1948), עמ' 3-2: 'תג'רידה וקתייה פי ג'מלת אלכתב אלמוג'ודה במטבעת נג'אר בסוסה פיהם אלדי מא ענדנא מנהם כאן עדד קליל' (קטלוג מעודכן של כל הספרים המצויים בדפוס נג'אר בסוסה, מהם שאין לנו אלא מספר מועט), כ־280 פרסומים ומחיר כל אחד מהם. תחילה באה רשימת ספרי החול, בדרך כלל מסוג ה'חִכּאיאת' (מעשיות) המתורגמות משפות שונות לערבית־יהודית,798 ואחרי כן ספרי קודש מחולקים לשלוש מחלקות: 'סדאדר דברי תורה';799 'סדאדר קדם אלדי וג'ודהם קליל ומן יסבק ירבח' (ספרים ישנים שיש מהם מעט עותקים וכל הקודם זוכה); 'סדאדר בעלי בתים'.

			ב. 	גיליון 180, ראש חודש כסליו תשי"א (10.11.1951), עמ' 3-2: 'תג'רידה פי ג'מלת אלכתב ואלחכאיאת אלמוג'ודה פי מטבעת נג'אר בסוסה פיהם אלדי מא ענדנא מנהם כאן עדד קליל ולם בקאו יתוג'דו בעד' (ולא יהא אפשר למוצאם אחר כך), למעלה מ־300 פרסומים ומחיר כל אחד מהם. הספרים מחולקים לחמש מחלקות: 'חכאיאת'; 'גנאיאת אג'נאס יאסר' (שירי חול, סוגים רבים);800 'סדאדר דברי תורה ודרושים ושו"ת ומוסרים סוא (בין) בלשון הקודש ואב לסאן ערבי אלדי פיהם יאסר מא ענדנא מנהם כאן ואחד ברךּ' (בין בלשון ערבית ומהם רבים שאין לנו אלא אחד בלבד); 'סדאדר בעלי בתים'; 'הגדות של פסח'.

			ג. 	גיליון 413, יב חשון תשט"ז (28.10.1955), עמ' 3-2: תג'רידה כנ"ל, כ־280 פרסומים מחולקים כנ"ל. תחת כותרת מיוחדת, 'כנז אלמגאני' (אוצר השירים), נרשם: 'מג'מועה מן כ'מסין קסמה פיהם מייאת עדידה מן אלגנאיאת ואלקצאיד באלערבי ובחרוף פראנסיס וקינות מכ'תלפה' (אוסף בחמישים חלקים ובהם מאות רבות של גנאיאת ושירים בערבית ובאותיות צרפתיות801 וקינות802 שונות).

			ד. 	גיליון 500, יד חשון תשי"ח (8.11.1957), עמ' 3-2: תג'רידה כנ"ל, כ־300 פרסומים מחולקים כנ"ל.

			מבין ספרי הקודש המוצעים למכירה בקטלוג, יש לא מעטים שלא נדפסו בדפוס נג'אר אלא בבתי דפוס עבריים בתוניס ובג'רבה ואף היו מהם שיובאו מחוץ לתוניסיה. ארבע הרשימות זהות בעיקרן, ואף על פי כן יש ספרים שאינם נזכרים בכל הרשימות, ויש להשוותן זו לזו על מנת לערוך רשימה כוללת של הספרים שנג'אר הוציא לאור. ודאי, החיסרון הגדול ביותר ברשימות אלו מבחינת הביבליוגרף הוא, שלבד משם הספר ומחירו לא צוינו בהם שנת ההדפסה ומספר העמודים. אולם לפני שהדפיס נג'אר את הקטלוגים של ספריו בעיתונו 'אלנג'מה', פרסם בינואר 1936 קטלוג מקיף ומפורט כחוברת בפני עצמה, כמצוין בדף השער (בתרגום מערבית): 'קטלוג של החכאיאת בערבית והמעשיות, גנאיאת ומלזומאת803 ודפים שונים, ספרי קודש לבעלי בתים ומדרשים'. בקטלוג זה פורט תוכן כל ספר בכמה שורות וצוין מספר עמודיו. מודעה בגיליון 101 של 'נג'מת אלסאחל' מיום טז שבט תרפ"ה הנ"ל מלמדת כי נג'אר פרסם קטלוג כבר באותה שנה או לפניה (בתרגום מערבית: "דִרשו מבית הדפוס שלנו את הקטלוג של כל ספרי הקודש המצויים אתנו").804

			העיתון לקח על עצמו את תפקיד העיתונות הלוחמת הפועלת לתיקון עוולות החברה. כך למשל העלה דניאל חג'אג', מסופריו הקבועים של העיתון, בעיה הקשורה במעמדם הכלכלי והחברתי של תלמידי החכמים בג'רבה, המתפרנסים בקושי מהכנסה זעומה. במאמר קצר שכותרתו 'חיי האומה' עומד חג'אג' על כך, שחיי אומה תלויים בלימוד התורה ומכאן מתחייב לתמוך בתלמידי חכמים ולאפשר להם לחיות בכבוד. להלן תרגום מאמרו הקצר מערבית (גיליון 51, טו אדר א תש"ח, 28.3.1948):

			שאי ליסהו מוכ'פ'י ענד אלקום אליהודי, אן חיאתהו ודואמהו עלא וג'ה אלדניא, דאלךּ מן דואם אלתורה, וקאל פ'י הדא אלמענא: 'לו מא כאנת שריעתי פ'י אלנהאר ופ'י אלליל לם כנת נרססם אלסמא ואלארץ''!. נעם, האדו אלאפ'כאר אלתמינה יואפ'ק פ'יהם כל מנהו אנסאן עאקל, ואלמפ'הום בדאלךּ יביין בלא שךּ אנהו יתכללם עלא אלתלאמדה ואלמועללמין פ'י שריעתנא אלמעתרה בכנז. לאן אלתורה הי חיאת אממתנא אלמוקדמה, ונחן עאישין בריח אלשפאיף מתאע אלצגִאר אלמתעללמין, ומן קראית אלשיוך אלמחצורין טול אלנהאר, ובאלהם משגִול פ'י קראית אלתורה ופ'י כנוזהא, ולאכן לבלוגִ אלמקצד ילזם אן האדו אלרביין אללאהיין באלתורה יבקאו מדפ'ועין אלדי באלאקל יקדרו יקומו בעישתהם. אליום בלגנא במכאדה ותאססף אן אלרביין אלדי קאעדין יקראו אלנהאר אלכל פ'י 'גריבת ג'רבה', אלגִנייה פ'י אלכסב ואלמאל, קאעדים יקבצ'ו מן אלמתכללפ'ין במדכ'ול חקיר מתאע מאיתין וכ'מסה וסבעין פ'רנךּ פ'י אל [...] ג'מעה! נעם פ'י אלג'מעה!! ובדאלךּ אנחקר קדר אלרביין פ'י אלחארה אלצגִירה, ובלגִנא אן צעב אלוקת וג'ג'ד כתיר מן אלעיאלאת צארו פ'י חאלת אלנקץ ולו פ'י אלכ'בז.

			פ'ראינא מן אלואג'ב אן נרגִבו אלרייאס אלמתכללפ'ין אן יעמלו אללאזם פ'י תצליח האד אלחאלה בינהם, ולא יג'ממע ביננא חקר אלחכמים חתא יצירו פ'י עישתהם מחתאג'ין, ונחיירו איצ'ן אכ'ואננא אהל ג'רבה ליעינו במאלהם ג'מעיית "חתן וכלה" מולאת אלמקצד אלרפ'יע פ'י תזויג' אלעראיס אלפ'קרא, ולא שךּ אן בתכתיר אלאפעאל אלכ'ירייה, יעלא שרפ'נא ותהיא אלאממה אליהודייה.

			לא נעלם הדבר מעיני העם היהודי, כי חייו וקיומו על פני הארץ נובעים מקיום התורה. ונאמר בעניין זה [ירמיהו לג כה]: אם לא בריתי יומם ולילה חקות שמים לא שמתי. אכן, רעיונות יקרי ערך אלו, יסכים להם כל אדם משכיל, ולמבין בזאת ברור מעל לכל ספק כי המדובר בתלמידי חכמים ורבנים בתורתנו שאוצרותיה גדולים. לפי שהתורה היא חיי אומתנו הקדומה ואנו חיים בהבל פיהם של תינוקות שלבית רבן ולימוד הזקנים השקודים כל היום ודעתם נתונה ללימוד התורה ולאוצרותיה. אומנם ההבנה הנכונה מחייבת שהרבנים הללו השקועים בתורה יקבלו שכר לפחות כדי לקיים חייהם. היום הגענו לסבל וצער שהרבנים המתמידים כל היום בלימוד ב'גריבת ג'רבה', העשירה ברכוש ובממון, מקבלים מן הממונים הכנסה משפילה בסכום מאתים וחמישים ושבעה פרנק לשבוע! כן, לשבוע!! בכך הושפל כבוד הרבנים בחארה צגירה. נודע לנו שצוק הזמנים גרם למשפחות רבות להידרדר למצב של מחסור ואפילו בלחם.

			ראינו זאת מן החובה לדרוש מראשי הממונים שינקטו את הנדרש לתיקון מצב זה בקרבם ולא תישמע בקרבנו השפלת החכמים עד כדי שייעשו נצרכים. עוד נעורר את אחינו בני ג'רבה שיסייעו בכספם לחברת 'חתן וכלה' בעלת המטרה הנעלה להשאת הכלות העניות. אין ספק, כי בריבוי מעשי החסד יתעלה כבודנו ותיכונן האומה היהודית.

			מבחינה מדינית מגמת העיתון הייתה לאומית. כידוע, כמעט כל המפלגות הידועות בארץ ישראל בתקופת המאבק להקמת הבית הלאומי פעלו באינטנסיביות בקרב יהדות תוניסיה, שהייתה מודעת היטב לגוונים הפוליטיים ביניהן.805 'אלנג'מה', אף שלא הזדהה במפורש עם אחת התנועות הפוליטיות בישראל, גילה חיבה יתרה למפלגות הימין ובחודשים הספורים של קיומו קודם תקומתה של מדינת ישראל, אף למחתרות הימין. כך ייחד בגיליון 5, יח אייר תש"ז (9.5.1947), מאמר מערכת נרחב, הרבה מעבר למקובל במאמרי המערכת שלו, להוצאתו להורג בתלייה של דוב גרונר על ידי ממשלת המנדט בארץ ישראל בשנת תש"ז. להלן תרגום המאמר מערבית:

			עלא קתל אלשאב דוב גרוניר

			אלעאלם כלהו תכ'לכ'ל ואנזעג' מן מכאנהו, ארתעשו וארתעדו ג'מלת סוכאנהו, ודאלךּ עלא קתילת אלרג'ל אלצנדיד, ואלמוג'אהד אלג'באר אלשדיד, אליהודי דוב גרוניר. קולנא קתילה, נעם! קתילה מן אגִרב אלקתלאת, ואפ'צ'ע אלכ'יאנה ואלגִדראת, קתילה לם סבק קבלהא פ'י תאריך אלדוול אלמתמדנה, קתילה מכ'אלפ'ה ללקואנין אלג'אריה בין אלדוול ובינהם דולת אלאנגליז בנפ'סהא מולאת אלואקעה, קתילה מתוחשה תקשער אלג'לוד.

			נעם! אלקתילה מן אלעאדה תאקע מן אלקאתלין ולצוץ אלמגִאגִר, יקתלו בלא שרע ולא מג'ללה, בלא חכם ולא אמר חאכם, בלא חק ולא אסבאב, וגִיר לאג'ל פ'אידתהם או נקמתהם אלשכ'צייה, ולאכן דולה עוצ'מא, להא שרע ומג'ללה וקואנין, להא חכם וחככאם, הל יסוגִ להא אן תצדדר חכם באלמות אלא אנסאן לאנהו נגִר עלא קומהו ווטנהו?

			על רצח הצעיר דוב גרונר

			העולם כולו הזדעזע ונחרד ממקומו, כל יושביו נרעשו ונרעדו, וזאת על מעשה הרצח הצעיר גיבור החיל, המחרף נפשו למוות העיזוז הגדול, היהודי דוב גרונר. אמרנו מעשה רצח, אכן! מעשה רצח מן המובהקים שבמעשי הרצח, הנתעב שבבגידה ובמרמה, מעשה רצח שלא היה כמוהו בתולדות המדינות המתקדמות, מעשה רצח המנוגד למקובל, המנוגד לחוקים הנוהגים בקרב המדינות ובכללם מדינת אנגליה עצמה מבצעת המעשה, מעשה רצח פראי המסמר את השערות.

			אכן! מעשה רצח כמנהג הרוצחים והשודדים השחצנים, ההורגים בלא דין ובלא חוק, בלוא משפט ובלוא הוראת שופט, בלא צדק ובלא סיבה, אלא רק בעבור טובתם או נקמתם האישית. אבל מדינה אדירה, שיש לה חוק ודת ודינים, משפט ושופטים, האם מותר לה להוציא משפט מוות על אדם משום שקינא לעמו ולמולדתו?

			נג'אר נפטר בתוניס בשנת תשכ"ג.

			

			
				
					751	הטל, כתבי עת, עמ' 95-20. 

				

				
					752	ראו ואסל, הספרות, עמ' 44-25; הטל, כתבי עת, עמ' 53, מס' 81.

				

				
					753	לרישום ביבליוגרפי מלא של המחקרים הללו ראו שם, עמ' 166-165.

				

				
					754	ראו סנוסי, הדפוס (צרפתית); הנ"ל, העיתונות (ערבית, הרחבה של המאמר הקודם). הנ"ל, הדפוס הערבי־יהודי.

				

				
					755	זַבַדובסקי, הדפוס, עמ' 358-357.

				

				
					756	שם, הדפוס, עמ' 358.

				

				
					757	על פי השמועה, חלו ידיים בספרייה בשנות עצמאותה של תוניסיה ורבים מאוצרותיה הועברו לצרפת.

				

				
					758	טובי, הספרות, עמ' 286-247, ובייחוד עמ' 257-249. תודתי לידידי מר אברהם הטל, שבטובו הרב הואיל להעמיד לרשותי עותק מן הספר. החיבור נתפרסם תחילה פרקים בפרקים מעל גיליונות 'אלנג'מה' במהלך השנים קודם להוצאתו לאור כספר.

				

				
					759	חלק ג', עמ' 37-36.

				

				
					760	לביוגרפיה קצרה על האיש ראו חג'אג', הופעת, עמ' 282-280. על קהילת סוסה ראו הטל, סוס.

				

				
					761	על הפעילות של נג'אר בתחום זה ראו טובי, הספרות, עמ' 226-224.

				

				
					762	ראו עליו חג'אג', הופעת, עמ' 277-275.

				

				
					763	נודע בקיצור גם בשם 'אלסאחלייה'.

				

				
					764	על השנתון של ויקטור נטאף ראו הטל, כתבי עת, עמ' 69-68, מס' 109.

				

				
					765	רוזנאמה — בפרסית: ספר שנה. אלנג'מה — על שם העיתון שהחל להוציא קודם לכן, כמבואר להלן בסמוך.

				

				
					766	אלנג'מה, גיליון 500, יד חשון תשי"ח (8.11.1957), עמ' 2. כאן ובכל מקום אחר במאמר זה, נעזרתי ברעייתי צביה טובי בתרגום מערבית־יהודית בלהג של יהודי תוניסיה.

				

				
					767	שניהם באוסף טובי, ולא תועדו על ידי הטל, כתבי עת.

				

				
					768	הסדרה השלישית והרביעית באוסף הטל והסדרה הרביעית באוסף טובי.

				

				
					769	ראו ואסל, הספרות, עמ' 31; חג'אג', הופעת הספרים היהודיים הערביים התוניסאיים, עמ' 250, 256, 275; זַבַדובסקי, הדפוס, עמ' 380, מס' 52; הטל, כתבי עת, עמ' 46-45.

				

				
					770	חג'אג', הופעת הספרים היהודיים הערביים התוניסאיים, עמ' 275.

				

				
					771	זַבַדובסקי, הדפוס, עמ' 380, מס' 54; ועל פיו הטל, כתבי עת, עמ' 48, מס' 70.

				

				
					772	זַבַדובסקי, הדפוס, עמ' 380, מס' 53; הטל, כתבי עת, עמ' 46, מס' 69.

				

				
					773	כינויו של אבו נואס.

				

				
					774	ראו סדן, אלף לילה; טובי, פתיחות.

				

				
					775	באוסף טובי.

				

				
					776	אף בקטלוג הספרים שלו ציין נג'אר 'שארלות תיאתרו'. ראו למשל אלנג'מה, גיליון 500, יד חשון תשי"ח (8.11.1957), עמ' 2.

				

				
					777	באוסף טובי.

				

				
					778	ראו להלן במאמר המערכת של העיתון המחודש. הטל, כתבי עת, עמ' 47, רשם 312.

				

				
					779	כולם באוסף הטל; גיליון 46 משנת 1938, גם באוסף מכון בן־צבי; גיליון 108 משנת 1938 גם באוסף טובי.

				

				
					780	'אליהודי' יצא בעריכת מרדכי וזאן בשנים 1940-1936. ראו עליו הטל, כתבי עת, עמ' 35-34, מס' 46. באוסף טובי מצויים שלושה גיליונות: 16, 87, 89.

				

				
					781	ראו עליו חג'אג', הופעת הספרים היהודיים הערביים התוניסאיים, עמ' 265-264.

				

				
					782	ראו עליו כהן, מלכי תרשיש, עמ' שמט-שנ.

				

				
					783	1974-1886. ראו עליו כהן, מלכי תרשיש, עמ' שא-שד.

				

				
					784	1947-1880. ראו עליו שם, עמ' שנ-שנא.

				

				
					785	ספרי ר' חיים ויטאל שבהם סוכמה תורת מורו וחברו האר"י. חכמי תוניסיה, ובכללם חכמי ג'רבה היו מרבים לעיין בהם, בייחוד לאחר ביקוריהם בתוניסיה של כמה מצאצאי ר' שלום שרעבי, ראש מקובלי ירושלים ומגדולי חכמי תורת האר"י.

				

				
					786	עקיצה לסופרים המודרניים.

				

				
					787	ראו בבא מציעא פד, ב; מכות כד, א.

				

				
					788	כלומר, אם יועיל הדבר להענקת הסליחה.

				

				
					789	משחק מילים המבוסס על המילה 'אלנג'מה' (בערבית: כוכב).

				

				
					790	של העיתון אלנג'מה.

				

				
					791	הגיליונות החסרים הם: 333, 359, 365, 369, 397, 404, 419, 427, 454, 493-491, 503, 507, 510, 529, 538, 542, 543, 545, 550, 570, 576, 590, 593. כל הגיליונות הללו מצויים באוסף הטל.

				

				
					792	נדפס בשני חלקים בגיליון 574, כב טבת תש"ך (22.1.1960) ובגיליון 590, יב תשרי תשכ"א (5.10.1960).

				

				
					793	לא ראיתי את הספר בעיניי אך הוא כלול ברשימת ספרי נג'אר בתג'רידאת הנ"ל שפרסם ב'אלנג'מה'.

				

				
					794	סוסה [תש"ט], 126+4 עמ' (באוסף טובי).

				

				
					795	מסעוד מעארך (יליד 1858) היה מראשוני ומחשובי הסופרים היהודים בתוניס. ראו עליו חג'אג', הופעת הספרים היהודיים הערביים התוניסאיים, עמ' 266-265.

				

				
					796	סוסה [תשי"א], 280 עמודים (באוסף טובי).

				

				
					797	על תפוצת העיתון גם בישראל אפשר ללמוד מן ההודעה שבאה בגיליון 188 (יב שבט תשי"א, 19.1.1951), לקוראים בישראל, כי מחיר המינוי לשנה הקרובה הוא 800 פרנק לעומת 500 פרנק בעבור המנויים בתוניס, באלג'יריה ובמרוקו.

				

				
					798	על סוגה זו בספרות הערבית־היהודית החדשה בתוניסיה ראו טובי, הספרות, עמ' 246-233.

				

				
					799	סְדַאדִר — ספרי קודש. צורת הריבוי ערבית (ריבוי שבור) של המילה העברית 'סִדּוּר', שבלהג של יהודי תוניסיה שימשה לספרי קודש מכל סוג שהוא ולאו דווקא לספר תפילה.

				

				
					800	ה'גנאיאת', שירי חול ערביים לא יהודיים שהושמעו בבתי הקפה, נדפסו למאותיהם בתעתיק ערבי־יהודי בבתי הדפוס היהודיים בתוניס כבר בשלהי המאה התשע־עשרה. ראו עליהם טובי, הספרות, עמ' 193-167.

				

				
					801	התעתיק באותיות לטיניות של השירים בערבית־יהודית, משום שמאז שנות השלושים במאה העשרים, רוב היהודים בצפון תוניסיה היו קרובים יותר אל הלשון הצרפתית וכתיבהּ מאשר אל הלשון העברית וכתיבהּ.

				

				
					802	קינות — סוגה מיוחדת בספרות הערבית־היהודית בתוניסיה החדשה בתוניסיה, מעין 'בלדות'. ראו טובי, הספרות, עמ' 166-123.

				

				
					803	לסוגה של שירים הייחודית לספרות הערבית והערבית־היהודית בתוניסיה ראו שם, עמ' 121-91.

				

				
					804	הדפסת 'תג'רידאת' (קטלוגים) כחוברות מיוחדות או כדפים בודדים הייתה מקובלת מאוד על המדפיסים ומוכרי הספרים היהודים בתוניסיה. התג'רידאת הידועות לי הן של בתי הדפוס ובתי המסחר לספרים הללו: (1) תג'רידה פי ג'מיע אסדאדר [...] ואלחכאיאת ואלקצץ ואלסיראת אלרפיעה ואלגנאיאת ואלמלזומאת ואלקינות ואלאוראק אלמוג'ודין ללביע פי חאנות ציון וזאן, תוניס 1913 (44 עמ'); (2) Librarie Hébraique Moderne, Uzan Père & Fils, ת[ג']רידת אלחכאיאת ואלמעשיות וסדאדר דברי תורה באלערבי, תוניס חש"ד (דף בודד); (3) מרדכי וזאן אי פריר בייאעין אלכתב, תג'רידה, תוניס תרפ"ה (30 עמ'); (4) Librarie Hébraique Moderne, Uzan Père & Fils, Catalogue Général, תוניס 1935 (48 עמ'); (5) Librarie Hébraique Moderne, Uzan Père & Fils, תג'רידת אלחכאיאת ואלמעשיות וסדאדר דברי תורה באלערבי, תוניס 1951 (דף בודד); (6) רשימה [...] של בית הדפוס ומסחר ספרים חדאד, ג'רבה תשי"א (16 עמ'); (7) רשימה [...] של בית הדפוס כריכה ומסחר ספרים חדאד, ג'רבה תשי"ז (16 עמ'). לפני הקטלוג המצוין לעיל במספר 1 היה קטלוג אחר, שכן בשער נכתב (בתרגום מערבית): קטלוג זה מבטל את קודמו.

				

				
					805	ראו סעדון, הציונות.

				

			

		
	
			רשימת המקורות

			הטל, כתבי עת = א' הטל, כתבי־עת ועיתונים יהודיים בצפון אפריקה. תל אביב 1996.

			___, סוס = א' הטל, 'סוס', בתוך ע' אברמסקי־בליי (עורכת), פנקס הקהילות — לוב, תוניסיה, עמ' 446-431, ירושלים תשנ"ז.

			הטל־הראש, אלג'יר = א' הטל ומ' הראש, הדפוס העברי באלג'יר, חמו"ל תשמ"ח, עמ' 563–572.

			כהן, מלכי תרשיש = ב"ר כהן, מלכי תרשיש, נתיבות תשמ"ו.

			ואסל, הספרות = E. Vassel, La littérature populaire des Israélites tunisiens, Paris 1905/7.

			זַבַדובסקי, הדפוס = G. Zawadovski, ‘Index de la presse indigene de Tunisie’, Revue des Études Islamiques (1937), pp. 356-389.

			חג'אג', הופעת הספרים היהודיים הערביים התוניסאיים = ד' חג'אג', 'הופעת הספרים היהודיים הערביים התוניסאיים', בתוך י' וצ' טובי (עורכים), הספרות הערבית־היהודית בתוניסיה (1850–1950), לוד תש"ס, עמ' 286-247.

			טובי, הספרות = י' וצ' טובי (עורכים), הספרות הערבית־היהודית בתוניסיה (1950-1850), לוד תש"ס.

			טובי, פתיחות = י' טובי, 'פתיחות הספרות הערבית־היהודית החדשה בתוניסיה כלפי הספרות הערבית־המוסלמית', פעמים, 130 (תשע"ב), עמ' 140-117.

			נג'אר, כתאב סנוי = נג'אר, כתאב סנוי, סוסה תרע"ט.

			סדן, אלף לילה = י' סדן, '"אלף לילה ולילה" בערבית־יהודית, נוסח אוראן', פעמים, 17 (תשמ"ד), עמ' 76–87.

			סנוסי, הדפוס = M. L. Snoussi, ‘La presse judéo-arabe parue en Tunisie entre 1884 et 1897’, Les Cahiers de Tunisie 36, (1988), pp. 183-219.

			___, העיתונות = מ"א אלסנוסי, 'אלצחאפה אלעבריה בתונס פי מא בין 1884 ו־1897', אלמג'לה אלתאריכ'יה אלמגרביה 64-63 (1991), עמ' 352-327.

			___, הדפוס הערבי־יהודי = M. L. Snoussi, La presse judéo-arabe dans la Tunisie 1884-1896, Tunis 2003.

			סעדון, הציונות = ח' סעדון, 'הציונות', בתוך ח' סעדון (עורך), תוניסיה: קהילות ישראל במזרח במאות התשע־עשרה והעשרים, ירושלים תשס"ה.

		
	
			דניאל מור

			'קול ציון' (1914-1913) מתוניס: העיתון הציוני הראשון במגרב: תוכן, לשון וסגנון

			הרעיון לכתיבת מאמר זה עלה בראשי מקריאה ברשימותיו של הביבליוגרף אברהם הטל ז״ל, שאסף וקטלג את אוצרותיה הספרותיים של יהדות צפון אפריקה לרבות השופע מכול, זה שהעמידה קהילת יהודי תוניסיה.806 בחיפושיי אחר עיתונים בערבית־יהודית מתוניסיה נשאו אותי רגליי אל אכסניה מיוחדת במינה, הארכיון הציוני בירושלים.807 בארכיון זה ובספרייה הלאומית בירושלים למדתי על הימצאותם של גיליונות 'קול ציון' (La Voix de Sion), ירחונה של 'אגודת ציון' בתוניס שיצא לאור בשנים 1914-1913.808 העיתונים חשפו בפניי אוצר בלום, יצירה היסטורית מרהיבה ומקיפה שפרט לענייני דיומא שהעסיקו את הקהילה היהודית בעיר הבירה תוניס, תיעדה גם את חזונה ואת כוחה של התחייה הלאומית היהודית. בפניי נפרש חלק חשוב ביותר מדברי ימיה של הציונות בתוניסיה. העיון הממושך בכל גיליון וגיליון ובחינת תוכנו, לשונו וסגנונו המיוחד הובילוני למסקנה אחת ברורה, בידיי שכיית חמדה המהווה חוליה חשובה מאוד בחקר הציונות בצפון אפריקה.

			הקדמה

			הקהילה היהודית בתוניסיה הדפיסה את כמות העיתונים הגדולה ביותר בהשוואה לקהילות צפון אפריקה ולקהילות ישראל במזרח. לא פחות מ־79 עיתונים יהודיים בלשון הערבית־יהודית ראו אור בתוניסיה בין השנים 1961-1878. נוסף עליהם הופיעו בה בתקופה זו גם 48 עיתונים בשפה הצרפתית ו־16 עיתונים בשפה העברית. בסך הכול הופיעו בתקופה הנדונה בתוניסיה לבדה 143 עיתונים יהודיים, וזאת בקהילה שבסוף המאה התשע־עשרה מנתה כ־40,000 איש בלבד, ובשנת 1948, שנת הקמתה של מדינת ישראל, מנתה כ־70,000 איש.809 לפיכך אין תמה שעיתונות רבגונית זו בכוחה לשרטט את תולדותיה של קהילה יהודית שקיימה חיי תרבות ענפים, ותחומי העניין שלה היו רחבים ומגוונים. עבודת הדוקטור שכתבתי במרכז ללשונות היהודים וספרויותיהם באוניברסיטה העברית, בהדרכתה של פרופ׳ עפרה תירוש־בקר, העלתה על נס את העיתונות הזאת ושפכה אור על הלשון והסגנון המשמשים בה. מקווה אני שמחקר זה יצליח אף לתקן את המעוות ולהעניק לעיתונות הזאת את המקום הראוי לה בפרקי ההיסטוריה של העיתונות היהודית באשר היא. 

			עד למחצית הראשונה של המאה התשע־עשרה הייתה הספרות היהודית בתוניסיה דתית ברובה ונכתבה בשפה הערבית־יהודית. מלבד חכמים ותלמידיהם לא היו משכילים המסוגלים להתמסר לענייני הרוח, ואף ידיעת העברית בקרבם לקתה בחסר. במחצית השנייה של אותה המאה השתנה מצב עניינים זה עם הופעת ספרות מקומית שהושפעה מהספרות האירופית, כגון זו של תנועת ההשכלה ברוסיה וזו שנתחברה בידי אנשי רוח צרפתיים.810 את הספרות היהודית שנכתבה בערבית־יהודית נהוג לחלק לשתי קבוצות: ספרות מקורית פרי עטם של מחברים בני הקהילות השונות וספרות מתורגמת. האחרונה כוללת תרגומים לערבית־יהודית של ארון הספרים היהודי, בראש ובראשונה המקרא, וכן ספרות חז״ל, סידור התפילה, ההגדה של פסח והפיוטים.811 כן תורגמו חיבורים מודרניים מלשונות אירופה.812 חלק הארי של הספרות היהודית הוא אותה ספרות מתורגמת, שפתחה בפני הקוראים צוהר לעולמות השירה, ההגות והעיתונות היהודית המקומית.813 

			העיתונות היהודית התוניסאית נכתבה בלשון שידעה תמורות רבות. בראשיתה היא נכתבה בעיקר בערבית־יהודית.814 אולם במרוצת השנים ועם התחזקות השלטון הקולוניאלי עברה העיתונות להיכתב בצרפתית. עם זאת, הכתיבה התורנית הוסיפה להתקיים בלשון העברית. עדות לכך מצויה בעיתונים דו־לשוניים שראו אור בקהילת ג'רבה. מקצתם קיימו חלוקה פנימית בתוך הגיליון, שבה בעת שימשו בו הן הלשון העברית לכתיבה בענייני קודש והן הלשון הערבית־יהודית לכתיבה בנושאי חול.815

			התפשטות הצרפתית בתוניסיה החלה ערב ייסוד מערכת החינוך 'כל ישראל חברים' בשנת 1878.816 היא התחזקה שלוש שנים לאחר מכן, עם החלתו של הפרוטקטורט הצרפתי. נסיבות אלו הביאו עמן רוח חדשה לעולמן של הקהילות היהודיות, הפרושות לאורכה ולרוחבה של הקולוניה, רוח שבאה לידי ביטוי בפריחה, ביצירה ובכתיבה העיתונאית. התבססות טכנולוגיית הדפוס,817 והחשיפה לעיתונות ההשכלה היהודית במזרח אירופה ובמרכזה,818 לעיתונות הערבית המקומית ואף לעיתונות המערבית, לרבות זו הצרפתית, סייעו רבות לשגשוג חסר תקדים זה.819 העיתונות מילאה תפקיד חברתי חשוב מאוד, בהיותה כר להבעת דעה וכלי שבאמצעותו אפשר להתעדכן במתרחש בעולם, והרימה תרומה חשובה להפצת ערכי ההשכלה והתנועה הלאומית. עד להופעתה של העיתונות היהודית בתוניסיה ונסיקת השיח העיתונאי בה לא נמצא ולו זכר לקיומה ולפועלה של התנועה הציונית במרחב זה של תפוצת ישראל.820 

			ניצני הכתיבה העיתונאית נראו בקהילות תוניסיה בטרם יצא לאור העיתון הערבי־היהודי התוניסאי הראשון, ׳אלעמאלה אלתוניסייה׳ (׳המחוז התוניסאי׳) בשנת 1878, שעורכו היה אברהם ד׳ טייב.821 מראשית שנות השישים של המאה התשע־עשרה הגיעה לצפון אפריקה בסדירות עיתונות ההשכלה היהודית ממזרח אירופה ומרכזה. העיתונים 'הצפירה', 'המגיד', 'המליץ', 'האסיף' ודומיהם עוררו עניין רב בקרב דמויות מפתח בקהילות השונות. יתרה מזו, בעידוד משכילים יהודים מאירופה שביקרו במגרב שלחו יהודים מקהילות תוניסיה כתבות פרי עטם אל מערכות העיתונים האלו וביקשו להעלות סוגיות כלכליות, חברתיות ותרבותיות שהעסיקו את בני קהילותיהם. כך, למשל, הסנונית הראשונה שבישרה על הגעת הציונות לתוניסיה הופיעה בבימת טורי הדעה של 'המגיד', ומשם פרשה כנפיה אל צפון אפריקה הרחוקה. כותבים כמו שלום פלאח, אלפרד ולנסי ואברהם שמלה לקחו חלק פעיל בשיח העיתונאי הגלובלי והפורה שהתנהל באותם הימים בעיתונות העברית האירופית.822 

			הקדמת העיתון ‘קול ציון'

			העיתון 'קול ציון', שצביונו הוגדר ציוני טהור ולשונו ערבית־יהודית, יעמוד עתה במרכז דיוננו. עד לייסודו של עיתון זה זכה המפעל הציוני לסיקור בעיתונות היהודית פרי עטן של קהילות תוניסיה, אך לא יוחדה לו במה משל עצמו. עיתון זה היה הראשון שנדפס בקהילות המגרב, וככל הידוע לי גם בקהילות המזרח, שכל עניינו המפעל הציוני. הוא ראה אור בבירה תוניס בין השנים 1914-1913 בעריכתו של יוסף בראמי (1924-1888), משכיל, רב, מורה לעברית, פעיל ציוני בולט וממייסדי 'אגודת ציון' בתוניס. חמישה גיליונות בלבד של 'קול ציון' מצאתי בארכיונים: 3-1, 6 ו־9. שם העיתון נדפס באותיות של קידוש לבנה בעברית ובצרפתית, ומתחתיו נכתב באותיות של טל ומטר בשלוש שפות — ערבית־יהודית, עברית וצרפתית — כך: "הציונות שואפת לרכוש מקלט בטוח על ידי משפט גלוי לעם ישראל בארץ ישראל".823 הגיליון הראשון של 'קול ציון' יצא לאור באפריל 1913. ההקדמה פרי עטה של המערכת משתרעת על פני שלושה עמודים, וממנה אנו למדים על מטרות צאתו לאור של הירחון, על מקורות הידיעות שנתפרסמו בו, על המבנה שייחד אותו ועל ערכי התנועה הציונות שהיו נר לרגליו. להלן אביא, בתרגומי, כמה קטעים מתוך הקדמה חשובה זו: 

			משנוסדה אגודת ציון בעיר תוניס ומשהתמסרה לעיסוק בכל הקשור להתעוררות הזאת, המאחדת את כל יהודי העולם מכל קצוות תבל, חשבנו שנכון יהיה להקדיש לכם את כתב העת הזה, קטן המידות אך רב התועלת והידע, זאת על מנת ליידע את כל האחים שלנו בתוניס ובסביבתה בכל האירועים וההתרחשויות בעולם הציוני. כאשר הבחינו הכתבים שלנו, הבקיאים בעיתונים היהודיים המתפרסמים בעברית, בצרפתית ואפילו באיטלקית ובאנגלית, שרוב המדורים שמתפרסמים בהם, מטרתם היא איחוד האומה הישראלית וקיבוצה יחד, היה ברור להם שמחובתם כציונים לשתף את האחים כאן (בתוניס) בכל אותן דעות, לתרגמן בעיתון זה ולמקמן בעמודים החשובים יותר כך שיעוררו תחושות ורגשות עזים. ללא ספק, אחינו מייחלים ליצירת מופת זו, משתוקקים לראותה ויקבלוה בסבר פנים יפות. בפרט לאור העובדה שזו הפעם הראשונה שבה מתפרסם עיתון מסוג זה בעירנו. המטרה היחידה העומדת לנגד עינינו היא תרגום המדורים העוסקים בציונות שכתובים במקורם בשפות המצוינות לעיל ולעיתים להוסיף גם מחשבות מפרי עטנו.

			עוד מוסיף העורך ומחדד את מקור הידיעות והתכנים שיכלול העיתון: 

			על גבי דפי העיתון נאסוף ונקבץ יחד את כל החדשות הציוניות המפוזרות בכל העיתונים השונים בשפות הזרות, נוסיף אליהן גם את כל ההישגים של התנועה הציונית ונלמד אותם את האידיאולוגיה המקורית שבה מאמינים המנהיגים שלנו. זה הוא הרצון שלנו ואותו נשאף להשיג.

			ההקדמה נחתמת בקריאה לקהל הקוראים לגלות מעורבות פעילה או סבילה בכתיבה העיתונאית ובעשייה הציונית בתוניסיה:

			האופי הציוני של העיתון שלנו יאפשר לכל יהודי ויהודי לקחת חלק בתנועה הזו. ברור לנו שנרצה לתת חלק בעמודים שלנו גם לכל אחינו שברצונם לשלוח כתבות מותאמות לתוכנית הנדפסת כאן, ואף נודה מאוד למי שיחליט לעשות זאת. הוי אחינו, מהרו לעזור לנו מבחינה רעיונית או מבחינה כלכלית. נברך על כל עזרה שתבוא. ואם תעזרו לנו להעלות את כמות המשתתפים (מנויים), תגבירו עבורנו את התועלת שתוקדש לקניית ספרים ציוניים לספרייה של 'אגודת ציון', ספרים שווי ערך שיעזרו לנו לקיים גם את העיתון הזה.

			המבנה של ‘קול ציון', מדוריו ותכניו

			עמוד השער בכל גיליון יוחד להיכרות עם מנהיג מבין חברי הנהגת התנועה הציונית העולמית ולתיאור מפורט של קורותיו ושל זיקתו למפעל הציוני. כן תומצתו או תורגמו חלקים מהספרות הציונית שכתב, אם הייתה כזו. הגיליון הראשון עסק בבנימין זאב הרצל ובספרו מלא החזון 'מדינת היהודים'. הגיליון השני נסב על הוגה הדעות ואחד מהאבות המייסדים של התנועה הציונית, מקס נורדאו. הוא פירט את דעותיו, מפעלו הספרותי ונאומיו חוצבי הלהבות, שנשזרו בלשונם הפיוטית מטפורות ודימויים שחשפו את הכשרתו של נורדאו כרופא, שבאמצעותם תיאר את תפיסותיו לגבי הציונות.

			לאחר התוודעות מעמיקה עם דמותו וכתביו של מנהיג ציוני רב־השפעה הוגשו חדשות מן "העולם הציוני". מדור זה נחלק לשניים: (1) ידיעות מן העולם הציוני, כגון סיקור ביקורים של מנהיגי התנועה הציונית במדינות שונות בעולם, דיווח שוטף מהקונגרס הציוני ה־11, קורות הציונות בסלוניקי ועוד; (2) ידיעות על המתרחש בארץ ישראל, כגון הקמת מושבות כחולדה (שהתחילה כקבוצה שיתופית והפכה לקיבוץ), בן שמן, נחלת יהודה וייסוד ביטאון מיוחד למדעי הרפואה ביפו.

			מדור אחר סיקר את "מצב התנועה הציונית בתוניסיה" והביא ידיעות על סיורים שערכו חברי 'אגודת ציון' מתוניס לסניפים בערים נאבל וסוסה; שיגר איחולי הצלחה לקהילת ביזרט לרגל חנוכת סניף חדש של האגודה ולבני קהילת מונסטיר, שזה עתה נראו בה ניצנים לתחילתה של פעילות ציונית. כתבות מספר במדור זה דנו בהקמתה של מחלקה מיוחדת בסניף 'אגודת ציון' בתוניסיה שיוחדה לכוח הנשי בלבד, בשל בקשות חוזרות ונשנות שהופנו לשיתוף נשים בעשייה הציונית. העיתון אף הגדיל לעשות וקרא לנשים למהר ולהצטרף לפעילות המבורכת. בגיליון השני צורף למדור זה חמשיר שקרא לבני קהילת ג׳רבה לנטוש את ויכוחי הסרק המפלגים ולהצטרף לתנועה הציונית. עורכי העיתון ידעו שרבני קהילה זו מסרבים לעשות זאת ורואים בתנועה הציונית סכנה שעלולה להביא להתבוללות. 

			העמודים האחרונים נחלקו לשניים. החלק הראשון כלל פרסומות, מרביתן בעלות גוון ציוני. כך, למשל, היו מודעות ל׳הצפירה׳, היומון העברי הציוני בעריכת נחום סוקולוב, ל'ל'אכו ציוניסת' (L’écho sioniste), עיתון ציוני שיצא לאור בפריז בשפה הצרפתית ולתרגום של יוסף בראמי לחיבורו של אלפרד ולנסי, 'אלציוניסם' (1914) המוצע למכירה בסניף 'אגודת ציון' שבתוניס. כמו כן פורסמו גם מכירה של ספרות ציונית מקורית ומתורגמת וביגוד מודרני תוצרת צרפת, המלצה על מסעדה בעלת אופי ציוני והצעה להצטרף לשיעורי עברית, שהופנתה לכל המבקש לשפר את בקיאותו בלשון הקודש. החלק השני כלל פירוט של כל ההכנסות וההוצאות של הקרן הקיימת לישראל ושל 'אגודת ציון' על כל סניפיה הפזורים בערים התוניסאיות שבהן פעלה. שקיפות שכזו מעוררת הערכה.

			לשונו של עיתון ‘קול ציון'

			עיון ראשוני בגיליונותיו של העיתון ׳קול ציון׳ משקף את תופעת העירוב הלשוני המאפיינת חלק גדול מקהילות יהודי צפון אפריקה. עד לכניסה הצרפתית לתוניסיה חיו יהודיה במצב של דיגלוסיה, שפת היומיום של בני הקהילה הייתה ערבית ושפת התפילה בבתי הכנסת הייתה עברית. משהוחל הפרוטקטורט נוספה הלשון הצרפתית אל המרקם הלשוני, והם חיו במצב חדש של מולטיגלוסיה. עד תחילת המאה העשרים ממדי העירוב הלשוני היו קטנים משתי סיבות עיקריות. הראשונה, חדירת השפה הצרפתית הכתובה הייתה איטית. השנייה, התקיימה להיטות לספרות ולעיתונות המוסלמית המקומית והיה ניסיון להעמיד יצירה יהודית דומה ומתחרה בעלת לשון ייחודית משל עצמה.824 י׳ שיטרית מכנה זאת דה איסלמיזציה, דה איסלום, של הערבית־יהודית הספרותית וגורס כי תהליך זה נבע מתוך הצורך לייחד מערך לשוני חדש ומובן לפעילות הלשונית החדשה — העיתונות.825 

			גם בלשונו של ׳קול ציון׳ משתקפת השאיפה לכתיבה בערבית ספרותית (׳פצחה׳) לצד הלשון המדוברת והחדירה של מרכיבים מהשפה העברית ומשפות רומאניות לרבות הצרפתית והאיטלקית, ששימשו מעין כלי ספרותי שבאמצעותו נסקר ותואר המפעל הציוני. להלן תובאנה כמה דוגמאות.826

			1. השפעת הערבית הספרותית 

			השאיפה לכתיבה בערבית הספרותית, הלשון שבה כתבו השכנים המוסלמים את העיתונות ואת ההון הספרותי שלהם, ניכרת בלשונו של 'קול ציון'. לעיתים השתמשו הכותבים בעיתון בכינוי הרמז הספרותי לרבים 'הולאי', בהוראת אלה;827 בשרידים מן היחסות המייחדות טקסט ערבי ספרותי,828 למשל 'כ׳צוצן' (ג-1, עמ׳ 1), במיוחד, 'עאממן' (ג-1, עמ׳ 1), בכלליות, 'איצ׳ן' (ג-1, עמ׳ 1), גם, 'רגמן עלא', למרות, בניגוד ל (ג-1, עמ׳ 1); במבנה התחבירי הספרותי, כל התארים, הפעלים והכינויים המוסבים לשם שאינו מציין בני אדם בצורת הריבוי שלו יופיעו במשפט בצורת היחידה הנקבה (רשמב״א) שלהם: 'אלתאססאת אלציונייה' (ג-1, עמ׳ 7), היסודות הציוניים, 'אלאייאם אלאכ׳ירה' (ג-1, עמ׳ 7), הימים האחרונים. אלה מקצת ההוכחות כי לפנינו טקסט ערבי־יהודי הכולל יסודות לשוניים מן הערבית הספרותית.

			2. השפעת הלהג הערבי־היהודי של תוניס

			הטקסט העיתונאי שלפנינו אינו חף מתופעות לשוניות של הלהג הערבי־היהודי המקובל בקהילת תוניס, כגון שימוש בצורת האימפרפקט (העתיד) למדבר (נפעל) ולמדברים (נפעלו), הנחשב לקריטריון מבחין בין קבוצת הלהגים המוגרביים ללהגים המזרחיים.829 ההעדפה של מיליות שאלה המוכרות מן הלהג המדובר על פני אלה המוכרות מהערבית הספרותית, כגון 'אש' (מה?), 'וקתאש' (מתי?), 'עלאש' (מדוע?), 'קדדאש' (כמה?), 'כיפאש' (איך?) על פני 'למאדא' (מדוע?), 'מתא' (מתי?) ו־'הל' (האם); שימוש בצורות המייחדות את לקסיקון הלהג המדובר, כמו 'ברך' (ג-1, עמ׳ 2) במשמעות של מספיק830 ו־'יאסר' (ג-1, עמ׳ 9) במשמעות של מאוד;831 וההשתקפות של כמה תופעות מתחום תורת ההגה כדוגמת היעלמות ה׳המזה׳ (האליף), העיצור הסדקי. כך, למשל, 'תפ׳קת' (ג-9, עמ׳ 7), הסכמתי, 'אלתפ׳קייה' (ג-9, עמ׳ 7), ההסכם, 'תפ׳ק' (ג-1, עמ׳ 8), הסכים במקום 'אתפ׳ק', 'סתאדנתונא' (ג-9, עמ׳ 5) במקום 'אסתאדנתונא', ביקשת היתר מאיתנו,832 'יום אלחד' (ג-1, עמ׳ 8), יום ראשון במקום 'יום אלאחד', ו'אלכונגרי אלציוני אלחאדש' (ג-2, עמ׳ 5) הקונגרס הציוני האחד־עשר במקום 'אלאחדאש'. אלה מקצת העדויות להשפעת לשון הדיבור על לשונו של 'קול ציון'.

			3. השפעת העברית והלשונות הרומאניות

			המרכיב הרומאני: שאילות לקסיקליות

			אל הכתבות שפורסמו בעיתון ׳קול ציון׳ חדרו מילים רומאניות רבות. חלק הארי שלהן קשור בשלטון הקולוניאלי ובמוסדותיו ובמונחי מודרנה וקִדמה: 'ביבליותיך' (ג-1, עמ׳ 1), ספרייה, 'פרוגראם' (ג-1, עמ׳ 1), תוכנית, 'פ׳ורמה', צורה (ג-1, עמ׳ 1), 'פרופאגנד' (ג-1, עמ׳ 7), תעמולה, 'תיסתאמינתו' (ג-1, עמ׳ 1), צוואה, 'כומיסיון' (ג-1, עמ׳ 8), עמלה, 'פריזידאן' (ג-1, עמ׳ 8), נשיא, 'אומניבוס' (ג-6, עמ׳ 7), אוטובוס.

			בכמה היקרויות אף הופיעה הצורה בערבית ובסוגריים צוין השם בשפה הרומאנית. דרך להטמיע את השפה הצרפתית, למשל 'מן מתעלמין (איתודיאן) ציוניין' (ג-6, עמ׳ 2), מתלמידים ציוניים. 

			פרסומות אחדות נכתבו בצרפתית בלבד, כנראה בהנחה שקהל הקוראים כבר בקיא דיו בלשון השלטון הקולוניאלי, ואחרות נכתבו בערבית־יהודית אך שובצו בהן מילים משפות רומאניות, למשל 'פאנטופליאת', נעלי בית ו'סנדאל אמיריכאן' (ג-1, עמ׳ 10), סנדלים אמריקניים.

			תורת הצורות של השם

			תווית יידוע: שמות עצם בנפרד מיודעים בקביעות בתווית היידוע הערבית. על פי רוב הופיעה תווית זו בשלמותה גם כשהעיצור הראשון במילה אמור היה להיות מוכפל, בהיותה אחת מאותיות השמש. למשל: 'אלכונגרי אלציוני' (ג-2, עמ׳ 5), הקונגרס הציוני, 'אלפ׳ידיראסיון אלציוני מתאע פאריז' (ג-2, עמ׳ 9), הפדרציה הציונית של פריז, 'אלג׳ימנאסתיך' (ג-1, עמ׳ 8), ההתעמלות, 'באלזרגון אלאלמאני' (ג-2, עמ׳ 7), בעגה הגרמנית.

			צורן הריבוי: צורן הריבוי הערבי 'את', אשר מוצמד לשמות ממין נקבה, משמש צורן הריבוי היחיד המוצמד לשמות רומאניים בלא הבחנה במין הדקדוקי שלהם, בין שבלשון השואלת (הערבית) ובין שבלשון המשאילה (רומאנית). למשל, 'ראפורתו' (ג-2, עמ' 5) דו״ח, דין וחשבון ובצורת הרבים 'אלראפורתואת' (ג-2, עמ׳ 5), הדו״חות, 'אלפאספורת' (ג-6, עמ׳ 7) הדרכון, ובצורת הרבים 'אלפאספורתאת' (ג-6, עמ׳ 7) הדרכונים, 'אלסוסיתה' (ג-6, עמ׳ 6), החברה ובצורת הרבים 'אלסוסיתאת' (ג-6, עמ׳ 5), החברות. 

			כינוי הקניין: 'כומיתי' (ג-1, עמ׳ 6), ועדה או 'כומיתיהם' (ג-1, עמ׳ 8), הוועדה שלהם. בדוגמה האחרונה מוצמד כינוי הקניין הערבי לנסתרים 'הם' לשם הצרפתי. בדוגמה נוספת נצמד כינוי הקניין הערבי לנסתרת 'הא' לשם הצרפתי 'סכולאתהא' (ג-6, עמ׳ 6), בתי הספר שלה. בדוגמה זו משתקפת תופעה נוספת, אך מתחום לשוני אחר, תורת ההגה: ההמזה (האליף) בתחילת המילה נשלה, צורת היחידה היא 'אסכולה' (ג-6, עמ׳ 6), בית הספר, אך במקרה זה משתקף תהליך היעלמות העיצור הסדקי מן הלהגים הערביים.833 

			דוגמה נוספת מתחום תורת ההגה מצאתי בשם 'בוליס' (ג-6, עמ׳ 6), משטרה, בכתיב זה משתקף ככל הנראה מימוש העיצור p בלשון הדיבור. אדגיש כי בעיתון הערבי־יהודי ׳אליהודי׳ (1940-1936) מתוניס מצאתי את הכתיב 'פוליס' (ג-22, עמ׳ 2).834 

			המרכיב עברי

			מילים עבריות מעטות שובצו בטקסט הערבי־היהודי של עיתון 'קול ציון'. כמו המרכיב הרומאני גם מרכיב זה השתלב בתיאור המפעל הציוני ומוסדותיו: ציונות, ציוני וציונים. המילה 'ציוניות' תורגמה 'ציונייאת' — צורן הריבוי הערבי 'את' שנצמד לשמות ממין נקבה התווסף לשם העברי ציוני. שם הארגון הציוני קק״ל (Fonds national juif) תורגם בשלוש דרכים, עברי, ערבי־יהודי וצרפתי: (1) קק״ל, קרן קיימת לישראל; (2) 'ראס אלמאל אליהודי'; (3) 'פ׳ון נאציונאל ג׳ויף' (ג-2, עמ׳ 5). גלות (ג-1, עמ׳ 7), גלות לעומת השיבה לארץ ישראל, 'גנאית התקווה', שירת התקווה, שמוזכרת כמה פעמים כריטואל אשר חתם כל הרצאה או מפגש בעל אופי ציוני. למשל: "ואלג׳לסה תגלקת בשיר התקוה" (ג-9, עמ׳ 6), "והישיבה ננעלה בשירת התקווה". לא אחת מבוצעת הבחנה בין קבוצת 'אלאסראיליין', הישראלים, לקבוצת 'אליהוד', היהודים, מתוך רצון להבחין בין כל אותם יהודים שלוקחים חלק בפעילות הציונית ובין אלה שטרם הצטרפו לפעילות המרגשת הזו.

			מן הממצאים הלשוניים שהוצגו לעיל וכן מממצאים לשוניים אחרים שקיבצתי עד כה במחקרי עולה, כי הלשון של עיתון 'קול ציון׳ היא מעין לשון ביניים הממוקמת בין הערבית הספרותית ובין הדיאלקט המקומי המדובר בקהילות תוניס. השימוש במרכיב הרומאני הוא צורך לשוני מהותי המסייע לכותבים להרחיב את הלקסיקון שעומד לרשותם, כשהם מסקרים את המפעל הציוני ואת התהליכים המודרניים המתרחשים ברקע, הנעדרים מינוחים מתאימים בערבית הספרותית או בלהג המדובר.835 לצד זאת מהווה מרכיב זה גם כלי חשוב לקידום השליטה בשפה הצרפתית בקרב משכילי תוניסיה בעת ההיא. לא ניתן לכתוב את דברי ימיה של הציונות בתוניסיה מבלי לתת את הדעת לעיתון זה, שהיה אבן דרך בתולדות הקהילה היהודית. 

					822	אברהם שמלה (1938-1858) היה הראשון מבין משכילי תוניסיה ששלח כתבות לעיתונות היהודית באירופה. כתבתו הראשונה התפרסמה בעיתון ׳המגיד׳, גיליון 26, 6.7.1864. שלום פלאח (1936-1855), תחת הפסבדונים 'החוזה', שלח כתבות מעטות לעיתון יהודי זה. ראו ׳המגיד׳, גיליון 27, 30.5.1883. פלאח גם שלח כתבות רבות לעיתון ׳האסיף׳ וחתם בשם העט 'המקנא', וראו ׳האסיף׳, שנה 14, גיליון 274, 1887. להרחבה על פעילות משכילי תוניסיה בעיתונות ההשכלה היהודית באירופה ראו אברהמי, תחיית השפה העברית, עמ׳ 11-9; הנ"ל, התנועה העברית, עמ׳ 398-394.

				

				
					823	קטע הלקוח מתוך תוכנית בזל (1897) שנתקבלה בקונגרס היהודי הראשון שנערך בבירת שווייץ, שבה הונחה אבן הפינה לייסודה של התנועה הציונית. נוסח זהה מצאתי גם בכותר של עיתונים ציוניים אחרים, כדוגמת ביטאונה המרכזי של ההסתדרות הציונית העולמית, ׳העולם׳ (1950-1907), ובשבועון ציוני שיצא לאור בוורשה (1924-1918), ׳המזרחי׳.

				

				
					824	טובי, פתיחות הספרות הערבית היהודית החדשה, עמ' 127-124; שיטרית, ערבית־יהודית בינונית, עמ׳ 202-197; הנ"ל, ההשכלה העברית, עמ׳ 37-36; דניאל, עיתון ערבי־יהודי, עמ׳ 90-89.

				

				
					825	שיטרית, תמורות, עמ׳ 95; הנ"ל, ערבית־יהודית בינונית, עמ׳ 202-200.

				

				
					826	בדוגמאות שמובאות להלן האות גימ"ל היא קיצור למילה גיליון.

				

				
					827	כינוי הרמז לרבים השגור בלשונם של יהודי תוניס הוא ādu. ראו כהן, תוניס לשון, עמ׳ 224.

				

				
					828	סופיות המעידות על היחס של שמות למילים אחרות במשפט, כלומר על המעמד התחבירי שלהן, הן תופעה לשונית הקיימת בלשונות רבות. סופיות אלה נקראות בשם יחסות. בערבית הקלסית קיימות שלוש יחסות: היחסה הישירה או יחסית הנושא (נומינטיב) המסומנת באמצעות התנועה u, היחסה המוצרכת המסמנת את המושא הישיר (אקוזטיב) באמצעות התנועה a והיחסה המוצרכת המסמנת את המושא העקיף (גניטיב) באמצעות התנועה i. יחסות אלה נוספו גם לשמות התואר ושיקפו את ההתאמה התחבירית. בערבית נסתיימו שמות לא מיודעים ב־ן (תנווין), כלומר בסיומות un, an, in, בהתאם ליחסה. בלאו, דקדוק הערבית־היהודית, עמ׳ 152, 171-170. גם בעברית, כבשפות שמיות אחרות, היו יחסות אשר נעלמו ככל הנראה בלשון המקרא, עם נשילת התנועות הסופיות הקצרות. להרחבה ראו בלאו, תורת ההגה והצורות של לשון המקרא, עמ׳ 314-310.

				

				
					829	בלנק, נכתב־נכתבו, עמ׳ 208; מרסי, ערבית מוגרבית, עמ׳ 37. 

				

				
					830	שם, עמ׳ 268.

				

				
					831	שם, עמ׳ 267.

				

				
					832	על נשילת ההמזה, התחילית המייחדת את הבניינים השמיני (אפתעל) והעשירי (אסתפעל) של הערבית הקלסית בלהג המדובר בפי יהודי תוניס, ראו כהן, תוניס לשון, עמ׳ 130.

				

				
					833	לתופעה מתועדת זו בטקסטים ערביים־יהודיים מימי הביניים ראו בלאו, דקדוק הערבית־היהודית, עמ׳ 43.

				

				
					834	דניאל, עיתון ערבי־יהודי, עמ׳ 83. החוקר ד׳ כהן מדגיש, כי במרכיב העברי ובמילים משפות אירופיות מומש העיצור p כפוצץ דו־שפתי בלתי קולי, ובמילים מהשפה הערבית כעיצור חוכך בלתי קולי. בלהג הערבי־היהודי של קהילת תוניס אין לעיצור זה קיום עצמאי והוא וריאציה חופשית של בן זוגו הקולי b. ראו כהן, תוניס לשון, עמ׳ 18. על המימושים של עיצור זה במרכיב העברי בתוניסיה ראו הנשקה, לשון עברי בדיבור ערבי, עמ׳ 43-39.

				

				
					835	השוו שיטרית, התגבשות. במאמר זה עסק י׳ שיטרית בלשון העיתונות הערבית־יהודית בצפון אפריקה ובגורמים שעיצבו אותה: ההשפעה של הספרות והעיתונות המוסלמית בתוניס על מקבילתה היהודית שראתה אור במזרח ומרכז אירופה. לדידו, שלא כמו באלג'יריה שהייתה קולוניה צרפתית, שבה ההשפעה של הלשון הצרפתית על לשון העיתונות היהודית הייתה מהירה, הכותבים בתוניסיה נהגו בדרך אחרת. כאשר ביקשו למצוא חלופות תרגום הולמות הם פנו ללשון הערבית הספרותית הגבוהה, שיוצגה על ידי העיתונות המוסלמית המקומית. בין השאר משום שביקשו להתחרות בה. את דבריו ביסס שיטרית על שני עיתונים ערביים־יהודיים מהראשונים שראו אור בבירה תוניס: 'אלבסתאן' (1888) ו'אלנחלה' (1892). 

			שמלה, הרוזן ממונטה כריסטו = י' שמלה (תרגם), אלכונתא די מונתי כריסתו תאליף אלעאלם אלפ׳ראנסאוי אליכסנדר דומאס, סוסה תש"?.

			יעקב חדד

			מספרד לתוניס: מקורה של שיטת העיון התוניסי ודרכי התפשטותה בתוניס במאות השמונה־עשרה והתשע־עשרה

			פתיחה

			במאמר זה אעסוק במאפייניה, במקורותיה ובדרכי התפשטותה של שיטת הוראת התלמוד בעיון של רבני תוניס במאות השמונה־עשרה והתשע־עשרה. החל מן המאה השמונה־עשרה הייתה העיר תוניס המרכז החשוב ביותר בתוניסיה ללימוד תורה, להכשרת רבנים ולהוראת הלכה. היא העמידה דורות של רבנים, פוסקים ותלמידי חכמים מובהקים, שהותירו אחריהם יצירה תורנית מגוונת ומרשימה. עקב תהליכי מודרניזציה וחילון שהתחוללו בשלהי המאה התשע־עשרה החל המרכז התורני בתוניס לדעוך, ובד בבד הלכו והידלדלו שורותיהם של לומדי התורה והרבנים. תהליך זה נמשך עד שבתחילת המאה העשרים חדלה תוניס לשמש מרכז תורני מרכזי. באותה עת החלה יהדות ג'רבה שבדרום תוניסיה להסתמן כמי שעתידה לרשת את מקומה של תוניס, ואף להכשיר רבני קהילות שישמשו בתוניס עצמה. כאן אני עוסק בתקופה שהמרכז הרבני בתוניס נהנה עדיין ממעמד הבכורה והגדולה.

			המאמר כולל שני חלקים. בחלק הראשון תובא סקירה של שיטת הלימוד של רבי יצחק קנפנטון (להלן הרי"ק), כפי שזו באה לידי ביטוי בספרו 'דרכי תלמוד'. נתאר את המקורות שהרי"ק ינק מהם את צורת הלימוד ועקרונותיה, וננתח את מערכות הכללים שעל הלומד לדבוק בהן, לפי הרי"ק, כדי להגיע להבנה מעמיקה וממצה של התלמוד. נפרט גם כיצד התפיסות החברתיות והתרבותיות ששררו בספרד בימיו של הרי"ק הוטמעו במתודולוגיה שיצר. בחלק השני נתאר את השגשוג שחל בהוראת התלמוד בעיר תוניס מהמאה השמונה־עשרה ועד לשלהי המאה התשע־עשרה, נציג טקסטים של רבני תוניס מאותם ימים הדנים בסוגיות נבחרות מהתלמוד ומפרשיו, ונראה כיצד עקרונות שיטת הלימוד של הרי"ק הוטמעו על ידם.

			1. דרכי הוראת התלמוד לפי רבי יצחק קנפנטון 

			ר' יצחק קנפנטון, המכונה הגאון מקסטיליה, נולד כנראה בארגון836 בשנת ק"כ (1360) ונפטר בזקנה מופלגת בשנת רכ"ג (1463) בגיל 103. הוא היה רופא ומתמטיקאי,837 וניהל ישיבה בסמורא (Zamora) שבצפון מערב ספרד בשנת ר"י (1450). נתמנה לחבר בוועדה שתפקידה היה לחלק את נטל המיסים בין יהודי מלכות קסטיליה.838

			לדעת מרציאנו,839 מאפייני הלימוד המרכזיים של הרי"ק, כגון הכנסת חוכמת ההיגיון לתוך שיטת הלימוד של התלמוד, היו קיימים בזרם הרבני־משכילי בארגון כבר באמצע המאה הארבע־עשרה, ובייחוד בבתי המדרש של רבנו נסים (1376-1315) המוכר בכינויו הר"ן, ושל ר' חסדאי קרשקש (1410-1340) ותלמידיו. ייתכן ששיטת הלימוד של התלמוד שהתפתחה בקסטיליה במאה החמש־עשרה הושפעה מהזרם הרבני־משכילי שבארגון. בהמשך להנחה זו, כותב מרציאנו על אביו של הרי"ק, ר' יעקב: 

			ראוי לציין בהקשר זה שייתכן בהחלט שאף משפחתו של קנפנטון, שנתפס כמכונן העיון הספרדי, מוצאה מארגון. מן המקורות הבודדים שבידינו עולה שר' יעקב אביו, וכנראה גם רבו של הרי"ק, נזכר בכפיפה אחת עם אלבו והיצהרי [...] נראה אפוא שיש לזהות את ר' יעקב קנפנטון עם הזרם המשכילי שפעל בארגון; אף עיסוקו ב'מספר ובתכונה' מחזק מעט את ההשערה שנמנה עם חוג המשכילים. ככל הנראה עבר ר' יעקב קנפנטון עם משפחתו לקסטיליה בסוף המאה הארבע־עשרה או ראשית המאה החמש־עשרה.840 

			מדברי מרציאנו משתמע ששיטת העיון של הרי"ק הושפעה מאביו, ואביו הושפע מבתי המדרש של הר"ן ושל ר' חסדאי קרשקש ששילבו בהוראת התלמוד גם את ההשכלה. 

			כל כותבי הקורות המתייחסים לשלשלת הקבלה של לימוד התורה, חולקים כבוד לרי"ק ומתארים אותו כדמות המרכזית בקסטיליה במאה החמש־עשרה.841 נוסף על ספרו קטן הכמות ורב האיכות (נדפס בשם 'דרכי התלמוד'), לא השאיר אחריו הרי"ק חיבורים על התלמוד, ככל הנראה משום שהקדיש את כל עיתותיו להקניית התורה והתלמוד לתלמידיו ולחיפוש דרכים לשיפור שיטות הלימוד.842 מאתיים שנה ומעלה נתקבלה שיטת הרי"ק ותלמידיו בהוראת התלמוד בהרבה מקהילות המזרח שאליהן הגיעו מגורשי ספרד.843 ר' אליהו קפשאלי844 כותב על הרי"ק ועל תלמידיו: 

			ומאז מתו רוב חכמי ספרד, ונתבטלו הישיבות [...] ונשתכחה התורה כמעט [...] אף אחרי שחזרו ונתיישבו וטבעו בטיט היו"ן845 ובדברי היוני עשו [...] ובניהם חצי מדבר יונית וחצי מדבר עברית, ויעזבו את התורה בקרן זווית נאנחה וגלמודה, ולא היה אחד מעיר ושנים ממשפחה אשר היו עוסקים בתלמוד [...] ויקם ה' מושיע לישראל את האשל הגדול, עוז ומגדול, סיני ועוקר הרים, אמיץ ליבו בגיבורים, החכם הרב הגדול הרי"ק ז"ל והחזיר כהנים לעבודתם ולויים לדוכנם, וישראל למעמדם, והחזיר עטרה לישנה ולאיתנה, ועשה תלמידים הרבה ועשה סייג לתורה. ומגדולי תלמידיו היו ארבעה אשר מהם שתו כל העולם מים חיים וטובים והמה בכתובים: שם הראשון עוקר הרים וטוחנן זה בזה, בוצינא ופלפלא חריפא, ר' יצחק אבוהב ז"ל846 ולא לו כי אם עין אחד ואחד היה בדורו. ושם השני וה' מסיני בא, ורבה דעמיה ומדבר דאומתיה החכם ר' יצחק דליאון.847 ושם השלישי יושב בשבת תחכמוני עדינו העצני, החכם ר' יוסף חיון848 ז"ל נכה רגלים. והנהר הרביעי הוא פרת שמימיו פורין ורבין החכם רבי שמעון ממי מימיו נאמנים, בחסדי דוד הנאמנים.849 

			מדברים אלה משתמע שהרב קפשאלי רואה ברי"ק את התרופה הרוחנית למכת הפילוסופיה, ומשיכת תלמידים לבית המדרש על ידי הרי"ק הייתה פעולה הפוכה למשיכתם לפילוסופיה. אומנם ר' קפשאלי אינו מקשר זאת לשיטת הלימוד של הרי"ק, אך סביר להניח כי להצלחתו של הרי"ק במשיכת תלמידים קשר ישיר לשימוש שעשה בפילוסופיה במטרה לנטרל את השפעתה השלילית.850 מרשימת שמות התלמידים שמונה ר' קפשאלי851 נראה כי בין מגורשי ספרד ופורטוגל (ר' יוסף חיון ור' שמעון מימי היו אנשי ליסבון וגם ר' אברהם סבע חי בפורטוגל מספר שנים) כמעט ואין לדבר על מורשת תלמוד ספרדית שלא מבתי המדרש של הרי"ק.852

			השפעתו העצומה של הרי"ק המשיכה שנים רבות. תלמיד תלמידו, ר' יעקב בירב (1546-1474), שהיה תלמידו של ר' יצחק אבוהב, הקים ישיבה בצפת, ועם תלמידיו הידועים נמנים ר' יוסף קארו, ר' משה מטראני (המבי"ט) ורבנים אחרים.853 

			ר' אברהם מיגאש כתב על האופן שבו הנהיג הרי"ק את תלמידיו בישיבתו:

			הרי"ק רב קשטיליא היו לו כמה תלמידים מובהקים [...] וכשהייתה ההלכה עמוקה היה מצווה להם שיעיינו היטב כפי כוחם. והיה אומר קודם בואם לפניו: פלוני יאמר זה ולא יעבור מזה, ופלוני זה ופלוני זה, וכל זה בשיקול דעת. ובבואם עם הספר לא יעברו פיו ולא ישנו דבריו [...] שמאחר שיודע דרך עיונם וטבעם והדרך שילכו בה ולאנה הוא מגיע — היה מגיע באומד דעתו מה שיש לאל ידם להגיע בעיונם ובשקול דעתם.854 

			מדברים אלה למדים אנו על שיטת הוראת התלמוד של הרי"ק. הוא לא לימד והסביר לתלמידיו את מהלך הסוגיה, אלא עודד אותם לחשוף את יכולות החשיבה, ההסברה ושיקול הדעת שלהם. הוא לא הסתפק בהשתתפות תלמידיו במשא ומתן התלמודי ועודד אותם ואף דרש מהם לעיין בסוגיה ולהרצות את חידושיהם. מצד אחד, נראה שפעילותו של הרי"ק הייתה מצומצמת, שהרי עיקר הלימוד והמשא ומתן התלמודי התנהל על ידי התלמידים. ומצד אחר, מהרי"ק נדרשה הבנה גבוהה של הסוגיה ושל היכולות של כל תלמיד ותלמיד.855 נראה שגם תלמידיו (כדוגמת ר' יצחק די לאון) ותלמידי תלמידיו (כדוגמת ר' יעקב בירב) נהגו כך עם תלמידיהם. ויותר מכך, לדעת דימיטרובסקי, צורת לימוד זו היא שגרמה לחכמי צפת ללכת אחר ר' יעקב בירב ולהצטרף לישיבתו.856

			כדי לעמוד על עקרונות הלימוד של הרי"ק אביא בסעיפים הבאים קטעים מספרו המלמדים על ייחודיות שיטתו. עקרונות אלו יעזרו לנו להבין בהמשך את עקרונות העיון התוניסי. 

			1.1	עקרונות העיון בסוגיה תלמודית לפי שיטת רבי יצחק קנפנטון

			ראשית כול, אציין ששיטת הרי"ק משרתת את הלומד גם בלימוד המשנה או הגמרא וגם בלימוד פירושי רש"י והרמב"ן על הגמרא. להלן פירוט עקרונות הרי"ק על דרכי העיון:

			תשומות לב ללשון הגמרא: "כלל גדול בעיון שתדקדק הלשון היטב, ותשתדל אם יש בו ייתור לשון או כפל ענין [...] ותדקדק בכל שינוי לשון ושינוי דין או שינוי עניין שבין נושא לנושא [...] ותשתדל להוציא כל הלשון בעניין שכל מילה וכל חלק ממנו יורה על דבר חדש שלא היה מובן מכל הקודם".857 הרי"ק דורש מהלומד תשומת לב מרבית למבנה התחבירי ולכל מילה בטקסט, שכן כל מילה מחדשת חידוש כלשהו ללומד שנחשף אל הגמרא.

			שימת לב ללשון השואל והמשיב בסוגיה: "בתחילת עיונך תשים במחשבתך, כי כל אחד מהמדברים, אחד השואל ואחד המשיב, שהם בעלי שכל ושכל דבריהם בחכמה ובתבונה אין בהם נפתל ועיקש — אטו בשופטני עסקינן [...] ויש לך לתקן בעניין שיהיו ניאותים ומתקבלים ומתקרבים אצל השכל".858 מחד גיסא, הרי"ק דורש מהלומד לשים מחשבתו על כל מילה מצד השואל ומצד המשיב בסוגיה, ומאידך גיסא, הוא נותן ללומד מרחב לשאול ולתקן, בתנאי שזה עומד במבחן השכל הישר. 

			חמשת שלבי העיון: הרי"ק ממליץ על חמישה שלבים בלימוד להקיף כל סוגיה בשלמות:

			1. 	"בתחילת עיונך יש לך לעבור כל הסוגיה ולדעת כוונתה ולהקיף אותה דרך כלל". בתחילת הלימוד יש לקרוא קריאה ראשונית להבנה כללית.

			2. 	"ואחר כך תחזור לעיין כל פרט ופרט ממנה". קריאה מדויקת ועיון בפרטים.

			3. 	"ולראות מהו הקשר שמקשר אותה, ותישא הכלל העולה על ראשך". חיפוש קישורים בין הפרטים ומציאת מכנה משותף ביניהם.

			4. 	"ואחר כך חזור פעם שנית על הלשון". על הלומד לחזור ולהעריך את הטקסט כדי לראות אם הבין נכון את הסוגיה ואת חלקיה.

			5. 	"וראה אם מה שבשכלך מסכים עמו". על הלומד לחקור ולבדוק אם הוא מסכים לכתוב, ולנסות להבין את הטקסט בכוחות עצמו לפני העיון במפרשים.859

			לימוד בחברותא: "אל יהיה קל בעיניך עד שיוודע לך הפתרון. וגם אֶל בִּינָתְךָ אַל תִּשָּׁעֵן860 עד שתשאל עליו חבריך ותחקור עליו אם מה שהבנת בו צודק, או יש כנגדו פירכא, כי אין אדם רואה חובה לעצמו — וחבריך יקיימוה בידך".861 הרי"ק מעודד את הלומד לא ללמוד ביחידות, אלא לשתף את חבריו, ומתוך כך ללבן היטב את הבנתו.

			מעיון בשלבי הלימוד שמציע הרי"ק, למדים אנו שדרך הלימוד שלו בנויה ממערכת כללים ידועה וקבועה מראש, והסוגיה מתבררת ומתלבנת רק לאחר שנבדקה בכללותה ובפרטיה לאור כללים אלה. הלומד נדרש לעיון מרבי בסוגיה, בלי יציאה מגבולותיה.862 עליו להעמיק בה וללבן אותה ללא הסחת דעת ממנה.

			האם הרי"ק חידש בדברים אלה דבר שלא היה מקובל בעולם הישיבות בספרד, או שמא היו הדברים ידועים ומקובלים בעולם הישיבות? לדעת בנטוב,863 חידושו של הרי"ק אינו בהמצאת הכללים המתודולוגיים שהוזכרו לעיל, אלא בהעמדת כללים אלו כדרישה בפני המעיין, וכנקודה שעליו להיאחז בה בעקביות ובהתמדה כדי להגיע להבנת הסוגיה. לשיטתו, רק על ידי הקפדה על שיטת לימוד זו תיווצר אישיות למדנית שבהמשך תיקרא 'מְעַיֵן'. גישה זו שונה בתכלית מהגישה של חכמי אשכנז, ובפרט מאלו של בעלי התוספות והרא"ש שנקטו בניתוח הסוגיה, תוך התמודדות עם ניסוחים סותרים ממסכתות אחרות. שוני נוסף הוא: ההתייחסות לדברי המפרשים הקודמים אינה חלק מהעיסוק הראשוני בסוגיה והיא תבוא בהמשך. ועם זאת, יש לה ערך בפני עצמו, בניגוד לשיטת התוספות.

			לאחר שהרי"ק מתאר בכלליות את חמשת העקרונות, הוא מפרט כל אחת מהן. על כך בסעיפים הבאים. 

			1.2	דרכי העיון בלשון הגמרא

			כאמור, העיקרון הראשון בשיטת ההוראה של הרי"ק הוא מתן תשומת לב ללשון הגמרא. בנוגע לכך הוא כותב: "ותחזור לעיין שנית המובן מכלל הלשון ההוא והדברים ההם. והנה הראשון נקרא: פשט, והשני נקרא: דיון דמתניתין. ובעלי מלאכת ההיגיון קראו לפשט: הקדמה, ולדיוק: תולדה".864 

			הרי"ק מנחה את הלומד לקרוא את הסוגיה פעמיים. לקריאה הראשונה הוא קורא פשט, ולשנייה — דיון, ומסביר מונחים אלו לפי בעלי מלאכת ההיגיון.865

			והוי מרבה לחקור ולדעת טוב טעם כל דין ודין שאמר התנא, מאיזה טעם אמרו, ולדעת סברתו וסברת כל אחד מהם כשהם חולקים, ומה שורש או ענף יש לאותו דין בתורה, או מאיזה מצוה משתלשלים ומשתרגים אותם הדינים, או אם הם מדאורייתא או מדרבנן. 

			הרי"ק דורש מהלומד לחקור היטב כל דין וסברה שמביאים התנא והחולקים עליו. על הלומד למצוא את שורש הסברה ולבדוק אם היא מחוברת לדין או למצווה מהתורה או שמא שורשה בדברי דרבנן. הרי"ק מייחס חשיבות רבה ללומד, שיכיר לעומק את אמירת התנא מחד גיסא, ומאידך גיסא שיידע לאן לשייך אותה, שכן בדרך זו הוא מגיע לשורש הדיון ומנהל כביכול סוג של דיאלוג עם התנא עצמו. רק אחרי הקדמה זו, הלומד יכול לצלול פנימה אל הסוגיה: "ואחר שזכרנו זה, נשוב לקצת דרכים שצריך לדרוך בהם ולזכור אותם תמיד המעיין בדבר הלכה ובלישנא דגמרא". 

			1.3	דרכי עיון בלשון המפרשים

			עולם הישיבות בספרד הושפע מאוד מפרשנות הגמרא של חכמי צרפת ואשכנז, ועל כן ראה הרי"ק צורך לדון בספרו בלימוד פרשני התלמוד והקשר בין דבריהם לסוגיות שבגמרא. אלא שבספרו דן הרי"ק בעיקר בפירושי רש"י והרמב"ן לגמרא, ואין הוא עוסק כלל בתוספות. ייתכן שבחר בפרשנים אלו משום ששניהם התמקדו בהבנת הלשון של טקסט הגמרא ובמבנה הסוגיה. השאלה המתבקשת היא, מדוע לא בנה הרי"ק שיטה לעיון בתוספות? ראשית אציין כי הרי"ק סלל לעצמו דרך לימוד שונה מזו של התוספות. אומנם הוא הושפע מרש"י, ומהרמב"ן שהושפע בעצמו מפרשנות בעלי התוספות, אך דרכו בהוראת התלמוד הייתה שונה בכל הקשור לעיון בסוגיה עצמה. התוספות קישרו את הסוגיה לסוגיות דומות ממסכתות אחרות, ואילו הרי"ק דגל בעיון מעמיק בסוגיה עצמה בלי השוואה למסכתות אחרות. בדומה לבעלי התוספות, גם הרי"ק ביקש מהלומד לשאול ולהקשות על הסוגיה ולשונה כדי להגיע להבנה מיטבית שלה. בויארין מעלה סברה אחרת באשר לסיבה שבגללה הרי"ק אינו מזכיר את התוספות.866 לדבריו, ייתכן שמהדורת הגמרא שהייתה בפני הרי"ק לא כללה את התוספות, אלא רק את פירושיהם של רש"י ושל הרמב"ן. דימיטרובסקי מציין שתלמיד תלמידו של הרי"ק, ר' שמואל אבן סיד,867 כתב בספרו 'כללי שמואל' — ספר הדרכה והכוונה בעיון התלמוד — כללים ללימוד התוספות. לדברי דימיטרובסקי, העקרונות שכתב אבן סיד ללימוד התוספות זהים לעקרונות הלימוד שכתב הרי"ק על הדרך ללימוד הרמב"ן.868 נראה אפוא שבדור שאחרי הרי"ק אכן למדו את התוספות, ותלמידי תלמידיו של הרי"ק סברו שמן ההכרח להיעזר בבעלי התוספות בהוראת ולימוד התלמוד. בהמשך המאמר, בבואנו לדון בשיטת העיון התוניסי, שבין היתר כללה עיון מעמיק בתוספות, נצטרך לדיון זה.

			להלן כללי הרי"ק לעיון בדברי המפרשים:

			א. 	לדעת כוונת המפרש בפירושו: "המפרש אשר יפרש איזה ספר, יפרשנו או בעבור שאין מתחילין לעיין בספר או בלשון ההוא להבינו כי הוא סתום וחתום, או מצד שהוא צריך להקדמות מחוץ [...] ואם תרצה לעמוד על כוונת המפרש ולדעת מאיזה פירוש או סברה נשמר, או בא למעט — עיין היטב בפירושו והווי מדקדק בו, ותבקש סותרו ומנגדו, או הפכו".869

			ב. 	לחקור את סיבת דברי המפרש: "לעולם, הוי משתדל לתת צריכות לכל דברי המפרש או המחבר למה אמר אותו, ולמה נתכוון בלשון ההוא: אם לפרש או להוציא מפירוש אחר, או לתרץ איזה דוחק או קושיה".870 

				בסעיף א' הרי"ק מבקש מהלומד להבין את כוונת המפרש בהקשר הסוגיה, וכאן הוא מבקש מהלומד לחקור מה מטרת המפרש לכתוב את חידושו: לפרש או לתרץ. הרי"ק מדגיש עיקרון זה במיוחד בעיון בפירוש רש"י:

			ג. 	שיטת רש"י בפירושו: "מנהג רש"י ז"ל ושיטתו היא שלא לדבר דבר ושלא להוציא מילה בלשונו שלא לצורך. רצוני לומר: כי כאשר ידבר על לשון הגמרא: או לפרש בעבור כי הוא סתום, או להיותו נשמר מפירוש אחר [...] או לתקן הלשון, כמו שהקדמתי למעלה כאשר ביארתי דרכי המפרשים".871

			בהמשך דבריו מתייחס הרי"ק גם לעיון בחידושי הרמב"ן על הגמרא: "ובחידושי הרמב"ן צריך אתה לעיין דק היטב, ולהשתדל ולהוציא ולצמצם כל לשונו בעניין שלא יישאר בו דבר מיותר אפילו אות אחת, כי כל דבריו הם במספר ובמשקל ובמידה".872 

			אם כן, בהתאם להנחיות הרי"ק, על הלומד בגמרא לבדוק היטב כל דיבור ודיבור של רש"י והרמב"ן, ואין הוא רשאי לראות את דבריהם כמחוורים וברורים מתוך ההקשר הכללי של הדברים.

			1.4	גילוי החידוש על ידי הלומד

			כאמור, אחד מעקרונות הלימוד של הרי"ק בלימוד הגמרא הוא גילוי היכולת של הלומדים לחדש חידושים, כשהרב מעודד אותם לכך, ומצווה עליהם לעיין תחילה בסוגיה ולהרצות את חידושיהם:

			ואחר כך חזור לעיין אם כמו מן הלשון יש חידוש, אם לאו, וראה גם כן אם יש חידוש כמו כן מכלל אותו הלשון. כי אם יש חידוש בפשוטו, אף אם אין חידוש בדיוקו — לא תקשה. אבל אם אין חידוש — יקשה על האומר מאמר כזה, כי יאמרו: 'מאי קא משמע לן? פשיטא'!873 

			הרי"ק מבקש מהלומד לזהות את החידוש של בעל המאמר. על הלומד מוטל להבין אם יש חידוש, מהו החידוש, ואם אכן זהו חידוש. שכן אם אין חידוש בדברי בעל המאמר, מדוע אמר את דבריו? בהמשך הדברים הוא מרחיב על עניין גילוי החידוש: 

			זה כלל גדול: לעולם מה שיש לך לעיין תחילה בכל מאמר ומאמר או דיוק או הקדמה שיאמר האומר: בין אם הוא תנא, או אמורא, או מפרש, לדעת מה החידוש שיודע לנו במאמר או בדין ההוא.874 

			לפי הרי"ק, על הלומד להתחיל ברצף של שאלות (כגון: 'מאי קא משמע לן? פשיטא!'; 'מנא לך?'; 'מאי נפקא מינה?'; 'מאי בייניהו?') כדי לגלות את החידוש של בעל המאמר.

			גם בלימוד מפרשי הגמרא מבקש הרי"ק מהלומד לעיין היטב בדברי המפרש, להבינם ולבדוק מה הוא מחדש שלא נכתב בגמרא או בדברי פרשן אחר:

			ובכל דיבור של תוס' או חידושים אשר בהלכה, אחר תדע כוונתו — יש לך לחזור לעיין בדברי רש"י ולראות אם הרגיש ממנו ונשמר, ואם שניהם מסכימים בדרך אחת או הם מוחלפים. ובכלל יש לך בכל השמועה לעיין ולדעת במה הם מסכימים ומוליכין שיטה אחת או במה הם מחולפים.875

			מדברי הרי"ק נראה שהוא מנחה את הלומד לחדור לתוך בית מדרשם של מפרשי התלמוד; לחפש ולמצוא את השאלות והתהיות העולות מהטקסט עצמו; להקשיב לאמוראים המקשים והמתרצים, ולהבין את העומק של חידושיהם. 

			1.5	מִלומד למְעַיֵן

			לאחר שהתלמיד לומד לנתח כל מילה ומילה, לנתח ניתוח לוגי־לשוני את הסוגיה בכללותה ולחדש פירושים לסוגיה, הוא עולה בדרגה ונקרא 'מְעַיֵן'. הרי"ק מציע ללומד מגוון כלים שיאפשרו לו להגיע לדרגת מעיין, ואחד מהם הוא סברה מבחוץ:

			וראה גם ראה בכל מאמר ומשפט, מה היית סובר מסברתך או מבין משכלך, בטרם שיבוא התנא או האמורא ההוא. כי יבוא לך מזה תועלת רב, כי אם היית סובר מעצמך כמותו — תיקשי לו: 'מאי אתא לאשמועינן? פשיטא!', ואם סברתך מנגדת לו, יש לך לדעת ולחפש מה ההכרח שיש לו לומר כן, ומה היא החולשה או הרעותא שיש במה שאתה הייתה סובר, וזהו הנקרא: סברה מבחוץ.876 

			הרי"ק מבקש מהמעיין להוכיח את החשיבות של כל מילה במימרה, ושל כל מימרה בסוגיה, כדי למצוא את ה'הוה אמינא', כלומר, את הסברה השורשית שהתנא, האמורא או המפרש דחה אותה. על המעיין להגיע אל סברה זו מעצמו.877 לסיכום סעיף זה, נביא את דבריו של דימיטרובסקי:

			העיקר היה המשא ומתן בין התלמידים, וראש הישיבה כאילו עומד מן הצד ואינו משמש אלא כמדריך ומעורר בוויכוח. מעלתם של התלמידים נמדדת בהתאם לכוח פלפולם והסברות החדשות שבידם לחדש. ועוד, אנו שומעים מכאן על הבחנה מיוחדת בטיבם של חכמים — אלו שידם רב להם בדרך הלימוד הנוהג בישיבה, עומק העיון, זוכים לתואר הכבוד של 'מעיינים'.878

			1.6	המקורות לשיטתו של הרי"ק

			אף שלא ידוע בבירור מי היו רבותיו המובהקים של הרי"ק,879 ומי הרבנים שהשפיעו עליו, יכולים אנו להצביע על מקורות מספר שהשפיעו על הרי"ק בעיצוב שיטתו ללימוד הגמרא, כפי שזו באה לידי ביטוי בספרו 'דרכי הגמרא'.

			המקור הראשון הם רבותיו ה"קדומים": רש"י והרמב"ן. להלן כמה מהעקרונות בשיטתו של הרי"ק אשר הושפעו מהם: הצורך בעיון מעמיק בסוגיה ללא קשר לנכתב במסכתות אחרות; העלאת שאלות על הסוגיה; ניתוח מדוקדק של כל מילה בסוגיה ושל מבנה הסוגיה; והעמדת אוקימתות. 

			יתרה מכך, יכולים אנו לקבוע כי הרי"ק לא הושפע מרבנו יונה ומהרא"ש (רבנו אשר בן יחיאל), שהלכו בשיטתיות אחר שיטת הלימוד של בעלי התוספות. להבדיל מרא"ש, שסבר כי תורה ופילוסופיה אינן יכולות לדור בכפיפה אחת, צידד הרי"ק בלימוד הגמרא על פי תורת ההיגיון. יוצא מכאן, כי חידושו הגדול של הרי"ק לא היה ביצירת שיטת לימוד חדשה יש מאין, אלא בהעמדת כללים שעל הלומד המבקש להגיע לדרגת המעַיין להיאחז בהם בעקביות כדי להגיע להבנת הסוגיה. כמו כן, בספרו של הרי"ק לא ניכרת השפעה של שיטת הלימוד הספרדית־מזרחית שהייתה נקוטה בספרד במאות האחת־עשרה והשתים־עשרה. שיטה זו שמה דגש על הוראת התלמוד מתוך מטרה להגיע לפסיקה הלכתית.880

			המקור השני אשר השפיע על הרי"ק בעיצוב שיטת הלימוד שלו הם הוגי ימי הביניים הלא יהודים. לדעת בויארין,881 המקור וההצדקה לדרכי העיון של הרי"ק טמונים בחיבור שבין הסמנטיקה הביניימית לכללי הלימוד של התלמוד.882 תשומת הלב לכל מילה והשימוש בשכל ובהיגיון שביקש הרי"ק מהלומד לאחוז, מעידים יותר מכול על ההשפעה של תורת ההיגיון של ימי הביניים. הרי"ק זיהה שההיגיון התלמודי מבוסס רובו ככולו על דיוקי לשון ועל הבנה מעמיקה של הטקסט. כדי להבין טקסט זה כראוי, יש לנתחו באמצעות הפילוסופיה הלשונית של אריסטו. בדרך זו משיג הוא לגיטימציה כפולה: מחד גיסא הוא מציג את התלמוד כטקסט שאינו נופל מחוכמת חכמי הפילוסופיה, ומאידך גיסא הוא מצדיק את השימוש בתורות לשוניות אלו ככלי עזר בהבנת התלמוד. כך מסכם בויארין השפעה זו:

			עיקר תרומתו של הרי"ק היה בכך שהוא ראה את ההשלכות לפרשנות של הפילוסופיה הלשונית־סמאנטית של אריסטו והבאים אחריו בעקבותיו, ואף את הזיקה האמתית הקיימת בין פילוסופיה זו לבין דרכי הפרשנות הפנים־תלמודיות עצמן. הגאון מקסטיליה הרגיש שאפשר להסביר את אותן מידות בהן התלמוד מפרש את המשנה הסבר רציונאלי משכנע, העולה מתורת הלשון האריסטוטלית־סכולאסטית, ובכך להפוך את אותם כללים והמידות לכללי העיון בתלמוד עצמו.883

			מדבריו של בויארין נראה שעיקר חידושו של הרי"ק הוא יצירת שיטה ללימוד עיוני בתלמוד וגיבוש כלים שיעזרו ללימוד התלמוד בעיון. הוא שילב עקרונות ללימוד התלמוד שרווחו בספרד למן המאה השלוש־עשרה ואילך (בדגש על רש"י והרמב"ן) עם הפילוסופיה הלשונית־סמנטית שרווחה במקומו ובתקופתו, וקבע עקרונות ושיטות לימוד סדורות ומהודקות.

			עדיין נותר לבדוק עד כמה הצליחו הישיבות להטמיע את שיטת הלימוד שהנחיל הרי"ק לתלמידיו.884 גרוס מביא את דבריהם של ר' יוסף יעב"ץ ושל ר' יצחק עראמה, שמתחו ביקורת על שיטת הלימוד של הרי"ק, בטענה שאומנם שיטת לימוד זו מחדדת את השכל, אך המשכה הוא לימוד חוכמות חיצוניות. יותר מכך, לטענתם, התלמידים התרכזו בפלפול בלבד מתוך רצון להראות את גבורתם, ולא מתוך מטרה להגיע לתכלית התורה, שלדעת ר' יעב"ץ היא החסידות והמעשה. גם ר' יצחק עראמה הלין על שעיקר הזמן של התלמידים הוקדש ללימוד לשון זרה, והישיבה בטלה מתלמוד ותורה.885 

			ביקורתם של חכמים אלו אינה יכולה לשנות את העובדה, כי שיטה זו התאימה לתלמידים שחפצו לגדול בתורה ולהעמיק בתלמוד מתוך תחושת עוצמה, ויחד עם זאת, לא רצו להתעלם מחוכמת ההיגיון.886 בסופו של דבר, הפירות המשובחים שצמחו מתוך של שיטת הלימוד של הרי"ק מעידות עליה, וכפי שסיכם בויארין: "אין העיון אפוא, כי אם הנדבך האחרון בבניין המקדש התרבותי הספרדי המפואר של שילוב התורה והמדע, והתרבות היהודית בכללה עם חכמתו של יפת".887

			הארכתי מעט בהנהרת שיטת העיון והלימוד של הרי"ק, משום שברצוני להראות בהמשך כי שיטה זו היא הבסיס והיסוד להבנת מקורות העיון התוניסי ודרכי לימודו. נעבור כעת למרכז התורני בתוניס שלפי העדויות המצויות בידינו, החל לשגשג ולפרוח מאמצע המאה השמונה־עשרה.

			2. השתלשלות שיטת הוראת התלמוד בתוניס החל מהמאה השמונה־עשרה

			בחלק זה של המאמר נדון בהתפתחות השיטה ללימוד התלמוד בעיר תוניס במאה השמונה־עשרה. כדי להכיר את חיי הקהילה, את חיי בית המדרש ואת האקלים התורני בעיר תוניס בתקופה הנדונה, אסתמך על דברי החיד"א (הרב חיים יוסף דוד אזולאי) שהם העדות היחידה להם באותם ימים. אומנם אין בידינו מקור מוסמך המתאר את חיי הקהילה היהודית בעיר תוניס במאות השש־עשרה והשבע־עשרה, שהוא הזמן שבין צאת ספרו של הרי"ק ובין צאת ספר החידושים הראשון על התלמוד מפרי עטו של רב תוניסי. אולם ידוע כי רבי אברהם זכות שהושפע משיטת הלימוד של הרי"ק, שהה בעיר תוניס זמן מה בראשית המאה השש־עשרה בדרכו מספרד למזרח התיכון, ואפשר שהוא הנחיל שיטה זו לחכמיה (עליי לציין כי הנחה זו עומדת בספק, מאחר שזכות לא היה חכם תלמודי מובהק ולא בכך הצטיין). 

			2.1	נדידת ר' אברהם זכות לתוניס

			ר' אברהם זכות נולד בסלמנקה שבקסטיליה בשנת ר"י (1450) ונפטר בשנת 1515 בערך בירושלים.888 בנעוריו למד תורה אצל אביו, ר' שמואל, ואצל רבי יצחק אבוהב (תלמיד הרי"ק), שהחשיבוֹ כרבו המובהק וממנו קיבל את ידיעותיו בתלמוד, בפוסקים ובחוכמת הקבלה. בן שש או שבע שנים זכה ר' זכות לראות במו עיניו את הרי"ק בסוף ימיו, וכך הוא מתאר את המפגש ביניהם: 

			והרב הגדול רבן של ישראל [...] החסיד העניו דרוח אלוקים קדישין ביה הוא המאור הגדול הרי"ק בן החכם ר' יעקב קנפנטון [...] אבל בנו ר' יצחק נקרא גאון בקשטיליא ואני ראיתי אותו, ומי שרואה פניו — כמקבל פני שכינה. וראיתי אותו כשהייתי בן שש או שבע שנים, והוא נפטר בפיניפיל רכ"ג ליצירה.889 

			ר' אברהם זכות זכה אפוא להכיר את הרי"ק, אך את עיקר תורתו רכש מתלמידו, ר' יצחק אבוהב. לאחר גירוש ספרד, בשנת רנ"ב (1492), נדד רבי זכות לליסבון שבפורטוגל ולקח עמו את ר' אבוהב הזקן.890 ר' זכות מצא חן בעיני מלך פורטוגל, ז'או השני, והאחרון אף מינה אותו לתפקידים בכירים בחצרו. בין היתר שימש ר' זכות יועץ לווסקו דה גמה לפני הפלגתו להודו.891 אלא שמעשיו הטובים לא סייעו לו בזמן גירוש יהודי פורטוגל, בשנת רנ"ז (1497), ובסכנת נפשות גדולה, הצליח להגיע לתוניס שבצפון אפריקה. ר' אברהם התיישב בעיר תוניס שבה הייתה קהילה יהודית גדולה.892 בתוניס הוא הוציא לאור בשנת רס"ד (1504) את 'ספר היוחסין', שבו הוא סוקר את סדר הדורות ודברי הימים מבריאת העולם עד זמנו. פרט לספר זה, אין בידינו מידע על ספרים נוספים שחיבר בעת שהותו בתוניס או על זהות הרבנים שלמד בחברתם. בסוף ימיו נסע לירושלים, דרך תורכיה, ונפטר בה בשנת רע"ה (1515).893

			לפי עמאר, ר' אברהם בן בקראט הלוי החל לכתוב בתוניס בשנת רס"ז (1507) את 'ספר הזיכרון', חיבור מקיף על פירוש רש"י על התורה שנדפס בליוורנו בשנת 1845. פרט לשני רבנים אלו, אין בידינו מידע על חכמים שחיו בתוניסיה מהמאה השש־עשרה ועד למאה השמונה־עשרה, או על חיבורים שחוברו בה.894

			ייתכן כי ר' זכות היה שהכניס את עקרונות הוראת התלמוד של הרי"ק לבתי המדרש בתוניס (כאמור, יש ספק גדול בדבר היות ור' אברהם זכות לא נחשב לחכם תלמודי). לצד זה, ייתכן ששיטת הלימוד של הרי"ק הגיעה לתוניס עם מגורשים מספרד ומפורטוגל שהגיעו אליה ממרוקו ומאלג'יר. הסיבה להתעכבותי על דרכי ההשתלשלות של שיטת ר"י קנפנטון נובעים מהיעדר אזכור שמו של הרי"ק בכתביהם של חכמי תוניס. מכאן הצורך להבין איך מחד גיסא שמו לא הוזכר, ומאידך גיסא הם הושפעו מאוד משיטתו. ישנו משפט מפורסם של הרי"ק: "אין חכמתו של אדם מגעת אלא עד מקום שספריו מגיעים". ייתכן שספרו לא הגיע לתוניס, אך שיטת הלימוד שלו הגיעה לבתי המדרש בתוניס. 

			2.2	עדותו של החיד"א על המרכז התורני בתוניס

			בשנת 1772 יצא החיד"א מטעם קהילת חברון למסע שד"רות בקהילות ישראל במצרים, בתוניסיה ובמערב אירופה.895 את החוויות מביקוריו בקהילות העלה על הכתב בספר 'מעגל טוב'. החיד"א הגיע לתוניס בקיץ שנת תקל"ג (1773), ושהה שם כשמונה חודשים, עד אביב תקל"ד (1774). בספרו הקדיש מקום נרחב לתיאור קהילת תוניס, תוך שימת דגש על חיי הרוח שלה. תיאורו הנדיר פותח צוהר לתרבות למדנית תוססת ומלאת חיוניות, ומספק פרטים היסטוריים חשובים על הנסיבות ועל דרכי הלימוד שסייעו לפריחה תורנית זו. וכך הוא מספר על הדמויות הרבניות וחיבוריהן:

			תשרי (תקל"ד), יום ראש השנה, אחר מנחה באו כל הפרנסים והרבנים וכמה חכמים וחריפים ויותר משאר שבתות, ואמרתי להם דרכים שלי במאמר 'וַיִּשְׁחֲטוּ אֶת־הַפָּר, וַיָּבִאוּ אֶת הַנַּעַר אֶל עֵלִי'896 שהורה הלכה לפני רבו897 [...] והיו כולם תאבים לשמוע דברי, ובאמת שהם תלמידי־חכמים ומעיינים. והגביר הקאיד בעצמו הוא חריף גדול ומעיין, והיה תלמיד ר' אברהם טייב שהיה מעיין גדול וחיבר הגהות וחידושים על סדר קדשים.898

			לפי תיאור החיד"א, תוניס הייתה מלאה בתלמידי חכמים חריפים ומעיינים, ומדבריו נראה שהוא מבחין ביניהם. גם הקאיד899 וגם ר' אברהם טייב זוכים לתואר מעיין — מונח בעל משמעות ייחודית. השימוש במטבע לשון זה תואם את שתיארנו לעיל על שיטת לימודו של הרי"ק, שתכליתה היא להפוך את הלומד למעיין.900 יש להניח שאם החיד"א נקט מונח זה לתאר את גדולתם בתורה, הוא היה ידוע במרחב הלמדני הספרדי־מזרחי, כנראה בזכות תפוצת תורתו ומורשתו של הרי"ק.

			בהמשך דבריו מספר החיד"א כי קאיד היהודים, ר' יהושע כהן־טנוג'י, לא הניח לתלמיד חכם מופלג מסוג החיד"א להשתכן באכסניה הקהילתית, ושלח את בנו, משה כהן־טנוג'י, להזמינו להתארח בביתם. החיד"א פגש שם 'חכמים גדולים' רבים, ואף מזכיר פעמים רבות שביתו של הקאיד שימש בית ועד לחכמים שנהגו להתכנס בו ולעסוק בתורה לאחר תפילת מנחה בשבתות, בחגים ובהזדמנויות אחרות.901

			2.3	מייסדי שיטת העיון התוניסי בתלמוד לפי החיד"א

			ר' אברהם הכהן (נפטר בשנת 1715) ור' צמח צרפתי (נפטר בשנת 1712) הם שני הרבנים הראשונים [מרבני טוניס] במאה השמונה־עשרה שידועים לנו פרטים על חייהם ופועלם. שניהם הרימו תרומה חשובה לפיתוח התרבות התורנית־למדנית בתוניס. כותב החיד"א:

			ונחזור לעניין ר' אברהם טייב שהוא היה גדול הדור ותלמיד הרבנים ר' אברהם הכהן שקורין לו בבא רבי, ור' צמח צרפתי ועמהם למד ר' אברהם טייב. וקודם להם לא היו לומדים תוס' בתוניס, רק גמרא ורש"י לבד. והרבנים הנזכרים הפליאו עצה בעיון התוס' ומהרש"ל ומהרש"א בעיון נמרץ [...] באופן שהרבנים הנזכרים הרביצו תורה וגדיים נעשו תיישים.902

			דברים אלו של החיד"א משקפים את ראשיתו של המפנה התרבותי שחל בתוניס משלהי המאה השבע־עשרה ובתחילת המאה השמונה־עשרה. 

			ראשית, עד ר' צרפתי ור' הכהן למדו בתוניס גמרא ורש"י בלבד, ואין זה מן הנמנע ששיטת הלימוד החדשה הייתה פרי שיטת הלימוד בישיבתו של הרי"ק, שכנראה הנחיל ר' זכות בהגיעו לתוניס לאחר גירוש פורטוגל.

			שנית, הרבנים צרפתי והכהן ותלמידם ר' אברהם טייב (נפטר בשנת 1741) הכניסו לשיטת העיון בתלמוד בתוניס את התוס', המהרש"ל903 והמהרש"א.904 הכנסת דברי הפרשנים905 לעיון התוניסי, יש בו חידוש ביחס למה שהיה נהוג לפני כן. מדברי החיד"א נראה כי חידוש זה בהוראת התלמוד בתוניס במאה השמונה־עשרה העצים והעשיר את דרך הלימוד שהייתה מוכרת וידועה משכבר בבית המדרש בתוניס.906 

			שלישית, הוראת התלמוד בבית המדרש בתוניס נועדה לגדל תלמידים בעלי יכולת למידה ביקורתית ועצמאית, וכדברי החיד"א לעיל: "באופן שהרבנים הנזכרים הרביצו תורה, וגדיים נעשו תיישים". כלומר, בדומה לרב קנפנטון, הוראת התלמוד בבית המדרש בתוניס נועדה בראש ובראשונה לבניית דור המשך של למדנים ומעיינים. 

			רביעית, מדברי החיד"א למדים אנו כי הרבנים צרפתי, הכהן ותלמידם ר' אברהם טייב היו שלושת "האבות הרוחניים" של הטמעת שיטה זו, ועקב פעילותם קם דור של רבנים ותלמידים שהצטיינו ברמת למדנות שטרם הייתה כמותה בתוניס.907 היסודות שהם הניחו הפכו את תוניס למרכז תורני משגשג בהמשכה של המאה השמונה־עשרה ובמהלכה של המאה התשע־עשרה.

			עוד כותב החיד"א על העוצמה התורנית הגדולה של רבני ותלמידי תוניס:

			ור' אברהם טייב הנזכר היה מתבודד בעיון אפילו בדרך, והיו לו כמה תלמידים רבנים וחכמים. והרב יצחק לומברוזו היה תלמידו הרב המחבר זרע יצחק שנדפס בתוניס [... ו]זכה בשקידתו וענוותנותו ושלמותו על פי מידותיו כי חיות הנה להעמיד תלמידים הרבה. ומהם ר' יוסף זרקא חכם וסופר וחסיד ונקי וצדיק [...] והוא יש לו כשישים תלמידים ומהם חשובי המעיינים [...] ולמדתי עמהם וכן עם כמה וכמה תלמידי־חכמים אפשר כמאה תלמידי־חכמים ונשאתי ונתתי עמהם ומצאתי חן בעיניהם.908

			גם כאן משתמש החיד"א במילים עיון ומעַיינים. הרב יצחק לומברוזו ור' יוסף זרקא היו תלמידי חכמים עצומים, ולר' יוסף עצמו היו כשישים תלמידים מעַיינים, מה שמעיד על הצלחת השיטה להוראת התלמוד. עוד יכולים אנו ללמוד מהתיאור על אופי הלימוד הדינמי. המשא ומתן הלמדני מזכיר את הנחיית הרי"ק בלימוד בחברותא שהזכרנו: "וגם אל בינתך אל תישען עד שתשאל עליו חבריך ותחקור עליו, אם מה שהבנת בו — צודק, או יש כנגדו פירכא, כי אין אדם רואה חובה לעצמו, וחבריך יקיימוה בידך".909

			למרות האמור לעיל, החיד"א מתח ביקורת קשה על דרכם של החכמים התוניסים שהתמקדה בעיקר בלימוד מעמיק של התלמוד ונושאי כליו ולא בספרות ההלכה והפסיקה (גם זה, בעקבות הרב קנפנטון).910 החיד"א חזר על ביקורתו כמה פעמים: "ואני מוכיחם שאינם לומדים בית יוסף ופוסקים וכל ימיהם הם בש"ס ומהרש"א".911

			בסעיף הבא אציג כמה מהחידושים של שניים מרבני תוניס במאות השמונה־עשרה והתשע־עשרה,912 ר' יצחק לומברוזו ור' אברהם הכהן יצחקי, ואבדוק אם דבריהם משקפים את יסודות שיטת הלימוד של הרי"ק.

			3. תולדות חייו של ר' יצחק לומברוזו

			ר' יצחק לומברוזו (להלן הרי"ל) (1752-1680) היה מגדולי רבני תוניס במאה השמונה־עשרה.913 על אף היותו מבני קהילת גוראנה, שימש אב בית הדין לשתי הקהילות: התוניסאית והגוראנית.914 החיד"א מתאר שהרי"ל למד תורה אצל רבו המובהק ר' אברהם טייב: "והיו לו [לר' אברהם טייב] כמה תלמידים רבנים וחכמים. ור' יצחק היה תלמידו, הרב המחבר זרע יצחק שנדפס בתוניס [... ו]זכה בשקידתו וענוותנותו ושלמותו על פי מידותיו כי חיות הנה להעמיד תלמידים הרבה".915

			ספרו של הרי"ל 'זרע יצחק'916 כולל חידושים על מסכתות התלמוד (נדפס בשנת 1768). מלבד ההיקף המרשים ועומק העיון המאפיינים ספר זה,917 נודעת לו חשיבות מיוחדת נוספת. זהו הספר התורני היחיד שנדפס בתוניס במאה השמונה־עשרה.918

			3.1	שיטת הוראת התלמוד של רבי יצחק לומברוזו

			מהקדמת ר' אברהם כטורזא,919 תלמידו של הרי"ל, לספר 'זרע יצחק' יכולים אנו ללמוד על הדרך שבה למד ולימד הרי"ל:

			ישמחו החכמים ויגילו התלמידים השטים בים התלמוד בחשק ותשוקה. היום הזה ראו אור זרוע לצדיק אשר זרעה יד שכלו החזקה, חבר ויסד בחכמה תקיפה ועתיקא ורוח מבינתו הפיקה [...] דלה דלה לנו והשקה ורוה צמאון נפש שוקקה, והשביע בצחצחות לשון נפש רעבה וריקה [...] לאכול מלחמה של תורה [...] בעיון זך ופלפול וסברה דקה מותיב תיובתא ומפרקה [מעלה קושיה ומתרצה] האירו פירוקיו תבל וארקא [תירוציו האירו תבל ואדמה ...] זה סיני ועוקר הרים וטוחנן זה בזה לעפרה ואבקה ושם מעקשים למישור [...] והסיר כל גמגום וספיקה, ומפשטה דשמעתא לא זז ושכלו בה אדוקה, והרבה יד לבדוק ולחפש חיפוש מחיפוש יפה בדיקה ודקדק הרבה דקדוקה מיפה, משופה, מנוקה [...] והשקיט ריב ומדון בפירוש הסוגיה ופסקה בין התלמידים הלוחמים במלחמתה של תורה אשר רבתה ביניהם קול צעקה, לא ראי זה כראי זה, זה אומר בכה דרך צרה ורחוקה וזה אומר בכו דרך צוקה ודחוקה [...] ותווך שלום ביניהם [...] איש על מקומו יבא בשלום ואיש באחיו נפשו דבקה [...] מחזיק ידי לומדי תורה [...] מרביץ תלמידים.920

			פתיחת הברכות: "ישמחו החכמים ויגילו התלמידים" — ראשי תיבות ה' המפורש. כך פתח הרמב"ם את 'משנה תורה' וכך חכמים נוספים ובהם רמח"ל ב'מסילת ישרים'. 

			כמו כן, דבריו מהווים עדות נאמנה ממקור ראשון הן על ספרו של הרי"ל והן על שיטת לימודו. ר' אברהם כטורזא פותח את דבריו בברכות על הוצאת הספר 'זרע יצחק', ומציין שמחברו הוא תלמיד חכם גדול, שיש בו חוכמה גדולה וישנה, כלומר, חוכמתו מחוברת לחכמים שקדמו לו. בהמשך דבריו מדמה הוא את הרי"ל למי ששואב מים מבאר החוכמה, ומשקה בהם את תלמידיו כדי להרוות את צימאונם לתורה. צמידות המילה 'עיון' למילים 'פלפול' ו'סברה' רומזת שהעיון נובע מתוך פלפול וניתוח הטקסט עד כדי העלאת סברה והבנה עצמאית של הסוגיה ויישוב הקושיה, תיאור התואם לעקרונות שיטת הלימוד של הרי"ק בדרכי עיון בסוגיה.921 

			דברי ר' כטורזא: "ודקדק הרבה דקדוקה מיופה משופה [=משופשף, מהוקצע] מנוקה", מלמדים שהרי"ל הקפיד על הדקדוק והסמנטיקה של כל מילה, ומתוך דקדוק זה הוא הגיע להבנה מעמיקה של הסוגיה. עיקרון זה חופף כמעט לגמרי את העיקרון של הרי"ק על דרכי עיון בלשון הגמרא: "הוי משתדל לדעת טעם כל דבר ודבר [...] מהו טעמו ושורשו המחייבו לומר כן".922

			מתיאוריו של ר' כטורזא על הדינמיקה בין התלמידים: "התלמידים הלוחמים במלחמתה של תורה, אשר רבתה בהם קול צעקה", יכולים אנו ללמוד על אחד מהמאפיינים המרכזיים של הלימוד בבית מדרשו של הרי"ל: הלימוד בחברותא. התלמידים למדו בזוגות, התווכחו, ואף "נלחמו" זה בזה מתוך רצון להגיע להבנת הסוגיה לאמיתה — עיקרון שהתווה גם הרי"ק אשר הדגיש גם הוא את החשיבות של לימוד בחברותא.923 

			ר' כטורזא מתאר אפוא בדרך מרתקת את הדינמיקה שהתחוללה בין התלמידים בתוך בית המדרש של הרי"ל: תלמיד אחד טוען את טיעונו מתוך הבנתו שלו ומוכיח אותה בלהט ואף בצעקה, ואילו תלמיד אחר טוען טיעון אחר, וגם הוא מביא הוכחה לטיעונו שלו. בה בעת עומד הרי"ל ושומע את הטיעונים של תלמידיו, ומעודד אותם להילחם את מלחמתה של תורה. בעת המאבק בין הצדדים, הרי"ל מצטרף ומלבן את הדברים עד שמגיע לחקר אמיתתה של הסוגיה. למרות הדיון התוסס והמריבה בין הצדדים מסתיים הלימוד בשלום ובאחווה בין התלמידים: "ותווך שלום ביניהם, ואיש באחיו נפשו דביקה". תיאור זה חופף כמעט לחלוטין להוראות הרי"ק על דרכי לימוד התלמוד, וישנה הלימה בין שיטות הוראת התלמוד בשני בתי המדרש.

			3.2	ניתוח שיטת העיון של הרי"ל בספרו 'זרע יצחק' והצבעה  על דמיונה לשיטת הרי"ק

			בסעיף זה נציג נקודות דמיון בין שיטת הלימוד של הרי"ל ובין עקרונות הלימוד של הרי"ק שהוצגו לעיל. נעשה זאת על ידי דיון בפירושים של הרי"ל לשתי סוגיות בגמרא שבהן הוא דן בספרו 'זרע יצחק'.

			ברכות ב, ע"א

			תחילה נביא את לשון התלמוד מתוך מסכת ברכות:

			אמר מר: משעה שהכהנים נכנסים לאכול בתרומתן. מכדי כהנים אימת קא אכלי תרומה? משעת צאת הכוכבים, לתני 'משעת צאת הכוכבים'! מילתא אגב אורחיה קא משמע לן: כהנים — אימת קא אכלי בתרומה? משעת צאת הכוכבים. והא קא משמע לן דכפרה לא מעכבא, כדתניא: 'וּבָא הַשֶּׁמֶשׁ, וְטָהֵר':924 ביאת שמשו מעכבתו מלאכול בתרומה, ואין כפרתו מעכבתו מלאכול בתרומה.

			כדי להבין את הסוגיה, נציין תחילה שסתם כהן יכול לאכול מהתרומה בכל שעות היממה, והסוגיה שהמובאת כאן דנה בכוהנים הטמאים טומאה קלה. הגמרא דנה בקביעת המשנה בנוגע לתחילת זמן קריאת שמע בערבית, וקובעת שזמן זה מתחיל משעה שהכוהנים נכנסים לאכול בתרומתן. בשל כך היא שואלת: אם ידוע שהכוהנים נכנסים לאכול בתרומתן בצאת הכוכבים, מדוע המשנה לא ציינה את זמן צאת הכוכבים כזמן הקובע, ובחרה לכתוב שזמן אכילת התרומה של הכוהנים הוא הקובע את תחילת הזמן של קריאת שמע? הגמרא עונה שהתנא הסתמך על מה שכולם יודעים, שזמן אכילת הכוהנים בתרומתן הוא זמן יציאת הכוכבים, והמשנה השתמשה במטבע לשון זה כדי ללמד דין בעניין תרומה. הכפרה אינה מעכבת מלאכול בתרומה, כלומר, גם אם הכהן נטמא בטומאה קלה, שכדי לכפר עליה הוא מחויב להקריב קרבן, הדבר אינו מעכב אותו מלאכול תרומה.

			רש"י מסביר שעצם צאת הכוכבים מטהר את היום.925 כלומר, משמעות הביטוי 'טהר היום' היא שאור היום נעלם לגמרי, והכפרה (=הבאת קורבן) אינה מעכבת מלאכול בתרומה. 

			ואילו התוספות שואל: מה החידוש בכך?926 הרי למדנו במסכת נגעים, שאם השמש שקעה, הכהן מותר באכילת תרומה, ואם כך, המשנה לא הייתה צריכה ללמדנו זאת כאן 'אגב אורחא'! תשובת התוספות היא שהתנאים רגילים לחזור על דברים בקיצור גם אם כבר פירשו אותם במקום אחר.

			ההבדל העקרוני בין רש"י לתוספות הוא בהבנת הסוגיה. לפי התוספות, מדובר בעניין סמנטי בלבד, והמשנה בעצם איננה מחדשת לנו דבר. לעומת זאת, לפי רש"י, יש במשנה חידוש ממשי, והוא שמצאת הכוכבים מותר לכהן לאכול בתרומה גם אם לא עבר תהליך כפרה.

			נעבור כעת לחידושו של הרי"ל בסוגיה זו: 

			וקשה, דלמאי אצטריך ליה למימר 'והא קא משמע לן דכפרה לא מעכבא'? דדי במה שכתב דקא משמע לן דזמן אכילת תרומה מצאת הכוכבים? ויש לומר דלצאת הכוכבים לא אשמועינן מידי דמקרא מלא הוא: 'וּבָא הַשֶּׁמֶשׁ, וְטָהֵר': דכל זמן דלא בא השמש — אסור לאכול, אלא העיקר: מאי דאשמעינן והוא דכפרה לא מעכבא דלא נפרש 'וּבָא הַשֶּׁמֶשׁ' — ביאת אורו הוא, ומאי וְטָהֵר — טָהֵר גברא בקורבנותיו, וכל זה הוא לשיטת רש"י. אבל לשיטת התוס' לא יצדק מה שכתב, וכמו שכתב בעל לחם סתרים927 וזה לשונו: ולי נראה לישב זה, דכיוון דאשכחן דהתנא במשנת הערל לא חש למיתני סתם 'הערב שמשו', דאיך אפשר לטעות ולפרשו 'ביאת אורו' דהיינו קודם צאת הכוכבים וכמו שכתב התוס' לקמן, שמע מינה דהתנא פשיטא ליה דפירושא דקרא הוא ביאת שמשו ולעולם לא נסתפק בפירוש הפסוק, והאמוראים הבאים אחריהם הוא דנסתפקו משום דלא אסיקו אדעתייהו, אבל לתנאים פשוט היה הדבר בעיניהם, ואם כן: איך יתני מילתא אגב אורחיה כיוון דלא חש לפרשו בהדיא בשום מקום? לכך אצטריך למימר דהא קא משמע לן דכפרה לא מעכבא, וכדתנן בהדיא ב'הערל', וכמו שכתב התוס': 'תני הכא בקוצר אגב אורחיה'.928

			הרי"ל מתייחס לכל מילה בסוגיה, ומתחיל בשאלה על פשט הגמרא: מדוע קבעה הגמרא שמטרת המשנה היא לחדש שהיעדר הכפרה אינו מעכב מהכהן אכילת תרומה, שהרי ברור שאם אתה מתיר לאכול תרומה מזמן צאת הכוכבים, היעדר הכפרה אינו מעכב את הכהן מלאכול אותה?929 אם כך, מדוע קבע האמורא שהמשנה באה לחדש שהכהן יכול לאכול בתרומה גם לפני שהתכפר באמצעות קורבן? 

			אנו רואים כאן כיצד הרי"ל נוקט אחד מעקרונות הלימוד של הרי"ק: "בכל מאמר ומאמר שיאמרו לך התנא או האמורא — הוי מסתכל מהו צד הספק אשר היה אפשר להם להסתפק בו אם לא אמרו, ולכן הוצרך לאומרו מה בא לחדש".930

			הרי"ל כותב שלפי רש"י אפשר להסביר מהו חידושו של האמורא כך ששאלתו מתיישבת. מכיוון שהיינו יכולים לחשוב, שבגלל שהכהן לא הקריב עדיין קורבן הוא אסור מלאכול בתרומה, בא הפסוק: "וּבָא הַשֶּׁמֶשׁ, וְטָהֵר", ומחדש. הכהן מותר באכילת התרומה מיד בצאת הכוכבים, גם אם לא הקריב עדיין קורבן. אלא שלפי התוספות, שאלתו בעינה עומדת, שהרי הסבר התוספות לכָּתוב במשנה, כי משעה שהכוהנים נכנסים לאכול בתרומתן הוא שיש מקרים שהתנא חוזר על דברים בקיצור, אף שכבר הוזכרו במקום אחר. יוצא מכאן שהקושיה על התנא בעינה עומדת, כלומר, מה בא התנא לחדש שהכפרה איננה מעכבת?! גם כאן נוקט הרי"ל באחד מעקרונות הלימוד של הרי"ק:

			המפרש, אשר יפרש ביאור [...] יפרשנו או בעבור שאין כוח במתחילין לעיין בספר, או בלשון ההוא להבינו הוא סתום וחתום [...] ואם תרצה לעמוד על כוונת המפרש, ולדעת מאיזה פירוש או סברה נשמר או בא למעט — עיין היטב בפירושו והוי מדקדק בו, ותבקש סותרו ומנגדו או הפכו [...] מנהג רש"י ז"ל ושיטתו היא שלא לדבר דבר ושלא להוציא מילה בלשונו שלא לצורך.931

			הרי"ל עושה כאן שימוש מדויק בעקרונות הרי"ק בדרך העיון של מפרשי הגמרא — דיוק נוסף מדברי רש"י והוכחה שרש"י מחדש בדברי האמורא. וכך כותב הרי"ל: "וכל זה הוא לשיטת רש"י", כלומר: לפי רש"י, שאלתו של הרי"ל מתיישבת. אלא שמתוך דיוק בהבנת התוספות ובלשונו, הרי"ל אינו מוצא חידוש בדברי התוספות על דברי התנא,932 ולכן הוא מקשה על דבריו ושואל מדוע התנא בא לחדש בדברי האמורא ('אמר מר'). 

			בהמשך דבריו, הרי"ל מצטט מדברי חכם אחר, הרב אלגאזי, המחלק חלוקה ברורה בין הבנת התנאים את הפסוק "וּבָא הַשֶּׁמֶשׁ, וְטָהֵר" (שמשמעותו המלאה הייתה ברורה להם) ובין אי הבנת האמוראים (ולפיה מובן מאליו שרק בסילוק גמור של אור השמש, רשאי הכהן לאכול בתרומה). הוא מתרץ שהחידוש שנלמד מהפסוק "וּבָא הַשֶּׁמֶשׁ, וְטָהֵר", כלומר, שההמתנה לכפרה אינה מעכבת, היה ידוע לתנאים, אך לא לאמוראים, ולכן הגמרא הרחיבה בכך. לפי זה, מטרת התוספות היא לענות על השאלה "מדוע חזרה המשנה על הלכה שהוזכרה כבר במסכת אחרת?" ואם אכן כך הדבר, הרי ששאלת הרי"ל על התוספות: "מה חידש התנא?" מתייתרת. 

			הרי"ל נוקט כאן בעקרון ה'סברה מבחוץ' שטבע הרי"ק: "וראה גם ראה בכל מאמר או משפט, מה היית סובר מסברתך ומבין בשכלך [...] וזהו הנקרא סברה מבחוץ".933 וכן בעיקרון נוסף שלו — דרכי עיון במחלוקת תנאים ואמוראים: "וצריך אתה לחפש ולדעת מה הסיבה המניעה לכל אחד מהתנאים והאמוראים, ולדעת סברתו של כל אחד מהם: האמוראים שרוצים להקשות כנגד איזה ברייתא, אשר עליו דנין ייקחו אותו למסופק".934

			מגילה יב, ע"ב

			כך מפרשת הגמרא את הפסוק "וַיֹּאמֶר מְמוּכָן לִפְנֵי הַמֶּלֶךְ וְהַשָּׂרִים: לֹא עַל הַמֶּלֶךְ לְבַדּוֹ, עָוְתָה וַשְׁתִּי הַמַּלְכָּה" [אסתר א, טז]: "וַיֹּאמֶר מְמוּכָן, תנא: ממוכן זה המן, ולמה נקרא שמו ממוכן? שמוכן לפורענות. אמר ר' כהנא: מכאן, שההדיוט קופץ בראש". 

			רש"י מסביר את דברי ר' כהנא ועונה על קושיה נסתרת:

			מנין לרב כהנא שהמן הוא הדיוט? ומתרץ: לעיל הוא נמנה אחרון מבין החכמים שיושבים לפני אחשורוש: 'וְהַקָּרֹב אֵלָיו: כַּרְשְׁנָא שֵׁתָר אַדְמָתָא תַרְשִׁישׁ, מֶרֶס מַרְסְנָא, מְמוּכָן' [אסתר א, יד] מהסיבה שהוא הגרוע מכולם, ואדם אחרון זה הוא שפותח בדיבור לפני כולם. וזה מדגים כי הדיוט — האדם הפחות מבין הנמצאים — קופץ בראש.935 

			על סוגיה זו כתב הרי"ל:

			מקשים העולם: למה ר' כהנא לא אמר שהדיוט קופץ בראש, אלא אחר שדרשו חז"ל: 'ממוכן — זה המן'? בלאו הכי נמי, כיוון דאשכחן דקרא ד'וְהַקָּרֹב אֵלָיו: כַּרְשְׁנָא שֵׁתָר אַדְמָתָא תַרְשִׁישׁ, מֶרֶס מַרְסְנָא, מְמוּכָן' — חשיב ממוכן לבסוף, אלמא ממוכן גרוע הוא מכולם, וכתיב: 'וַיֹּאמֶר מְמוּכָן' אלמא דהדיוט — קופץ בראש, והנה מרש"י ז"ל נראה בהדיא דמפרש דדברי ר' כהנא לא קיימי אדרשא דזה המן, אלא אקרא גופיה שזה לשונו: 'מכאן שההדיוט קופץ בראש, שהרי מנה אותו לבסוף, אלמא גרוע הוא והוא קופץ', עד כאן לשונו. ואיברא, דלפי פשטן של דברים לא קשיה מינה על פירוש רש"י, דכך אורחא דגמרא: לפרש מקודם גופה דקרא, ואחר כך מביא הדרשה שנלמד מן הקרא לעלמא. אבל לפי הדרש נראה לפרש דאי לא הווה הך דרשה ד'ממוכן זה המן' — לא היה מסביר ר' כהנא למימר: 'מכאן שההדיוט קופץ בראש', דנימא דלעולם ממוכן הוא הגדול שבהם, והכתוב חשיב מלמטה למעלה. אבל השתא דתנא: 'ממוכן — זה המן', והמן היה הגרוע ולא הגדול דהא כתיב: 'אַחַר הַדְּבָרִים הָאֵלֶּה, גִּדַּל הַמֶּלֶךְ אֲחַשְׁוֵרוֹשׁ אֶת הָמָן בֶּן הַמְּדָתָא הָאֲגָגִי, וַיְנַשְּׂאֵהוּ' [אסתר ג, א], מכלל דעד השתא — לא גדול הווה, שמע מינה שהדיוט קופץ בראש.936

			גם בפירושו זה מטמיע הרי"ל את עקרונות הלימוד שטבע הרי"ק: 

			ואחר כך חזור לעיין הלשון ההוא היטב [...] ותחזור לעיין שנית המובן מכלל הלשון ההוא והדברים ההם. והנה הראשון נקרא 'פשט', והשני נקרא 'דיון דמתניתין'. ובעלי מלאכת ההיגיון קראו לפשט: הקדמה, ולדיוק: תולדה.937 

			הקושיה שמעלה הרי"ל נובעת מקריאה מדוקדקת ומשימת לב לכל מילה בגמרא, כפי שמורה הרי"ק: מדוע ר' כהנא אומר שהדיוט קופץ בראש רק לאחר דרשת הגמרא? הרי אם ר' כהנא רוצה ללמד את העיקרון שהדיוט קופץ בראש, הוא היה צריך לומר זאת בלי קשר לדרשת הגמרא. הרי"ל מתרץ שלפי דברי רש"י, אף שדברי ר' כהנא מובאים בגמרא לאחר דרשת "ממוכן זה המן", אין ר' כהנא מתבסס על זיהוי זה אלא אומר את דבריו על בסיס לשון המגילה עצמה: "ממוכן הוא הדיוט, והוא קופץ בראש", בלי קשר לשאלה אם הוא מזוהה כהמן או לא. רש"י רוצה להוכיח שדברי ר' כהנא מגובים בכתובים. מכיוון שממוכן מוזכר במגילה בסוף שמות חכמי המלך, ר' כהנא כותב שההדיוט קופץ בראש. בפירושו, משתמש הרי"ל בעיקרון שטבע הרי"ק:

			וגם כן מנהגו938 לפרש המשנה או מאמר, או הגמרא, או הברייתא בתחילת העניין כפי המסקנה שבסוף [...] וכבר מנהגו לפרש העניין בתחילה, ואחר כך יחזור לתקן לשון העניין וליישבו כפי העניין.939

			הרי"ל לא רק מסתייע ברש"י, הוא מדייק גם בלשונו ומוכיח שרש"י מבקש להסביר איך הסברו של ר' כהנא מסתדר עם הלשון בפסוק. גם זאת לפי הכלל שקבע הרי"ק: "ויש לך לעיין מה צורך יש עתה בה, אם היה אפשר לומר המאמר ההוא בזולתה, ולהקשות ממנו או לאו, ואם בוטלה אחר כך או לאו".940 אם ללומד יש קושיה על רש"י, עליו לדקדק עד שיגלה שרש"י דייק בהבנת הסוגיה.

			בפירושו משתמש הרי"ל גם בעיקרון של סברה מבחוץ: "וראה גם ראה בכל מאמר או משפט, מה היית סובר מסברתך ומבין בשכלך [...] וזהו הנקרא סברה מבחוץ".941 הרי"ל מסביר את דברי ר' כהנא על דרך הדרש "אבל לפי הדרש נראה לפרש". לאחר שהרי"ל מציין שלפי פשט הדברים אין קושיה על רש"י, הוא מסביר שאלמלא הזיהוי של המן עם ממוכן, לא היה ר' כהנא יכול לקבוע ממיקום ממוכן בסוף רשימת החכמים שממוכן הוא הקטן שבחכמים ולא הגדול שבהם. שהרי ייתכן שהכתוב מונה את רשימת יועצי המלך דווקא מהַפחוּת ועד החשוב, ואז ממוכן הוא הגדול! רק לאחר שהגמרא אמרה שממוכן זהו המן, יכולים אנו להבין מקריאת המגילה בהמשך שהמן היה הגרוע מבין היועצים, שכתוב: "אַחַר הַדְּבָרִים הָאֵלֶּה, גִּדַּל הַמֶּלֶךְ אֲחַשְׁוֵרוֹשׁ אֶת הָמָן בֶּן הַמְּדָתָא הָאֲגָגִי, וַיְנַשְּׂאֵהוּ [ההדגשה שלי]". משמע, שלפני כן הוא לא היה הגדול משרי המלך. לפי פרשנות הרי"ל, לימודו של ר' כהנא נובע מהקביעה שממוכן זהו המן.

			לסיכום, מהעיון בספרו של הרי"ל למדים אנו שישנה התאמה בין עקרונות הלימוד של הרי"ק ובין דרכי הוראת התלמוד של הרי"ל. לאחר שהראנו את הדמיון בין שיטת הרי"ק לשיטת הרי"ל, נעבור לדיון ברב השני שבו עוסק מאמר זה, הרב אברהם הכהן יצחקי.

			4. אישיותו ושיטת לימודו של ר' אברהם הכהן יצחקי

			ר' אברהם הכהן יצחקי (להלן ראה"י) (1864-1800) נחשב לאחד מגדולי רבני תוניס, ושיטת עיונו בתלמוד נחשבה לחשובה שבהן.942 שימש דיין בבית הדין בתוניס, חיבר כמה ספרים, שהחשוב בהם הוא 'משמרות כהונה'943 המחזיק שלושה כרכים וכולל חידושים על כל מסכתות התלמוד, על משניות מסדר טהרות, על כל מדרשי ההלכה ועל המסכתות הקטנות. 'משמרות כהונה' נחשב לא רק לספר המקיף ביותר בתחום העיון התלמודי שנתחבר בתוניסיה, הוא גם נחשב לחיבור המצטיין בעומק העיון שבו. בקרב רבני תוניס אף רווחה התפיסה שמי שלא הבין את דבריו של ראה"י על הסוגיה הנלמדת, סימן שלא עיין בה כראוי.944 מספרים עליו שליד בית מדרשו הייתה טחנת קמח שפעלה ללא הפסקה, ועל אף הרעש הגדול למד ולימד, כתב וחידש בזכות ריכוזו והתמסרותו לתורה.945

			מלבד 'משמרות הכהונה' חיבר ראה"י גם את הספרים 'שולחנו של אברהם', חידושים על ארבעת חלקי ה'שולחן ערוך', ששימש בסיס איתן לפסיקת רבני תוניס בסוף המאה התשע־עשרה והמאה העשרים;946 'כף הכהן', חידושים על התנ"ך בדרך קבלית; 'חסדי כהונה', דרשות להספדים; ו'עיני כהן', על הלכות טרפות.

			בזכות ספריו, 'שולחנו של אברהם', ששימש בקרב רבני תוניס כאחד מעמודי התווך בפסיקת ההלכה, ו'משמרות הכהונה' העוסק בעיון יסודי בסוגיות תלמודיות, הפך ראה"י לאחת הדמויות שהשפיעות במידה רבה על האליטה הרבנית התוניסאית.947

			על דרך הלימוד בבית מדרשו יכולים אנו ללמוד מדבריו של ר' יוסף הכהן טנוג'י (להלן ר' טנוג'י):

			להחזיק ביד תלמידי בית־מדרשו המשחרים את פניו בכל יום ערב ובוקר עדי יהיו למעיינים מופלגים בגפ"ת948 ומהרש"ל ומהרש"א וגדולים בתלמוד ובפוסקים. הוא הרביץ ישיבה גדולה בתוניס בתחילת המאה הזאת949 עד מותו בשנת התרכ"ה. שם היו מתאספים אצלו איזה מגדולי הדור בעת ההיא דיינים ומורי הוראות [...] ועמהם תלמידיו הרבים [...] ומגיד השיעור בגמרא ותוס' אחד מן התלמידים החדשים, וכולם מקשיבים לקולו ומסכתותיהם פתוחים לפניהם, והרב הגדול שעליהם950 מקשה קושיה אחת, ומשיב התלמיד ההוא התירוץ עליה, ואם קצרה יד שכלו מהשיב — משיב חברו הגדול ממנו, וכן הלאה כל אחד עונה חלקו עד שלפעמים משיבים תלמידיו הגדולים, או הרבנים אשר סביבו ועוטרים אותו בשקלא וטריא ארוכה והוא משיב עד שמתברר הדבר כשמלה. ולפעמים נמשך הוויכוח שעות אחדות ומסיימים בדרך זה כל הסוגיה, ומשכא שמעתתא לפעמים שעות רבות, עד שמתברר אצלם כל דבר הסוגיה ההיא עם תוספותיה ומפרשיה והפוסקים הנלווים אליה ונעשית אצלם כסולת נקיה.951

			מתיאורו של ר' טנוג'י אנו למדים שבבית מדרשו של ראה"י למדו גם רבנים ודיינים, בזכות הרמה הלמדנית הגבוהה בו, וכן שמטרת הוראת הגמרא בבית מדרשו הייתה להפוך את הלומד למעַיין. לשם כך הניע ראה"י את תלמידיו ללמידה עצמאית ולחקירת הסוגיה על בוריה. שיטת הלימוד הייתה שהרב הגדול שואל שאלה, וכל תלמיד בבית המדרש מנסה לתרץ את התשובה. אם התלמיד לא ידע את התשובה, המשיכו לתלמיד הגדול ממנו וכן הלאה, עד שהסוגיה הייתה ברורה ובהירה לכולם כמו סולת נקייה העוברת ניפוי מדוקדק לפני אכילתה. לעיתים, דיון כזה נמשך שעות ארוכות. תיאור זה חופף את התיאור שהבאנו לעיל על השיטה להוראת התלמוד של הרי"ק,952 שעודד אף הוא את תלמידיו ללמידה עצמית וביקורתית, למרות הפער של ארבע מאות שנים ביניהם.

			השונה בסדרי הלימוד בבית המדרש של ראה"י, על פי תיאורו של ר' טנוג'י, ובין סדרי הוראתו של הרי"ק הוא, שאצל הרי"ק לא מצאנו שלמדו הלכה כחלק מהסוגיה בתלמוד, הרי שבבית מדרשו של ראה"י הרצון להגיע למסקנה הלכתית היה חלק מובנה מהעיון בסוגיה התלמודית. יתרה מזאת, לימוד ומיצוי הסוגיה היו מסתיימים בהצגת הפסיקה ההלכתית.

			4.1	ניתוח שיטת העיון של ראה"י בספרו 'משמרות הכהונה' והצבעה  על דמיונה לשיטת הרי"ק

			חידושיו של ראה"י על הש"ס בספרו 'משמרות הכהונה' מהווים עדות נוספת להטמעת שיטת העיון התוניסי בבתי המדרש בתוניס. אדגים זאת בעזרת דיון בשתי סוגיות שראה"י דן בספרו. הראשונה היא הסוגיה אותה כבר הזכרנו לעיל בדיון על הרי"ל.953 

			ברכות ב, ע"א

			על סוגיה זו כותב ראה"י:

			גמרא: הא קא משמע לן דכפרה לא מעכבא וכו', הא דלא קאמר קא משמע לן דבצאת הכוכבים הוא, ולא אמרינן ביאת אורו לפי התוס' דבסמוך — משום דבמתניתין לא קתני צאת הכוכבים. ועוד, דהא נמי פשיטא מקרא, ד'וַאֲנַחְנוּ עֹשִׂים בַּמְּלָאכָה' דבסמוך, ועיין להרב זרע יצחק.954

			כפי שציינו כבר לעיל, הגמרא דנה בדברי המשנה, שואלת מתי הכוהנים נכנסים לאכול בתרומתן, ועונה שהכוהנים אוכלים את התרומה בצאת הכוכבים. לפי הגמרא, החידוש בדברי המשנה הוא שהאיחור בהבאת הכפרה אינו מעכב את הכוהנים מלאכול את התרומה בצאת הכוכבים. 

			מקשה ראה"י ושואל: מדוע הגמרא לא כתבה שחידוש המשנה הוא שהכוהנים נכנסים לאכול מיד בצאת הכוכבים, והרי לפי הברייתא מהפסוק "ביאת אורו" אפשר ללמוד שמדובר בצאת הכוכבים? כלומר, הדיון המרכזי הוא בשאלה: מהו הזמן שהכוהנים נכנסים לאכול בתרומתן (בצאת הכוכבים), ואילו הדיון בשאלה: האם כפרה מעכבת או לא, הוא דיון משני. על שאלה זו עונה ראה"י שלוש תשובות:

			מאחר שבמשנה לא כתוב על צאת הכוכבים, אלא על כניסת הכוהנים לאכול בתרומתן, הגמרא נצמדת ללשון המשנה, ורואה צורך לחדש שהאיחור בהבאת כפרה אינו מעכב את הכוהנים מלאכול את התרומה בצאת הכוכבים.

			זמן יציאת הכוכבים הוא פשוט, ולא צריך עליו לימוד מיוחד. בהמשך הגמרא955 לומדים מפסוק מפורש בספר נחמיה: "וַאֲנַחְנוּ עֹשִׂים בַּמְּלָאכָה, וְחֶצְיָם מַחֲזִיקִים בָּרְמָחִים מֵעֲלוֹת הַשַּׁחַר עַד צֵאת הַכּוֹכָבִים", שתחילת הלילה הוא צאת הכוכבים, ולכן הגמרא לא ראתה צורך לחדש עניין שנלמד במפורש מפסוק.

			ראה"י מפנה גם לתירוץ הרי"ל שהזכרנו לעיל,956 שתירץ בדרך שונה משלו. לפי הרי"ל, יש הבדל בין הבנת התנאים להבנת האמוראים. התנאים לא הסתפקו בפירוש הפסוק "ביאת אורו", והיה ברור להם שפירושו זמן צאת הכוכבים. לעומתם, האמוראים הסתפקו שמא "ביאת אורו" הוא זמן צאת הכוכבים, ולכן חידוש הגמרא על דברי המשנה נוגע לאיחור הכפרה שאינו מעכב, ולא קשור לזמן צאת הכוכבים.

			להלן תיאור שיטת הלימוד של ראה"י את הסוגיה: 

			א. 	הבנת פשט הגמרא, העלאת קושיות והבנת שלושה תירוצים על פשט הגמרא. דרך לימוד זו דומה לעקרונות הלימוד של הרי"ק על דרכי העיון בלשון הגמרא: דקדוק בכל מילה בגמרא מתוך הבנה ששום מילה אינה חסרה או מיותרת, וכן סיוע במפרשים, במקרה זה התוספות, בחידוד השאלה.957 דברים אלה מעידים על הטמעת שיטת הלימוד של הרי"ק. 

			ב. 	גם הפניית הלומד לספר 'זרע יצחק' של הרי"ל בסוף דבריו, כדי לתת תשובה נוספת לשאלות, מעידה על המשך הרצף של שיטת רבני תוניס החל מאמצע המאה השמונה־עשרה ועד שלהי המאה התשע־עשרה: הרי"ל העביר את שיטת הלימוד שלו לתלמידיו, ותלמידי תלמידיו העבירו אותה לראה"י. אף שעברו מאה ועשר שנים מפטירת הרי"ל בשנת 1752 ועד הוצאת הספר 'משמרות הכהונה' בשנת 1860, רואים אנו שראה"י הכיר את עקרונות שיטת הלימוד התוניסית והיה מחויב אליה, ולכן לאחר שתירץ את הסוגיה בדרכו, הוא מפנה את הלומד גם לתשובתו של הרי"ל. יוצא אפוא, שרבני תוניס בתקופה הנדונה ידעו, הכירו ואף היו מחויבים לשיטת לימוד שהייתה דומה מאוד לשיטת הלימוד של הרי"ק.

			סוטה ב, ע"א

			אמר ר' יהודה אמר רב: ארבעים יום קודם יצירת הולד, בת קול יוצאת ואומרת: בת פלוני לפלוני.

			על כך כותב ראה"י:

			'בת פלוני לפלוני': הא דלא קאמר 'בת פלוני לבן פלוני' או: 'פלונית לפלוני', נראה לי במאי דאיתא בסוף פרק 'הבא על יבמתו'958 דנחלקו בקיום פריה ורביה: או שני זכרים, או זכר ונקבה. וכדי לצאת ידי שניהם צריך שני זכרים, ונקבה. והשתא אם יאמר 'לבן פלוני': לא ידענא איזה מינייהו, דהא יש לו שני זכרים. אבל בבת, דאין לו אלא בת אחת — סגי בבת, פירוש: וטפי עדיף להזכיר שם אביה, כיוון דכבר איתיה בעולם וניכר, מה שאין כן בבן — דלא סגי ליה בשם אביו. ודיברו חכמים בהווה במי שמקיים פריה ורביה כהלכתו.959

			בניתוח דבריו של ראה"י על הסוגיה הוא שואל מדוע כתוב: "בת פלוני לפלוני" ולא: "בת פלוני לבן פלוני", או לחילופין: "פלונית לפלוני"? לדבריו, שוני לשוני זה אומר דורשני. בתשובתו חידוש עמוק, החודר לעומק הגמרא תוך שימוש ב'סברה מבחוץ'. לדבריו, הסיבה שבגללה נוקטת הגמרא בלשון זו היא שיש בה מחלוקת לגבי חובת פרייה ורבייה — האם מצוות פרייה ורבייה מתקיימת בהולדת שני זכרים או בהולדת זכר ונקבה — מי שרוצה להחמיר ולצאת ידי שתי הדעות, צריך להוליד שני זכרים ונקבה. ניסוח הגמרא "בת פלוני לפלוני" נועד כדי לצאת לידי חובת שתי הדעות: זו המקלה, שלפיה מצוות פרייה ורבייה היא בהבאת בן אחד ובת אחת, שהרי כתוב: "בת פלוני לפלוני"; וזו המחמירה, שלפיה מצוות פרייה ורבייה היא בהבאת שני בנים ובת אחת, שהרי כתוב: "בת פלוני לפלוני". אם היה כתוב: "בת פלוני לבן פלוני", לא היינו יודעים לאיזה משני הבנים של אותו פלוני היא נישאת. ולכן הגמרא נוקטת מונח "בת פלוני לפלוני" שממנו אפשר להסיק שכדי לצאת ידי חובת מצווה פרייה ורבייה, מספיקה בת אחת. 

			ראה"י מיישם ומטמיע כאן את שיטת הרי"ק השמה דגש גם לדרכי העיון בכלליות:

			כלל גדול בעיון שתדקדק הלשון היטב, ותשתדל אם יש בו ייתור לשון או כפל עניין [...] ותדקדק בכל שינוי לשון ושינוי דין [...] ותשתדל להוציא כל הלשון בעניין שכל מילה וכל חלק ממנו יורה על דבר חדש שלא היה מובן מכל הקודם.960 

			הדקדוק של ראה"י בלשון הגמרא מוכיח שהיא מתיישבת דווקא עם השיטה החפצה לצאת ידי שתי הדעות על מספר הילדים הדרוש לקיום מצוות פרייה ורבייה. זאת ועוד, חידושו של ראה"י נובע מתוך לימודו העצמי תוך שימוש בסברה מבחוץ, עיקרון המופיע גם הוא אצל הרי"ק: "מה היית סובר מסברתך או מבין משכלך, בטרם שיבוא התנא או האמורא ההוא. כי יבוא לך מזה תועלת רב [...] וזהו הנקרא סברה מבחוץ".961 

			לסיכום, חידושיו של ראה"י על התלמוד חופפים לעקרונות הלימוד בגמרא שטבע הרי"ק, אף שאין עדויות שהכיר את ספרו.

			5. עקרונות שיטת העיון התוניסי 

			לאור סקירת פועלם ויצירתם של הרב יצחק לומברוזו שפעל במחצית הראשונה של המאה השמונה־עשרה ושל הרב אברהם הכהן יצחקי שחי באמצע המאה השמונה־עשרה, וכן מתוך עיון מדוקדק בחידושיהם על הש"ס, יכולים אנו לשרטט את העקרונות המאפיינים את שיטת העיון התוניסית.962

			מדיניות חינוכית־פדגוגית. רבני תוניס עיצבו מדיניות חינוכית־פדגוגית משלהם, התובעת מהלומד להיות פעיל ועצמאי. הלומדים נדרשו להכין את הסוגיה בעצמם, להגיע להבנות עצמיות, להציג אותן לעמיתיהם ולהתווכח עליהן. הרב הנחה את הדיון, תוך שהוא מעודד את הלומדים להציג את טיעוניהם ישירות ועמוקות כדי להגיע לאמיתה של הסוגיה. הרב היה מתערב רק אם הדיון על הסוגיה הגיע למבוי סתום, אז היה פורש את הבנתו בפני התלמידים. שיטת לימוד זו דרשה מהלומדים יכולות שכליות ואינטלקטואליות גבוהות והתמדה בלימוד הש"ס וההלכה. ההיבט הרגשי והאישי היה חלק מתפיסתם החינוכית של רבני בית המדרש: הרבנים ידעו לחבר אליהם את תלמידיהם, להיות קשובים ליכולותיהם ולסייע להם במימושן. מדובר בתפיסה פדגוגית שחיברה בין תובענות שכלית ואנליטית לצד יחס אישי לכל תלמיד.

			שימת דגש על השפה, על הדקדוק ועל המבנה התחבירי של לשון התלמוד. הרבנים התוניסאים ותלמידיהם בעקבותיהם, הקפידו על עיון מדוקדק בסוגיות הש"ס. הם הבחינו אם יש ייתור לשון או כפל לשון, מתוך אמונה שלשון הגמרא מדויקת ולכל מילה בה יש משמעות. 

			שאלת שאלות והצגת בעיות. שאילת שאלות והצגת הקושי שבסוגיה הם גורמים מהותיים בשיטת הלימוד התוניסית. השיעור היה נפתח בשאלה על דברי התנא, האמורא או פרשני הגמרא. השאלות כוונו להיבט דקדוקי, ומטרתן הייתה להגיע להבנה של כל מילה מתוך הקשרה. השימוש בכלי זה היה תנאי הכרחי כדי להגיע לדרגת מעיין.

			דרכי העיון במחלוקת תנאים ואמוראים. שיטת העיון התוניסית דרשה מהלומד להבין היטב את מחלוקות התנאים והאמוראים, לאתר את הסיבה למחלוקת ואת השוני המעשי הנובע ממחלוקת זו. נוסף על כך, נדרש הלומד לזהות אם המאמר בגמרא מתייחס למשנה, לברייתא או למקור אחר, ומתוך דיוק זה כיצד להגיע למסקנה הנדרשת. 

			גילוי החידוש והגדרת הלומד כמעיין. שני קווים מקבילים נשזרו לאורך הדורות בדרכי הלימוד של רבני תוניס. ראשית, הלומד נדרש להתאמץ ולזהות את החידוש של בעל המאמר, ולאתר אם הוא נובע ממילה כתובה או מהלכה חדשה. דרישה זו תרמה ליכולת הלומדים לחדש חידושים בסוגיה, ואף נתנה להם את התחושה שהם נמצאים בבית המדרש של אביי ורבא. שנית, מהסקירה שהובאה לעיל, רואים גם שאחת המטרות המרכזיות של שיטת העיון התוניסית הייתה להביא את הלומד לדרגת מעַיין, כלומר לומד שהגיע לרמת לימוד גבוהה וביכולתו לסבור סברה מתוך דברי הגמרא או להבין את פנימיות הסוגיה משכלו.

			דרכי עיון בלשון המפרשים. מטרת העיון במפרש התלמוד הייתה שהלומד יגיע להבנות בסוגיה שלא הצליח להגיע אליהן בכוחות עצמו. שיטה זו דרשה מהלומד לעיין בפרשן ביסודיות ובעמקות ולהתאים בין סברת הפרשן לדברי הגמרא. בהמשך, נדרש הלומד לבחון אם הפרשן הגיע להבנה שלמה של הסוגיה, או אם לדעתו הפרשן לא הגיע לכך. מעיון בספרי החידושים שנסקרו נוכחים אנו לדעת כי רבני תוניס עיינו, התווכחו וכתבו חידושים על שלושה מפרשני התלמוד: רש"י, התוספות והמהרש"א. למרות עדותו של החיד"א על עיונם במהרש"ל, אין עדות לכך בחידושי רבני תוניס.

			כפי שהראנו לאורך המאמר, כל עקרונות שיטת העיון התוניסי תואמים לעקרונות של שיטת הלימוד של הרי"ק והושפעו מהם.

			6. סיכום

			מטרת המאמר הייתה לבחון את שיטת העיון התלמודי שרווחה בישיבות תוניס מאמצע המאה השמונה־עשרה עד שנות השישים של המאה התשע־עשרה, כדי להתחקות אחר מקורות שיטת לימוד זו, המכונה 'העיון התוניסי'. במאמר הראינו כי לפי מקורות המידע המצויים בידינו, שיטת הלימוד התוניסית הושפעה במגוון דרכים ומרכיבים משיטת הלימוד של הגאון מקסטיליה, רבי יצחק קנפנטון, וכן מספרו 'דרכי הגמרא'. מעיון בספרים שחיברו רבני תוניס במאות השמונה־עשרה והתשע־עשרה, נמצא שבתוניס למדו ולימדו לפי עקרונות הלימוד של הרי"ק. מקורות המידע המצויים מתקופה זו רבים ומגוונים, ורק את חלקם הבאנו במאמר זה. מקורות אלו סייעו להגיע להבנת שיטת הלימוד עצמה וכן לעמוד על המקורות שהשפיעו עליה. הטמעת שיטת ה'עיון הספרדי' בבתי המדרש בתוניס באה לידי ביטוי הן באופן הלימוד של הסוגיה ושל ניתוחה, והן בדרך שבה התנהל הלימוד בבית המדרש, שמטרתה הייתה הפיכת התלמיד ללומד עצמאי בעל חוש ביקורת, ובהמשך, למעיין. הרבנים שחידושיהם הובאו בסעיפים 3 ו־4 הם דוגמה לתלמידים שברבות הימים נהיו מעַיינים, וממעַיינים הפכו לראשי בית־מדרש, שברבות הימים הנחילו לתלמידיהם את שיטת העיון ששמה יצא למרחוק כ'עיון התוניסי'. 

					855	לתיאורים ברוח דומה לזה ראו הקר, לדמותם הרוחנית, עמ' 48; מרציאנו, מארגון לקסטיליה, עמ' 598-597. 

				

				
					856	דימיטרובסקי, בית מדרשו, עמ' פד-פה.

				

				
					857	קנפנטון, דרכי הגמרא, עמ' ג.

				

				
					858	שם, עמ' ג.

				

				
					859	שם, עמ' ד. 

				

				
					860	על פי משלי ג, ה: "בְּטַח אֶל ה' בְּכָל לִבֶּךָ, וְאֶל בִּינָתְךָ אַל תִּשָּׁעֵן. בְּכָל דְּרָכֶיךָ דָעֵהוּ, וְהוּא יְיַשֵּׁר אֹרְחֹתֶיךָ".

				

				
					861	על פי דברי רַבִּי נְהוֹרַאי במסכת אבות ד, יד: "הֱוֵי גוֹלֶה לִמְקוֹם תּוֹרָה. וְאַל תֹּאמַר שֶׁהִיא תָבוֹא אַחֲרֶיךָ, שֶׁחֲבֵרֶיךָ יְקַיְּמוּהָ בְיָדֶך. וְאֶל בִּינָתְךָ אַל תִּשָּׁעֵן".

				

				
					862	בויארין כותב: "לא הובאו בבית־המדרש [של הרי"ק, י"ח] לא סוגיות מקבילות ולא סוגיות מוחלפות, זאת בניגוד גמור לדרך הראשונים. לעומת זאת, בתוך תחומי הסוגיה היה המחקר קפדני ומייגע ומאריך". בויארין, העיון הספרדי, עמ' 5. 

				

				
					863	בנטוב, שיטת הוראת, עמ' לג. גם לבויארין ומרציאנו דעה כזאת.

				

				
					864	קנפנטון, דרכי הגמרא, עמ' ז ואילך. כל המובאות בסעיף זה לקוחות מעמודים אלו. 

				

				
					865	בהמשך המאמר אדון בצורך הרי"ק להתייחס לתורות ההיגיון שרווחו בתקופתו.

				

				
					866	בויארין, העיון הספרדי, עמ' 6, הערה 23.

				

				
					867	תלמיד ר' יצחק אבוהב וחתנו של ר' יצחק די לאון.

				

				
					868	דימיטרובסקי, בית מדרשו, עמ' פח, הערה 286. 

				

				
					869	קנפנטון, דרכי הגמרא, עמ' כה ואילך.

				

				
					870	שם, עמ' כה.

				

				
					871	שם, עמ' כז ואילך.

				

				
					872	שם, עמ' כח; דימיטרובסקי, בית מדרשו, עמ' פח, הערה 286.

				

				
					873	שם, עמ' ז.

				

				
					874	שם, עמ' ט.

				

				
					875	שם, עמ' כה.

				

				
					876	שם, עמ' יז.

				

				
					877	בויארין, העיון הספרדי, עמ' 52.

				

				
					878	דימיטרובסקי, בית מדרשו, עמ' עט.

				

				
					879	אומנם הבאתי לעיל את דעת מרציאנו שרבו של הרי"ק היה אביו, ר' יעקב (שמוצאו כנראה מארגון), אך לא מצאתי מקורות אחרים לטענה זו.

				

				
					880	על שיטת הלימוד הספרדית־מזרחית במאות האחת־עשרה-שלוש־עשרה, ראו חדד, שיטת הוראת, עמ' 15-11.

				

				
					881	בויארין, העיון הספרדי, עמ' 47.

				

				
					882	לדעת בויארין מקור המונח 'מעיין' הוא בהגות ימי הביניים: "אראה בע"ה, שהוא כל כולו לקוח מן הלשון הטכני של הוגי ימי־הביניים, וביתר דיוק מחכמי הדיבור, הוא ההיגיון". ראו שם, עמ' 47.

				

				
					883	שם, עמ' 50-49. דברים דומים כתב מרציאנו, אלא שלהבדיל מבויארין, המייחס את שילוב העיון בתלמוד עם תורת הלשון מהפילוסופיה של אריסטו, אל הרי"ק עצמו, מרציאנו מייחס השפעה זו לרקע שממנו הגיע הרי"ק: בתי המדרש בארגון ושילובם בזרם הרבני־משכילי.

				

				
					884	גרוס, קווים לתולדות, עמ' 14.

				

				
					885	שם, הערה 50. 

				

				
					886	במחקרי אני דן בשאלה, עד כמה מקבילה שיטת הלימוד של הרב קנפנטון לזו של חכמי מזרח אירופה, בדגש על שיטת הלימוד של המהרש"ל והמהרש"א. עוד על כך, ראו חדד, שיטת הוראת, עמ' 45-40.

				

				
					887	בויארין, העיון הספרדי, עמ' 68.

				

				
					888	זכות, ספר יוחסין, עמ' 2.

				

				
					889	שם, עמ' 2.

				

				
					890	שם, עמ' 2.

				

				
					891	שם, עמ' 9.

				

				
					892	שם, עמ' 215.

				

				
					893	שם, עמ' 12.

				

				
					894	עמאר, הספרות הרבנית.

				

				
					895	חיד"א, מעגל טוב, עמ' 5.

				

				
					896	מתוך הפטרת היום הראשון של ראש השנה, שמ"א א, כה. 

				

				
					897	בבלי, ברכות לא, ע"ב.

				

				
					898	חיד"א, מעגל טוב, עמ' 56.

				

				
					899	קאיד הוא פרנס האחראי על קהילת היהודים הגוראנים שהתמנה על ידי הביי. הקאיד שמונה היה בעל סמכויות פחותות ומצומצמות מאלו של הקאיד המקובל (בקהילה המוסלמית), אך עצם ההישג העיד על מעמדם הרם של הגוראנים בעיני השלטון.

				

				
					900	ראו סעיף 1.5.

				

				
					901	חיד"א, מעגל טוב, עמ' 61.

				

				
					902	שם, עמ' 57.

				

				
					903	המהרש"ל — ר' שלמה בן יחיאל לוריא (נולד בבריסק שבליטא ב־1510 ונפטר בלובלין ב־1573) היה מגדולי פוסקי ההלכה ופרשני התלמוד. ספריו 'חכמת שלמה' ו'ים של שלמה' נחשבים לאבני יסוד בפרשנות התלמוד.

				

				
					904	המהרש"א — ר' שמואל אליעזר אידלש (נולד בקז'ימייז' שליד קרקוב בשנת 1555 — נפטר בשנת 1631), רב ומפרש התלמוד. היה מגדולי התורה בפולין בתקופתו. קנה את מקומו בעולם התורה בזכות חידושיו מאירי העיניים באגדות התלמוד הבבלי.

				

				
					905	עוד על הסיבות שבגללן אנו מניחים שבתוניס למדו על פי עקרונות הלימוד של הרי"ק, כאשר החיד"א מעיד מפורשות שהם העמיקו חקר במהרש"ל ובמהרש"א האשכנזים, ראו חדד, שיטת הוראת, עמ' 44-38. במחקרי הראיתי איך עקרונות ושיטות הלימוד של המהרש"ל והמהרש"א חפפו לאלו של הרי"ק.

				

				
					906	חרובי טוען שבהכנסת פרשנים אלו החלה שיטת לימוד חדשה ולא היא, מאחר שלימוד גמרא ורש"י היה הבסיס לשיטת הרי"ק, ורק לאחר פטירתו הוכנס לימוד התוס' בקביעות. חרובי, האליטה התורנית, עמ' 19. זאת ועוד, שיטת לימודו של הרי"ק דומה לאלו של המהרש"ל ושל המהרש"א (כאן לא איכנס לדיון אם המהרש"ל והמהרש"א קיבלו שיטה זו מתלמידי תלמידיו של הרי"ק), שכן קיימת חפיפה בהרבה מעקרונות הלימוד בין שתי השיטות. אפשר לומר שהחידוש הלמדני בתוניס לא נבע מהכנסת פרשנים אלו, אלא מהכנסת מפרשי תלמוד התואמים את עקרונות הלימוד שנלמדו בתוניס.

				

				
					907	חרובי, האליטה התורנית, עמ' 20. 

				

				
					908	חיד"א, מעגל טוב, עמ' 57.

				

				
					909	קנפנטון, דרכי הגמרא, עמ' ד.

				

				
					910	עמאר, ספריית 'עץ חיים', עמ' 112.

				

				
					911	חיד"א, מעגל טוב, עמ' 63. יש לציין שביקורת דומה נשמעה כלפי ישיבתו של הרי"ק בקסטיליה. היו שביקרו את הדרך החינוכית־דתית שלה על רקע התמקדותם של הלומדים בפלפול והזנחתם את המעשה ולימוד ההלכות. גרוס, קווים לתולדות עמ' 14. ביקורת זו מחזקת את הדמיון בין שיטת הלימוד של הרי"ק לשיטת העיון התוניסי, המביאה עמה ביקורת זהה.

				

				
					912	ישנם עוד כמה רבנים שלמדו ולימדו בתוניס באותם ימים לפי עקרונות הלימוד של הרי"ק, אך מפאת קוצר היריעה בחרתי להתמקד בשניים בולטים המשקפים בספריהם ובעדויות עליהם את הטמעת שיטת העיון התוניסי.

				

				
					913	כהן, מלכי תרשיש, עמ' רב-רד.

				

				
					914	החל מהמאה השש־עשרה חיו בתוניס שתי קהילות: הקהילה התוניסאית שאליה השתייכו היהודים הוותיקים שחיו בעיר תוניס מזה דורות רבים, והקהילה הפורטוגלית שאליה השתייכו בניהם של מגורשי ספרד ופורטוגל, שהיגרו לתוניס דרך ליוורנו שבאיטליה. יהודים אלה היו סוחרים אמידים שהוסיפו לקיים קשרים מרובים עם ליוורנו, ונקראו 'פורטוגזים', 'גראנה' ו'גוראנים'. בהגיעם לתוניס, הצטרפו לקהילה התוניסאית, אולם בשנת ת"ע (1710) פרשו ממנה, ובמשך הזמן התנהלו כקהילה נפרדת שהיו לה בית כנסת, בית דין ומערכת שחיטה משל עצמה. בין שתי הקהילות שררו מחלוקות ומתיחויות גדולות, אך למרבה הפלא שיטת הוראת התלמוד בשתי הקהילות הייתה זהה.

				

				
					915	חיד"א, מעגל טוב, עמ' 57.

				

				
					916	הספר יצא בכמה מהדורות. כאן המובאות ממנו לקוחות מתוך הספר 'ועד חכמים' שבהוצאת ישיבת 'כיסא רחמים'.

				

				
					917	עוד על ספר זה ראו עמאר, הספרות הרבנית, עמ' 221-220; כהן, מלכי תרשיש, עמ' רג.

				

				
					918	חרובי, האליטה התורנית, עמ' 25. קאיד היהודים דאז, יהושע הכהן־טנוג'י, ניסה לייסד בית דפוס עברי בתוניס. הוא רכש באיזמיר מכונת דפוס משומשת והעבירה לעירו. 'זרע יצחק' הוא הספר הראשון והאחרון שנדפס בבית דפוס זה. הציוד המיושן והעובדים הלא מיומנים גרמו לדפוס מטושטש. לאחר זמן קצר נסגר בית הדפוס, וספריהם של חכמי תוניס שבו ונדפסו בליוורנו.

				

				
					919	מגדולי רבני תוניס (נפטר בשנת 1781). עוד על אישיותו ראו כהן, מלכי תרשיש, עמ' קצז.

				

				
					920	ועד חכמים, א, עמ' 9.

				

				
					921	ראו סעיף 1.1.

				

				
					922	ראו סעיף 1.2.

				

				
					923	ראו סעיף 1.1.ד.

				

				
					924	ויקרא כב, ז.

				

				
					925	שם, דיבור המתחיל "מאי וטהר? טהר יומא".

				

				
					926	שם, דיבור המתחיל "והא קא משמע לן דכפרה לא מעכבא".

				

				
					927	'לחם סתרים על מסכת עבודה זרה' לר' שלמה בן אברהם אלגאזי (1683-1610). חי באיזמיר בתורכיה.

				

				
					928	לומברוזו, זרע יצחק, א, עמ' א (הציטוטים מתוך המהדורה שבתוך הסדרה ועד חכמים).

				

				
					929	התהליך של כפרת כהן שנטמא כולל שלושה דברים: טבילה, הערב שמש וכפרת קורבן, ורק שני הראשונים מעכבים אכילת תרומה. 

				

				
					930	קנפנטון, דרכי הגמרא, עמ' ח.

				

				
					931	שם, עמ' כה-כז. 

				

				
					932	על הסיבות שבגללן לא הזכיר הרי"ק את בעלי התוספות, ראו סעיף 1.3.

				

				
					933	קנפנטון, דרכי הגמרא, עמ' ז.

				

				
					934	שם, עמ' יח-כ.

				

				
					935	דיבור המתחיל "מכאן שההדיוט קופץ בראש".

				

				
					936	לומברוזו, זרע יצחק, עמ' תב.

				

				
					937	קנפנטון, דרכי הגמרא, עמ' ז. מכאן שדברי קנפנטון נכונים גם לאגדה ולא רק לסוגיות הלכה.

				

				
					938	של רש"י.

				

				
					939	קנפנטון, דרכי הגמרא, שם, עמ' כז.

				

				
					940	שם, עמ' כז.

				

				
					941	שם, עמ' ז.

				

				
					942	כהן, מלכי תרשיש, עמ' קצג-קצה.

				

				
					943	ספר זה מופיע בתוך הספר 'ועד חכמים', שבהוצאת מכון הרב מצליח.

				

				
					944	מזוז, דרכי עיון, עמ' קנה. 

				

				
					945	שם, שם עמ' קנה.

				

				
					946	כהן, מלכי תרשיש, עמ' קצד.

				

				
					947	חרובי, שם, עמ' 45.

				

				
					948	גמרא, רש"י ותוספות.

				

				
					949	המאה השביעית לאלף השישי: משנת ת"ר ואילך.

				

				
					950	ראה"י.

				

				
					951	טנוג'י, תולדות חכמי תוניס, עמ' סח.

				

				
					952	ראו סעיף 1.

				

				
					953	ראו סעיף 3.2.

				

				
					954	ועד חכמים א, עמ' א.

				

				
					955	ברכות ב ע"ב.

				

				
					956	סעיף 3.2.

				

				
					957	קנפנטון, דרכי הגמרא, עמ' ז-ט, כה-כז.

				

				
					958	בבלי, יבמות סא, ע"ב.

				

				
					959	כהן, 'משמרות כהונה', בתוך 'ועד חכמים', עמ' רט. 

				

				
					960	קנפנטון, דרכי הגמרא, עמ' ג.

				

				
					961	שם, עמ' ז-ח.

				

				
					962	הסדר שעל פיו הבאתי את העקרונות אינו מעיד על סדר חשיבותם. 

				

			

		
	
			רשימת המקורות

			בויארין, העיון הספרדי = ד' בויארין, העיון הספרדי, ירושלים תשמ"ט.

			בנטוב, שיטת הוראת חיים בנטוב = ח' בנטוב, 'שיטת הוראת התלמוד בישיבות שאלוניקי ותורכיה', ספונות, 13 (תשל"א-תשל"ח), עמ' ה-קב.

			בער, קווי יסוד = י' בער, 'קווי יסוד בהתפתחותה ההיסטורית של היהדות בימי הביניים', מאזנים, כג (תשכ"ז), עמ' 215-201.

			גרוס, קווים לתולדות = א' גרוס, 'קווים לתולדות הישיבות בקסטיליה במאה החמש־עשרה', פעמים, 31 (תשמ"ז), עמ' 21-3.

			גרוס, רבי יוסף = א' גרוס, רבי יוסף בן אברהם חיון מנהיג קהילת ליסבון ויצירתו, רמת גן תשנ"ג.

			דוד, לקורותיו = א' דוד, 'לקורותיו של רבי יצחק קנפנטון מגדולי חכמי ספרד במאה החמש־עשרה', קרית ספר, נא (תשל"ו), עמ' 326-324.

			דימיטרובסקי, בית מדרשו = ח"ז דימיטרובסקי, 'בית מדרשו של רבי יעקב בירב בצפת', ספונות, ז (תשכ"ג), עמ' מא-קב.

			___, על דרך הפלפול = ח"ז דימיטרובסקי, 'על דרך הפלפול', בתוך ש' ליברמן (עורך), ספר היובל לכבוד שלום בארון, ירושלים תשל"ה, עמ' 182-111.

			הקר, לדמותם הרוחנית = י' הקר, 'לדמותם הרוחנית של יהודי ספרד בסוף המאה החמש־עשרה', ספונות, יז (תשמ"ג), עמ' 95-21.

			ועד חכמים = ועד חכמים, כרכים א-ז, בני ברק תשנ"ו.

			זכות, ספר יוחסין = א' זכות, ספר יוחסין השלם, ירושלים תשכ"ג. 

			חדד, שיטת הוראת = י' חדד, 'שיטת הוראת התלמוד בבתי המדרש בתוניס במאות השמונה־עשרה והתשע־עשרה', עבודת מוסמך, אוניברסיטת בר־אילן, רמת גן תשע"ז.

			חיד"א, מעגל טוב = חי"ד אזולאי, מעגל טוב השלם, ירושלים תרצ"ד 1934.

			חרובי, האליטה התורנית = י' חרובי, 'האליטה התורנית של העיר תוניס בעידן המודרני 1873-1921', עבודת דוקטור, אוניברסיטת תל אביב, תל אביב 2013.

			טנוג'י, תולדות חכמי תוניס = י"כ טנוג'י, תולדות חכמי תוניס, בני ברק תשמ"ח. 

			כהן, מלכי תרשיש = ב"ר כהן, מלכי תרשיש: תולדות רבני תוניסיה וחיבוריהם, נתיבות תשמ"ו.

			לומברוזו, זרע יצחק = י' לומברוזו, 'זרע יצחק', בתוך ועד חכמים, מכון הרב מצליח, בני ברק תשנ"ו.

			מזוז, דרכי עיון = מ' מזוז, דרכי עיון, בני ברק תשע"ב.

			מרציאנו, מארגון לקסטיליה = י' מרציאנו, 'מארגון לקסטיליה: לתולדות שיטת לימודם של חכמי ספרד במאה החמש־עשרה', תרביץ, עז, ג-ד (תשס"ח), עמ' 599-573.

			עמאר, הספרות הרבנית = מ' עמאר, 'הספרות הרבנית', בתוך ח' סעדון (עורך), תוניסיה: קהילות ישראל במזרח במאות התשע־עשרה והעשרים, ירושלים תשס"ה, עמ' 116-99.

			___, ספריית "עץ חיים" = מ' עמאר, 'ספריית הישיבה "עץ חיים": אספקלריא לעולמם הרוחני של החכמים בתוניס בשלהי המאה התשע־עשרה', בתוך א' חזן וח' סעדון (עורכים), תרשיש: מחקרים ביהדות תוניסיה ובמורשתה, רמת גן תשס"ט, עמ' 146-109.

			קנפנטון, דרכי הגמרא = ר' י' קנפנטון, דרכי הגמרא, זיכרון יעקב תשנ"ג.

		
	
			ויקטור חיון963

			שמות פרטיים בקהילות יהודי תוניסיה

			הקדמה

			חקר השמות הפרטיים בערבית־יהודית־תוניסאית, שרווחו מאות שנים בקהילות יהודי תוניסיה, חושף עושר לשוני ותרבותי ייחודי לקהילה היהודית התוניסאית, ואין כדוגמתו בשום קהילה יהודית אחרת בארצות האסלאם.964

			שמות המשפחה של יהודי צפון אפריקה ובכלל זה יהודי תוניסיה זכו למחקרים חשובים, מקצתם חופפים זה את זה ומקצתם משלימים זה את זה, שהניחו את היסודות למחקר מקורות השמות ומשמעותם.965 נציין כמה מהם. מוריס אייזנבט (1958-1883) היה רבה הראשי של קונסטנטין באלג'יריה (1932-1928), הרב הראשי של הבירה אלג'יר (1941-1932) ולאחר מכן הרב הראשי של אלג'יריה. אייזנבט חיבר את אחד הספרים המפורטים החשובים הראשונים על האונומסטיקה של יהודי צפון אפריקה,966 וכן הוציא לאור שבעה ספרים על יהדות צפון אפריקה, ובהם מחקר על יהודי אלג'יריה ותוניסיה בתקופה העות'מנית967 ומחקר על יהודי מרוקו. אברהם לרדו968 היה משכיל יהודי שחי בטנג'יר שבמרוקו הספרדית. לצד עיסוקו המשפחתי בסחר בינלאומי והיותו סגן ראש הקהילה היהודית בטנג'יר הוא חקר את קהילת יהודי מרוקו ואף כתב ספר על תולדות יהודי מרוקו ושמותיהם.969 יוסף טולדנו חקר את יהדות מרוקו וכתב כמה ספרים על שמות יהודי צפון אפריקה, כגון 'דיוקן של קהילה יהודית מרוקאית — מקנס', 'היסטוריה של משפחות, שמות משפחה של יהודי צפון אפריקה'.970 פול סבג, סוציולוג והיסטוריון, חוקר של תוניסיה ויהודיה,971 הוציא לאור ספר על שמות יהודי תוניסיה,972 כשנתיים לפני שהלך לעולמו. ההיסטוריון והכלכלן ז'אק טייב, חוקר חשוב של יהדות תוניסיה, כתב גם הוא ספר על שמות המשפחה של יהודי המגרב.973 למעט אייזנבט, יהודי צרפתי שחי מרבית חייו באלג'יריה, החוקרים האחרים הם ילידי צפון אפריקה. הם עמדו במחקריהם על המורכבות של שמות המשפחה היהודיים, שניתן ללמוד מהם גם על הרב־גוניות האתנית של הקהילות ואופני התבססותן במגרב.

			הבלשן אלכסנדר ביידר, מחבר מילונים של שמות יהודיים בקהילות שונות באירופה, כתב מילון (2017) שמות של יהודי צפון אפריקה, גיברלטר ומלטה, המתבסס בין היתר על המחקרים הנזכרים לעיל.974 הוא גם פרסם מאמר המנתח את המחקרים האלה ומפרט את המאחד והמבדיל ביניהם.975 המאמר ראה אור בספר שערך אהרן דמסקי, 'השמות היהודיים בקהילות הספרדיות בגולה'.976 חוקרת הלשון וחברת האקדמיה ללשון העברית, יהודית הנשקה, כתבה מאמר על שמות המשפחה והשמות הפרטיים של בני קהילת יהודי לוב המופיעים בארכיונו העשיר של רבהּ האחרון של הקהילה, הרב יששכר חכמון. הארכיון נשמר באוניברסיטת ייל, ניו הייבן, שבארה"ב.977 לאלה מתווספים שני מאמרים של כותב מאמר זה. המאמר הראשון הוא פרק בעבודת דוקטור על שמות המשפחה, השמות הפרטיים והכינויים של יהודי העיר נאבל שבתוניסיה.978 המאמר השני עוסק בשמות המשפחה והשמות הפרטיים של יהודי העיר נאבל שבתוניסיה, והוא כלול בקובץ מאמרים שערך אהרן דמסקי (הוצאת אוניברסיטת מרילנד בארה"ב).979

			במחקרים החשובים האלה נחקרו בעיקר שמות משפחה בצפון אפריקה בכלל, או בתוניסיה בנפרד, עם אזכורים מעטים ואקראיים לשמות פרטיים. כמו כן, במחקרים באונומסטיקה של קהילות מחוץ לצפון אפריקה פורטו גם שמות פרטיים. למשל, מאמרם של תמר אלכסנדר ויעקב בן טולילה דן בשמות פרטיים בפתגמים מן החכתיה.980 ואולם, טרם יוחד מחקר לשמות הפרטיים בערבית־יהודית של יהודי תוניסיה והיווצרותם. מאמרנו זה יתרום להבנת נושא זה.

			השמות הפרטיים שהיו נהוגים דורות רבים החלו להיעלם מהנוף הקהילתי היהודי התוניסאי, מאחר שרוב בני הקהילה, שהיגרו בעיקר לצרפת ולישראל, חדלו להשתמש בהם. מחקרנו, שהתמקד תחילה בשמות הפרטיים של יהודי נאבל, התרחב לכלל הקהילה היהודית בתוניסיה. איסוף החומר ועיון בו חשפו בפנינו אך מקצת ממגוון של שמות פרטיים בערבית־יהודית־תוניסאית ושל מורכבות לשונית, המצדיקים חשיפה של אוסף השמות הפרטיים היהודיים שהיו נהוגים בתוניסיה.

			המקורות

			החומר למחקר זה מבוסס על מקורות מגוונים: מסמכים רשמיים, ציבוריים ופרטיים, כתובות, תעודות לידה, תעודות נישואין, תעודות פטירה וחילופי מכתבים בערבית־יהודית־תוניסאית, בצרפתית ובאיטלקית. אלה נמצאים בעיקר ברשות הפרט, ובעידן הרשתות החברתיות הם מועלים למרשתת. ספרי הרבנים התוניסאים שופעים בשמות, בעיקר בפרקי ההקדמה, המכונים בדרך כלל 'תולדות המחבר'. הם כוללים אזכור שמותיהם של בני משפחה לרבות שמות פרטיים, קשרי משפחה של בנים ובנות. דוגמה בולטת בנושא יש בספר 'חן טוב למרי נפש' לרבי נסים חדד, שבנו רבי משה חדד הוציאו לאור.981 בהקדמה מופיעות רשימות מפורטות של בני משפחות שונות בקהילת יהודי נאבל שבתוניסיה. זה מכרה זהב לעוסקים בגנאלוגיה ובאונומסטיקה. באותה ספרות רבנית מופיעות גם רשימות התורמים להוצאת הספר, המבקשים להקדיש את תרומתם לזכר קרוב משפחה שהלך לעולמו. הכתובים מזכירים את שמו של הנפטר, פלוני בן פלמוני. פרטים מעניינים נמצאים גם בעמוד הראשון אחרי הכריכה, שבדרך כלל כתובה בו הקדשה לפלוני בן פלמוני ולעיתים מצוין תאריך. יש בנמצא גם פרטים בעיתונים, יהודיים בתוניסיה וישראליים בארץ.982 קהילות יהודיות בתפוצות, בעיקר בין יוצאי תוניסיה החיים בצרפת וגם בין קהילות תוניסאיות בארץ, מוציאות לאור ומחלקות חוברות ופרסומים קהילתיים עם ברכות לרגל לידה או נישואין, וכן מודעות אבל המפרטות שמות משפחה ושמות פרטיים. הכיתוב על גבי המצבות (Épitaphe) בבתי־החיים983 והרישום על נרות הנשמה שעל קירות בתי הכנסת ('קאנדיל') בתוניסיה, בצרפת ובישראל,984 הם מקורות חשובים ביותר לאיסוף שמות פרטיים שהיו בשימוש באזורים שונים בתוניסיה ובזמנים שונים לאורך חיי המשפחה. גם בית הכנסת הוא מקור לאיסוף שמות בשני אירועים שונים לפחות. האחד, כשקוראים לאחד המתפללים, 'פלוני בן פלמוני', לבוא לעלות לתורה. השני, כשאיש מבקש להזכיר את שמו המלא של נפטר בעת תפילת השכבה לזכרו. מדובר על מידע אקראי ומזדמן, שיֹאבַד אם חוקר לא ישים לבו אליו ויעשיר את אוסף השמות. במחקר אפשר גם לברר מנין בא האיש ולפעמים מה משמעות שמו. המידע הזה לא נמצא בשום מקום נגיש לחוקר, כי הוא נשמר ברשות הפרט או המשפחה. אבל היות החוקר בבית הכנסת התוניסאי היא הזדמנות עבורו לזכור שם זה או אחר ולהוסיף אותו לבסיס הנתונים של השמות שברשותו. מקור עשיר של שמות פרטיים נמצא באוסף של עדויות בעל פה שהצטבר במהלך המחקר שנערך על יהדות צפון אפריקה בכלל ויהדות תוניסיה בפרט. נמצא גם חומר בספרים על יהודי תוניסיה, כגון ספרי היסטוריה ומחקרים המזכירים את יהדות תוניסיה, בהם שמות של האישים המשפיעים שהנהיגו את הקהילות. מקור חשוב מאוד הוא קבוצות יהודים יוצאי תוניסיה ברשתות החברתיות ובמרשתת.

			עושר המקורות שברשותנו העלה שאלות מחקריות, כגון איך נוצרו השמות הפרטיים? מי המציא אותם? מה השפיע על החברה שגרם להיווצרותם? למעשה, השמות האלה נוצרו עקב התפתחות חברתית של ריבוי תרבויות ומיזוגן ושל מפגש לשונות שונים בתוניסיה, ולא ביוזמת אדם או קבוצה כלשהם.

			כמו כן ברשותנו אוסף של כינויים. אפשר להבדיל בין כינויי שמות משפחה ובין כינויי שמות פרטיים.985 גם אלה וגם אלה ניתנו למשפחות ולאנשים ספציפיים. נושא זה מצריך דיון נפרד, החורג ממסגרת מאמר זה.

			המקורות הלשוניים של השמות ומקביליהם בשפות אחרות

			לשמות הפרטיים המקובלים בקהילה היהודית התוניסאית היו לפחות חמישה רכיבים לשוניים: עברית, ערבית, ספרדית, איטלקית וצרפתית.

			מן המקורות והשמות שנאספו ומופיעים ברשימה המצורפת להלן, מתברר שעד סוף המאה התשע־עשרה, ואף בתחילת המאה העשרים, ניתנו תחילה שמות פרטיים עבריים שמקורם בתנ"ך. לאחר מכן החלו להופיע שמות פרטיים בערבית־יהודית־תוניסאית שמקורם בשפה העברית, אבל חלו בהם שינוים ושיבושים שמקורם בהגייה הערבית־יהודית־תוניסאית ובשפה הערבית ובדקדוק שלה.

			בתחילת המחקר ניתחנו את כל השמות שנאספו לרשימה מתוך אלה שהיו בשימוש הקהילה. נוסף על שמות בעברית, היו שמות פרטיים ייחודיים שמקורם בערבית כלשון מארחת ובאיטלקית ובצרפתית כלשונות הדיבור הזרות הנוספות. תערובת של תרבויות ומנהגים ממקורות שונים השפיעה במובהק, ובאה לידי ביטוי יצירתי בשמות וכינויים, הן בשמות הגברים והן בשמות הנשים.

			יצוין שבשלהי המאה התשע־עשרה ניכרו בשמות השפעות זרות הנובעות מהעושר האתני והחברתי של תוניסיה, שבה חיו ספרדים, איטלקים, מלטזים, צרפתים ועוד. למשל, השפעות אלה הטביעו את חותמן על שיבושים לשוניים שמקורם באיטלקית ומעט בספרדית. אבל בתהליך הדרגתי התחילה בחירת שמות פרטיים צרפתיים בשל ההשפעה ההולכת וגוברת של שלטון החסות הצרפתי בתוניסיה ושל עליית האמנציפציה שהתרחשה עם התבססות התרבות והשפה הצרפתית במדינה.986

			אפשר לומר, ששלטונם של הצרפתים בתוניסיה, שהתחיל ב־1881, היה הגורם שהשפיע על הופעת השמות הפרטיים בצרפתית בקהילות היהודיות בתוניסיה. למעשה, לא הייתה זאת השפעה כלל־צרפתית, אלא תופעה חברתית שחלחלה למטה בזכות החינוך הצרפתי. מערכת חינוך זו הייתה ללא ספק הגורם המשפיע והמכריע על בחירת השמות הפרטיים בצרפתית. במערכת החינוך הצרפתית ובמערכת החינוך של האליאנס987 לימדו בשפה הצרפתית והאדירו את התרבות הצרפתית. עד לבואם של הצרפתים, התחנכו הילדים היהודיים ולמדו רובם ככולם במסגרת הכותאב (Keutab),988 הוא תלמוד תורה שבו לימדו ולמדו בעברית, וכן דיברו, הסבירו ותרגמו בערבית־יהודית־תוניסאית. עם פתיחת בתי הספר הצרפתיים בכל רחבי תוניסיה, החלו להופיע שמות פרטיים בצרפתית. זה קרה בשניים עד שלושה העשורים הראשונים של שנות החסות הצרפתית. ההורים החלו לתת שמות פרטיים צרפתיים לילדיהם כביטוי לאמנציפציה וכחלק מתהליך המודרניזציה של היהודים תחת השלטון החדש. לעומתם, התלמידים המוסלמים, שלמדו יחד עם הנוצרים והיהודים בבתי הספר הצרפתיים שבניהול השלטון הצרפתי, לא נדרשו לאמץ שם פרטי בצרפתית בנוסף לשמם הפרטי בערבית. לדידם זה היה ביטוי לאומני. הם לא שאפו להזדהות עם הכובש הקולוניאלי, והצרפתים לא דרשו מהם לתת שמות צרפתיים.

			הסופר, הפילוסוף והוגה הדעות היהודי התוניסאי אלבר ממי (2020-1920)989 מפרט את תחושותיו כבן מיעוט יהודי בתוניס, שרכש השכלה צרפתית בבית ספר אליאנס בעירו וחי במדינה מוסלמית. המבטא שלו, ובעיקר שם משפחתו (בנילוש) ושמותיו הפרטיים בעברית, בצרפתית ובערבית־יהודית־תוניסאית — מרדכי, אלכסנדר, מרידך — מסגירים את השתייכותו למיעוט היהודי, שנחשב לנלעג על ידי חלקים מהאוכלוסייה המקומית. בספרו 'נציב המלח' מרחיב ממי בעיקר את שמותיו הפרטיים. בפרק על 'שינוי השם' שבספרו 'שחרורו של היהודי',990 הוא עוסק ביהודי צרפת כדגם של יהודים שאימצו את ההרגל לשנות את שם משפחתם, בתרגום משמעות שמם לצרפתית, בהיפוך אותיות וביצירת אנגרם וכיוצא באלה.

			הדוגמה שלהלן תמחיש את הנושא.991 לאבי ומורי קראו ברכה חיון (Brakha Hayoun). היה לו רק שם פרטי אחד בלבד — ברכה — על שם סבו. מקור שמו בעברית, אך ביטאו אותו בהגייה ערבית־יהודית־תוניסאית. בשנת 1918, בהיותו בן שש הוא הלך לבית הספר הצרפתי בעיר מגוריו נאבל. המורה שאלה אותו: "מה זה השם 'ברכה'? מעכשיו השם שלך יהיה בנואה (Benoit) בצרפתית". כך נוסף לשם 'ברכה' שם חדש בצרפתית, והכול קראו לו גם ברכה וגם בנואה. המורה הייתה יצירתית והוגנת, כי לשמו החדש בצרפתית יש שם פרטי מקביל בלטינית, בנדיקטוס (Bénédictus), שמשמעותו ברכה ומבורך (Mévourakh). זאת אומרת, שבעברית וגם בצרפתית השם הפרטי נשאר עם אותה המשמעות: ברכה. כשאבי עלה ארצה הוא ביקש להשיב את שמו העברי לתעודת הזהות, אך במשרד הפנים אמרו לו: "אי אפשר לרשום אותך 'ברכה' מפני שזה שם של נשים", ורשמו אותו בשם 'ברוך' (Baroukh).

			הסיפור הזה ממחיש את השמות הפרטיים ומקביליהם בשפות אחרות. אין זה מקרה בודד. עם הזמן והתגברות ההשפעה הצרפתית, הורים נתנו לילדיהם שני שמות או יותר: האחד בעברית, או בערבית־יהודית־תוניסאית, והאחר בצרפתית. בהדרגה נוצר קשר בין שמות ממקורות לשוניים שונים, והשתרשו שמות מקבילים בקרב יהודי תוניסיה. לרוב המוחלט של יהודי תוניסיה היו שמות בעלי אותה המשמעות בשפות השונות. בדרום תוניסיה תופעת השמות המקבילים לא הייתה שכיחה, בעיקר בשל ההשפעה הפחותה של השפה הצרפתית.

			ועוד, אחד הפרמטרים שנבחנו בתחילת איסוף השמות הפרטיים היהודיים התוניסאים, הוא התאמת השמות בשפות השונות. למעשה, כמעט לכל השמות הפרטיים שהיו בשימוש בקהילה היה שם מקביל באחת או יותר מהשפות הנהוגות בתוניסיה.992

			מחקר השוואתי

			לחקר השמות הפרטיים היהודיים בתוניסיה נערך מחקר השוואתי מקביל הכולל מחקרי זוטא מצומצמים על שמות פרטיים בקהילות יהודיות אחרות במדינות השכנות, כמו לוב, אלג'יריה ומרוקו, בשל ההכרח להתחקות אחר שמות ידועים הנפוצים במדינות, בערים ובאזורים אחרים פרט לתוניסיה. מהבדיקות האלה עולים כמה דברים:

			א.	זהות — שמות זהים לאלה שהיו ליהודי תוניסיה.

			ב.	חידוש — שמות חדשים, זרים לחלוטין, כגון השם הפרטי המרוקאי הנשי 'מסודי' (Messodi). שם כזה אינו קיים בצרפתית ובספרדית, מפני שזאת המצאה של יהודי מרוקו. השם נגזר מהשם מסעודה (Mess’ouda)993 בערבית־יהודית ומשמש שם פרטי מקביל כביכול בצרפתית ובספרדית.

			ג.	דמיון — היו גם שמות דומים ומשובשים, בעלי מאפיין אחד: המבטא המיוחד לכל מדינה. למשל, השם מסעוד (Mess’oud) הנפוץ בכל ארצות צפון אפריקה, השם פראג'י (Fraji) הנפוץ בתוניסיה ואף בלוב, והשם המשובש הדומה לו, פרדג' (Fredj), הנפוץ במזרח אלג'יריה.

			ד.	מקבילות — השמות המקבילים בעברית או בצרפתית, או בכל שפה אחרת, נקבעו לאורך השנים ושימשו את הקהילה היהודית התוניסאית ברוב שמות הגברים והנשים. בבחינת הנושא בארצות צפון אפריקה השכנות גילינו שלא ניתנו בשיטתיות שמות מקבילים, כמו בתוניסיה. מצאנו מקבילות רק במקרים בודדים. לדוגמה, השם אברהם בעברית ואלבר (Albert) בצרפתית באלג'יריה ובמרוקו, או אלברטו (Alberto) באיטלקית בלוב. אך מקבילוּת זו במדינות צפון אפריקה השכנות היא תופעה זניחה לעומת תוניסיה.

			כמו כן, היו השפעות לשוניות ברורות בהתאם לאזור הגיאוגרפי, כגון השפעות איטלקיות מובהקות בלוב. למשל, השם ויטו (Vito), שהוא קיצור של ויטוריו (Vittorio), מקביל לשם העברי חיים, כי המילה 'חיים' באיטלקית היא ויטה (Vitta). אי לכך, אפשר לנחש בקלות שמי ששמו ויטו בתוניסיה מוצאו בלוב. אגב בתוניסיה, המקביל לשם 'חיים' בצרפתית הוא בדרך כלל ויקטור (Victor), או ויליאם (William), מאחר שהמילה 'חיים' בצרפתית היא 'וי' (Vie) והצליל של ההברה הראשונה בשמות 'ויקטור' (Victor) וּ'ויליאם' (William) הוא 'וי' (Vi).

			קיימות השפעות ספרדיות בעיקר בצפון מרוקו, כמו השם הערבי־יהודי 'מסעוד' (Mess’oud) שיש לו כמה שמות מקבילים. להלן חלק מהם: בתוניסיה השם המקביל בצרפתית הוא לפעמים 'פרוספר' (Prosper) ובעיקר 'פליקס' (Felix); באלג'יריה קיימים שמות מקבילים שונים, ולפעמים 'פרוספר' (Prosper); ובמרוקו כמעט אך ורק 'פרוספר' (Prosper), לעומת מרוקו הספרדית שבה השם המקביל הוא פורטונטו (Fortunato) ובקיצור פורטו (Fortu). אגב, כל השמות הנזכרים לעיל משמעותם מזל, הצלחה, שגשוג, אושר ועושר, ובישראל השמות העבריים המקבילים הם 'אשר' ו'מצליח' לגבר ו'מזל' ו'אושרת' לאישה.

			לעומת השפעות אלה, באלג'יריה ההתפתחות הצרפתית הייתה שורשית ועמוקה, ולצידה בלטה ההתנתקות מהשורשים התרבותיים והלשוניים הערביים, בשניים או בשלושת הדורות האחרונים של הנוכחות היהודית במדינה.994

			מנהג ההקטנה והחיבה

			בתחום השמות קיים בתוניסיה מנהג של יצירת גרסאות חיבה, הקטנה לשמות הפרטיים בערבית־יהודית־תוניסאית ואף בשפות אחרות. תופעה רווחת זו של יצירת ביטוי לצמצום, להמעטה ולהקטנה בכלל, היא חלק ממנהגי ההתגוננות של האוכלוסייה היהודית התוניסאית, המאמינה באמונות תפלות ומבקשת להסיר מראית עין ועין הרע. היא באה לידי ביטוי בכל דבר, כגון אירועים, רווחים, רכישת פריט, גודל המשפחה, וכן בכל דבר שעלול למשוך את עינו של הציבור בכלל ושל הסביבה הקרובה בפרט. אנשים נוקטים בלשון הקטנה כדי לא להראות שפע או עושר ואף אושר, מחשש להיפגע מעין הרע של האחר, מכאן שהסיבה להקטנה היא קודם כול כללית, והיא גם מקבלת ביטוי חשוב ביצירת השמות הפרטיים בערבית־יהודית־תוניסאית. מרכיב ההקטנה חוזר על עצמו לעיתים קרובות בניתוח ההתפתחות בשלבי היווצרות השמות הפרטיים האלה. כאן המקום לציין שבבירור שנעשה עם תוניסאים מוסלמים עולה, שתופעת ההקטנה קיימת גם אצלם. לפיכך, נשאל את עצמנו מיהו המקור? אין אנו יודעים אם התופעה התחילה אצל המוסלמים אומצה על ידי היהודים המקומיים, או להיפך. למעשה, השמות המקוריים, שהם בדרך כלל בעברית, הם הבסיס ליצירת הגרסאות המוקטנות של אותו שם, על פי כללי הדקדוק הערבי.

			שינויים עקב שיבושים לשוניים

			המחקר העלה כלל המקבל ביטוי בחקר השמות של יהודי תוניסיה בכלל והשמות הפרטיים בערבית־יהודית־תוניסאית בפרט. מדובר בנוהג המחליף את האות ס' באות ש'. כל קהילה תוניסאית הגתה את הצליל בצורה אחרת — כ־ס' (S) או כ־ש' (Ch) ובאחת מהן בלבד. נוהג זה קיבל ביטוי בדיבור השוטף, כשמילים בערבית הותאמו להגיית האות באותה עיר, ובכלל זה הגיית השמות. לדוגמה, בעיר סוסה שבמרכז תוניסיה משתמשים ב־ס', ובעיר נאבל, הנמצאת כמאה קילומטרים צפונית מסוסה, משתמשים ב־ש'. נמחיש זאת בדיבור היום יומי. בסוסה, כדי לשלוח דרישת שלום יגידו בערבית "סלם עלי" (Selem A’li), ובנאבל "שלם עלי" (Chelem A’li). אי לכך, בסוסה נמצא את השמות כמוס (Khamous), כמאיסה (Khméïssa), ובנאבל נמצא את גרסת ה־ש' של אותם שמות: כמוש (Khamouch), כמאישה (Khméïcha).

			הנה כי כן, המרכיבים שגורמים לשינוי השמות וליצירת השמות בערבית־יהודית־תוניסאית הם שיבושים לשוניים בהגייה, גרסאות הקטנה וחיבה. משמעם צמצום והוספת הברות בתחילת השם ובסופו, הגיית ה־ס' כ־ש', ולהיפך, בהתאם לאזורים הגיאוגרפיים, וכן החלפת האות פ' בעברית ל־ב' בערבית־יהודית־תוניסאית.995 בשל תנאים אלה נוצרו שמות הנשמעים שונים לחלוטין משפה לשפה.

			מנהג בחירת השם הפרטי

			בחירת שם פרטי לילוד הייתה מנהג נפוץ בקהילות היהודיות בתוניסיה. הבן והבת הבכורים קיבלו את שם הסבא או הסבתא מצד האב.996 הבאים אחריהם קיבלו את שמות הסבא והסבתא מצד האם. לאחר מכן היו נותנים באקראי שמות של קרובים, שמות של רבנים, לפעמים בהמשך לחלום,997 או שמות הקשורים לנסיבות ואירועים, כדוגמת אסתר או מרדכי לילדים שנולדו בסמוך לפורים.

			כמו כן, אם נולד ילד אחרי כמה הפלות, אחרי פטירת תינוקות קודמים, ילד חמישי במשפחה, תינוק יפה ובריא במיוחד וכולי, היו נותנים שם 'נגד עין הרע'998 שכולל אזכור למצב, כגון:

			א. 	הספרה חמש, כמסא (Khamsa) בערבית, כמו כמוס (Khamous) לילד וכמאיסה (Khméïssa) לילדה;

			ב. 	שם של דג, כמו בוגיד (Bouguid), כאדיר (Khadir) לילד, שלביה (Chelbia) וסבירסה (Svirsa) לילדה;

			ג. 	שם שמביא מזל טוב, כמו מסעוד (Mass’oud) לילד, מסעודה (Mass’ouda) לילדה;

			ד. 	שם שמגן על הילוד, כמו מאכלוף (Makhlouf);

			ה. 	שם מוקטן, כמו שמחה (Simh’a), שהפך לשמחה (Chemh’a), ובהקטנה לשמייחה (Chmèïh’a), שצומצם למייחה (Méïh’a).

			תפוצה ושכיחות 

			השמות הפרטיים האלה היו בשימוש בכל הקהילות היהודיות בתוניסיה. אך שמות מסוימים היו נפוצים יותר בצפון תוניסיה ואחרים בדרומה, וכן היו שמות ייחודיים לקהילה מסוימת. למשל, קיימים שמות בשימוש כמעט בלעדי בדרום תוניסיה. בשל כך אנו מצליחים לנחש את מוצאו של האדם על פי שמו הפרטי. לדוגמה, שם המשפחה 'פרץ' (Perez) או (Perets), המבוטא בערבית ובערבית־יהודית־תוניסאית 'בירס' (Birès), נפוץ בכל צפון אפריקה ובעיקר במרוקו ובתוניסיה. אך יש לציין מקרה יוצא מהכלל. בג'רבה (Jerba) ובגאבס (Gabés) שבדרום תוניסיה זהו גם שם פרטי, ולכן כל מי שנקרא בשם זה מוצאו בעיר גאבס וסביבתה. על פי יוצאי גאבס, זהו שם של דג, והוא חלק מרשימת שמות הדגים שהיו נפוצים באותו אזור. 

			באשר לשכיחות השימוש של השמות הפרטיים בערבית־יהודית־תוניסאית, מצב המחקר והאמצעים העומדים לרשותנו אינם מאפשרים לנו לקבוע חד־משמעית את שכיחות השימוש בשם זה או אחר. אי לכך, נציין (שכיח) ליד כל שם ששכיחות השימוש בו ודאית לנו.

			כמו כן, בשל הגירה פנימית בתוך תוניסיה והגירה חיצונית מהמדינות השכנות, כמו לוב, אלג'יריה, איטליה וצרפת, הייתה גם ניידות של שמות פרטיים שהיו נהוגים אצל השכנים. בנוגע לגרסאות המוקטנות של שמות, אלה היו נפוצות בכל הקהילות היהודיות בתוניסיה.

			הפסקת מתן שמות פרטיים בערבית־יהודית־תוניסאית

			תהליך המודרניזציה שהחל עם הכיבוש הצרפתי,999 והטמעת התרבות והחינוך הצרפתיים בתוניסיה, השפיעו מאוד על הקהילה היהודית התוניסאית והיו הגורם העיקרי להפסקת השימוש בשמות הפרטיים בערבית־יהודית־תוניסאית. האטת השימוש בשמות הללו בתוניסיה אירעה בשנות הארבעים והחמישים של המאה העשרים.1000

			תהליך זה התחזק עם הגירת יהודי תוניסיה לצרפת ולישראל, מסוף שנות הארבעים ואילך, עם הקמת מדינת ישראל ב־1948 ועצמאות תוניסיה ב־1956. העלייה ארצה גרמה לעיתים ליהודי התוניסאי להתנתק משמו הפרטי בערבית־יהודית־תוניסאית ולאמץ שם פרטי חדש בצרפתית או בעברית, כדי לשפר את סיכויו להיטמע ולהיקלט בצרפת או בישראל.

			תהליכי ההגירה הביאו להפסקה כמעט מוחלטת של שימוש בשמות פרטיים בערבית־יהודית־תוניסאית אצל היהודים יוצאי תוניסיה. כל השמות הללו זכו לשימוש כמעט אחרון במחצית הראשונה של המאה העשרים. היו מקרים מעטים של מתן שמות כאלה משנות החמישים עד שנות השמונים של המאה העשרים, וגם אז, כמעט תמיד הם ניתנו כשם פרטי שני. אין ספק שחבל על העושר התרבותי והלשוני הזה, שנעלם מאורחות החיים של הקהילות האלה.

			חשוב לציין ששימור השמות האלה מוסיף להתקיים בקהילת יהודי ג'רבה שבתוניסיה ואף בצרפת. בצרפת, למשל, ההורים מוסיפים לתת שמות של דגים נגד עין הרע, כמעט תמיד בתור שם פרטי שני, לילדי הדור הצעיר שנולדו בתחילת המילניום השלישי.

			סיכום

			רשימת השמות הפרטיים שלהלן אינה שלמה, אבל היא מאפשרת מבט על עולם הולך ונעלם של עיצוב שמות פרטיים, שהם חלק ממורשת הקהילה. מאות שנים הם היו בשימוש הקהילות היהודיות בתוניסיה. למרבה הצער, יש סיכוי קלוש שנמצא שוב את השמות הפרטיים האלה בשימוש, כפי שנשאו אותם הדורות טרם ההגירה היהודית הגדולה אל מחוץ לתוניסיה.

			יוצאי תוניסיה לא שמרו על השמות המיוחדים האלה. לאחר העקירה מתוניסיה לצרפת או לישראל הם זנחו את העושר הלשוני שהתאפיין באותם השמות ואימצו את השמות בארצות ההגירה החדשות. יתכן שהתבוללותם בצרפת גרמה לכך ואולי גם בחירתם בשמות מקומיים, צרפתיים או עבריים, הייתה חלק ממאמציהם להיקלט ולהיטמע במדינה הקולטת. בכך היהודים יוצאי תוניסיה איבדו אוצר שזכרו נשמר רק בספרים ובתעודות ישנות ומצהיבות בארכיונים המשפחתיים. השמות הפרטיים האלה אבדו והסיכויים שיזכו לתחייה קלושים.

			השמות הפרטיים של גברים ושל נשים בערבית־יהודית־תוניסאית, ועיקרי השיטה והסדרים שנקטנו בהסבריהם

			א. השמות והפונטיקה

			כל השמות הפרטיים ושיבושיהם, המוזכרים במאמר זה, כתובים בעברית ומסודרים לפי האלף־בית. השמות מופיעים בכתב עברי מלווה בתעתיק לועזי, כדי לשמור על ההגייה הנכונה של השמות. להלן כמה הבהרות שתמנענה בלבול בקריאת השמות. השמות בלועזית נכתבים לפי הכתב הצרפתי: ג (לא דגושה) — Gh, ש — Ch, כ — Kh, ח — H', ה — H, האות ע תיכתב עם גרש ' (דגש) לפני הצליל הגרוני.

			ב. מקור השמות

			1. 	מקור כל השמות הכלולים ברשימות והסברם הם פרי המחקר של המחבר.

			2. 	השמות, בעיקר אלה הרווחים בדרום, מקורם באתר הקהילתי של יוצאי תוניסיה בניהולו של בנימין פנש, והם מצוינים: (ב' פנש).

			3. 	כמה שמות, שאף הם רווחים בדרום, נבדקו בריאיון טלפוני שנתן למחבר אחד מראשי הקהילה בג'רבה, מר אהרן מזוז, והם מצוינים: (א' מזוז).

			ג. הסבר בסימונים מיוחדים

			1. 	שמות שעברו הקטנה ייכתבו: (הקטנה).

			2. 	שמות שכיחים ייכתבו: (שכיח).

			3. 	שמות פרטיים של דגים, שניתנו נגד עין הרע, ילוו בהערה בסוגריים (דג). התופעה רווחת במיוחד בדרום תוניסיה וקיימת גם בצפונה.

			ד. שמות מקבילים

			1. 	לשמות בעברית יש בדרך כלל גם שמות מקבילים בצרפתית, כמנהג כלל קהילות תוניסיה.

			2. 	יצוינו שמות מקבילים בשפות אחרות, כגון איטלקית הנהוגה בעיקר בקהילה הפורטוגזית (הגראנה) בתוניסיה, וכן כאלה שיש להם שמות מקבילים בלוב, באלג'יריה, במרוקו ועוד.

			ה. רשימות עזר

			1. 	רשימות העזר של השמות הפרטיים של גברים ושל נשים יופיעו בסוף המאמר. הן תסייענה לקוראים המבקשים לאתר שֵם בכל השפות ותכלולנה הפניה למקורות. המיון המוביל בכל השמות ובכל הרשימות הוא האלף־בית העברי.

			2. 	שמות פרטיים משמשים גם שמות משפחה בתוניסיה, באלג'יריה, במרוקו ובלוב, באיטלקית, בספרדית ובגרמנית, ובקהילות בתפוצות.

			3. 	טבלת נתונים סטטיסטיים על השמות הפרטיים של יהודי תוניסיה מובאת בסוף המאמר.

			

			
				
					963.	השמות הפרטיים של הוריי, מנוחתם עדן, הם הראשונים שנותחו באוסף השמות. המאמר מוקדש לזכרם.

				

				
					964	מחקרנו על קהילת יהודי נאבל שבתוניסיה כולל שחזור אילני היוחסין של משפחות הקהילה. ראו חיון, שמות היהודים בנאבל.

				

				
					965	מטילדה טאג'ר, 'אינדקס השמות בצפון אפריקה', 2006-2007, https://www.sephardicgen.com/databases/NAFSurnamesSrchFrmFR.html (אוחזר באוגוסט 2023). 

				

				
					966	הנ"ל, היהודים באלג'יריה ובתוניסיה.

				

				
					967	אייזנבט, יהודי צפון אפריקה.

				

				
					968	לרדו, שמות יהודי מרוקו.

				

				
					969	חיים זאב הירשברג — חוקר יהדות צפון אפריקה — מתאר בספרו את הביקור שערך בטנג'יר, ומרחיב על פועלו של אברהם לרדו במסחר, בקהילה ובמחקר. ראו הירשברג, מארץ מבוא השמש, עמ' 194-190.

				

				
					970	טולדנו, היסטוריה של משפחות.

				

				
					971	סבג, תולדות יהודי תוניסיה; סבג ואטל, החארא. סבג כתב מחקרים רבים ושיתף פעולה עם חוקרים אחרים. עם רובר אטל הוא כתב את הספר 'החארא של תוניס — התפתחות של גטו צפון־אפריקאי'.

				

				
					972	סבג, שמות יהודי תוניסיה.

				

				
					973	טייב, יהודי המאגרב.

				

				
					974	ביידר, מילון של שמות משפחה יהודיים.

				

				
					975	הנ"ל, האטימולוגיה של שמות משפחה ספרדיים.

				

				
					976	דמסקי, שמות יהודיים; הנ"ל, ואלה שמות. אבקש לציין את תרומתו החשובה של פרופסור אהרן דמסקי לחקר האונומסטיקה היהודית במפעל לחקר השם היהודי שייסד ב־1991 באוניברסיטת בר־אילן.

				

				
					977	הנשקה, שמות היהודים.

				

				
					978	חיון, ההיסטוריה, עמ' 245-222.

				

				
					979	הנ"ל, שמות היהודים בנאבל.

				

				
					980	בן טולילה ואלכסנדר, למשמעותם של שמות פרטיים; הנ"ל, שמות פרטיים.

				

				
					981	חדד, חן טוב למרי נפש.

				

				
					982	ראו דוגמה לשם קונפיטה באות ק' ברשימת שמות הנשים.

				

				
					983	כך נקראו בתי העלמין היהודיים בתוניסיה. יהודים ילידי תוניסיה החיים בצרפת הקימו בשנים האחרונות עמותות להצלת שרידי בתי החיים היהודיים ברחבי תוניסיה. היוזמים הבולטים היום הם פרופסור מארק פלוס (בורג'ל בתוניס), ג'ו קרייף (בורג'ל בתוניס), פיאר מאמו (בורג'ל בתוניס), ברנאר אללי (בורג'ל בתוניס וספאקס), מוניק חיון (נאבל ושיקום החומה שקרסה עקב גשמים עזים שירדו ב־2018), עמותת אדרומט (סוסה) וגם הנדא חדד (האישה התוניסאית המוסלמית שאחראית על בית החיים בורג'ל בתוניס מטעם הקהילה היהודית בתוניס), ועוד אנשים טובים שעוזרים ומסייעים בשיקום ובאיסוף תרומות.

				

				
					984	מצבות בחקר הגנאלוגיה והאונומסטיקה היו נושא למאמרי הכלול באסופה שיצאה לאור לאחר הקונגרס הבינלאומי לגנאלוגיה יהודית שנערך בפריז ביולי 2012. בסיס הנתונים של מחקר זה מונה יותר מ־450 צילומי מצבות ונרות נשמה. האוסף מוסיף לצבור חומרי תיעוד ומעשיר את רשימת השמות הפרטיים שהיו מקובלים בקהילות היהודיות השונות בתוניסיה. ראו חיון, המצבות.

				

				
					985	חיון, ההיסטוריה, עמ' 239-237, 245-243.

				

				
					986	סבג, שמות יהודי תוניסיה. על המורכבות האתנית של תוניס, עיר הבירה של תוניסיה, עמד פול סבג בספרו המונומנטלי על שמות יהודי תוניסיה. כל אחד מפרקי הספר מתאר תקופה שונה בהתפתחות העיר ומביא נתונים על ההתפתחות הדמוגרפית של הקהילה היהודית.

				

				
					987	בית הספר הראשון של 'כל ישראל חברים' בתוניסיה, שבו למדו ולימדו בצרפתית, נפתח בשנת 1878 בעיר הבירה תוניס.

				

				
					988	התלמוד תורה בתוניסיה נקרא כותאב (Keutab). למעשה, זה שם המקום שבו הילדים המוסלמים בתוניסיה למדו את הקוראן, לרוב במסגד, ולמדו להתפלל. היהודים שאלו מהם את השם ומשתמשים בו עד היום. גיליתי שגם בקהילה היהודית בעיראק נקרא כך תלמוד תורה.

				

				
					989	ממי פותח את הפרק בהצגת שמותיו: "שמי מרדכי, מרידך, אלכסנדר בנילוש", וראו ממי, נציב המלח, עמ' 66-65.

				

				
					990	ממי מרחיב על השינוי בשמות בפרק: 'התכחשות לעצמך, שינוי שם', וראו הנ"ל, שחרורו של היהודי, עמ' 37-28.

				

				
					991	כל השמות הפרטיים במאמר זה יופיעו בכתב עברי מלווה בתעתיק לועזי.

				

				
					992	ראו פירוט השמות הפרטיים המקבילים להלן.

				

				
					993	השם הפרטי הנשי 'מסעודה' (Mess’ouda), בערבית־יהודית נפוץ בכל ארבע מדינות צפון אפריקה. ראו פירוט ברשימת שמות הנשים שלהלן.

				

				
					994	כזכור, הנוכחות הצרפתית באלג'יריה החלה ב־1830 והנוכחות היהודית באלג'יריה הסתיימה ב־1962.

				

				
					995	מאחר שהאות פ' איננה קיימת בערבית, היא הופכת ל־ב'. אי לכך, כשהשם העברי כולל פ', גרסתו היהודית־ערבית־תוניסאית תכלול ב'.

				

				
					996	שלא כמו אצל קהילות אשכנז וקהילות ספרדיות אחרות, ברוב הקהילות היהודיות בתוניסיה נהגו לתת שמות של קרובים ואחרים כשאלה עוד היו בחיים.

				

				
					997	אברמוביץ' ובילו, חלומות, עמ' 304-295.

				

				
					998	ראו הסבר מפורט ברשימת השמות שלהלן.

				

				
					999	תוניסיה נכבשה והייתה בחסות (פרוטקטורט) צרפתית מ־1881 ועד 1956.

				

				
					1000	מגלים זאת בבירור מניתוח הפרטים הרשומים בגנאלוגיה הקהילתית של קהילת יהודי נאבל ב־150 השנים האחרונות, וראו בעניין חיון, ההיסטוריה.

				

			

		
	
			רשימת השמות הפרטיים בערבית־יהודית־תוניסאית

			שמות גברים

			א

			אבאטו (Abbato), ראו ברהם.

			אוארגאני (Warghani), ב'ג' לא דגושה, (דג) (א' מזוז). נמצא בעיר מדנין (ב' פנש).

			אוזיף (Ouzif), ראו אוזיפא.

			אוזיפא (Ouzifa) (דג), אוזיף (Ouzif), אוזף (Ouzef), אוסייף (Oussièf) (הקטנה), ראו יושף (Youchef). 

			אוזיפא (Ouzifa) הוא שם פרטי בערבית־יהודית־תוניסאית והוא שם של דג. גם אוזיף ואוזף הם שמות דגים הרווחים בג'רבה ובדרום תוניסיה.

			אוזיפא מקביל לשם יוסף (Yossef). למשל, ר' יוסף אוזיפא כהן (ב' פנש). חשוב להדגיש שהמקבילוּת לשם יוסף אינה ודאית ומצריכה בדיקות נוספות.

			בבירה תוניס ובצפון תוניסיה היו אוכלים דג קטן, מיובש בדרך כלל, עם כוסית משקה חריף. לדג הזה קראו זמימאר (Zmèimar) או בו־זמימאר (Bou-Zmèimar). בג'רבה ובדרום תוניסיה קראו לו, ככל הנראה, אוזיף או אוזיפא.

			אוזף (Ouzef), ראו אוזיפא.

			אויפא (Wifa), נמצא גם בכתיב עברי אחר: וויפא. למשל, רבי וויפא פנש מג'רבה (ב' פנש).

			אוסייף (Oussièf) (הקטנה), ייתכן שקשור לאוזיפא.

			השם מופיע בדרום תוניסיה — בנו של רבי נסים עידאן (ב' פנש). ייתכן שמקורו במילה הערבית אוסיף (Oussif), שמשמעותה אדם שחום עור או כושי. כלומר, אוסייף הוא הקטנה ומשמעותו אוסיף קטן. בשל הצליל בהגיית השם, ניתן להניח שקיימת קרבה לשם אוזיף הקרוב לאוזיפא.

			אע־ווירן (A’ouéïrène) (הקטנה), ראו ארון.

			ארון (Aroune), אע־ווירן (A’ouéïrène) (הקטנה), משמע ארון הקטן.

			מקבילו בעברית אהרון (Aaron), ובישראל גם רוני (Roni).

			מקבילו בצרפתית אהרון, ארון (Aron), הנרי (Henri), וכינויו ריקיי (Riqué).

			ב

			באטו (Batou), ראו ברהם.

			באיבו (Baïbou), ראו ברהם.

			בוגיד (Bouguid) (דג), השם בשימוש בג'רבה. למשל, בוגיד חנינה סעדון (ב' פנש).

			בחאייר (Bh’aïèr) (הקטנה), השם בשימוש בג'רבה.

			מקור השם מהערבית בחאר (Bh’ar), שמשמעותו ים. משמעות השם בחאייר היא ים קטן בערבית. הסבר זה מתקשר לאמונות טפלות או למוצרי הים, כגון הדגים, נגד עין הרע.

			לפי הסבר אחר, אם השם נכתב באות 'כ', ולא באות 'ח', כמו בחאר, יתקבל השם בכאייר (Bkhèïèr), שמשמעותו בערבית 'בטוב'. מקורו במילה הערבית כאייר (Khèïr), שפירושה 'טוב יותר'. הסבירות לכך נמוכה, כי בהגיית השם זה ניכרת 'ח' ולא 'כ'. לדוגמה: רפאל בחאייר כהן הוא אביו של רבי פינחס כהן, רבהּ של נתיבות (ב' פנש).

			באשר להסברים על המילה כאייר (Khèïr), ראו הסברים ברשימת שמות הנשים להלן, בהערת שוליים של השם בייה (Bèya).

			ביבך (Bibèkh), ראו מרידך (שכיח).

			בינחאס (Binh’ass), ראו בינחאש.

			בינחאש (Binh'ach), בינחאס (Binh’ass), נחאייש (Nh’aïèch) (הקטנה), נחאייס (Nh’aïèss) (הקטנה).

			השם המקראי פינחס (Pinh’ass) מבוטא בערבית־יהודית־תוניסאית בינחאס.

			השם המקורי שובש פעמיים. ראשית, האות פ', שאינה קיימת בערבית, נהגית ב'. שנית, הסיומות ס' או ש' מתחלפות בהתאם להרגלי ההגייה באזור הגיאוגרפי בתוניסיה.

			השם נחאייש הוא צורת הקטנה, על פי הדקדוק הערבי, שיושמה על נחאש (Nh’ach) (שהוא השם בינחאש ללא הקידומת בי). כלומר, נחאייש הוא נחאש הקטן.

			מקביל בעברית: פינחס, פיני (Pini) (חיבה, הקטנה בעברית).

			מקביל בצרפתית: בינאס (Binass).

			שם משפחה: בינאס קיים גם כשם משפחה בעיר סוסה שבתוניסיה.

			בנימין (Bènyamine), בניני (Bnini) (חיבה), בנין (Bnine) (חיבה).

			בנין משמעותו 'טעים' בערבית. מכאן גם השם הנוסף, בניני, מאותו שורש בערבית.

			מקביל בעברית: בנימין, בני (Béni), בן (Ben) (חיבה, הקטנה).

			מקביל בצרפתית: בנג'אמן (Benjamin), בן (חיבה, הקטנה).

			בירס (Birèss) (שכיח), ראו זירח.

			בירס (Birèss) הוא שיבוש של השם המקראי פרץ (Peretz), כשהאות פ' בוטאה ב' וה־צ' בוטאה ס' בהתאם להגייה הערבית־יהודית־תוניסאית.

			השמות פרץ וזרח (Zerah’) מקורם בתנ"ך. השניים הם בניו התאומים של יהודה מתמר כלתו. פרץ זכה לשמו לאחר שזרח הוציא את ידו מהרחם, והמיילדת קשרה עליה את חוט השני. כאשר זרח החזיר את ידו ואחיו יצא, אמרה לו המיילדת: "מַה פָּרַצְתָּ עָלֶיךָ פָּרֶץ" (בראשית לח, כט). זרח נקרא על שם זריחת חוט השני שנקשר על ידו (בראשית לח, ל). פרץ הוא אבי שושלת רבת־דורות המוליכה מיהודה אל דוד המלך ומשיח בן דוד. שני השמות האלה משמשים שמות פרטיים ושמות משפחה בקרב יהודי תוניסיה.

			השם שכיח במיוחד בדרום תוניסיה ובעיר גאבס בפרט.

			בירס נפוץ בתוניסיה ובמרוקו גם כשם משפחה. בתוניסיה שם המשפחה נהגה בערבית־יהודית־תוניסאית בירס ובצרפתית גם פרז (Perez) וגם בירס.

			מקביל בעברית: פרז, פרץ.

			מקביל בצרפתית: פרז.

			בישי (Bichi) (שכיח), ראו מושי (שכיח).

			בנין (Bnine), ראו בנימין.

			בניני (Bnini), ראו בנימין ושם פרטי של נשים בנינה (Bnina).

			בראייטו (Bréïtou), ראו ברהם.

			בראמינו (Bramino), ראו ברהם.

			בראמלי (Bramli), ראו ברהם.

			ברהם (Braham), בראמלי (Bramli), אבראמינו (Abramino), בראמינו (Bramino), בראייטו (Bréïtou) (שכיח), באטו (Batou), אבאטו (Abbato), באיבו (Baïbou).

			אברהם הוא אחד השמות בעלי המספר הרב ביותר של גרסאות בערבית־יהודית־תוניסאית בקרב יהודי תוניסיה.

			השמות ברהם ובראמלי קרובים למקור אברהם (Abraham), ולו רק בצליל.

			איך ומתי נוצר השם בראיטו, שהוא הגרסה המוכרת והשכיחה ביותר בקרב יהודי תוניסיה לשם אברהם בערבית־יהודית־תוניסאית? הדבר אינו ידוע. אנחנו מניחים שהשם נוצר במאה התשע־עשרה, כאשר המעצמות הים־תיכוניות — ספרד, איטליה וצרפת — החלו להשפיע על תוניסיה. ככל הנראה, נוצר אז הקשר בין השמות אברהם לאלבר (Albert) בצרפתית ולאלברטו (Alberto) באיטלקית ובספרדית. הקשר בין השמות מקורו, ככל הנראה, בהימצאות שלוש האותיות הראשונות שיצרו אותו צליל בשלושת השמות: א.ב.ר (הם) ו־א.[ל].ב.ר. כאן נוצר קיצור החיבה ברטו (Berto) של אלברטו בהשמטת ההברה הראשונה. בשל שיבושים לשוניים שמקורם בהגייה ערבית־יהודית־תוניסאית, ברטו הפך לבראיטו.

			באשר לשם באטו (Batou). דוגמה: העגלון באטו ספז (Batou Sfez) שהוצא להורג במחצית המאה התשע־עשרה בתוניס לאחר שהואשם שקילל את האסלאם.

			מקביל בעברית: אברהם (Abraham או Avraham) עם ובלי דגש באות ב', אבי (Avi) (חיבה, הקטנה).

			מקבילים באיטלקית: אבראמינו צומצם לבראמינו, וכינויו בהקטנה נינו (Nino). שמות אלה שכיחים בלוב ובקרב יהודי לוב שהיגרו לתוניסיה.

			מקבילים בצרפתית: אברהם, אלבר, רובר (Robert), ג'ילבר (Gilbert), הובר (Hubert) ובבר (Bébert), שהוא הכינוי של אלבר. מעניין לציין שבין המקבילים בצרפתית, השמות אברהם ואלבר קשורים בהברה הראשונה א (A), ואילו השמות המקבילים הנוספים בצרפתית החליפו אותה בהברה אחרת ושמרו את הסיומת — 'בר' (bert) — שנעשתה משותפת בכל השמות המקבילים: אלבר, רובר, ג'ילבר, הובר, בבר.

			ייתכן שהשם בראיטו אומץ על ידי יהודי תוניסיה ככינוי לאברהם לזכר בריתו של אברהם אבינו, היהודי הראשון שעבר ברית מילה. בשל שיבוש לשוני נוצר השם בראיטו, שהוא הגייה ערבית־יהודית־תוניסאית של המילה 'בריתו' (הברית שלו). השערה זו אינה מקובלת עליי, מאחר שכשיהודי תוניסיה נדרשו ל'ברית מילה' בדיבור שוטף בערבית־יהודית־תוניסאית, הם אמרו 'אל־מילה' (El-Mila), שהוא שילוב המילה הערבית 'אל' והמילה העברית 'מילה' או 'אל־טהור' (El-Thour) מערבית או Circoncision מצרפתית, ולא השתמשו בכלל במילה 'ברית' ולא 'בריתו'.

			ברכה (Brakha) (שכיח), מבירך (Mbirèkh) (שכיח).

			ברכה הוא שמו הפרטי של אבי ומורי ז"ל. זה אחד השמות הראשונים שחקרתי כשהתחלתי להתעניין בשמות פרטיים. זהו שם עברי המבוטא בהגייה ערבית־יהודית־תוניסאית. בקרב יהודי תוניסיה השם הזה נפוץ בקרב גברים, ואילו בישראל הוא ניתן לנשים. מאותו שורש של ברכה קיים השם הפרטי מבירך, שהוא הגרסה הערבית־יהודית־תוניסאית של השם העברי מבורך (Mévourakh).

			השמות בעברית, בערבית־יהודית־תוניסאית, בצרפתית ובאיטלקית הם מקבילים ומשמעותם: ברכה, ברוך, מבורך. 

			קיימים שני שמות מקבילים בעלי אותו שורש בעברית: ברוך (Baroukh) ומבורך, ומקביליהם בשפות השונות משמעותם בעיקר מבורך.

			מקביל בצרפתית: בנואה (Benoît) ובני (Beni).

			מקביל באיטלקית: בניטו (Benito). גם לא יהודים נקראו בשם הזה, כגון הרודן האיטלקי במלחמת העולם השנייה בניטו מוסוליני (Benito Mussolini).

			מקביל בלטינית: בנדיקטוס (Bénédictus).

			מקביל בערבית־יהודית־לובית: ברכאני (Barkhani).

			בשו (Bechou) (שכיח), ראו יושף.

			ג

			גאגו (Gagou) (שכיח), ראו יסחאק.

			גבאילא (Gbéila) (שכיח), ראו גברי־יל.

			גברי (Gabri), ראו גברי־יל.

			גברי־יל (Guebri-il), גבאילא (Gbéila) (שכיח), גברי (Gabri).

			מקביל בעברית: גבריאל (Gavriel).

			מקביל בצרפתית: גבריאל, גבי (Gabi).

			ג'וג'ו (Jojo), ראו יושף.

			גוסא (Gouça), ראו מקיקס.

			ד

			דאידא (Deïda), יודה (Youda), דודאני (Doudani).

			קיימים בערבית־יהודית־תוניסאית שני שמות דומים, לכן יש לשים לב:

			1. דאידא (Deïda) הוא הכינוי של השם יהודה (Yéhouda).

			2. דאידו (Deïdou) הוא הכינוי של השם דוד (David).

			עלינו להזכיר את הקשר בין השמות בשפות השונות: יהודה (Yéhouda), אריה (Arié), ג'ודה (Juda), ליאון (Léon) וליאו (Léo). מחד גיסא, הסמל של שבט יהודה וחבל יהודה הוא האריה. מאידך גיסא, אריה בצרפתית נקרא ליאון (Lion). לכן ברוב קהילות ישראל מי שנקרא בשם העברי יהודה שמו בלועזית ליאון או ליאו. 

			שם אחר בערבית־יהודית־תוניסאית הוא דודאני. מקורו במצֵבה של דודאני בראמי (Doudani Brami) מ־23 מאי 1953.

			מקביל בעברית: יהודה, אריה (Arié).

			מקביל בצרפתית: ג'ודה, ליאון, ליאו.

			דאידו (Deïdou) (שכיח), דידא (Dida).

			בערבית־יהודית־תוניסאית קיימים שני שמות דומים:

			1. דאידו הוא הכינוי של דוד (David).

			2. דאידא (Deïda) הוא הכינוי של יהודה.

			דידא הוא גם כינוי החיבה של השם הצרפתי אנדרי (André), שקיצורו בצרפתית הוא דהדה (Dédé), שממנו מגיעים לדידא.

			מקביל בעברית: דוד.

			מקביל בצרפתית: דוד, דהדה ואנדרי.

			מקביל באיטלקית אצל הגראנה: דאריו (Dario) (שכיח אצל הגראנה).

			דוכא (Doukha) (שכיח), ראו מרידך (שכיח).

			דידא (Dida), ראו דאידו (שכיח).

			דידך (Didèkh), ראו מרידך (שכיח).

			ה

			הואנאש (Ouènach).

			משמעות השם: המבדר, המסיח את הדעת, המשעשע.

			את השם הפרטי הזה בערבית־יהודית־תוניסאית נותנים הורים לבנם שנולד "כדי לבדר" ו"כדי לארח חברה" לאחיו הבכור שהיה לבד. אנו יודעים על משפחה שבנה נושא את השם הזה והיא מדרום תוניסיה. זה מקרה אחד ויחיד, למיטב ידיעתנו, שהגיע לידיעת המחבר בנסיבות אקראיות לחלוטין. ב־18 אפריל 2019 פגשתי בחדר ההמתנה בבית חולים אדם שזיהה אותי כחוקר יהדות תוניסיה. אני לא הכרתי אותו. שוחחנו, ושאלתי מה שמו. הוא השיב: "מנש" (Ménach). הסברתי שזה כינוי מצומצם של השם המקראי מנשה (Ménaché), שהוא נדיר בקהילות היהודיות בתוניסיה. כשעלה ארצה, הוא הציג את עצמו בשמו הואנאש. פקיד הרישום התקשה לקלוט את שמו ורשם מה ששמע, קרי "מנש". שם זה היה רווח למדי בקרב יהודי המזרח. כשאותו אדם גילה ששמו המקורי מקשה על קליטתו בארץ, הוא החליט לעברת את הואנאש למנש (Ménach), בשל הצליל הדומה של שני השמות. למעשה, בין שני השמות הייתה החלפת האות הראשונה מ־'ו' (ou) ל־'מ' (m).

			מקביל בעברית: מנשה (Ménaché).

			ז

			זאקו (Zako), ראו יסחאק.

			זאקי (Zaki), ראו יסחאק.

			זאקין (Zakine) (שכיח בג'רבה) (ב' פנש), ראו זאקינו.

			זאקין היא המילה העברית זקן (Zakèn) בהגייה ערבית־יהודית־תוניסאית.

			כפי שקורה לעיתים בקהילות שונות, כאן המילה זקן משמעה חכם, נבון, זקן השבט.

			זאקינו (Zakino), ראו יסחאק, ראו זאקין.

			שם זה שכיח באזור בן־גרדן שבגבול לוב־תוניסיה, והוא גם כינוי לשני שמות: יסחאק וזאקין.

			זארגאני (Zargani).

			דוגמה: כאמוס זארגאני בוכריס (Khamous Zargani Boukhris) הוא שמו של אחד הפייטנים המלווים את תהלוכת המנארא (Mnara), המנורה המקושטת שמוציאים בג'רבה בהילולת אל־גריבה (El-Ghriba). הכתיב וההגייה ב'ג' לא דגושה.

			זוירח (Zouirah’) (הקטנה), ראו זרח.

			צורת הקטנה שמשמעותה זירח (Zirah’) הקטן.

			זגאייר (Zghaïèr), ראו זגיר. הכתיב וההגייה בג' לא דגושה.

			זגיר (Zghir), זגאיר. משמעות השמות 'קטן' בערבית. בשני השמות ה־ג' אינה דגושה.

			מקביל בעברית: קטן (Katane). משמש גם שם משפחה אצל יהודי תוניסיה.

			מקביל בצרפתית: פטי(ט) (Petit). משמש שם משפחה בצרפת ובמרוקו.

			מקביל בגרמנית וביידיש: השם קליין (Klein) משמש שם משפחה בגרמניה.

			שם משפחה: קטן, פטי(ט) וקליין משמשים בכמה שפות גם שמות משפחה בקרב היהודים והלא־יהודים.

			זירח (Zirah’) (שכיח), זוירח (Zouirah’) (הקטנה), לילאח (Lilah’) הוא כינוי של ההקטנה. ראו בירס (Birèss).

			שיבוש השם התנ"כי זרח (Zarah’) לזירח בהגייה הערבית־יהודית־תוניסאית.

			למשמעות השמות פרץ (Peretz) וזרח (Zerah’) ראו בירס.

			השם זרח רווח בכל תוניסיה, ובמיוחד בבירה תוניס.

			זוירח, הוא צורת הקטנה של זירח, ומשמעו זירח הקטן.

			לילאח (Lilah’) הוא הכינוי בערבית־יהודית־תוניסאית של זירח.

			ההקטנה והכינוי מקורם בשמות אביו של ג'ורג' בלאיש, ידיד של מחבר המאמר, שגדל בעיר תוניס, והוא מתפלל בבית הכנסת 'כתר־תורה' של הקהילה התוניסאית בנתניה.

			מקביל בעברית: זרח מקורו במקרא, והוא שם פרטי גם אצל יהודי אשכנז. דוגמה: זרח ורהפטיג היה חבר כנסת ושר מטעם המפד"ל. בהגייה ובכתיב יידי שמו היה זוֹרַח (Zorah’) װאַרהאַפֿטיק.

			שם משפחה: זרח משמש גם שם משפחה נפוץ אצל יהודי תוניסיה.

			ח

			חאגו (H’agou) ראו יסחאק.

			חאיומה (H’ayouma) (שכיח), חואני (H’ouani), עאיוש (‘Ayouch) ראו גם עאיושה, ברשימת השמות הפרטיים של נשים.

			לשם העברי חיים (Haïm) יש שלוש גרסאות בערבית־יהודית־תוניסאית:

			1. 	חאיומה הוא הקטנה ומשמעותו 'חיים הקטן' בערבית־יהודית־תוניסאית והוא גם השם השכיח ביותר בין הגרסאות בערבית־יהודית־תוניסאית לשם 'חיים'.

			2. 	חואני.

			3. 	עאיוש, שם הרווח בכל תוניסיה, ובעיקר בג'רבה. השם בא מהמילה הערבית עאייש (‘Ayèch), 'הוא חַי'.

			מקביל בעברית: חיים, חַי (Haï).

			מקביל בצרפתית: ויקטור (Victor), ויליאם (William), הקטור (Hector).

			בדרך כלל השמות המקבילים בצרפתית בתוניסיה הם ויקטור (Victor) או ויליאם (William), מפני שהמילה העברית 'חיים' תרגומה בצרפתית הוא 'וי' (Vie), והצליל של ההברה הראשונה בשמות 'ויקטור' ו'ויליאם' היא 'וי' (Vi), ומכאן הקרבה למשמעות השם חיים בעברית.

			השם השלישי המקביל בצרפתית, הקטור, מקורו ביצירה מעניינת של שם, שכמותו קיימים בעוד שמות, כגון ברהם (Braham) ומקביליו בצרפתית. המקביל הזה נוצר על ידי שמירת הסיומת של ויקטור, '...קטור' (ctor...) והחלפת הקידומת 'וי' (Vi) ב־'ה' (Hè). כך נוצר שם פרטי חדש שאין לו קשר ל־'וי', 'חיים', אלא הוא שומר על צליל הסיומת בשם 'ויקטור'.

			מקביל בערבית־יהודית באלג'יריה: יאעיש (Ya’ich) בערבית ובערבית־יהודית היה שם רווח והשורש שלו הוא עאייש בערבית, כמו בשם עאיוש.

			מקביל באיטלקית בלוב: אנו מוצאים אף השפעות איטלקיות מובהקות. למשל, השם העברי חיים והמקביל לו האיטלקי ויטו (Vito), שהוא קיצור של ויטוריו (Vittorio), התרגום של המילה 'חיים' באיטלקית הוא 'לה־ויטה' (La-Vita).

			מקביל בספרדית: וידל (Vidal) הוא שם פרטי ושם משפחה שמקורו במילה הספרדית 'לה־וידה' (La-Vida), שמשמעה 'חיים' בעברית.

			מקביל באנגלית: השם הפרטי ויויאן (Vivian) מקביל לשם 'חיים'. לדוגמה, שמו של נשיא מדינת ישראל המנוח, חיים ויויאן הרצוג ז"ל.

			שם משפחה מקביל באיטלקית: ויואנטה (Vivente) הוא שם משפחה יהודי שמקורו באיטלקית שמשמעו חַי (Haï) בעברית.

			חאנאני (H’anani), חנון (H’anoun), חאנינה (H’anina), חאני (H’ani).

			משמעות השם חאנאני (H’anani) היא 'השם חנן אותי'.

			השם חאנינה, שנגזר מחאנון וחאנאני, רווח בדרום תוניסיה. דוגמה: בוגיד חאנינה סעדון (ב' פנש).

			מקביל בעברית: יוחנן (Yoh’anane), חנן (H’anane), חנניה (Hananya), חנון.

			מקביל בצרפתית במרוקו: הנרי (Henri) הוא המקביל לחנניה.

			מקביל באיטלקית בקהילת הגראנה שבתוניסיה: גראציה־דיו (Gracia-Dio) משמעו באיטלקית תודה לאל, השם יחון. אצל יהודי הגראנה השם הזה מקביל לחנניה, כלומר, השם יחון.

			שם משפחה: בתוניסיה קיים שם באותה המשמעות — חאנונא (H’anouna).

			חאני (H’ani), ראו חאנאני.

			חאנינא (H’anina), ראו חאנאני.

			לא לבלבל עם השם הנשי חנינא (H’nina), שמשמעותו כפולה: חנה הקטנה; זו שהשם חנן אותה.

			חואטו (H’ouatou) (שכיח), חויטו (H’ouitou), חויטא (H’ouita), חואטי (H’ouati).

			כל אלה שמות שנגזרו מן המילה חוט (H’out) או חוטא (H’outa), שמשמעותם דג בערבית. 

			חויטא (H’ouita) וחואטי (H’ouati) הם שתי צורות הקטנה ומשמעותם 'דג קטן'.

			השמות רווחו בכל תוניסיה, ובעיקר בג'רבה ובדרום. אזכור הדג נוגע לאמונה טפלה נגד עין הרע הרווחת בקהילה.

			אבל בערבית־יהודית־מרוקאית נהפכים השמות האלה למילים גסות שהנייר אינו סובל. כשיהודים מתוניסיה וממרוקו שוכנו בשכנות עם עלייתם ארצה, הם גילו את המשמעות הכפולה והלא מחמיאה של השמות והשתדלו שלא לומר אותם, כדי להימנע מחיכוכים בקהילה.

			חואטי (H’ouati), ראו חואטו (הקטנה: 'דג קטן').

			חואני (H’ouani) (שכיח), ראו חאיומה.

			חוגה (H’ouga), ראו יסחאק.

			חויטא (H’ouita), ראו חואטו (הקטנה: 'דג קטן').

			חויטו (H’ouitou), ראו חואטו (הקטנה: 'דג קטן').

			חומאני (H’oumani).

			ידוע שבערבית 'חומה' (H’ouma) היא סמטה. ייתכן שמשמעות השם חומאני היא הילד של הסמטה, ובערבית ואלד־אל־חומא (Oueld-El-H’ouma). דוגמה: רבי חומאני עלוש. מצוי בדרום תוניסיה, בג'רבה ובמדנין.

			חזקיה (H’azkya). 

			זה שם עברי מקראי שמבוטא בהגייה ערבית־יהודית־תוניסאית.

			מקביל בעברית: חזקיה, יחזקאל (Yeh’ezkel), חזי (H’ézi, כינוי מקוצר של יחזקאל). אלה שמות נדירים בקהילה היהודית בתוניסיה, והם רווחים בעיקר בקרב יהודי המזרח התיכון: עיראק, סוריה, מצרים ותימן.

			חטאטו (H’tatou). 

			זהו שם גברי בג'רבה ובדרום תוניסיה (ב' פנש) (הסבר חלקי א' מזוז).

			חמיינו (H’méïnou) (שכיח) (הקטנה), רחמין (Rah’mine), רחמינו (Rah’minou) הוא הקטנה של רחמין.

			השם הזה בערבית־יהודית־תוניסאית הוא המקביל השכיח של השם העברי רחמים (Rah’amime).

			להלן ההתפתחות הלשונית שהביאה אותנו לשם ייחודי זה. תחילה, בהגייה ערבית־יהודית־תוניסאית, הפך השם העברי רחמים לרחמין האות הסופית 'ם' הוחלפה ב־'ן'. בשלב השני, לרחמין ניתנה גרסת הקטנה, והוא הפך לרחמינו. ולבסוף בוטלה ההברה הראשונה של רחמינו וקיבלנו את השם הפרטי חמיינו (H’mèïnou), הרווח בערבית־יהודית־תוניסאית.

			מקביל בעברית: רחמים, רמי (Rami).

			מקביל בצרפתית: קלמנט (Clément) הוא המקביל לרחמים, ומשמעו רחמן.

			מקביל של שמות נשים בערבית־יהודית־תוניסאית: לעיתים, לשמות הגברים המוזכרים ברשימות אלה יש שמות נשים מקבילים, בעלי משמעות זהה. כאן המקביל הוא רחמונה (Rah’mouna), וראו ברשימת שמות הנשים.

			שם מקביל של נשים בצרפתית: קלמנס (Clémence) שגם משמעותו רחמים.

			חנון (H’anoun), ראו חנאני. השם רווח גם בקהילת יהודי קונסטנטין באלג'יריה.

			ח'ראייף (H’raïèf), ראו כראייף.

			ט

			טובי (Toubi), ראו יום־טוב.

			י

			יודה (Youda), ראו דאידא.

			יום־טוב (Youm-Toub), טובי (Toubi) (חיבה).

			ההבדל בין השם בערבית־יהודית־תוניסאית לשם העברי הוא הניקוד וההגייה של האות 'ו'.

			מקביל בעברית: יום־טוב, טובי.

			יונה (Youna). 

			ההבדל בין השם בערבית־יהודית־תוניסאית והשם בעברית הוא הניקוד והגייה של האות 'ו'.

			מקביל בעברית: יונה (Yona).

			בדומה לשם הפרטי 'ברכה' גם השם הפרטי 'יונה' (Yona) נפוץ בקרב גברים יהודיים בתוניסיה ובקרב נשים בישראל. 

			מקביל בצרפתית: ג'ונס (Jonas).

			שם משפחה: יונה משמש שם פרטי ושם משפחה בתוניסיה ובתפוצות אחרות.

			יושף (Youchef) (שכיח), שושו (Chouchou) (שכיח), סוסו (Soussou) (זוהי גרסת השם שושו בעיר סוסה), בשו (Bechou) (שכיח), שושאן (Chouchane), שושאני (Chouchani), שוייש (Chouïch), סיסס (Sissèss) (רווח בסוסה), שישי (Chichi), סיסי (Sissi), שנשן (Chènchène) (שכיח), שנאישן (Chnèichène) (הקטנה, 'שנשן הקטן'), סנסן (Sènsène), סופה (Soufa). וראו אוזיפא, נשים, שועה. 

			א. 	בשל הנטייה להחליף את ה־ש' ב־ס' בעיקר בעיר סוסה, הפכו השמות שושו לסוסו ושישי לסיסי, וזה מסביר את ריבוי האות 'ס' בשם סיסס.

			ב. 	כשם מקביל ליושף אפשר למצוא את השם שנשן בנאבל, כגון על המצבה של 'יוסף שנשן שיש' (Yossef Chenchene Chiche) שנלב"ע ב־14 פברואר 1919.

			ג. 	אוזיפא הוא שם של דג המופיע כשם פרטי בזכות עצמו, וכן הוא מופיע בצמוד לשם יוסף. וראו 'ר' יוסף אוזיפה כהן' (ב' פנש).

			מקביל בעברית: יוסף (Yossef), שושן (Chochane). שם בירת פרס הקדומה בעברית הוא שוּשן, אך אין לו זיקה לשונית לשמות שכאן.

			מקביל בצרפתית: ג'וזף (Joseph), ג'וג'ו (Jojo) (חיבה), ג'ו (Jo) (הקטנה), ג'וזה (José), ג'ורג' (Georges).

			יזאקו (Isaaco) ראו יסחאק.

			לשם הזה יש כתיב נוסף בלועזית, בעל אותו צליל: יזאקו (Izako).

			יזאקי (Izaki) ראו יסחאק.

			יסחאק (Is-h’âq), חוגה (H’ouga), שחאגו (Ch-h’agou) (שכיח), חאגו (H’agou), גאגו (Gagou) (שכיח), יזאקי (Izaki), זאקינו (Zakino), יזאקו (Izako) או יזאקו (Isaaco), זאקו (Zako), זאקי (Zaki).

			יצחק הוא אחד השמות הפרטיים בעל מספר הגרסאות הרב, הידוע והנפוץ בערבית־יהודית־תוניסאית.

			לכאורה קל לזהות את הקשר בין שתי הגרסאות הנפוצות ביותר בערבית־יהודית־תוניסאית — שחאגו וגאגו — לשם העברי יצחק (Its-H’aq). להלן התהליך המתאר את היווצרות השמות האלה: (1) תחילה היה השם העברי יצחק (Its-H’aq); (2) הגרסה האיטלקית של אותו שם: יזאקו; (3) כנגזרת מהאיטלקית ובשל ההגייה הערבית־יהודית־תוניסאית נוצר השם החדש 'שחאגו' בערבית־יהודית־תוניסאית, שהוא מוכר ונפוץ מאוד; (4) בצמצום ההברה הראשונה נוצר השם חאגו, שהוא גרסה נוספת של השם בערבית־יהודית־תוניסאית; (5) החלפת האות הראשונה ח' (H’) באות ג' (G) יצרה את השם גאגו, שאף הוא שכיח כגרסה לשם 'יצחק' בערבית־יהודית־תוניסאית.

			כשמוחלפות התנועות א' ו־ו' בשם חאגו, נוצר השם חוגה (H’ouga) כגרסה נוספת של השם בערבית־יהודית־תוניסאית.

			זאקינו (Zakino) רווח בבן־גרדן ליד הגבול התוניסאי־לובי. הוא נגזר משני שמות אפשריים: (א) הוא יכול להיות כינוי הקטנה של השם זאקין, וראו זאקין; (ב) יכול להיות כינוי שנוצר מהתפתחות השם יסחאק, שהוא בלועזית יזאק, וקיצור החיבה שלו הוא זאקי וההקטנה שלו הוא זאקינו.

			מקביל בעברית: יצחק.

			מקבילים בצרפתית: יזאק, ג'אק (Jacques) והכינויים שלו ג'אקי (Jacky), ג'אקו (Jacko).

			מקבילים באיטלקית: יזאקו או יזאקו, יזאקי. השפעות איטלקיות ניכרות גם בלוב וגם בדרום תוניסיה. כך יש לנו שוב את זאקינו בבן־גרדן שבגבול תוניסיה־לוב.

			מקבילים ביידיש: אייזיק (Ayzik), איציק (Itsik).

			יסירן (Issiren), סראינא (Srèïna) (הקטנה) משמעותו יסירן (Issiren) הקטן.

			זוהי הגרסה בערבית־יהודית־תוניסאית של השם הפרטי ישראל (Israël).

			מקביל בעברית: ישראל.

			מקביל בצרפתית: ישראל.

			מקביל ביידיש: ישרואל (Isrouel) ומכאן שם החיבה הידוע סרוליק (Sroulik).

			יעקוב (Yaa’koub) (שכיח), עקוב (‘Akoub), יעקובה (Ya’akouba), קיקי (Kiki) (כינוי) (שכיח), קאקינו (Kakino).

			להלן השמות המקבילים לשם יעקב בערבית־יהודית־תוניסאית: יעקוב, עקוב, יעקובא, קיקי. 

			לאלה יש להוסיף עוד שמות בערבית־יהודית־תוניסאית שמקורם מהצרפתית: ג'אקינו (Jackino) שהוא הקטנה של ג'אקי, קאקינו (Kakino) שהוא שינוי של ההקטנה ג'אקינו בהחלפת האות הראשונה ג' (J) ב־ק' (K). למשל, קאקינו דה־פז (Kakino DePaz) היה נגן קאנון ידוע בקרב יהודי תוניס והמוסלמים, בתזמורת המזרחית היהודית המקומית בתוניס.

			להלן תיאור המעבר מיעקב לקיקי: (1) השם המקביל המקורי ליעקב בצרפתית הוא ג'אקוב; (2) עם צמצום הסיומת נוצר הכינוי ג'אקו; (3) החלפת האות האחרונה ו' (O) ב־י' (Y) יוצרת את הכינוי הנוסף ג'אקי ואת ההקטנה שלו ג'ויקי (Jouiky); (4) עם צמצום ההברה הראשונה והכפלת ההברה הנותרת מקבלים את השם החדש בערבית־יהודית־תוניסאית השכיח והמיוחד: קיקי.

			מקביל בעברית: יעקב או כינויו המקוצר קובי (Kobi).

			מקביל בצרפתית: ג'אק, ג'אקוב, ג'אקו, ג'אקי.

			מקביל באנגלית: ג'איקוב (Jacob), ג'אק (Jack).

			מקביל ביידיש: יענקלה (Y’ankalé), יאקי (Yaky).

			ישועה (Ychou’a), ראו שועה (Choua’).

			כ

			כאדורה (Khadoura) (במדנין) ראו כאדיר (Khadir).

			כאדיר (Khadir) (שכיח) (בג'רבה), כאדורה (Khadoura) (שכיח) (במדנין), כאדרון (Khadrone) (שכיח) (בבן־גרדן).

			שלושת השמות רווחים בדרום תוניסיה. השורש שלהם, שמשמעותו שם של דג, הוא מהמילה אכדאר (Akhdar), 'ירוק' בערבית. ואכן כי צבעו של הדג הזה הוא ירוק, ומכאן השמות (א' מזוז). דוגמה: מר כאדרון דיעי מבן־גרדן (ב' פנש).

			קיים שם פרטי של נשים מאותה הקבוצה, ראו כאדרא, שתרגומה המילולי: ירוקה.

			כאדרון (Khadrone) (בבן־גרדן), ראו כאדיר.

			כאיילו (Khèïlou) (שכיח) (כינוי), ראו מאכלוף, ראו מיכאיל (Mikhaïl).

			כאלפון (Khalfon, Khalfone, Khalfoune), ראו מאכלוף.

			השם כאלפון בעברית הוא ביטוי של שלושה שמות שונים שנבדלים בהגייתם ובכתיבתם בלועזית:

			(1) Khalfon (2) ;Khalfone; (3) Khalfoune.

			כאמוס (Khamouss), ראו כאמוש.

			כאמוש (Khamouch) (שכיח), כמאייש (Khméïèch) (שכיח, הקטנה), כמימש (Khmimèch) (הקטנה), מימש (Mimèch), מאמוש (Mamouch), מימוש (Mimouch). שלושת השמות האחרונים הם צמצום של צורת ההקטנה.

			השמות כתובים ומבוטאים באות ש'. נוסיף להם את אופן הגייתם בעיר סוסה, שבה ה־ש' מוחלפת ב־ס': כאמוס (Khamouss) (שכיח), כמאייס (Khméïèss) (שכיח) (הקטנה), כמימס (Khmimèss) (הקטנה), מימס (Mimèss), מאמוס (Mamouss), מימוס (Mimouss).

			השורש של השם כמוש בערבית־יהודית־תוניסאית הוא מהספרה חמש, 'כאמסה' (Khamssa) בערבית, שכידוע היא אמונה טפלה כנגד עין הרע. בדרך כלל השם כאמוש ניתן לילד שנולד אחרי אחים או אחיות צעירים שנפטרו בטרם עת, או לילד החמישי במשפחה.

			יתר השמות בערבית־יהודית־תוניסאית — כמאייש, כמימש, מימש, מאמוש, מימוש — הם הקטנות וצמצומי הקטנות שמשמעותם כמוש הקטן. למשל, רבי כמימש אוזן מג'רבה (ב' פנש).

			בישראל השם עמוס (‘Amoss) מקביל בעברית לשמות כאמוש או כאמוס.

			מקביל בצרפתית: אמוס (Amos).

			לדעתי, ההקבלות הללו הן טעות גסה אך נפוצה בשל הצליל הזהה, מאחר שאין שום קשר אטימולוגי בין השמות.

			כארוס (Kharouss), ראו קארוס.

			כליפה (Khlifa) (שכיח), ראו מאכלוף.

			כלף (Khlef), ראו מאכלוף.

			כלפאללה (Khalfalla), ראו מאכלוף.

			כלפה (Khalfa), ראו מאכלוף.

			כמאייס (Khméïèss), ראו כאמוש. 

			כמאייש (Khméïèch), ראו כאמוש.

			כמימש (Khmimèch), ראו כאמוש.

			כרייף (Khrèïèf), חרייף (H’rèïèf).

			לשם הזה יש שני הסברים אפשריים:

			1. 	הכינוי קריאף (Krièf) בהגייה ערבית־יהודית נהפך לכריאף (Khrièf) ונעשה שם משפחה.

				השם בא מהמילה הערבית 'כארף' (Kharf), שמשמעותו בעברית טלה. לכן השם הפרטי ח'רייף, או חרייף, הוא הקטנה של כארף, קרי גדי (א' מזוז).

				שם משפחה: כריאף הוא שם המשפחה בהגייה ערבית־יהודית, שגרסתו בצרפתית היא קריאף (Krièf).

			2. 	ייתכן שהמקור הוא כראייף, מאחר שהוא צורת הרבים של המילה הערבית כראפה (Khrafa) שפירושה סיפור. ומכאן אפשר להסיק שכראייף ניתן ככינוי לאדם שמספר סיפורים. להערכתי, זוהי אפשרות שסבירותה נמוכה מאוד.

			ל

			לאלו (Lalou) (שכיח), ליאהו (Liahou), לילו (Lilo), לילי (Lili), לולו (Lolo), לולו (Loulou), לויהו (Louiou). ראו לילי ברשימת שמות הנשים.

			כל השמות האלה בערבית־יהודית־תוניסאית הם גרסאות שונות של כינויים יהודים־תוניסאיים לשם אליהו הנביא (Eliahou).

			מקבילים בעברית: אליהו, אלי (Elie).

			מקבילים בצרפתית: אלי, לוסיאן (Lucien) וההקטנה שלו לולו (Lulu).

			לולו (Lolo), ראו לאלו.

			לולו (Loulou), ראו לאלו.

			לויהו (Louiou), ראו לאלו.

			ליאהו (Liahou), ראו לאלו.

			לילאח (Lilah’), ראו זרח.

			לילו (Lilo), ראו לאלו.

			לילי (Lili), ראו לאלו, וכן ראו לילי ברשימת שמות הנשים.

			מ

			מאגוץ (Magoss), ראו מקיקס.

			מאילו (Maïlou) (שכיח), שמויל (Chmouil), שמימל (Chmimel) (הקטנה של שמואל, Chmouel).

			ככל הנראה השם 'מאילו' נוצר מהתפתחות הבאה: (1) תחילה השם העברי שמואל; (2) אחר כך הופיעו השמות המקבילים, בצרפתית אמיל (Emile) ובאיטלקית אמיליו (Emilio); (3) ומהם נהגה 'מאילו' בערבית־יהודית־תוניסאית.

			קיים עוד שם נדיר: סאמולו (Samolo) בעיר גבסה שבדרום תוניסיה. למשל, סאמולו שמואל שמעוני.

			מקביל בעברית: שמואל והכינוי שמיל (Chmil).

			מקביל בצרפתית: סאמואל (Samuel), אמיל והכינוי סאם (Sam).

			מקביל באיטלקית: אמיליו.

			מאכלוף (Makhlouf) (שכיח), כליפה (Khlifa) (שכיח), כלף (Khlef), כלפא (Khalfa), כאלפון (Khalfone), כלפאלא (Khalfalla), כאיילו (Khèïlou) (שכיח) (כינוי). 

			השם מאכלוף נפוץ בכל ארבע מדינות צפון אפריקה, ורווח גם כשם פרטי וגם כשם משפחה, בהתאם לאזור הגיאוגרפי. זה אחד השמות שניתנו בשל אמונות טפלות, כדי שישמור על התינוק. הוא ניתן לגברים בלבד ואין לו שם מקביל של נשים.

			מאכלוף משמעותו היא שהרע, הגזרה, המחלה והבעיה יחלפו מעל הילד ולא יפגעו בו. בערבית היו אומרים: "אינשאללה יכלף [באות 'כ'] עלי אל דוני" (Inchalla Yekhlef A’li El Douni), שפירושו בעברית: "בעזרת האל, שהרע יחלוף [באות 'ח'] מעליו". השם מאכלוף נכתב ומבוטא ב'כ' ולא ב'ח', כי לדוברי העברית שמבטאים את האותיות 'כ' ו־'ח', יש נטייה לבלבל את משמעות השם 'לחלוף' (בערבית: יכלף) עם 'להחליף' הרומז להחלפה.

			בדרך כלל היו נותנים את השם הזה לילד שנולד אחרי הפלות וילדים שנפטרו. תינוק ששמו מאכלוף לא "נועד להחליף את אלה שאינם", אלא "שכל הרע שפגע באחיו שאינם, יחלוף מעליו". השם מגן על הילוד וכל בעיה חולפת מעליו ואינה פוגעת בו.

			קיימות גרסאות ונגזרות רבות של השם שמקורו בשפה הערבית.

			בערבית־יהודית: השמות 'מאכלוף' ו'כליפה' שכיחים, ויש גם 'כלף' ו'כלפא'. לעומתם, השם הפרטי 'כאלפון' רווח בעיקר בג'רבה ובדרום תוניסיה; ו'כלפאלא', שמשמעותו 'זה שהאל חס עליו', אף הוא רווח בעיקר בדרום תוניסיה. לסיום, הכינוי 'כאיילו' שכיח וגם מצוי ככינוי של 'מאכלוף' ו'מיכאיל'.

			מקביל בעברית: אין. אבל ישראלים ממוצא תוניסאי אימצו את השם יחיאל (Yeh’iel), אף שהוא נדיר ביותר בקרב יהודי תוניסיה. ייתכן שאימוצו כמקביל נעשה בשל הצליל הקרוב ל'כאילו' בערבית־יהודית־תוניסאית, אף שאין שום קשר אטימולוגי בין שני השמות. 

			המקביל בצרפתית: רנה (René) הוא שם מקביל נדיר בדיוקו. משמעותו נולד מחדש, כמו השם הערבי מאכלוף. רנה מקורו בשם הפועל הצרפתי 'להיוולד מחדש' (renaitre, ובאנגלית to Reborn). 

			שמות משפחה בעלי אותו שורש:

			שמות משפחה בתוניסיה: כלפון (Khalfoun), כלפון (Khalfone) וקלפון (Kalfon).

			שמות משפחה באלג'יריה: כלפא, קלפא (Kalfa) וקאליפא (Kalifa).

			שם משפחה בלוב: מאכלוף.

			מאמוש (Mamouch), ראו כאמוש.

			מאנו (Mano), מאנו (Manou). קיצור של השם עמנואל.

			מקביל בעברית: עמנואל (Imanouel).

			מקביל בצרפתית: המנואל (Emanuel), ומאנו (Manu) שהוא צמצום של השם המנואל.

			מאנו (Manou), ראו מאנו.

			מאעתוק (Ma’atouk), ראו בשמות הנשים עאטיטקה.

			השם נפוץ בקהילות הדרום שבתוניסיה, וסביר להניח שמשמעותו 'חופשי' (א' מזוז).

			קשור במשמעותו לשם הפרטי הנשי עאטיטקה.

			מקביל בעברית: אין, אך בישראל השתרש בטעות — כנראה בגלל הצליל הדומה — השם המקביל 'מתוק' (Matok).

			מארזוק (Marzouk), רג'יגא (Rjèïga) (הקטנה).

			משמעות השם בערבית: 'בר מזל'. על פי כללי הדקדוק הערבי, השם 'רג'יגא' הוא הקטנה של השם 'מארזוק'.

			מקביל בצרפתית: סימון (Simon). זהו מקרה יוצא מהכלל ולא מייצג. למשל, סימון רג'יגא מאמו (Simon Rjèïga Mamou), בן ציון (Tsione) ובאחלא (Bah’la) מהעיר נאבל.

			שם המשפחה 'מארזוק' רווח גם כשם משפחה בקהילות היהודיות במצרים ובתוניסיה.

			מבירך (M-birekh), ראו ברכה.

			מומו (Moumou) (שכיח), ראו שלומו.

			מומי (Momi) (במרוקו), ראו שלומו.

			מוני (Mouny), ראו שלומו.

			מוסא (Moussa) נהוג בדרום תוניסיה, ראו מושי (שכיח).

			מושי (Mouchi) (שכיח), מישי (Michi), בישי (Bichi) (שכיח), מוסא (Moussa) (בדרום תוניסיה), מימש (Mimech) (הקטנה).

			מקביל בעברית: משה (Moché).

			מקביל בצרפתית: מויז (Moïse), מוריס (Maurice), מרסל (Marcel) (באלג'יריה).

			מייאס (Miyèss), מייאש (Miyèch).

			זה הכינוי שניתן לרב הראשי של יהודי תוניסיה בשנות השישים של המאה העשרים, מרדכי מייאס (Mordekhaï Miyèss) כהן זצ"ל, שמוצאו מג'רבה. לפי בירור מעמיק שערך הרב רפאל בנימין כהן, נכדו של הרב הראשי, הכינוי ניתן לסבו כשהיה צעיר ותלמיד חכם וחד כתער. החדות הזאת הפכה לכינוי שלו. הנה תהליך יצירת הכינוי: (1) הרב בילדותו היה חכם וחד כתער; (2) 'תער' בערבית נקרא מוס (Mouss); (3) כדי שהרב הצעיר והמבריק מרדכי כהן לא ייפגע מעין הרע, הצמידו לו כינוי מוקטן של המילה הערבית מוס — מייאס שפירושו תער קטן. כך הכינוי הפך לשם פרטי בערבית־יהודית־תוניסאית. לימים נפוץ השם 'מייאס' בלא קשר לחוכמתו ולחדותו של הילד.

			מייאס ומייאש הם אותו שם עם החלפת ה־'ס' ב־'ש'. למשל, מייאש סבן (Miyèch Saban) היה עגלון בג'רבה (ב' פנש).

			לפני שהתקבל ההסבר לשם הרב ממקור משפחתי, היו שסברו שהמקור הוא משיבוש השם הפרטי בערבית־יהודית־תוניסאית, כמאייש (Khméïèch), בצמצום ההברה הראשונה 'כ' (‘Kh’) של השם. לדעתי, הסברה אינה נכונה, ובמיוחד בשל ההסבר ממקור משפחתי.

			מייאש (Miyèch), ראו מייאס.

			מייר (Mï-ïr), מירו (Miro) (שכיח), מירו (Mirou) (שכיח).

			מקביל בעברית: מאיר (Méïr). 

			מקביל בצרפתית: מייר (Meyer), ריימון (Raymond).

			מיכאיל (Mikhaïl), כאיילו (Khaïlou), ראו גם מאכלוף.

			מקביל בעברית: מיכאל (Mikhaël), מיקי (Miki).

			מקביל בצרפתית: מיקאל (Mikaël).

			מימוש (Mimouch), ראו כאמוש.

			מימש (Mimèch), ראו כאמוש וכן מושי.

			מירו (Miro) (שכיח), ראו מייר.

			מירו (Mirou) (שכיח), ראו מייר.

			מישי (Michi), ראו מושי (Mouchi).

			מניני (Menini), ראו מנני.

			מנני (Meneni), מניני (Menini), ראו השם הנשי מנאנה (Menana). שלושת השמות מקורם משם של דג.

			השמות היו בשימוש בעיקר בדרום תוניסיה, וגם בתוניס.

			שם הדג בעברית: מרלוזה, ממשפחת הבקלה.

			שם הדג בצרפתית: מורו (Morue).

			מסאעוד (Messa’oud), ראו מסעוד.

			מסיעד (Mssi’èd) (הקטנה), ראו מסעוד.

			מסליח (Masliah’), ראו מסעוד.

			השם הוא שיבוש של השם 'מצליח' בהגייה ערבית־יהודית־תוניסאית.

			בדומה לכתיב של השמות סיון (Sioune) וסאייון (Saïoune) גם מסליח אמור להיכתב בעברית באות 'צ', אך כדי לשמור על כתיב זהה לצליל השם בהגייתו, הוחלט לכתוב אותם ב־'ס' ולא ב־'צ' ולשמור על הפונטיקה שלו.

			מקביל בעברית: מצליח (Matsliah’).

			מסעוד (Mess’oud) (שכיח), מסאעוד (Messa’oud), מסיעד (Mssi’èd) (הקטנה), סעיד (Sa’ïd), סעידו (Sa’ïdou) (שכיח) (הקטנה), סעדאני (Sa’dani), סעאדה (Saada).

			להלן אותם שמות בגרסת ה־'ש': משאעוד (Mecha’oud), משעוד (Mech’oud) (שכיח), משיעד (Mchi’èd) (הקטנה), שעיד (Cha’ïd), שעידו (Cha’ïdou) (שכיח) (הקטנה), שעדאני (Cha’dani), שעאדה (Cha’ada). לשמות האלה יש להוסיף את השם הפרטי העברי מצליח, וראו מסליח.

			השם 'מסעוד' נפוץ בכל ארבע מדינות צפון אפריקה ויש לו נגזרות וגרסאות המשמשות גם כשם משפחה. בשל אמונות טפלות זה אחד השמות שניתנו לתינוק, כדי ש"יביא מזל לנושאו", יצליח ויהיה מאושר. שורש השם ומקורו בערבית הוא 'סעד' (Sa’ad), 'אושר והצלחה', ומכאן משמעות השם היא המאושר והמוצלח.

			בדומה לשמות אחרים גם לשם 'מסעוד' יש כתיב והגייה שונים בהתאם לאזור בתוניסיה, כשה־'ס' וה־'ש' מתחלפות, וכן יש גרסאות ונגזרות רבות, בערבית־יהודית־תוניסאית:

			1. 	גרסת ה־'ס': מסעוד ומסעוד ונגזרותיהם: סעיד, סעדאני, סעאדה.

			2. 	בגרסת ה־'ש': משעוד ומשעוד ונגזרותיהם: שעיד, שעדאני, שעאדה. למשל, רבי שעאדה כהן מג'רבה (ב' פנש).

			3. 	גרסת ה־'ס' בהקטנה: מסיעד זה המסעוד הקטן או סעידו.

			4. 	גרסת ה־'ש' בהקטנה: משיעד זה המשעוד הקטן או שעידו.

				מקביל בעברית: מצליח, אשר (Acher), אושר (Ocher). 

				המקביל בצרפתית: פרוספר (Prosper) ופליקס (Felix) הם שמות פרטיים שכיחים ביותר, ומשמעותם: הצלחה, שגשוג, אושר ועושר.

			א. 	בתוניסיה רווח בעיקר פליקס וגם מעט פרוספר.

			ב.	במרוקו תמיד פרוספר.

			ג.	באלג'יריה אין שם מקביל קבוע.

			ד.	במרוקו הספרדית המקביל לשם מסעוד הוא פורטונטו (Fortunato) וקיצורו פורטו (Fortu).

				יש שמות משפחה בתוניסיה שהם נגזרות של השמות הפרטיים הנזכרים למעלה.

			5. 	מסיעד (Mssi’èd) הוא צורת הקטנה שקיימת גם כשם משפחה יהודי בעיר ספאקס שבתוניסיה.

			6. 	יש גם שמות משפחה מתוניסיה הרווחים באלג'יריה, כגון סעיד (Sa’ïd); במרוקו סעדון (Saadoun); ובלוב סעאדה (Saada).

			השם מסעוד ניתן גם לנשים: מסעודה (Messa’ouda).

			מקיקס (Mkikess) (שכיח), גוסא (Gouça), מאגוץ (Magoss).

			מקיקס (Mkikess) הוא שם של דג והוא נפוץ בג'רבה. יש שני כינויים לשם הזה: גוסא (Gouça) ומאגוץ (Magoss). הראשון רווח בג'רבה, בטאטאוין ובגאבס. למשל, גוסא חדד (ב' פנש). דוגמה לשני: רבי מאגוץ סבג מג'רבה (ב' פנש). אומרים שנכנס בו דיבוק, וכדי להגן עליו נתנו לו שם של דג.

			יש ודאות שגוסא קשור למקיקס.

			אין ודאות שגם מאגוץ קשור למקיקס.

			אין גם ודאות שיש קשר בין השמות גוסא ומאגוץ, למרות הצליל המשותף גוס (Gouss).

			מרידך (Mréidèkh) (שכיח), מרידך (Mridèkh), דוכא (Doukha) (שכיח), דידך (Didèkh), ביבך (Bibèkh). 

			דוגמה: ביבך יונס היה אחד העשירים המוכרים ביותר בתוניס.

			דוגמה: דוכא חדד היה אחד הזמרים המזרחיים היהודיים המוכרים ביותר בתוניסיה ובצרפת במחצית השנייה של המאה העשרים. הוא נפטר בנתניה ב־2019.

			מקביל בעברית: מרדכי (Mordékhaï).

			מקביל בצרפתית: מרדושה (Mardochée), מרדוש (Mardoche), מרק (Marc), מקס (Max), דידיה (Didier).

			מקביל בצרפתית באלג'יריה: מרק־רוג'ר (Marc-Roger). בהשפעת הצרפתים, יהודי אלג'יריה השתמשו כאן בשם המורכב משני שמות, שהֶלחֵם שלהם מפיק צליל שנשמע כמו מרדושה (Mardochée).

			מקביל בספרדית לדינו: מורדוך (Mordokh).

			בספרו בעל הסממנים האוטוביוגרפים, 'נציב המלח',1001 הסופר היהודי תוניסאי, אלבר ממי, נתן לילד היהודי־תוניסאי מהרובע היהודי בתוניס את שם המשפחה בנילוש (Benilouch) ואת השמות הפרטיים המקבילים: מרדכי בעברית, מרידך בערבית־יהודית־תוניסאית ומרדושה בצרפתית.

			מרידך (Mridèkh), ראו מרידך.

			משיעד (Mchi’èd) (הקטנה), ראו מסעוד.

			משאעוד (Mecha’oud), ראו מסעוד.

			משעוד (Mech’oud) (שכיח), ראו מסעוד.

			נ

			נורי־יל (Nouri-il), נורו (Nourou) (הקטנה). דוגמה: נורו שללי ממושב גילת בנגב הצפוני.

			מקביל בעברית: נוריאל (Nouriel).

			נחאייס (N-h’aïèss), ראו בינחאש.

			נחאייש (N-h’aïèch), ראו בינחאש.

			נינו (Nino), ראו ברהם.

			נשומא (Nechouma), ראו נשים (Nechim).

			השם רווח בעיר זרזיס ונגזר מן השם העברי נסים (Nissim), בהגייה מקומית נשים (Nèchim). למשל, רבי נשומא מזוז מִזרזיס (ב' פנש) (הסבר: א' מזוז).

			נשים (Nechim), שישי (Chichi), סיסי (Sissi) (ב' פנש), שנשן (Chènchène), שנאישן (Ch-nèïchène) (הקטנה), נשומא (Nechouma) (בדרום). ראו שנשן (Chènchène), ראו יושף (Youchef).

			בקהילת יהודי לוב הכינוי לשם נסים (Nissim) הוא סומאני (Soumani), ובקיצור סומי (Soumi).

			נתן (Nètène). 

			מקביל בעברית: נתן (Nathane).

			מקביל בצרפתית: נתן (Nathan).

			ס

			סאייון (Saïoune), ראו סיון.

			סאני (Sani), ראו סיון.

			סאסי (Sassi).

			משמעות השם אינה ודאית. ייתכן שנגזר משמו של הכובע האדום בתוניסיה, שאשיה (Chechya), ובהחלפת ה־'ש' ב־'ס' מקבלים סאסי. ראו סאסייה (Sassya) ברשימת השמות של נשים.

			השם סאסי רווח גם אצל המוסלמים.

			מקביל בעברית: נדב (Nadav). זוהי דוגמה מקרית ולא בדוקה, כי המשפחה מאמינה שפירוש השם סאסי הוא 'נדבן', נותן צדקה.

			סוסו (Soussou), ראו יושף. בעיר סוסה זוהי גרסה רווחת לשם שושו (Chouchou).

			סופה (Soufa), ראו יושף.

			לדוגמה, שוחט העופות בשוק 'אל־באחרי' (El-Bah’ri) ברחוב François Bourgade שבתוניס, בשנות השישים של המאה העשרים, נקרא סופה. למיטב ידיעתנו מוצאו של האיש בדרום תוניסיה.

			סיון (Sioune) (שכיח), סאייון (Saïoune), סאני (Sani).

			סיון וסאייון אמורים להיכתב בעברית באות הראשונה 'צ', אך כדי לשמור על כתיב זהה לצליל השמות, לפי הגייתם, הוחלט לכתוב אותם ב־'ס' ולא ב־'צ' ולשמור על הפונטיקה שלהם.

			מקביל בעברית: ציון (Tsione).

			מקביל בצרפתית: סיון (Sion), סילבן (Sylvain). לעיתים מי נקרא בשם סיון, נקרא גם סילבן, מאחר ששני השמות מתחילים בצליל 'סי' (Si).

			השם 'סיון' קיים גם כשם משפחה בתוניסיה.

			סימאח (Simah’), שימאח (Chimah’), בהתאם להגיית ה־'ס' או ה־'ש'. 

			מקביל בעברית: צמח (Tsémah’).

			סיסי (Sissi), ראו יושף, וכן ראו נשים (Nechim) (ב' פנש).

			ככל הנראה זוהי הגרסה בעיר סוסה לשם שישי (Chichi).

			סיסס (Sissèss) השם רווח בסוסה, וראו יושף.

			סנסן (Sènsène), ראו יושף, וכן ראו נשים.

			ככל הנראה זאת הגרסה ב־'ס' בעיר סוסה לשם שנשן (Chenchen).

			סעאדה (Saada), ראו מסעוד.

			שם פרטי שנפוץ גם כשם משפחה אצל יהודי תוניסיה.

			סעדאני (Sa’dani), ראו מסעוד.

			סעיד (Sa’ïd), ראו מסעוד.

			סעידו (Sa’ïdou) (שכיח) (הקטנה), ראו מסעוד.

			סראינא (Srèïna) (הקטנה), ראו יסירן, שמשמעותו יסירן הקטן.

			סרבאדיו (ServaDio).

			השם הוא באיטלקית. אף על פי שאין לו שם מקביל בערבית־יהודית־תוניסאית, החלטנו להוסיף אותו לרשימה, מאחר שהוא רווח בין יהודי הקהילה הפורטוגזית או הליוורנזית שבתוניסיה, קהילת הגראנה. 

			משמעותו באיטלקית: 'עבד השם' או 'משרת השם'. להלן שמות שמשמעותם מקבילה בעברית ובערבית: עובדיה (Ovadia’), עבדאללא (Abdallah’). האחרון רווח בקרב היהודים בעיראק אך לא בתוניסיה.

			ע

			עאיוש (Ayouch’), ראו חאיומה.

			עמירה (A’mira), ראו עמר וכן עמרן.

			יש כמה הסברים למשמעות עמירה.

			א. 	השם אמור להביא מזל וניתן למי שמאחלים לו כל טוב ושלא יחסר לו כלום (א' מזוז).

				מקורו בערבית, בשם מעאמר (M’amar) שמשמעותו טעון (מלשון טעינה), גדוש, משופע, עמוס, מלא, דשן. היינו, שמאחלים לאיש שביתו יהיה מלא בכל מה שנחוץ לו. הכוונה היא גם לצד החומרי: ריהוט, מכשירים, כסף וכולי, וגם בית שוקק ילדים, משפחה גדולה ושלום בית. למשל, רבי עמירה פנש מחומט־סוק בג'רבה (ב' פנש).

			ב. 	השם עמירה ניתן לבן ממשפחת ישי שהתגוררה בעיר מוקנין שליד סוסה, ושמו המקורי בערבית־יהודית־תוניסאית הוא עמרן (Amrane’). להלן תהליך היווצרות השם: (1) תחילה עמרם (Amrame’), שהוא שם מקראי; (2) ההגייה הערבית־יהודית־תוניסאית החליפה את הסיומת 'ם' ב־'ן', ונוצר עמרן; (3) עמירה נהפך לשם חיבה של עמרן.

			ג. 	אפשרות סבירה אחרת קשורה לביטויי חיבה ואהבה עממיים. להלן תהליך ההתפתחות: (1) אימא שרוצה להביע את אהבתה לבנה או לבִתה או לבן זוגה, תקרא לו או לה בערבית מדוברת שנכנסה לשימוש שוטף בערבית־יהודית־תוניסאית, "יא עומרי" (Ya Omri), כלומר 'שנותיי', במובן של חיי, או אהובי; (2) על המילה 'עומרי' מיישמים את ההקטנה ומקבלים את השם 'עמירה'.

			עמר (A’mar), ראו עמירה.

			לשם הזה יותר ממובן אחד. זהו גם שם מקצוע: אדריכל, יזם; בעל סימן של כבוד. כמו כן, ייתכן שעמר (A’mar) קשור לעמירה. 

			שם משפחה: עמר מקובל כשם משפחה בתוניסיה, באלג'יריה ובמרוקו.

			עמרן (A’mrane), ראו עמירה.

			פ

			פאלו (Falou), ראו ר'פאיל.

			פלא (Fela), ראו ר'פאיל.

			פראג'י (Fraji) (שכיח), פראדג'י (Fradji), פראיג'א (Frèïja) (שכיח) (הקטנה), פריג'א (Frija) (שכיח) (הקטנה).

			פראג'י מקורו במילה הערבית פראג' (Fraj) שמשמעותה ריפוי או החלמה, חזרה לבריאות טובה. לכן, השם ניתן לילד שנולד אחרי אחים או אחיות שנפטרו ממחלה, ונועד להגן עליו מפני כל רע. הורים שילדיהם חלו והיו על סף ייאוש, היו קוראים לעזרה את רבי פראג'י (Rebbi Fraji), בעל השם המרפא, כדי לרפא את ילדיהם.

			בערבית־יהודית־תוניסאית: פראיג'א או פריג'א, בהתאם להגייה, הוא צורת הקטנה של פראג'י ומשמעותו פראג'י הקטן. 

			מקביל בעברית: רפאל (Refael) הוא זה ש"האל ריפא אותו", ובהקטנה: ראפא (Rafa) ורפי (Rafi). 

			מקביל בצרפתית: רפאל (Raphaël) או הכינוי רפו (Rafo), פראנסואה (Francois), גאסטון (Gaston), אלפרד (Alfred), פרדי (Freddy), פרד (Fred). בנוגע לסיבת מקבילוּת השמות השונים בצרפתית לשם בערבית־יהודית־תוניסאית פראג'י: (1) גאסטון (Gaston) רווח בתוניס וצפון תוניסיה. דוגמה: המוהל והפובליציסט גאסטון פראג'י גז (Gaston Fraji Guez). אין הסבר למקבילות זו; (2) פראנסואה, כי הוא מתחיל ב־'פר' (Fr), כמו פראג'י; (3) השם 'פרדי' מתחיל אף הוא ב־'פר' (Fr), כמו 'פראג'י' (Fraji) וקרוב אליו בצליל. נזכיר גם את הנגזרות של פרדי: אלפרד ופרד.

			בקהילת יהודי אלג'יריה: פרדג' (Fredj) רווח בעיקר בעיר קונסטנטין.

			דוגמה לשם פרטי: הרב הראשי של קונסטנטין רבי סידי פרדג' חלימי (Rebbi Sidi Fredj Halimi).

			דוגמה לשם משפחה: מר ג'אק פרדג' (Jacques Fredj) הוא מנהל מוזיאון השואה בפריז. 

			פראדג'י (Fradji), ראו פראג'י.

			פראיג'א (Frèïja) (שכיח), ראו פראג'י.

			פראים (Fraïm) (או Phraïm).

			מקביל בעברית: אפרים (Ephraïm).

			מקביל בצרפתית: אלפרד (Alfred), פרדי (Freddy), פרד (Fred). ראו פראג'י.

			פרדג' (Fredj), ראו פראג'י.

			פריג'א (Frija), ראו פראג'י. בהתאם להגייה זה פראיג'א (Frèïja) או פריג'א (Frija).

			ק

			קאליפא (Kalifa), ראו מאכלוף.

			קאלפא (Kalfa), ראו מאכלוף.

			קאלפון (Kalfon), ראו מאכלוף.

			קאקינו (Kakino), ראו יעקוב.

			קארוס (Karouss), כארוס (Kharouss) (דג).

			רווח בעיקר בג'רבה ובדרום תוניסיה. כמו שמות רבים אחרים שמזכירים דגים, הוא ניתן בגלל אמונות טפלות נגד עין הרע. למשל, רבי קארוס יאנא (Rebbi Karouss Yana) היה זמן קצר רב מושב ברכיה בנגב הצפוני (ב' פנש).

			שם הדג בעברית: לברק.

			שם הדג בצרפתית: Le Bar או Loup de Mer.

			ר

			רחמין (Rah’mine), ראו חמיינו.

			רחמינו (Rah’minou) (הקטנה), ראו חמיינו.

			רובין (Roubine).

			מקביל בעברית: ראובן (Réouven).

			מקביל בצרפתית: רובן (Ruben), רובר (Robert), וראו ברהם שאף הוא קשור לשם הפרטי המקביל רובר.

			ר'פאיואל (Rfaïouel) (הקטנה), ראו ר'פאיל.

			ר'פאיל (Rfaïl), פלא (Fella), פאלו (Falou), ר'פאיואל (Rfaïouel) (הקטנה).

			ר'פאיואל הוא הקטנה ומשמעותו רפאל (Raphaël) הקטן. 

			מקביל בעברית: רפאל (Refaël), ובהקטנה: ראפא (Rafa) ורפי (Rafi).

			מקביל בצרפתית: רפאל (Raphaël).

			ש

			שאול (Chaoul).

			מקביל בעברית: שאול (Chaoul).

			מקביל בצרפתית: שאול (Saül), ראול (Raoul). למשל, השמות שאול וראול מקבילים בעיקר בשל הצליל הדומה. אלה שמותיו הפרטיים בעברית ובצרפתית של ראול ג'ורנו (Raoul Journo), הזמר היהודי תוניסאי המפורסם ביותר, שחי במאה העשרים והיה אהוד על ידי היהודים והמוסלמים כאחד.

			שועה (Choua’), ישועה (Ychou’a).

			מקביל בעברית: יהושוע (Yéhochoua’).

			מקביל בצרפתית: ג'וזוה (Josué), סובר (Sauveur), (José). ג'וזוה (Josué) הוא יהושע במקרא. ג'וזה סובר, שמשמעותו מציל או מושיע, נפוץ בקהילה היהודית התוניסאית. כלומר, לשם בעברית ולשם המקביל בצרפתית יש אותה משמעות. כאן המקום לציין שג'וזה משמש גם כאחת הנגזרות של ג'וזף (Joseph), וראו יושף. 

			שחאגו (Ch-h’agou), ראו יסחאק.

			שוייש (Chouïch), ראו יושף.

			דוגמה: יוסף שוייש (Yossef Chouïch) בן אליהו גז מנאבל (תוניסיה).

			שוילם (Chouïlem), ראו שלום.

			שושאן (Chouchane), ראו יושף. 

			שושאני (Chouchani), ראו יושף.

			שושו (Chouchou) (שכיח), ראו יושף.

			שישי (Chichi), ראו יושף, וכן נשים.

			כנראה שזוהי הגרסה המקבילה לשם סיסי (Sissi) הנהוג בעיר סוסה.

			שימאח (Chimah’), ראו סימאח.

			שלום (Chaloum), שוילם (Chouïlem) (הקטנה). שוילם הוא הקטנה ומשמעותו שלום הקטן.

			מקביל בעברית: שלום (Chalom).

			מקביל בצרפתית: שארל (Charles), שרלי (Charly), שרלו (Charlot).

			מקביל ביידיש: שולם (Choulèm).

			שלומו (Chloumou), מומו (Moumou) (שכיח), מוני (Mouny) (כינוי).

			מקביל בעברית: שלמה (Chlomo).

			מקביל בצרפתית: סלומון (Salomon).

			כינוי נהוג במרוקו: מומי (Momi). 

			שמויל (Chmouil), ראו מאילו.

			שמימל (Chmimel), ראו מאילו.

			שמיעין (Chmi’ène) (הקטנה), ראו שמעון.

			שמעון (Chem’oune), שמיעין (Chmi’ène) (הקטנה). שמיעין הוא הקטנה ומשמעותו שמעון הקטן.

			מקביל בעברית: שמעון (Chim’one).

			מקביל בצרפתית: סימון (Simon).

			שנאישן (Chnèichène), ראו יושף, וכן נשים.

			שנאישן הוא הקטנה ומשמעותו שנשן (Chènchène) הקטן.

			שנשן (Chènchène), ראו יושף, וכן נשים.

			אפשר למצוא את שנשן כשם מקביל, או נוסף, לשם יוסף (Yossef). למשל, המצבה של יוסף שנשן שיש (Yossef Chènchène Chiche, שנלב"ע ב־14.02.1919) נמצאת בבית העלמין היהודי של נאבל.

			שעאדה (Cha’ada), ראו מסעוד. 

			שעדאני (Cha’dani), ראו מסעוד.

			שעיד (Cha’ïd), ראו מסעוד.

			שעידו (Cha’ïdou) (שכיח) (הקטנה), ראו מסעוד.

			שעיה (Cha’ya). 

			שמות נשים

			א

			אוכאיה (Oukhèïa).

			ההסבר היחיד שיש לנו הוא, שעל פי הצליל, ניתן לייחס את השם למילה הערבית 'כויה' (Khouïa), שפירושה אחי, או 'אוכתי' (Oukhti), כלומר אחותי. לפי ההיגיון הזה, בערבית ובערבית־יהודית־תוניסאית יש ביטוי 'אחנה אוכאיין' (Ah’na Oukhèïène), 'אנחנו אחים'.

			אין לשם הפרטי הזה מקבילה בשמות גברים.

			אוארדה (Ouarda), אורידה (Ourida) (הקטנה), כלומר אוארדה קטנה.

			משמעות השם היא 'ורד' או 'שושנה' בערבית.

			מקביל בעברית: ורד (Vered), ורדה (Varda), ורדינה (Vardina), שושנה (Chochana), שוש (Choch) (כינוי).

			מקביל בצרפתית: רוז (Rose) ונגזרותיו: רוזין (Rosine), רוזט (Rosette) (הקטנה), כלומר רוז הקטנה, ורוזלין (Roseline) שנפוץ בעיקר בקרב יהודי אלג'יריה.

			אורידה (Ourida) (הקטנה), ראו אוארדה.

			אמימה (Amima).

			הכוונה לאימא (בג'רבה).

			אשתיר (Echtir), תירי (Tiri), טיטא (Tita) (שכיח), טאיטא (Taïta) (שכיח), טוטו (Toutou), טיטו (Titou).

			כל השמות האלה הם כינויים של השם אסתר (Esther) המקראי בערבית־יהודית־תוניסאית.

			מקביל בעברית: אסתר, אסתי (Esti) (הקטנה), אתי (Eti) (הקטנה).

			מקביל בצרפתית: אסתר.

			מקביל בצרפתית באלג'יריה: טטל (Tetelle).

			מקביל בלדינו: אסתריקה (Estherica).

			אצל הברברים בריף שבמרוקו, המילה 'טיטא' משמעותה עין בשפת התאשלהיט (Tachelhit). לכאורה אפשר למצוא זיקה בין השם ופירושו לדאגה של היהודים התוניסאים לאמץ אמונות טפלות המגינות מעין הרע. לדעתנו, אין ממש בסברה זו.

			ב

			באחלה (Bah’la) (שכיח), ראו רחיל.

			באחריה (Bah’rya). השם הזה רווח בדרום תוניסיה.

			א. 	מקור השם במילה הערבית 'בחאר' (Bh’ar), שמשמעותה ים. כלומר, 'באחריה' היא האישה מהים. מדוע ניתן שם כזה? ההסבר מתקשר לאמונות טפלות נגד עין הרע, או לתנובת הים, כגון דגים.

				הרמז לדגים מתאם לכללי התנהגות בנושא. יהודי תוניסיה, המאמינים באמונות טפלות, ישתדלו שלא לומר בשיחתם את המילה דג, או שם של דג, ויאמרו בערבית 'נטע לבחאר' (Nta’ Lebh’ar), 'מהים'. למשל, אישה שואלת את שכנתה מה תבשל לארוחת צהרים, וזו תאמר: אבשל מהים. היא תימנע מלומר שתבשל דגים.

			ב. 	אם השם הפרטי הזה היה נכתב באות 'כ', ולא באות 'ח', כמו בהסבר א' (בדומה לשם הפרטי של גברים, וראו בחאייר), יתקבל השם באכריה (Bakhrya), שלמיטב ידיעתנו אין לו משמעות בערבית. אם השם היה קשור למילה כאייר (Khèïr), שמשמעותו 'טוב, טוב יותר', אזי היינו מתייחסים לשם של נשים המפורט להלן: כייריה (Khèirya). לכן, הסבר ב' הוא בעל סבירות נמוכה, כי הגיית השם נשמעת בהחלט ב־'ח' ולא ב־'כ'.

			מקביל בעברית: במקרה זה השם המוצע הוא חדש יחסית: ימית (Yamith).

			מקביל בצרפתית: גם במקרה זה מדובר בשני שמות חדשים: אוסיאן (Océane) שמשמעותו מהאוקיינוס ומארין (Marine), שמשמעותו שם התואר ימית (או מהים).

			שמות משפחה: השם הפרטי הזה קשור גם לשמות המשפחה: לבחאר (Lebhar), שמשמעותו 'הים' בערבית, ודלמאר (Delmar), שמשמעותו 'מהים' בספרדית ובאיטלקית.

			בבאח (Babah’), ראו רחיל (Rah’il).

			בבי (Beubby), כינוי.

			השם הזה אינו בערבית־יהודית. האישה שנקראה כך, בת משפחת בנעטר־לסרי (Benattar-Lasry), שכלה כמה מבני משפחה במלחמת העולם השנייה. המשפחה הייתה בעלת נתינות בריטית שהגיעה מגיברלטר (Gibraltar) הבריטית לעיירה לה־גולט (La Goulette), פרבר של תוניס, ולעיר בג'ה (Béjà) שבצפון, ליד הגבול האלג'ירי. ייתכן שזה כינוי משובש לשם 'בייבי' (Baby), תינוקת או חמודה באנגלית.

			מקביל בצרפתית: על פי המקרה הידוע לנו, אולי סילבי (Sylvie), אך סביר להניח שזה מקרה יחיד. 

			(לפי מחקר של המחבר. השם מופיע ברשימת היהודיים בתוניסיה שנהרגו במלחמת העולם השנייה ונרצחו בשואה).

			בחאילה (Bh’èïla), ראו רחיל.

			ביבה (Biba), ראו חביבה.

			ביגאיל (Bighaïl), בג' לא דגושה.

			מקביל בעברית: אביגאיל (Avigaïl).

			מקביל בצרפתית: אביגאיל (Abigaël).

			ביח (Bih’), ראו רחיל.

			ביחלה (Bih’la) ראו רחיל.

			בייה (Bèya) (שכיח), כייריה (Khèirya) (שכיח), מלייחה (Mléih’a), בנינה (Bnina), דייה (Deya). 

			א. 	ייתכן שמקור השם במילה הערבית 'בהייה' (Ba-hia), שמשמעותה טובה. לשם יש כמה מקבילים, בעל שורשים לשוניים שונים, אך בעלי אותה המשמעות, או משמעות קרובה, בערבית־יהודית־תוניסאית, כגון כייריה, מלייחה, בנינה. בשלושת המקרים השם המקביל בעברית הוא טובה (Tova).

			ב. 	ייתכן שהשם נגזר מהתואר המלכותי העות'מני 'באי' (Bay), השליט בתוניסיה, ובלשון נקבה 'בייה' (Bèya), ומקביל לתואר דאי (Day) של השליט העות'מני באלג'יריה. ראו השם הפרטי הנשי דייה. בשני המקרים מדובר במלכים עות'מניים, ולכן המשמעות בעברית יכולה להיות 'נסיכה'.

			מקביל בעברית: טובה, מלכה (Malka).

			מקביל בצרפתית: ריין (Reine), שמשמעותו מלכה.

			מקביל בצרפתית באלג'יריה: ריינט (Reinette). זהו שם פרטי שמשמעותו ריין (Reine) הקטנה. למשל, הזמרת מהעיר אוראן שבאלג'יריה ריינט לוראנז (Reinette l’Oranaise), כלומר, ריין (Reine) הקטנה מאוראן.

			בנוגע למילה בהייה (Ba-hia), 'טובה', השמות הבאים הם בעלי משמעות זהה או קרובה:

			1. 	כייריה מקורו במילה 'כיר' (Khir), ב'כ' לא דגושה, שמשמעותה בערבית 'יותר טוב'. מכאן שמה האפשרי בעברית 'טובה'. המילה 'כיר' משמשת לציון טוב (איכות) וטובין (נכסים). להלן כמה דוגמאות: 

			א. 	היו אומרים בערבית־יהודית־תוניסאית "האדה פי־כיר" (Hada Fi Khèir), כלומר "לפלוני יש נכסים ועושר"; בצרפתית Celui-là a des biens, "לפלוני יש נכסים"; או Celui-là est riche, "פלוני עשיר", מפני שהמילה bien משמעותה גם טוב וגם טובין.

			ב. 	אם אדם אומר "חלמתי", עונים לו "כיר־או־שלום" (Khèir-ou-Chaloum), כלומר "דברים טובים ובשורות שלום". 

			ג. 	אם אדם מודיע שהוא הולך לספר משהו, עונים לו "כיר־או־מניח" (Khèir-ou-Mnih’, או Khir-ou-Mlih’), כלומר "בשורות טובות".

			ד.	אם רוצים להגיד למישהו: "שנשמע רק בשורות טובות", נגיד לו בערבית "מה־נשמעו־כאן־אל־כיר" (Ma-Nechm’ou-Ken-El-Khèir).

			2. 	מלייחה הוא שם פרטי המקובל בעיר קונסטנטין ומקבילו בתוניסיה הוא בייה. קיים גם שם משפחה על בסיס אותה המילה, והוא אל־מליח (El-Mlih’), שמכונה בפי הצרפתים אל־מאלה (El-Maléh). למשל, רבי שועה אל־מאליח (Rebbi Chou’a El-Malih’) שהיה אב בית הדין הרבני בתוניס במחצית המאה העשרים.

			3. 	השם בנינה משמעותו בערבית טובה (מטוב טעם) או טעימה (ראו שמות גברים בניני). נוסף על המובנים של טוב, כגון טוב (איכות), טוב לב וטובין (חומרי), לשם בנינה התווספה המשמעות של טעם טוב, טוב בחיך. אין הכוונה לאנינות טעם.

			בנינה (Bnina), ראו בייה, וכן בשמות הגברים בניני.

			בניתה (Binita)

			סביר שמקור השם מהמילה הערבית 'באנת' (Bent) שמשמעותה בת של.

			לפי המצבה של בניתה לבית חדד, בת 60, נהרגה בהפצצה על העיר ספאקס ב־15 דצמבר 1942.

			ברוקה (Brouka) (הקטנה), ראו מאברוקה.

			ג

			ג'איג'א (Jéija), ג'יג'א (Jija), ג'ואיג'א (Jouéïja) (הקטנה), ליג'א (Lija).

			ככל הנראה ג'איג'א בא מהשמות בערבית אעג'יג'ה (A’jija) או אעזיזה (A’ziza), ומשמעותם יְקָרה. עם בואם של הצרפתים לתוניסיה ב־1881, נתנו היהודים שם צרפתי מקביל — אליז (Elise) — הדומה בצלילו לשם בערבית־יהודית־תוניסאית.

			מקביל בעברית: עליזה (‘Aliza).

			מקביל בצרפתית: אליז, אליזה (Elisa), אליס (Alice), ליליאן (Liliane).

			ג'אלוליה (Jaloulia), ראו ג'אלילה.

			ג'אלילה (Jalila), ג'לולה (Gélula), ג'לוליה (Géloulia), ג'אלוליה (Jaloulia).

			ג'אלילה הוא שם פרטי ערבי, שיהודי תוניסיה אימצו בנדיר, ומשמעותו בערבית: אישה תמירה, בעלת הופעה ברמה גבוהה. לאחר גלגולים רבים הגיע למשפחה יהודית.

			בהתחקות אחר קורותיה של אישה צעירה שנספתה במלחמת העולם השנייה בתוניסיה, נתקלנו לראשונה בשמה: ג'לוליה בת משפחת קאמיאו (Camméo). זו הייתה משפחה ממוצא איטלקי מקהילת הגראנה. המידע נמסר לנו בעדות מוקלטת שנתנה קרובת משפחה של הנפטרת, ג'ויס זרח (Joyce Zérah). בריאיון למחבר 27 ביולי 2014, היא סיפרה על קורות בת משפחתה שנהרגה ועל משמעות השם ג'לוליה וגלגוליו במשפחתה.

			משפחת קאמיאו הייתה מקורבת למשפחת המלוכה, הבאיי בתוניס, ועל כן אימצה שם פרטי ערבי שאינו מקובל בקהילה היהודית. משפחת שאמאמא (Schemama) הייתה מחותנת עם משפחת קאמיאו. שלושה דורות של בנות המשפחה נקראו בשם הזה, עם שיבושים שנוצרו בהשפעות לשוניות ותרבותיות של הכתיב והתעתיק הערבי, האיטלקי והצרפתי. (1) בת הדור הראשון נקראה ג'לולה לבית שאמאמא; (2) בת הדור השני ג'אלוליה לבית זרח (Zérah); (3) בת הדור השלישי — ג'לוליה לבית קאמיאו (Camméo).

			מקביל בעברית: רמה (Rama).

			גאמארה (Gamara) (שכיח), גומארה (Gomara) (שכיח), גמימרה (Gméïmra) (הקטנה).

			משמעות השם: 'ירח' בערבית גאמרה (Gamra) או גומרה (Gomra) או קמר (Kamar).

			מקביל בעברית: לבנה (Levana).

			מקביל בצרפתית: לונה (Luna), בלאנש (Blanche), מרגו (Margot). לונה פירושו ירח (באיטלקית) וגם לון (Lune); (2) בלאנש משמעותה 'לבנה'; מרגו היה שם מקביל ונפוץ בקרב נשים ששמן הערבי־יהודי־תוניסאי הוא גומארה. שם זה אינו קשור לירח אבל אפשר למצוא הקבלה בצליל ה־'גו' (Go) הן בגומארה והן במרגו, וכן באותיות ג', מ', ר' (.g.m.r) בשני השמות.

			ג'ואיג'א (Jouéïja) (הקטנה), ראו ג'איג'א.

			ג'ולה (Joula) (שכיח), ראו ג'ולי.

			ג'ולי (Jouli) (שכיח), ג'ולה (Joula) (שכיח), ג'וליה (Joulia).

			לא ידוע לנו אם מהשם ג'ולי יצרו את הקרבה לשם הפרטי הצרפתי ג'ולי (Julie), או ההיפך.

			מקביל בצרפתית: ג'ולי, ג'ולייט (Juliette), ג'וליה (Julia).

			ג'וליה (Joulia), ראו ג'ולי.

			גומארה (Gomara), ראו גאמארה.

			גזאלה (Ghjala) (שכיח), גז'יז'לה (Ghjijla) (שכיח), גזיזלה (Ghzizla) (שתי הגרסאות האחרונות הן הקטנות השונות רק בהגייתן).

			מקביל בעברית: אילה (Ayala).

			מקביל בצרפתית: ג'ולייט (Juliette), ליזט (Lisette).

			גז'יז'לה (Ghjijla) (הקטנה), ראו גזאלה.

			גזיזלה (Ghzizla) (הקטנה), ראו גזאלה.

			ג'יג'א (Jija), ראו ג'איג'א.

			ג'יני (Gini), ג'יני (Jini).

			השם הצרפתי אוג'יני (Eugenie) מבוטא בהגייה ערבית־יהודית־תוניסאית בלי ההברה הראשונה.

			מקביל לצרפתית: אוג'יני, רג'ין (Regine).

			מקביל לרוסית: יבגיניה (Ivgenia), רגינה (Regina).

			ג'יני (Jini), ראו ג'יני.

			ג'לולה (Gélula), ראו ג'אלילה.

			ג'לוליה (Géloulia), ראו ג'אלילה.

			ג'מילה (Jmila), דג'אמילה (Djamila), שאבה (Chaba), מזיאנה (Mèziana).

			משמעות השמות האלה '[אישה] יפה' בערבית. השם ג'מילה (Jmila) מקובל בתוניסיה, אך גרסתו המצרית גאמילה (Gamila) רווחת רק במצרים. דג'אמילה משמעה יפה, וכן שאבה ומזיאנה.

			מקביל בעברית: יפה (Yafa), יפית (Yafit). בשל הרצון לשמור על הצליל אומץ בישראל השם בת־שבע (Bat-Cheva) כמקביל לשאבה.

			מקביל בצרפתית ואיטלקית: בלה (Bella).

			גמימרה (Gméïmra) (הקטנה), ראו גאמארה.

			ג'רימנה (Gerimna), ג'רימנה (Jrimna), זרימנה (Zrimna).

			שלוש הגרסאות בערבית־יהודית־תוניסאית שונות רק בהגייתן.

			שמות אלה רווחו בדרום תוניסיה. למשל, זרימנה מזלה בת טיטה זנגותה פנש ז"ל (ב' פנש).

			אלה הן גרסאות הקטנה וחיבה של ברווז בערבית, ג'ארמאנה (Jarmana).

			לשם המקביל בצרפתית, ג'רמן (Germaine), יש צליל זהה. 

			ג'רימנה (Jrimna), ראו ג'רימנה. 

			ג'רמומה (Germouma), דג'רמומה (Djermouma).

			השם בערבית־יהודית, הרווח בקרב יהודי אלג'יריה, תואם להגייה של יהודי קונסטנטין.

			יהודי אלג'יריה לא קראו לילדיהם בשמות מקבילים בצרפתית.

			מי שמסר את השמות בערבית־יהודית ציין שאלה הם שמות אימו, שנקראה בשם הצרפתי דניז (Denise). אבל, כאמור, באלג'יריה התאמת השמות בשפות שונות הייתה אקראית ולא שיטתית כמו בתוניסיה.

			ד

			דאייה (Deya), ראו באייה.

			דג'אמילה (Djamila), ראו ג'מילה.

			דג'יריה (Djiria).

			המילה דג'אייר (Djaïèr) בערבית היא אלג'יריה, שם המדינה, והמילה דג'יריה (Djiria משמעה '[האישה] האלג'ירית'.

			איך שם כזה בערבית־יהודית־תוניסאית ניתן לראשונה? סביר להניח שהשם היה כינוי לאישה שהגיעה מאלג'יריה, ולאחר שהשתרש הוא ניתן גם לבנות שלא נולדו באלג'יריה, כגון לנכדה שסבתהּ נולדה באלג'יריה.

			מקביל בעברית: חמדה (H’emda), חפציבה (H’ftsiba), וראו חפציה (H’afsia).

			מקביל בצרפתית: דיזירי (Désirée), שמשמעו רצויה, נחשקת, זאת שמשתוקקים להגעתה. אנו מעריכים שמקבילוּת מקרית זו נקבעה בשל הצליל קרוב של השמות בערבית־יהודית־תוניסאית ובצרפתית, ולא בגלל משמעות דומה או קרובה.

			דג'רמומה (Djermouma), ראו ג'רמומה.

			דיאמאנטה (Diamanta), דיאמאנטי (Diamanti) (באלג'יריה), ראו מאינטו וכן זוהרה.

			משמעות השם היא יהלום בערבית־יהודית־תוניסאית. ייתכן שהשם ניתן לאישה היקרה למשפחתה כמו יהלום.

			הערבית־יהודית שאלה את המילה יהלום מאיטלקית או מספרדית (בשתי השפות Diamante) ושיבשה את הסיומת, בהחליפה את ה־'e' ב־'a' כדי ליצור מילה שמינה הדקדוקי נקבה.

			לא קיימים שמות פרטיים מקבילים בעברית ובצרפתית.

			ייתכן שהכינוי בצרפתית מאנטין (Mantine) מקביל לשם זה.

			מקביל בצרפתית באלג'יריה: דיאמאנטי. למשל, דיאמאנטי בת משפחת לוי, המכונה מאנטין, מהעיר סטיף (Sétif) שבמחוז קונסטנטין.

			המקביל בעברית לשם זוהרה (Zohara) הוא הדר (Hadar), הקרוב לפרי הדר ולעצי הדר בכלל, מכאן הקרבה לכינוי מאנטין, שנגזר מקלמאנטין (Clémentine), היא הקלמנטינה. עלינו להזכיר שמֵי זוהר, תמצית המופקת מפרחי הדר, נקרא בערבית 'מא־זהר' (Ma-Zhar).

			שם משפחה: דיאמנט (Diamant) קיים כשם משפחה בקהילות יהודיות ברחבי העולם.

			דיאמאנטי (Diamanti) היא הגרסה הערבית־יהודית באלג'יריה, ראו דיאמאנטה.

			דואיידא (Douèïda) (הקטנה), ראו דודא.

			דודא (Douda), דואיידא (Douèïda) (הקטנה: דודא הקטנה).

			מקביל בעברית: ידידה (Ydida).

			ה

			הסנט (Esnett) בשימוש בג'רבה ובערי הדרום.

			זה ככל הנראה שיבוש של השם המקראי אסנת (Asnath), הנֶהגֶה אוסנת (Osnath). למשל, השם הוזכר בבית הכנסת כתר תורה שבנתניה בעת קריאת שמות נפטרים, ביום שבת, 5 באוגוסט 2023.

			ז

			זאערורה (Za’roura).

			השם, שמשמעותו קטנה, נגזר מזאערור (Za’rour), שהוא פרי בצורת תפוח קטן כזית ומינו הדקדוקי זכר.

			יש כמה הסברים למשמעויותיו: (1) ייתכן שזה שם חיבה המציין משהו קטן וחמוד; (2) ייתכן שהשם מציין משהו קטן להגן נגד עין הרע, כדי שהגודל והשפע לא ימשכו תשומת לב ועין הרע; (3) אם זהו כינוי (לא מחמיא), ייתכן שהוא ניתן לאישה קטנת קומה. גם במקרה זה מתן השם יכול להיחשב נגד עין הרע.

			שם משפחה בישראל: זעירא (Ze’ira). היו שסברו שיש לו קשר לשם זאערורה. ואולם, פרט למשמעות השם ואולי צלילו, אין שום קשר בין שני השמות.

			זאנגותה (Zangouta).

			היה המקובל בדרום תוניסיה. למשל, זרימנה מזלה בת טיטה זנגותה פנש ז"ל (ב' פנש).

			זהירה (Z-héïra), ראו זוהרה.

			זוהרה (Zohara), זוהרה (Zohra), זהירה (Zhéïra), ראו מאינטו.

			אם נאמץ את קרבת השמות זוהרה וזהירה למילה זוהר (Zohar) בעברית, הנערה או האישה שתיקרא כך תהיה זוהרת ויפה.

			ייתכן גם ששמות אלה קשורים לפרחי עץ ההדר, ה'זהר' (Zhar) בערבית (ראו דיאמאנטה). מדובר על משהו זוהר וטהור המלווה בריחות ובסגולות המרפא של תמצית המופקת מפרחי עץ הדר.

			מקביל בעברית: הדר (Hadar), זוהרית (Zoharit). זוהרית התווסף לרשימת השמות הפרטיים במפגש אקראי עם אישה צעירה ממוצא לובי שזה שמה. השם זוהרית נגזר מהשם הפרטי הערבי־יהודי של סבתהּ זוהרה, שהוריה ביקשו לתת לה שם עברי עכשווי.

			זוהרה (Zohra), ראו זוהרה.

			זמורדה (Zmorda).

			זה שם של אבן חן יקרה בצבע ירוק עז. ראו (אולי) כאדרא, שפירושו ירוקה. שם האבן בעברית אמרלד (Emerald), בצרפתית אמרוד (Emeraude), בספרדית אסמרלדה (Esmeralda).

			(1) השם ניתן לאישה היקרה למשפחתה כמו אבן יקרה (ראו דיאמאנטה); (2) ייתכן גם שהשם ניתן נגד עין הרע, בשל צבעה הירוק של האבן. כזכור השם כאדיר (Khadir) הניתן לגברים, פירושו ירוק, 'אכדאר' (Akhdar) בערבית, ויש לו זיקה לדג ירוק. (3) לצבע הירוק יש גם זיקה לאליהו הנביא, שאף הוא בעל סגולה.

			זרימנה (Zrimna), ראו ג'רימנה.

			ח

			חבאיקה (H’béïka) (שכיח), ראו קוקה (Kouka).

			חביבה (H’biba), ביבה (Biba).

			ביבה הוא צמצום של השם חביבה בהשמטת האות הראשונה ח' (H’’).

			מקביל בעברית: חביבה (H’aviva), אהובה (Ahouva).

			מקביל בצרפתית: הימה (Aimée), שמשמעותו אהובה.

			חיה (H’aya) (שכיח), עאיושה (‘Ayoucha), ראו עאיוש בשמות הגברים.

			מקור השם חיה הוא בעברית. לכאורה זה אותו שם עם אותו כתיב, בעברית ובערבית־יהודית־תוניסאית, אך הגייתו נבדלת בשתי השפות.

			עאיושה (‘Ayoucha), שרווח בעיקר בג'רבה, מקורו בשם עאישה (‘Ayicha) בערבית, שפירושו חיה. 

			מקביל בצרפתית: ויויאן (Viviane), ויקטוריה (Victoria), ויקטורין (Victorine), ויקטואר (Victoire). ארבעת השמות מזכירים את המילה חיים (La Vie) בצרפתית בהגיית ההברה הראשונה של כל שם.

			שם משפחה מקביל באיטלקית: ויוואנטה (Vivente) הוא שם משפחה יהודי ושמשמעו חַי (Haï).

			חלו (Halou) או (H’èlou), ראו רחיל.

			חנה (H’anna) (שכיח), חנינה (H'nina) (שכיח, הקטנה), נינה (Nina) (שכיח, הקטנה), נינט (Ninette) (שכיח, הקטנה).

			חנה הוא שם בעברית שמבטאים אותו בהגייה ערבית־יהודית־תוניסאית.

			השם קיבל שלוש הקטנות רצופות, כל אחת על בסיס קודמתה: (1) חנינה היא הקטנה על בסיס דקדוקי ערבי של השם חנה; (2) נינה היא כינוי שנוצר מהשמטת ההברה הראשונה בשם חנינה; (3) נינט היא למעשה הקטנה של נינה על בסיס דקדוקי צרפתי.

			מקביל בצרפתית לחנה: אנה (Anna), אנני (Annie), נין (Nine), נינט. נין הוא גרסה מצורפתת של נינה. נינט הוא הקטנה של נין.

			חנינה (H’nina) (שכיח) (הקטנה), ראו חנה.

			חפציה (H’afsia) (מבוטא חפסיה), ראו דג'יריה.

			שם פרטי של נשים ערביות שרווח גם בקהילה היהודית, ומשמעותו מי ששייכת לשושלת החפציד (Hafside). המילה חפסה (Hafsa) משמעה לביאה קטנה.

			חפציה הוא אחד השמות של הרובע (הגטו) היהודי של תוניס הבירה. ייתכן שהרובע נקרא על שם הסולטן החאפצי, שהתיר ליהודים להקים את הרובע, והם כאות כבוד קראו לרובע בשם השושלת. 

			דוגמה: חפציה מרסל דואייב (H’afsia Marcelle Douïeb) היא הבת של רבי משה חדד בן שלמה, הרב הראשי של יהודי נאבל.

			מקביל בעברית: אולי חפציבה (Heftsiba).

			מקביל בצרפתית: בהתאם לדוגמה לעיל, מרסל (Marcelle). אך, בהתאם לשם חפציבה, כלומר אני חפץ בה, ייתכן שהמקביל הוא דיזירי (Désirée), שמשמעותו החפץ בה, המשתוקק לבואה.

			ט

			טאיטא (Taïta) (שכיח), ראו אשתיר.

			טוטו (Toutou), ראו אשתיר.

			טונא (Touna) (הקטנה), ראו משעודה.

			טוני (Touni) (הקטנה), ראו משעודה.

			טיטא (Tita) (שכיח), ראו אשתיר.

			טיטו (Titou), ראו אשתיר.

			טילה (Tila), ראו מטילה.

			טינו (Tinou) (בעיר סוסה), ראו משעודה.

			טירי (Tiri), ראו אשתיר.

			טראקי (Traki).

			השם רווח בג'רבה, ומשמעות 'מי שעזבו אותה, מי שעזב' (א' מזוז).

			למשל, טראקי בת עטירסה (Traki bat ‘Atirsa) מג'רבה (ב' פנש).

			השם טראקי דומה לשם טרקיה (Teurkya) שמשמעותו 'הטורקייה', אישה טורקית, ולא נמצא הסבר לקרבה בין שני השמות.

			י

			יאעקוטה (Yaa’kouta), יאעקוט (Yakout).

			משמעות השם: אבן יקרה. מקור השם בערבית, והוא רווח בכל צפון אפריקה.

			יאעקוט (Yakout), ראו יאעקוטה.

			יודית (Youdith) (שכיח).

			מקביל בעברית: יהודית (Yéhoudith).

			מקביל בצרפתית: ג'ודית (Judith), אודט (Odette).

			יסמינה (Yasmina) (שכיח).

			בכל השפות המשמעות היא אחת: שם פרח היסמין.

			מקביל בעברית: יסמין (Yasmine).

			מקביל בצרפתית: ג'אסמין (Jasmine).

			כ

			כאדרא (Khadra), ראו כאדיר בשמות הגברים.

			כאמסאנא (Khemsana) (קיים בדרום), ראו כמאיישה.

			כאמשאנא (Khemchana) (קיים בדרום), ראו כמאיישה.

			כייריה (Khèirya) (שכיח), ראו בייה.

			כמאייסה (Khméïssa) (שכיח), ראו כמאיישה.

			כמאיישה (Khméïcha) (שכיח), כמאייסה (Khméïssa) (שכיח), נושה (Noucha) (שכיח), נוסה (Noussa), כאמשאנא (Khemchana), כאמסאנא (Khemsana), ראו בשמות הגברים השם כאמוש.

			בשל אמונות טפלות השם הפרטי כמאיישה ניתן לילדות להגנה מעין הרע. השם קשור לספרה חמש בערבית, 'כאמסה' (Khamssa), שעל פי המסורת התוניסאית שומרת מ'עינא בישא', עין הרע, ומכל דבר רע. השם מקביל לשם הגברי כאמוש בערבית־יהודית־תוניסאית.

			כמאייסה (Khméïssa) הוא מעין הקטנה שמשמעה כאמסה הקטנה. זאת גרסת ההקטנה שמיושמת על מילה ערבית ולא על שם עברי.

			השם כאמשאנא רווח בעיקר בג'רבה, ואולי בדרום תוניסיה.

			חלק מהשמות לעיל מופיעים לחילופין באות 'ש' או באות 'ס', בהתאם למנהג ההגייה המקומי.

			לשם יש גם כינויים: נושה, נוסה.

			ל

			לאילא (Laïla), ראו לאלא.

			לאלא (Lala) (שכיח), ללא (Lela) (כינוי כבוד לגברת בערבית), לאילא (Laïla).

			מקביל בעברית: לאה (Léa).

			מקביל בצרפתית: לאה (Léa), ליליאן (Liliane).

			לואיג'ה (Louija), ראו לואיזה.

			לואיזה (Louiza), לואיג'ה (Louija).

			שני השמות הם אותו שם בשינוי הגייה הנובעים מאזור המגורים בתוניסיה.

			ייתכנו שלוש אפשרויות באשר למקור השם:

			א. 	זאת הקטנה של המילה לוז (Louz) שמשמעותה בערבית ובעברית: שקד (Chaked).

			ב. 	ככל הנראה השמות לואיז (Louise) בצרפתית או לואיזה (Louisa) באיטלקית, מינם הדקדוקי בנקבה מקביל לשם הגברי לואי (Louis) ולואידג'י (Louigi) בהתאמה.

			ג. 	הקטנה בערבית־יהודית־תוניסאית: ליג'א (Lija), ראו ליג'א (Lija).

			מקביל בעברית: עליזה (‘Aliza).

			מקביל בצרפתית: לואיז, ליז (Liz) או (Lise), ליזט (Lisette), אליז (Elise), זיזט (Zizette). 

			מקביל באיטלקית: לואיזה.

			ליג'א (Lija), ראו ג'איג'א.

			לילי (Lili), ראו ברשימת שמות הגברים את השם לאלו.

			השם לילי ניתן לילדה מג'רבה לזכר סבהּ אליהו.

			דוגמה: אלי לילי אוזן שנולד במוקנין וגדל בסוסה, והוא צורף בנתניה.

			ללא (Lela), ראו לאלא (כינוי כבוד לגברת בערבית). למשל, ללא מראימה (Lela Mréïma) היא אימו של רבי משה חדד בן רבי נסים מנאבל.

			מ

			מאברוקה (Mabrouka) (שכיח), מברקה (Mbarka), ברוקה (Brouka) (הקטנה).

			מאברוקה הוא שם בערבית ומשמעותו בעברית מבורכת (Mévourékhèth). אין לו מקבילה בעברית.

			ברוקה הוא כינויו המקוצר בלא ההברה הראשונה. למשל, למשפחת גז מהעיר נאבל היו הרבה ענפים המזוהים על ידי שם האב הקדמון. אחד הידועים שבהם היה ענף של דאידו־אולד־ברוקה (Deïdou-Ould-Brouka), הוא משפחת דוד־בן־מאברוקה.

			מקביל בעברית: מזל־טוב (Mazal-Tov).

			מקביל בצרפתית: בנדיקט (Bénédicte).

			מאיה (Maya). 

			מקביל בעברית: מאיה (Maya).

			מקביל בצרפתית: המה (Emma), אמילי (Emilie).

			מאיחה (Maïh’a), ראו שמחה.

			מאייסה (Maïssa).

			שם ערבי שאומץ על ידי יהודי תוניסיה, ומשמעותו: עלמה תמירה בעלת חן או עלמה תמירה וחיננית. מוצאו מהשם מאייסאן (Maïssane), שפירושו כוכב זוהר.

			מקביל בעברית: חן (H’en), חיננית (H’inanith).

			מקביל בצרפתית: גראס (Grâce).

			מאימה (Mayma), ראו מריהם.

			מאיימא (Maïma), מימא (Mima).

			מקביל בעברית: אלה כינויים לאֵם בערבית־יהודית־תוניסאית.

			מקביל בצרפתית: המא (Emma).

			מאינה (Mayna) (שכיח).

			נפוץ בין יהודי תוניסיה.

			מאינטו (Maïntou), ראו זוהרה (Zohara), ראו דיאמאנטה.

			זה שם או כינוי לאישה שרווח בתוניס (מקור: מ' סיטבון).

			אין ודאות אם יש קשר לשמות שאליהם מופנית תשומת הלב.

			מאמאח (Mamah’), ראו שמחה.

			מברקה (Mbarka), ראו מאברוקה.

			מג'לה (Mejala), ראו משעודה.

			מורג'אנה (Morjana) (דג).

			רווח בעיקר בדרום תוניסיה. בעברית הדג נקרא פרידה (Farida) ובצרפתית נקרא פאג'ו (Pageot) וגם קוראיי (Corail), 'אלמוג'.

			מזיאנה (Mèziana), ראו ג'מילה (Jmila).

			מזלה (Mezala), ראו משעודה (Mèch’ouda).

			מטילה (Matila). טילה (Tila) הוא צמצום השם 'מטילה'.

			לא ידוע לנו אם מהשם 'טילה' יצרו את הקשר לשם הצרפתי 'מטילדה' (Mathilda) שמא להיפך.

			מקביל בעברית: מטילדה (Mathilda).

			מקביל בצרפתית: מטילד (Mathilde).

			מילי (Mili).

			מקביל בעברית: אמילי (Emilie), אמיליה (Emilia).

			מקביל בצרפתית: אמילי (Emilie).

			מימה (Mima), ראו מריהם, וכן מאימא.

			מלייחה (Mléih’a), ראו בייה.

			מנאנה (Menana) (דג).

			שם שמינו הדקדוקי נקבה, כמו השם הגברי מנאני (Menani).

			מסאעדה (Msa’da) (הקטנה), ראו משעודה.

			מסיעדה (Msè’da) (הקטנה), ראו משעודה.

			מסעודה (Mèssou’da) (שכיח), ראו משעודה.

			מראימה (Mréïma) (שכיח), ראו מריהם.

			מריהם (Mèrièm), מראימה (Mréïma) (שכיח), מאימה (Mayma), מימה (Mima).

			שלושת השמות האחרונים הם הקטנות.

			מקביל בעברית: מרים (Myriam).

			מקביל בצרפתית: מארי (Marie).

			מרגושה (Margoucha) (מג'רבה או הדרום).

			מקביל בעברית: מרגלית (Margalith).

			מקביל בצרפתית: מרגריט (Marguerite), מרגו (Margot).

			משאללה (Mchalla) 

			ככל הנראה השם רווח בג'רבה או בדרום (ב' פנש).

			משאעדה (Mcha’da) (הקטנה), ראו משעודה.

			משיעדה (Mchè’da) (הקטנה), ראו משעודה.

			משעודה (Mèch’ouda) (שכיח), מסעודה (Mèss’ouda) (שכיח), משיעדה (Mchè’da) (הקטנה), מסיעדה (Msè’da) (הקטנה), מסאעדה (Msa’da) (הקטנה), משאעדה (Mcha’da) (הקטנה), שעאדה (Cha’ada), סעאדה (Saada), שעידה (Cha’ïda), סעידה (Sa’ïda), פרטונא (Fertouna) (שכיח), פרטוני (Fertouni) (שכיח), פרייטנא (Fréitna) (שכיח) (הקטנה), פריטנא (Fritna) (הקטנה), טוני (Touni) (הקטנה), טונא (Touna) (הקטנה), טינו (Tinou, בעיר סוסה), מזלה (Mezala), מג'לה (Mejala), ראו השם הגברי 'מסעוד' (Mèss’oud).

			השם משעודה, 'בת־המזל', נפוץ בכל ארבע מדינות צפון אפריקה, ויש לו גרסה לגברים וגרסה לנשים (ראו מסעוד בשמות הגברים). הוא ניתן לנשים בגלל אמונות טפלות, כדי שיביא אושר ומזל. מקורו בשורש סעד (Sa’ad), שמשמעו בערבית אושר. היו נותנים את השם לתינוקת כסגולה למזל טוב.

			בדומה לשמות אחרים גם לשם הזה יש כתיב והגייה שונים בהתאם לאזור בתוניסיה, כשה־'ס' וה־'ש' מתחלפים, וכן יש לו גרסאות ונגזרות רבות: משעודה ומשיעדה (Mechi’èda) בהקטנה.

			בערבית־יהודית: מסעודה, מזלה או מג'אלה כמקביל למזל בעברית. למשל, מג'אלה שללי ממושב גילת בנגב הצפוני.

			בהקטנה: מסיעדה (Messi’èda), מסעודה הקטנה.

			המקביל בצרפתית: פורטונה (Fortunée), ששובש בהגייה ערבית־יהודית־תוניסאית לפרטונא ולפרטוני. משמעות השם היא 'בת מזל ועושר'. אבל השם הזה פיתח שמות לועזיים ויצר גם להם הקטנות וצמצומים. הצמצום של פרטונא הוא 'טונה', וזה של פרטוני הוא 'טוני', ובמהופך טינו הידוע בסוסה.

			המקביל באיטלקית הוא פורטונה, ובהקטנה לפי הדקדוק הערבי פריטנה או פרייטנא.

			המקביל בעברית הוא לעיתים מזל, אושרת (Ochrath) ואושרית (Ochrith).

			בערבית־יהודית־מרוקאית: מסודי (Messodi) הוא גרסה כביכול ספרדית או צרפתית לשם מסעודה.

			נ

			נג'מה (Nèjma), נג'אימה (Njèïma) (הקטנה).

			נג'מה מקורו בערבית ומשמעותו כוכב (Kokhav). השם קיים גם בהקטנה: נג'אימה (Njéima), כלומר כוכב קטן.

			מקביל בעברית: כוכבה (Kokhava) או כוכב (Kokhav).

			המקבילים בצרפתית הם: הטואל (Etoile), ג'רמן (Germaine), ג'אנין (Jeanine). יש לציין שלא כל הנשים הנקראות נג'מה בערבית־יהודית נקראות הטואל. ידוע לנו על לפחות שתי נשים נקראות בצמד השמות נג'מה וג'רמן. אבל המקבילות הזאת נדירה, ואין אנו יודעים אם הייתה מקובלת. למעשה, אנשים היו מעתיקים שמות מסביבתם, וכנהוג היום היו שמות אופנתיים.

			המקביל האיטלקית: סטלה (Stela).

			המקביל בספרדית (במרוקו): אסטריה (Estrella).

			המקביל בפורטוגזית: אסטרלה (Estrela).

			נואסי (Nouassi), רווח בגאבס.

			נוסה (Noussa) (שכיח), ראו כמאיישה.

			נושה (Noucha) (שכיח), ראו כמאיישה.

			נינה (Nina) (שכיח) (הקטנה), ראו חנה.

			נינט (Ninette) (שכיח) (הקטנה), ראו חנה.

			ס

			סאסייה (Sassya) 

			מקביל לשם הגברי סאסי (Sassi).

			מקביל בצרפתית: ססיל (Cecile), קרוב לשם בערבית־יהודית־תוניסאית, כנראה בשל הצליל והחזרה הכפולה בשניהם על האות 'ס' (‘S’). למשל, ססיל אקוס לבית חיון מהעיר תסתור, וססיל ברוק לבית סילברה מתוניס. שמן ססיל על שם סבתותיהן בתוניסיה.

			יש הסוברים שלשם הזה יש קשר כלשהו לכובע המסורתי התוניסאי ששייה (Chechya). לדעתי, אין כלום בסברה זו.

			סבירס (Svirss), ראו סבירסה.

			סבירסה (Svirsa) (דג) (שכיח בג'רבה), סבירס (Svirss) (דג) (שכיח בג'רבה), שבארצה (Chbarsa) (דג) (נהוג בעיר זארזיס). 

			שם של דג, ניתן נגד עין הרע כנהוג בדרום תוניסיה. מדובר באותו שם שמבטאים אותו בשיבושים לשוניים שונים, לפי המקום.

			סעאדה (Sa’ada), ראו משעודה.

			סעידה (Sa’ïda), ראו משעודה.

			ע

			עאטוא (‘Atoua), ראו עטו.

			עאטיטקה (A’titka), ראו בשמות הגברים מאעטוק.

			השם רווח בדרום תוניסיה. בערבית עאטוקה (‘Atouka), 'תרנגולת' ועאטיטקה (A’titka) היא צורת הקטנה של עאטוקה, כלומר עאטוקה קטנה. ייתכן שיש לו משמעות זהה לשם הגברי מאעטוק (Maa’touk) (א' מזוז).

			מקביל בעברית: תרנגולת קטנה היא פרגית, ובסלנג פרגית היא עלמה צעירה.

			מקביל בצרפתית: תרנגולת קטנה היא פולט (Poulette), ובסלנג עלמה צעירה.

			עאיושה (‘Ayoucha), ראו חיה.

			עטו (‘Atou), עאטוא (‘Atoua).

			שני השמות זהים ובעלי אותה המשמעות פרט להבדלי הגייה הנובעת מהבדל גיאוגרפי.

			יש סברה שלשם הזה יש אותו מקור כמו לשם המשפחה הנפוץ עאטיה (‘Attia), שנמצא בארבע ארצות צפון אפריקה ופירושו: מי שנותן, הנדבן, בעל השי או איש המתנה.

			למרות הבירורים בקרב יהודי תוניסיה ותוניסאים מוסלמים לא נמצא הסבר למשמעות או למקור האטימולוגי של שם זה בערבית־יהודית־תוניסאית. כנראה שהוא רווח רק בתוניסיה ואין לו מקור ערבי מקומי.

			מקביל בעברית לגברים: נדב (Nadav).

			שם המשפחה: עאטיה (‘Attia).

			עטירסה (‘Atirsa), ריחאנה (Rih’ana). 

			רווח בג'רבה. 

			זהו שמו של צמח ירוק וריחני שמשתמשים בו לברכת הבשמים בערב שבת, בהבדלה או בכל אירוע שבו מברכים על הבשמים, כגון ברית מילה.

			בג'רבה הוא נקרא עטירסה, ובתוניס עאטרשייה (‘Atèrchya). לעיתים היו מברכים גם על צמח הריחאן (Rèïh’ane), שנקרא מירט (Myrte) בצרפתית והדס (Hadass) בעברית (מקור: המחבר וא' מזוז).

			מקביל בעברית: הדסה (Hadassa). לעיתים הוסיפו לעטירסה או ריחאנה את השם הדסה. למשל, טראקי בת עטירסה (Traki bat ‘Atirsa) מג'רבה (ב' פנש).

			עלג'ייה (‘Algyia).

			השם קיים בדרום תוניסיה.

			פ

			פאכט (Fakhette).

			שם בעל שורש ערבי הרווח בכל תוניסיה, גם בקרב המוסלמים.

			פיל (Fèll), ראו פילה.

			פילה (Fèlla), פלילה (Flila) (הקטנה), פיל (Fèll), פאלולה (Faloula).

			לכל השמות האלה יש אותו שורש ואות 'פ' לא דגושה.

			פיל הוא פרח ריחני ממשפחת עצי ההדר. תוניסאים יהודים ומוסלמים מזכירים אותו, בערבית, בו זמנית עם פרח היסמין. את מדינת תוניסיה מכנים 'בלאד־אל־פיל־או־אל־יסמין' (‘Blade-El-Fèll-ou-El-Yasmine’), 'מדינת הפיל והיסמין'.

			השם פילה מינו הדקדוקי נקבה, ופלילה היא צורת ההקטנה שלו.

			מקביל בעברית: יסמין (Yasmine).

			מקביל בצרפתית: ג'סמין (Jasmine).

			פלילה (Flila) (הקטנה), ראו פילה.

			פאלולה (Faloula) (הקטנה), ראו פילה.

			פטאירה (Ptèïra) (שכיח).

			השם מקובל בעיקר בתוניס ובצפון תוניסיה.

			פרטונא (Fertouna) (שכיח), ראו משעודה.

			פרטוני (Fertouni) (שכיח), ראו משעודה.

			פריטנא (Fritna) (שכיח) (הקטנה), ראו משעודה.

			פרייטנא (Fréitna) (שכיח) (הקטנה), ראו משעודה.

			ק

			קואיקה (Kouèïka) (שכיח) (הקטנה), ראו קוקה.

			קונפיטה (Konfita), קניפטה (Knifta) (הקטנה).

			קונפיטה משמעה סוכרייה בערבית מדוברת. שורש המילה קונפיט (Confit) בא מהשפות הלטיניות ומורה על ממתקים, סוכריות, ריבות וכיוצא באלה.

			קניפטה (הקטנה) משמעה קונפיטה קטנה. למשל, שמה של אשתו של עאזיזי סופר (‘Azizi Sofer) ואחותו של רבי בן ציון דיעי (Rebbi Ben-Tsion Di’y) מג'רבה (ב' פנש).

			מקביל בעברית: מתוקה (Metouka) הוא שם אפשרי, אף שאינו מקביל.

			קוקה (Kouka) (שכיח), קוקינה (Koukina) (הקטנה) (שכיח), קואיקה (Kouèïka) (הקטנה) (שכיח), ריקה (Rika), רבקה (Rebka), רויקה (Rouika), חבאיקה (H’béïka) (שכיח).

			השמות מחולקים לשלוש קבוצות. בקבוצה הראשונה השם קוקה וההקטנות שלו קוקינה וקואיקה; בקבוצה השנייה השם ריקה הוא צמצום של רבקה, ורויקה הוא הקטנה של ריקה; והקבוצה השלישית כוללת את השם חבאיקה הקרוב לשם המקראי רבקה (Rivka), ומבוטא בהגייה ערבית־יהודית־תוניסאית. ככל הנראה אין כל קשר בין שני השמות האלה פרט לצליל ואין כאן שום שיבוש בהגייה. למעשה, ייתכן כי חבאיקה הוא הקטנה של חבאק (Hbak), שהוא התבלין ריחן. בדומה לשמות אחרים שם של תבלין הוא שם תואר למשהו טוב.

			מקביל בעברית: רבקה.

			מקביל בצרפתית: רבקה (Rébéka), הנריאט (Henriette) והכינוי ריקה.

			האם יש קשר בין שלושת השמות המקבילים בצרפתית לשלוש הקבוצות שפורטו לעיל? ידוע בקהילה שבדרך כלל נשים ששמן קוקה, קוקינה וקואיקה נקראות בצרפתית הנריאט. להלן השתלשלות התהליך שהביא לקשר בין השמות: (1) תחילה השם רבקה בערבית־יהודית־תוניסאית שובש לרויקה והפך לריקה; (2) אנו יודעים שהשם הנרי (Henri) בצרפתית ואף באנגלית, שניתן לגברים, נקרא בספרדית הנריקה (Enrika), וניתן לנשים גם ככינוי ריקה; (3) ועתה הכינוי ריקה, המבוטא בהגייה ערבית־יהודית־תוניסאית, הפך לימים לשם הנפוץ קוקה.

			קוקינה (Koukina) (שכיח) (הקטנה), ראו קוקה.

			קמונה (Camouna) (שכיח), קמימנה (Cmèïmna) (הקטנה).

			השם קמונה מבוסס על שם התבלין כמון (Camoun) בערבית. בערבית יש לו גם משמעות של חן. קיים ביטוי בערבית שאומר 'אל־סר־ואל־קמון' (El-Ser-Ou-El-Camoune), שמשמעותו 'הנועם והחן'. אלה שני שמות תואר, מעין שמות נרדפים.

			קמימנה משמעו קמונה הקטנה. 

			מקביל בעברית: חן (H’en), חיננית (H’inanith). 

			מקביל בצרפתית: קאמי (Camille), כרמלה (Carmela), איבט (Yvette), גבי (Gaby). קאמי הוא השם הנפוץ ביותר והמקביל לקמונה, מפני שגם במקרה זה הצליל הוא המקשר. שני השמות, וכן כרמלה (Carmela) מתחילים בצליל 'ק' (‘c’). 

			קמימנה (Cmèïmna) (הקטנה), ראו קמונה.

			קינג'ה (Kinja), ראו קינזה.

			קניפטה (Knifta) (הקטנה), ראו קונפיטה.

			ר

			רויחלה (Rouèïh’la) (הקטנה), ראו רחיל.

			רויקה (Rouika) (הקטנה), ראו קוקה.

			רחיל (Rah’il), רשיל (Rachil), רשילה (Rachila), שילה (Chila), רויחלה (Rouèïh’la) (הקטנה) (שכיח), באחלה (Bah’la) (שכיח), בבאח (Babah’), בחאילה (Bh’èïla) (הקטנה), ביחלה (Bih’la), ביח (Bih’) (שני האחרונים היו בשימוש בעיקר בעיר סוסה), חלו (Halou) או (H’èlou) (בעיקר בג'רבה). 

			לשם רחל יש תריסר שמות מקבילים בערבית־יהודית־תוניסאית. 

			להלן תהליך המעבר מהשם המקורי רחל (Rah’el) בעברית ועד לשם המקביל בערבית־יהודית־תוניסאית השכיח ביותר: באחלה. (1) רחל נהפך לרחיל בהגייה ערבית־יהודית־תוניסאית; (2) עקב ההקטנה, השם רחיל הפך לרואיחלה, כלומר רחל הקטנה; (3) עם החלפת ההברה הראשונה, מ־'רואי' (Rouèï) ל־'בא' (Ba), רואיחלה נהפך לבאחלה. 

			על בסיס השם באחלה (Bah’la) התפתחו ארבע גרסאות של צמצום, הכפלה והקטנה שהן: באבאח, ביחלה, ביח ובחאילה, שהיא באחלה הקטנה.

			מקביל בעברית: רחל.

			מקביל בצרפתית: רשל (Rachel), רהיל (Rahil).

			רחמונה (Rah’mouna), ראו השם הגברי חמיינו.

			נפוץ בעיקר בדרום תוניסיה. גרסת שם בערבית־יהודית־תוניסאית שניתן לנשים, כמו השם הגברי בעברית רחמים (Rah’amime).

			לרחמונה אין מקביל בעברית ואין לו הקטנה או צמצום, אלא רק שם מקביל בצרפתית: קלמאנס (Clémence), שמשמעו רחמים.

			ריחאנה (Rih’ana) או (Rèih’ana), ראו עטירסה.

			משמעות השם: שמריחה טוב, שיש לה ריח טוב, המבושמת.

			שורש השם מהמילה 'ריחן' (Rèih’ane) בערבית, הדס (Hadass) בעברית, מירט (Myrte) בצרפתית.

			מקביל בעברית: הדסה (Hadassa). 

			ריקה (Rika), ראו קוקה.

			רשיל (Rachil), ראו רחיל.

			רשילה (Rachila), ראו רחיל.

			ש

			שאבה (Chaba), ראו ג'מילה.

			שאשונה (Chachouna).

			ככל הנראה המקור השם במילה ששון (Sassone), ובהגייה ערבית־יהודית־תוניסאית Chachoune (א' מזוז).

			השם המעיד על שמחה ניתן ככל הנראה לילדה שהכניסה שמחה לבית הוריה עם הולדתה; רווח בג'רבה ובדרום (ב' פנש).

			שבארצה (Chbarsa), ראו סבירסה.

			שווירה (Chouira) או (Chwira).

			ייתכן שמשמעות השם היא תמונה, ובערבית תסווירה (Tass.ouïra).

			למשל, שמה של אשת הרב שעאדה כהן מג'רבה (ב' פנש). 

			שילה (Chila) (הקטנה), ראו רחיל.

			שלביה (Chelbia).

			נגזר מהשם בערבית של דג שלבה (Chelba).

			מקביל בצרפתית: סילבי (Sylvie). למעשה השמות 'שלביה' ו'סילבי' מבוססים על שלוש האותיות הזהות ש.ל.ב. ו־ס.ל.ב., ומכאן הזהות המסוימת בצליל. 

			קיים פתגם תוניסאי בערבית הכולל שמות של דגים: "אל־אום שלבה ואל־בו קארוס — טלאע אל־ולד חיי ינגז" (El-om Chelba ou-el-bou Karouss – Tla’ el-ouled haï-y-nagaz … nagaj) שפירושו "האם שלבה והאב קארוס, ובנם חי וקופצני". כלומר, האם היא דג והאב הוא דג, ובנם חי וקופצני.

			שמאיחה (Chméïh’a) (הקטנה), ראו שמחה.

			שמחה (Chemh’a) (שכיח), שמאיחה (Chmèïh’a) (שכיח), מאיחה (Mèïh’a) (שכיח), ממאח (Mamah’).

			מקורו בשם שמחה (Simh’a), שממנו נוצרו ארבעה שמות פרטיים בערבית־יהודית־תוניסאית. שלושת השמות הראשונים רווחו בקהילה היהודית בתוניסיה.

			להלן פירוט התהליך של יצירת השמות: (1) תחילה היה השם המקורי בעברית שמחה; (2) במעבר משפה לשפה, בהגייה הערבית־יהודית הוחלפה ה־'ס' ב־'ש' — שמחה; (3) בשלב הזה נוצרה גרסת הקטנה: שמייחה; (4) לאחר מכן צומצמה ההברה הראשונה 'ש' (Ch) בשם מוקטן ויצא מייחה.

			מקביל בעברית: שמחה (Sim-h’a), גילה (Guila).

			מקבילים בצרפתית: אלגרין (Allégrine), סימון (Simone), המא (Emma), פליסיטי (Félicité). 

			א. 	אלגרין (Allégrine) בא מאלגריס (Allégresse), ומספרדית אלגרה (Allegra) או אלגריה (Allegria), כשפירושם שמחה.

			ב. 	בדומה לשם 'שמחה' מתחיל השם סימון בצליל 'סימ' (Sim).

			ג. 	לשם המא מקבילות נפוצה בתוניסיה ממחצית המאה העשרים ואילך.

			ד. 	פליסיטי משמעותו אושר וסיפוק.

			מקביל בערבית־יהודית־מרוקאית: פראיחה (Frèih’a), שמחה קטנה. כי שמחה היא פארחה (Farh’a) בערבית, ובהקטנה פראיחה. השם הזה אינו מקובל בתוניסיה.

			השם רווח בקרב יהודי אשכנז גם כשם של גברים. למשל, הנדבן שכונה אבי הפצועים, ותמך שנים רבות בפצועי צה"ל עד לפטירתו, שמו שמחה הולצברג.

			שעאדה (Cha’ada), ראו משעודה.

			שעידה (Cha’ïda), ראו משעודה.

			שרה (Chara).

			זה השם המקראי שרה, שמבוטא בהגייה ערבית־יהודית־תוניסאית.

			מקביל בעברית: שרה (Sarah).

			מקביל בצרפתית: סרה (Sara).

			ת

			תפחה (Tefah’a) (שכיח), משמעות השם בערבית: תפוח. השם נפוץ מאוד בתוניסיה.

			1. רשימת השמות הפרטיים בעברית המקבילים לשמות פרטיים בערבית־יהודית־תוניסאית

			שמות גברים

			א

			אברהם (Avraham), ראו ברהם (Braham).

			אברהם (Abraham), ראו ברהם (Braham).

			אהרון (Aaron), ראו ארון (Aroune).

			אושר (Ocher), ראו מסעוד (Mess’oud).

			אליהו (Eliahou), ראו לאלו (Lalou).

			אפרים (Ephraïm), ראו פראים (Fraïm) או (Phraïm).

			אריה (Arié), ראו דאידא (Deïda).

			אשר (Acher), ראו מסעוד (Mess’oud).

			ב

			בנימין (Biniamine), ראו בינימין (Benyamine).

			ברוך (Baroukh), ראו ברכה (Brakha).

			ברכה (Brakha), ראו ברכה (Brakha).

			ג

			גבריאל (Gavriel), ראו גברי־יל (Guebri-il).

			ד

			דוד (David), ראו דאידו (Deïdou).

			ז

			זקן (Zakèn), ראו זאקין (Zakine).

			זקן (Zakèn), ראו יסחאק (Is-h’âq).

			זרח (Zérah’), ראו זירח (Zirah’).

			ח

			חזי (H’ézi), ראו חזקיה (H’azkya).

			חזקיה (H’azkya), ראו חזקיה (H’azkya).

			חַי (Haï), ראו חאיומה (H’ayouma).

			חיים (Haïm), ראו חאיומה (H’ayouma).

			חנון (H’anoun), ראו חאנאני (H’anani).

			חנן (H’anane), ראו חאנאני (H’anani).

			חנניה (Hananya), ראו חאנאני (H’anani).

			ט

			טובי (Tovi), ראו יום־טוב (Youm-Toub).

			י

			יהודה (Yéhouda), ראו דאידא (Deïda).

			יהושע (Yéhochoua’), ראו שועה (Choua’).

			יוחנן (Yoh’anane), ראו חאנאני (H’anani).

			יום־טוב (Yom-Tov), ראו יום־טוב (Youm-Toub).

			יונה (Yona), ראו יונה (Youna).

			יוסף (Yossef), ראו אוזיפא (Ouzifa) (דג).

			יוסף (Yossef), ראו יושף (Youchef).

			יחזקאל (Yeh’ezkel), ראו חזקיה (H’azkya).

			יחיאל (Yéh’ièl), ראו מאכלוף (Makhlouf).

			יעקב (Ya’akov), ראו יעקוב (Yaa’koub).

			יצחק (Its-H’aq), ראו יסחאק (Is-h’âq).

			ישראל (Israël), ראו יסירן (Issiren).

			מ

			מאיר (Méïr), ראו מאייר (Mï-ïr).

			מבורך (Mevourakh), ראו ברכה (Brakha).

			מיכאל (Mikhaël), ראו מיכאיל (Mikhaïl).

			מיקי (Miki), ראו מיכאיל (Mikhaïl).

			מנש (Ménach), ראו הואנאש (Ouenach).

			מנשה (Ménaché), ראו הואנאש (Ouenach).

			מצליח (Matsliah’), ראו מסליח (Masliah’).

			מצליח (Matsliah’), ראו מסעוד (Mess’oud).

			מרדכי (Mordékhaï), ראו מרידך (Mréidèkh).

			משה (Moché), ראו מושי (Mouchi).

			מתוק (Matok), ראו מאעתוק (Ma’atouk).

			נ

			נדב (Nadav), ראו סאסי (Sassi).

			נוריאל (Nouriel), ראו נורי־יל (Nouri-il).

			ניסים (Nissim), ראו נשים (Nechim).

			נתן (Nathane), ראו נתן (Nètène).

			ע

			עובדיה (‘Ovadia), ראו סרבא־דיו (ServaDio) (גראנה).

			עמנואל (‘Imanouel), ראו מאנו (Mano).

			עמוס (A’môss), ראו כאמוש (Khamouch).

			פ

			פינחס (Pinh’ass), ראו בינחאש (Binh’ach).

			פיני (Pini), ראו בינחאש (Binh’ach).

			פרז (Perez), ראו בירס (Birèss).

			פרץ (Pérèts), ראו בירס (Birèss).

			צ

			ציון (Tsione), ראו סיון (Sioune).

			צמח (Tsémah’), ראו סימאח (Simah’).

			ק

			קטן (Katane), ראו זגיר (Zghir).

			ר

			ראובן (Réhouven), ראו רובין (Roubine).

			ראפא (Rafa), ראו פראג'י (Fraji).

			ראפא (Rafa), ראו ר'פאיל (Rfaïl).

			רוני (Roni), ראו ארון (Aroune).

			רחמים (Rah’amime), ראו חמיינו (H’méïnou).

			רמי (Rami), ראו חמיינו (H’méïnou).

			רפאל (Refaël), ראו פראג'י (Fraji).

			רפאל (Refaël), ראו ר'פאיל (Rfaïl).

			רפי (Rafi), ראו פראג'י (Fraji).

			רפי (Rafi), ראו ר'פאיל (Rfaïl).

			ש

			שאול (Chaoul), ראו שאול (Chaoul).

			שושן (Chochane), ראו יושף (Youchef).

			שלום (Chalom), ראו שלום (Chaloum).

			שלמה (Chlomo), ראו שלומו (Chloumou).

			שמואל (Chmouel), ראו מאילו (Maïlou).

			שמחה (Sim-h’a), ראו שמחה (Chemh’a).

			שמיל (Chmil), ראו מאילו (Maïlou).

			שמעון (Chim-o’ne), ראו שמעון (Chem-’oune).

			שמות נשים

			א

			אביגאיל (Avigaèl), ראו ביגאיל (Bighaïl).

			אהובה (Ahouva), ראו חביבה (H’biba).

			אושרית (Ochrith), ראו משעודה (Mèch-ou’da).

			אושרת (Ochrath), ראו משעודה (Mèch-ou’da).

			אילה (Ayala), ראו גז'אלה (Ghjala).

			אמילי (Emilie), ראו מילי (Mili).

			אמיליה (Emilia), ראו מילי (Mili).

			אסתר ((Esther, ראו אשתיר (Echtir).

			ב

			ברכה (Brakha), ראו ברכה (Brakha).

			בת־שבע (Bat-Cheva), ראו ג'מילה (Jmila).

			ג

			גילה (Guila), ראו שמחה (Chemh’a).

			ה

			הדס (Hadass), ראו עטירסה (‘Atirsa).

			הדס (Hadass), ראו ריחאנה (Rih’ana).

			הדסה (Hadassa), ראו עטירסה (‘Atirsa).

			הדסה (Hadassa), ראו ריחאנה (Rih’ana).

			הדר (Adar), ראו דיאמאנטה (Diamanta).

			הדר (Adar), ראו זוהרה (Zohara).

			ו

			ורד (Vered), ראו אוארדה (Ouarda).

			ורדה (Varda), ראו אוארדה (Ouarda).

			ז

			זוהר (Zohar), ראו זוהרה (Zohara).

			זוהרית (Zoharit), ראו זוהרה (Zohara).

			ח

			חביבה (H’aviva), ראו חביבה (H’biba).

			חיה (H’aya), ראו חיה (H’aya).

			חיננית (H’inanith), ראו מאייסה (Maïssa).

			חמדה (H’emda), ראו דג'יריה (Djiria).

			חן (H’en), ראו מאייסה (Maïssa).

			חן (H’en), ראו קמונה (Camouna).

			חנה (H’anna), ראו חנה (H’anna).

			חפציבה (Heftsiba), ראו חפציה (H’afsia).

			ט

			טובה (Tova), ראו בייה (Bèya).

			י

			יהודית (Yéhoudith), ראו יודית (Youdith).

			ידידה (Ydida), ראו דודא (Douda).

			ימית (Yamith), ראו באחריה (Bah’rya).

			יסמין (Yasmine), ראו יסמינה (Yasmina).

			יסמין (Yasmine), ראו פילה (Fèlla).

			יפה (Yafa), ראו ג'מילה (Jmila).

			יפית (Yafit), ראו ג'מילה (Jmila).

			כ

			כוכב (Kokhav), ראו נג'מה (Nèjma).

			כוכבה (Kokhava), ראו נג'מה (Nèjma).

			ל

			לבנה (Levana), ראו גאמארה (Gamara).

			לאה (Léa), ראו לאלא (Lala).

			מ

			מאיה (Maya), ראו מאיה (Maya).

			מזל (Mazal), ראו משעודה (Mèch’ouda).

			מזל־טוב (Mazal-Tov), ראו מאברוקה (Mabrouka).

			מטילדה (Mathilda), ראו מטילה (Matila).

			מלכה (Malka), ראו בייה (Bèya).

			מרגלית (Margalith), ראו מרגושה (Margoucha).

			מרים (Myriam), ראו מריהם (Mèrièm).

			מתוקה (Metouka), ראו קונפיטה (Konfita).

			ע

			עליזה (‘Aliza), ראו ג'איג'א (Jéija).

			עליזה (‘Aliza), ראו לואיזה (Louiza).

			פ

			פרידה (Frida), ראו מורג'אנה (Morjana).

			ר

			רבקה (Rivka), ראו קוקה (Kouka).

			רחל (Rah’el), ראו רחיל (Rah’il).

			רמה (Rama), ראו ג'אלילה (Jalila).

			ש

			שוש (Choch), ראו אוארדה (Ouarda).

			שושנה (Chochana), ראו אוארדה (Ouarda).

			שימחה (Sim-h’a), ראו שמחה (Chemh’a).

			שקד (Chaked), ראו לואיזה (Louiza).

			שרה (Sarah), ראו שרה (Chara).

		
	
			2. רשימת השמות הפרטיים בצרפתית המקבילים לשמות פרטיים בערבית־יהודית־תוניסאית

			שמות גברים

			א

			אברהם (Abraham), ראו ברהם (Braham).

			אהרון (Aaron), ראו ארון (Aroune).

			אלבר (Albert), ראו ברהם (Braham).

			אלי (Elie), ראו לאלו (Lalou).

			אלפרד (Alfred), ראו פראג'י (Fraji).

			אלפרד (Alfred), ראו פראים (Fraïm) או (Phraïm).

			אמוס (Amos), ראו כאמוש (Khamouch).

			אמיל (Emile), ראו מאילו (Maïlou).

			אנדרי (André), ראו דאידו (Deïdou).

			ארון (Aron), ראו ארון (Aroune).

			ב

			בבר (Bébert), ראו ברהם (Braham).

			בינאס (Binass), ראו בינחאש (Binh’ach).

			בן (Ben), ראו בינימין (Benyamine).

			בנג'אמן (Benjamin), ראו בינימין (Benyamine).

			בנואה (Benoît), ראו ברכה (Brakha). 

			בני (Beni), ראו ברכה (Brakha).

			ג

			גאסטון (Gaston), ראו פראג'י (Fraji). 

			ג'אק (Jacques), ראו יסחאק (Is-h’âq). 

			ג'אק (Jacques), ראו יעקוב (Yaa’koub).

			ג'אקו (Jaco), ראו יסחאק (Is-h’âq).

			ג'אקו (Jaco), ראו יעקוב (Yaa’koub).

			ג'אקוב (Jacob), ראו יעקוב (Yaa’koub).

			ג'אקי (Jacky), ראו יסחאק (Is-h’âq).

			ג'אקי (Jacky), ראו יעקוב (Yaa’koub).

			גבי (Gabi), ראו גברי־יל (Guebri-il).

			גבריאל (Gabriel), ראו גברי־יל (Guebri-il).

			ג'ו (Jo), ראו יושף (Youchef).

			ג'וג'ו (Jojo), ראו יושף (Youchef).

			ג'ודה (Juda), ראו דאידא (Deïda).

			ג'וזה (José), ראו יושף (Youchef).

			ג'וזה (José), ראו שועה (Choua’).

			ג'וזוה (Josué), ראו שועה (Choua’). 

			ג'וזף (Joseph), ראו יושף (Youchef).

			ג'ונס (Jonas), ראו יונה (Youna).

			ג'ורג' (Georges), ראו יושף (Youchef).

			ג'ילבר (Gilbert), ראו ברהם (Braham).

			ד

			דהדה או דידי (Dédé), ראו דאידו (Deïdou).

			דוד (David), ראו דאידו (Deïdou).

			דידיה (Didier), ראו מרידך (Mréidèkh).

			ה

			הובר (Hubert), ראו ברהם (Braham).

			המנואל (Emanuel), ראו מאנו (Mano).

			הנרי (Henri), ראו ארון (Aroune).

			הנרי (Henri), ראו חאנאני (H’anani).

			הקטור (Hector), ראו חאיומה (H’ayouma).

			ו

			ויקטור (Victor), ראו חאיומה (H’ayouma).

			ויליאם (William), ראו חאיומה (H’ayouma).

			י

			יזאק (Isaac), ראו יסחאק (Is-h’âq).

			ישראל (Israël), ראו יסירן (Issiren).

			ל

			לולו (Lulu), ראו לאלו (Lalou).

			לוסיאן (Lucien), ראו לאלו (Lalou).

			ליאו (Léo), ראו דאידא (Deïda).

			ליאון (Léon), ראו דאידא (Deïda).

			מ

			מאנו (Manu), ראו מאנו (Mano).

			מויז (Moïse), ראו מושי (Mouchi).

			מומי (Momi), ראו שלומו (Chloumou).

			מוריס (Maurice), ראו מושי (Mouchi).

			מייר (Meyer), ראו מאייר (Mï-ïr).

			מיקאל (Mikaël), ראו מיכאיל (Mikhaïl).

			מירו (Miro), ראו מאייר (Mï-ïr).

			מרדוש (Mardoche), ראו מרידך (Mréidèkh).

			מרדושה (Mardochée), ראו מרידך (Mréidèkh).

			מרסל (Marcel), ראו מושי (Mouchi).

			מקס (Max), ראו מרידך (Mréidèkh).

			מרק (Marc), ראו מרידך (Mréidèkh).

			מרק־רוג'ר (Marc-Roger), ראו מרידך (Mréidèkh).

			נ

			נתן (Nathan), ראו נתן (Nètène).

			ס

			סאם (Sam), ראו מאילו (Maïlou).

			סאמואל (Samuel), ראו מאילו (Maïlou).

			סובר (Sauveur), ראו שועה (Choua’).

			סיון (Sion), ראו סיון (Sioune).

			סילבן (Sylvain), ראו סיון (Sioune).

			סימון (Simon), ראו מארזוק (Marzouk).

			סימון (Simon), ראו שמעון (Chem’oune).

			סלומון (Salomon), ראו שלומו (Chloumou).

			פ

			פטי(ט) (Petit), ראו זגיר (Zghir).

			פליקס (Felix), ראו מסעוד (Mess’oud).

			פראנסואה (Francois), ראו פראג'י (Fraji).

			פרד (Fred), ראו פראג'י (Fraji).

			פרד (Fred), ראו פראים (Fraïm) או (Phraïm).

			פרדי (Freddy), ראו פראג'י (Fraji).

			פרדי (Freddy), ראו פראים (Fraïm) או (Phraïm).

			פרוספר (Prosper), ראו מסעוד (Mess’oud).

			פרז (Perez), ראו בירס (Birèss).

			ק

			קלמנט (Clément), ראו חמיינו (H’méïnou).

			ר

			ראול (Raoul), ראו שאול (Chaoul).

			רובן (Ruben), ראו רובין (Roubine).

			רובר (Robert), ראו ברהם (Braham).

			רובר (Robert), ראו רובין (Roubine).

			ריימון (Raymond), ראו מאייר (Mï-ïr).

			רנה (René), ראו מאכלוף (Makhlouf).

			רפאל (Raphaël), ראו פלא (Fela).

			רפאל (Raphaël), ראו פראג'י (Fraji).

			רפאל (Raphaël), ראו ר'פאיל (Rfaïl).

			ש

			שאול (Saül), ראו שאול (Chaoul).

			שארל (Charles), ראו שלום (Chaloum).

			שרלו (Charlot), ראו שלום (Chaloum).

			שרלי (Charly), ראו שלום (Chaloum).

			שמות נשים

			א

			אביגאיל (Abigaël), ראו ביגאיל (Bighaïl).

			אוג'יני (Eugenie), ראו ג'יני (Gini).

			אודט (Odette), ראו יודית (Youdith).

			אוסיאן (Océane), ראו באחריה (Bah’rya).

			איבט (Yvette), ראו קמונה (Camouna).

			אלגרה (Allegra), ראו שמחה (Chemh’a).

			אלגרין (Allégrine), ראו שמחה (Chemh’a).

			אליז (Elise), ראו ג'איג'א (Jéija).

			אליז (Elise), ראו לואיזה (Louiza).

			אליזה (Elisa), ראו ג'איג'א (Jéija).

			אליס (Alice), ראו ג'איג'א (Jéija).

			אמילי (Emilie), ראו מאיה (Maya).

			אמילי (Emilie), ראו מילי (Mili).

			אנה (Anna), ראו חנה (H’anna).

			אנני (Annie), ראו חנה (H’anna).

			אסתי (Esthy), ראו אשתיר (Echtir).

			אסתל (Estelle), ראו אשתיר (Echtir).

			אסתר (Esther), ראו אשתיר (Echtir). 

			אתי (Eti), ראו אשתיר (Echtir).

			ב

			בלאנש (Blanche), ראו גאמארה (Gamara).

			בלה (Bella), ראו ג'מילה (Jmila).

			בנדיקט (Bénédicte), ראו מאברוקה (Mabrouka).

			ג

			ג'אנין (Jeanine), ראו נג'מה (Nèjma).

			ג'אסמין (Jasmine), ראו יסמינה (Yasmina).

			ג'אסמין (Jasmine), ראו פילה (Fèlla).

			גבי (Gaby), ראו קאמונה (Camouna).

			ג'ודית (Judith), ראו יודית (Youdith).

			ג'ולי (Julie), ראו ג'ולי (Jouli).

			ג'וליה (Julia), ראו ג'ולי (Jouli).

			ג'ולייט (Juliette), ראו ג'ולי (Jouli). 

			ג'ולייט (Juliette), ראו גז'אלה (Ghjala).

			גראס (Grâce), ראו מאייסה (Maïssa).

			ג'רמן (Germaine), ראו ג'רימנה (Gerimna).

			ג'רמן (Germaine), ראו נג'מה (Nèjma).

			ד

			דיזירי (Désirée), ראו דג'יריה (Djiria).

			דניז (Denise), ראו ג'רמומה (Germouma).

			ה

			הטואל (Etoile), ראו נג'מה (Nèjma).

			הימה (Aimée), ראו חביבה (H’biba).

			המא (Emma), ראו מאיה (Maya).

			המא (Emma), ראו שמחה (Chemh’a).

			הנריאט (Henriette), ראו קוקה (Kouka).

			הסטל (Estelle), ראו נג'מה (Nèjma).

			ו

			ויויאן (Viviane), ראו חיה (H’aya).

			ויקטואר (Victoire), ראו חיה (H’aya).

			ויקטוריה (Victoria), ראו חיה (H’aya).

			ויקטורין (Victorine), ראו חיה (H’aya).

			ז

			זוהר (Zohar), ראו זוהרה (Zohara).

			זיזט (Zizette), ראו לואיזה (Louiza).

			ט

			טטל (Tetelle), ראו אשתיר (Echtir).

			כ

			כרמלה (Carmela), ראו קמונה (Camouna).

			ל

			לאה (Léa), ראו לאלא (Lala).

			לואיז (Louise), ראו לואיזה (Louiza).

			לונה (Luna), ראו גאמארה (Gamara).

			ליז (Liz) או (Lise), ראו לואיזה (Louiza).

			ליזט (Lisette), ראו גז'אלה (Ghjala).

			ליזט (Lisette), ראו לואיזה (Louiza).

			ליליאן (Liliane), ראו לאלא (Lala).

			מ

			מאנטין (Mantine), או דיאמאנטה (Diamanta).

			מאנטין (Mantine), ראו זוהרה (Zohara).

			מארי (Marie), ראו מריהם (Mèrièm).

			מארין (Marine), ראו באחריה (Bah’rya).

			מטילד (Mathilde), ראו מטילה (Matila).

			מרגו (Margot), ראו גאמארה (Gamara).

			מרגו (Margot), ראו מרגושה (Margoucha).

			מרגריט (Marguerite), ראו מרגושה (Margoucha).

			נ

			נין (Nine), ראו חנה (H’anna).

			נינט (Ninette), ראו חנה (H’anna).

			ס

			סילבי (Sylvie), ראו בובי (Beubby).

			סילבי (Sylvie), ראו שלביה (Chelbya).

			סימון (Simone), ראו שמחה (Chemh’a).

			ססיל (Cecile), ראו סאסייה (Sassya).

			סרה (Sara), ראו שרה (Chara).

			פ

			פורטונה (Fortunée), ראו משעודה (Mèch’ouda).

			פליסיטי (Félicité), ראו שמחה (Chemh’a).

			ק

			קאמי (Camille), ראו קמונה (Camouna).

			קוראיי (Corail), ראו מורג'אנה (Morjana).

			קלמאנטין (Clémentine), ראו דיאמאנטה (Diamanta).

			קלמאנטין (Clémentine), ראו זוהרה (Zohara).

			קלמאנס (Clémence), ראו שם גברי חמיינו (H’méïnou).

			קלמאנס (Clémence), ראו רחמונה (Rah’mouna).

			ר

			רבקה (Rébéka), ראו קוקה (Kouka).

			רג'ין (Regine), ראו ג'יני (Gini).

			רהיל (Rahil), ראו רחיל (Rah’il).

			רוז (Rose), ראו אוארדה (Ouarda).

			רוזט (Rosette), ראו אוארדה (Ouarda).

			רוזין (Rosine), ראו אוארדה (Ouarda).

			רוזלין (Roseline), ראו אוארדה (Ouarda).

			ריין (Reine), ראו בייה (Bèya). 

			רינט (Reinette), ראו בייה (Bèya). 

			רשל (Rachel), ראו רחיל (Rah’il).

		
	
			3. רשימת השמות הפרטיים באיטלקית המקבילים לשמות פרטיים בערבית־יהודית־תוניסאית 

			שמות גברים

			אלברטו (Alberto), ראו ברהם (Braham).

			אמיליו (Emilio), ראו מאילו (Maïlou).

			ברטו (Berto), ראו ברהם (Braham).

			בניטו (Benito), ראו ברכה (Brakha).

			ג'אקינו (Jackino), ראו יעקוב (Yaa’koub).

			גראציהדיו (GraciaDio), ראו חאנאני (H’anani).

			דאריו (Dario), ראו דאידו (Deïdou).

			ויטו (Vito), ראו חאיומה (H’ayouma).

			ויטוריו (Vittorio), ראו חאיומה (H’ayouma).

			יזאקו (Isaaco), ראו יסחאק (Is-h’âq).

			יזאקו (Izako), ראו יסחאק (Is-h’âq). 

			יזאקי (Izaki), ראו יסחאק (Is-h’âq). 

			לואידג'י (Louigi), ראו לואיזה (Louiza). 

			נינו (Nino), ראו ברהם (Braham).

			סרבאדיו (ServaDio), ראו סרבא־דיו (Serva.Dio).

			פרז (Perez), ראו בירס (Birèss).

			שמות נשים

			בלה (Bella), ראו ג'מילה (Jmila).

			ג'וליה (Julia), ראו ג'ולי (Jouli).

			לואיזה (Louisa), ראו לואיזה (Louiza).

			לונה (Luna), ראו גאמארה (Gamara).

			סטלה (Stella), ראו נג'מה (Nèjma).

			פורטונה (Fortuna), ראו משעודה (Mèch-ou’da).

		
	
			4. רשימת השמות הפרטיים בספרדית ובלדינו המקבילים לשמות פרטיים בערבית־יהודית־תוניסאית

			שמות גברים

			ויואנטה (Vivente), ראו חאיומה (H’ayouma).

			ויואנטה (Vivente), ראו עאיוש (‘Ayouch).

			מורדוך (Mordokh), ראו מרידך (Mréidèkh).

			פורטו (Fortu), ראו מסעוד (Mess’oud).

			פורטונטו (Fortunato), ראו מסעוד (Mess’oud).

			פרז (Perez), ראו בירס (Birèss).

			שמות נשים

			אלגרה (Allegra), ראו שמחה (Chemh’a).

			אלגריה (Allegria), ראו שמחה (Chemh’a).

			אסמרלדה (Esmeralda), ראו זמורדה (Zmorda).

			אסתריה (Estrella), ראו נג'מה (Nèjma).

			אסתריקה (Estherika), ראו אשתיר (Echtir).

			לונה (Luna), ראו גאמארה (Gamara).

			מסודי (Messodi), ראו משעודה (Mèch’ouda).

		
	
			5. רשימת השמות הפרטיים בשפות אחרות — ערבית, אנגלית, לטינית, יידיש, פורטוגלית, רוסית וערבית־יהודית ממדינות צפון אפריקה — המקבילים לשמות פרטיים בערבית־יהודית־תוניסאית

			שמות גברים

			ערבית לא בתוניסיה

			עבדאללא (‘Abdallah), ראו סרבא־דיו (Serva.Dio).

			אנגלית

			ויויאן (Vivian), ראו חאיומה (H’ayouma).

			לטינית

			בנדיקטוס (Bénédictus), ראו ברכה (Brakha).

			יידיש

			יענקלה (Y’ankalé), ראו יעקוב (Yaa’koub).

			סרוליק (Sroulik), ראו יסירן (Issiren).

			קליין (Klein), ראו זגיר (Zghir).

			שולם (Choulèm), ראו שלום (Chaloum). 

			ערבית־יהודית באלג'יריה

			יאעיש (Ya’ich), ראו עאיוש (‘Ayouch).

			פרדג' (Fredj), ראו פראג'י (Fraji).

			ערבית־יהודית בלוב

			ברכאני (Barkhani), ראו ברכה (Brakha).

			סומאני (Soumani), ראו נשים (Nechim).

			סומי (Soumi), ראו נשים (Nechim).

			שמות נשים

			פורטוגלית

			אסטרלה (Estrela), ראו נג'מה (Nèjma).

			רוסית 

			יבגיניה (Ivgenia), ראו ג'יני (Gini).

			רגינה (Regina), ראו ג'יני (Gini).

		
	
			6. רשימת השמות הפרטיים הכלולים במאמר שהם גם שמות משפחה בתוניסיה, באלג'יריה, בלוב, במרוקו

			שמות משפחה בתוניסיה

			אל־מליח (El-Mlih’), ראו בייה (Bèya).

			בינאס (Binass), ראו בינחאש (Binh’ach).

			בירס (Birèss), ראו בירס (Birèss).

			ברכה (Brakha), ראו ברכה (Brakha).

			זרח (Zérah’), ראו זירח (Zirah’).

			חאנונא (H’anouna), ראו חאנאני (H’anani).

			יונה (Yona), ראו יונה (Youna).

			כלפון (Khalfoun), ראו מאכלוף (Makhlouf).

			כלפון (Khalfone), ראו מאכלוף (Makhlouf).

			לבחאר (Lebhar), ראו באחריה (Bah’rya).

			מארזוק (Marzouk), ראו מארזוק (Marzouk).

			סיון (Sion), ראו סיון (Sioune).

			סעאדה (Saada), ראו מסעוד (Mess’oud).

			סעדון (Saadoun), ראו מסעוד (Mess’oud).

			סעיד (Sa’ïd), ראו מסעוד (Mess’oud).

			עמר (A’mar), ראו עמר (‘Amar).

			פרז (Perez), ראו בירס (Birèss).

			קטן (Katane), ראו זגיר (Zghir).

			קלפון (Kalfon), ראו מאכלוף (Makhlouf).

			קריאף (Krièf), ראו כרייף (Khrèïèf).

			שמות משפחה באלג'יריה

			כלפא (Khalfa), ראו מאכלוף (Makhlouf).

			עמר (A'mar), ראו עמר (‘Amar).

			פרדג' (Fredj), ראו פראג'י (Fraji).

			קלפא (Kalfa), ראו מאכלוף (Makhlouf).

			קליפא (Kalifa), ראו מאכלוף (Makhlouf).

			שמות משפחה במרוקו

			אל־מליח (El-Mlih’), ראו בייה (Bèya).

			ויונטה (Vivente), ראו חיה (H’aya).

			עמר (A’mar), ראו עמר (‘Amar).

			פטי[ט] (Petit), ראו זגיר (Zghir).

			פרז (Perez), ראו בירס (Birèss).

			עמירה (A’mira), ראו עמר (‘Amar).

			שמות משפחה בקהילות יהודיות בתפוצות

			דיאמנט (Diamant), ראו דיאמאנטה (Diamanta).

		
	
			7. רשימת השמות הפרטיים הכלולים במאמר שהם גם שמות משפחה באיטלקית, בספרדית, בגרמנית ובעברית (בארץ ישראל)

			שמות משפחה באיטלקית

			דלמאר (Delmar), ראו באחריה (Bah’rya).

			שמות משפחה בספרדית

			דלמאר (Delmar), ראו באחריה (Bah’rya).

			ויונטה (Vivente), ראו חיה (H’aya).

			שמות המשפחה בגרמנית

			קליין (Klein), ראו זגיר (Zghir).

			שמות משפחה בעברית (בארץ ישראל)

			זעירא (Ze’ira), ראו זאערורה (Za’roura).

		
	
			8. נתוני השמות הפרטיים של יהודי תוניסיה בערבית־יהודית־תוניסאית ומקביליהם בעברית, בצרפתית ובלעז

			הערות: 

			1.	הטבלה אינה מקיפה וממצה, ומתעדכנת כשמתגלה שם חדש.

			2.	בשורות 9-1 כל שם נספר רק פעם אחת.

			3.	בשורות א'-ד' מופיעים שמות בעלי יותר מאפיון אחד, ולכן אנו סופרים אותו כמספר המאפיינים שלו.

			4.	השמות בהקטנה, נגד עין הרע, שמקורם בדרום, הם כולם בערבית־יהודית או בערבית.

			5.	הטבלה אינה מכילה את כל השמות בצרפתית (ובאיטלקית) שרווחו בקרב יהודי תוניסיה, אלא רק את אלה ששימשו מקבילים לשמות בערבית־יהודית־תוניסאית.

			אברמוביץ' ובילו, חלומות = H. Abramovitch and Y. Bilu, ‘Visitational Dreams and Naming Practices Among Moroccan Jews in Israel’, in A. Demsky (ed.), Pleasant are their Names-Jewish Names in the Sephardi Diaspora, Bethesda 2010, pp 295-304.

			אייזנבט, יהודי צפון אפריקה = M. Eisenbeth, Les Juifs d’Afrique du Nord – Démographie et onomastique, Alger 1936.

			___, היהודים באלג'יריה ובתוניסיה = M. Eisenbeth, Les Juifs en Algérie et en Tunisie à l’époque turque, 1516-1830, Alger 1952.

			בן טולילה ואלכסנדר, למשמעותם של שמות פרטיים = י' בן טולילה ות' אלכסנדר, 'למשמעותם של שמות פרטיים בפתגמים מן החכתיה', מחקרי ירושלים בפולקלור יהודי, יט-כ (תשנז-תשנח), עמ' 147-18. 

			___, האטימולוגיה של שמות משפחה ספרדיים = A. Beider, ‘The Etymology of Sephardi Surnames – Achievements and Perspectives’, in A. Demsky (ed.), Pleasant are their Names-Jewish Names in the Sephardi Diaspora, Bethesda 2010, pp 23-77.

			___, שמות יהודיים = A. Demsky (ed.), Pleasant are their Names-Jewish Names in the Sephardi Diaspora, Bethesda 2010.

			הירשברג, מארץ מבוא השמש = ח"ז הירשברג, מארץ מבוא השמש: עם יהודי אפריקה הצפונית בארצותיהם, ירושלים תשי"ז (1957).

			הנשקה, לשון עברי בדיבור ערבי = י' הנשקה, לשון עברי בדיבור ערבי: אוצר המילים העברי בערבית המדוברת של יהודי תוניסיה: מילון ודקדוק, ירושלים 2007.

			___, שמות היהודים = Y. Henshke, ‘The names of the Jews of Lybia during the Italian occupation: gender, society, and culture’, Rassegna Mensile di Israel, 83,2-3 (2017), pp. 45-62.

			חדד, חן טוב למרי נפש = ר' מ' חדד בן רבי ניסים, חן טוב למרי נפש, ג'רבה 1946.

			חיון, מנאבל לנתניה = ב' חיון (בנואה ברוך), מנאבל לנתניה 1994-1912: סיפור חיים, נתניה 1996. 

			חיון, אוסף חיון = ו' חיון, אוסף חיון מחזיק עדויות בעל פה ותמונות של מצבות ונרות נשמה מתוניסיה. נתניה מ־1982.

			___, ההיסטוריה = V. Hayoun, ‘L’Histoire de la Communauté Juive de Nabeul, Tunisie, par la Généalogie’, Thèse de Doctorat, Université Paris8, Paris 2006.

			___, שמות היהודים בנאבל = V. Hayoun, ‘Jewish Names, Surnames and Nicknames of Nabeul, Tunisia’, in A. Demsky (ed.), Pleasant are their Names-Jewish Names in the Sephardi Diaspora, Bethesda 2010, pp 145-189.

			___, המצבות = V. Hayoun, ‘Les Pierres Tombales – Une Source Pour la Recherche Onomastique’, in Les actes du Congrès International de Généalogie Juive, Paris.

			טאג'ר = מטילדה טאג'ר, 'אינדקס השמות בצפון אפריקה', 2006-2007, https://www.sephardicgen.com/databases/NAFSurnamesSrchFrmFR.html (אוחזר באוגוסט 2023).

			טולדנו, היסטוריה של משפחות = J. Tolédano, Une Histoire de familles – Les Noms de familles juifs d’Afrique du nord, Jérusalem 1998.

			טייב, יהודי המאגרב = J. Taïeb, Juif du Maghreb – Noms de famille et société, Paris 200.

			לרדו, שמות יהודי מרוקו = A. I. Laredo, Les Noms des Juifs du Maroc: essai d’Onomastique Judéo-Marocaine, Madrid 1978.

			ממי, נציב המלח = א' ממי, נציב המלח (תרגם י' רטוש), תל אביב 1980. 

			___, שחרורו של היהודי = א' ממי, שחרורו של היהודי (תרגם צ' ארד), תל אביב 1976.

			מסוטי, שמות היהודים = [G. Massoutié, Les Noms Juifs, Paris 1925 [1917.

			מזרחי, הסודות = C. Mezrahi, Les secrets et trésors cachés des Noms de famille juifs, Paris 2001.

			סבג, תולדות יהודי תוניסיה = P. Sebag, Histoire des Juifs de Tunisie – Des origines à nos jours, Paris 1992.

			___, שמות יהודי תוניסיה = P. Sebag, Les Noms des Juifs de Tunisie – Origines et Significations, Paris 2002.

			יובל חרובי

			קובץ 'מעשה בית דין': אספקלריה לפעילותו של בית הדין הגדול של תוניסיה במאה התשע־עשרה

			הקדמה

			מן המפורסמות הוא שהתרבות התורנית בעיר תוניס זכתה לפריחה מרשימה במאות השמונה־עשרה והתשע־עשרה. במאות אלו התעצבה תוניס כמרכז תורני משגשג אשר שמו הולך לפניו והתגבשה בהן, בין השאר, מסורת הפסיקה ההלכתית של יהדות תוניסיה בעת החדשה. חיבורים תורניים חשובים, לרבות חיבורים הלכתיים, פרי עטם של רבנים תוניסים, השתמרה משתי המאות האמורות, ולא בכדי. מבין החיבורים ההלכתיים זכה הספר עב הכרס 'משכנות הרועים' מאת ר' עוזיאל אלחאייך1002 להתעניינות מחקרית מיוחדת בזכות שפע המידע ההיסטורי שבו.1003 מידע זה מלמד רבות לא רק על החיים היהודיים בתוניס הוא מעיד גם, ואולי בעיקר, על פעילותו הסדירה של בית הדין הרבני בעיר באותם ימים. ואולם, רובו המכריע של המידע על המוסד השיפוטי היהודי בתוניס נוגע לפעילותו במישור הפנימי הלוקאלי, פעילות שבמסגרתה עסקו הדיינים במגוון סוגיות הלכתיות הרלוונטיות לחיי היהודים בעיר הבירה בלבד. בבד בבד שימש המוסד גם בית הדין הגדול של תוניסיה, שסמכותו חלה אף על יתר הקהילות היהודיות ברחבי הארץ, אך עניין זה משתקף ב'משכנות הרועים' במידה מעטה בלבד.1004 

			בתולדות המשפט העברי מציין המונח 'בית דין גדול' (להלן: ביה"ד הגדול) מוסד שיפוטי בעל סמכות גבוהה יותר בהשוואה לבתי דין אחרים הפועלים באזור גיאוגרפי נתון.1005 במקרה דנן מדובר בביה"ד הגדול של תוניסיה החוסיינית (1881-1705), יחידה גיאוגרפית מובחנת אשר להלכה נחשבה פרובינציה עות'מנית אך למעשה נהנתה ממידה רבה של עצמאות תחת שלטונו של הביי (=המלך). סמכותו היתרה של ביה"ד הגדול בעיר תוניס על פני בתי דין בקהילות אחרות ברחבי תוניסיה החוסיינית נבעה הן מגדלותם התורנית של הדיינים שכיהנו בו והן, כפי שנראה, מהכרתם של גורמי השלטון בעדיפותו של מוסד שיפוטי זה.1006 

			מטרתו העיקרית של מאמר זה היא לעמוד על חשיבותו ההיסטורית של קובץ התעודות 'מעשה בית דין', אשר נדפס בג'רבה בשנת 1915 1007 ושב ונדפס בישראל בשנת 1997.1008 בקובץ זה אצורות עשרות תעודות אשר שופכות אור על מעמדו ודרכי תפקודו של ביה"ד הגדול שבעיר תוניס במישור הכלל־ארצי, בתור המוסד המשפטי הגבוה של יהדות תוניסיה. התעודות המופיעות ב'מעשה בית דין', למעט השתיים הראשונות,1009 חוברו במהלך שמונת העשורים הראשונים של המאה התשע־עשרה וכמעט כולן נשלחו לאחת משתי הקהילות היהודיות באי ג'רבה, חארה כבירה (הרובע הגדול) וחארה זע'ירה (הרובע הקטן),1010 ולעיתים לשתיהן גם יחד.1011 כך מתאפשר לנו להתוודע לפעילותו של ביה"ד הגדול של יהדות תוניסיה לאורך רובה המכריע של המאה האמורה, ומכאן מובנת חשיבותו של הקובץ דנן.1012 יתרה מכך, כפי שיתברר להלן, בכמה תעודות המופיעות בקובץ, אף שנכתבו במאה התשע־עשרה, נחשף מידע אודות פעילות ביה"ד הגדול במאה השמונה־עשרה, כמו גם מידע מפורט וחשוב בנוגע למיסים שהוטלו בתוניסיה על בני המיעוט היהודי ובנוגע למעמדם ופעילותם של 'יהודי הממשל'.1013 מלבד 'מעשה בית דין' נעסוק במידת מה גם בחיבור אחר המסתמן כחשוב לנושא המאמר: שו"ת 'גנזי שלום' פרי עטו של ר' שלום שמעוני, אשר שימש רבהּ של קהילת גבסה בדרום תוניסיה עד לפטירתו בשנת 1864.1014

			רקע: פעילותו של בית הדין הגדול בתוניס  תחת חסותו של קאיד היהודים

			כאמור, תהליך הפיכתה של תוניס למרכז תורני משגשג במאה השמונה־עשרה היה מלווה בעלייה הולכת וגוברת בהיקף היצירה התורנית לגווניה, לרבות זו ההלכתית, אשר חוברה בידי חכמי העיר וכפועל יוצא מכך השתמר גם מידע על פעילותו של ביה"ד הגדול. המידע המוקדם ביותר על פעילותו של המוסד השיפוטי דנן הוא משנת 1705. מדובר בתקנה שחתום עליה הרב צמח צרפתי, אשר קובעת מהם התנאים המאפשרים ליהודי לרכוש קרקעות מיהודי אחר.1015 בהמשך אותה המאה הולכות ומתרבות הידיעות על פעילותו של ביה"ד הגדול בתוניס, ומהן עולה בבירור, שלהבדיל מהמאות הקודמות, שבהן נזקקו רבני תוניס להדרכתם ההלכתית של רבני אלג'יריה השכנה,1016 הרי שכעת משמשת העיר מרכז עצמאי להוראת הלכה.1017 ממקצת העדויות עולה כי בתוניס פועלים, זה לצד זה, שני בתי דין נפרדים — תואנסי וגוראני1018 — כחלק מהפיצול הכולל בין שתי העדות, שבמסגרתו קיימה כל אחת מהן מוסדות קהילה נפרדים.1019 כפי שנראה להלן, המוסד השיפוטי התואנסי הוא ששימש ביה"ד הגדול של יהדות תוניסיה על קהילותיה השונות. 

			ביה"ד הגוראני פעל תחת פיקוח הנהגת העדה שאליה הוא השתייך, ואילו פעילותו של ביה"ד התואנסי בוצעה בפיקוחו ההדוק ומכוח סמכויותיו של 'קאיד היהודים'. האחרון היה יהודִי־ממשל העומד בראש העדה היהודית בתוניסיה ומייצגה בפני השלטונות. בד בבד נשא הלה גם בתפקיד בכיר במנגנון האוצר של המדינה.1020 מכאן מובן המעמד הכלל־ארצי שהוענק למוסד השיפוטי התואנסי כביה"ד הגדול של יהדות תוניסיה. לדוגמה, הזיקה ההדוקה של פעילות ביה"ד הגדול בתוניס לקאיד היהודים משתקפת במידע שמוסר ר' עוזיאל אלחאייך ב'משכנות הרועים': 

			מנהג הארץ הזאת נעמ'י [ע"פ רות א, יט]

			יע"א [יגן עליה אלוהים] שהיאודי אשר ישרת בית המלכות לתת פרס הקצוב לאנשי חיל המלך יר"ה [ירום הודו], הוא אשר ימנה הדיינים וסופרי מתא וז' טובי העיר איש איש במשמרתו, באופן שכל מיני שירות כללות הקהל יצ"ו [ישמרהו צורו ויחיהו] נחתכים על פיו ואיש לא ימרה את פיו, כי כן ניתן לו מנת המלך יר"ה1021 לרדות בעם, כפי מה שיראה ויכשר בעיניו, ולמנות במאמר פיו אשר ייטב בעיניו, ואפי' אם ז' טובי העיר הסכימו הם והב"ד למכור איזה דבר של כללות... אינם רשאים לעשות קטנה או גדולה אלא אחר נטילת רשות משר העיר והוא חותם בראש, ואם לפעמים שלא יחתום כותבין בשטר וכ"ז [וכל זה] נעשה בהסכמת שר העיר. כך נוהגים מימות עולם ועד היום.1022 

			מקור זה הוא עדות הן לסמכות שהוענקה לקאיד היהודים על ידי הביי לשלוט בקהילה שלטון ללא מצרים והן להשלכותיה של מציאות זו על פעילותם ודרכי תפקודם של דייני ביה"ד הגדול שבתוניס. מתברר שהדיינים ממונים על ידי הקאיד ושואבים את סמכויותיהם ממנו. יישומן בפועל של ההחלטות המתקבלות במוסד זה, או לפחות של חלק מהן, טעון את אישורו האישי של הקאיד. ממקורות אחרים מן המאה השמונה־עשרה עולה שביה"ד הגדול מוסמך לעסוק במכלול העניינים שבין יהודים ובין עצמם, לרבות דיני אישות, ירושות, עסקאות מכר, הלוואות וכדומה.1023 כיוצא בזה עוסק ביה"ד דנן בפיקוח על שמירת אורחות החיים ונורמות התנהגות ההולמות את דרישות ההלכה.1024 פעילותם של דייני ביה"ד הגדול מתוך זיקה הדוקה לדמותו של קאיד היהודים מוסיפה ומשתקפת במקורות מן המאה התשע־עשרה,1025 ויש לה חשיבות מיוחדת לצורך עמידה על טיב התעודות בקובץ 'מעשה בית דין' ובשו"ת 'גנזי שלום'.

			קובץ 'מעשה בית דין': מבנה, תיקוף וז'אנר

			בקובץ 'מעשה בית דין' כלולים 51 סימנים, 45 מתוכם כתובים בעברית ושישה בערבית־יהודית.1026 בשני הסימנים הראשונים מופיעות תשובות הלכתיות מן המאה השמונה־עשרה1027 העוסקות בדיני ירושה. התשובה הראשונה נכתבה בידי ר' מסעוד אלפסי והאחרת בידי בנו ר' שלמה אלפסי,1028 ושתיהן הופנו לאב בית הדין בג'רבה, ר' אהרן פרץ.1029 בכל שאר 49 הסימנים מובאות תעודות שחוברו במאה התשע־עשרה, ועליהן חתומים, בהרכבים שונים, דייני ביה"ד הגדול שבתוניס. אומנם לא כל התעודות מתוארכות, אלא רק 36 מתוך 49, אך בהתבסס על זהות הדיינים החתומים עליהן אפשר לקבוע שכולן חוברו במאה האמורה. בטבלה להלן מומחשת חלוקתן הכמותית והכרונולוגית של התעודות בהתאם לשמונת העשורים הראשונים של המאה התשע־עשרה:

			לפי חלוקה זו מתברר כי התיעוד הרב ביותר הוא משנות העשרים והשלושים של המאה התשע־עשרה. התעודות מסודרות בקובץ בהתאם להיגיון כרונולוגי שבמסגרתו רוכזו, למשל, תעודות משנות העשרים והשלושים בסמיכות זו לזו. אך בה בעת ניכר גם חוסר סדר, המתבטא בתופעות כמו "קפיצה" מעשור לעשור ושיבוצן של תעודות מאוחרות לפני תעודות מוקדמות יותר. 

			מבחינת טיבן של התעודות ב'מעשה בית דין' ניתן לחלקן לשתי קטגוריות עיקריות: (א) מסמכים רשמיים מטעם ביה"ד הגדול; (ב) תשובות הלכתיות. 

			עם הקטגוריה הראשונה נמנים פסקי דין, הוראות והנחיות הנוגעות הן למגוון של נושאים ציבוריים וקהילתיים והן לסוגיות הלכתיות נטולות פן ציבורי, ובייחוד לדיני צוואות וירושות. בתעודות אלו מצויים לרוב ביטויים, כמו "מינן ב"ד דח"ל" [מאתנו בית דין דחתומים למטה], "אנן ב"ד דח"ל" [אנו בית דין דחתומים למטה], ובסופן מופיע פירוט שמות הדיינים החתומים על המסמך. לעומת זאת, בתעודות מן הקטגוריה השנייה נעדר אזכור מפורש של המונח 'בית דין', והדמויות המעורבות במקרה ההלכתי הנדון בהן מצוינות ציון אנונימי (ראובן, שמעון, וכו'), כפי שאופייני לספרות השו"ת.1030 ואולם, בדומה לתעודות מן הקטגוריה הראשונה מופיע גם בסופן של התעודות הללו פירוט שמות הדיינים החתומים על התשובה ההלכתית.1031 מדובר בהתכתבויות בענייני הלכה בין דייני ביה"ד הגדול ובין חכמי ג'רבה. להבדיל מהתעודות הנמנות עם הקטגוריה הראשונה, שבתחילתן מצוין לאיזה רב או רבנים הן ממוענות, נפתחות התעודות המשתייכות לקטגוריה השנייה במילה 'שאלה' ללא ציון הגורם הנמען.

			מספרם והרכבם של הדיינים החתומים על התעודות בקובץ דנן משתנה מתעודה לתעודה. לעיתים מצוין בתעודה שמו של דיין בודד, ועל שאר התעודות חתומים בין שניים לשמונה דיינים.1032 על תעודות הנוגעות לענייני ציבור בעלי חשיבות מיוחדת חתומים לעיתים, מטבע הדברים, יותר דיינים. עם זאת, לא בכל המקרים אפשר להסביר מהן הסיבות למספר הדיינים החתומים על התעודה ולהרכבם. מדובר, על כל פנים, בדמויות הרבניות החשובות ביותר שקמו ליהדות תוניסיה במאה התשע־עשרה, כפי שמשתקף בטבלה הבאה:

			
				
					
					
					
				
				
					
							
							שם הרב1033

						
							
							מספר התעודות עליהן הוא חתום

						
							
							פירוט הסימנים עם חתימתו 

						
					

					
							
							ר' דוד טייב

						
							
							1

						
							
							כט

						
					

					
							
							ר' אברהם טייב השני

						
							
							1

						
							
							כט

						
					

					
							
							ר' משה שלום

						
							
							1

						
							
							כט

						
					

					
							
							ר' אליהו חי בורג'ל הראשון

						
							
							1

						
							
							כט

						
					

					
							
							ר' דוד גג'

						
							
							1

						
							
							כט

						
					

					
							
							ר' חזקיה דוד גג'

						
							
							1

						
							
							ל

						
					

					
							
							ר' חיים דוד ואלאנסי

						
							
							1

						
							
							ל

						
					

					
							
							ר' יצחק טייב

						
							
							11

						
							
							ג, ד, ה, ו, ז, ח, ט, י, יא, כט, ל

						
					

					
							
							ר' ישועה בסיס

						
							
							28

						
							
							ג, ד, ז, ח, ט, יא, יב, יג, יד, טו, טז, יז, יח, יט, כ, כב, כג, כו, כז, כח, לא, לב, לג, לד, לה, לו, לז, לח

						
					

					
							
							ר' יהודה הכהן־טנוג'י

						
							
							11

						
							
							ד, ה, ו, י, יב, טו, כז, לא, לה, לז, מז

						
					

					
							
							ר' יהודה נג'אר

						
							
							2

						
							
							ו, כו

						
					

					
							
							ר' יוסף הכהן־טנוג'י

						
							
							1

						
							
							ו

						
					

					
							
							ר' יצחק כהן

						
							
							1

						
							
							ו

						
					

					
							
							ר' שלמה זרקא הראשון

						
							
							1

						
							
							י

						
					

					
							
							ר' יצחק חיים אשכנזי

						
							
							7

						
							
							יב, טו, יט, כו, כט, לא, לג

						
					

					
							
							ר' שמואל צפג'

						
							
							7

						
							
							טו, כז, לא,לב, לה, מג, מד

						
					

					
							
							ר' נתן בורג'ל השני

						
							
							11

						
							
							טו, כ, כא, לא, לח, לט, מג, מה, מו, מז, נא

						
					

					
							
							ר' מרדכי גג'

						
							
							2

						
							
							טו, כד

						
					

					
							
							ר' מרדכי נג'אר

						
							
							3

						
							
							טו, כא, לב

						
					

					
							
							ר' משה ברדע

						
							
							4

						
							
							טו, טז, כא, לא

						
					

					
							
							ר' יהודה הלוי

						
							
							2

						
							
							לא, לג

						
					

					
							
							ר' אברהם הכהן יצחקי

						
							
							9

						
							
							יז, כ, כח, לד, לה, לז, לח, מ, מב

						
					

					
							
							ר' אברהם חג'אג'

						
							
							13

						
							
							יז, כח, לד, לז, לט, מג, מד, מה, מו, מח, מט, נ, נא

						
					

					
							
							ר' אברהם הכהן

						
							
							1

						
							
							כב

						
					

					
							
							ר' דוד הכהן טנוג'י

						
							
							1

						
							
							כד,

						
					

					
							
							ר' יהודה בורג'ל

						
							
							1

						
							
							כד

						
					

					
							
							ר' שלום חי בשמוט

						
							
							1

						
							
							לט, 

						
					

					
							
							ר' אליהו גאביזון

						
							
							1

						
							
							מ, מא

						
					

					
							
							ר' יוסף נטף

						
							
							1

						
							
							מא

						
					

					
							
							ר' נסים מעארך

						
							
							1

						
							
							מג

						
					

					
							
							ר' משה פיתוסי

						
							
							2

						
							
							מד, מז

						
					

					
							
							ר' סעדאני נטף

						
							
							1

						
							
							נ

						
					

					
							
							ר' שלום זרקא

						
							
							1

						
							
							נ

						
					

				
			

			יש לשים לב שכמעט כל הדמויות המופיעות בטבלה — להוציא חיים דוד ואלאנסי ויהודה הלוי אשר השתייכו לעדת הגראנה — הן של חכמים תואנסיים, ולא בכדי. רובן המכריע של התעודות בקובץ דנן חוברו בביה"ד התואנסי בעיר תוניס אשר שימש, כאמור, ביה"ד הגדול של יהדות תוניסיה, ומכאן מובן אופייה ההומוגני למדי של רשימת הרבנים דלעיל.1034 עוד נשים לב שכמה חכמים הנזכרים בתחילת הטבלה שימשו דיינים במפנה המאות השמונה־עשרה והתשע־עשרה. בנדון זה מצטיירת התעודה משנת 1805, אשר מובאת בסימן כ"ט בקובץ דנן, כבעלת חשיבות היסטורית מיוחדת, ונדון בכך להלן. 

			ר' ישועה בסיס, החתום על המספר הגדול ביותר של תעודות (28 מתוך 51), הוא הבולט מבין הרבנים הרבים הנזכרים בטבלה דלעיל. התעודות שעליהן חתום הרב הן משנות העשרים, השלושים, הארבעים והחמישים של המאה התשע־עשרה. מדובר בתיעוד המתפרש על פני כארבעה עשורים, שבהם שימש הרב בסיס דיין ואב ביה"ד בביה"ד הגדול עד לפטירתו בשנת 1860.1035 על מרבית התעודות חתום הרב בסיס עם דיינים נוספים שכיהנו לצידו בביה"ד הגדול, אך על כמה מהן רק הוא חתום. 

			דמותו של הרב בסיס נחקקה בתודעתה של יהדות תוניסיה כגדול הרבנים שקמו לה במאה התשע־עשרה, ולא בכדי. הוא נזכר בכתביהם של חכמים תוניסים שפעלו אחריו כאוטוריטה הלכתית ראשונה במעלה, לעיתים עד כדי ביסוס הפסיקה על הנחיות הלכתיות המיוחסות לו, אף שאין להן סמך בכתובים.1036 כיוצא בזה גם כמה אישים או רבנים לא תוניסים, ספרדים ואשכנזים, אשר פגשו את הרב בסיס או התכתבו עמו, הביעו בכתביהם הכרה בגדלותו התורנית היוצאת מגדר הרגיל.1037 ואולם, על אף מעמדו הבכיר של הרב בסיס הוא הותיר אחריו רק את הספר 'אבני צדק על שלחן ערוך אורח־חיים ויורה־דעה' (תוניס תרס"ב). את חיבורו זה כתב הלה בימי צעירותו, בטרם נתמנה לדיין בביה"ד הגדול והגיע לשיא גדולתו התורנית. נראה כי מסיבה זו לא זכה 'אבני צדק' להיכלל בקבוצת החיבורים, כדוגמת 'משכנות הרועים', אשר נהפכו למקורות הסמכות ההלכתית החשובים ביותר לפסיקה התוניסית. במקום יצירה תורנית כתובה בעלת השפעה לדורות זיכתה אישיותו המיוחדת של הרב בסיס את יהדות תוניסיה בנכסים תרבותיים מסוג שונה, בדמות סיפורים רבים, לרבות סיפורי ניסים, המסופרים מזה דורות על אודותיו.1038 לצורך מילוי החסר המתואר ננקטה לפני למעלה מעשור שנים יוזמה להוצאת ספר 'אבני צדק חלק ב'' (אשדוד תש"ע), שבו כונס החומר ההיסטורי וההלכתי מימי כהונתו של הרב בסיס בתפקידים דיין ואב ביה"ד הגדול, אשר פזור בכמה ספרים שאינם פרי עטו. במסגרת זו שימש קובץ 'מעשה בית דין' אחד המקורות המרכזיים לדליית התיעוד הרלוונטי ולבנייתו של הספר.

			הסימנים בקובץ 'מעשה בית דין' העוסקים בחיי הפרט

			בתעודות הכלולות בקובץ דנים דייני ביה"ד הגדול הן בעניינים ציבוריים מובהקים והן בשאלות הלכתיות הנוגעות לחיי הפרט. על פי החלוקה המתוארת לעיל, התעודות המשויכות לקטגוריית המסמכים הרשמיים עוסקות הן בעסקי ציבור והן בעסקי יחיד, מה שאין כן לגבי אלו המשויכות לקטגוריית התשובות ההלכתיות שבהן נדונים ענייני הפרט בלבד. הסימנים שבהם עוסקים הדיינים בסוגיות הלכתיות הנוגעות לחיי הפרט הם, מטבע הדברים, בעלי עניין היסטורי מועט בהשוואה לסימנים שעניינם סוגיות ציבוריות. ואולם, לסימנים אלו חשיבות היסטורית, מאחר שמשתקפים בהם הן עבודתם היומיומית של דייני ביה"ד הגדול והן היבטים שונים הנוגעים לחייהם האישיים של יהודי ג'רבה במאה התשע־עשרה. הדיון ההלכתי במרבית הסימנים הללו הינו בתחום 'חושן משפט' ובמקצתם בתחומי 'אבן העזר' ו'אורח חיים'. במסגרת זו עוסקים הדיינים בדרך כלל בהלכות צוואות וירושות,1039 ולצידן נדונים נושאים הקשורים להלוואות,1040 הסכמי מכר,1041 חזקות על נכסים בלתי־ניידים,1042 תשלומי מכס על סחורות הנמכרות בשוק,1043 מחלוקות פנים־משפחתיות על רקע כספי,1044 סכסוכי שכנים,1045 הסכמי שידוכין,1046 גירושין,1047 דאגה לצורכי יתומים קטנים בהסדרי אפוטרופסות,1048 וכשרות מזון.1049 

			יתרה מזאת, הסימנים העוסקים בחיי הפרט מספקים מידע על חלוקת העבודה בין ביה"ד הגדול שבעיר תוניס ובין בתי הדין, ולעיתים על הדיינים הבודדים שפעלו בקהילות אחרות ברחבי תוניסיה. כך, לדוגמה, עולה מכמה סימנים, שביה"ד הגדול נהג לעסוק בשאלות הלכתיות שהופנו אליו מדייני ג'רבה, מפני שהאחרונים התקשו להכריע לגביהן1050 או מפני שהם נחשבו לצד הנוגע בדבר.1051 כיוצא בזה העבירו דייני קהילה אחרת למקביליהם בעיר הבירה את הטיפול בתביעות שבהן עמדה בפני התובע הבחירה, אם לא היה שבע רצון מפסיקת דייני קהילתו, להפנות את תביעתו לערכאות של גויים.1052 כמו כן משתקפת בסימנים אלה הפרקטיקה של דייני ביה"ד הגדול שהשתמשו באמצעי לחץ חברתי, בדמות הטלת חרם כנגד בעל־דין מקהילה אחרת אשר זומן לתוניס כדי לעמוד בפניהם למשפט, אך בפועל נמנע מלהתייצב.1053 על אף חשיבותם ההיסטורית של סימנים אלה, כמקורות העשויים לפתוח צוהר לחיי הפרט בקרב יהודי תוניסיה במאה התשע־עשרה, הם לא יעמדו במוקד הדיון במאמרי, אשר ייוחד רובו ככולו לסימנים שעניינם עסקי ציבור.

			הסימנים בקובץ 'מעשה בית דין' העוסקים בענייני ציבור

			21 מתוך 51 התעודות בקובץ דנן עוסקות בעניינים ציבוריים מובהקים. ואולם, חלוקתן הדיכוטומית של התעודות ל"פרטיות" ול"ציבוריות", אם ניתן להשתמש במונחים מעין אלה, אינה תמיד מדויקת. פעמים אחדות עוסקת תעודה בעניין הנוגע לחיי הפרט, אך במהלכה נזכר, ולו גם בקצרה, עניין בעל משמעות ציבורית.1054 יתרה מזאת, כמה תעודות עוסקות אומנם מראשיתן ועד סופן בענייניהם של יחידים, אך מצוין בהן היותם של יחידים אלו 'יהודי ממשל', עובדה בעלת משמעות ציבורית.1055 לפיכך יתמקד הדיון להלן בעסקי ציבור, אך מדי פעם גם יידונו, מסיבות שיובנו, עסקי פרט הרלוונטיים במידה זו או אחרת אף לחיי הציבור.

			מערכת היחסים בין קהילת חארה כבירה לקהילת חארה זע'ירה

			אחד הנושאים הציבוריים הבולטים בקובץ דנן, שדייני ביה"ד הגדול בתוניס דנים בו חזור ושנה, הוא מערכת היחסים בין קהילת חארה כבירה לקהילת חארה זע'ירה על מרכיביה השונים, לרבות שאלת ההיררכיה בין שתי הקהילות. לדוגמה, במסמך משנת 1825 המסדיר את הנושא מבחינה משפטית קבעו דייני המטרופולין כך:

			מודעת זאת בכל הארץ כי זאת לפנים ביש' [בישראל] היתה עיר ג'רבה יע"א [יגן עליה אלוהים] מלאה חכמים וסופרי' ואית בה [יש בה] כעין שתי קהלות ונחלקים בשתי מקומות. שם המקום האחד אל חארה [חארה כבירה] והמקום השני הדיג'ת [חארה זע'ירה],1056 ובאל חארה יש שם ב"ד של שלשה ובדיג'ת אית בה דיין יחידי. והיו אנשי הדיג'ת כפופים [...] תחת הב"ד שבאל חארה והיו מתנהגים על פיהם על כל דבר המשפט, אחד דיני ממונות והודאות והלואות וגיטין וקידושין ואחד דיני עונשין על העבירות וכיוצא. ויהי היום אך למחסור, הזאת העיר שיאמרו כלילת יופי [לפי איכה ב, טו] אזלא ומידלדלא [הולכת ומידלדלת]1057 [...] ועמדו שחורי הראש [בני תשחורת]1058 חדשים מקרוב באו וקבעו את עצמם להיותם דיינים ומתנהגים עם הצבור בקושי [...] ופשטו ידיהם בהם לרדותן במקל ורצועה ולכוף אותם תחתם על כל דבר פשע להזמין לאנשי הדיג'ת ולקרוא אותם ממקומם עד אל חארה הנז' בחימ' עזה. וזו חולה וצרה וצוק'ה ע"ג צוק'ה כי שתי המקומות הנז' רחוקות זו מזו והגוים דרים בינתיים. ויהי העם כמתאוננים ונכנס הפחד בלבם [...] עד אשר בעו"ה [בעוונותינו הרבים] היה מה שהיה, כי שמועה שמענו ששני אנשים מאנשי הדיג'ת המירו את כבודם1059 ויצאו לחוץ בהיותם בדרך מזומנים לדייני אל חארה הנז' מרוב הפחד והעונשין [...] אשר ע"כ אנן ב"ד דחת"ל [אנו בית דין דחתומים למטה] גזרנו אומר [...] שאנשי אל חארה וב"ד שלהם אינם פושטים את ידיהם עוד לקרא ולהזמין שום אחד מאנשי הדיג'ת על שום דבר גדול וקטון. ולדיין הדיג'ת ולפרנסיה להם דבר המשפט לדון ולשפוט באנשי מקומם, וכל דבר הנוגע להם ישפוטו הם ועל פיהם כל ריב וכל נגע, ואין לב"ד של אל חארה ולפרנסיה להכניס את עצמם באנשי הדיג'ת כלל ועיקר. ברם, כי יקרא איזה דין מדיני ממונות באנשי הדיג'ת ואחד מבע"ד [מבעלי דין] רוצה לדון בפני ב"ד של שלשה, אזי יתועדו דייני הדיג'ת ודייני אל חארה וידונו ביניה' דבר המשפט ההוא. ומבלעדי זה אין כח ויכולת ביד דייני אל חארה להכניס את עצמם באנשי הדיג'ת כלל ועיקר, וכדבר האמור.1060 

			מתברר כי דייני תוניס גמרו אומר לשלול מביה"ד של חארה כבירה את הסמכות השיפוטית על יהודי חארה זע'ירה ולהפקידה בידי הדיין והפרנסים של הקהילה הקטנה. תעודה היסטורית זו, שעליה חתומים חמישה דיינים, מהווה בראש ובראשונה מקור לבחינת מערכת היחסים בין שתי הקהילות בג'רבה.1061 בה בעת היא גם מלמדת על מעמדו רב העוצמה של ביה"ד הגדול של תוניסיה במאה התשע־עשרה, הנחשב למוסד המוסמך לקבוע את סדריהן של קהילות אחרות, לרבות קביעת מערכת היחסים ההיררכית ביניהן. 

			היו מקרים אחרים שנדרשה מעורבות ביה"ד הגדול בהסדרת היחסים בין שתי הקהילות. הם נגעו לעובדה שכרבע מהיהודים בחארה כבירה היו במקורם בני חארה זע'ירה, אשר עברו להתגורר בקהילה הגדולה וחיו בתוכה כמיעוט מובחן. מציאות זו זכתה, לפחות במידת מה, להכרה רשמית מצד גורמי השלטון. כפי שנראה להלן, יהודי חארה זע'ירה המתגוררים בחארה כבירה לא שילמו מיסים עם היהודים בקהילה שבה חיו אלא עם אנשי קהילת המקור שלהם.1062 לפיכך, יהודי חארה כבירה, מחמת התוקף שניתן לה בידי גורמי השלטון, סירבו להכיר בזכותם של יהודי חארה זע'ירה החיים בקרבם להיחשב למיעוט נבדל. הדבר הוביל לחיכוכים. לדוגמה, אנשי חארה זע'ירה הקימו לעצמם בית כנסת נפרד, שלא הוכר על ידי אנשי קבוצת הרוב. מחלוקת זו הגיעה בשנת 1832 לשולחנם של דייני ביה"ד הגדול והליך הטיפול בה מתואר בהאי לישנא:

			בהיות שעברו קטטות ומריבות בעיר ג'רבה יע"א בין אנשי הדיג'ת ובין אנשי אלחארא ונמשך מזה שעמדו אנשי הדיג'ת שהם שוכנים באלחארא ובנו בית הכנסת, בית אחת מבתי החצרים אשר בתוך אלחארא, ועמדו להתפלל בה לבדם ולא רצו להתערב עם אנשי אלחארא מפני המחלוקת. ועמדו אנשי אלחארא וערערו עליהם לבטל הבית כנסת הנז' ורצונם שיהיו מתפללי' עמהם בבית הכנסת של אנשי אלחארא כמאז ומקדם. הן היום שכאן נמצאו וכאן היו החה"ש הדה"מ כמוה"ר [החכם השלם הדיין המובהק כבוד מורנו הרב] שאול הכהן נר"ו [נטריה ררחמנא וברכיה, כלומר ישמרהו האל ויברכהו] ועמו קצת אנשים מאנשי הדיג'ת, והחו"ש [והחכם והשלם] ה"ר נסים חדאד יצ"ו [ישמרהו צורו ויחיהו] ועמו קצת אנשים מאנשי אלחארה, אתו קודמנא [באו לפנינו] אנן בי דינא דחת"ל [אנו בית דין דחתומים למטה] להתדיין על פתגם דנא ואחרי עברו כ"ד [כל דברי] ריבם, אחרי שעמדנו, אנן בי דינא דחת"ל, על מבחן דבריהם נרא' לנו שצדקו אנשי הדיג'ת בדבריה' ומעתה יעמדו על משמרתם אנשי הדיג'ת השוכנים בתוך אלחארא להתפלל בבית הכנסת שלהם אשר בנו, ואין לאנשי אלחארא לערער עליהם עוד בדבר הזה.1063 

			דייני ביה"ד הגדול נדרשו לשאלה האם זכותה של קבוצת המיעוט לקיים בית תפילה נפרד משלה, או שמא הצדק עם קבוצת הרוב המתנגדת לקיומו של מוסד כזה, מן הסתם בשל ההשלכות החברתיות והכספיות הנובעות מכך. הכף הוכרעה לבסוף לטובת ההכרה בזכותה של קבוצת המיעוט להוסיף ולהתפלל בנפרד. במקור זה נמסר גם על המורשים שהתייצבו למשפט בתוניס מטעם כל אחת מהקהילות: ר' שאול הכהן מטעם חארה זע'ירה ור' נסים חדאד מטעם חארה כבירה.1064 מידע מעין זה שב ומצוין בשורה של תעודות אחרות בקובץ דנן. 

			החיכוכים בין אנשי חארה כבירה ובין אנשי קבוצת המיעוט שמוצאם בחארה זע'ירה אירעו גם משום שהאחרונים בחרו לקיים שחיטה כשרה נפרדת לעצמם, אך בפועל הם מכרו את הבשר גם לאנשיהם וגם לכמה מאנשי קבוצת הרוב. מובן שהדבר פגע במקור ההכנסה המסורתי של קהילת חארה כבירה, ולכן הגיע הנושא לשולחנם של דייני ביה"ד הגדול. אלה דאגו לנסח חוות דעת הממליצה לאנשי חארה זע'ירה שיחדלו משחיטה נפרדת בחארה כבירה, ויחלו לקנות בשר מן השוחטים של קהילת המקור שלהם. ואולם, אנשי חארה כבירה הציגו במתכוון את חוות הדעת של דייני תוניס לא בתורת עצה, כאמור, אלא בתורת פסק הלכה לכל דבר ועניין שאין לסטות ממנו כמלוא נימה.1065 ניסיון מגמתי זה להפוך את המלצתם של דייני המטרופולין להלכה פסוקה נבע מכך שהוראותיהם נחשבו למחייבות ברחבי תוניסיה.

			חלוקת תשלום המיסים בין הקהילות בג'רבה, גורמי השלטון ויהודי הממשל

			המרכיב הבולט ביותר, ואולי גם הרגיש מכול, במערכת היחסים בין שתי הקהילות, שהעסיק רבות את דייני ביה"ד הגדול, הוא סוגיית המיסוי. בכמה סימנים בקובץ מובאים פסקי־דין — המתבלטים כתעודות בעלות חשיבות היסטורית מיוחדת — מטעם ביה"ד הגדול אשר עוסקים בשאלת חלוקת נטל המיסים בין חארה כבירה לחארה זע'ירה. פסק ההלכה המוקדם ביותר חובר, עקב עתירתה של קהילת חארה כבירה, בשנת תקס"ה (1805), וזאת בהתבסס על פסיקה קודמת של המוסד.1066 בפסק זה קובעים דייני תוניס, שהמנהג הקיים בג'רבה מתוקף הפסיקה משנת תקכ"ז (1767) — שלפיה קהילת חארה כבירה צריכה לממן 6/7 מסכום המס, וקהילת חארה זע'ירה נדרשת לשלם 1/7 בלבד — יוסיף לחול בנוגע למיסים שהיו בעת שהפסיקה הקודמת נקבעה.1067 בשנות השלושים של המאה התשע־עשרה אנו עדים לניסיונות נוספים מצד קהילת חארה כבירה לערער על הפסיקה הישנה, בין השאר בטענה שמאז קביעתה חל גידול במספר היהודים החיים בחארה זע'ירה, וכי הם מהווים הרבה יותר מ־1/7 מכלל יהודי ג'רבה. בכל ניסיונות הערעור הללו התייצבו בפני ביה"ד הגדול בתוניס מורשים מטעם כל אחת מן הקהילות,1068 וסמכות ההכרעה בנדון זה הייתה מסורה בלעדית למוסד השיפוטי היהודי שבמטרופולין.1069 בכל המקרים פסקו דייני תוניס בעד שימור המצב הקיים, המיטיב עם חארה זע'ירה ואינו מיטיב עם חארה כבירה הנדרשת להוסיף ולפרוע 6/7 מכלל המס. זאת, להוציא מעט מיסים חדשים יחסית, שטרם היו קיימים נכון לקביעת פסיקת 1767, אשר לגביהם פסקו דייני עיר הבירה כי חלוקת התשלום בין חארה כבירה לחארה זע'ירה תהא בהתאמה 2/3 לעומת 1/3. חלוקה חדשה זו שיקפה נאמנה את מספר הנפשות החיות כעת בכל אחת משתי הקהילות, אך היא לא חלה על הרוב המוחלט של המיסים.1070 

			לסדרת התעודות שעניינן חלוקת נטל המיסים בין שתי הקהילות נודע ערך היסטורי מכמה בחינות. התעודות יכולות ללמד רבות על מעמדו של ביה"ד הגדול בתולדותיה של יהדות תוניסיה. פסיקותיהם החוזרות ונשנות של דייני המטרופולין במאה התשע־עשרה, בעד השארתה הכמעט מלאה של חלוקת נטל המס בין שתי הקהילות על כנה, נשענה כאמור על פסיקה של ביה"ד הגדול מן המאה השמונה־עשרה. המאזן הדמוגרפי בין שתי הקהילות השתנה במאה התשע־עשרה, ויהודי חארה זע'ירה כבר לא היוו רק כ־1/7 אלא כ־1/3 מכלל יהודי האי. דייני ביה"ד הגדול פסקו, שלמרות השינוי הדמוגרפי תוסיף חארה כבירה ותישא ב־6/7 מנטל המס. פסיקה זו נומקה בטיעון, שהשיקולים שגרמו לדייני ביה"ד הגדול במאה השמונה־עשרה לפסוק כפי שפסקו אינם ידועים. אומנם על דרך ההיגיון היה אפשר לשער כי ביסודה של פסיקת המאה השמונה־עשרה עמד המאזן הדמוגרפי אשר שרר באותה עת בין שתי הקהילות, וזה אף הטיעון שהעלתה קהילת חארה כבירה, אולם בכתובים לא נמצא כל סמך להיגיון זה. 

			בהיעדר מידע המבהיר מהו ההיגיון שביסוד פסיקת דייני ביה"ד הגדול במאה השמונה־עשרה, סברו דייני המוסד במאה שלאחריה כי אין לבטל פסיקה זו מחמת ההשערה כי היא נקבעה בשל המאזן הדמוגרפי דאז, אשר כבר אינו תקף כיום. דייני המאה התשע־עשרה הוסיפו וקבעו, כי על מנת לבטל את המצב הקיים מוטל על קהילת חארה כבירה להביא ראיה שפסיקת דייני המאה השמונה־עשרה אכן נבעה משיקולים דמוגרפיים, וכל עוד לא תובא ראיה כזו יש להותיר את המצב הנוכחי על כנו.1071 פסיקת דייני תוניס במאה התשע־עשרה מבטאת אפוא הכרה במעמדה האוטוריטטיבי הראשון במעלה של פסיקת קודמיהם מן המאה השמונה־עשרה. בהקשר זה מכונים האחרונים בביטויים, כגון "קדמונינו גאוני ארץ זיע"א",1072 הממחישים יפה את הגישה המתוארת. זאת ועוד, בתעודה משנת 1832 נמסרו פרטים על מקרה, ש"הממונה של משנה המלך יר"ה"1073 הטיל על יהודי שתי הקהילות לשלם מס בסך 3,000 גרושים וסבר שעל חארה זע'ירה לשאת בשליש מהתשלום, כדין מיסים חדשים. לאמיתו של דבר שגה הממונה, שכן מדובר במיסים ישנים נושנים, אשר פסיקת המאה השמונה־עשרה חלה עליהם, ולכן "קמו קצת מאנשי הדיג'ת והראו לגוי הנזכר1074 מאמר המלך יר"ה ששם כתוב לאמר שלא יפרעו אנשי הדיג'ת אלא חלק א' מז' חלקים בכל מיני מיסים וארנוניות כמנהג הכתוב ביניה' מימי קדם. ואז חזר בו הגוי הנז' ואמר שלא יפרעו אנשי הדיג'ת אלא חלק אחד משבעה חלקים ככתבם הקדום".1075 נמצאנו למדים, שפסיקת המאה השמונה־עשרה זכתה להכרה של הביי וניתן לה תוקף מחייב. פסיקה זו אף עובדה, באופן זה או אחר, לצו רשמי מטעם הביי, הכתוב מן הסתם בערבית, אשר הוצג על ידי יהודים בפני גורמי השלטון הרלוונטיים כל אימת שהנסיבות הצריכו זאת.1076

			אזכורו של "הממונה של משנה המלך" בתעודה הזאת אינו אלא מקרה אחד מתוך סדרת מקרים שבהם נזכרים גורמי ממשל בתעודות הכלולות ב'מעשה בית דין'. חלק מן הגורמים הללו, כמו הממונה, הם נוכריים והשאר הם יהודי ממשל. לקטגוריה האחרונה משתייכת, למשל, אישיות המכונה "הנגיד" מבלי לנקוב בשמו.1077 נגיד זה מצטייר בתעודות מתווך בין גורמי השלטון, כדוגמת הממונה, ובין יהודי ג'רבה ודואג שהאחרונים ימלאו כראוי את חובת תשלום המיסים, מתוקף היותם בני חסות (ד'ימים). אחריותו זו של הנגיד חלה לא רק לגבי תשלום המיסים הממוניים. היא הייתה תקפה גם בנוגע למה שמכונה בקובץ דנן 'נפשות', דהיינו חיוב מספר כזה או אחר של יהודים בביצוע מלאכות שונות בהתאם לדרישת גורמי השלטון.1078 בנדון זה תבעו דייני ביה"ד הגדול מדייני ג'רבה שימנעו מהנגיד לחייב באקראי יהודים לבצע את המלאכות, ושבמקום זאת יברור אך ורק בעלי מלאכה מקצועיים.1079 מתוקף היותו יהודִי ממשל היה נגיד זה פטור מתשלום מיסים לשלטונות,1080 ואולם שמו לא נגרע מרשימת בני הקהילה החייבים במס ולכן הוטל על יתר היהודים לשלם עבורו את חלקו היחסי מסכום המס הכולל שהושת על הקהילה. בנדון זה התעוררה השאלה כיצד ישולמו המיסים עבור הנגיד. קהילת חארה כבירה טענה בפני דייני ביה"ד הגדול שיש לחלק את נטל התשלום בין שתי הקהילות, אולם הטענה נדחתה בידי הדיינים אשר קבעו כי חארה כבירה, שבה כפי הנראה התגורר הנגיד, תישא לבדה בנטל זה.1081 

			יהודִי ממשל אחר הנזכר לעיתים בתעודות הוא "בעל המכס", דהיינו חוכר (מלתזם) המוכר על ידי גורמי השלטון בהסדר חכירה בינו ובינם (אלתזאם), בעל זכות לגביית מכסים על סחורות או על פעולות ייצור. מאחת מן התעודות עולה כי אף המלתזם, בדומה לנגיד, היה פטור מתשלום המיסים לשלטונות, וכי גם בנדון זה חויבו שאר היהודים בג'רבה לפרוע עבורו את התשלום. שאלת תשלום המיסים עבור בעל המכס הגיעה אף היא לשולחנם של דייני ביה"ד הגדול, והיות שבמקרה זה מדובר במס יחסית חדש, הם קבעו כי החלוקה בין חארה כבירה לחארה זע'ירה תהא בהתאמה 2/3 לעומת 1/3.1082 

			בתעודה אחרת נזכר "היהודי בעל המכס של הנמל".1083 על אדם זה הוטל, בין השאר, לדאוג לגבייתם של "דמי שכירות הספינה" מהמגיעים לנמל של ג'רבה. כאשר הגיעו לאי יהודים, לרבות שד"רים, הונהג נוהל המבוסס על פסיקה קדומה של ביה"ד הגדול, שלפיו הקהילה שבחר יהודי זה לשים את פעמיו אליה תחילה, חארה כבירה או חארה זע'ירה, היא שתשלם עבורו את דמי שכירות הספינה במלואם וזאת במסגרת "צדקת עוברים ושבים".1084 על רקע זה הועבר בשנת 1831 על ידי דייני ביה"ד הגדול מסר של אזהרה, בכוח חרם, כלפי אותו יהודי "בעל המכס של הנמל", לבל יפנה במתכוון את באי הנמל היהודים אל הקהילה שאינו מתגורר בה, כדי לפטור את קהילתו מתשלום דמי שכירות הספינה, אלא יאפשר לכל יהודי ללכת תחילה להיכן שליבו חפץ.1085 

			יהודי ממשל שבים ונזכרים בתעודות האצורות ב'מעשה בית דין', בהקשרים מגוונים. הקובץ הוא אפוא מקור לחקר תופעה חברתית זו בתוניסיה החוסיינית, נושא החורג בהרבה ממסגרת המאמר הנוכחי. כיוצא בזה הקובץ דנן הוא מקור לחקר המיסוי לסוגיו, והיבט זה חורג אף הוא בהרבה ממסגרת המאמר. כך, לדוגמה, דייני ביה"ד הגדול העוסקים בשאלת חלוקת תשלום המס בין שתי הקהילות מבחינים בפסקיהם בין המיסים הישנים, שלגביהם החלוקה היא כזכור 1/7-6/7, לבין אלה החדשים המחולקים ל־1/3 לעומת 2/3. בהקשרים אלה מפורטים באריכות יוצאת דופן שמות המיסים השונים שנהגו באותה העת וייעודיהם. מלבד מס הגולגולת (ג'יזיה) הנודע נזכרים גם "הבשר שלוקח השר יר"ה משחיטת היהודים", מס על חנויות היין, מס הכבשים והחייטים, מס על עבודות בניין, מס על אירוח אנשי ממשל באי, מס הספנים, מס על תפירת מפרשים לספינות, מס על המגדל הממוקם ליד הים, מס ש"גובין משאר אדם אשר נדדו הלכו לשאר כפרים" ועוד.1086 כמו כן נזכר גם מס כללי, נטול מטרה ספציפית, המוגדר "מה שנותנים לשררה ואגפיה לתועלת כללות היהודים להיות להם לחן וחסד".1087 כיוצא בזה מופיע לעיתים מידע על מיסים שאינם מוטלים בקביעות ועל גורמי הממשל הנוכריים המעורבים בגבייתם.1088 

			כאשר התגלעו מחלוקות בין שני יהודי ממשל הפועלים בצוותא הועבר הדבר לטיפולם של דייני ביה"ד הגדול.1089 האחרונים גילו לא פעם רגישות יתרה בשל החשש שמא קשרי הגומלין בין יהודי ממשל ובין גורמי שלטון המעורבים בסוגיית המיסוי עלול לגרום לסטייה חמורה מעקרון הסולידריות היהודית. את חששם זה ביטאו דייני ביה"ד הגדול בדברי האזהרה, אם לא דברי הקללה, הבאים:

			גם אנו מזהירין את העם, דילמא ח"ו [חס וחלילה] האיש אחד יחטא וידבר עם השר יר"ה [ירום הודו] וכיוצא איזה דבור דנפיק מיניה [שיוצא ממנו] הפסד, או לאחארה או לדיג'ת, בין ע"י בני ברית בין ע"י שאינו ב"ב [בן ברית], בין בכתב בין באיזה רמז וגרמא [בעקיפין] וגרם הגורם בכל צד ואופן. ארור הוא ויתקיים בו תפלות כל ישראל בכל יום ערב ובקר וצהרים למלשינים אל תהי תקוה ומהרה יכרת ויתעקר וברעתם יצמיתם יצמיתם ה' אלהינו.1090 

			על אף שאיפתם של דייני המטרופולין, הגלומה בציטטה זו, למנוע גרימת נזק מצד יהודים כלפי בני דתם, קשה לומר שהאמרה הידועה "כל ישראל ערבים זה בזה" יושמה תמיד הלכה למעשה. לעיל הוזכר ששאר בני הקהילה חויבו לפרוע את המס עבור החוכר (מלתזם), הנהנה מפריווילגיות מתוקף היותו יהודִי ממשל. לאמיתו של דבר, נמסר במקור זה כי אותו מלתזם יהודי הודיע לגורמים הרלוונטיים בקהילה ש"אינו רוצה לפרוע עמהם חלקו המגיע לו במיסים"1091 — ללמדנו שנבחנה מולו האפשרות שאף הוא יישא בנטל הכספי, ורק לאחר שסירב נדרשו דייני ביה"ד הגדול לשאלה כיצד יתחלק נטל זה בין חארה כבירה לחארה זע'ירה.

			במרוצת הזמן התווספו יהודים מסוג נוסף לקטגוריית הפטורים מתשלום מיסים. לעיל הוזכר שיהודי חארה זע'ירה אשר חיו כקבוצת מיעוט בחארה כבירה פרעו את המס יחד עם בני קהילת המקור שלהם. אופן החלוקה היה כדלקמן: 3/4 מהסכום שולם בידי אנשי חארה זע'ירה החיים בקהילה עצמה ו־1/4 בידי אלה המתגוררים בחארה כבירה. מתעודה משנת 1870, אחת מן היותר מאוחרות בקובץ, עולה שבקרב היהודים המחויבים ב־1/4 מהתשלום מצויים אנשים שהפכו ל'נשיון' (Nation), כלומר בעלי אזרחות או חסות של מדינה אירופית. עקב המעבר לסטטוס המשפטי החדש השתחררו היהודים הללו מתשלום המס ונגרעו מרשימת החייבים בפירעונו. בשל נסיבות אלו קבעו דייני ביה"ד הגדול כי מ־1/4 סכום התשלום שמחויבת קבוצת יהודי חארה זע'ירה החיה ברובע הגדול יש להפחית את חלקם היחסי של בעלי האזרחות או החסות האירופית.1092 להבדיל מהשנים המוקדמות של המאה התשע־עשרה, שבהן עסקו הדיינים בשאלת התשלום עבור יהודי ממשל לסוגיהם הפטורים ממיסים בשל קרבתם לצלחת השלטון המקומי, בשנות השבעים של אותה מאה הם נדרשו להסדיר בעיה דומה, אך הפעם בשל הימצאותם בקהילה של יהודים השואבים את כוחם ממקור חיצוני־אירופי.

			עניינים פנים־קהילתיים

			מלבד תעודות המלמדות על עיסוקם הנרחב של דייני ביה"ד הגדול בסוגיות הנוגעות למערכת היחסים רוויית המתח בין שתי קהילותיה של ג'רבה, בדגש על סוגיית חלוקת נטל המיסים, מצויות בקובץ אף תעודות המלמדות איך נדרשו דיינים אלו גם למגוון של סוגיות פנים־קהילתיות מובהקות. כך, לדוגמה, הובא לידיעתם כי קבוצת אנשים בחארה זע'ירה שואפת להיבדל מרוב בני הקהילה ולהקים לעצמה בית כנסת נפרד. בתגובה ניסחו דייני ביה"ד הגדול פסק האוסר בתקיפות להוציא את הכוונות הללו מן הכוח אל הפועל. בין השאר הם קבעו כי "האיש אשר ימרה את פינו ועודנו מחזיק במחלוקת הרי הוא בגזירת נח"ש רח"ל [נידוי חרם שמתא רחמנא לצלן] ורבצה בו כל האלה הכתובה בספר התורה, וגם אנחנו נחלץ חושים לעשות בו משפט כתוב". כיוצא בזה התייחסו דייני תוניס לפרשה פנימית אחרת שאירעה בחארה זע'ירה ונוגעת לשאלת עתידו של רב הקהילה, הלא הוא שאול כהן הנזכר לעיל. לאחר שכיהן שנים רבות בתפקיד מבלי לקבל שכר נקלע הרב כהן לחובות כבדים, ולכן החלה הקהילה לשלם לו שכר בסדירות. הדבר עורר התנגדות מצד כמה מבני הקהילה, בטענה שמשכורתו של הרב כהן משולמת מכספי בית הכנסת המיועדים אך ורק לצרכיו של מוסד זה. מטרתם הסופית של המתנגדים לתשלום המשכורת הייתה להביא להפסקת כהונתו של הרב כהן. בתגובה חיברו בשנת 1839 דייני ביה"ד הגדול פסק הלכה תקיף, המסמיך את הרב כהן להוסיף ולכהן כרבה של חארה זע'ירה ואף מוסר בידיו, מתוקף היותו דיין, את הסמכות למצות את הדין עם כל מי שינסה לפעול נגדו. כמו כן קבעו דייני המטרופולין, כי יש להוסיף ולשלם לרב כהן את משכורתו ואף להושיט לו סיוע כספי נוסף ככל שיידרש.1093 בפסק זה הכריזו הדיינים כי אם ייוודע להם שמו של אדם החותר תחת הרב כהן, "נצא לקראתו בקולות וברקים ובחרמים ונידויי [...] ונרדוף אותו עד החרמה".1094 ייתכן שיש מידת מה של גוזמה בדברי האיום הללו, אך נמצאנו למדים כי לדייני תוניס הייתה הסמכות להיות מעורבים בשאלת מינויים והמשך כהונתם של רבני קהילות אחרות, ואף להעניק להם סמכויות לביצוע צעדי ענישה.

			התייצבותם של דייני ביה"ד הגדול לימינו של הרב שאול כהן מתקשרת למגמה נרחבת הניכרת בתעודות ב'מעשה בית דין', דייני תוניס ביקשו לבצר את מעמדם של אנשי האליטה התורנית הפזורים בקהילותיה של תוניסיה ולהגן על זכויותיהם. הדברים אמורים הן לאישיות תורנית רמת מעלה מסוגו של הרב כהן והן לתלמידי חכמים זוטרים. בפנייה רשמית בלתי מתוארכת מביה"ד הגדול לר' אברהם הכהן, אשר שימש דיין בחארה זע'ירה אחרי הרב שאול כהן, הועברו אליו ההנחיות הבאות: 

			קבלתי1095 כתב דבר קדשו ובו כתוב לאמר על ענין החכם ר' פלוני יצ"ו שמקודם כתבנו למעכ"ת [למעלת כבוד תורתו] שמחוייבים בני קהלו אשר הוא שוכן בתוכם לקבוע לו פרס בכל שבוע ושבוע מדי שבת בשבתו יען כי עני הוא [...] ועתה אמרת שבני קהלו מאנו בכתף סוררת ואמרו שיש לו ואינו צריך. וביני ביני [בינתיים] החכם הנז' היה בוכה ומבכה ואין קול ואין עונה ואין מרחם. על כן אליך המצוה הזאת, בהגיע לך כתבנא דא [הכתב (=מסמך) הזה שלנו], תכף ומיד תשלח אחריהם ותאמר להם שמחויבים הם לקבוע לו פרס כפי מה שיראה למעכ"ת [למעלת כבוד תורתו] בכל שבוע ושבוע מדי שבת בשבתו. יען כי כאן נמצאו וכאן היו איזה אנשי' מאנשי קהל אלחארא ושאלנו את פיהם על הח' הנז' [החכם הנזכר] אם יש לו ממה להתפרנס ואמרו דלית ליה מגרמיה [שאין לו משלו] כלום, וגם אמרו שהיו נותנין לו בערבי ימים טובים מקופה שלהם יען כי הוא ראוי והגון [...] ובפרט שמפי השמועה אמרו שרוב בני קהלו הם קרובים שלו1096 ומדינא [ולפי הדין] הם חייבים ליטפל בו. כללו של דבר, שמעכ"ת יכריח אותם ואם הם עומדים במרדם ולא שמעו לקולו אז יגיד לנו ואנחנו נדע מה נעשה ויראו אחרים ויקחו מוסר.1097 

			מלבד השאיפה לעשיית צדק ולהגנה על החלשים מלמדת התעודה איך מעורבותם של דייני ביה"ד הגדול בסדריהן של קהילות אחרות טיפלה גם בפרט הבודד. מתעודה אחרת עולה כי בשנת 1870 דרשו דייני המטרופולין מאב ביה"ד של חארה כבירה, הרב מעתוק חדאד,1098 שיָשׂים סוף לנוהג בקהילתו לגבות מיסים בהבלעה מתלמידי חכמים,1099 ויפעל כדי שמיעוט מתושבי הקהילה, המסרבים לשתף פעולה עם יוזמה להקמת קופה לתמיכה בעניים, יסורו מדרכם זו.1100 כיוצא בזה תבעו דייני המטרופולין מרבני שתי הקהילות הג'רבאיות שינחו את גזבריהן להקצות את החלק הארי מכספי התרומות שהצטברו בבתי הכנסת לטובת התמיכה בתלמידי החכמים ובעניים.1101 

			שמירה על גדרי ההלכה כמשתקף בחיבור 'גנזי שלום'

			תחום ציבורי נוסף שהעסיק את דייני ביה"ד הגדול הוא מילוי דרישות ההלכה בקהילות פריפריאליות, שבהן רווחה לעיתים תופעה של חוסר הקפדה עליהן, כפי הנראה מחמת חוסר מודעות. הדברים אינם אמורים בקהילותיה של ג'רבה, שבקרבן פעלו אליטות רבניות רחבות למדי ושררה מסורת תורנית־מקומית חזקה,1102 אך הם רלוונטיים לקהילות פריפריאליות אחרות. לצורך בחינתו של ההיבט הזה בפעילותו של ביה"ד הגדול מצטייר החיבור 'גנזי שלום', פרי עטו של ר' שלום שמעוני, כבעל חשיבות היסטורית.

			כאמור, כיהן ר' שלום שמעוני1103 בתפקיד רבהּ של קהילת גבסה בדרום תוניסיה.1104 הוא היה האישיות הרבנית היחידה, או הכמעט יחידה, שפעלה בקהילה פריפריאלית זו. בחיבורו 'גנזי שמעון' הוא התלונן לא אחת על צאן מרעיתו שאינו מקפיד די הצורך בשמירת מצוות ועל ניסיונותיו החוזרים ונשנים להביא לשינוי המצב שאינם עולים יפה. בעטיין של נסיבות אלו ראה הרב שמעוני לנכון להסתייע בביה"ד הגדול שבתוניס. לדוגמה, הוא פנה לרב יצחק טייב, שכיהן כאב ביה"ד, ודיווח לו שבחצר בית הכנסת בגבסה מגדלים תרנגולים, על אף האיסור ההלכתי הכרוך בכך מפאת הלשלשת שהם מפרישים. הרב טייב ניסח חוות דעת הלכתית האוסרת על גידול התרנגולים ושלחהּ לקהילה הדרומית. מהדיר הספר, הרב יצחק בוכבזה,1105 הבהיר את הטעם לאיסור וגדריו, בציינו כי בני הקהילה נהגו שלא להישמע בנדון זה להנחיותיו של הרב שמעוני, "על כן העיר רבינו את מהרי"ט [מורנו הרב יצחק טייב] ובית דינו לאסור אסר עליהם ובעל כרחם אחרי דבריהם לא ישנו".1106 בדבריו אלה קבע הרב בוכבזה כי פנייה לביה"ד הגדול בתוניס נחשבת לאפקטיבית, מפני שלהוראות היוצאות ממוסד זה נשמעים יהודי תוניסיה על קהילותיהם השונות.

			מציאות דומה משתקפת גם בדבריו של הרב שמעוני עצמו, אשר שב וביקש את סיועם של דייני תוניס על רקע בעיות בנוגע לשמירת השבת בקהילתו. ברשותם של רבים מיהודי גבסה היו בהמות משא, אך הבעלות עליהן הייתה משותפת להם ולשכניהם המוסלמים. האחרונים לקחו את הבהמות למרחקים למטרות מסחר, והרווחים חולקו בינם ובין שותפיהם היהודים. שותפות עסקית מעין זו אסורה מפני שהגוי עתיד, מטבע הדברים, לעבוד בבהמה ביום השבת, אלא אם כן יַתְנֶה עמו היהודי מראש שהוא יימנע מכך, וקיימות גם אופציות נוספות לנטרול האיסור.1107 יהודי גבסה לא היו מודעים כלל ועיקר לאופציית ההתניה הזאת ואף לא לאופציות האחרות, ועל כן שותפותם עם הגויים בבהמות הייתה כרוכה בעבירה על הלכה מפורשת ב'שלחן ערוך'. הרב שמעוני פנה לביה"ד של תוניס בבקשה שיסייע לפתור את הבעיה, והרב אברהם הכהן־יצחקי שלח לו מכתב תשובה, שעליו הוא לבדו חתום, המבהיר מדוע השותפות הזאת אסורה ומהן האופציות לפתרון.1108 מחמת אופיו האישי והבלתי פורמלי של מכתבו זה, לא התייחס אליו הרב שמעוני כאפקטיבי. לפיכך הוא פנה אליו בשנית והבהיר לו, שעל מנת לפתור את הבעיה צריך לנסח פסק הלכה רשמי מטעם ביה"ד הגדול — כתוב בידי סופר מומחה, בחתימת שלושה דיינים ומופנה במפורש לקהילת גבסה — האוסר בגזירת חרם על המשך קיומן של השותפויות עם המוסלמים.1109 הרב שמעוני סבר איפוא כי רק מעורבות ישירה ותקיפה מצד ביה"ד שבמטרופולין עשויה להביא לפתרון בעייתה של קהילתו הפריפריאלית.1110

			הזיקה של יהודי גבסה אל שכניהם המוסלמים, כמשתקף ב'גנזי שלום', לא הייתה כלכלית בלבד והתבטאה גם בקליטת השפעתה התרבותית של החברה הנוכרית הסובבת. בעניין זה מופיעה בספר עדות המלמדת כי בדומה לשכניהם המוסלמים, בעת פטירת יקיריהם נהגו היהודים בגבסה ובסביבותיה לשרוט את עצמם בכמה מאיברי גופם עד זוב דם — מעשה הנחשב לעבירה על איסור דאורייתא של "וְשֶׂרֶט לָנֶפֶשׁ לֹא תִתְּנוּ בִּבְשַׂרְכֶם".1111 גם בנוגע לאיסור זה לא הועילו פניותיו החוזרות ונשנות של הרב שמעוני לבני הקהילה בדרישה שיחדלו מביצועו,1112 ולכן הוא שב ודאג, כהרגלו, לערֵב בנעשה את ביה"ד של הבירה. כפועל יוצא מכך נשלח לקהילה הדרומית פסק הלכה — מנוסח בסגנון חריף למדי וחתום על ידי אב ביה"ד הרב יצחק טייב — אשר אוסר, בגזירת חרם, על המשך קיומו של המנהג הפסול.1113

			חיזוק מעמדה של העיר תוניס כמרכז תורני

			נוסף על ביטויי העוצמה המגוּונים שניכרו בפעילותו של ביה"ד הגדול ואשר נדונו עד כה, יש עדות נוספת בקובץ 'מעשה בית דין' שאולי מספקת את הביטוי המרשים ביותר למעמדם של דייני ביה"ד הגדול במאה התשע־עשרה, כחלק מהאליטה התורנית של העיר תוניס. מתעודה משנת 1849 עולה בבירור כי שתי קהילותיה של ג'רבה חויבו להעביר כסף לקופה המיועדת לתמיכה בתלמידי החכמים בעיר הבירה. מדובר במֵעֵין מס פנים־יהודי אשר נגבה על ידי שליח מיוחד שהגיע מתוניס לאי הדרומי, והתחלק בקביעות בין חארה כבירה, אשר נדרשה לפרוע שני שלישים מן הסכום, ובין חארה זע'ירה, שחויבה לפרוע שליש ממנו.1114 באחת מן הפעמים שהגיע השליח מתוניס, התברר לו שקהילת חארה זע'ירה ניאותה להעביר תשלום בגובה שאינו מגיע לשליש מן הסכום הנדרש, ועל כן הוא סירב לקבלו. בעקבות זאת התערב בנעשה אב ביה"ד הגדול דאז, ר' ישועה בסיס, ותבע בנחרצות שקהילת חארה זע'ירה תמלא את חובתה הכספית עד הפרוטה האחרונה.1115 אף שיהדות ג'רבה הייתה מרכז תורני בפני עצמו והעמידה תלמידי חכמים משלה, היא נדרשה לתמוך בתלמידי החכמים שבתוניס. נראה שעדיפותו של המרכז התורני בעיר הבירה על פני מקבילו באי הדרומי הייתה כה ברורה באמצע המאה התשע־עשרה עד שהיהודים הג'רבאיים, וסביר להניח שגם יהודים בקהילות נוספות ברחבי תוניסיה, נדרשו ליטול חלק במימון הפעילות התורנית בתוניס.1116 

			יצוין שאת דרישתו הנחרצת מחארה זע'ירה, שתמלא עד תום את חובתה לפרוע שליש מהתשלום, העביר הרב בסיס באמצעות החכם הג'רבאי משה כהן, ותבע ממנו שידאג אישית להסדיר את העניין מול הקהילה. מלבד היותו תלמיד חכם גדול שימש בה בעת הרב כהן גם כיהודִי ממשל.1117 באותה תעודה נזכר גם הקאיד נתן שמאמה, בן למשפחת יהודֵי הממשל הנודעת ביותר בתוניסיה במאה התשע־עשרה. שמאמה חי בעיר גאבס הסמוכה והיה מעורב אף הוא בהעברת כספי התשלום האמורים מג'רבה לתוניס. נמצאנו למדים שיהודֵי ממשל נטלו חלק פעיל, בדרכים מגוונות, בארגונו ובמימושו של "הפרויקט הארצי" לתמיכה כספית במרכז התורני הפורח בעיר תוניס. 

			בין עוצמה לחולשה: קובץ 'מעשה בית דין' בתור "צד אחד של המטבע"

			על פי המקורות שנדונו במאמר זה אפשר לקבוע כי קובץ 'מעשה בית דין', ובמידת מה גם שו"ת 'גנזי שלום', על שלל התעודות שבהם, מספקים מידע היסטורי חשוב ומגוון באשר למעמדו האיתן של ביה"ד הגדול במאה התשע־עשרה ובאשר להיותו המוסד השיפוטי הגבוה של יהדות תוניסיה על קהילותיה. דייניו של המוסד ראו את עצמם רשאים להתערב, כל אימת שהנסיבות הצריכו זאת, במגוון ענייניהן הציבוריים והפנימיים של קהילות אחרות והכתיבו להן איך לנהוג. הם הופקדו גם על הסדרת מערכת היחסים בין הקהילות ויישוב מחלוקות וסכסוכים ביניהן, כפי שממחישה זאת היטב סדרת התעודות שעניינן חלוקת נטל המס בין הקהילות בג'רבה, ואף דאגו למילוי דרישות ההלכה בקהילות שבהן לא קוימו כראוי. דייני המוסד יכלו להטיל מורא על בני הקהילות האחרות, על כל ההשלכות שנבעו מכך, ואף לעמוד בתוקף על כך שהם יעבירו סיוע כספי, מעין מס, למרכז התורני בתוניס. 

			מובן שמעמדו המתואר של ביה"ד הגדול לא הושג כלאחר יד, אלא הוענק לו בידי גורם רב־עוצמה כזה או אחר, ויש יסוד סביר להניח שקאיד היהודים היה הגורם מאציל הסמכויות על המוסד. בתחילת המאמר הובאה עדות מהמאה השמונה־עשרה, הלקוחה מהספר 'משכנות הרועים', בדבר הזיקה ההדוקה של פעילות דייני ביה"ד בתוניס אל קאיד היהודים ועל התלות של אלה הראשונים בזה האחרון. זיקה זו מוסיפה ומשתקפת גם בכמה מקורות מן המאה התשע־עשרה, שבהם אנו שומעים לא אחת על "הקאיד והדיינים" במטרופולין כעל צמד גורמים הפועלים בצוותא ולרוב מצליחים, בזכות כוחם, להניע מהלכים בחייה הציבוריים של יהדות תוניסיה, או לחלופין לסכלם.1118 כיהודִי ממשל העומד בה בעת בראשות העדה היהודית בארצו ומייצגה בפני גורמי השלטון הופקד, בין השאר, קאיד היהודים על פעילות המוסדות הקהילתיים האוטונומיים, לרבות בתי הדין הרבניים. מתוקף תפקידיו אלה שלט הקאיד היהודי בצאן מרעיתו שלטון ללא מצרים, ומלבד העדות דלעיל מ'משכנות הרועים' יש לכך עדויות נוספות רבות.1119 מכאן, סבורני, מובנים ביטויי העוצמה שניכרו במעמדו של ביה"ד הגדול אשר פעל במטרופולין לצידו ומכוח סמכויותיו של יהודִי ממשל זה. בזכות האצלת הסמכויות מצידו על הדיינים, התאפשר להם, ככל הנראה, להטיל את מוראם על יתר הקהילות.1120

			קאיד היהודים מוכר זה מכבר במחקר כמי ששימש הפטרון הגדול הן של התרבות התורנית המשגשגת בעיר תוניס במאות השמונה־עשרה והתשע־עשרה והן של אנשי האליטה הרבנית, הלא הם 'יהודי ההיכל', לפי המינוח שהציע ירון צור.1121 המקורות שנדונו עד כה במחקר מצביעים בעיקר על הסיוע הכספי הנדיב שהושיט יהודִי ממשל זה לתלמידי החכמים כדי שיוכלו להתמסר ללימוד התורה; על הפעילות הלימודית־תורנית הסדירה שהתקיימה בבית השרד שלו, או בישיבות פרטיות שמומנו על ידו; ועל תמיכתו במימון הדפסתם של שלל חיבורים תורניים.1122 ייתכן שהתעודות ב'מעשה בית דין' חושפות בפנינו פן נוסף בפטרונותו של קאיד היהודים על התרבות התורנית ויהודי ההיכל, בדמות האצלת סמכויות על דייני ביה"ד הגדול הפועל בעיר תוניס והפיכתו של המוסד, כפועל יוצא מכך, לגוף רב־עוצמה בחייהם של יהודי תוניסיה החוסיינית. 

			עם זאת, ראוי לסייג את הדברים ולציין שלזיקה ההדוקה של קאיד היהודים אל דייני ביה"ד הגדול היו גם פנים אחרות. מגוון של מקורות מהמאה התשע־עשרה מלמדים ששלטונו ללא עוררין של יהודִי ממשל זה בחיי הקהילה פגע לעיתים בדרכי ההתנהלות של דייני ביה"ד הגדול. לפי המקורות האלו, הדיינים בכלל ואב ביה"ד בפרט, נאלצו לא אחת לפעול בהתאם לאינטרסים ולתכתיבים של קאיד היהודים ושל גורמי שלטון נוספים שאליהם הוא היה מקורב. האחרונים ראו לנכון, כל אימת שהיה צורך בכך, להתערב בעניינים המטופלים בידי מוסד שיפוטי זה ועשו בו כבתוך שלהם. מדובר בנושא לדיון נרחב שלא כאן המקום להיכנס אליו.1123 אציין רק ששלטונו הבלתי מעורער של קאיד היהודים במאה התשע־עשרה היה בעבור דייני ביה"ד הגדול הן מקור עוצמה והן מקור חולשה. ביטויי העוצמה וביטויי החולשה בדרכי תפקודם של הדיינים היו בגדר שני צדדים של אותה מטבע. התעודות בקובץ 'מעשה בית דין', מקורות החושפים בפנינו מגוון של ביטויי עוצמה, מאפשרות אפוא להתוודע רק לצד האחד של המטבע.

			

			
				
					1002	אלחאייך, משכנות הרועים. לפרטים על הרב אלחאייך ראו כהן, מלכי תרשיש א, עמ' פה-צ; הנ"ל, מלכי תרשיש, ב-ג, עמ' פג. 

				

				
					1003	ראו לדוגמה הנ"ל, מלכי תרשיש א, עמ' פה-פח; בנטוב, הספרות הרבנית בצפון אפריקה, עמ' 222; עמאר, הספרות הרבנית, עמ' 108-107. 

				

				
					1004	אחת מן הדוגמאות המעטות ב'משכנות הרועים' היא, שדייני ביה"ד הגדול שבתוניס עסקו גם בפסיקה הנוגעת ליהודים החיים בקהילות אחרות, וראו אלחאייך, משכנות הרועים, מערכת א, סימן ס"ה, דף כו ע"ד-כז ע"ב.

				

				
					1005	לפרטים על משמעויותיו ההיסטוריות של המונח 'בית דין גדול' ראו רדזינר, הרב עוזיאל, עמ' 135-133. לדיון בסמכויות בית הדין הגדול בתפוצות אחרות ראו לדוגמה גימאני, בין בית דין צעדה לבית דין צנעא.

				

				
					1006	יודגש כי על אף מעמדו המתואר לא שימש בית הדין הגדול של תוניסיה מוסד שיפוטי גבוה לערעורים, וסמכותו היתרה באה לידי ביטוי, כפי שנראה להלן, באופנים אחרים. לדיון בשאלת הצדקת קיומה של ערכאת ערעור במשפט העברי ראו אילון, המשפט העברי, עמ' 669-667. 

				

				
					1007	'מעשה בית דין'. בקטלוג הביבליוגרפיה של הספר העברי רל"ג-תש"כ מצוין שהקובץ הובא לדפוס על ידי הרב כלפון משה הכהן. זאת על סמך ההערה המובאת בגוף החיבור אשר מנוסחת בגוף ראשון וחתומה 'המ"ך', דהיינו הצעיר משה כהן, וראו מעשה בית דין, דף לג ע"א. ואולם, כותב ההערה מעיד על עצמו שהוא חיבר את הספר 'מתנות כהונה', דבר המעמיד בסימן שאלה את צדקת זיהויו של הרב כלפון משה הכהן כמביא לדפוס של הקובץ דנן, מפני שהוא לא חיבר ספר בשם זה. אף לא ניתן להציע זיהוי חלופי למביא לדפוס של הקובץ, מפני שלמיטב ידיעתי מעולם לא נכתב חיבור ושמו 'מתנות כהונה' על ידי דמות רבנית תוניסית.

				

				
					1008	בהוצאה המחודשת של מעשה בית דין יצא לאור הקובץ כחלק מסדרת חיבורים תורניים פרי עטם של רבנים תוניסים אשר נדפסו בכרך אחד, 'ספר שפתי ישנים כולל שבעה קונטרסים' שמו, וראו מעשה בין דין תשנ"ז, עמ' יז-קח. במהדורה חדשה זו של הקובץ דנן נכללו בתחתית הטקסט הערות שרשם הרב הג'רבאי משה זקן מאזוז.

				

				
					1009	ראו על כך להלן.

				

				
					1010	לפרטים על שתי הקהילות בג'רבה ראו אברמסקי־בליי, פנקס הקהילות, עמ' 344-324. 

				

				
					1011	יוצאות מן הכלל מבחינה זו התעודות המובאות בסימנים י' ונ"א אשר לא נשלחו לג'רבה אלא לגבסה ולסוסה.

				

				
					1012	בקובץ 'מעשה בית דין' נעזר רבות הרב בנימין רפאל כהן, אשר הפנה אליו בסדרת ערכים על רבנים ולעיתים אף ציטט תעודות במלואן. כהן, מלכי תרשיש, א, עמ' רסד-רסו. בספרות המחקר כמה התייחסויות לקובץ דנן. ראו לדוגמה דשן, המבנה החברתי, עמ' 106. עיקר העניין המחקרי שעורר עד כה הקובץ נבע מהמידע ההיסטורי האצור בו לא בנוגע לפעילותו של ביה"ד הגדול אלא לגבי חיי היהודים בשתי הקהילות היהודיות בג'רבה, בדגש על מערכת היחסים המתוחה ששררה ביניהן. מבחינה זו שונה דיונה בקובץ של מיכל שרף, שעיקרו מידע בדבר פעילותו של הרב ישועה בסיס כדיין בביה"ד הגדול. ראו שרף, צמידי הזהב, עמ' 171-162. למיטב ידיעתי, לדיון המפורט והמעמיק ביותר, לפי שעה, על הקובץ דנן, אם כי גם הוא מתמקד במערכת היחסים בין שתי הקהילות בג'רבה, ראו נדיבי, היחסים בין הקהילות באי ג'רבה. ואילו במאמר זה יתמקד הדיון בהצגתו של הקובץ דנן מקור לחקר המעמד ומכלול הפעילות של בית הדין הגדול של תוניסיה במרוצת המאה התשע־עשרה, מבלי לשים דגש על דיין זה או אחר, כמו גם לחקר מעמדם ופעילותם של 'יהודי הממשל' התוניסים (ראו הערה הבאה). היבטים אלו לא נדונו עד כה במחקר כלל ועיקר בהתייחס לקובץ 'מעשה בית דין'.

				

				
					1013	הכוונה ליהודים ששולבו במנגנוני הממשל המוסלמי־תוניסי על אף היותם בני חסות (ד'ימים). ירון צור הניח את התשתית לחקר תופעת 'יהודי הממשל' בארצות האסלאם, בשימת דגש על הזיקה בינה ובין פעילותם של 'יהודי הנמל' ו'יהודי ההיכל' (=חכמי דת) במרחב תרבותי זה. לדיון נרחב בנושא ראו צור, גבירים.

				

				
					1014	שמעוני, גנזי שלום. לפרטים על הרב שמעוני ראו כהן, מלכי תרשיש, א, עמ' רמא-רמב.

				

				
					1015	אלחאייך, משכנות הרועים, מערכת ה, סימן ק"י, דף קב ע"ב.

				

				
					1016	על כך ראו כהן, מלכי תרשיש, א, עמ' לא-לד.

				

				
					1017	ראו לדוגמה ג'רמון, יתר הבז, דף סה ע"א ואילך. 

				

				
					1018	האוכלוסייה היהודית בתוניסיה, ובייחוד בעיר תוניס, הורכבה משתי עדות: קהילת היהודים המקומיים, הנקראת תואנסה, וקהילת היהודים הליוורנים, ששמה גראנה, הקהילה הפורטוגלית. רוב היהודים הגוראנים עברו במרוצת הדורות תהליכי התערות בתרבות המזרחית המקומית, דיברו ערבית־יהודית ונמנו עם המגזר המקומי־ילידי. רבני העדה הגוראנית, לרבות דייניה, נמנו אף הם עם מגזר זה. לדיון בהרכבה החברתי־תרבותי של יהדות תוניסיה ראו צור, יהדות תוניסיה, עמ' 84-78.

				

				
					1019	ראו לדוגמה אלחאייך, משכנות הרועים, מערכת ה, סימן ק"י, דף קב ע"ג.

				

				
					1020	לפרטים על תפקיד 'קאיד היהודים' ראו לדוגמה סעדון, ארגון הקהילה, עמ' 75-71. 

				

				
					1021	כך במקור. מן הסתם צ"ל "כי כן ניתן לו מאת המלך יר"ה". ייתכן שהטעות נובעת מאזכורו בתלמוד של מס אשר נגבה בידי גורמי השלטון ונקרא 'מנת המלך' או 'מנתא דמלכא'. ראו לדוגמה בבלי, עבודה זרה עא, ע"א. 

				

				
					1022	אלחאייך, משכנות הרועים, מערכת ב, סי' י"א, דף מז ע"ד. 

				

				
					1023	ראו לדוגמה הנ"ל, חיים וחסד, דף לג ע"א.

				

				
					1024	ראו לדוגמה שם, דף צו ע"ג.

				

				
					1025	בנדון זה השתמר מסמך ארוך, פרי עטו של המשכיל העברי־תוניסי אברהם שמלה, הכולל מידע מפורט בנוגע לדרכי התנהלותו של קאיד היהודים במהלך המאה התשע־עשרה, בשימת דגש על זיקתו ההדוקה לפעילותם של דייני ביה"ד התואנסי בעיר תוניס. לעיון במסמך במלואו ראו אברהמי, תהליכי דמוקרטיזציה, עמ' 78-63. (להלן: כתב יד אברהם שמלה). לניתוח היסטורי של המסמך ראו צור, המאפיה, עמ' 151-143; חרובי, האליטה התורנית, עמ' 170-164. 

				

				
					1026	הסימנים המופיעים במהדורת ג'רבה המקורית בערבית־יהודית תורגמו לעברית במהדורה החדשה שנדפסה בישראל. ראו מעשה בית דין תשנ"ז, סימנים ל"ו-ל"ח, מ"ד, מ"ה, נ', עמ' צג-צד, קב-קג, קו-קז. 

				

				
					1027	מעשה בית דין, סימנים א-ב, דף א ע"א-ו ע"ב. 

				

				
					1028	לפרטים על הרבנים מסעוד ושלמה אלפסי ראו כהן, מלכי תרשיש, א, עמ' צ-קא; וראו גם הנ"ל, מלכי תרשיש, ב-ג, עמ' פה. 

				

				
					1029	לפרטים על ר' אהרן פרץ ראו כהן, מלכי תרשיש, א, עמ' שנו-שנט; הנ"ל, מלכי תרשיש, ב-ג, עמ' רנא-רנב. 

				

				
					1030	מובן שספרות השו"ת, המשמשת את העם היהודי לתפוצותיו במשך אלף וכמה מאות שנים נושאת מאפיינים המשתנים מתקופה לתקופה וממקום למקום. אף על פי כן אפשר להצביע על מאפיינים אחדים הנחשבים למובהקים במיוחד. 

				

				
					1031	ראו לדוגמה מעשה בית דין, סימן י"ז, דף לה ע"ב-לו ע"ב.

				

				
					1032	במעט מקרים ניתן לקבוע, כי מספר הדיינים החתומים על התעודה אינו משקף את המציאות נאמנה. כך, לדוגמה, על שתיים מן התעודות חתומים הרבנים יצחק טייב וישועה בסיס, אך בגוף התעודות נכתב לא אחת בלשון יחיד "כתבתי בספרי ערך השלחן", ללמדנו שככל הנראה הרב טייב הוא שחיברן. ראו שם, סימן ז, דף י ע"א. 

				

				
					1033	לפרטים על תולדות חייהם של הרבנים הנזכרים בטבלה ראו בערכיהם בכהן, מלכי תרשיש, א. רישום שמותיהם של רבנים אחדים, כמו ר' אברהם טייב השני, נעשה בהתאם לזיהוי של הרב בנימין רפאל כהן בספרו זה. 

				

				
					1034	הכוונה להומוגניות במובן העדתי בלבד ולא במובן התרבותי. ראו בהקשר זה הערה 17 לעיל. 

				

				
					1035	לפרטים על הרב בסיס ראו כהן, מלכי תרשיש, א, עמ' קכט-קלב; הנ"ל, מלכי תרשיש, ב-ג, עמ' קל-קלב. 

				

				
					1036	לדוגמאות ראו כהן, מלכי תרשיש, א, עמ' קלב; חרובי, האליטה התורנית, עמ' 389-387. 

				

				
					1037	כהן, מלכי תרשיש א, עמ' קכט-קל; חרובי, האליטה התורנית, עמ' 38-37.

				

				
					1038	הסיפורים על הרב בסיס פזורים בחיבורים מסוגים שונים. ראו לדוגמה שרף, צמידי הזהב, עמ' 271-223; אבני צדק ב, דף קנא ע"א-רג ע"ב; פרץ, אחרון הגאונים בתוניסיה, עמ' 197-172. 

				

				
					1039	ראו לדוגמה מעשה בית דין, סימן ד, דף ז ע"א-ח ע"א. ההפניות בהערות הבאות אף הן מדגמיות בלבד. 

				

				
					1040	שם, סימן ט, דף יג ע"ב-טו ע"א.

				

				
					1041	שם, סימן כ"ז, דף מח ע"ב-נ ע"א. 

				

				
					1042	שם, סימן ג, דף ו ע"ב-ז ע"א. 

				

				
					1043	שם, סימן י"ד, דף לג ע"א-ע"ב. לתרגום המונחים בערבית־יהודית המופיעים בסימן זה ראו מעשה בית דין תשנ"ז, עמ' סא-סב. 

				

				
					1044	מעשה בית דין, סימן י"ח, דף לז ע"א-לח ע"א. 

				

				
					1045	שם, סימן ל"ד, דף נו ע"א. 

				

				
					1046	שם, סימן י"ז, דף לה ע"ב-לו ע"ב.

				

				
					1047	שם, סימן מ"ח, דף סו ע"א. 

				

				
					1048	שם, סימן ל, דף נג ע"א. לתרגום התעודה לעברית ראו מעשה בית דין תשנ"ז, עמ' פז-פח. 

				

				
					1049	מעשה בית דין, סימן י, דף יח ע"ב-יט ע"ב. 

				

				
					1050	ראו לדוגמה שם, סימן י"ב, דף כג ע"ב-כח ע"א. בהקשר דומה ראו שמעוני, גנזי שלום, אבן העזר, סימן י"ד, דף כו ע"א. 

				

				
					1051	מעשה בית דין, סימן ל"ח, דף נז ע"ב-נח ע"א. לתרגום התעודה לעברית ראו מעשה בית דין תשנ"ז, עמ' צג-צד. מדובר בתביעה שהוגשה נגד ר' רחמים חדאד, בנו של ר' מעתוק חדאד אשר שימש דיין בביה"ד של חארה כבירה. מכאן מובן מדוע נחשב מוסד זה לצד הנוגע בדבר. 

				

				
					1052	מעשה בית דין, סימן נ"א, דף סז ע"ב. 

				

				
					1053	שם, סימן מ"ג, דף סד ע"ב-סה ע"א. לדיון מפורט בחלוקת העבודה והסמכויות בין ביה"ד הגדול שבתוניס ובין הדיינים בשאר הקהילות ראו חרובי, האליטה התורנית, עמ' 349-344. 

				

				
					1054	ראו לדוגמה מעשה בית דין, סימן מ"ב, דף סג ע"ב-סג ע"ב.

				

				
					1055	לדוגמה שם, סימן ל"ז, דף נז ע"ב. לתרגום הסימן ראו מעשה בית דין תשנ"ז, עמ' צג. 

				

				
					1056	שמה העתיק של חארה זע'ירה המופיע לרוב במקורות התורניים. 

				

				
					1057	ביטוי המציין את ירידת רמת הלמדנות של החכמים. ראו משנה סוטה, ט, ט"ו. 

				

				
					1058	כינוי לבני אדם צעירים ששער ראשם שחור.

				

				
					1059	המירו את דתם, ע"פ ירמיהו ב, יא. 

				

				
					1060	מעשה בית דין, סימן ו, דף ח ע"ב-ט ע"ב. 

				

				
					1061	מן הראוי גם לשים לב לכך שדייני ביה"ד הגדול מתייחסים בתעודה זו לחארה כבירה כאל קהילה שחלה בה ירידה רוחנית, ולכן רמתם הלמדנית של דייניה אינה כפי שהייתה בעבר. בתעודה שנכתבה כשנתיים לפני כן (1823) הביעו דייני תוניס עמדה דומה, בכותבם, כי "עיר ג'רבא יע"א שהיתה מלאה חכמים וסופרים, כעת בעוה"ר לא נשאר בה רק דבר מועט". מתברר אפוא שהמרכז התורני הנודע בג'רבה ידע שנות שפל בעשור השלישי של המאה התשע־עשרה.

				

				
					1062	מעשה בית דין, סימן נ, דף סו ע"ב. לתרגום התעודה ראו מעשה בית דין תשנ"ז, עמ' קו. 

				

				
					1063	מעשה בית דין, סימן ל"ב, דף נד ע"א-נד ע"ב.

				

				
					1064	שני האישים הללו היו מחשובי רבניה של ג'רבה במאה התשע־עשרה. לפרטים על הרב שאול הכהן ראו כהן, מלכי תרשיש, א, עמ' שכה-שכט. לפרטים על הרב נסים חדאד ראו שם, עמ' רסו-רסז. 

				

				
					1065	מעשה בית דין, סימן ט"ז, דף לה ע"א-ע"ב.

				

				
					1066	לגבי פסיקת שנת 1767 ראו שם, סימן כ"ג, דף מג ע"א.

				

				
					1067	שם, סימן כ"ט, דף נא ע"ב-נב ע"ב. 

				

				
					1068	הכוונה לשני הרבנים — נסים חדאד ושאול כהן — הנזכרים לעיל, אשר ייצגו, בהתאמה, את חארה כבירה ואת חארה זע'ירה. לפרטים עליהם ראו מעשה בית דין, סימן כ"ג, דף מג ע"א. 

				

				
					1069	שם, סימנים כ"א כ"ג-כ"ו, דף מ ע"א-מא ע"ב, מג ע"א-מח ע"ב. 

				

				
					1070	לגבי המיסים החדשים ראו שם, סימן כ"ט, דף נב ע"א. בנדון זה נזכר מס ה'טבארנה' המוטל על ממכר יין כמס חדש שלגביו חלוקת התשלום בין שתי הקהילות היא 1/3 לעומת 2/3. ראו מעשה בית דין תשנ"ז, סימן כ"ט, עמ' פו.

				

				
					1071	מלבד המציאות הדמוגרפית ייתכנו גם שיקולים אחרים שעמדו ביסוד פסיקת דייני המאה השמונה־עשרה, כגון אחוז המשפחות המבוססות שחיו בקהילת חארה כבירה מחד גיסא ובקהילת חארה זע'ירה מאידך גיסא. 

				

				
					1072	מעשה בית דין, סימן כ"ט, דף נא ע"ב. 

				

				
					1073	התואר 'משנה המלך' מוכר במקורות היהודיים־עבריים בתוניסיה החוסיינית בכינוי לראש הממשלה אשר שימש לרוב גם כשר האוצר. 

				

				
					1074	הממונה מטעם המשנה למלך. 

				

				
					1075	מעשה בית דין, סימן כ"ו, דף מז ע"ב. 

				

				
					1076	למען הדיוק ראוי בהקשר זה לשער שהצורך במתן אישור מטעם הביי לפסיקה הרבנית חל בעניינים הנוגעים למלכות, כמו תשלום המיסים על ידי בני המיעוט היהודי. לעומת זאת, סביר להניח שפסיקה בעניינים פנים־קהילתיים מובהקים, כמו גם בענייני דת פולחן וכשרות, לא עמדה לאישורו של הביי. 

				

				
					1077	מובן שבנדון זה מתבקשת שאלת זיהוי דמותו של הנגיד, אך לעת עתה אין לה מענה. יש להביא בחשבון שהנגיד נזכר בתעודות הן משנת 1805 והן מן השנים 1831 ו־1832, וייתכן שבפרק זמן ממושך זה החזיק בתפקיד יותר מאדם אחד. ואולם, ייתכן שהנגיד היה ממשפחה חדאד, מאחר שבמאה התשע־עשרה היא הצמיחה מתוכה הן רבנים והן יהודי ממשל, ואף נטלה חלק אקטיבי בהנהגת הקהילה והייתה מוכרת כאחת המשפחות הנכבדות בחארה כבירה. אם השערה זו נכונה, אזי אפשר להבין בנקל מדוע קהילת חארה כבירה נדרשה לשאת לבדה בנטל תשלום המס עבור הנגיד, שכן מדובר במשפחה שהתגוררה ברובע הגדול. לפרטים על משפחת חדאד והאישים שהיא העמידה ראו כהן, מלכי תרשיש, א, עמ' רנט-רסח; הנ"ל, מלכי תרשיש, ב-ג, עמ' ריא-ריד; אברמסקי־בליי, פנקס הקהילות, עמ' 329. 

				

				
					1078	מעשה בית דין, סימן כ"א, דף מ ע"א. 

				

				
					1079	לדוגמה שם, סימן כ"א, דף מא ע"א. 

				

				
					1080	בנדון זה כבר הצביע ירון צור, בנוגע לארצות המזרח התיכון, על העובדה שיהודי הממשל נהנו לעיתים מפטור מתשלום מיסים. ראו צור, גבירים, עמ' 143, 169. 

				

				
					1081	מעשה בית דין, סימן כ"ג, דף מד ע"ב. 

				

				
					1082	מובן שבהקשר זה מתבקשת השאלה מדוע נשאו שתי הקהילות בנטל התשלום עבור בעל המכס, ואילו במקרה של הנגיד נשאה קהילת חארה כבירה לבדה בנטל זה.

				

				
					1083	מעשה בית דין, סימן כ"ב, דף מב ע"ב. 

				

				
					1084	שם, סימן כ"ב, דף מב ע"א. 

				

				
					1085	שם, סימן כ"ב, דף מב ע"ב.

				

				
					1086	שם, סימנים כ"א כ"ג כ"ט, דפים מ ע"א-מא ע"ב, מג ע"א-מו ע"א, נא ע"ב-נב ע"ב. זיהוי מהות המיסים השונים מסתמך על מהדורת תשנ"ז, שבה מתורגמים מערבית־יהודית לעברית שמותיהם של מיסים אלה. ראו מעשה בית דין תשנ"ז, עמ' עא-עג, עה-עט, פה-פז. מובן שבשל מספרם הרב של המיסים הנזכרים בקובץ דנן ואופיים המגוון, מן הראוי להידרש בעתיד לשאלה מה היה טיבם. האם ניתן לומר, לגבי חלק מהמיסים, שמדובר בעבודות בזויות שהוטלו על היהודים או בסיפוק צורכי גורמי השלטון גרידא? כיוצא בזה יש לשאול לגבי מיסים מסוימים, כמו זה המוטל על המגדל ליד הים, מה הקשר בינם לחייהם של בני המיעוט היהודי. 

				

				
					1087	מעשה בית דין, סימן כ"ט, דף נב ע"א. 

				

				
					1088	שם, סימן נ', דף סו ע"ב-סז ע"ב. לתרגום התעודה ראו מעשה בית דין תשנ"ז, עמ' קו-קז. 

				

				
					1089	לדוגמה, מעשה בית דין, סימן ל"ח, דף נז ע"ב-נח ע"א. לתרגום התעודה ראו מעשה בית דין תשנ"ז, עמ' צג-צד. 

				

				
					1090	מעשה בית דין, סימן כ"ג, דף מה ע"ב. 

				

				
					1091	שם, סימן כ"ג, דף מה ע"א. 

				

				
					1092	שם, סימן נ', דף סו ע"ב-סז ע"ב. לתרגום התעודה ראו מעשה בית דין תשנ"ז, עמ' קו-קז. לדיון בתופעת הענקת האזרחות או חסות אירופית למקצת מיהודי תוניסיה בשלהי התקופה הטרום־קולוניאלית ראו צור, יהדות תוניסיה, עמ' 97-94. 

				

				
					1093	מעשה בית דין, סימן ט"ו, דף לג ע"ב-לד ע"ב. 

				

				
					1094	שם, סימן ט"ו, דף לד ע"א. 

				

				
					1095	כך במקור. בהמשך מנוסחת התעודה בלשון רבים (גוף ראשון) וחתומים עליה הדיינים ר' אברהם הכהן־יצחקי ור' אליהו גאביזון. 

				

				
					1096	דברים אלה עשויים ללמד על אופייה ה"משפחתי" של קהילת חארה זע'ירה שרבים מבניה היו קשורים זה לזה בקשרי משפחה. 

				

				
					1097	מעשה בית דין, סימן מ', דף סב ע"ב-סג ע"א. 

				

				
					1098	לפרטים על הרב מעתוק חדאד ראו כהן, מלכי תרשיש, א, עמ' רסד-רסה. 

				

				
					1099	ההלכה קובעת שתלמידי חכמים פטורים מתשלום מיסים עבור השלטון. ראו קארו, שלחן ערוך, חושן משפט, סימן קסג, סעיף ה. 

				

				
					1100	מעשה בית דין, סימן מ"ו, דף סד ע"ב-סה ע"א. גביית המיסים בהבלעה נעשתה על ידי חיוב קרוביו של תלמיד החכמים לשלם במקומו. היוזמה לייסוד הקופה לתמיכה בעניים ננקטה בידי תושבי חארה כבירה שמקורם בחארה זע'ירה. 

				

				
					1101	שם, סימן כ, דף לט ע"ב-מ ע"א. 

				

				
					1102	עם זאת, בקובץ 'מעשה בית דין' עדויות מעטות לכך, שמקצת דיני שחיטה לא נשמרו בג'רבה כראוי. ראו לדוגמה שם, סימן ל"ט, דף נח ע"ב-סב ע"א. 

				

				
					1103	לפרטים על הרב שמעוני ראו כהן, מלכי תרשיש, א, עמ' רמא-רמב; הנ"ל, מלכי תרשיש, ב-ג, עמ' רג. 

				

				
					1104	לפרטים על קהילת גבסה ראו אברמסקי־בליי, פנקס הקהילות, עמ' 324-318.

				

				
					1105	יצחק בוכבזה חי שימש רבן של קהילות מוכנין, גאבס וטריפולי בשליש הראשון של המאה העשרים. לפרטים עליו ראו כהן, מלכי תרשיש, א, עמ' רנ-רנא; הנ"ל מלכי תרשיש, ב-ג, עמ' רי. 

				

				
					1106	שמעוני, גנזי שלום, אורח חיים, סימן א, דף ח ע"ב.

				

				
					1107	קארו, שלחן ערוך, אורח חיים, סימן רמ"ו, סעיף ה. 

				

				
					1108	שמעוני, גנזי שלום, אורח חיים, סימן ב, דף ח ע"ב-ט ע"א. 

				

				
					1109	שם, אורח חיים, סימן ב, דף ט ע"א-ע"ב. 

				

				
					1110	לאמיתו של דבר ניכר בדבריו של הרב שמעוני שהוא עצמו אינו בטוח לגמרי שפסק ההלכה של ביה"ד של תוניס עתיד להועיל, ולכן הוא מעלה את האפשרות שצאן מרעיתו לא יישמע לפסק זה, בקובעו שבמקרה מעין זה "אני את נפשי הצלתי", וראו שם, סימן ב, דף ט ע"א. 

				

				
					1111	ויקרא יט, כח. 

				

				
					1112	בנדון זה מעיד הרב שמעוני שבני הקהילה סירבו לחדול מקיום המנהג, בעומדם על הצורך החיוני שהוא ממלא עבור בני משפחתו של הנפטר ש"לבם בוער כאש על מתם". כיוצא בזה טענו בני הקהילה שמדובר במנהג הרווח בקרב יהודי גבסה מזה זמן רב ושרבני הקהילה בעבר לא אמרו נגדו דבר. 

				

				
					1113	שמעוני, גנזי שלום, יורה דעה, סימן ח, דף טז ע"א-ע"ב. 

				

				
					1114	אפשר לשער, על סמך אופן החלוקה של התשלום בין שתי הקהילות (1/3-2/3), שמדובר במס חדש. ראוי לשים לב שמתעודה זו עולה, שחלוקת נטל המיסים בין שתי הקהילות נגעה לא רק למיסים "חיצוניים" המשולמים למלכות, אלא גם למיסים לטובת מימון צרכים יהודיים פנימיים מובהקים. 

				

				
					1115	מעשה בית דין, סימן ל"ו, דף נז ע"א. לנוסח מתורגם של הסימן ראו מעשה בית דין תשנ"ז, עמ' צג; בסיס, אבני צדק ב, סימן מ"ה, דף קט ע"א-ע"ב. 

				

				
					1116	עדות נוספת להעברת כסף מג'רבה לתוניס לצורך תמיכה בפעילות התורנית בעיר הבירה מצויה בתעודה משנת 1863. ראו מעשה בית דין, סימן מ"ב, דף סד ע"ב. 

				

				
					1117	לפרטים עליו ראו כהן, מלכי תרשיש, א, עמ' שה-שז. 

				

				
					1118	ראו לדוגמה כתב יד אברהם שמלה, עמ' 64.

				

				
					1119	לדיון נרחב בנושא ראו צור, המאפיה, עמ' 150-144; חרובי, האליטה התורנית, עמ' 177-158.

				

				
					1120	מן הראוי לציין כי בתחילת המאה העשרים, לאחר שתפקיד 'קאיד היהודים' בוטל ודייני ביה"ד הגדול הוכפפו לפקידי מנהל נוכריים מוסלמים, בתוך מערכת הנתונה לפיקוח מצד רשויות השלטון הצרפתי הקולוניאלי, כבר לא יכלו הדיינים להטיל מורא על קהילות אחרות ולהכתיב להן כיצד לנהוג. לדיון במקרה קונקרטי הממחיש את המציאות החדשה הזאת ראו שם, עמ' 337-335. 

				

				
					1121	צור, גבירים, עמ' 205-203. 

				

				
					1122	ראו לדוגמה צור, התרבות; הטל, נסים סממה. 

				

				
					1123	לדיון נרחב בנושא ראו צור, המאפיה, עמ' 150-144; חרובי, האליטה התורנית, עמ' 177-158. 

				

			

		
	
			רשימת המקורות

			אברהמי, תהליכי דמוקרטיזציה = י' אברהמי, 'תהליכי דמוקרטיזציה בקהילת יהודי תוניס — מקאיד ממונה למועצה נבחרת', שורשים במזרח, א (תשמ"ו), עמ' 80-37.

			יהודית רונן1124

			השפעת המרחב המגרבי על עיצוב עמדת תוניסיה כלפי מדינת ישראל

			תוניסיה במרחב המגרבי

			במחקריו של פרופ' מיכאל מ' לסקר, הדנים באזור המגרב בכלל וביחסי תוניסיה־ישראל בפרט, מציין חוקר האקדמיה, כי "ישראל ומדינות המגרב — אלג'יריה, מרוקו, תוניסיה, [ו]לוב — מעולם לא היו שרויות במצב של מלחמה, לפחות לא מבחינה טכנית, אבל גם לא נהנו משלום של ממש".1125 

			קביעה זו, שהיא נקודת מוצא לדיון בהשפעת המרחב המגרבי על עמדת תוניסיה כלפי מדינת ישראל וכלפי הסכסוך הערבי־ישראלי, נכונה וחשובה, ולכן נכון להדגישה כבר בפתח המאמר. מובן, כי דיון פרטני ונפרד בכל אחת מן העמדות של מדינות המגרב כלפי היהודים וכלפי הסכסוך הערבי־הישראלי בשנות התשעים של המאה העשרים — מרחב הזמן שבו מתמקד המאמר — מבליט את מנעד הגוונים בהתייחסותן האידיאולוגית והמדינית לסוגיות הנזכרות. שני הקצוות של הציר, שלצורך הדיון נכנהו 'ציר מגרב־ישראל', הם השלמה או אי־השלמה עם קיום מדינת ישראל. בהרחבה משמעו נקיטת עמדה מדינית ידידותית וקיום קשרים דיפלומטיים עם מדינת ישראל בקצה האחד, וליבוי שנאה ופסילת כל קשר עם "האויב הציוני", שחובה להשמידו באמצעות "הרובה הערבי", בקצה האחר. 

			קווי השוני, או הניגודים, שאפיינו את עמדות מדינות המגרב כלפי מדינת ישראל ויהודיה, בולטים אף יותר אם מצרפים למרחב המגרבי את מאוריטניה. רפובליקה ערבית מוסלמית זו, העצמאית מאז 1960, לא נחשבה כחלק מן המגרב ה"קלסי", בעיקר על שום מיקומה הגיאוגרפי בשוליים המערביים של מדבר הסהרה, הרחק מ"לב" העולם הערבי, וכן מאחר שאינה שוכנת, בדומה לשאר מדינות המגרב, לחופי הים התיכון ולחופי האוקיינוס האטלנטי. אומנם גם מרוקו שוכנת לחוף הים התיכון ולזה של האוקיינוס האטלנטי, אך לגביה אין ערעור על היותה חלק בלתי נפרד ממארג המגרב ה"קלסי". חלק גדול מאוכלוסיית מאוריטניה הוא אפריקני שחור, ומאוריטניה קשורה במורשתה ההיסטורית והתרבותית ובהתנהלותה היומיומית לאפריקה השחורה יותר מאשר למזרח התיכון, ולכן כורסם מעמדה המגרבי בהקשר של ההגדרה הקלסית של מרחב זה. מאוריטניה גם אינה רלוונטית למורשת היהודית ולכן גם נפקד מקומה מן המחקר העשיר, העוסק ביהדות המגרב. עם זאת, מאוריטניה ממוקמת על הרצף הגיאוגרפי המגרבי, ואין חולק על השתייכותה לגיאו־פוליטיקה של האזור ולמדיניותו לגבי הסכסוך הערבי־ישראלי. לכן, לא רק שהיא חלק בלתי נפרד מן המגרב, היא גם חלק בלתי נפרד מן הדיון על השפעות המרחב הכלל־מגרבי על עמדת תוניסיה בנוגע ליהודים ולמדינת ישראל. יתר על כן, אם מציבים, לצורך דיון במאמר שנכתב מנקודת מבט על המגרב בראשית המאה העשרים ואחת, את מדינות המגרב בשורה אופקית וממקמים את לוב בקצה העוין ביותר לישראל וליהודים, את מאוריטניה בקצה הדיפלומטי האוהד ביותר לישראל, ואת תוניסיה בתווך, מקבלים שיקוף, סכמתי אומנם, של תמונת המצב המגרבית הכללית בסוגיית היהודים ומדינת ישראל בשנות התשעים של המאה העשרים. תמונת מצב זו חופפת למפה הגיאוגרפית: לוב היא הצלע המזרחית של אזור המגרב, שניתן לדמותו למלבן; מרוקו ומאוריטניה "ממסגרות" אותו במערבו; הים התיכון מתווה את גבולו הצפוני (כאמור, מרוקו נושקת גם לאוקיינוס האטלנטי ומאוריטניה שוכנת על אחד מחופיו); אזור הסאהל הוא הצלע הדרומית של 'מלבן המגרב' והוא מפריד בין צפון היבשת האפריקנית הערבית והמוסלמית ברובה המכריע ובין אפריקה ה'שחורה', הנוצרית, האנימיסטית והמוסלמית בהשתייכותה הדתית.1126

			מן הנאמר לעיל, בולטת תוניסיה כ"מדינת תווך" בהקשר של הסכסוך הערבי־ישראלי. היא ממוקמת בין שני קטבים: קוטב האיבה הלובית לישראל וליהודיה ובכלל זה התגייסות רעיונית, דיפלומטית ולעיתים אף התגייסות צבאית תומכת, אם כי לא ישירה, בפעילות נגד "הישות הציונית", וקוטב ההכרה המאוריטנית במדינת ישראל. שיאיה של זו האחרונה הם כינון יחסים דיפלומטיים מלאים עם ישראל ב־1999 והשארתם על כנם גם בצוק העיתים, כאשר התרחשה 'אינתפאדת אלאקצא' הפלסטינית, שפרצה בסתיו 2000 (מאוריטניה ניתקה יחסים אלה כעבור כעשור). בניגוד לכך, טרפה אינתיפאדה זו את הקלפים הדיפלומטיים בין ישראל לתוניסיה ובין ישראל למרוקו והניעה את ממשלות תוניס ורבאט להחזיר במחאה את נציגיהן מישראל. 

			עם זאת, יש להדגיש, כי אין סימטריה בין התייחסותה האידיאולוגית, הפוליטית והכלכלית של תוניסיה כלפי כל אחד משני הקצוות במודל הציר שהוזכר לעיל, דהיינו כלפי לוב מחד גיסא וכלפי מאוריטניה מאידך גיסא. לוב בהנהגת מועמר אלקד'אפי, שכיהן כראש המדינה הלובית מאז 1 בספטמבר 1969 ועד להפלת משטרו ב־2011, ומאוריטניה בהנהגת הנשיא מעאויה אולד סיד אחמד תאיה, אשר כיהן בשנים 2005-1984, הן מדינות בעלות השפעה שונה לגמרי על מדיניות הפנים והחוץ התוניסאית. לוב הקרינה ומוסיפה להקרין את השפעתה הכלכלית, הצבאית־ביטחונית והפוליטית על המשטר בתוניס ועל מדיניות החוץ שלו, ובכלל זה על יחסו אל הסכסוך הערבי־ישראלי ואל מדינת ישראל. השפעת מאוריטניה על זירות הפנים והחוץ של תוניסיה היא שולית, אם כי קיימת גם אם אינה ישירה. לכן מאמר זה דן בשתי המדינות, ומקפיד על פרופורציות נכונות. 

			מדיניות החוץ התוניסאית ויחסה למדינת ישראל בכלל זה מושפעים גם מעמדת אלג'יריה, המדינה השכנה, החזקה והסוערת ממערב, וגם ממרוקו המלוכנית, שאומנם אינה גובלת בתוניסיה אך נמצאת גם היא במרחבה הגיאו־היסטורי, התרבותי והמדיני וחולקת עמה, לצד קיומן של מחלוקות, גם מגוון של אינטרסים חשובים, שהם, בין השאר, תולדה של המורשת הקולוניאלית המשותפת. בדומה למאוריטניה, שלוש מדינות אלה נחשפו לשלטון הקולוניאלי הצרפתי החל מן המאה התשע־עשרה: שלטון כיבוש באלג'יריה מ־1830 וממשל חסות (פרוטקטורט) בתוניסיה מ־1881 ובמרוקו מ־1912. שתי האחרונות נהיו עצמאיות ב־1956, מאוריטניה ב־1960. אלג'יריה השיגה עצמאות רק ב־1962, וגם זאת, להבדיל מהשתיים האחרות, בשל מלחמת דמים אכזרית במיוחד, שנמשכה שמונה שנים והותירה בחברתה צלקות ושסעים טראומטיים, המשפיעים על התפתחותה עד היום.1127 

			* * *

			המאמר מתמקד בהשפעות המרחב המגרבי על מדינת ישראל והסכסוך הערבי־ישראלי, ובמיוחד אלה של לוב ועיצוב עמדתה בנוגע לסכסוך זה. לוב היא המדינה הדומיננטית ובעלת פוטנציאל האתגרים, האיומים, הגמולים והתגמולים החשובים ביותר לתוניסיה. היא חולקת גבול בן 285 מייל עם תוניסיה, וגילתה מעורבות פעילה במדיניות הפנים והחוץ של שכנתה ולא היססה להפעיל את מנופי השפעתה בפוליטיקה התוניסאית. פעילות לובית זו נגעה במגוון נושאים תוניסאיים, ובמיוחד בלטה רגישות טריפולי להתייחסות המדינית ה"בוגדנית" של תוניסיה למדינת ישראל ולסכסוך הערבי־ישראלי.

			הדיון במנופי הכוח המופעלים בזירת המגרב ומשפיעים על עיצוב עמדת תוניסיה כלפי מדינת ישראל יתמקד גם ברמה המדינתית וגם ברמה הנושאית. עמדה זו תיבחן גם דרך הפריזמה של האיום או האתגר האסלאמי הקיצוני, האסלאמיסטי במינוח אחר. נושא זה עומד במרכז סדר יומן של תוניסיה ושל מדינות המגרב, ובמיוחד של אלג'יריה (שנכתשה במלחמת אזרחים בין השאר על רקע זה במהלך שנות התשעים). השפעת המרחב המגרבי על עמדת תוניסיה כלפי היהודים וכלפי ישראל תיבחן גם דרך הפריזמה הכלכלית־פוליטית, אם כי סיקור נושא זה וניתוחו אינם עומדים במרכז המאמר בשל היקפו המוגבל. 

			ענני קבע ועננים מזדמנים: הסכסוך הערבי־ישראלי והסכם ג'רבה

			בעת כתיבת המאמר ב־2003 לוב אינה עוד אחת ממדינות המגרב המשפיעות על תוניסיה. זוהי מדינה שכנה עתירת נפט, גז ומשאבים פיננסיים, בעלת עוצמה צבאית ונחושה להשיג נשק גרעיני. היא גם בעלת אפיונים מיליטנטיים ורעיוניים חסרי פשרות, המונהגת על ידי רודן אכזר הרואה בתוניסיה את "החצר האחורית" החשובה לקידום האינטרסים החיוניים לה. לכן לא נרתעה לוב ולא בחלה בנקיטת אמצעים למימושם. שילוב אופיו התוקפני, התקיף וחסר המעצורים של מנהיג לוב קד'אפי עם פעילותו הבלתי־נלאית לקידום תפיסת עולמו ולחיזוק השפעתו במרחב הגיאו־פוליטי המזרח־תיכוני, בהם שלילת קיומה של מדינת ישראל ותביעתו להחזרת יהודיה אל ארצות המוצא שלהן, החריף את המתח בינו לממשלת תוניסיה. האחרונה לא הייתה שותפה לראיית עולמו של קד'אפי ואף חלקה עליו בלא מעט נושאים, כגון תמיכתה בריש גלי בזכות הקיום של מדינת ישראל ובפתרון הסכסוך הערבי־ישראלי, בכפיפות לתנאים שהציבה. להבדיל ממדיניות זו, לוב דבקה בעמדה שלפיה יוכרע הסכסוך רק עם השמדת "הישות הציונית" בכוח מערכה צבאית. 

			קווי השוני והניגודים המובהקים בלטו לא רק בין מאפייניהן הבסיסיים של שתי המדינות, של חברותיהן, של אופי משטריהן, של מצבן הסוציו־כלכלי ושל מדיניותן בנושאי פנים ובעיקר בנושאי חוץ אזוריים ובין־לאומיים. הם בלטו גם במאפייני האישיות השונים של מנהיגי המדינות הנזכרות. קד'אפי שלט בלוב מאז הדיח את המלך אדריס אלסנוסי מכיסאו ב־1969. חביב בורגיבה, המנהיג המיתולוגי שהוביל את מאבקה הלאומי של תוניסיה לעצמאות ונבחר ב־1956, עם הקמת המדינה, לכהונת הנשיאות לכל חייו אך הודח מתפקידו ב־7 בנובמבר 1987. קד'אפי ונשיא תוניסיה, זיין אלעבידין בן עלי, שהשתתף בהדחת בורגיבה ונטל על עצמו את כהונת הנשיאות לאחר מכן (עקב מרי 'האביב הערבי' שפרץ בתוניסיה ב־2011 הוא נמלט אל מארצו ובכך הגיע הקץ למשטרו).1128 

			אחד המנופים החשובים שהפעיל קד'אפי לקידום האינטרסים שלו ושל מדינתו בתוניסיה היה להט האידיאולוגיה הערבית הדוגלת באחדות ובעלת הגוון הפאן־ערבי המיליטנטי, על פי המודל שהתווה והנהיג נשיא מצרים, גמאל עבד אלנאצר (1970-1952). מינוף אידיאולוגיה זו מצא את ביטויו בשתי התפתחויות "איחודיות" מופגנות. התפתחות אחת בין לוב ותוניסיה — חתימת שתי המדינות על הסכם איוד, הידוע כהסכם ג'רבה, ב־12 בינואר 1974. התפתחות שנייה, כלל־מגרבית — הקמת 'האיחוד המגרבי הערבי', שכלל את לוב ואת תוניסיה, ב־17-16 בפברואר 1989.1129 

			הסכם ג'רבה, שבחתימתו נטל תפקיד מכריע שר החוץ התוניסאי מחמד מצמודי המקורב בעמדותיו לקד'אפי, נחתם כדי לאחד את שתי המדינות ולתאם את קווי מדיניות החוץ שלהן. על פי תפיסת לוב, להתאים את מדיניות תוניסיה לתפיסת העולם של לוב בנושאים, כגון המדיניות לגבי המערב ולגבי ישראל והסכסוך הערבי־ישראלי. אלא שלאחר חתימת הסכם ג'רבה, נבהל בורגיבה מן ההתנגדות העזה של המערכת האזורית והבין־לאומית המערבית להסכם ומהשלכותיו השליליות על מעמדו בשלטון. בורגיבה אימץ מדיניות פרו־מערבית מובהקת זמן רב קודם להסכם. מדיניות זו נגדה בחריפות את מדיניותה של לוב, שניהלה מדיניות אנטי־מערבית, ובמיוחד אנטי־אמריקנית תוקפנית מובהקת. ניגודי האינטרסים ומיקומן השונה והמנוגד של שתי המדינות בזירה הבין־לאומית בעיצומה של המלחמה הקרה, במיוחד לפי ניצני ההתקרבות של לוב אל האיחוד הסובייטי באותה עת, והחרפת המתחים האזוריים המאיימים על משטר בורגיבה בשל כך, דרבנו אותו לבטל את ההסכם. בורגיבה חשש ליציבות שלטונו, ולעצמאותה הפוליטית והדיפלומטית של מדינתו. בין האיומים והלחצים שהופעלו על תוניסיה לבטל את ההסכם בלט בחומרתו האיום של אלג'יריה השכנה להתערב צבאית בתוניסיה, אם ההסכם לא יבוטל לאלתר. איום זה היה אפקטיבי במיוחד. בדיעבד התברר כי בורגיבה לא היה מעורב אקטיבית במשא ומתן לאיחוד עם לוב ואף הסתייג ממנו קודם לכן, וכן שמצמודי ניצל את נסיבות הפנים בתוניס באותה עת כדי למסד את תוכנית האיחוד. עוצמת הלחצים שהפעילה אלג'יריה על בורגיבה כדי שיסכל את תוכנית האיחוד עם לוב מחשש שזו האחרונה תנצל מסגרת זו כדי לקדם את מטרותיה ואת אחיזתה בתוניסיה ותגביר את חתרנותה במדינות השכנות לה, וכן הפעלת לחצים על ידי המערב על תוניסיה, שנזקקה לתמיכתו הכלכלית והמדינית, גרמו לבורגיבה לבטל את מתווה האיחוד עם לוב וגרמו למורת רוחו של קד'אפי. ביטול האיחוד הותיר צלקות עמוקות ביחסים בין טריפולי לתוניס. 

			שלא כלוב הזועמת, אלג'יריה ומדינות מגרב אחרות, וכן ארצות הברית ומדינות אירופה הקשורות למגרב ובראשן צרפת, נשמו לרווחה עם ביטול הסכם ג'רבה. גם לישראל הוקל, שכן מימוש האיחוד היה משפיע על תוניסיה לאמץ את עמדת טריפולי, ששללה את קיומה של מדינת ישראל. לוב חסרת המעצורים הידועה בשנאתה ל"ישות הציונית", ושליטתה הצפויה בכיפת מדיניות האיחוד, עלולות לגרום להקצנת עמדתן של תוניסיה ושל מדינות מגרב נוספות כלפי סוגיית הלגיטימיות של מדינת ישראל וכלפי נושאים נוספים הנובעים מעמדה זו. במקרה כזה, קריאות בורגיבה לפיוס ולהכרה בישראל, שבלטו בחריגותן בעולם הערבי במחצית השנייה של שנות השישים ובראשית שנות השבעים, היו כנראה נקטעות באיבן ונזרקות לפח האשפה של ההיסטוריה המזרח־תיכונית. בורגיבה בלט בקריאותיו למדינות ערב להכיר בקיומה של מדינת ישראל על בסיס החלטות האו"ם מ־1947 וכן להחזרת הפליטים הפלסטינים ולהקמת מדינה פלסטינית. על אף אחדים ממרכיביהן הבעייתיים בראייה הישראלית נחשבו קריאותיו בישראל ובמערב לפריצת דרך בפני עצמה, כי יכלו לסלול נתיב לקידום הסכם בסכסוך הערבי־ישראלי. עמדתו העצמאית והאמיצה של בורגיבה עוררה נגדו גל של איבה בעולם הערבי ואף קריאות לסלק את תוניסיה מן הליגה הערבית, שאליה הצטרפה ב־1958.1130 למרות זאת, נראה כי בורגיבה תרם, גם אם בעקיפין וגם אם התוצאות לא נראו מיידית, לבניית מרחב פסיכולוגי לצמיחת יוזמת השלום של נשיא מצרים אנואר אלסאדאת במחצית השנייה של שנות השבעים.

			ביטול הסכם ג'רבה החדיר ליחסים של לוב ותוניסיה ממד חסר תקדים של עוינות פעילה. ב־1977 הגיעה האיבה ההדדית לשיא, עת התלקח הסכסוך הדו־צדדי הרדום על אזור הגבול המשותף העשיר בנפט. התפרצות נוספת של איבה אלימה אירעה בראשית 1980 עת התקיפה לוב, על פי טענת ממשלת תוניס, את גבסה שבדרום תוניסיה. לוב, אשר חלקה אינטרס משותף עם האופוזיציה התוניסאית וייחלה למיגור משטר בורגיבה, סייעה על פי טענת תוניס ל"התקוממות העממית" התוניסאית, מינוח אשר לוב טבעה והשתמשה בו בתכיפות באמצעי התקשורת שלה. לאכזבת קד'אפי לא הצליחה ההתקפה על גבסה לחרוג מן ההקשר המקומי המוגבל של האירוע, אך היא החריפה את החיכוכים בין שתי המדינות ודרדרה אותם לשפל חדש.1131 

			יריבויות בין־מגרביות והסכסוך הערבי־ישראלי: השלכות על היחסים בין תוניס לטריפולי

			שיא חדש במתיחות הדו־צדדית הסתמן ב־1982. זו הייתה שנת מבחן קשה למערכת הבין־ערבית בשל מלחמת ישראל בלבנון, שראשיתה ב־6 ביוני באותה שנה. מלחמת צה"ל בפלסטינים, שהתמקמו בדרום לבנון והפעילו מלחמת טרור נגד ישראל, הנחיתה על אש"ף מכה צבאית, פיננסית ופוליטית קשה. הפלסטינים איבדו את הבסיס האוטונומי שהיה להם בדרום לבנון והתפזרו ברחבי העולם הערבי ובשטחים לבנוניים שבשליטת סוריה בכלל זה. מפקדת אש"ף נאלצה להתפנות מביירות אל תוניס, שהסכימה לארח אותה בשל לחצי המערב וכתולדה של המשא ומתן המדיני שבו נטלו חלק מהצדדים המעורבים. הצעד התוניסאי נָגַד בחריפות את תפיסת העולם הלובית השוללת נחרצות כל מגע מדיני של גורם ערבי עם ישראל. לוב הלוחמנית ציפתה כי אש"ף יתמיד בלחימתו בישראל, ולכן זעמה על מנהיג אש"ף יאסר ערפאת וגם על ממשלת תוניסיה שאפשרה את ההסדר המגונה בעיני טריפולי. יתר על כן, גילויי נכונות מצד דוברי אש"ף ל'הכרה הדדית' ול'דו־קיום של שלום' עם ישראל באותה עת, וזאת תחת מטריית החסות התוניסאית (גם אם זו לא הייתה מעורבת ישירות או במעורבות פעילה במדיניות זו), החריפה את עוינות לוב לממשל בורגיבה, שהעניק את חסות המארח למטה אש"ף.1132 לוב דבקה בעקביות בעמדתה השוללת את קיומה של מדינת ישראל והתנגדה בעקביות לכל מגע עם "הישות הציונית". לוב אף הקפידה להעלים מן הטרמינולוגיה הרשמית שלה את המינוח 'מדינת ישראל' שמא יתפרש הדבר כניצוץ של השלמה עם קיומה. רק מאבק צבאי יוביל לחיסול ישראל, חזר קד'אפי והצהיר בכל הזדמנות. זעמו של שליט לוב על יאסר ערפאת, ש"בגד" בעניין הפלסטיני, על פי ראיית קד'אפי, אף הניעה את לוב לפעול לערעור מעמדו של ערפאת ולתמוך במרד שהתלקח נגדו בארגון אל־פתח ב־1983. שהותו של זה בתוניסיה, שממנה ניהל את פעילות אש"ף, העיבה בחומרה על יחסי טריפולי־תוניס והאיצה בקד'אפי להגביר את מאמציו לערעור אחיזת בורגיבה בשלטון. 

			באביב 1985 האשים בורגיבה שלוב מסיתה את אזרחי תוניסיה נגד משטרו. תוניס טענה כי טריפולי הקימה תחנת רדיו ושמה 'הקול של רדיו הנקמה, הקול של השנאה המקודשת', ששידוריה קראו להרג יהודים, להחרמת רכושם ולתקיפת המשטר התוניסאי ה"מארח" אותם.1133 לוב לא הסתפקה בפעילות חתרנית זו. בקיץ ובסתיו 1985 היא הגבירה את מאמציה לפגוע ביציבות משטר בורגיבה, בגרשה כ־30,000 עובדים תוניסאים מתחומה. אלה מנו כשליש מסך קהילת הפועלים התוניסאים שעבדה אז בלוב (השנייה בגודלה אחרי זו המצרית).1134 לוב נימקה את הגירוש בקשיים כלכליים שנגרמו מהירידה הדרסטית בהכנסות המדינה מן הנפט, שמחירו בשוק העולמי ירד. הטיעון על הקשיים הכלכליים היה נכון, אך לא ניתן להתעלם מן הבחירה הפוליטית בקהילת העובדים התוניסאית כיעד מרכזי לגירוש. בחירה זו נועדה להעניש מבחינה כלכלית ומבחינה פוליטית את ממשלת בורגיבה ולהרתיעה מנקיטת מדיניות חוץ הנוגדת לזו של לוב במגוון סוגיות, לרבות אלה הנוגעות לישראל. 

			זעמו המצטבר של קד'אפי נבע גם מהסכם הידידות שבורגיבה חתם עם אלג'יריה ועם מאוריטניה ב־1983. לוב נותרה מחוץ להסכם וראתה בו פגיעה ביוקרתה הפוליטית ובאמינותה הרעיונית. שכן אף שהיא נשאה בגאון את דגל האיחוד והסולידריות הבין־ערבית בשנות השבעים והשמונים, העדיפו שלוש מדינות המגרב שלא לשתפה. קד'אפי היה מוטרד באותה עת מהחרפת בידודה המדיני של לוב בזירה האזורית — הערבית והאפריקנית — ומהחמרת העוינות האלימה בינה ובין ארצות הברית. השתלבות תוניסיה בחזית מלוכדת של הסכם הידידות ללא לוב הייתה לצנינים בעיניו. הוא הגביר את מאמציו לערער את משטר בורגיבה הפרו־מערבי. בסתיו 1985 חדרו מטוסי לוב שוב ושוב למרחב האווירי התוניסאי באיום מופגן; מתקפות תעמולה ארסיות והרסניות שודרו שוב ושוב על ידי התקשורת הלובית וחומרי נפץ נשלחו לעיתונאים תוניסאיים, שהעזו לבקר את מדיניות לוב. תוניסיה הביעה את מחאתה בניתוק יחסיה הדיפלומטיים עם לוב בשלהי ספטמבר 1985.1135 

			באותה עת העמיקה ממשלת אלג'יריה את מעורבותה בענייני המגרב ובהתנהלות מדיניות החוץ שלה. צעדים אלה השפיעו מיידית על ההיערכות המדינית של תוניסיה באזור ואף מחוץ לו. המתיחות בין אלג'יריה ובין לוב גאתה לא רק בגלל יריבותן על הנהגת המגרב. היא הורגשה גם עקב ניגודי אינטרסים ובראשם אלה שנגעו לצ'אד שאליה פלש צבא לוב ובה לחם מאז 1980 ועד להבסתו ונסיגתו ב־1987. צ'אד ולצידה המערב, מצרים ומדינות נוספות, התייצבו בהפגנתיות לצד תוניסיה ונגד לוב. התייצבות זו שיקפה את חלוקת המגרב באותה עת לשני גושים מדיניים: הגוש התוניסאי, האלג'יראי והמאוריטני מול הגוש הלובי והמרוקני.1136 בהיערכות כוחות זו הציבה אלג'יריה מערכת טילי הגנה בשטח תוניסיה וריכזה כוחות צבא בגבול אלג'יריה־לוב כדי להרתיע את לוב ומתוקפנות כלפיה וכלפי תוניסיה.1137 להיערכות זו היו גם השלכות על יכולתה של תוניסיה לדבוק בעמדתה המסורתית כלפי ישראל ולחזק בעקיפין את יכולת עמידתה של מצרים בהנהגת נשיאה חוסני מבארכ מול העולם הערבי, שהתנגד לתהליך השלום במזרח התיכון ונודע בכינויו 'חזית הסירוב'. 

			החלפת המשמרות הפוליטיים בתוניס, דהיינו הדחת בורגיבה בן ה־84 מן השלטון ב־7 בנובמבר 1987, בנימוק של חוסר תפקוד הנובע מסניליות, גרמה לפרץ של שמחה בטריפולי. זו ציפתה לשיפור מיידי ביחסים עם תוניסיה — ולא פחות חשוב — בשינוי עמדותיה הפסולות בעיני קד'אפי בנושאי חוץ שונים, בכללם עמדת תוניס המצדדת בפתרון הסכסוך הערבי־הישראלי. חידוש היחסים הדיפלומטיים של תוניס וטריפולי ב־28 בדצמבר 1987 ופתיחת שיחות דו־צדדיות על מתן פיצוי כספי לתוניסאים שגורשו מלוב ב־1985, חידוש הטיסות בין הבירות ופתיחת הגבול המשותף, העידו על הדינמיקה החדשה שנוצרה ביחסים בין שתי המדינות. לפי הראייה הלובית, תם עידן כושל בהנהגת בורגיבה, המנהיג שלא רק שקרא להשלמה עם קיומה של מדינת ישראל, הוא גם אִפשר בזמנו את עליית יהודי תוניסיה אל "הישות הציונית" וחיזק את כוחה להילחם ב"אחינו הערבים". יתר על כן, האוריינטציה המערבית המובהקת של משטר בורגיבה, עד כדי האשמתו על ידי טריפולי בשיתוף פעולה עם המתקפה האמריקנית הצבאית הטראומטית על לוב באפריל 1986, ואופיו הליברלי והמוסלמי־חילוני של משטר זה בהשוואה לסביבה הפוליטית והדתית המגרבית וגם זו הכלל־ערבית — אפיונים שנגדו בתכלית הניגוד את אלה של לוב — החריפו את האנטגוניזם של טריפולי לתוניס בשנות השבעים והשמונים. חילופי ההנהגות הדרמטיים בתוניס חידשו את הדחף לכינון איחוד שהניע את מדיניות החוץ הלובית בשנות השבעים והשמונים. דחף זה הלך והתגבר עקב סדרת כישלונות צורבת: בראשם אי־התממשות מסגרות האיחוד הפאן־ערביים ב'משרק' הערבי עם מצרים בראשו; יוזמת השלום ה"בוגדנית" של סאדאת ו'עידן השלום' המזרח־תיכוני שהתפתח בעקבותיו; והכישלון הצבאי והמדיני בצ'אד ובאפריקה בכלל. כישלונות אלה, שפגעו ביוקרת המשטר הלובי ובודדו אותו בזירת ה'משרק' הערבי, הגבירו עתה את עניינו לחזק את מעמדו הפוליטי ואף לחתור לעמדת מנהיגות בזירת המגרב. קד'אפי קיווה שהקמת מסגרת אחדותית כלל־מגרבית תאפשר לו, נוסף על מטרות אחרות, לגבש עמדה אחידה נגד ישראל ונגד מדיניות השלום הערבית־ישראלית, שאותה הוא שלל בעקביות. קד'אפי, שעקב בתסכול ובזעם אחר כישלון חזית הסירוב הערבית לקעקע את תהליך השלום בין מצרים לישראל, פעל נגד בגידת הערבים, לתפישתו, בפלסטינים ובאסלאם. היה לו חשוב למנוע ממדינות המגרב להשתלב בתהליך השלום, שתומרץ על ידי ארצות הברית. החלשת ברית המועצות בשנות השמונים בעטיה של פלישתה הצבאית לאפגניסטן בדצמבר 1979 והתרחקותה המדינית מלוב ומן המזרח התיכון בכלל בשלהי עשור זה, דרבנה את קד'אפי להיערך לשיפור מעמדו בזירתו המגרבית. קד'אפי לא רק הוטרד מקריסת ברית המועצות בשלהי שנות השמונים, הוא חשש מהעצמת מעמדה של ארצות הברית בעולם המזרח־תיכוני. אין תימה אפוא כי טריפולי נרתמה בראשית 1989 להקמת 'האיחוד המגרבי הערבי', שכלל נוסף ללוב את תוניסיה, את אלג'יריה, את מרוקו ואת מאוריטניה.

			תוניסיה, לוב והמגרב בעידן 'הסדר העולמי החדש' 

			קריסת הפטרון הסובייטי של לוב בשלהי שנות השמונים פגעה קשות במעמדה הבין־לאומי וחשפה אותה למגוון התפתחויות שליליות מצד ארצות הברית ובעלות בריתה הערביות והפרו־מערביות המובהקות, ובה בעת חיזקה את מעמד ישראל במזרח התיכון. ביטוי מובהק היה הגאות בעליית יהודי ברית־המועצות לשעבר אל "השטחים הערביים הכבושים" — הטרמינולוגיה בה נקטה לוב בהתכוונה לישראל. מנהיג לוב הביע את דעתו, כי עלייה זו פועלת לרעת הערבים ובמיוחד לרעת הפלסטינים, מאחר שהיא מטה את מערך הכוחות הדמוגרפי נגדם. "הפתרון לבעיית היהודים", הכריז קד'אפי, "נמצא בהישארותם במדינותיהם הנוכחיות [או לחילופין בשובם אל ה] רפובליקות הבלטיות, אלסקה, אלזאס־לוריין או [לגדות] נהר הוולגה".1138 הוא ייחל להצטרפותה של תוניסיה אל מחאתו ואל קריאתו לבלום את עליית היהודים לישראל. אולם עמדתו לא השפיעה על הנהגת תוניסיה, שלא שינתה את עמדתה כלפי הסכסוך, גם אם נמנעה מלהפגינה בפומבי בשל סיבות הנוגעות להישרדותה בשלטון. 

			יתרה מכך, לא חלף זמן רב מקריסת האיחוד הסובייטי ועד שלוב הושפעה ישירות ובחומרה מתום המלחמה הקרה ומהשלטת 'הסדר העולמי החדש' על חורבותיה. הסדר העולמי החדש השפיע עד מהרה על יחסי טריפולי עם תוניס. באפריל 1992 הצליחו ארצות הברית ובריטניה להניע את האו"ם להטיל על לוב סנקציות חמורות ובכללן חרם אווירי כדי לאלצה להסגיר את שני אזרחיה, שהיו אז בגדר חשודים (לאחר מכן הואשם אחד מהם) בפיצוץ מטוס חברת 'פאן־אמריקן' מעל לוקרבי שבסקוטלנד בשלהי 1988. היענותן המלאה של מדינות המגרב ושל תוניסיה בכללן לסנקציות שהטיל האו"ם עוררה את זעמה של לוב והאיצה את התפוררות האיחוד הערבי המגרבי. 

			אלא שדווקא בשעת המשבר הקשה ייחסה לוב חשיבות גדולה יותר ליחסיה עם תוניסיה, שבדומה למצרים, הפכה לגשר יבשתי המאפשר תנועת מסחר ותעבורה עבור לוב הנצורה בשל איסורי תנועה אווירית הכלולים בסנקציות. עקב מצוקתו הפוליטית והכלכלית הגוברת של משטר קד'אפי והזהירות שנדרשה ממנו שלא להגביר את המתיחות ביחסים עם ארצות הברית והמערב, פחת עניינו המיידי של קד'אפי בהצקה למשטר בתוניס ובליבוי ההתנגדות אל ישראל. בהתאם פחתו לחציו על ממשלת תוניסיה כדי שזו תשנה את עמדתה כלפי מדינת ישראל והסכסוך הערבי־ישראלי. 

			יתר על כן, בשנות התשעים הראשונות ובהשפעת הסנקציות הקשות הסתמן ריכוך כלשהו, גם אם היה טקטי בלבד, בעמדת קד'אפי כלפי היהודים וישראל. מגמה זו מצאה את ביטוייה, בין השאר, בצעד יוצא דופן שעשה מנהיג לוב באביב 1993, בהזמינו את היהודים יוצאי לוב לשוב אל "ארצם" כתושבים או כמבקרים. כמו כן הודיע קד'אפי על כוונתו לפצותם על הרכוש שנטשו עם עזיבתם את לוב, וכן הכריז על כינוס צפוי של נציגי שלוש הדתות המונותיאיסטיות בלוב, שיארח גם יהודים מישראל. לראשונה בתולדות לוב ובתולדות שתי המדינות, נראה היה כי הצטמצם המרחק בעמדותיהן בנוגע למדינת ישראל ולסכסוך הערבי־ישראלי. 

			הרושם כי חלה הפשרה בעוינות לוב כלפי ישראל זכה לחיזוק דרמטי עם בואה של משלחת לובית רבת משתתפים אל ירושלים (אלקדס) במאי 1993. לוב הדגישה כי מדובר במשלחת של עולי רגל ולא באירוע דיפלומטי, אך על אף ההצהרה קשה להתעלם מן המשמעות הפוליטית הפוטנציאלית של הביקור המיוחד הזה. אירוע זה קיבל משמעות חשובה נוספת עם פרסום הודעתו של דובר שגרירות לוב במצרים ב־31 במאי 1993 — היום הראשון לבואם של עולי הרגל לישראל — שלפיה חל שינוי בעמדת טריפולי בנוגע לישראל ולבקשות של יהודים לבקר בלוב. הבקשות "תיבחנה על בסיס אישי", כלומר לא על בסיס עקרוני, ובמשתמע יזכו לאישור בהנחה שלא תהיה בעיה ספציפית הקשורה במבקש עצמו. לראשונה נוצר רושם כי לוב התקרבה אל עמדת תוניסיה בנוגע למדינת ישראל ולא להיפך. אלא שכבר ביומו השני של הביקור חלה תפנית חדה והביקור נקטע בפתאומיות. שיא התפנית היה מתקפת שטנה חריפה כלפי "האויב הציוני", שהשמיע ראש המשלחת הלובית במסיבת עיתונאים בבית המלון שבו התארחה המשלחת. בשובה לעמדתה המסורתית, השוללת את קיום מדינת ישראל ואת זכות יהודיה לחיות בה, קרא ראש המשלחת באותה מסיבת עיתונאים ל"כל המוסלמים ברחבי העולם" לשחרר את ירושלים מן הריבונות הישראלית ולהפוך אותה לבירת המדינה הפלסטינית. כמו כן, הוא חזר והדגיש את התנגדות לוב לזכות היהודים להתיישב ב"פלסטין" וקרא לגירושם אל המדינות שמהן הגיעו אחרי 1948. בה בעת הוא גם קרא ל"שובם של מיליוני הפלסטינים לפלסטין".1139 בסופו של דבר, היה הביקור הלובי בגדר של אפיזודה בלבד ורישומו התפוגג במהירות ולא הותיר עקבות. נראה כי הוא כוון להשיג הון פוליטי בוושינגטון, גם אם היה על המשלחת הלובית להגיע לירושלים לשם כך. 

			עם התקדמות המשא ומתן בין ישראל לפלסטינים באמצע שנות התשעים, שב והחריף המתח בין טריפולי לתוניס, שתמכה בתהליך השלום ובירכה על חתימת הסכם יריחו־עזה. הצטרפות מרוקו וירדן לתהליך השלום עם ישראל ב־1994 הקלה על תוניסיה לדבוק בעמדותיה. למרות זאת, היא הודיעה במרס 1995 על החלטתה לדחות את כינון היחסים הדיפלומטיים עם ישראל, שעליהם החליטו שתי המדינות כמחצית השנה קודם לכן.1140 להתנגדות ולגינוי החריפים מצד לוב וגם מצד גורמי פנים תוניסאים, המותרים על פי החוק או נמצאים מחוץ לו, ביניהן תנועת ה'נהדה' (התחייה) האסלאמיסטית, הייתה השפעה רבה על דחיית מועד כינון היחסים. 

			לוב, שביטויי איבתה למדינת ישראל וליושב הראש של הרשות הפלסטינית יאסר ערפאת החריפו, הפעילה מכבש לחצים על תוניסיה ואיימה עליה ששוב תגרש עובדים תוניסאים. משמעות צעד כזה הייתה הגדלת מעגל האבטלה התוניסאי הגדול גם כך והחמרת אי־השקט החברתי־כלכלי והפוליטי. גם ללא מימוש האיום, נאמד שיעור האבטלה בתוניסיה באותה עת בכ־15 אחוזים, דהיינו קרוב לחצי מיליון אנשים, מחציתם בני פחות מ־25 החסרים יכולת התפרנסות.1141 הממשל התוניסאי נחרד מן האפשרות כי גל חדש של גירוש עובדים תוניסאים מלוב יחריף את האבטלה ויערער את היציבות הפוליטית. לכן בן עלי פעל במרץ להסרת איום הגירוש מצד לוב. היענות תוניסיה ללחץ הלובי, שמשמעותה הימנעות מהקמת נציגות דיפלומטית בישראל, תוגמלה על ידי קד'אפי שלא כלל תוניסאים בגל הגירוש הגדול של העובדים הזרים מלוב בסתיו 1995. הייתה זו דוגמה מובהקת להשפעת המרחב המגרבי, או ליתר דיוק, להשפעת לוב, על התנהלות מדיניות החוץ התוניסאית בהקשר של עיצוב המדיניות כלפי מדינת ישראל והסכסוך הערבי־ישראלי. 

			את השפעתה העוינת לישראל פרשה לוב על פני המגרב כולו ובכלל זה על מאוריטניה. לוב השתמשה בשוט הענישה נגד ממשלת מאוריטניה, אשר בלטה מבין כל מדינות המגרב בהיעדר אטרקטיביות במעמדה הכלכלי, הפוליטי במרחב המגרב, בזירה הבין־לאומית ועקב כך בתרומתה לחוסנה של לוב. הגברת הלחץ על מאוריטניה נועדה לאיים בעקיפין על תוניסיה ולהרתיעה מקיום קשרים כלכליים ומכינון קשרים דיפלומטיים עם "האויב הציוני". מדיניות העונשין הלובית כללה את ניתוק היחסים הדיפלומטיים עם מאוריטניה, את קטיעת הסיוע הכלכלי הלובי למדינה זו ואת גירושם של פועלים מאוריטנים מתחומה בשלהי 1995. המסר שכאמור כוּון בעיקר אל תוניסיה, הועבר באמצעות הפגיעה ההפגנתית במאוריטניה החלשה. בה בעת, נבהלה לוב מחידוש היחסים הדיפלומטיים בין מאוריטניה ומרוקו, ובין מאוריטניה ותוניסיה. קד'אפי חשש שמא עמדת מאוריטניה כלפי ישראל, כשארצות הברית מאחורי הקלעים, תשפיע גם על חיזוק הנטייה התוניסאית לשלום עם ישראל. עם זאת, שלא כפגיעתה במאוריטניה, נמנעה לוב באותה עת מלהעניש את מרוקו, ש"חטאה" אף היא בכינון יחסים דיפלומטיים עם ישראל ב־1994. זהירותה של לוב נבעה, בין השאר, ממעמדה החזק של מרוקו בזירה המגרבית, מקשריה עם המערב ומרצונה של לוב לזכות בסיוע של רבאט בפתרון סכסוך לוקרבי, שהעיק פוליטית וכלכלית על המשטר הלובי ואיים על מעמדו הפוליטי. 

			כינון יחסים דיפלומטיים בין תוניסיה לישראל 

			באפריל 1996 כוננה תוניסיה יחסים דיפלומטיים עם ישראל. יחסים רשמיים אלה התנהלו בדרג נמוך של משרד אינטרסים — ולא בדרג של שגרירות — שהתנהל כשגרירות לכל דבר. בד בבד עם פתיחת המשרד בתל אביב, פתחה ישראל נציגות דיפלומטית בתוניס. כינון יחסים דיפלומטיים בין ישראל למרוקו, למאוריטניה ולירדן קודם לכן, הכשירו עבור תוניסיה את הדרך והעניקו לגיטימיזציה ערבית רחבה למדי למהלך זה. חולשתה של לוב מחמת הסנקציות שהאו"ם הטיל עליה והזדקקותה למעבר התוניסאי היבשתי עקב כך, הקשה על טריפולי להתערב במדיניות תוניסיה. זמן קצר לאחר פתיחת הנציגויות הדיפלומטיות בתוניסיה ובישראל, ביקרה משלחת ישראלית רשמית בראשות השר יוסי ביילין בתוניסיה, וכן הגיעו אליה מאות יהודים מישראל, מאירופה ומארצות הברית להשתתף בחגיגות השנתיות בבית הכנסת העתיק אל־ע'ריבה באי ג'רבה שבדרום המדינה. 

			בה בעת הוסיפה תוניסיה לתמוך בערפאת (כפי שעשתה מרוקו), למגינת ליבו של קד'אפי שגילה עוינות חריפה כלפי יושב ראש הרשות הפלסטינית. על אף כעסו על בן עלי, ק'דאפי לא הרשה לעצמו לפעול נגדו כאשר הוא נזקק לתמיכת כל קול של מדינה ערבית נגד סנקציות האו"ם, שהוטלו על מדינתו ואשר ב־1996, לאחר ארבע שנות ענישה, גרמו למשטר הלובי נזקים כבדים ובכללם סיכון חמור מצד האופוזיציה למשטר. התלות הלובית בשער היבשתי של תוניסיה השפיעה אף היא על הימנעות מפגיעה ביחסיו עם תוניסיה. 

			בינתיים התברר כי דרכן הדיפלומטית של תוניסיה ושל ישראל היא רצופת מהמורות. בקיץ 1997 החזיר בן עלי את ראש משרד האינטרסים התוניסאי מישראל, במחאה על מדיניותה המזרח־תיכונית של ממשלת ישראל בראשות בנימין נתניהו. בן עלי הבהיר, כי חיזוק הקשרים בין תוניסיה לישראל "מותנֶה ישירות בהתקדמות עתידית במשא ומתן בין ישראל לפלסטינים, סוריה ולבנון".1142 באקט מחאתי ברור לא מינתה תוניסיה מחליף לנציג שהוחזר. סגן הנציג הוסיף למלא את התפקיד הדיפלומטי. גם מרוקו, שביקרה קשות את דשדוש תהליך השלום והאשימה את ממשלת ישראל בקיפאונו, צמצמה באותה עת את קשריה עם ישראל, אם כי נמנעה מלהחזיר את נציגה הדיפלומטי הביתה. מאוריטניה השאירה אף היא את נציגהּ בתל אביב. שלא כמוהן תוניסיה, שקד'אפי נשף בחוזקה בעורפה ולחציה מבית גברו אף הם, התקשתה להרשות לעצמה את ה"מותרות" האלה. 

			קד'אפי, שרווה נחת לזמן קצר, שב וזעם על האיוש המחודש של משרד האינטרסים של תוניסיה בתל אביב. המשרד אויש לאחר שממשלתו של אהוד ברק עלתה לשלטון במאי 1999 וחידשה את התהליך המדיני. תִמרוּן הממשל התוניסאי בין לחצי המערב וארצות הברית בראשו לקיים יחסים דיפלומטיים עם ישראל, ובין לחצים לוביים ולחצי אופוזיציה פנים־תוניסאים לנתקם, עיצבו את התפניות החדות בעמדת ממשלת בן עלי וגרמו לו, בסופו של דבר, לנקוט בצעד דרסטי. 

			באוקטובר 2000 קטעה ממשלת תוניס את יחסיה עם ישראל במחאה על 'אינתיפאדת אל־אקצא' שפרצה בסוף ספטמבר 2000. האינתיפאדה נקראה בלשון התוניסאית הרשמית: "תוקפנות הדמים הישראלית נגד אחינו הפלסטינים".1143 תהליך השלום הישראלי־פלסטיני נסוג בדרמטיות והשפיע לרעה על מערכות יחסים נוספות באזור. ההפגנות האלימות, שסחפו את הציבור הערבי בגליל ובאזור המשולש בראשית אוקטובר 2000, נערכו בתגובה ישירה ל'אינתיפאדת אלאקצא' וגרמו למותם של 14 אזרחים ישראליים, 13 מהם ערבים, העידו על התגברות המתח באזור והוסיפו שמן לתבערת האיבה הכלל־ערבית והמגרבית בכלל זה כלפי ישראל. הפגנות פרו־פלסטיניות, שמשמעותן אנטי־ישראלית מובהקת, התקיימו ברחובות תוניס וכן ברחובות טריפולי ורבאט והדגישו פעם נוספת את השפעות הגומלין המדיניות החזקות במרחב המגרבי. גם מרוקו שבהנהגת מחמד השישי (בנו של המלך חסן השני, שנפטר באמצע 1999), התקשתה לעמוד בלחצים אזוריים ופנים־מרוקאים והחזירה במחאה את נציגה הדיפלומטי מישראל באוקטובר 2000. מאוריטניה הייתה היחידה שנמנעה מלעשות זאת. 

			הלוך הרוח האנטי־ישראלי ברחבי המגרב בשנת 2000 הקל על תוניסיה להתמודד עם המתיחות בקשריה עם ישראל, וחשוב לא פחות, עם לחצים אמריקניים שנועדו להפיג מתיחות זו. ההתמודדות הושפעה גם מהזדקקות המשטר התוניסאי לסיוע מדיני וכלכלי מארצות הברית. ההתקרבות בין תוניסיה ולוב בקיץ 2001 תגמלה פוליטית את תוניסיה וריככה את לחצי הפְּנים כלפי בן עלי. באמצע יוני של אותה שנה ביקר הנשיא התוניסאי בטריפולי והתקבל בכבוד רב. בהזדמנות זו פרסמו שתי המדינות גינוי משותף נגד "התוקפנות היומיומית של ישראל נגד העם הפלסטיני", והביעו את תמיכתן ב"מאבק העם הפלסטיני להשגת כל זכויותיו הלגיטימיות ובראשן הקמת מדינה פלסטינית ושיבת הפליטים". צעדים אלה העידו על השפעות הגומלין ההדוקות במרחב המגרבי בכלל ובמרחב הלובי־תוניסאי בפרט ועל קשיי מדיניות תוניסיה בקשריה עם ישראל.1144 לתמיכת לוב בבן עלי הייתה חשיבות רבה בהקשר הפנים־תוניסאי ובמאמצי ההישרדות של המשטר וסיכוייו להתמודד עם איומי הפנים ובראשם האיום מצד האסלאם הרדיקלי. 

			הטרור האסלאמיסטי והשפעתו על עיצוב עמדת תוניסיה כלפי ישראל והסכסוך

			ב־11 באפריל 2002 אירע פיצוץ ליד בית הכנסת אל־ע'ריבה באי ג'רבה. באירוע הטרור נהרגו 21 בני אדם, רובם תיירים מגרמניה ומצרפת, והוא הוצג על ידי ממשלת תוניסיה כתאונה בטרם היה הסיפק בידיה לבדוק את אמיתות גרסתה. תוניסיה דבקה בגרסה זו עשרה ימים עד שהודתה, כי לא בתאונה מדובר אלא בפיגוע טרור שמבצעיו הם מוסלמים קיצוניים, ככל הנראה אנשי ארגון 'אלקאעדה' שבהנהגת אוסאמה בן לאדן. אישוש לאחריות אלקאעדה לפיגוע בג'רבה ניתן כחודשיים מאוחר יותר על ידי הדובר של ארגון הטרור, סולימאן אבו ע'ית', בהצהרה שהעניק לאל־ג'זירה, תחנת הטלוויזיה הלוויינית המשדרת מקטר. הערפול התקשורתי המכוון של אירוע בעל אופי טרוריסטי זה שיקף את מאמצי תוניסיה לנתק כל קשר בינה ובין טרור אסלאמיסטי בכלל ובין טרור אסלאמיסטי המכוּון נגד יהודים בתוניסיה בפרט. 

			ההתקפה על בית הכנסת אלע'ריבה, העתיק ביותר בצפון אפריקה, ועל ג'רבה — סמל יהודי מובהק, המשקף את מורשת הקהילה היהודית המפוארת, מוקד תיירותי חשוב על מפת תוניסיה ומקום מושבם של כמחצית מ־2,000 היהודים החיים עדיין במדינה זו — גרמה לממשל בן עלי מבוכה ודאגה.1145 יתר על כן, ממשלת תוניסיה חששה מפגיעה בענף התיירות, ששגשג במיוחד בשנת 2001 (לפחות עד לאירועי הטרור בארצות הברית בספטמבר אותה שנה, אשר פגעו בתיירות ברחבי העולם כולו). תוניסיה, שאין בה משאבי טבע עשירים (נפט, גז), כמו שכנתה לוב, השקיעה מאמצים רבים במינוף תעשיית התיירות ואף הקימה, בעיתוי סמוך למתקפת הטרור בג'רבה, אתר תיירות מטופח (1.3 מיליון דולר) במדבר שבדרום מערב תוניסיה. הדבר נועד להיות אבן שואבת לתיירות החוץ, במיוחד זו האירופאית. תוניסיה גם חששה שמא אירוע הטרור בג'רבה יעצור את זרימת ההשקעות הפיננסיות והיוזמות הכלכליות של המערב במדינה.1146 אל החששות הכלכליים נלווה החשש מאי־היכולת להגן על יהודי תוניסיה (אשר 99 אחוזים מתושביה הם מוסלמים) ועל הסדר ועל היציבות במדינה, על כל המשמעויות הפוליטיות הכרוכות במעמד משטר בן עלי. 

			לג'רבה מורשת יהודית מפוארת במיוחד. כ־4,500 יהודים חיו באי באמצע שנות הארבעים. מספר היהודים שחיו בתוניסיה באותה עת היה 70,971, נוסף על 25,000 יהודים בעלי אזרחות זרה, שנמנו בנפרד במפקד האוכלוסין שהתקיים ב־1946.1147 יהודי ג'רבה חיו בשני כפרים — חארה כבירה וחארה זע'ירה והתפללו "בלא פחות מעשרים בתי כנסת". כפרים אלה הם מן הסתם מאחזי היהודים העתיקים ביותר בצפון אפריקה.1148 מאמצע המאה התשע־עשרה נעשתה ג'רבה המרכז היהודי הגדול ביותר במרחב שבין תוניס לטריפולי שבלוב ונהנתה ממוניטין של מרכז רבני חשוב ביותר. כמרכז יהודי ג'רבה האפילה על טריפולי ואף על תוניס, שירדה מגדולתה באותה עת עקב חדירת החינוך והתרבות האירופיים, בעיקר הצרפתיים.1149 

			חשיפת המדינה לטרור אסלאמיסטי אלים (לא בפעם הראשונה אך בהחלט בעוצמה ובמקום יוצאי דופן) כאשר החרדה מטרור כזה הרקיעה שחקים ברחבי העולם, עוררה בממשלת תוניסיה חשש כבד, שמא האירוע הוא אך סנונית ראשונה המבשרת את בואן של מתקפות על מטרות אחרות, ובכללן מטרות יהודיות ואמריקניות. נוסף על החרדות מפגיעה כלכלית ומפגיעה במטרות יהודיות־ישראליות, חשש ממשלו של בן עלי גם מפגיעת הטרור האסלאמיסטי ביציבות הפוליטית ובדימוי המדינה כאי של יציבות במגרב הסוער והאלים. מעמד זה הקנה לממשלת תוניס נכס פוליטי ודיפלומטי רב־ערך, ועקב כך גם יתרון כלכלי לרווחת המדינה.

			למעשה, האסלאם הקיצוני התבלט בפוליטיקה התוניסאית כבר בשנות השמונים בתקופת שלטונו של בורגיבה, שהקפיד על שמירת הצביון החילוני של המדינה ופעל לדיכוי הפעילות האסלאמית הקיצונית. למרות זאת, ובדומה לתהליכים שהתרחשו ברחבי המגרב ומעבר לו, הוסיפו הכוחות האסלאמיסטיים להתחזק. בסתיו 1991 אף דיווחו שלטונות תוניסיה על חשיפת ניסיון להפיל את משטר בן עלי ולכונן ממשל אסלאמי תחתיו. אירוע זה דרבן את מערכות הביטחון התוניסאיות להחריף את "טיהור" המדינה מהשפעת התנועות האסלאמיסטיות. האסלאם הקיצוני סיכן אז לא רק את אחיזת משטר בן עלי בשלטון, את חוסנה הכלכלי של המדינה ואת צביונה התרבותי־הדתי המסורתי, הוא איים גם על מעמדה המיוחד של תוניסיה בדיפלומטיה המערבית והערבית כמתווכת וכמגשרת בין גורמים בין־ערביים, בין גורמים ערביים לגורמים בין־לאומיים ובין גורמים ערביים לגורמים ישראליים בסוגיית הסכסוך הישראלי־ערבי. מעמד זה חיזק את האטרקטיביות של תוניסיה בעיני המערב, ש"על שולחנו" היא נסמכה במידה רבה. 

			ממשלת תוניסיה חרדה כל העת שמא תִטה הכף לרעתה במאבק הבלתי פוסק שהיא ניהלה נגד התנועות האסלאמיסטיות, כפי שקרה לממשלים בלוב ובאלג'יריה. באמצע שנות התשעים חזר והצהיר הממשל בתוניס, כי הוא פירק את מאחזי הכוח של האסלאם הרדיקלי במדינה, אלא שזה הוסיף לאיים עליה מחוץ לגבולותיה.1150 הצהרות אלה הזהירו מפני חדירת הטרור האסלאמיסטי האלג'יראי, שפרץ באלימות חסרת תקדים מעבר לגבול התוניסאי בשלהי שנות השמונים וביתר שאת בשנות התשעים. הצהרות אזהרה אלה, שכוונו למערב ולאירופה במיוחד, שחָרְדָה מן הגאות האסלאמיסטית ב"חצר האחורית" שלה, על כל המשמעויות הכלכליות, הפוליטיות והחברתיות הכרוכות בכך, האשימו במרומז את בריטניה. זו העניקה מקלט מדיני לראשד אלע'נושי, מנהיג התנועה האסלאמיסטית התוניסאית 'אלנהדה' ואפשרה לו לנהל ממקום מושבו מתקפת תעמולה על מדיניות "אגרוף הברזל" שנקטה ממשלת תוניסיה לדיכוי תנועה זו, וכן על עמדותיה התומכות במערב והמכירות בקיום מדינת ישראל.1151 

			למרות הצלחתה היחסית לבלום את התחזקות האסלאם הקיצוני בתחומה הייתה תוניסיה מודעת היטב למאבק הדמים בין הממשלות לתנועות האסלאמיסטיות בזירת המגרב, במיוחד אצל שכנותיה לוב ואלג'יריה, ולקשייהן להכניע את האסלאם הרדיקלי בתחומן.1152 ההיקש להתרחשותו של אירוע דומה בתוניסיה התבקש. בשנות התשעים התנהלה בלוב ובאלג'יריה מלחמה אכזרית בין המשטרים ובין האסלאמיסטים. אף שמלחמה זו התנהלה ברמה ובדגשים שונים, היא גלשה אל שטח תוניסיה, איימה על חֶברתה, על כלכלתה ועל צביונה הפוליטי והתרבותי. עם תזכורת קבועה זו בראשו, נאלץ בן עלי לשקול היטב את עמדתו בנוגע לישראל ולהצניע בתקשורת כל ביטוי של תמיכה בה, כדי לשלול מן האופוזיציה האסלאמיסטית תחמושת נוספת במאבק שניהלה נגדו. 

			באמצע שנות התשעים חיזקה דאגה זו את האינטרסים המשותפים של בן עלי, קד'אפי, נשיא אלג'יריה ליאמין זרוואל, ואף של מלך מרוקו חסן השני. משטרים אלה ניצבו באותו הצד של המתרס. כל אחד מהם רצה שהמשטרים האחרים יוותרו על כנם וישמשו, בין השאר, בולמי זעזועים לגלי הרעד האסלאמיסטיים ומעצורים שימנעו את גלישת האזור לאי־יציבות פוליטית־דתית. זו גם הסיבה שקד'אפי, שנלחם באותה עת מלחמת חורמה באסלאם המיליטנטי, סימן את המשטר בטריפולי ככופר וקרא לג'יהאד להפילו,1153 הצניע את ביטויי העוינות למדיניות החוץ התוניסאית ולזו האוהדת את תהליך השלום בין ישראל לפלסטינים. ערעור משטרו של בן עלי על ידי לוב, בתגובה לכינון יחסים דיפלומטיים עם ישראל, היה עלול לחזור אל קד'אפי כבומרנג ולהאיץ את ערעור מעמדו בשלטון. 

			באמצע שנות התשעים גברה חדירת ההשפעה האסלאמיסטית לתוניסיה. הקמת 'חזית ההצלה האסלאמית', ששמה זהה לתנועה האסלאמיסטית הראשית באלג'יריה, לא הייתה מקרית והעידה על הממשק הבעייתי בין שתי המדינות. תזכורת נוספת בתקופה זו הייתה מתקפת הטרור שבצעו אסלאמיסטים אלג'יראים על סונדוס שבדרום־מערב תוניסיה ב־11 בפברואר 1995. במתקפה נהרגו אנשי משמר תוניסאים ונגנבו נשק ותחמושת ממוצב הגבול. 

			בדומה לתגובה על המתקפה בג'רבה ב־2002, גם במקרה של התקפת הטרור ב־1995, הציגה ממשלת תוניסיה גרסה "מרוככת" וטענה כי האזרחים התוניסאים לא נהרגו במתקפת טרור אלא בתאונת דרכים. עמדה זו העידה על מאמציה למנוע נזקים לתיירות ולכלכלה באמצעות מצג של ביטחון פנים ושל יציבות וסדר (גם את אירוע הטרור האסלאמיסטי, שהתרחש באזור הגבול של אלג'יריה באוקטובר 2001, ובמהלכו נהרגו שני תוניסאים, הציגה ממשלת תוניסיה כתאונת דרכים).1154 

			אומנם באמצע שנות התשעים השתפר מצבה הכלכלי של תוניסיה בהשוואה לשנות השמונים, אך עדיין היו מצוקותיה הכלכליות רחוקות מפתרון או אף מהשגת הקלה משמעותית. הסכם שיתוף הפעולה, שחתמה ממשלת תוניסיה עם האיחוד האירופי ב־1995 היה אמור לשפר עם הזמן את מצבה הכלכלי, אך בן עלי היה חייב להצביע על שיפור משמעותי בטווח המיידי. הממשל התוניסאי וממשל קד'אפי עקבו בדאגה אחר התחזקות האסלאם המיליטנטי המסכן את משטריהם במרחב המגרבי והשלכותיו השליליות על כל מערכות המדינה, במיוחד כפי שבאו לידי ביטוי בזירה האלג'יראית הסמוכה, שבה סחפה מלחמת אזרחים את המדינה ואת חֶברתה אל תהומות של הרס.1155

			ייתכן שהסכנה האסלאמיסטית באותה עת, שאיימה על המשטר של ליאמין זרוואל באלג'יריה, ריככה במידת מה את עמדתה הקיצונית כלפי ישראל. הריכוך לא נבע מטעמים אידיאולוגיים אלא מטעמים הנוגעים להישרדות הפוליטית. להמשך קיומו נזקק הממשל האלג'יראי לסיוע אירופי ואמריקאי. בלא סיוע כזה הוחלשה יכולתו לעמוד בפני לחצים מדיניים מבית ומחוץ. בראשית 1996 דיווחה לראשונה העיתונות הישראלית על מגעים חשאיים בין ישראל לאלג'יריה ואף רמזה על בחינת האפשרות לכינון יחסים דיפלומטיים. רמיזות נוספות בכיוון זה הגיעו גם ממקורות אמריקניים.1156 

			אולם, עם עליית ממשלת בנימין נתניהו לשלטון בישראל במאי 1996 הקשיחה אלג'יריה את ייחסה לישראל, כפי שעשתה תוניסיה ואולי בשל השפעות גומלין ביניהן. גם לוב החריפה את מתקפותיה באותה עת על ממשלת ישראל החדשה והציגה את ראשה ה"טרוריסט", שאינו מהסס לפגוע בפלסטינים.1157 דפוסי התנהגותן הדומה של שלוש מדינות המגרב הנזכרות, השונים בגווניהם ובמניעיהם, מלמדים על חשיבותן של השפעות הגומלין במרחב המגרבי כלפי סוגיות מגוונות, ביניהן היחס למדינת ישראל ולסכסוך. 

			בהקשר זה בולט ההבדל המובהק בין ההתייחסות השלילית של לוב אל היהודים החיים בישראל, בכללם יוצאי לוב, ובין היעדר כל התייחסות ממסדית עוינת אליהם מצד תוניסיה, מרוקו ואלג'יריה. בין השאר נובעים הבדלים אלה ממעמדן השונה של קהילות היהודים במציאות הקולוניאלית והפוסט־קולוניאלית בארצות המגרב הנזכרות.1158 תוניסיה ומרוקו עודדו תיירות יהודית במדינותיהן. יתר על כן, שר החוץ של ממשלת ישראל, אהוד ברק, וכן מנהיגים ישראלים נוספים ביקרו במרוקו בגלוי מינואר 1996 ואילך ומנהיגים מרוקאיים גמלו בביקור בישראל. גם ממשלת מאוריטניה אירחה בפומבי אנשי ציבור ופוליטיקאים מישראל. בכך הם עודדו, גם אם בעקיפין, את ממשלת תוניסיה ללכת בדרך דומה. ברבאט ובתל אביב נפתחו נציגויות דיפלומטיות, — בדרג נמוך, דהיינו משרד קישור הדומה עקרונית למשרד אינטרסים — שהיו שגרירות לכל דבר ולא נזקקו לשימוש בתואר רשמי. מרוקו הוסיפה למלא תפקיד פעיל בקידום השלום, כפי שעשתה לא אחת בעבר, בין השאר במתן חסות למפגש בין שר החוץ משה דיין לחסן אל־תוהאמי, נציגו של נשיא מצרים אנואר אל־סאדאת ב־1977.1159 

			בשלהי 2002 ובראשית 2003, עת הושלמה כתיבת מאמר זה, נראה כי סדר היום המגרבי בכלל והתוניסאי והלובי בפרט ויחסו כלפי מדינת ישראל והסכסוך הערבי־ישראלי שיקפו במידה רבה את מאמצי התמרון של המשטרים במגרב להתנהל בלוליינות זהירה בין ניגודי האינטרסים הפנים־מדינתיים, ובראשם המשך אחיזתם בשלטון, ובין ניגודי האינטרסים הבין־מדינתיים באזור ובמרחב הבין־לאומי בצמצום סיכונים והגדלת הרווחים. 

